
			פרק ראשון

			רקע מחקרי

			א. מקורות הראי"ה

			על פי הסקירה של החוקרים וההוגים ניתן לחלק את תחומי המחקר על אודות הראי"ה לשלושה תחומים עיקריים: התחום הפילוסופי, התחום ההלכתי והתחום הקבלי. יש שהוסיפו את התחומים התרבותי וההיסטורי.1 

			בהקדמה לספרו, בן נון עורך סקירה יסודית של הכתבים שכתב הראי"ה וניסיונות העריכה השונים.2 בחיבורו הוא מסכם את תחומי המחקר הנוספים: התחום התורני־רעיוני ותחום הגאולה והציונות. שוורץ עוסק בהשפעות של תורת הראי"ה ותלמידיו על ההוויה הצינית דתית.3 יש שעסקו בביוגרפיה4 ויש שחקרו את המודל הפסיכולוגי שבמשנתו.5 אחדים עסקו בעולמו הפנימי של הראי"ה.6 מאחר שהחוקרים הקיפו בהקדמותיהם את תחומי המחקר, אתייחס למחקרים מרכזיים שבתחומים השונים ובהמשך אתמקד בחוקרים שעסקו בסוגיות המשיקות לתחום המחקר שלי.

			התחום הפילוסופי: גולדמן טוען כי על פי מאמרו "המחשבות" שבקובץ עקבי הצאן, הראי"ה מכיר בערך של רעיונות כלליים "שאין הפרש באיזה שפה ולשון ומאיזה בן אומה שיאמרו...",7 ועל בסיס עמדה זו הוא מזהה אצלו רעיונות אופייניים למחשבה האירופאית של המאה התשע־עשרה. איש שלום, סבור אף הוא שיש במשנתו של הראי"ה היבטים פילוסופיים, אך הוא גם טוען לשילוב בין המיסטיקה לשכל הדיסקורסיבי.8 שוורץ אף טוען כי "לפנינו שיטה פילוסופית שאותה שומה עלינו לגלות מבעד למעטה של ניסוח בלתי שיטתי".9 אכן אין לראי"ה חיבור שבו ניכרת שיטה פילוסופית קוהרנטית, "מקום השאיר" לחוקריו להתגדר בו, על ידי חילוץ מבנים הגותיים ושיטתיים מתוך פסקאותיו.

			התחום ההלכתי: רוזנק, דן בגישות השונות הקימות במחקר על אודות הראי"ה ועל ההבדלים בין ההגות שבין כותלי בית המדרש לעומת זו האקדמית.10 הוא בוחן דרך משנת אחדות ההפכים את יחסו של הראי"ה להלכה ואת החדשנות של הראי"ה בגישתו ההרמונית המשלבת הלכה ואגדה. בנושא האגדה מדגיש רוזנק את הזיקה שבין האגדה לממד הנבואי. סוגיית אחדות ההפכים משמשת אצל רוזנק את הבסיס להבנת שיטתו של הראי"ה, והוא גם מבקש ליישם גישה זו ביחס לסוגיות הקשורות להוויית הציונות הדתית.11 בשאלת דרכו ההלכתית של הראי"ה נמצא גם את גוטל,12 שמדגיש את הריבוי במרכיבי האגדה והקבלה בשיקוליו ההלכתיים של הראי"ה.

			התחום הקבלי: גרשם שלום, ראה בראי"ה "דוגמא ומופת למיסטיקאי יהודי גדול".13 הלל צייטלין, מאפיין אותו כמקובל.14 תמר רוס, שהשוותה את גישת הראי"ה עם בעל התניא, הרש"ז מלאדי, ועם ר' חיים מוולוז'ין, מניחה כי שלושתם מפרשים בדרך אלגורית את קבלת האר"י.15

			היו שאפיינו את גישתו כגישה שיסודותיה בקבלה אך דרכי ההסברה לקוחים מעולמה של הפילוסופיה. עדין שטיינזלץ, מגדיר את הראי"ה "איש קבלה הבורח מכל התבטאות קבלית מובהקת".16 שלום רוזנברג, מציג את שיטתו של הראי"ה כשיטה קוהרנטית במונחים פילוסופיים רציונליים מצד אחד אך מצד אחר טוען שיש להזדקק לשפת הקבלה כדי להבין את ניסוחיו.17 עוד טוען רוזנברג כי יש לראי"ה שיטה פילוסופית למרות הקושי הלשוני והסגנוני נוסף לכך מדגיש רוזנברג כי "כדי להבין את ניסוחיו של הראי"ה עלינו להזדקק לשפתה של הקבלה". 

			הסמן הימני של העמדה הסוברת כי עיקר משנתו של הראי"ה נובעת מן הקבלה הוא אביב"י. אביב"י, רואה בו מחשובי הוגי הקבלה, הוא אף מראה כי שיטתו של הראי"ה יונקת מקבלת האר"י.18 לטענתו, יש בכתבי הראי"ה שיטה קבלית ברורה קוהרנטית ושלמה. החידוש שבמשנתו של הראי"ה הוא היישום של העקרונות הקבליים למציאות המתהווה.19

			היו חוקרים שלא ראו בראי"ה הוגה דעות סיסטמתי, כלומר בעל משנה הגותית סדורה. שמואל הוגו ברגמן מאפיין אותו "יותר משורר מאשר הוגה דעות סיסטמתי".20 רבקה ש"ץ, אף היא אינה מוצאת סיסטמתיות בשיטתו אך רואה בו "איש בשורה".21 האם הראי"ה היה בעל שיטה הגותית, האם היה משורר, מיסטיקן, פילוסוף?

			במהלך כתיבת העבודה יצאו לאור שלושה ספרים חשובים שהוסיפו תובנות בהגותו של הראי"ה. האחד עוסק בקבלה כמקור לכתבי הראי"ה,22 השני במשנתו הפסיכולוגית של הראי"ה,23 השלישי משרטט קווים ביוגרפיים לחייו וקווים עיוניים להגותו ומורשתו של הראי"ה.24

			די להתבונן בספקטרום הדעות של ההוגים חוקרי משנתו של הראי"ה, כדי להבין שיש כאן גישה רב ממדית. כל אחד מהם יכול היה לזהות יסודות של גישה עקרונית שנעה בין הקוטב הפילוסופי (גולדמן), ובין הקוטב הקבלי (אביב"י), וברצף שבין העמדות הקוטביות, אנו מוצאים מגוון דעות.25 יש בעובדה זו כדי לעורר למחשבה שאולי הגותו של הראי"ה היא אכן מרקם של נקודות המבט השונות המתאחדות לכלל בנייה של פזל הגותי שמתבונן במציאות.

			האם לראי"ה שיטה הגותית סדורה? גם בשאלה זו אנו מוצאים מגוון דעות: ברגמן וש"ץ אינם מזהים משנה שיטתית. איש שלום, אף הוא סבור "שלפנינו שיטה פילוסופית שאותה שומה עלינו לגלות מבעד למעטה של ניסוח בלתי שיטתי".26 רוזנברג, טוען כי שיטתו של הראי"ה מצד אחד קוהרנטית במונחים פילוסופיים ומצד אחר כדי להבין את ניסוחיה יש צורך בהיכרות עם שפת הקבלה". שוורץ לעומת זאת טוען כי הראי"ה "...לא הותיר משנה הגותית־שיטתית, והתלמידים היו אלה שיצרו תדמית של שיטה מתוך כתביו הפזורים של הרב... בחלקה נעשתה עריכה זו תוך דו שיח עם הראי"ה — ובחלקה בהתעלמות גמורה".27 

			אני מסכים חלקית עם דבריו של שוורץ, אכן שלא כדרכם של הפילוסופים לכתוב משנה סדורה, כתיבתו של הראי"ה מאופיינת בדרך כלל מפסקאות רעיוניות, אם כי בעיון מעמיק ניתן בהחלט למצוא עקביות שיטתית. ראוי לציין כי זו אינה מלאכה קלה שכן נדרשו לתלמידיו שנים רבות על מנת לערוך את כתביו. עמדתו של הראי"ה באופן מוצהר היא כי יש שיטה בכתבים, והעובדה שהיה שותף לחלק מעריכתם מחזקת את העמדה הרואה את משנתו כקוהרנטית. כהנא, טוען לעמדה הפוכה מזו של שוורץ: "אני מציע לצאת מההנחה ההפוכה הטוענת שכל פסקה שכתב הרב היא חלק משיטה מסודרת, גם במקומות שבמבט ראשון היא אינה נראית כך אני מניח שהפסיפס המגוון של העמדות המופיעות בכתבי הרב מבטאת צדדים שונים של הגות אחת מורכבת...".28

			העובדה כי חוקרים חשובים הגיעו להבנות שונות באשר למקורות הגותו, מעידה על סגנון מיוחד הכולל מרכיבים שונים, שניתן למצוא בהם יסודות פילוסופיים, קבליים ופיוטיים. סגנונו של הראי"ה הינו יצירה רב ממדית. אין הוא בונה נדבך נוסף על יסוד תפיסה מקובלת ואין הוא יוצר שיטה חדשה נטולת זיקה לקודמותיה, אלא אפיון הגותו נראית כפועל יוצא של תהליך "עיכול" מחשבתי של מרכיבי "מזון" רוחני מגוונים. בתהליך עיכול זה המרכיבים השונים מקבלים פנים חדשות ובאים לידי מהות חדשה, דם שהוא הנפש. על פי הפסקה שאביא בהמשך,29 שמבהירה עמדה זו, הראי"ה רואה באיסוף הרמוני של גישות ונקודות מבט שונות, אמצעי לבניית תמונת מציאות שלמה יותר. כמובן, בניתוח קפדני של כתביו ניתן לאתר את המרכיבים השונים שיצרו את החיות הרוחנית החדשה, ומשום כך ייתכן כי ההוגים השונים איתרו מרכיבי הגות שונים בתוך יצירתו.

			לעניות דעתי, גישתו ההרמונית של הראי"ה בשאלת יכולתנו להכיר את המציאות, מוצאת את ביטויה גם בהנחה שהאפשרות שלנו להכיר את היש דורשת את מציאת המרקם הנכון של שימוש בכל אחת מהגישות, על הרצף שבין הפילוסופיה כמייצגת את השכל האנושי הדיסקורסיבי, ובין הצורך לבנות את תמונת המציאות מתוך מקורות הקבלה. המקורות הקבליים מביאים לתודעה מידע שהשכל לא היה מסוגל להשיג בכליו. 

			עמדה זו נתמכת בעובדה שהראי"ה ניהל שיג ושיח בחיבוריו עם רבים מההוגים הפילוסופיים ובכל אחת מהגישות השתדל למצוא ולהבדיל בין הפרי לקליפה, בין התוכן הראוי והמבורר שמקדם את ההבנה ובין זה שאינו מקדם אלא זורע סיגים המטשטשים אותה. כמו כן, גם ביחס להוגים התורניים, מבקש הראי"ה להאיר כיצד כל גישה תורמת לתמונת המציאות השלמה. 

			הניסיונות למצוא שיטה בהירה שתהווה נתיב להבנת משנתו, לא הביאו לתוצאה ברורה. תעיד על כך הרשימה הארוכה של החוקרים וניתוחיהם השונים. מסתבר שגם תלמידו הקרוב הרב דוד הכהן (להלן הרד"כ) שאל את הראי"ה אם יש שיטה בדרכו. לאחר שבע שנים שהיה "מסתופף בצל הרב בבית מדרשו יומם ולילה. ויהי היום ואעל אליו בשאלה: 'רבנו, קדושה יש כאן אצלו, רוח השפעה סגולית. האם יש גם תורת הרב תוכן לימודי מסוים, מה שיטה', והתשובה כן ודאי".30 יש כאן עדות מפי תלמידו המובהק של הראי"ה שאכן על פי הראי"ה, קיימת שיטה. ואולם, שלא כמו אצל רוב ההוגים והפילוסופים, שאנו מוצאים בכתביהם חיבורים שעוסקים גם בהסבר שיטתם, לא כן אצל הראי"ה, שהרי רוב כתביו הינם פסקאות קצרות שנראות יותר כהשראה רעיונית. הדבר מסביר מדוע נדרשו לתלמידו דוד הכהן שתים־עשרה שנים לערוך את הספר "חכמת הקודש" לכדי שיטה ערוכה.31 

			חשוב לי לציין כי בסקירה זו של הרקע המחקרי איני בא לחדש דברים שלא עסקו בהם החוקרים, אלא להכין את המצע והרקע לתחום שאותו בדעתי לחקור שהוא כאמור נקודת המפגש והאיזון שבין ההפכים.

			את יצירתו של הראי"ה "שיטה של השיטות", ניתן לראות לא כפשרה אלא מתוך נקודת מוצא שבכל שיטה יש גילוי חלקי של התמונה השלמה של המציאות. תמיכה לתובנה זו ניתן למצוא בפסקה הבאה:

			השלום האמיתי א"א שיבא לעולם כ"א דווקא ע"י תואר של ריבוי השלום. הריבוי של השלום הוא שיתראו כל הצדדים וכל השיטות שיש בחכמה, ויתבררו איך כולם יש להם מקום כל דבר לפי ערכו מקומו וענינו. ואדרבא, העניינים הנראים כמיותרים או כסותרים, כשמתגלה החכמה האמיתית לכל צדדיה יראו שרק ע"י קיבוץ כל החלקים וכל הפרטים, וכל הדיעות הנראות שונות וכל המקצעות החלוקות, דוקא על ידם יראה אור האמת והצדק...32 

			על פי דרכו, הדרך לאמת בנויה על מיזוג בין "הצדדים והשיטות שיש בחכמה" ומתוך כך "ויתבררו איך כולם יש להם מקום כל דבר לפי ערכו מקומו וענינו". מיזוג זה יהיה שלם רק כאשר "העניינים הנראים כמיותרים או כסותרים [...] רק ע"י קיבוץ כל החלקים וכל הפרטים, וכל הדעות הנראות שונות וכל המקצעות החלוקות, דווקא על ידם יראה אור האמת והצדק". 

			בפסקה זו, בהמשך לדברי הרד"כ שהובאו לעיל לפיהם הראי"ה מעיד על עצמו שיש שיטה בכתביו, באה לידי ביטוי העמדה לפיה המפתח לבניית תמונה שלמה והבנה שלמה של החכמה והשגת היש, יבוא מקיבוץ הגישות השונות. ולא עוד אלא דווקא בסתירות שאנו מוצאים לכאורה במציאות נמצא מפתח משמעותי לפתרון חידות והבנה מעמיקה יותר: "ואם תראה סתירה ממושג למושג, בזה תבנה החכמה ביתה. וצריך לעיין בדברים איך למצא את התוך הפנימי שבמושגים, שבזה יתיישרו הדברים ולא יהיו סותרים זא"ז".33 

			ניתן לראות בפסקה זו כמי שמבהירה את גישתו, ונותנת בידינו מפתח חשוב להבנת משנתו. הראי"ה קוק מתבונן במציאות האונטולוגית והאפיסטמולוגית מנקודת מבט אחדותית והרמונית. המציאות בנויה מניגודים שחרף הניגודיות "חיים" בהרמוניה. מתוך גישה זו הוא מתבונן בתופעות השונות שבעולם החומרי, הנפשי והרוחני בעולם. בחיבור זה אני מבקש להבין את הצורך בניגודים, את מערכות היחסים ביניהם, את הדינמיקה שמתרחשת בנקודת המפגש שבין ההפכים, ולנסות לחלץ מתוך כך עקרונות. אין לראי"ה חיבור שיטתי העוסק בסוגיה זו של אחדות ההפכים, הדינמיקה והאיזונים. אומנם יש מספר פסקאות שמצביעות על עקרונות, אבל רוב הפסקאות מתייחסות לתיאור והסבר התופעות והתחומים שבהם קיימת דינמיקה של איזון או הפרתו. 

			ב. סקירת מחקרים בסוגיית אחדות ההפכים

			חיבורים העוסקים בעקרונות שיטתיים הנוגעים לסוגיית אחדות ההפכים מצאתי אצל ירון,34 איש שלום,35 רוזנק,36 שוורץ,37 ורוס,38 ובעבודות מוסמך של מוניץ,39 ובינדיגר,40 במאמרה המיוחד של דיסון,41 ושרלו.42 ולמעשה כמעט כל ההוגים שעסקו במשנתו נדרשו לסוגיה זו. 

			מתוך העיון בחיבוריהם, נראה כי עיקר התייחסותם הייתה לבירור מהות יסוד אחדות ההפכים וכן העיסוק בשאלה אם הראי"ה לקח יסוד זה מעולם הפילוסופיה או שמא מהקבלה הלוריאנית או החסידית. בדעתי להוסיף מבט גם בסוגיה זו, אך עיקר המחקר עניינו מערכות היחסים שבין הניגודים, הדינמיקה והתהליכים שביניהם, היינו "המנגנון של האיזון". תחום זה מיעטו לעסוק בו.43 

			רוב ההוגים שעסקו בשאלת מקורותיו של הראי"ה הצביעו על התחומים שבהם יש התייחסות לדיאלקטיקה של ההפכים. מעטים התמודדו עם שאלת המנגנון עצמו ודרך פעולתו. בנושא אחדות ההפכים עסקו מספר הוגים. להלן אציג סקירה קצרה של עמדותיהם, הערך המוסף שלהם והמקום שהניחו להתגדר בו. סקירה יסודית ומעמיקה של הגישות של ההוגים השונים שעסקו בניתוח כתבי הראי"ה בנושא אחדות ההפכים, אני מוצא אצל בן נון.44 על מנת שלא לחזור על הדברים שכתב, אתייחס לדבריו הנוגעים לסוגיית אחדות ההפכים ונושא האיזון, אם בהסכמה או בהארת זווית שונה, וכן אוסיף במידת הצורך את נקודת המבט שלי בנושא. 

			שלום רוזנברג, מציג את שיטתו של הראי"ה כשיטה קוהרנטית במונחים פילוסופיים רציונליים מצד אחד אך מצד אחר כדי להבין את ניסוחיו של הראי"ה עלינו להזדקק לשפת הקבלה". רוזנברג טוען כי יש לראי"ה שיטה פילוסופית. אומנם, הוא מצביע על קושי בלשון ובסגנון הפיוטי אך קובע כי "...הלשון והסגנון הפיוטי היצרים פעמים רבות אתה רושם שלפנינו השתפכות שירית ולא מערכת פילוסופית וקוהרנטי. נגד רושם זה יש להילחם עד לאחת". נוסף לכך מדגיש רוזנברג כי "כדי להבין את ניסוחיו של הראי"ה עלינו להזדקק לשפתה של הקבלה". את נושא הסתירות והניגודים מציג רוזנברג מבעד למשקפיים של האתיקה. 

			רוזנברג מציג ארבעה מוקדים שהוא מזהה בהם סתירה: א. חוסר האפשרות לממש מוסר טוטלי עקב העובדה שיש חסרון מעצם היות העולם חסר שלמות; ב. העובדה שיש באדם כוחות שליליים רצונות ומאוויים; ג. הסתירה בין מטרה לאמצעים המכונה בפי הראי"ה "חטא הארץ"; ד. "הסתירה הרביעית היא זו הקיימת בערכים — בינם לבין עצמם".45 וכאן מרחיב רוזנברג את הסברו על פי המודל הקבלי. "אכן יש הקבלה בין חלקיות ההכרה לחלקיות המוסר, ה'שלום' שמייצגת ספירת היסוד הוא ההרמוניה שבין החלקים השונים".46 

			רוזנברג מציג את ה"בעיה" של הסתירות כחלק ממבנה ההוויה. העובדה שיש דעות מנוגדות וסתירות בין הערכים עצמם נובעת מכך שכל ספירה מייצגת משפיעה באופן שונה ואף מנוגד לכאורה (מחלוקת בית שמאי ובית הלל אלו מתירים ואלו אוסרים מצד בחינת החסד ובחינת הדין). השלמות יכולה לבוא לידי ביטוי רק בחיבור ההרמוני שבין הבחינות המנוגדות. 

			איש שלום, בחיבורו "הרב קוק בין רציונליזם למיסטיקה", עורך סקירה מקפת על שני היסודות הנוכחים באופן משמעותי ביותר בתורת הראי"ה: עמדתו של הראי"ה כי לא ניתן להגיע לבניית תמונת מציאות שלמה ללא הערך המוסף של ההכרה השכלית והאינטואיציה הרוחנית. הראי"ה שואף לאחד את העולמות אף שהמתח ביניהם נשאר בעינו. נושא מרכזי בדיון הוא נושא החירות והבחירה החופשית. באשר למחקרי, השאלה שתישאל היא כיצד נוצר איזון במערכת של בחירה חופשית. ידוע שלכל כלי יש את מעלותיו וחסרונותיו, ומימוש בכלי אחד בהכרח יביא לתמונת מציאות חלקית חסרה ואף שגויה. כל גישה מחשבתית, עקרונותיה ודפוסי החשיבה שלה, בחלק מהמרכיבים בה אנו מוצאים ניגוד של ממש בין הכלים, באופן שבו הם מתבוננים ומנתחים את המציאות. הראי"ה מכיר בניגודים ובסתירות לכאורה, ובאופן התגלותם של בחינות שונות בהוויה.

			איש שלום [להלן אי"ש], מזהה אצל הראי"ה ארבע גישות להתמודדות עם סוגיית הניגודים:

			א.	הגישה הראשונה, הניגודים הינם היבטים שונים של המציאות, כלומר נקודות מבט וזוויות הסתכלות. הסבר זה בא לידי ביטוי בין השאר באיגרתו לשמואל אלכסנדרוב.47 וכפי שמסביר אי"ש, "היבטים השונים של המציאות הנראים כמנוגדים הם מחויבי המציאות ברמת ההגה הנמוכה, אך אין הם מעידים על סתירה ביסוד המוחלט".48 כפי העולה מהאיגרת, הפתרון של הראי"ה היא שכאשר יש סתירה בין מופעים כנראה יש תנאי נעלם, ועל מנת לפתור את הסתירה יש צורך "להביט פנימה" ולמצוא את השורש למופעים.

			ב.	הנסתר והנגלה הם שני מופעים של המציאות, כמו הגוף והנשמה שמביאים לידי ביטוי מהות אחת אך במופעים שונים.

			ג.	בעקבות תורת התארים הא־להיים של הרמב"ם ניתן לבטל את משמעותם של מושגים מנוגדים. 

			ד.	ההבנה של מושג השלמות על פי הראי"ה בכל הקשור להוויה הא־להית. הדוגמא שמביא אי"ש הוא מושג השלמות וההשתלמות. 

			מרחב העיסוק של אי"ש הוא בעיקר הבהרת המושגים ומערכת היחסים שבין תורת ההכרה הדיסקורסיבית להכרה וההשגה המיסטית, ושני אלו באופן שבו הם באים לידי ביטוי בכתבי הראי"ה. לא מצאתי אצל אי"ש התייחסות שיטתית לנושא האיזונים שבין הבחינות המנוגדות. על פי רוב ההדגשה היא על הצורך בשני המופעים. 

			אצל רוזנק, נושא אחדות ההפכים תופס מקום מרכזי בניתוחו את משנת הראי"ה. ככלל, הוא מציע את המודל כפתרון לניגודים ולסתירות לכאורה שהוא מזהה במשנתו. רוזנק עוסק בניתוח הגישות של הוגים שונים שביקשו למצוא את העיקרון המקיף של משנת הראי"ה. היו הוגים שביקשו להציב את הגישה ההרמונית המיוחסת לראי"ה כיסוד המרכזי, יש שביקשו לציין גישה זו כאסטרטגיה של התנהלות הראי"ה שנבעה מהפערים בין הקבוצות השונות שחיו זו לצד זו בתקופה שכיהן בה ברבנות, יש שאפיינו גישה זו כגישה בית מדרשית ויש שביקשו לאפיין את הגישה ההרמונית בשילוב ההלכה והשקפת עולמו. 

			רוזנק עורך סקירה מקיפה של הספרות המחקרית על אודות הראי"ה. את תורת אחדות ההפכים מציין רוזנק "כתורה הרואה את המציאות כמלאה ניגודים שלכאורה אין לגשר עליהם. אולם היא אינה מבקשת לבטל את הניגודים והקטבים שבהוויה לשיטתה הקטבים — כפי שהם מבטאים את המקור האחדותי שהוא מקורם של הניגודים והוא אף תכליתם".49 בהמשך עורך רוזנק סקירה מקפת של הדיאלקטיקה ותורת אחדות ההפכים, ומשווה אותה לגישה החבד"ית, גישתם של המהר"ל מפראג, ר' צדוק הכהן מלובלין, ושיטתו של שלינג, עוד הוא מתייחס לשונות ולדמיון לגישה ההיגליאנית. כל זאת כרקע למצע הדיאלקטי ואת התייחסותו למתחים השונים הן בתחום ההוויה הרוחנית והן בתחום ההוויה הארצית. 

			רוזנק טוען "כי מתח זה קשה להבנה והוא מנוגד לאינטואיציות המצויות בידינו למבנה ההיגיון המקובל אך הוא לדעתי משמש פתרון לביאור כתביו הסותרים המורכבים והנבואיים של הרב קוק".50 עיקר עיסוקו של רוזנק לאחר הקדמתו היסודית הוא בהיבטים האמוניים ההשראתיים, המכונים לדידו נבואיים. רוזנק, שכאמור עוסק בבירור מקורותיו של הראי"ה ובגישות השונות למשנת אחדות ההפכים, מבקש ליישם את עקרונות הגישה של הראי"ה על מספר סוגיות ובעיקר בפסיקת ההלכה. זאת ועוד, בחיבור אחר הוא עוסק בניסיון לנתח את המהלכים של אנשי הגות ורבנים ביחס לציונות הדתית, זאת לאור המציאות הפוליטית ובהצגת מודל אחדות ההפכים כאלטרנטיבה. 

			מאמר נוסף של רוזנק עוסק בזיקה שבין החוקר למושא מחקרו.51 מתוך מאמר זה נוסיף תובנות לסוגייתנו. במאמר מתייחס רוזנק לנושא 'אחדות ההפכים' בכתבי הראי"ה וטענתו כי מושג זה מדויק יותר מאשר הגישה ההרמונית המיוחסת לראי"ה. לטענתו, יתרונה של גישה זו הוא בכך שהיא מאפשרת למצוא שיטה גם בסוגיות שבהן לכאורה אנו פוגשים את הסתירה והפרדוקס, המצויים לטענתו בכתבי הראי"ה בכך שנטען כי הם חלק לגיטימי בשיטתו. עוד טוען רוזנק כי מרתק לבחון את הזיקה בין המחשבה היהודית־קבלית להגות המודרנית, ועם זאת יש להבין את תורת אחדות ההפכים על רקע עולם המושגים של "השפה" ו"הספרות" של עולמו של הראי"ה.52 

			על פי רוזנק, המקור לתורת אחדות ההפכים הוא תורת הקבלה. הוא גם מצביע על כתבי המהר"ל כמקור לגישתו של הראי"ה, כפי הסברו השיטתי של אנדרה נהר,53 וכן על פי עקרונות תורת החסידות כפי שמופיעה בכתבי הבעש"ט ותלמידיו אחריו, ובמיוחד ר' צדוק הכהן מלובלין. אני מקבל את גישתו של רוזנק. אכן אף אני הקטן סבור כי מקורה של משנת אחדות ההפכים הוא בתורת הקבלה והחסידות. בכך מקבלת משנת אחדות ההפכים עומק ורוחב שאינם נמצאים בגישות ההוגים שלא שאבו את משנתם ממקורות היהדות. 

			הגישה היהודית מעצבת משנה שלמה שיסודותיה באילן הספירות. לעומתה, המאפיין העיקרי של הגישות האחרות הוא אינטואיציה הגותית הנובעת מתוך התבוננות בבריאה ובחוקי הטבע. עם זאת, אין להתעלם מכך שהראי"ה הסתייע ואימץ דרכי הסברה מההגות הכללית וכן מגילויי המדע. ניתן לטעון באופן מובחן כי הוא מתייחס ונעזר בכתבי הוגים שונים בפילוסופיה הכללית, לעיתים כתנא דמסייע ולעיתים כמי שמאפשר לו להבחין את גישתו על רקע שלילת גישתו של ההוגה. רוזנק ממעט לעסוק בחקר האינטראקציה שבין הניגודים, אף הוא מקום הותיר לנו להתגדר בו.

			בן נון מציע מודל אותו הוא מכנה "המקור הכפול" שעניינו הוא שני מקורות לדינמיקה העולמית הרוחנית — השראה וסמכות. הוא בונה מודל תאולוגי־קוסמי שמסביר את מערכת היחסים — בורא, אדם, עולם. בן נון מתאר את העיסוק בסוגיה "אחדות ההפכים" כמי שאינה מספיקה כדי לתאר את מה שהראי"ה חוזר ומדגיש. בהתייחסותו להוגים הקודמים טוען בן נון כי "בכל הנוגע למשנת 'אחדות ההפכים' לדעתי (מאופיינים) בערפל דיאלקטי ובחוסר הבהירות והעקביות במשנת הראי"ה".54 

			אני מסכים עם הביטוי "ערפל דיאלקטי". להערכתי, ניתן לחלץ מכתבי הראי"ה מודל ממשי שעוסק בדינמיקה שבין ההפכים, מודל שמתחיל מההגות המופשטת אך יורד למציאות ויוצר משנה מבוארת המתייחסת גם לחיים הממשיים, להנהגת הפרט והכלל. 

			החוקרים עד כה עסקו בעיקר בציון ההפכים ובעובדה כי הם נוכחים ופועלים יחד, הם מיעטו לעסוק במערכת היחסים שבין ההפכים בדינמיקה שביניהם והסתפקו באמירות כלליות. בן נון, עוסק בעיקר במערכת היחסים בין הבורא לאדם, בין האלוקי המטפיזי ובין ההגות וההנהגה האנושית. ניתן למצוא דמיון משותף בין גישתו לגישתה של אליאור, שעסקה אף היא במערכת היחסים בורא־נברא על פי משנת חב"ד. 

			שרלו עוסקת בדמותו של הראי"ה כמיסטיקן, ובדרך זו מבקשת להסביר את הסתירות בין ההפכים, חדשנות מול שמרנות, אינדיבידואליזם מול כלל וכו'. 

			אביב"י הינו הסמן הימני באשר לשאלת מקורות הראי"ה. לשיטתו, המקור הוא תורת הקבלה. בחיבוריו הוא מבסס את טענותיו, ואת שיטתו הוא מציג באופן בהיר בארבעת הכרכים של "קבלת הראי"ה".55 ככלל, אומר כי אני מקבל את עמדתו של אביב"י באשר למקורותיו של הראי"ה אלא שלעניות דעתי, אביב"י הרחיק מעט לכת בעמדתו הגורפת שכן לא ניתן להתעלם מיסודות הגותיים שונים המשולבים בכתבי הראי"ה. באשר לסגנון, טוען אביב"י שסגנון כתיבתו של הראי"ה פונה להסברה רציונלית בדומה למפעלו של הרמח"ל.56 

			מירסקי עוסק בנושא ההפכים מתוך שרטוט הקווים לביוגרפיה של הראי"ה והשפעתה על הגותו. הוא מדגיש כי על פי הראי"ה "השלמות האנושית מחייבת מודעות לסדרה של צמדים בינאריים המעצבים את הקיים: טבע ובחירה, חומר וצורה, פעולה ומחשבה, לב ומח, האנושות ועם ישראל".57 כמו כן, אירועי מלחמת העולם הראשונה, שהותירה את אירופה במשבר עמוק ואובדן אמון בקדמה מצד אחד, ומצד אחר, ההתעוררות של התנועה הציונית שעוררה את החלום היהודי של שיבת ציון. במצב החדש שנוצר, טוען מירסקי, הראי"ה נעשה אדם שאין לו תחליף מבחינת יכולתו לאחד באישיותו את הצדדים הסותרים של היישוב. הסקירה הביוגרפית שמציג מירסקי נותנת ערך מוסף להבנת תורת ההפכים והאיזונים של הראי"ה ובעיקר מדגישה את תרומתם של נסיבות ההיסטוריה והאירועים בחיי הראי"ה לבניית תורת האיזונים. 

			כהנא מאיר את סוגיית אחדות ההפכים והאיזונים דרך ה"משקפיים" של הפסיכולוג שמעבר להיכרותו את הגישות השונות של עולם המחקר הפסיכולוגי, אמון על גישתו של רוטנברג שעניינה היבטים פסיכולוגיים לאור תורת הקבלה והחסידות. סוגיית האיזונים באה לידי ביטוי בספרו באופן מובהק והיא תומכת בטענתי שעקרונות האיזון באים לידי ביטוי בתחומים רבים. 

			לקראת הגשת העבודה יצא לאור ספרו של ברנדס שמבקש למצוא את מערכות האיזון בתוך החברה הציונית־דתית. ברנדס מציג מודל "אליפסה" בעלת שני מוקדים של ערכים הנמצאים לכאורה בסתירה, כאשר מרחב האליפסה מאפשר מרחב מגוון של אפשרויות איזון.58 

			המחקרים לא עסקו בדרך כלל בעקרונות ובמנגנונים של האיזון והפרת האיזון, בדינמיקה של המפגש שבין המערכות והכוחות המנוגדים, ובמשקל שניתן לכל כוח מהכוחות המנוגדים, וּודאי לא הקיפו באופן שיטתי את הנושא.

			ג. תורת האיזונים

			נושא עבודה זו הוא תורת האיזונים. טענות על הפכים וניגודים אשר נובעים ממקור ושורש אחד, מצויים במחקר הפילוסופי החל מהתקופה הקלסית דרך התקופה הרומנטית ועד ימינו. הדיון על אודותם נמצא בפילוסופיה המערבית והמזרחית, כל תקופה וכל זרם ומאפייניו הייחודיים. השיח על אודות ההפכים מלווה את המסורת היהודית במדרשים ובתורת הסוד. עיקר העיסוק הוא בהפכים ובמקורם האחדותי, נושא האיזון שבין ההפכים נידון פחות. 

			מיקוד מבט על נקודת המפגש שבין ההפכים והבנת הדינמיקה והתהליכים שמתרחשים בה מאירים סוגיות מרכזיות בהגות הראי"ה. אף כי הנושא המרכזי של העבודה הוא האיזונים במשנתו של הראי"ה, מעניינת העובדה כי אנו מוצאים דמיון רב בנושא זה, בדפוסי חשיבה וחילוץ תובנות מהתבוננות בטבע, בחשיבה האנושית הכללית, בהגות היהודית ובתורת הקבלה. 

			ראוי לציין כי אני מתייחס לשני מושגים קרובים — אחדות הפכים ועקרונות איזון. שני מושגים השייכים לשדה אחד, למערכת הדדית אחת. "אחדות ההפכים" מציינת התבוננות פילוסופית שהנחת היסוד שלה מבוססת על כך שהמציאות השלמה מורכת מהפכים היוצאים מנקודת מוצא אחדותית המתפרטת ביציאתה בפועל לשני הפכים. "תורת האיזונים" ממשיכה קו מחשבה זה אלא שהיא עוסקת במערכת היחסים שבין ההפכים. הנחת היסוד שלה היא כי בין ההפכים קיימת אינטראקציה, דינמית או סטטית. ההפכים על פי הנחת מחקר זה, המבוססת על גישות הוגים שונים, מקורם משותף והם נמצאים על "ציר" אחד. בין ההפכים קיימת נקודת איזון, נקודה שבה ההשפעה ההדדית נמצאת במצב של שוויון או יציבות. 

			אצל אחדים מההוגים נמצא את עיקר עיסוקם בהפכים, באפיונם, ובשרטוט התחומים שבהם אנו מזהים אותם. אחרים עסקו דווקא במערכת היחסים שבין הניגודים ובנקודת האיזון ביניהם. ניתן להגדיר את הפרויקט: א. חקר מערכת היחסים שבין ההפכים על פי גישתו של הראי"ה, אפיון מצבי האיזון, הסיבות להפרת האיזון והתהליכים להשבת האיזון שבין ההפכים; ב. ביסוס ההנחה כי המקור המרכזי לתורת האיזונים של הראי"ה הוא עולם הקבלה והחסידות; ג. זיהוי עקרונות תהליכים ומודלים של איזון בתורת הראי"ה, ומתוך כך ביסוס ההנחה שלפנינו משנה סדורה. אישוש הנחה זו יעשה בעזרת הצגה שיטתית של העקרונות, התהליכים והמודלים וביסוס הטענה כי מאפיינים אלו באים לידי ביטוי בתחומים שונים: התחום המוסרי, השכלי, החברתי והרוחני. הערך המוסף של מחקר זה הוא פיזור ולו במעט של "הערפל הדיאלקטי" שמאפיין את הסוגיה.

			כרקע, אערוך סקירה תמציתית של העיסוק בנושא האיזונים בפילוסופיה הקלסית, הרומנטית והמזרחית, במטרה לזהות דמיון ושונות בהשוואה למקורות ההגות היהודית, כל זאת כבסיס להדגשת הייחודיות, נקודות החידוש והערך המוסף של הראי"ה לדיון בנושא. 

			פרק שני

			אחדות ההפכים ותורת האיזונים בפילוסופיה הכללית

			א. הרקליטוס, אריסטו וניקולאוס קוזאנוס — העת העתיקה וימי הביניים

			הרקליטוס מאפוס היה פילוסוף יווני קדם־סוקרטי (פעל בסביבות סוף המאה השישית לפנה"ס תחילת המאה החמישית לפנה"ס). סגנונו המעורפל זיכה אותו בכינויים כמו "האפל" ו"איש החידות".

			הפילוסופיה של הרקליטוס מדגישה את השינוי כאלמנט מרכזי של המציאות, ואת האחדות הקיימת בין הניגודים. הוא נוטה לבקר את הפילוסופים שקדמו לו, בהם פיתגורס וקסנופנס וכן הומרוס והסיודוס. 

			בדומה לרוב הפילוסופים, את תורתו של הרקליטוס יש להבין על רקע הפילוסופיה של קודמיו, חברי האסכולה המילטית: תאלס, אנכסימנדרוס ואנאקסימנס, אשר חיפשו את האחדות שמסתתרת מאחורי ריבוי התופעות בעולם, את היסוד האחד שממנו מורכבים כל הדברים (מים אצל תאלס, אוויר אצל אנאקסימנס). תפיסה פילוסופית זו מבטלת למעשה את ריבוי הדברים בעולם, ורואה אותו כתופעה בלבד. 

			הרקליטוס יוצא כנגד עמדה זו וטוען כי לא ניתן לבטל את הריבוי ואי אפשר להעמיד את העולם על יסוד אחד בלבד. לדבריו, "אם כל הדברים היו לעשן, היה מבחין בהם האף" (פר' 7). הקושי בהבנת הפילוסופיה של הרקליטוס נובעת מכך שלא נשארו כתבים מסודרים מהגותו וכן מהעובדה שסגנון כתיבתו קרוב לפרוזה. אצל הרקליטוס נעשה ניסיון להסביר את עולם הטבע ואת העולם האנושי. האש היוותה עבורו נושא שמבטא את התהליכים בעולם, מתוך התבוננות בפעולתה והתהליכים שהיא עוברת.

			למרות זאת, הרקליטוס עצמו מודה כי "מן החכמה להקשיב — לא לי, כי אם ללוגוס — ולהודות כי כל הדברים הם אחד" (פר' 50). אלא שהאחדות שאליה מכוון הרקליטוס אינה אחדות של חומר, אלא אחדות של הרוח, התבונה האחראית לסדר בעולם. "החכמה היא דבר אחד", טוען הרקליטוס, "ומשמעותה היא לדעת את הלוגוס לפיו כל הדברים מוכוונים דרך כל הדברים" (פר' 41).

			עמדתו הבסיסית של הרקליטוס היא כי העולם מורכב מניגודים, הקיימים בו־זמנית זה לצד זה. נותרו מספר פרגמנטים בהם דן הרקליטוס בניגודים כדוגמת היום והלילה, הקיץ והחורף וכו'. את הניגודים יש להבין לא באופן פשטני. תכונת הניגודים לדידו של הרקליוס כוללת מספר מרכיבים ולא די שתהיה שונות ביניהם, אלא צריך שהניגודים יהיו בעלי מכנה משותף, שני צדדים של אותו הדבר. הניגודים מסבירים האחד את השני, כך החיים מקבלים את ערכם והבנתם על רקע החידלון של המוות. הניגודים הופכים זה לזה, כך האש השורפת את החומר והחומר הופך לאש, כלומר הזרימה המתמדת שבין החומרים מעידה על יסודם המשותף. 

			על פי הרקליטוס, ההסבר לכל התופעות, שאותו הוא מכנה ה"לוגוס", מאחד את כל התופעות. את האש בוחר הרקליטוס כמייצגת את עיקרון אחדות הניגודים וזרימה מתמדת בין שני יסודות מרכזיים בגישתו. הלוגוס הוא גם בבחינת האל. באחד הפרגמנטים נכתב: "האל הוא גם קיץ וגם חורף". האל מייצג את אחדות הניגודים.59 כפי שבא לידי ביטוי באחד ממשפטיו: "הדרך למטה והדרך למעלה היא אותה הדרך בדיוק" (פר' 60). אין לתפוס את הדבר, אלא בקשר לניגודו (המים מתוקים לדגים ומלוחים לאדם). אין לנתק ולבודד אספקטים של האחדות המורכבת של העולם, אלא לראות את הכוליות בכל רבגוניותה. 

			בשביל הרקליטוס, ככל הפילוסופים הפרה־סוקרטיים, הניגודים עומדים בעינם, גם אם הם מופיעים בזמנים שונים, מנקודות ראות שונות, או מתייחסים לאספקטים שונים של אותו דבר. על פי הרקליטוס שום דבר אינו עובר לאין. תנועה ושינוי הם הביטוי הדינמי לניגודיות, אך אין להסתפק בהכרה בתנועה, אלא יש לחשוף את האחדות העולה מתוך ריבוי התופעות המנוגדות.

			הסדר העולה מן המתיחות נקרא בפי הרקליטוס — הרמוניה. הרקליטוס למעשה משתמש במונח של פיתגורס אך מעניק לו משמעות הפוכה. ההרמוניה אינה חיצונית (יציבות), אלא פנימית (ניגודים תמידיים). ההרמוניה אינה באה בשלב שני אחרי הניגודים באופן שרואה זאת פיתגורס, אלא בשלב הראשון, בגלל הניגודים ההתאמה אינה סותרת את המתח והניגוד אלא נוצרת מתוכם. הריבוי, החלקיות וחוסר ההתאמה יוצרים את האחדות. 

			בניגוד לתפיסה ההומרית המילטית הרואה את האידיאל במצב הסטטי של חוסר מתיחות, טוען הרקליטוס שהצדק אינו במצב הסטטי ובהשלמת הניגודים זה עם זה (מטפיזיקה של אחדות הניגודים), אלא במריבה עצמה — בניגודיות המתמדת.

			אין ספק שהתובנות של הרקליטוס מרתקות. ניתן בקלות יחסית למצוא מקבילות רעיוניות מאוחרות יותר כמעט אצל כל אחד מההוגים שבאו בהמשך ועסקו באחדות ההפכים. הנחת היסוד של הרקליטוס היא שהמציאות בנויה מהפכים שיש ביניהם מכנה משותף. האיזון על פי הרקליטוס הוא תוצאה הנובעת מהדינמיקה שבין ההפכים. התהליכים המתמידים מביאים להרמוניה וזו אינה באה בהמשך לניגודים אלא מתוך מתיחות בין הניגודים. המצב האידיאלי לדידו אינו במצב הסטטי אלא דווקא בדינמיקה המתמדת של תנועת החיים, הניגודים הם שני צדדים של אותו הדבר, תופעות מנוגדות שמקורם אחד. 

			בניגוד לקודמיו, שביקשו למצוא מקור אחד לכלל התופעות כגורם מרכזי בעולם הטבע, טען הרקליטוס כי בעולם החומרי לא ניתן למצוא מקור מאחד. לדידו, הרוח או הלוגוס הוא המקור המאחד של כלל התופעות. לדבריו, מאחר שהניגודים מקורם אחד, האחד מתלכד תוך כדי מחלוקת עם עצמו. הניגודים מסבירים האחד את השני. מתוך המוות ניתן להבין את החיים. התהליכים בטבע גורמים לניגודים לעבור תוך כדי התהליכים מהצד האחד לעברו המנוגד. הזקן והצעיר הם הוויה אחת. 

			אריסטו

			אריסטוטליס בן ניקומאכוס (שהערבים קיצרו את שמו לאריסטו וכך נתקבל ונשתרש שמו בספרות העברית), מחשובי הפילוסופים היוונים ומאבות הפילוסופיה המערבית, מתייחס לנושא האיזון במושגים הידועים כ"דרך האמצע" או "המידה הבינונית". שלא כהרקליטוס שמבקש למצוא את הניגודים והאיזון במערכת החיים הכוללת, האיזון אצל אריסטו מתייחס לתחום מסוים של תיקון המידות האנושיות. 

			"דרך האמצע" הינה הדרך המיטבית שינהג בה האדם. דרך זו שייכת למה שאריסטו מכנה "הסגולה הטובה". "הסגולה הטובה" על פי אריסטו היא ההתנהלות הרצויה של האדם. "הסגולה הטובה" היא סגולת הנשמה. אריסטו מסביר את מהותה של הסגולה הטובה: "...עלינו לעיין במהות הסגולה הטובה. וכיון שמה שמתהווה בנשמה נמנה עם אחד משלושת דברים, והם רגשות, כוחות ותכונות אופי, נמצא שהסגולה הטובה משתייכת לאחד מאלה". לאחר שאריסטו דוחה את שתי האפשרויות הראשונות הוא קובע כי "ובכך קבענו את הסוג שאליו משתייכת הסגולה הטובה שהיא עיקר האופי [...] סגולת האדם הטובה היא אותה תכונה שמכוחה נעשה האדם עצמו לטוב. ובכוחה יצליח שעשיית פועלו המיועד לו".60 מתכונות הסגולה הטובה היא המידה האמצעית. 

			אריסטו מבחין בין אמצע גאומטרי־מתמטי ובין אמצע אישי. "מתוך עיון בעצם הסגולה הטובה, הרי בכל דבר רצוף וניתן לחלוקה אפשר לקחת יותר, פחות או מידה שווה, וזאת מבחינת הדבר עצמו או ביחס אלינו. המידה השווה היא האמצע בין יתר וחסר. הנה מבחינת הדבר עצמו הריני מתכוון למה שמרוחק מרחק שווה משני קצותיו, ואמצע זה הוא אחד ויחיד לכל בני אדם. ואילו במה שאמצעי הוא ביחס אלינו מתכוון אני למה שאינו מופרז ואינו לקוי בחסר — ואמצע זה אינו אחד ולא אותו הדבר לכל בני אדם".61 אריסטו מבחין בין האמצע של הדבר עצמו שהוא אמצע מתמטי ובין אמצע ביחס לאדם שהוא נובע ממכלול תכונות ותנאים. 

			אריסטו מציין כי כל דרך שאינה דרך האמצע בהכרח תוביל לחיסרון, ועמדתו מאוד נחרצת. להגדרה הברורה של אריסטו ביחס לדרך האמצע כדרך בלעדית, יש להוסיף הסתייגות אחת והיא האמור לעיל שהאמצע אינו אמצע מתמטי אלא אמצע שתלוי בנסיבות האישיות. העולה מדבריו של אריסטו שהסגולה הטובה שהיא תכונת אופי, אוסף התכונות והמידות המתוקנות של האישיות, עמדה נפשית זו טיבה לבחור בחירה ראויה. הבחירה בדרך האמצע נתונה לשיקול דעת, כמובן של האדם הנבון, והיא נעשית מתוך בחירה המתייחסת אלינו, כלומר לכל אדם על פי מצבו. 

			אריסטו מסייג את דבריו בהסתייגות נוספת ואומר כי לא כל נושא ראוי למצוא את מידת האמצע. בנושאים של קלקול מידות, מעשים, עוול, אין מקום למידת האמצע. "אולם לא בכל פעולה ולא בכל רגש יימצא אמצע [...] כגון שמחה לאיד, חוצפה, וצרות עין ומבין המעשים — ניאוף גניבה רצח [...] וטעות דומה לזו תהיה שבמעשים של עוול פחדנות ופריצות, מצויה מידה אמצעית...".62 

			לעומת זאת, מעיר לנו ליבס הערה חשובה באשר לדרך האמצעית של אריסטו וכך כותב בהקדמתו: "אריסטו הגדיר את 'סגולת הטוב' כממוצע מסוים בין שתי הפרזות לצד היתר ולצד החסר. פעמים רבות הבינו הגדרה זו כאילו ישנה הפרזה גם לצד הטוב, והיא מקלקלת את השורה, והאידאל הוא הבינוניות. לא תיתכן כלל אי הבנה גרועה יותר של מה שהאתיקה של אריסטו באה ללמד. המפריז הוא אינו זה שעושה יותר מדי ממה שטוב...".63 כלומר ליבס מאיר לנו הבנה, כי על פי אריסטו הפרזה היא תמיד מצב שמביא לתוצאות פחות טובות. לדידו של אריסטו, על פי ליבס, נושאים כמו אומץ לב ויישוב הדעת לא שייך לומר שיש בהם הפרזה, אלא ככל שיוסיף בהם כן ייטב. כאמור, אריסטו מחלק בין האמצע המתמטי לאמצע של מידות האדם, שהאחרון מושפע מתכונות האדם וממצבי החיים. 

			כמו כן, טוען אריסטו כי סטייה קלה אינה מגונה, "מי שסוטה אך מעט מן המידה הנכונה, כלפי היתיר או החסיר, לא יגונה אלא רק זה שסטייתו מרובה".64 אנו מוצאים אצל אריסטו כמה עקרונות באשר לסגולה הטובה המובילה לדרך האמצע: היא שאיפה הנובעת מחיפוש מתמיד, היא לכאורה סובייקטיבית ותלויה בנסיבות, האדם אמור להבין אותה מתוך "היוועצות בלבבו". אריסטו מדגיש את הצורך בחשיבה שכלית ונבונה. העיסוק של אריסטו הוא בתחום האתי בתיקון המידות.

			ניקולאוס קוזאנוס

			ניקולאוס קוזאנוס (1464-1401) נולד בעיר קויז שבגרמניה, היה לכומר קתולי המקורב לאפיפיור ואף פעל בשליחותו. התייחסותו ליכולת ההשגה את הבורא היא על פי העיקרון של התארים השליליים, לפיו אין אנו יכולים להשיג את הבורא בשכלנו אלא על פי תארים שליליים.65 בנושא זה הוא ממשיך את דרכם של ההוגים היוונים קסיוס, דיוניסוס ופלוטינוס, בגישה שמרחיקה מאלוהים כל הגדרה מתחום ההכרה וההשגה האנושית.66 "א־להים הוא האמת, אך האמת אינה ניתנת להשגתנו. זוהי הנקודה שממנה יוצא קוזאנוס, כל ידיעתו של האדם היא דיסקורסיבית משווה, האדם בשאיפתו לדעת משווה את הבלתי ידוע עם הידוע... אך מזה נובע שהדעת אינה יכולה אף פעם להשיג את מטרתה. המידה והמדוד יכולים להתקרב באופן הדוק אך תמיד נשארים שונים זה מזה... האמת המדויקת היא מעבר להשגתנו".67

			קוזאנוס מחדש מושג חדש ישן, "אי ידיעה מלומדת" בבחינת "תכלית הידיעה שלא נדע",68 "במידה שאנו יותר מלומדים באי ידיעה זו, בה במידה אנו מתקרבים אל האמת".69 על פי הסברו של ברגמן, "החיפוש שאינו מוצא את המחופש — הוא מהותה של הדעת".70 יש בעמדה זו הכרה במגבלות היכולת של החשיבה האנושית, ועם זאת גם אי ויתור על השאיפה והחתירה המתמדת לדעת. סתירה זו מכונה על ידו "חפיפת הניגודים". הדוגמא שמביא קוזאנוס לרעיון זה היא ליטוש זכוכית עדשת המשקפיים, קמור ומנגד קעור, ומתוך כך היכולת של המביט בעדשה לראות דברים שלא נראו קודם. כיוון שאנו נאלצים להתגבר על המחשבה המוגבלת, עלינו להיפתח לגישה של חפיפת הניגודים (Beryllum) על פי הגדרתו. "לידיעה שנעשתה 'מלומדת' על עצמה מופיעה האמת כיחידה אינסופית המתעלה מעל כל חשיבה שכלית".71 במידה שהאדם מבקש להתעלות מעל המגבלה של ההכרה הדיסקורסיבית הוא נדרש לחפיפת הניגודים. העיקרון של חפיפת הניגודים מבטל את שלטונו של משפט הסתירה. 

			"חפיפת הניגודים" הוא מושג עמוק שפיתח קוזאנוס על מנת להסביר שמבחינת הכרה של האדם, האמת מכילה את שני הצדדים המנוגדים כאחד. על פי דרכו, קיימת אי התאמה בין מה שנתפס בהכרתנו כאמת ובין האמת עצמה. היכולת שלנו להכיר את המציאות והמושגים נעשית על פי רוב מתוך הנגדה, כלומר על רקע הלבן, השחור מקבל את משמעותו.72 הבנת דבר מתוך הדבר האחר. וינדלבנד מביא את הגדרתו של קוזאנוס להכרה זו: "בערות מחוכמת". הוא מבחין בין הכרת הבורא בבחינת פְּנים לעומת המדע בבחינת חוץ, אף שביסודם של הדברים שניהם אחד הם. העולם הוא התגלמותו של אותו תוכן חיים אין סופי.73 ברגמן, מזהה קווי דמיון בין משנתו של הריקליטוס לזו של קוזאנוס, שניהם מנתחים ומבקשים להבין את היחס שבין ההפכים, שניהם מזהים את ההפכים כיסוד למציאות, אלא שאצל הריקליטוס מסקנה זו נובעת מהתבוננות בטבע העולם,74 ואילו אצל קוזאנוס, משמש העיקרון "כדי להבליט את המוחלט בניגוד לאירועי העולם" וכן "במוחלט מתבטל משפט הסתירה". 

			וילהלם וינדלבנד מגדיר זאת כך: ''מה שגבולות הסופי יתפרד לפי ראות השכל לדברים שנתנו להבחנה ולהגדרת יחוד יהיה לאחד, כדרך שנמצאנו למדים אף מיחסים מתמטיים באין סוף, כיוצא בזה נמחקים כל ניגודי העצמים היחידים בתוך אחדות כל האין סוף של העולם. אחדות כל זו היא בעיקרה ביטול הניגודים ההם, עצם מהותה הוא 'התלכדות הניגודים"'.75 התבונה האנושית אינה מסוגלת לתפוס הפכים הנובעים ממקור אחד וחלים בו זמנית, זו סתירה לוגית. על פי קוזאנוס, מגבלה זו קיימת רק באשר להכרתו של האדם, אך במוחלט מציאות זו תיתכן. 

			ניתן אולי להבין גישה זו כראייה במבט של פרספקטיבה שמוסיפה את מבט העומק מתוך שתי נקודות המבט, ובהתבוננות מעמיקה, פרספקטיבה בין חשיבה דיסקורסיבית ואינטואיטיבית (כפי שנראה בהמשך אצל הראי"ה קוק). על פי הגדרתו של ברגמן, תורת ההכרה של קוזאנוס יש לה מבחינה זו שני פנים: פנים ניאו־קאנטייניים כביכול ופנים ניאו־אפלטוניים. מצד אחד התלות בתבונה, ומצד אחר התלות בבורא; מצד אחד אוטונומיה ומצד אחר מוגבלות ותלות; מצד אחד הוגה של ימי הביניים ומצד אחר פתיחות לעולם של דרכי החשיבה של העת החדשה. מבחינה זו ניתן לראות גם בהגותו של קוזאנוס בבואה של "אחדות הניגודים". ניתן לומר כי יש חידוש גדול בהגותו בכך שלא כאחרים הוא סבר שגם בעזרת התבונה ניתן להתקרב להכרת הבורא ולא על ידי המיסטיקה בלבד.

			ב. היגל ושלינג — התקופה הרומנטית

			בפילוסופיה האירופאית של התקופה הרומנטית, אנו מוצאים רעיון זה של דיאלקטיקה בין הפכים, במשנתם של פרידריך ווילהלם יוסף שלגל (להלן שלינג), וגיאורג וילהלם פרידריך היגל (להלן היגל). מעניין לראות כי יסודות דומים מופיעים בתקופה דומה בחסידות ובפילוסופיה הכללית, וכי המשנה החסידית והחב"דית קדמה להיגל ושלינג (ר' שנאור זלמן מלאדי נולד ב־1745, היגל ב־1770 ושלינג ב־1775).76 משנתם של שלינג והיגל באה בהמשך לקאנט ופיכטה.77 שלינג הצעיר מבקש לראות בטבע שיטה אחת גדולה שיצאה מאת התבונה. עמדה זו היא הבסיס להתפתחות הפילוסופיה של הזהות וכך יש לראות את כל ארבעה־עשר הכתבים שהוציא (1861-1856).78 

			הרקע להתפתחות הפילוסופיה של הטבע, הוא הגילויים המדעיים בתקופתו. החקר של תופעות החשמל והמגנטיות, היה הבסיס לפיתוח הגותו. תופעות הניגוד והפולריות של חוק קולון, קיטוב המגנטיות, החומציות והבסיסיות באורגניזם, עוררו למחשבה על המבנה הפולרי של המציאות. הקשר בין התופעות הפיזיקליות והאורגניות, שהביאו לראות את הטבע כמונע על ידי חוק כללי,79 המזוהה בטבע על ידי כוחות הפוכים של התפשטות ומשיכה. 

			מחשבה זו מקורה בגישתו של קאנט,80 אשר לימד בספרו "התחלות מטפיסיות של הטבע" (1786) שאין להבין את החומר כדומם אינרטי אלא להבינו כמסקנה של שני כוחות. שלינג טען כי יש לראות את הטבע כדבר שלם וכולל, "הטבע הוא השכל המתהווה, הוא התבונה הבלתי מודעת הרוצה להיעשות אני".81 שלינג טען כי מן הטבע אין להשיג לעולם את החיים ולפיכך יש להפוך את הסדר ולהשיג את הטבע מתוך תכלית החיים, שהוסקה בתורת המדע ממהות האני. לפיכך רואה שלינג את החיים "כמהות הראשונה והאחדותית של הטבע".82 

			הכרת ההיסטוריה של הטבע, טוען שלינג, היא הכרת תודעת העצמי. הוא רואה ביקום את "נשמת העולם שמשמעותה האני הנע מן הבלתי מודע לחיים מודעים", ובהמשך: "המוחלט הוא ההתאחדות הבלתי פרודה של כל הניגודים".83 שלינג מזהה יסודות משותפים בגישתו של שפינוזה מתוך הערצה למודל הכללי האין סופי, אלא שלעומת שפינוזה, שלא הבחין בין הטבע הבלתי אורגני לאורגני, אצל שלינג יש ניסיון להבחנה ועם זאת חיפוש של הרמוניזציה.84 

			באשר ליחס בין הרוח לאובייקט, טוען שלינג כי הרוח מבצע תהליך ניתוק מודע שבו הורס הוא את שיווי המשקל במערכת היחסים רוח־אובייקט. את הרצון הזה של שחרור הרוח מכנה שלינג תנופה. מהלך זה "הורס (הרוח) את שיווי המשקל של הכח הצנטריפטלי והכוח הצנטריפוגלי שבו שהוסג בכל הסתכלות. מתחילה תנועה חדשה עד שיושג שיווי משקל".85 התנועה הדיאלקטית מתקיימת תדיר במהלך התפתחות הרוח בהתקדמות מן הממשי אל האידיאלי. 

			היגל היה ידידו של שלינג, בחיבוריהם הובאו רעיונות דומים עד ש"בנוגע למאמר על היחס לפילוסופיה של הטבע ולפילוסופיה בכלל יכלה לפרוץ מחלוקת מי משניהם הוא המחבר".86 אנו מוצאים יסודות דומים במשנתו של הגל, העמדה כי הטבע הוא השכל המתהווה, הוא התבונה הבלתי מודעת הרוצה להיעשות אני, וכן העובדה כי הוא רואה ביקום את "נשמת העולם" שמשמעותה האני הנע מן הבלתי מודע לחיים מודעים. 

			אומנם הגל, שלא כקודמיו, שמקור השראתם היה תורת המדע והאינטואיציה הכוללת של היקום, מעמיד את המושג התבוני במוקד שיטתו. גולדמן טוען כי הראי"ה הכיר את שלינג מתוך ספרו של פביוס מיזס.87 לשיטתו של שלינג, המציאות מכילה ניגודים, הניגודים אינם עתידים להיפתר או להיעלם, הניגודים הם חשיפת גוונים שונים מנוגדים הטבועים במוחלט.88

			הקצוות השתים בערך ויחוס להעצם המוחלט נוגעות אלה באלה ושוות במעלתן בהשוואה גמורה, ובלי הבדלה גם בצורתן וחילוקי דרגין... ורק אם בבחינת האפשרות וההכנה בכח בלבד יחנו בשכינה אחת, אז ישלימו ויסכימו זה לזה אך בצאתם לפעולתם המיוחדת והמתגלית מעשה, אז יפנו לצדדין והאחד יתאבד ויתגבר על חברו במערכת הניגוד... וזה ענין גילוי האין סוף בצורת הסוף והתכליתי בפועל.89

			היגל היה בן התקופה של שלינג, אף הוא היה שייך לתקופה הרומנטית שבהגותה נכחו המושגים של אחדות הניגודים. ולדנברג מדגיש כי "פרישתו של היגל מן השיטה השליגינית שהתגלמה ב'פינומינולוגיה', שלו, במקום אינטואיציה האומרת לתפוס את מהות המוחלט התפיסה בלתי אמצעית, הוא מעמיד שוב את העבודה החמורה של המושג. זהות המחשבה וההוויה מחייבת הנחה הקדומה, שמהות כל הנמצאים היא התבונה. כל הנמצא הוא שכלי ורק השכלי נמצא".90 

			גם שלינג הסתמך ב"מתודה של הלימוד האקדמי" באופן ישר על "התלכדות הניגודים" (coincidentia oppositorum) מיסודו של ג'ורדנו ברונו.91 כמו כן "הוא הושפע מפרדריך שלגל שאף הוא שייך לאסקולה הרומנטית של גרמניה. שלגל אף הוא העמיד בדומה לתורת המדע את יסוד השלוש הבוקע ועולה דרך הסתירות אל האחדות העליונה".92 כל אלו הובילו לפיתוחה של המתודה הדיאלקטית של הגל. 

			על פי הגל, תורה זו בדבר צורות התופעה שהדעת צריכה לעוברן כדי להתרומם מן התודעה הפשוטה עד הפילוסופיה, שהיא תורת התופעות של הרוח. היגל דיבר על הרוח המתפתח באמצעות המתח הנובע מתנועה בין הניגודים. "האין סופי של הרוח הוא תכונתה הפנימית לא לנוח אלא ליצור... יכולים אנו להבין תנועה זו כהתפתחות".93 

			הוא מתאר את תנועת הרוח ממצב ראשוני בלתי מודע, דרך תהליך התפתחות המאופיין בתנועה בין קטבים כשבכל סינתזה יש חזרה אל עצמו. כביכול, הרוח הכללית היא ישות שמניעה את עצמה לעבר המצב האידיאלי, כאשר למעשה אין לה מפת ניווט שמודעת לה. 

			ברגמן מבחין בין משנתו של שלינג לזו של הגל. אצל הגל, דרגות ההתפתחות קשורות למציאות אחת. כלומר המציאות מתפתחת כמהלך דיאלקטי הכרחי. אצל שלינג יש בחינות שונות של המציאות, כל אחת מהן נמצאת בתהליך התפתחות, יש קשר ביניהן אך הקשר אינו הכרחי ואין האחת הבסיס להתפתחות האחרת. 

			הבדל נוסף הוא העובדה כי התהליך של תזה־אנטיתזה־סינתזה אצל היגל הוא תהליך שמתבצע בתבונה, ואילו אצל שלינג הוא מתבצע בטבע ממש.94 

			למרות הדמיון המסוים בין הדיאלקטיקה, פרי משנתם של היגל ושלינג שמאופיין בתנועה דינמית של התקדמות בין ההפכים ומכוחם, וכן מעצם הדבר שהשלם מכיל בתוכו את ההפכים בהרמוניה, רבים ההבדלים בין הגישות שלהם לזו של הראי"ה.

			גישתו של שלינג, להבדיל מאריסטו, אינה נוגעת לאתיקה, אלא היא ניתוח מעמיק של התבוננות בתופעות בעולם וניסיון להבין ולאפיין את התהליכים המתרחשים. היא אינה שואפת ליצור דפוסי התנהגות או פעולה אלא ניסיון לניתוח מדעי ניאו אפלטוני של התופעות. הוא מושפע מאוד מגילויי המדע של תקופתו. 

			באשר לדמיון בין שלינג לראי"ה, היו שטענו כי משנתו של שלינג היא המקור לאחדות ההפכים של הראי"ה, ובנושא זה אני מסכים לחלוטין עם עמדתו של רוזנק ששולל אפשרות זו.95 רוזנק מצטט את רוטנברג שמאפיין את תפיסתו של שלינג כ"מוניזם פסימי" לעומת הראי"ה שגישתו היא "מוניזם אופטימי".96 כמו כן טוען רוזנק כי "סביר יותר שהרב קוק, המקובל בן המאה העשרים, ינק את רעיון אחדות ההפכים מהמקורות היהודיים...".97

			היגל 

			אערוך סקירה של עמדותיו של היגל מתוך ספרו "מבוא לתולדות הפילוסופיה" במטרה להשוות בהמשך לגישתו של הראי"ה על מנת להראות את הדמיון והשונות ביניהם. על פי היגל "מושא הפילוסופיה הוא רק אלוהים, לשון אחר מטרתה להכיר את האלוהים. מושא זה משותף לה ולדת".98 היגל מזהה את הרוח עם מושג האלוהים: "חיי האלהים וחיי הרוח — אינה אלא תהליך אחד, אינה אלא תנועה אחת".99 

			הרוח נמצא בתהליך התפתחות מתמדת. אופן ההתפתחות הוא יציאה מן הכוח אל הפועל של הגלום בה. היציאה אל הפועל קשורה עם מושג המודעות העצמית וההבנה של עצמה, כלומר הרוח לומד את עצמו תוך כדי תהליך ההתפתחות. המשל שמביא היגל להבהרת העניין הוא התפתחות הנבט: "האידאה כהתפתחות הנבט, כל איכויותיו של הנבט כבר כלול האילן כולו".100 

			היגל מסמן את נקודת האמצע כנקודת ההיות, זהו מצב ההווה של הרוח. לרוח, כמו לנבט, יש נקודת התחלה גלומה ויש את התכלית השלמה בכל שלבי ההוצאה לפועל. בכל רגע נתון היא במצב הווה, כמו ההווה אצל האדם שיש לו עבר ויש עתיד, ההיות הוא נקודת ההווה. כמו הנבט שמייצג את הרוח, גם האדם נמצא בתהליך זהה: "מה שאדם מוציא מעצמו הוא אשר היה בו... שום תוכן חדש אינו נוצר ממנו".101 

			מבחינתו של היגל בנקודת המוצא ובנקודת התכלית, הרוח נמצאת באחדות, ואילו משך תהליך ההתפתחות מצריך התפצלויות ורבגוניות. לכאורה הצורך בהתפצלות משרת את הרוח בדרכה להבנת עצמה "מטרתה של הרוח היא שתבין את עצמה".102 "חיי האלהים וחיי הרוח — אינה אלא תהליך אחד, אינה אלא תנועה אחת... עיצוב צורה של הרוח שורה זו — אין לדמותה כקו ישר אלא כמעגל כשיבתה אל עצמה [...] בהתפתחות יש התקדמות, אבל אין היא נבלעת באיסופי המופשט אלא שבה אל עצמה... מטרתה של הרוח היא שתבין את עצמה".103 

			בפסקה הבאה מתייחס היגל לסתירות ולניגודים כחלק מתהליך היציאה לפועל של הרוח. "שהרי דרך השגת הרוח את עצמה וקיומה זהים הם. בתוך האחדות עדיין לא הוצבו כישים נבדלים, הקונקרטי מובחן בתוך עצמו, ואף על פי כן הוא פשוט: הוא טומן בחובו את סתירתו. סתירה זו דוחפת אותו לצאת מן הכוח אל השניות אל הנבדלות. היא מבטלת אפוא את האחדות כדי שיעשה דין צדק להבדלים. אם כן, אחדות ההבדלים שעדיין אינם מוצבים כנבדלים דוחפת את עצמה... באורח זה מגיע הנבדל לידי קיום... מן ההכרח שנתבונן ונבחין בתוך התנועה ראשית — את היציאה מן האחד אל השניות ושנית — את השיבה אל האחד".104 

			התהליך המתואר הוא שהריבוי טומן בחובו באופן אימננטי סתירות פנימיות, סתירות אלו דוחפות את הרוח להתפתחות ומתוך כך מתבטלת האחדות. מקורן של הסתירות הוא באחדות המכילה את הניגודים. הסתירות הן המנוע להתפתחות הרוח. הסברו של היגל באשר לצורך שההפעלה תתרחש באופן זה של התפתחות הוא: "לעשות צדק להבדלים". זהו מושג שאינו מבורר דיו. ייתכן לטעון על פי דרכנו שכוונתו לאיזון ראוי בין הבחינות השונות, שכן ניתן להבין את הצדק כשאיפה לתת לכל גורם את משקלו הראוי על פי המגמה האידיאלית של הרוח. אמירה בהירה בנושא אחדות ההפכים מובאת בפסקה הבאה: "האחד אומרת הטענה מוציא את האחר בסברות כאלה. אנו משקיפים על הקביעות הנבדלות כעל קביעות המוציאות זו את זו ולא כעל קביעות המהות, אחדות קונקרטית. אבל האמיתי הוא הוא אחדות ההפכים".105 מבחינתו של היגל, השלם מכיל בתוכו את ההפכים באופן אחדותי. נושא האיזון על פי היגל נמצא בנקודות המוצא והסיום של כל שלב בהתפתחות הרוח ובשלב הסינתזה שהיא בעצם נקודת האחדות. 

			ניתן אולי למצוא דמיון בין ההבדלים בגישות השונות של שלינג לעומת זו של היגל, באשר למקור המשותף של הניגודים ובין ההבדלים שפגשנו בין הרקליטוס לקודמיו, שהוא נע בין עולם הטבע לעומת עולם הרוח. הרקליטוס סבר שהמקור לניגודים הוא הרוח, לעומת האסכולה של מיליטוס שסברה שהמקור הוא אחד מכוחות הטבע. בדומה לכך, שלינג סבר שיש מקור משותף לתופעות הפולריות שהמדע בתקופתו גילה, אומנם אף הוא סבר כי המקור לחוקי הטבע הוא "השכל המתהווה", בחינה שאינה חומרית, אך עדיין המוקד לתופעות הוא בעולם הטבע. לעומתו היגל מזהה את מושג הרוח עם הא־לוהים. 

			יש שמצאו דמיון בין הגותו של היגל לזו של הראי"ה, החיפוש המתמיד אחר נקודת האיזון של הסינתזה המגיעה אחרי התזה והאנטיתזה, העמדה שהרוח הוא הפועל בהוויה יותר מהדינמיקה של עולם החומר, ההבנה שהשלם האחדותי יוצא לפועל בתהליך התפתחות של המציאות כפי שהיגל מביא במשל הצמח. 

			מירסקי מזהה אף הוא נקודות דמיון.106 הוא תולה אותן בגישה הניאו אפלטונית ששני ההוגים אימצו כחלק מהגותם. "הרב קוק מיזג, אם כך, בין הגליאניות ובין תורת הקבלה. אין זה מפתיע אם נזכרים שהיגל הושפע מאותם זרמים ניאו אפלטוניים עתיקים שעיצבו גם את הקבלה".107 עיקרון משותף נוסף הוא העמדה כי האל פועל באופן אימננטי בתוך ההיסטוריה וכך בעולמם הפנימי של בני האדם. ההיסטוריה, לדידם של השניים, היא ביטוי להתגלות הרוח, אצל היגל, או האופן שבו הבורא מתגלה במציאות, על פי הראי"ה. "גם הרב קוק ראה באומות את נשאיות הרוח בהיסטוריה". וכן "אשר בו האומה ליצג עולם הטבע וגוף האדם היא המצע ההכרחי לקיומה של הרוח ומהלכיה בעולם".108

			הרוח אצל הראי"ה מקבלת גוון לאומי, אף שיש גם את הרוח הא־להית שמקיפה את כל ההוויה, וזאת בשונה מהיגל שדיבר על הרוח כמושא כללי. הראי"ה תומך את הגותו בתורת הקבלה. הרוח הוא בחינת השכינה, כנסת ישראל או בחינת מלכות. הבחנה נוספת שניתן למצוא היא כי על פי הראי"ה, העולם נמצא במגמת תיקון ושיבה לנקודת המוצא קודם שנוצרו "הקלקולים", בבחינת יסוד התשובה שהינו אבן יסוד בהגותו של הראי"ה, וכן סוגיית "התעלות העולם" שמסמנת מגמה מובחנת המונעת על ידי הבורא,109 כל זאת לעומת "רוח שמחפש את דרכו" אצל היגל.

			ג. דרך האמצע בתורות המזרח

			הקדמה

			עקרונות האיזון נוכחים באופן ניכר בתורות המזרח. אין בכוונתי להעמיק בתחום זה שהוא רחב מני ים, אלא לצרפו לתובנות שהתפתחו בפילוסופיה המערבית כפי שהובא לעיל מתוך כוונה להציג את נושא האיזונים כמחשבה אוניברסלית המופיעה באופנים שונים במחשבה של תרבויות שונות. האיזון בתורות המזרח מאופיין בעיקר כתפיסה אינטואיטיבית של המציאות הנצפית. 

			כפי שיובא בהמשך גם הראי"ה משלב בין ההתבוננות האינטואיטיבית והחשיבה הדיסקורסיבית.110 ההשוואה תאיר את יחודו של הראי"ה בגישתו המשלבת. אף כי אין בכוונתי להעמיק חקר בתחום רחב זה, בכוונתי לחלץ יסודות אינטואיטיביים של עקרונות האיזון.

			הפילוסופיה המזרחית מבוססת על ספרי יסוד קנוניים, ומשום שהפרשנויות והאסכולות שהתפתחו במהלך אלפי השנים עלולות להביא לפיזור חסר תכלית, העדפתי להתמקד במספר מושגים מצומצם ובספרי יסוד שבהם מצאתי תרגומים ופירושים מסודרים. התמקדתי בספר היסודי של הפילוסופיה הסינית המכונה "ספר הדאו" או ספר "הדרך והסגולה", המיוחס לאבי האסכולה הדאואיסטית, וכן לאחד מספרי היסוד של הפילוסופיה הסינית המיוחס לחכם הסיני קונפוציוס, ושמו "דרך האמצע וקיומה". 

			נהיר וברור שאינני מתיימר להגיע למחקר יסודי ומעמיק של הפילוסופיה הסינית ואף לא למחקר של חלק מוגדר ממנה. מטרתי היא כאמור להציג את יסוד האיזון כפי שהוא נוכח באופן מובהק בפילוסופיה הסינית. ובהמשך לכך לנסות ולחלץ עקרונות של דרכי האיזון ולהשתוותם בהמשך לאלה שמצאתי אצל הראי"ה. 

			היתרון שמצאתי בספר "דרך האמצע וקיומה", הוא שאת הספר תרגם פרופסור אנדרו פלאקס, שהוא חוקר המצוי בתפיסת העולם היהודית ואף מרבה לערוך השוואות, והוא אף כתב את ההקדמה בו. ספר נוסף אליו אתייחס, אף הוא אחד משלושה־עשר הספרים הקנוניים של הפילוסופיה הסינית, נקרא "מאמרות קונפוציוס". מושגי היסוד בפילוסופיה הדאואיסטית, 'היין והינג', נוגעים באופן ישיר בנושא האיזונים, מושגים אלו לקוחים מתוך ספר היסוד של מסורת הדאו והפכו להיות ביטוי וסמל משמעותי של הפילוסופיה הסינית. הפכים אלו שונים מהניגודים שבגישה המערבית שהם הפכים מוחלטים, לעומת היין והינג שהם הפכים שבכל אחד מהם נמצא ניגודו של האחר, וכל אחד מהם בהתפתחות ותהליך יכול לקבל את מהותו של האחר. 

			דרך האמצע

			כמורה דרך לקחתי לי את החיבור "דרך האמצע וקיומה" המיוחס לחכם הסיני קונפוציוס (קונג פו זה 479-551 לפנה"ס) בתרגומו של פרופ' אנדרו פלאקס (שהייתה לי הזכות גם להיפגש עמו ולשוחח בנושא הספר). בספר תרגום על פי מספר סינולוגים וכן פרק חשוב של תרגום מושגים, ביאורים ופירושים. כמו כן נעזרתי בחיבור שיטתי "תורת הדרך האמצעית",111 שאת מחברו לקחתי כ"חברותא" בקי ורגיל בנושא סוגיות דרך האמצע בחמש התרבויות.112 הואיל ונושא הפילוסופיה הסינית אינו בתחום התמחותי, בפרק זה אביא בעיקר ציטוטים מהביאורים של המתרגם והחוקר. את מסקנותיי מהלימוד אשלב בין קטעי הפרשנות ובסיכום הפרק. 

			ספר המופת הסיני הנקרא "גונג יונג", שתרגומו "דרך האמצע וקיומה", הינו חלק מקובץ קנוני של ספר הטקסים והינו חלק מ"ארבעת הספרים", ספרי היסוד של ההגות הסינית.113 מטרת הספר להוות מדריך ומורה דרך להגשמה עצמית מיסודות הכמוסים בטבע האדם אל שלמות הנפש הנעלה. מושג האמצע מופיע כנושא מרכזי בכמה ביטויים: אמצע, מרכז, איזון, קליע למטרה. 

			הספר מתחיל מהתייחסות להוויה הקוסמית ובהמשך עוסק בהדרכה של תיקון המידות האנושיות. דרך האמצע הוא הביטוי של המתרגם לעברית של המונח האריסטוטלי. בספרות ימי הביניים רווח הביטוי "מיצוע",114 וכפי שנראה להלן בספרות הקבלית נפגוש את המונח "מכריע". "דרך האמצע" הוא מושג המתאר את האידיאל השמיימי של השלמות. 

			האדם, על פי קונפוציוס, יכול רק לשאוף לדרך זו, והביטוי של הממד האנושי בתהליך מכונה השאיפה להרמוניה. בספר "דרך האמצע וקיומה" שלושים ושלושה פרקים. פרק ראשון פותח במימרה: "טבע האדם... מוטבע בו בפקודות השמים". בהמשכו עוסק הפרק בתיקון דרכו המוסרית של האדם. הפרק מסתיים בתיאור האידיאלי של מצב השלמות הנובע ממידת האמצע. יש להדגיש כי הערך העליון של האדם אינו המיצוע, שכן הוא שאיפה אידיאלית קוסמית, אלא ההגעה לבחינת ההרמוניה. מונח זה משמעותו הוא ה"דרך לתכלית ההשגה", כלומר האופן שבו יש בידו של האדם לשאוף למידת האמצע האידיאלית. 

			מפרק שני ועד פרק אחת־עשרה, המחבר קובע את גבולות "קיומה של דרך האמצע", שעל פי המחבר שמורה לאנשי המעלה. בפרק השישי המחבר מציג כדוגמא לאדם המיטבי את דמותו של המלך שון, אחד מהאבות הקדומים של מתקני המידות, שעל פי המחבר הצליח להוציא לפועל את דרך המיצוע, והביטוי לכך הוא כי "הוא אחז בשני הקצוות". 

			יש שאלה שעוד נתייחס אליה בהמשך אם דרך האמצע היא נקודת המרכז, שכן יש פעמים שהאדם האידיאלי אמור לאחוז במידת קצה לצד הטוב, כפי המובא בסיפור המופת על תלמידו של קונפוציוס, ין הוי, שנהג לאמץ ללבבו את קצהו של הטוב ולא את הנקודה הממוצעת שבין הקטבים. מכאן היה ניתן להסיק כי לא בכל המקרים דרך האמצע היא הראויה, אך בהמשך לאמירה זו, בפרק העשירי נאמרת פעם נוספת האמירה כי איש המעלה "הוא עומד במיצועו ואינו נוטה לא לימין ולא לשמאל". 

			ניתן להבין כי בשאיפה המיטבית למקום המאוזן יש תחומים כמו צדק יושר ואמת שצריך לאחוז בהם באופן מוחלט ולא יחסי; האמצע יהיה המקום שנפגשים בו ערכים מנוגדים המאופיינים בכך שאינם שליליים במהותם. מפרק שנים־עשר ועד פרק עשרים, המחבר עוסק בדרכי היישום של "דרך האדם", במערכת היחסים הבין־אישית והזוגית. בחלקו האחרון, פרקים עשרים ועד עשרים ושלושה, הנושא הוא מערכת היחסים בין היסוד השמיימי של 'פקודת שמים' שמתאר את האידיאל העליון ובין דרך היישום של האדם בפועל בחייו. ה"טבע" השמיימי ו"תורת המוסר" האנושית. כאמור, מידת העל, המיצוע, הינה מידה שמיימית, היא נצחית ואינה נתונה לשינויים המתחוללים במציאות. על האדם לחתור ולהתקרב למידה זו באמצעות השאיפה להרמוניה, הכוללת תיקון המעוות ומילוי החסר בקיומו המוגבל. 

			כיצד יעשה זאת האדם? כיצד ידע מהי הדרך? תשובתו של המחבר כי "דרך האדם" לא רחוקה היא ואינה נסתרת, אלא קרובה אל האדם לעשותה, שכן עקרונותיה מוטבעים בליבו מעצם לידתו. ואם כן, על האיש לשאוף להגשמה עצמית, לרדת לעומק נפשו, ומשם להעלות על נס עקרונות אלה ולמלא אחר דרישותיהם.

			לאחר הסקירה הכללית, אפרט מושגים מרכזיים בנושא דרך האמצע כפי שהם באים לידי ביטוי ב"דרך האמצע וקיומה".115 

			"'טבע האדם' משמעו מה שמוטבע בו בפקודת שמים. 'הדרך' משמעה למלא אחר טבעו, ואילו תורת המוסר אינה אלא תיקון דרכו. וזו הדרך אין להתרחק ממנה ולו לרגע קט. כי מה שאפשר להתרחק ממו הרי אינו הדרך".116

			"טבע האדם (המכונה 'שינג'. המונח הקרוב איליו ביותר הוא ה'יצר', הדאו (הדרך) משמש בספרות הקונפוציאנית מודל לתיקון המידה האנושית, על כן הטבע משמש יסוד ביניים כביכול המגשר בין מקור ההוויה בשמים ממעל לבין דרכי האדם מתחת".117 המינוח הסיני מובנו התכונות המוטבעות בנפש האדם מעצם הווייתו. בנושא זה, הגישה של הגות זו היא כי האדם לא נולד 'דף חלק' אלא בעל מטען של תכונות אותן עליו להוציא לפועל. 

			"הדרך (דאו) או השביל... מופיע בטקסט פעמיים בשורות הראשונות במובנים שונים כשם כללי לדרכי הקוסמוס וכרמז למסילת הישרים שעל האדם להלך בה מכאן. ואנג בו, קובע שה'דאו' התובע מן האדם תיקון המידות הוא 'דרך האמצע'... ואילו ואנג פו ג'ה המצטט את צ'ן צ'ון, מדייק כי הסימן דאו פניו לשני כיוונים: כלפי מעלה הוא עומד כנגד טבע הדברים בכל היקום וכלפי מטה הוא רומז לתורת המוסר האנושית".118 יש הלימה בין התכונות הקוסמיות ובין המבנה הנפשי של האדם. מבחינה זו הגישה של ההגות הסינית עולה בקנה אחד עם הגישה הקבלית, לפיה האדם הוא בבחינת "עולם קטן" שמוטבעים בו יסודות ההוויה. 

			"ואילו תורת המוסר אינה אלא תיקון דרכו". תורת המוסר (ג'יאו) "...מדובר כאן בתהליך דינאמי של תיקון המידות המוסריות שאיליו מכוונת מערכת הטיעונים של הספר כולו".119 "קונג יינג קובע... באופן חד משמעי כי 'אין לנהוג את דרך האמצע כי אם על ידי תיקון הדאו... בשפתו...". תיקון זה הוא בדיוק כמו שאנשי העולם מתקנים דברים ממלאים את החסר ומסירים את המיותר'.120 משמעות הדברים המובאים בפתיחת הספר כי יש דרך שמיימית אידיאלית, שהיא הדרך הנכונה. דרך זו מוטבעת באדם, כלומר יש באפשרותו לדעת אותה מתוך עצמו, ואם אינו הולך בדרך זו, עליו לתקן אותה. 

			בבחינה זו יש דמיון לגישת היהדות, המניחה כי האדם ביסודו הוא טוב אלא שהיצר המצטרף לאישיותו לצורך הבחירה החופשית, הוא מקור הרוע בבחינת אשר "עשה אלוקים עשה את האדם ישר והמה בקשו חשבונות רבים" (קהלת ז, כט).

			מהי אם כן דרך האמצע על פי קונפוציוס? בפסוקים 11 ו־12, נכתב "טרם עונג וזעם יגון ושמחה רוחשים שם הדבר מידת האמצע".121 עוד עולה באשר לרגשות אנושיים כי 'לא באו החוויות הרגשיות למסור תופעה פסיכולוגית לשמה, אלא נועד לתאר מפגש בין לב האדם הסובייקטיבי ביסודו לעולם האובייקטיבי סביבו'.122 

			מידת האמצע (ג'ונג'), קרי המנח אמצע, נדון במבוא.123 מידת האמצע השנויה בקטע זה מתארת מצב שבו "טרם יצא לפועל", כלומר מדובר בפן המטפיזי של ההוויה והוא סותר את "דרך האמצע" המתווה את המסלול לתיקון המידות של האדם... 

			צ'ן צ'ון מעמיק בהבדל שבין מידת האמצע המתהווה בלב ובין מידת האמצע המתממשת בענייני המציאות. הו גואנג מעמיק בהבדל בין מידת האמצע בטרם תצא לפועל מכאן ובין "דרך האמצע המתממשת במיצוע מתמיד". מכאן מובן שהשבת הדברים למיצועם נתפסת כמעין איזון מחדש שאינו אלא תהליך של תיקון מסלול בלתי פוסק, שבו כל סטייה מקו האמצע מתאזנת על ידי תנועה נגדית. תפיסת הספר היא להשיב דבר שאינו עומד במיצועו למצב המיצוע. יש כאן בירור מעניין באשר לשאלה האם נקודת האמצע היא נקודה גאומטרית או תהליך מתמיד? מפסוקים אלה נראה כי באופן אידיאלי קיימת נקודת אמצע אלא שבאופן מעשי האדם נמצא בחיפוש מתמיד אחר נקודת האיזון. זאת ועוד, מצב האיזון אינו סטטי אלא נמצא בדינמיקה מתמדת כמי שהולך על חבל דק ובעזרת מוט האיזון מטה לימין ולשמאל על פי הצורך באופן תמידי. 

			"וכשהם כבר רוחשים, וכולם במיצוע ובמידה, שם הדבר וההרמוניה",124 המיצוע משמש הקצבת פרופורציות נכונות בכל דרכיו של האדם. הבנה זו גלומה בביטוי 'דרך האמצע' המצוי בהגות היוונית הקלסית, וכוונתו שהאיזון במערכת המוסר האנושית הוא פועל יוצא של פעולת מדידה, הקובעת את המרחק הנכון בין נקודות המרכז ובין הקצוות בקשת הווריאציות בכל הקטגוריות של ההתנהגות המוסרית. 

			כאן אנחנו מרחיבים את המבט למושג ההרמוניה. עקרונית, לכל מידה ולכל מצב יש את תהליך האיזון שלו, אולם משום שהמשתנים סביב האדם רבים, התהליך אמור להתייחס למכלול המשתנים. המונח הרמוניה נגזר ממונח מתחום המוזיקה המצביע על תיאום צלילים בנגינה. הסימן הסיני 'חה' כנראה גזור במקורו מהתאמת טעמים באומנות הבישול. במובנה המקורי: הרמוניה משמעה להקנות איזון אסטטי לדברים. בעולם המעשה אין לתלותה בחיפוש אחר איזון מוחלט בין גורמים סטטיים, אלא בניסיון להביא לאיזון משני, על ידי הטלת משקל נגדי בדברים שאבד איזונם. מידת האמצע אם כן בנויה משתי בחינות המצויות בשתי קצוות של אותה תכונה, אולם כאשר האדם מתאם בין נקודות האמצע של כל התכונות הרבות, הוא יוצר הרמוניה בעולמו והופך אותו לעולם שלם. ההרמוניה, כמו במוזיקה המצריכה את התיאום בין כל הצלילים, כך גם באדם — על מנת לשאוף למיצוע עליו להתייחס לכלל המשתנים הרלוונטיים. 

			"עיקר העיקרים": "הרי המיצוע הוא עיקר העיקרים בכל אשר תחת השמים ואילו ההרמוניה היא הדרך לתכלית ההשגה בעולם כולו".125 "...הם טומנים בחובם את ההבדל היסודי שבין שני מונחי העל: 'מידת האמצע' ו'ההרמוניה' ושני המונחים הם אמביוולנטיים ביסודם...". מובן שמדובר באבחנה בין האיזון ההיפותטי של הקוסמוס כולו, העומד בשלמותו בספונטניות, ובין תיקון המידות של האדם. 

			המלך שון מפרט את מרכיבי תורת האמצע: "בהסתירו את הרע ובהעלותו על נס את הטוב, אחז בשני הקצוות וכן הנהיג את דרך האמצע".126 "ביטוי זה מתחוור לנו כי 'ג'ונג ינג' אינו עוסק בדרך האמצע כפשוטה, אלא בדברי מוסר עדינים ומגוונים. כמו בתורתו האתית של אריסטו, הגורס כי קיום המיצוע אינו משמעו קביעת נקודת האמצע הגאומטרית בין כל הניגודים הקוטביים של ההתנהגות האנושית אלא נקיטת אורח פעולה הנאות הנקבע על פי תכונות אופי שונות ועל פי נסיבות משתנות. אף מחבר 'ג'ונג ינג' מבהיר שמידת האמצע ניכרת בראיה רחבה ולא בהיאחזות קפדנית בנקודה ממוצעת ומקובעת. אבל ההוגה הסיני חולק על קודמו היווני וטוען כי נקודת האמצע, תהא תקועה במרכז או תנוע אל אחד הקצוות, אינה אלא פועל יוצא של היכולת לחבוק ברוחב הנפש את כל קשת המידות האנושיות... בפנינו ניצב אפוא רק שביל הזהב, וההליכה בו אין משמעה לא דבקות בנקודת האמצע המכנית ולא אחיזה באחד הקטבים אלא שליטה בכל קשת המידות כולה".127 

			נראה כי בפסוק זה יש הבהרה לנושא ההתייחסות הרחבה הנדרשת מאיש המעלה "וכן הנהיג בין בריותיו את דרך האמצע" — הרעיון הוא הגשמה בפועל של דרך האמצע, "להוציא את מידת האמצע אל הפועל". בשתי שורות אלה מתוך הטקסט אנו מוצאים את המרכיבים העיקריים של תורת דרך האמצע הנמצאים בכל מחשבה, רצון, כוונה, רגש ומעשה אנושיים שהם: שתי קצוות, שתי תכונות קיצוניות, דרך האמצע, היא מידת האמצעי במרחק שווה משתי הקצוות, "בהסתירו את הרע", שני הקצוות רעים, ו"בהעלותו על נס את הטוב", האמצע. 

			מרכיבים נוספים של דרך האמצע הם הקצוות היתרים והקצוות החסרים שנמצאים גם אצל הסינים. "אמר המורה, יודע אני מפני מה אין מקיימים את הדרך, בעלי החכמה מחטיאים אותה בעברם ממנה והלאה ואילו הנבערים מדעת אינם מגיעים אליה". גם כאן אנו מוצאים דמיון לגישתו של הרמח"ל בספרו "מסילת ישרים", הטוען כי אין עוסקים במידת שלמות העבודה כפי הנדרש.128 ובדומה לאריסטו, הרואה במיצוע דבר שאין בו לא יתור ולא חסרון, גם ג'ו שי אומר כי "אין בו דבר העובר ממנו או שאינו מגיע אליו", כלומר שני קצוות הם: האחד נמצא מעל האמצע ("עובר עליו") דהיינו יותר מהאמצע, והשני נמצא מתחת לאמצע ("אינו מגיע אליו"), וכלשון הרמב"ם "הקצה היתר והקצה החסר", וכדוגמא הנדיבות היא תכונה אמצעית בין בזבזנות ובין קמצנות.

			באשר לאיש ההולך בדרך האמצע מוסיף קונפוציוס כי "הוא עומד במיצועו ואינו נוטה לא לימין ולא לשמאל. מה איתן כוחו כאשר הדרך הנהוגה במדינתו אינו פורש ואינו מסתגר בד' אמותיו". פסוק זה דומה להפליא לפסוק במשלי "אל תט ימין ושמאל, הסר רגלך מרע" (משלי ד, כ"ז). האיש השלם הוא איש השלטון רק בדרך האמצע ובכך מקנה לעצמו את הדרך המאפשרת לו לנהוג ביושר בשלטון כלפי עמו.

			מידות: "מידת החכמה מידת החסד ומידת הגבורה. השלוש אלה הן תכלית המידות הטובות בכל העולם ואילו הדבר אשר באמצעותו יש לקיימן חד הוא".129 בכל אחת מהמידות הללו יש את בחינת האמצע שבין המידות הקיצוניות — החכמה בין שכלות להתחכמות יתר, מידת החסד או מידת הרחמים בין עודף אהבה החונקת או משתקת את האדם ובין אדישות לסביבה, וכן מידת הגבורה שבין הרפתקנות ובין פחדנות. בפסוק 107 מופיע "המקיים את מידת מסירות הנפש וגמילות חסדים, לא ירחיק סור מן הדרך".130 "כאשר מידות המיצוע וההרמוניה מושגות במלואן — שמים וארץ עומדים". 

			צירוף שני המונחים מיצוע והרמוניה יחדיו מצוי במקומות רבים בספרות הסינית העתיקה ובמקומות מאוחרים יותר. "איש המידות, השומר את דרך האמצע ומקיימה עומד כל העת במיצועו".131 ג'ו שי מפרש 'הרי למידת האמצע אין צורה גשמית קבועה, היא קיימת על פי התחלפות העיתים'. 

			אוסיף התייחסות מצומצמת מאוד להגות הבודהיסטית על פי המובאות ב"תורת הדרך האמצעית".132 הבסיס לתורת האמצע הבודהיסטית מבוסס על דרשה שנשא הבודהא בבנראס שליד העיר וראנסי בהודו. דרשה זו נחשבת כדרשתו הראשונה של הבודהא, והוא מציג בה את תכני הארתו. ייחודה של דרשה זו שהיא מקובלת על כל הזרמים הבודהיסטים. 

			בדרשה זו מגלה הבודהא לחמשת הנזירים את "דרך הביניים". להלן מספר ציטוטים מדרשה זו: "הטטגאטה [הבודהא] אינו מחפש את הגאולה בסיגופים, אבל מאידך אינו מתמכר להנאות גשמיות, ואינו חי בעושר. הטטגאטה מצא את 'דרך הביניים'". וכן הציטוט הבא: "קיימים שני ניגודים, הו, נזירים, שמי שמוותר על העולם אסור לו לפעול לפיהם... הטטגאטה מצא את דרך הביניים, הו, נזירים, את הדרך להימנע משני הקצוות...". 

			בהמשך הוא מסביר מחד גיסא כי על ידי סבל, החסיד הכחוש יוצר במוחו בלבול וחולשה חולנית. "הסבל אינו טומן בחובו אפילו ידע גשמי, ובוודאי שאינו מביא שליטה בחושים...". מאידך גיסא הוא טוען כי "ואיך יכול מישהו להשתחרר מן האני... אם הוא לא מצליח לכבות את אש התשוקה, אם עדיין משתוקק לכל הנאה גשמית... מי שמוותר על העולם אסור לו לפעול לפיהם [שתי הקצוות] — מחד גיסא הדרך הטבעית של התמסרות לתאווה שהיא בזויה, אפסית ומתאימה לאנשים גשמיים, ומאידך גיסא הדרך של סבל עצמי, שהיא כואבת, חסרת ערך וחסרת תועלת".

			הבודהה, נוסף על דרך הביניים הפרגמטית־נורמטיבית הדנה בהתנהגות המוסרית של האדם, מביא לבודהיזם גם דרך ביניים פילוסופית העוסקת בשאלות היקום והקיום של העולם. וכך כותב פרופ' שלמה בידרמן: "האם המוסר הבודהיסטי הוא מוסרי נורמטיבי בעיקרו, בדומה ל'שביל הזהב' המוכר לנו מתורות מוסר מערביות? אכן במלות הפתיחה מציג הבודהיזם את עצמו בעמדה מוסרית... דרך האמצע שאינה רק דרך נורמטיבית בין שתי צורות קיצוניות פסולות של התנהגות, אלא בעיקר דרך אמצע של דעות מנוגדות. דרך אמצע של חיוב ושלילה, הקיום ואי הקיום. הבודהה אינו מסתפק בהצעה של אמצע התנהגותי, מעין שביל זהב של הליכות ומעשים, אלא מצע בפני שומעיו, אמצע מסוג אחר, אמצע פילוסופי...".133

			לסיכום נושא האיזון והאמצע בהגותו של קונפוציוס על פי "דרך האמצע וקיומה", ניתן לומר כי ישנם תחומים מקבילים לגישות שאנו מוצאים בהגות היוונית הקלסית וכן בהגות היהודית. אנו מוצאים את העמדה הברורה כי הוויה בנויה על מידת האמצע האידיאלית, תפקידו של האדם לשאוף למידה זו, וההוגה הסיני מודע לכך כי זו שאיפה מתמדת שגם אצל המתוקנים שבבני האדם אינה מגיע לשלמות. 

			כיצד ידע האדם לכוון עצמו למידת האמצע? על כך משיבים כי מידה זו טבועה בנפשו מעצם לידתו, וכל שעל האדם לעשות הוא להוציאה אל הפועל. העבודה המרכזית של האדם היא תיקון מידותיו. הוא יכול לעשת זאת בעזרת אינטואיציה פנימית שכאמור נמצאת בו, וכן בעזרת הלימוד מהכתבים, ובעיקר מדמויות המופת שהגיעו לשלמות המתאפשרת לאדם (גם בעניין זה יש דמיון לגישתו של הרמב"ם המדריך לגשת לרופאי הנפשות לקבלת הכוונה,134 ולגישתו של הרמח"ל ב"מסילת ישרים").135 מידת האמצע נמצאת בין הקצוות אשר אינם טובים. למעט מקרים בודדים שבהם יש לנהוג במידה הקיצונית, כמו בעניין האמת והיושר, ברוב המכריע יש לכוון לאמצע. 

			באשר לשאלה האם האמצע היא נקודה גאומטרית, יש מהפרשנים של ההגות הסינית הטוענים כי האמצע הוא מקום יחסי שעשוי להשתנות בהתאם לנסיבות. (אף כי במקומות רבים ניתן להבין את האמצע כנקודה גאומטרית בין הקצוות.) הפרשנים הסיניים אף טוענים ליותר מכך, ובזה יש בהגותם חידוש מסוים ביחס להגותו של אריסטו. השאיפה להרמוניה מצריכה התייחסות לכלל המרכיבים הרלוונטיים ולא למידה נתונה בלבד, שכן כל גורם משפיע לא רק על המידה המסוימת אלא גם על האחרות. מכאן שמצד אחד ההרמוניה מצריכה יכולת ניצוח רחבה יותר, אבל מצד אחר האמירות של גישה זו מתאפיינות בגישה מליצית ושירית. 

			התיאורים וההדרכה ברוב הפסוקים מתארים תיאור כללי, אם כי יש מידות מסוימות שלגביהן יש פירוט יתר. ייתכן שהדבר נובע מהבנה כי הספר לבדו אינו יכול להיות מקור לימוד מיטבי, אלא נחוץ המורה החכם ובעל הניסיון, שכן בדקויות של תיקון המידות, ובייחוד בשאיפה להרמוניה, יש צורך בתורה שבעל פה ובהכוונת החכם. העולה מכלל הנאמר כי דרך האמצע היא שאיפה לשלמות, שבמהותה טבועה באדם בבחינת א־להים עשה את האדם ישר (קהלת), באופן מעשי זו שאיפה מתמדת שאינה מגיע למיצוי, היא תלויה במכלול משתנים והיא זקוקה להכוונת החכם בעל הניסיון. 

			פרק שלישי

			אחדות ההפכים ותורת האיזונים בהגות היהודית

			א. אחדות הפכים על פי מקורות חז"ל

			ליסודות הפילוסופיים והחסידיים, קדמו המקורות מכתבי הקודש וההגות היהודית. הטענות על התמודדות עם הפכים וסתירות לכאורה אינן חדשות, הן מלוות את המסורת היהודית. יש לציין כי קיים דיון מתמשך בכל הקשור למקורות היהודיים ביחס לפרשנות הניתנת למקורות, עם זאת אין להתעלם מכך כי במהלך התקופות נושא ההפכים מלווה את השיח הפרשני של המקורות היהודיים. אביא סקירה קצרה של המקורות מבלי להתחייב למחקר האקדמי על אודות מקורות אלה. 

			נראה כי תחילת מושג ההפכים נעוץ בעצם הבריאה, שכן מרגע הבריאה יש בורא ונברא. בתהליך הבריאה יש הפרדה בין שמים לארץ,136 ובשמים עצמם יש חיבור הפכים בין אש למים: "מאי שמים א"ר יוסי ב"ר חנינא... תנא אש ומים מלמד שהביאן הקב"ה וטרפן זה בזה ועשה מהן רקיע".137 הבדלה בין אור לחושך,138 הבדלה בין מים שמעל הרקיע למים שמתחת לרקיע.139 ושם בזוהר ובמדרשים "פיקודא רביעאה לאיתעסקא באוריתא ולאפרשא בשית דרגין באיסור והתר טומאה וטהרה כשר ופסול הה"ד יהי רקיע בתוך המים ויהי מבדיל בין מים למים".140 בעצם תהליך הבריאה יש הפרטות של שתי בחינות לכאורה מנוגדות שנובעות ממקור אחד. ובהגות חז"ל "זכור ושמור בדיבור אחד נאמרו, מה שאין הפה יכול לדבר ואין האוזן יכולה לשמוע",141 מבטא רעיון דומה של אחדות המתפרטת לשתי בחינות. כאן גם ניתן הטעם — המגבלה האנושית מחייבת את ההיפרטות, שכן ללא ההיפרטות לא ניתן להשיג את התוכן בחושינו ובשכלנו. 

			יסוד זה מופיע בתהילים "אחת דבר ה' שתים זו שמעתי כי עוז לא־לוהים",142 וכן "אלו ואלו דברי א־לוהים חיים והלכה כבית הלל".143 משמע ממדרש זה כי מאותו המקור מופיעות בעולם שתי בחינות סותרות, "בעלי אסופות... הללו מטמאין והללו מטהרין הללו אוסרין והללו מטהרין... נתנו מרועה אחד אל אחד נתנן... דכתיב "וידבר א־להים את כל הדברים האלה",144 וכן "הכל צפוי והרשות נתונה",145 המקור שמדבר על ידיעה ובחירת האדם. יסוד זה הינו למעשה אחת מהמשמעויות של הפסוק "שמע ישראל ה' א־לוהינו ה' אחד",146 שמשמעותו המקור לשתי הבחינות, הבחינה של בעל הכוחות הטבעיים ובעל הכוחות העל טבעיים הוא אחד. הטבע והנס מקורם אחד וכן מידת הדין ומידת הרחמים מקורן אחד.147 ובהמשך לפסוק זה עצמו "ואהבת את ה' א־להיך בכל לבבך ובכל נפשך ובכל מאדך", בכל לבבך — בשני יצריך: יצר הטוב ויצר הרע.148 העבודה השלמה כוללת שני הפכים — יצר הטוב עם יצר הרע. מקורות אלו מעידים על כך כי אחדות ההפכים מושרשת בהוויית המחשבה היהודית באופן מובהק.

			וביתר הרחבה, הבריאה מורכבת מהפכים. עמדה זו במובהק נוכחת במקרא, ויותר מכך בדברי חז"ל, בפרשנותם למקרא ובמדרשים. את מושג ה"אמצע" שבין ההפכים אנו פוגשים בספרות החכמה ובדברי חז"ל ובמובהק יותר מתחילת תקופת ההוגים הראשונים בימי הביניים. בבירור סוגיה זו אצעד בדרכו של אנדרי נהר בספרו על המהר"ל מפראג.149 

			דרך האמצע מופיעה בתנ"ך בספר משלי. וכך נאמר שם: "אל תט ימין ושמאול הסר רגלך מרע".150 בפירוש ר' יצחק עראמה נאמר: "שישמור מהימין ושמאל בכוונותיו, שהם קצות היתרון והחיסרון אשר בכל המידות", ובמשנה: “איזו היא דרך ישרה שיבור לו האדם, כל שהיא תפארת לעושיה ותפארת לו מן האדם".151 הרמב"ם ב"פרוש המשנה" לפסוק זה אומר: "מבאר הוא שהדרך הישרה הן פעולות הטוב אשר בארנו בפרק הרביעי והן הפעולות הממוצעות...".

			וכן בספר קהלת: "אל תהיה צדיק הרבה ואל תחכם יותר למה תשתומם אל תרשע הרבה ואל תהי סכל...".152 ובפרקי אבות: "רבי אומר איזוהי דרך ישרה שיבור לו האדם, כל שהיא תפארת לעושיה ותפארת לו מן האדם", ובפירוש המשנה להרמב"ם: "מבואר הוא שהדרך הישרה הן פעולות הטוב אשר בארנו בפרק רביעי והן הפעולות הממוצעות".153

			וכן אנו מוצאים ב"אבות דרבי נתן", כתוב: "לאיסטרטיא (דרך המלך) שהיא עוברת בין שני דרכים: אחת של אור (אש) ואחת של שלג. אם מהלך כנגד האור, הרי נכווה באור. ואם מהלך כנגד השלג, הרי הוא לוקה בצינה. כיצד יעשה? ילך בינתיים, יזהר בעצמו שלא יכווה באור ושלא ילקה בצינה".154 

			את מחקרו בנושא דרך האמצע, פותח נהר בשאלה המבקשת לחדד את מורכבותו של המושג: "ובאמת מהו האמצע: האם הוא שלווה בוטחת או חירוף נפש? האם הוא שליטה בטוחה או שורה של מחויבויות? האם זהו מקלט סופי או דרך פרוצה ללא גבול וסוף? האם הוא מפלט לחרדים מפני הקיצוניות [...] או אולי הוא ממד הכוח והאומץ של האדם השואף להתקדם המודע לסתירות והיודע להתגבר עליהן ואינו נרתע מפני המכשולים".155

			נראה שבשאלה פילוסופית פיוטית זו מציג נהר באופן נוקב ביותר את השאלה שתעסיק את ההוגים משך תקופה ארוכה. לכאורה הפסיחה על שני הסעיפים נתפסת במקרא ובגמרא כחולשה בוודאות הדרך. "השילוב בין רומא לירושלים ובין אתונה לירושלים נראה בלתי אפשרי".156

			ב. רב סעדיה גאון ור' יהודה הלוי

			בתקופת הגאונים אנו מוצאים את התייחסותו של רב סעדיה גאון לאיזון הנכון. רס"ג בונה את תורת המידות שלו על שלושה־עשר מרכיבים, "אהבות" כלשונו.157 רס"ג מבקש למצוא את האיזון ואת שיווי המשקל בכל תכונה מתכונות נפשו — מן הבסיסי אל המורכב. אין כאן שיטה סכמתית אחידה, יש הכוונה עקרונית הבנויה על שכל ישר והכוונת התורה. רס"ג מציב תורת מידות הבנויה על החכמה והתורה. ברנדס מוצא ששיטתו של רס"ג שונה מזו של הרמב"ם בכך: "לאדם המאוזן של רס"ג יש אמתחת מלאה של כוחות אדירי עוצמה [...] לעומת זאת הרמב"ם מתאר חיים במתח נמוך יותר".158 גם אצל ריה"ל אנו מוצאים התייחסות לדרך האמצע. התייחסותו אינה מובהקת כמו שנמצא אצל הרמב"ם בעקבות אריסטו. ניתן לומר כי היא קרובה יותר לגישתו של רס"ג.

			רבי יהודה הלוי (ריה"ל) בספרו הכוזרי מדמה את האדם למושל המנהל את מדינתו. הוא צריך לתת לכל "יושביו" את לחם חוקם וסיפוק צורכיהם, ולנהוג בכולם בצדק. באופן מקביל טוען ריה"ל כי האדם צריך למצוא איזון בתכונות נפשו, כך שכל כוח ורגש יהיו במידה הראויה, ויקבלו את הביטוי הנדרש במקום ובזמן הנכון, מתוך ריסון כל הפרזה וחריגה, וכדבריו: “החסיד הוא הוא המושל, שהרי כל חושיו וכוחותיו הנפשיים והגופניים סרים אל משמעתו, והוא מנהיג אותם הנהגה מדינית ממש, כמו שנאמר 'ומושל ברוחו מלוכד עיר' והוא האיש הראוי לשלוט, כי אלו עמד בראש מדינה היה נוהג בה בצדק, כשם שנהג מנהג צדק בגופו ובנפשו".159 ברוח זו מתייחס ריה"ל לגישה הסוברת כי הדרך להגיע לשלמות בעבודת הבורא מצריכה סיגופים ותעניות, מתנגד לה ומדגיש את הצורך באיזון:

			אמר החבר: התורה האלוהית לא העבידתנו בסגופים, כי אם לימדתנו את המידה הנכונה בצוותה עלינו לתת לכל כח מכוחות הנפש והגוף את החלק המגיע לו בצדק בלי אשר נבכר את הכח האחד על פני האחרים כי העדפת הכח האחד מביאה להזנחת כח אחר. אדם הנוטה לצד כח התאווה נחלש בו כח המחשבה ולהפך, וכן כל הנוטה לצד הניצוח נחלש בו צד אחר.160 

			נראה כי גישתו של ריה"ל דומה לזו של רס"ג. היא אינה קובעת את המידה המוחלטת המתאימה לכלל האנשים אלא מציבה עקרונות כלליים. ברמה הפרטנית, בחינת האיזון תלויה בטבעו ונתוניו של כל אדם. 

			ג. רמב"ם

			יוסד מוסד בגישתו של הרמב"ם כי הדרך המיטבית שהאדם ילך בה היא דרך האמצע. בביאורו לפרקי אבות על המשנה בפרק ב: "רבי אומר, איזו היא דרך ישרה שיבור לו האדם, כל שהיא תפארת לעושיה ותפארת לו מן האדם", כותב הרמב"ם: "מבאר הוא שהדרך הישרה הן פעולות הטוב אשר בארנו בפרק הרביעי והן הפעולות הממוצעות לפי שבהן יושגו לאדם בנפשו תכונות מעולות ותיטב התנהגותו עם בני אדם".161 וכן על המשנה בפרק י: "אמר להם צאו וראו איזו דרך ישרה שידבק בה האדם...",162 מבאר הרמב"ם: "ובארנו בפרק רביעי, שהפעולות אשר הן טובות הן הפעולות הממוצעות...".163

			רוזנברג, מסביר על פי הרמב"ם, כי "מצוות התורה נמצאות במין שיווי משקל ('מזג השווה') לפיכך כל שינוי פירושו יציאה משווי המשקל, וממילא הוא מהווה חיסרון או תוספת. כך מפרש הרמב"ם את הביטוי 'חוקים ומשפטים צדיקים': צדיקים פירושו בעלי שיווי משקל בין הכוחות המנוגדים... קשה מאוד לקלוע אל האופטימום, והאפשרויות לסטות הן רבות, היהדות נמצאת בין שני הקצוות, ומשתדלת לשמור על שביל הזהב."164

			בפרק הרביעי, בהקדמתו למסכת אבות, שאליו מפנה הרמב"ם, מרחיב הרמב"ם ביאור על הדרך המיטבית: "הפעולות אשר הן טובות, הן פעולות השוות בין שני הקצוות ששניהם רע, האחד מהם ייתור והאחר חסר. והמעלות הן תכונות נפשיים וקניינים, ממוצעים בין שתי תכונות רעות, האחת מהן יתרה והאחרת חסרה, ומן התכונות האלה יתחייבו הפעולות ההן".165 וכן מורה הרמב"ם בספרו משנה תורה (ספר המדע, הלכות דעות, פרק א, הלכות ג-ד). 

			שילת מדגיש כי דרך המיצוע אינה פשרה אלא היא השלמות המוסרית, "וכאשר יהיה האדם שוקל פעולותיו תמיד ומכוון לאמצען... יהיה במדרגה עליונה ממדרגות בני אדם... וזוהי השלימה שבדרכי העבודה" (סוף פרק רביעי). ההקצנה כפזרנות, אף כי יכולה לזכות להערצה מצד ההמון, שיקול דעת וחכמה אין בה, כי יוצא שכרו בהפסדו מאחר ואינו חס על בני ביתו. וכן נעדר הרגשה אינו חס על אחרים, רחמנות יתר תביא להתנהגות סלחנית כלפי עבריינים (מו"נ, ח"ג, סוף פל"ט). השיפוט בכח שכלי מגיע למסקנה שישובח באמת המיצוע, ואליו ראוי לכוון, וישקול פעולותיו תמיד אל המיצוע".166

			הרמב"ם מזהיר מפני טעויות נפוצות אצל בני אדם המזהים תכונות קיצוניות כתכונות טובות.

			הרמב"ם טוען כי אף שהתורה לא הנחתה בפירוש בנוגע לדרך האמצע כדרך הרצויה, האדם נברא בעל נטייה טבעית לדרך הממוצעת. בבחינת "אשר עשה הא־להים את האדם ישר...".167 והיא דרכה של תורה. הסיבה היחידה לצאת מהדרך האמצעית על פי דרכו של הרמב"ם היא לצורך רפואת הנפש, כלומר לתיקון המידות הנפשיות. ובהקדמתו למשנה בפרק רביעי מבאר הרמב"ם את המצבים שבהם יש לצאת מדרך האמצע ומהם האופנים שיש לעשות זאת. ההדגשה כי זו הדרך המצווה עלינו מאת הבורא אף שאינה מפורשת, באה לידי ביטוי באמירה המסכמת את פרק א בהלכות דעות, לפיה הדרך הבינונית נקראת דרך ה', וההולך בה מביא ברכה לעצמו. על פי דרכו של הרמב"ם דרך האמצע היא דרך ה', היא קודמת לתרי"ג מצוות, כלומר היא לכאורה הבסיס עליו נבנית קומת התורה. הישרות הטבעית מכוונת לדרך האמצעית. 

			ראוי לציין כי ניכר שהרמב"ם לקח את עקרונות הדרך האמצעית מאריסטו. הרמב"ם מבחין בין האדם החכם שהולך בדרך הבינונית הממוצעת ובין החסיד שמתרחק מעט מן המידה הבינונית והוא הנקרא חסיד: "כל אדם שדעותיו כולם דעות בינוניות ממצעות נקרא חכם ומי שהוא מדקדק על עצמו ביותר נקרא חסיד, ויתרחק מן המידה הבינונית לצד זה או לצד זה נקרא חסיד. כיצד? מי שיתרחק מגובה לב עד הקצה האחרון ויהיה שפל רוח — נקרא חסיד וזו היא מדת החסידות. ואם נתרחק עד האמצע בלבד ויהיה עניו נקרא חכם...".168 

			החסידות אם כן היא נטייה מעטה מן צד המיצוע לצד אחד הקצוות "על דרך הסייג", רצון להישמר מנטייה לצד השני. "הביטוי לפנים משורת הדין שהרמב"ם מזהה עם מידת החסידות מזכיר סכמה של שלושה קווים מקבילים שהאמצעי הוא 'שורת הדין' דרך האמצע, והצדדים הם שני הקצוות, ומידת החסידות היא קו רביעי המצוי בין הקו האמצעי לאחד מו הצדדים".169 הלברטל טוען כי אין לראות במיצוע עיקרון שעל פיו ניתן לחשב כיצד להגיע אל המעשה הראוי אלא תיאור כללי של אישיות הרמונית מאוזנת.170 

			החסיד, לעומת זאת, הוא טיפוס מוקצן. הליכה לפנים משורת הדין אין לה מקום בתוך השקפת עולם אריסטוטלית. היהודי הנורמטיבי מחפש מיצוע בין קצוות. תפקידה של רפואת הנפש לייצב את הנטיות אל האמצע. בכוח המשיכה וההשפעה קיים אי שויון, שכן קל יותר להפוך את הפזרן לנדיב מאשר את הקמצן וכו' "ועניין זה לא היו החסידים מניחים תכונות נפשותיהם על התכונה הממוצעת בשווה אלא נטו נטיה מעט את התוספת או החסרון וזה העניין נרמז באמרם 'לפנים משורת הדין'". ואולם הרמב"ם שולל הפיכת הנהגת החסידים כנטייה לכלל ההמון.

			רביצקי עוסק בשאלה אם עקרונותיו של הרמב"ם זהים לאלו של אריסטו, מחבר האתיקה.171 יש חוקרים שתיארו את הרמב"ם כמייצג את האתיקה האריסטוטלית, לעומתם היו שהציגו את הרמב"ם כתומך באתיקה של פרישות וסגפנות. שאלה נוספת ששואל רביצקי, האם דרך האמצע היא מתווה אחיד המתאים לכלל האנשים או שמא לכל אחד דרך האמצע הייחודית לו? למסקנה סובר רביצקי כי דרך האמצע היא ביטוי לדרך שבה הבליע הרמב"ם במסגרת האריסטוטלית את האתיקה הרבנית חז"לית, לפיה יש כאן דרכי הדרכה שונים לאדם הממוצע השואף למעלה, והוא החכם, ולאדם ששואף לתכלית אינטלקטואלית תאולוגית חד משמעית שהכל משועבד לה, בחינת החסיד.172

			דרך האמצע של הרמב"ם וגם זו אצל אריסטו מתייחסת למידות האדם בלבד. כפי שנראה בהמשך, בעקרונות הקבלה והחסידות ובמשנת הראי"ה הרחיבו את עיקרון האיזון לכלל תחומי החיים. 

			לפי דברי הרמב"ם, מטרת האדם היא להידמות ולדעת את קונו. כחלק משלמות האדם הוא מציב את תיקון המידות: "כי תכלית עולמנו ומה שבו אמנם היא איש חכם וטוב [...] והטבת המידות כולן".173 על פי דרכו, התיקון הראוי הוא "הדרך האמצעית". דרך התנהלות זו שואפת לנוע במקום הממוצע שבין המידות הקיצוניות. יוצאים מכלל זה הם הגאווה והכעס. אף שהרמב"ם בשמונה פרקים פרק ד כותב בפירוש "שנטייתו של האדם מהענווה לצד שפלות הרוח מעט", היא דרך החסידים, בהדרכתו לציבור הוא טוען שהגאווה והכעס הן מידות יוצאות דופן, שכל אחד צריך להתרחק מהן לגמרי, עד הקיצוניות השנייה. הרמב"ם מגדיר בספרו 'משנה תורה', ספר המדע, שהדרך האמצעית היא "דרך ה'". מהגדרתו זו של הרמב"ם אנו למדים שגישתו עקבית ולמעט שתי המידות הכעס והגאווה, עיקרון זה יפה כוחו לכל המידות. 

			יש לעיין ולראות אם לפי דרכו של הרמב"ם הריחוק משתי הקצוות צריך להיות בנקודת האמצע ה"גאומטרית", שכן ברוב המקומות, כפי שהבאנו לעיל, כך משמע, וכפי שכתב בהלכות דעות: "הדרך הישרה היא המידה הבינונית שבכל דעה ודעה שהיא רחוקה משתי הקצוות ריחוק שווה..." וזו הדרך לחכם כהגדרתו. בנושא מהותה של נקודת האמצע טוען שוורץ, "הממוצע המצטייר בניגוד לקיצוניות, אך אין מדובר כאן על הבחנה כמותית פשוטה בין טוב לרע. הבנת דרך האמצע קשורה במישרין להשקפה הרואה את החיים כמערכת של פעילות מאוזנת. אין הכוונה לפשרה בין גורמים מנוגדים אלא לשילובם למערכת הרמונית אחת. לא בממוצע מלאכותי אריתמטי או גיאומטרי מדובר כאן, אלא בעיצוב ביד אמן. בתוצר של שיפוט הגיוני ושל ניסיון מעשי. הרעיון דומה קצת לרעיון ההסתברות ואין דרך להגיע אלא לידיעה מקורבת עליו".174 

			זהו תיאור מרתק של הבנת המהות של דרך האמצע. אני מסכים עם אפיון זה, אכן מציאת האיזון הנכון היא "מעשה אומן" הנובע מידע, ניסיון ואינטואיציה.175 בהמשך כאמור יש הגדרה לחסיד: "...ומי שהוא מדקדק על עצמו ביותר ויתרחק מדעה בינונית מעט לצד זה או לצד זה נקרא חסיד...". יוצא איפוא כי על פי הרמב"ם יש שלוש סיבות ליציאה מדרך האמצע: א. לצורך רפואת הנפש; ב. במידות גאווה וכעס; ג. למי שמבקש להיות חסיד. פרט לכך, נקודת האמצע היא הנקודה המיטבית והיא הדרך שבה מצווה כלל הציבור ללכת, "ומצווים אנו ללכת בדרך אלו הבינוניים, והם הדרכים הטובים והישירים שנאמר 'והלכת בדרכיו...'".176 מהגדרתו זו נובעת קביעתה של המצווה השמינית של "מצוות עשה" לפיה "להדמות בדרכיו הטובים והישרים שנאמר 'והלכתה בדרכיו'".177 אם נכונה הנחה זו, אזי בנושא זה נראה שגישתו שונה מגישותיהם של רס"ג וריה"ל שלא קבעו באופן מוחלט את האיזון הראוי אלא דיברו על עקרונות. 

			כסיכום נביא את עמדת נהר. נהר מציג את הדו־משמעות הנלווה למושג האמצע. מצד אחד האיזון ומצד אחר החשש לחוסר בהירות שתוביל לפשרנות.178 מכל מקום נראה כי ההוגים של ימי הביניים אחזו בדרך האמצע כדרך הראויה. תורת הסוד והמיסטיקנים העבירו את דרך האמצע מתחום האתיקה לתחום התאולוגיה, תחום המידות הא־לוהיות. בספר יצירה,179 הבנוי על שלושת היסודות "ספירות", "בלימה", "אמצע", כפי שנראה להלן, מגוון פירושים למושג האמצע.180 הרמ"ק מציב את המוקד באיזון של מערכת היחסים שבין הדין והחסד שמקורם בבורא האחד. הוא נעזר בדימוי של המאזניים בפרשנותו לספר היצירה: "מכאן ניתן לעמוד בבירור על הפונקציה של האמצע: מתפקידו לפשר. האמצע מפשר בין הקצוות המנוגדים, הוא 'מזג' ו'משלים' בין הניגודים ו'ממצע' את מהויותיהם הסותרות. [...] על כן האמצע הינו ממד פתוח תמידית, מקום בו הקצוות עוברים, מתחזקים, מתחלפים זה בזה [...] וזאת מבלי שתשתנה מהותו הפנימית של האמצע...".181 

			אחד האתגרים שהיה על המיסטיקנים להתמודד, הוא העיקרון הלוגי האריסטוטלי לפיו אין שני ניגודים יכולים להתקיים בעת ובעונה אחת באותו סובייקט. הרמ"ק, כמו הוגים אחרים, אימץ עיקרון זה, ונאלץ להתמודד עם המתח הפנימי שהוא מייצר. על פי נהר,182 ההתמודדות של הרמ"ק עם הצורך לאמץ את עיקרון אי־הניגוד באובייקט אחד, מאלצת אותו לאפיין אמצע פסיבי וחיוור.

			המהר"ל, טוען נהר, חולק על עמדה זו של המקובלים ביחס לאמצע. על פי דרכו, "קיומם של שני הפכים באותו אובייקט תמיד אפשרי ובמידה מסוימת נתן אף לומר שהוא הכרחי, זוהי אבן הפינה ממנה מתחיל המהר"ל בבניית תורת האמצע שלו'.183 גישתו של המהר"ל על פי נהר מיישמת עיקרון בו זמניות של הפכים, עיקרון עליו הסכימו גם המקובלים, לפיו סופיות ואין סופיות מתקיימת בו־זמנית. הבורא מארגן את ההפכים הנמצאים בבריאה, למכלול אחיד וקוהרנטי. נהר מדגיש כי "הישגו הגדול של המהר"ל הוא שהפך את הדואליות לשלד הרעיוני של משנתו, תוך שאיבה מזרמים פילוסופיים שונים ומגוונים — פרשנות המקרא והתלמוד אריסטוטליזם וניאו־אפלטוניים, סכולסטיקה ומיסטיקה...".184 

			נהר אף מציג רשימת מושגים מנוגדים השזורים במשנת המהר"ל, הוא מחלק את רשימת הניגודים לשלוש בחינות: ניגודים שגורים שהתאולוגיה היהודית בימי הביניים שאלה מן הטרמינולוגיה האריסטוטלית, כגון: עילה ועלול, סיבה ומסובב וכו', ניגודים הנגזרים מהגישה הניאו־אפלטונית: הוויה והעדר, קיום ושינוי, וכו', וקבוצת מושגים מנוגדים הלקוחים מלשון המדרש רש"י וריה"ל: אחדות וריבוי, דבקות ופירוד וכו'. מושגים אלו מהווים שיטה שלמה וקוהרנטית באשר לפרספקטיבה הדיאלקטית והניגודים בהוויה.185 אבחנה חשובה נוספת שמביא נהר מתייחסת לאפיונם של הניגודים. הבחינה הראשונה, ניגודים משלימים כגון סיבה ומסובב, כלל ופרט, שהמושג השני נגזר ומקבל את קיומו מכוח הראשון. הבחינה השנייה היא זוגות אנטיתטיים כגון נבדל והיולי, עצם ומקרה, הנובעים מתפיסת העולם האפלטונית, זוגות הנמצאים במרחב האידיאי לעומת הממד הגשמי, ובחינה שלישית של זוגות סותרים, שקיומו של האחד אינו מאפשר את קיום זולתו בו־זמנית. הוויה והעדר, אחדות וריבוי.186 

			ד. מהר"ל מפראג 

			דמות מרכזית שמשנת אחדות ההפכים ומשנת האיזונים נוכחת בהגותה הוא ר' יהודה ליווא בן בצלאל (מהר"ל). אין בכוונתי לסקור את כל משנתו בנושא, שהיא רחבה ומצדיקה מחקר בפני עצמו. מטרתי להביא את עיקרי הגותו המתייחסים לעבודה זו, כחלק מסוגיית האיזונים, מתוך סוגיית אחדות ההפכים. לשמחתי אינני פוסע בשדות בור, סוגיות אלו זכו לעיסוק מעמיק ויסודי. כאמור הבסיס לפרק זה מבוסס על ספרו של אנדרה נהר,187 מאמרו של רוזנק,188 גרוס189 והוגים נוספים (רובם מהמוזכרים אצל הנ"ל). לשדות החרושים והזרועים הללו אוסיף את עמדתי בנוגע לסוגיית האיזונים. 

			השאלה בדבר מקורותיו של המהר"ל ואם הקבלה הייתה אחת מהם, נידונה בהרחבה.190 עמדתו של הראי"ה הייתה כי אכן כן: "מהר"ל מפראג, שגם הוא על המקובלים יחשב, אע"פ שסגנונו שונה מבני גילו".191 

			נהר עוסק בהשוואה של בחינת האמצע אצל הפילוסופים, ובהמשך גם אצל המקובלים הראשונים. האמצע נתפס לכאורה כנקודה מוגדרת, הסימבוליקה של המאזניים ונקודת האיזון משמשת השראה לאופן בו הם מתייחסים לנקודת האמצע שבין ההפכים הנמצאים בקצוות. על פי אריסטו והרמב"ם שצעד בדרכו בנושא זה, האמצע הוא המקום הראוי והבחינות של ההפכים הן חסרונות. זאת ועוד, כאמור, יש נקודה מיטבית אחת בחינת האמצע השקולה. מהי משמעותה של נקודת האמצע על פי המהר"ל? ובכן, נקודת המוצא של המהר"ל היא כי מקור ההפכים הוא אחד, ושורשו בבורא: 

			ובמדרש במדבר רבה (פ' י"ט) מי ייתן טהור מטמא לא אחד כגון אברהם מתרח חזקיה מאחז יאשיה מאמון ישראל מאומות מי עשה כן מי גזר כן לא יחידו של עולם ע"כ. ביארו רז"ל כי המידה נותן כן להיות יוצא טהור מטמא, לכך הכתוב אומר לא אחד ולמה לו לומר לא אחד, רק ר"ל כי מפני שההפכים יש להם סבה אחת שאין המציאות מחולק רק יש להם סבה אחת. וזהו הסבה הראשונה שבאו ההפכים מאתו ומפני זה יוצאים זה מזה, [...], ששני הפכים משלימים להיות הכל בלי חסרון, שהרי יש כאן דבר והפכו ואין עוד דבר חסר, [...] וכל שההפכים יותר רחוקים זה מזה, יותר ראויים לצאת זה מזה, שבשביל כך הם הכול, במה שזה קצה האחד והשני הוא הקצה השני ובזה הם הכול, וזה שיצא אברהם מתרח חזקיה מאחז: ואם תשאל ולמה צריך להפכים, [...] לא מחכמה שאלת על זאת. כי הדברים האלו ידועים בעצמם, כי לא ברא הקדוש ברוך הוא את אברהם בלבד בעולם, מחמת חסרון המקבל שלא יתכן להיות המקבל הפעולה שלימה לכך נמשך אל העלול חסרון, כי בריאת העולם הזה אין במציאותו השלימות בכולו [...].192

			מדברי המהר"ל אני למד כמה תובנות: ההפכים מקורם באחד, בבורא. ההפכים משלימים איש את רעהו, ללא ההפכים המציאות חסרה. ככל שההפכים רחוקים יותר, כך הם ראויים לצאת זה מזה. הסיבה לכאורה למציאות ההפכים היא כי העולם, עצם בריאתו הוא חסר, ולכן לא תיתכן מציאות שלמה. 

			גרוס מוסיף ביאור בנושא: "מתחת לפני הניגוד של הקצוות יש להבחין בבסיס דמיון: מנוגדים רק היסודות מאותו מין, בתוך אותו זן: מאותה סיבה לא יהיו יחסים אמיתיים, מהותיים, אלא בין הפכים, אלה הנובעים זה מזה: האל האחד והיחיד מאחד את סדר הנמצאים — מהיותו הסיבה הראשונית, הוא מבטיח — תחילת בריאה אחר כך בהיסטוריה — את הקרבה, את דו הקיום בין ההפכים. וכל שההפכים יותר רחוקים זה מזה, יותר ראויים לצאת זה מזה, הדיאלקטיקה הזו היא עיקרון אוניברסלי, מתאימה גם לטבע וגם להיסטוריה". גרוס מתאר במיוחד את הפילוסופיה של ההיסטוריה מבית מדרשו של המהר"ל ומסביר את דו הקיום המתוח בין ישראל לאומות העולם מן הזוית שפיתחנו לעיל למצוא את דרכי האחדות מבעד למבני השניות שבמציאות".193 

			גרוס מוסיף בפסקה זו עקרונות חשובים: באופן אבסורדי לכאורה דווקא ההפכים המנוגדים קשורים לזה לזה באופן משמעותי ואף יותר מכך, הם נובעים זה מזה. הסיבה לכך היא המקור האחדותי ממנו הם נובעים. אם נוסיף לכך את התובנה אותה לימד בפסקה הקודמת, או־אז המשמעות היא שדרכו של הבורא לקדם את המציאות היא דווקא דרך ההפכים שמקורם אחד ומתוך כך שייכותם זה לזה, ומתוך הדינמיקה של ההתנגדות צומחת ההתקדמות. התנועה קדימה זקוקה ליישוב הסתירה. כמשל אפשר לדמיין מנוע בוכנות שפועלות בכיוונים הפוכים של עלייה וירידה, ובזכות הדינמיקה הרכב נע קדימה, וכן פעימות הלב שכוללות התכווצות והתרחבות. 

			כל יסוד נברא בהיותו מסובב של סיבה נושא בחובו חסרון יסודי לפי כל משמעות הבריאה — ריבוי וגווניות, הבדלה וסתירה... אין ניגוד אלא בדברים שהם ממין אחד במסגרת של קטגוריה אחת, יום ולילה שחור ולבן הם זוגות של ניגודים... כן יובן שמקורות מנוגדים נגזרים זה מזה, והדו קיום ההכרחי ביניהם הוא פועל יוצא של עצם היצירה, שתי הקצוות משלימות זו את זו. 

			את הרחבת ההסבר לנושא השלמות אנו מוצאים בפסקה הבאה. אילו היה הבורא סיבה לבחינה אחת בלבד של ההפכים היה כביכול ישות חוץ ממנו, דבר שאינו אפשרי. 

			כי הוא יתברך שהוא אחד הוא סבה לשני הפכים, ומה שהוא סבה לשני הפכים דבר זה בעצמו אחדותו יתברך, שאם לא היה הוא סבה רק לדבר אחד כאלו תאמר שהוא סבה לאש, ואם כן חס ושלום יש עוד סבה להפך האש הם המים שהם הפך האש. ומפני כי הוא יתברך סבה להפכים, הוא יתברך אחד שהרי אין זולתו כי הוא סבה אל הכול ואף אם הם הפכים.194

			וכותב יעקובסון: "הדיכוטומיה של חומר וצורה, של שכל וגשם, של הנבדל והגשמי, של נפש וגוף, של זכר ונקבה של ה'יושר' והקצוות הנוטים ממנו... דיכוטומיה זו, כפי שנוכח לדעת, תולדתו ההכרחית של ההתגלות או הפעולה הא־להית, ועמה מבקשת להתמודד החכמה הא־להית המיטיבה".195

			אם כן, החיסרון בעולם הנברא הוא שמצריך הפכים, מפני שאין אפשרות לנברא להפוך לבעל מעלה שלמה. על מנת שמציאות שלמה תבוא לידי ביטוי, יש צורך שתופיע גם בחינה הפוכה המשלימה את הראשונה. 

			אולם יש היבט נוסף להפכים, שאינו קשור לחיסרון בבריאה. הדוגמא לכך היא כי איש ואישה נחשבים כהפכים על פי המהר"ל. מתוך כך, ככל שני הפכים יש התנגדות בין הבחינות, על כן צריך את הגורם הא־לוהי לחבר ביניהם. כלומר לא רק ההפרדה וההבחנה היא צורך העולם, גם החיבור שבין ההפכים נדרש למעורבות הבורא. 

			ויש בזה דבר נעלם עוד, כי הזכר והנקיבה הם שני הפכים זה זכר וזאת נקיבה, אם זכה מתחברים בכוח אחד לגמרי, כי כל שני הפכים מתאחדים בכוח אחד כאשר הם זוכים, כלומר שהשם יתברך שעושה שלום בין ההפכים — מקשר ומחבר אותם, אבל כאשר אינם זוכים, אז לפי שהם הפכים גורם שהיא כנגד.196

			גרוס מתאר את עקרונות תורת ההפכים של המהר"ל. הוא מדגיש את המקום המרכזי של הדיאלקטיקה והדינמיקה שבין ההפכים כמרכיב מהותי בהתקדמות והתפתחות העולם, דווקא מבעד לעימות והסתירה שביניהם. עיקרון זה יופיע בהמשך במשנתו של הראי"ה.197

			עד כה למדנו כי שני ההפכים מתחברים על ידי הבחינה השלישית, שהיא הבורא שממנו נובעות שתי הבחינות והוא גם המאחד אותן. על פי המהר"ל, לעיתים הגורם השלישי הוא בחינה בפני עצמה, והיא הבחינה אשר יש לה חיבור עם שתי הבחינות ההופכיות.

			יש בזה מדרשי אגדה וכו'. כי ג' מחלוקות יש בזה (ב"ר כב, ז); יש מי שסובר שהיו חולקים כי קין נטל קרקעות והבל נטל מטלטלין [...] ויש שסוברים על בית המקדש היו חולקים, שזה אומר בחלקי, וזה אומר בחלקי [...] אמנם מי שסובר שהיו חולקים על בית המקדש הוא שהפליג מאוד, כי בית המקדש באמת הוא כלול משני כחות של הבל וקין, וראיה לזה כי הותר צמר ופשתן בבית המקדש, ומפני זה היה כל אחד ואחד חפץ בבית המקדש, כלומר שהיו חולקים במקום שהוא משותף לשניהם, ומפני שהיו מחולקים והיו משתתפים בזה — היה נכנס המחלוקת ביניהם. כי בודאי ראוי היה להם המחלוקת בבית המקדש, לפי שהוא באמצע העולם (תנחומא קדושים י), כי האמצעי משותף לשני הקצות שהם הפכים, ולפיכך קין והבל שהם הקצות — כל אחד היה רוצה בבית המקדש המשותף לשני הקצות, כלול מהכל.198

			העובדה כי יש צורך בשלישי האמצעי באה לידי ביטוי בפסקה נוספת, שבה מתייחס המהר"ל לניגוד בין קין להבל. העיקרון שמציג המהר"ל הוא ששני הפכים יהיו תמיד בעימות ועם זאת, אין האחד יכול להתקיים ללא חברו המנוגד.

			ומזה תבין כי הבל וקין היו הפכים זה לזה, כי זה רועה צאן שמהם הצמר, וזה עובד אדמה שממנה הפשתן, ומפני שהיו הפכים לא היה אפשר להתקיים יחד, וגם קין לא היה אפשר לו להתקיים שהוא חלק אחד מן ההפכים, עד שנולד שת והוא יסוד הכל, שממנו הושתת העולם, והוא יסוד ושורש כל הפכים. אלו דברי חכמים (תנחומא בראשית ט) שאמרו כי הביא זרע פשתן, וברוך שבחר בהם וחכמתם (אבות פ"ו, מ"א).199

			סיבה נוספת שמביא המהר"ל למציאות ההפכים היא העובדה שבחינה נפעלת לשינוי מתוך כוח מתנגד. המניע לשינוי יכול לנבוע ממניע פנימי או חיצוני. המהר"ל מצביע על מניע חיצוני שמאלץ את הצד המנוגד לשינוי:

			מפני כי הדבר מתפעל מהפכו מצד שהוא הפכו לו פועל בו, ולא יתפעל הדבר מעצמו, לכך כאשר רצה השם יתברך שמו לקיים הגזירה שגזר על זרע אברהם כי גר יהיה זרעך ועבדום וענו אותם ארבע מאות שנה, לא היה זה אלא באומה שהם הפכים להם, כי מצד אשר הפכים להם יתקיים בישראל ועבדום וענו אותם ארבע מאות.200

			ניתן להבין משיטתו של המהר"ל שתמיד יש בחינה שלישית באמצע. לעיתים הבורא הוא המהווה את הבחינה המאחדת, ולעיתים קיימת בחינה שלישית שמקושרת לבורא כמו בית המקדש או יעקב. הבחינה השלישית, כיון שיש בה את הכוח המאחד צריך שיהיה בה מתכונתו של הבורא: "כי בודאי יעקב הוא דבק באחדות השם יתברך לגמרי, כי מדריגת יעקב בין אברהם ובין יצחק, והוא פנימי נסתר, לכך יעקב דבק באחדותו לגמרי. ולפיכך אמרו "שמע ישראל ה' אלקינו ה' אחד".201

			עיקרון נוסף שמלמד המהר"ל הוא כי בחינת האמצע המאחדת באה לידי ביטוי בשני היבטים: הדבר עצמו שהוא באחדות, והאפשרות השנייה שהוא אינו האחדות אלא המאחד, רוצה לומר, הבחינה המאחדת את החלקים להיות אחד: 

			כי האחדות הוא בשני פנים; האחד, הוא הדבר שהוא בעצמו אחד. והשני, אם כי אינו אחד מצד עצמו, ויש לו חלקים, והחלקים נעשים אחד על ידי דבר המאחד אותו. כמו שהוא הענין באדם, שיש לאדם איברים מחולקים, וכולם הם מתאחדים על ידי הנשמה הנבדלת, כמו שהתבאר למעלה. ויש באדם י"ב איברים, והם מנויים בספר יצירה (פ"ה מ"ב), שהם עיקר איברי האדם, וכולם מתאחדים על ידי הנשמה הנבדלת. וכנגד זה הם י"ב שבטים202 גם כן, והם מתאחדים על ידי יעקב אביהם, שהוא אביהם, ועל ידו הם אחד.203

			עיקרון נוסף שעולה משיטתו הוא שהפכים יוצרים מצב דינמי. העובדה שיעקב ועשו הם הפכים מביאה אותם לתנועה מתמדת של "התרוצצות". יסוד זה נפגוש בהמשך בשיטתו של הראי"ה. וכן בפסקה הבאה: "אי אפשר שיהיו שני העולמות ליעקב ועשו ביחד, כי אם כן היו שני הפכים בנושא אחד, כי העולם — שהוא הנושא להם — הוא עולם אחד, ויהיו בו ההפכים מושלים בו, דבר זה אי אפשר, ובשביל זה היו מתרוצצים".204

			רוזנק, מביא במאמרו רשימה ארוכה של דוגמאות מכתבי המהר"ל ביחס לעיקרון ההפכים. האמת והשקר כהפכים, ועמדתו הנחרצת של המהר"ל כנגד מה שנראה בעיניו כבזיון לתורה,205 היחס בין הלכה לאגדה וההבנה כי לכל תחום יש את דפוסי החשיבה וההשגה.206 בהמשך מצביע רוזנק על כך כי "נמצא שהמחלוקת נתפסת כדבר בעייתי עבור האדם, אך לא עבור האל, לדידו אהובה המחלוקת הקודמת להכרעה הלכתית: ההכרעה נעשית רק בשל הצורך האנושי לדעת מה לעשות למעשה. אחדות הפכים מתבטאת אפוא גם בעולם ההלכה. כמו באגדה גם בהלכה, ריבוי עמדות אינו סימן לטעות מוחלטת, אלא לפיזורה של האמת באופני שונים בתוך עמדות שונות".207

			אור מיוחד מנהיר לנו נהר במאמרו הקצר והממצה על הדיאלקטיקה של המהר"ל. "עד כה לא הוקדשה תשומת לב מספקת למקום החשוב שתופס המושג 'אמצע' בתורתו של המהר"ל, יש המשווים אותו למושג 'מיצוע' של תורת המקובלים ויש הרואים בו אות מבשר לדיאלקטיקה של הגל".208

			נהר טוען כי המושג אמצע של המהר"ל הוא מקורי. הוא שונה מקו האמצע, הממוצע, של המקובלים, "כי תפקידו לא רק להשלים ולחבר אלא סתם להיות 'בין' שני הפכים כעין 'מידיאום'". הוא גם שונה מהסינתזה ההיגליינית, ששייכת לתנועה על ציר הזמן. לדידו של נהר, מושג האמצע הוא מושג של מקום ולא מושג של זמן, כלומר להבדיל מנקודת האמצע של היגל שהיא נקודה זמנית בתהליך המטוטלת, האמצע המהר"לי הוא קבוע ואינו חלק מתהליך ותנועה בזמן. ובהמשך המאמר, המהר"ל מקבל ברצינות את השניות הפנימית של העולם. "מבחינה סוציולוגית הוא מניח, שכל אחד הנמצאים הוא ביטול של חברו. אי אפשר לשום התגלות, לשום אהבה להתגבר על הפירוד הקיים [...] זוהי הנקודה המקורית של הדיאלקטיקה של המהר"ל".209 

			ניתן לתמוך בקביעתו זו של נהר ממקומות רבים בהם חוזר המהר"ל על הקביעה כי קיומו של הצד האחד שולל את קיומו של האחר.210 עם זאת, המהר"ל כן רואה בזיקה שבין הפכים צורך של שניהם. להבדיל מהמצבים שבהם יש עימות בין הצדדים, יש מצבים שההפכים משלימים.211 נכון הדבר כי ההפכים זקוקים לגורם המאחד שבלעדיו ייוותרו בלעומתיותם. 

			לעניות דעתי, קביעתו של נהר כי "כל אחד מן הנמצאים הוא ביטול חברו", נחרצת מדי, אומנם מן המקרות שהובאו לעיל יש אשר תומכים בעמדה זו אך יש לא מעט מקורות המדגישים את הצורך והזיקה של הבחינה האחת אל האחרת. נהר קובע כי: "האמצע הוא 'הצד שאינו משותף' להפכים, המאחד אותם במעין חתך של אין". האמצע בין א־להים ואדם, בין אדם לחברו, הוא כעין God’s land no men’s lend ובלשון המדרש: "טפחיים חלק בלוחות". כל התגלות היא כעין גשר על תהום האהבה, היא דביקות מתוך מוות. הגאולה איננה אלא סימן לגלות. 

			ובמקום אחר כותב נהר "הפונקציה הייחודית ביותר של האמצע אותה מגלה המהר"ל כשהוא מנתח את תופעת הברית מיוצגת לפעמים לא ע"י עקרון ואף לא ע"י אדם אלא ע"י הריק [...] מדובר במדרש המגולל את סיפור מתן לוחות הברית, הלוחות אורכן שיש הטפחים [...] בפירושו מתמקד המהר"ל באותם 'טפחיים ריווח באמצע' בחלל הריק [...] המהר"ל הוא ההוגה הראשון המציין כי הקרבה שיתוף הפעולה והברית מתאפשרים רק הודות לטפחיים הריקים שבאמצע [...] כדי שתהיה התגלות בכוח ובפועל יש צורך באמצע אשר במקרה זה למרבית הפלא אינו אלא חלל ריק [...] מרחב ניטרלי זה המשמש כאמצע רק בריק הזה נבנית התקשרות המגשרת בין התגלות לברית...".212 

			רוזנק מביא במאמרו תובנה חשובה נוספת של נהר, בחינת האלכסון.213 על פי נהר ישנם שני צירים למערכות היחסים בין ההפכים: הציר האופקי האימננטי, המעמיד את האדם מול זולתו, והציר הטרנסצנדנטלי הקובע את הקשר בין עליונים לתחתונים.214 "מכאן מזהה המהר"ל את הציר האלכסוני, שם מתבטא ייעודו של האדם המאחד את שני הצירים לציר אלכסוני אחד, ביצירת 'אמצע פעיל ודינאמי" שאינו פשרה בין השניים, אלא תחום המכיר בחשיבותם של הניגודים כשלעצמם".215 

			תמיכה לעמדתי זו, שמראה שיש תנועה לכל הכיוונים, מצאתי אצל שוורץ: "על התנועות מעלה מטה ומטה מעלה ניכר שהמהר"ל מתח את התפיסה הפילוסופית לקיצוניות גדולה... הפעם לא מדובר בתנועה, מלמעלה למטה, כלומר השפעת הסדר העל טבעי על הנס בעולם הארצי אלא בכוון הפוך השפעת הסדר האנושי על הסדר הקוסמי."216 ובדומה לכך קריב: "אך הקשר בין שני העולמות הוא לא רק מלמעלה למטה, אלא קודם דווקא מלמטה למעלה כי כל הניסים נתארעו ע"י אנשים שהתעלו על חומריותם".217 

			הבהרה נוספת בנושא האמצע אצל המהר"ל אנו מוצאים אצל גרוס: עלינו לעמוד על המונח החשוב בהגותו — "אמצע". בין תפקידיו הרבים של "האמצע": "כל אחדות בעולם הוא באמצע שהקצוות הם מחולקים והאמצע אחד: באופיו הוא מטפיזי, והוא ממוקם מחוץ לקטגוריות של הזמן ושל המרחב. הוא משובץ בעולם הגשמי, וקורא בו בלי הרף להתעלות, המארגנת את המציאות ומכוונת אותה לעבר ההשלמה. האמצע המרכז בתוכו את מלאות ההוויה ואת עוצמתו של כח הבורא המחדש חזור והתחדש...".218

			האמצע, כפי שמסביר גרוס, הינו אמצע מטפיזי. הוא מסמן את המקום שנפגשים בו ההפכים והניגודים שמהווים את עולם הריבוי. האמצע הוא המקום המאזן, המשלב ומתכלל. האמצע בא לידי ביטוי בשלושת הממדים: עולם שנה ונפש. הוא מייצג את השראת הבורא, הוא המקום השלם והמשתלם.

			נושא מעניין במשנת המהר"ל הוא תורת המספרים. לכל מספר מעבר לערכו האריתמטי יש תוכן מהותי: תורת המספרים של המהר"ל מבארת את הסדר הא־לוהי בעולם מבעד לפריזמה של המספרים. על פי העיקרון הקבלי שלכל אות יש את המהות הרוחנית שהיא כלי עבורה ואותה היא מייצגת, כך גם למספרים. גרוס משקף את עקרונות תורת ההפכים והאיזונים של המהר"ל דרך הממד של המספרים שתיים ושלוש. 

			המספר שתיים מבטא את השניות האופיינית למעשה הבריאה: כאן אנו מוצאים את "החיסרון", אי השלמתו עם ההיעדר שהזכרנו לעיל. הוא מיתרגם במתח מתמיד בין ההפכים שהם מנוגדים זה לזה ומשלימים זה אתת זה בעצת ובעונה אחת, ויוצרים יחד את מסכת המציאות הקונקרטית שמניעה את מחזור הדם, בחינת רצוא ושוב של הקבלה והחסידות. התנועה קדימה היא האמצע שמיוצג ע"י המספר שלוש. המספר שלוש תופס מקום חשוב בתהליך זה: זה המונח המתעלה על הסתירה ומיישב אותה. בעודו מקיים ומכבד את חוסר הפשרה של הקצוות, השלוש עוקף אותם ומשלב אותם בערך נעלה מהם. במידה מסוימת הוא מגשים בכך את הסינתזה המקרבת אותו אל השלמות של האחד.219

			המהר"ל והראי"ה

			תורתו של המהר"ל נוכחת בכתבי הראי"ה. אתייחס בקצרה לעקרונות שניכר שהראי"ה למד ואימץ מתורתו: הרב משה צבי נריה, מקדיש פרק בספרו "בשדה הראי"ה",220 ומצטט את גוטסדינר: "...ר' אברהם יצחק הכהן קוק זצ"ל העמיק חקר בספרי המהר"ל... הוא קבע את דמותו הספרותית בתור מקובל בעל סגנון פילוסופי אף אמר לנו כי המהר"ל הוא אבי שיטת הגאון מווילנא מצד אחד ואבי החסידות (העיונית) מצד שני. רבנו מזכיר לנו את המהר"ל, באותה המזיגה הנפלאה של למדנות וחסידות, של אור הנסתר בתוך העיון הפילוסופי...".221

			גארב, טוען כי מן המפורסמות שהראי"ה הושפע מהמהר"ל בכל הנוגע לתורת בחירת ישראל. עוד נטען כי הראי"ה הושפע גם מצורת הכתיבה של המהר"ל, שהעביר רעיונות קבליים בשפה שאינה קבלית.222 ככלל ניתן להצביע על השפעתו של המהר"ל על כמה מהמרכיבים החשובים במשנתו הלאומית־היסטוריוסופית של הראי"ה. המהר"ל והראי"ה שותפים בתפיסה ההתפתחותית של ההיסטוריה.223 

			על אף הדמיון בגישה של ההתפתחות ההיסטורית, יוסף בן שלמה מזהה הבדל בין גישתו של המהר"ל לזו של הראי"ה בנוגע לתהליכי ההתפתחות של ההיסטוריה: "ההבדל העקרוני בין המשיחיות של המהר"ל והרב קוק נובע כאמור מהנחות יסוד באונטולוגיה שלהם... לראי"ה הניגוד בין הוויה והעדר, קודש וטבע, טוב ורע, הוא שניות דיאלקטית פנימית בהוויה עצמה ולא שני קטבים העומדים זה מול זה... בתפיסה ההיסטורית של המהר"ל עולמו של יעקב (המכונה בפיו עולם הבא) ועולמו של עשו, הם הפכים גמורים".224 

			לסיכום: יש דעות חלוקות בין החוקרים באשר למושג האמצע אצל המהר"ל. יש שהשוו אותו למושג האמצע של המקובלים, ויש שטענו שהוא מקורי. נהר טוען כי האמצע אצל המהר"ל שונה מהאמצע אצל המקובלים, ואף שונה מהסינתזה ההיגליאנית. הוא מציין מיקום גיאומטרי ולא נקודה במטוטלת הזמן. נהר טוען כי ההפכים אצל המהר"ל מייצגים מצב של פירוד שלכאורה אינו ניתן לגישור באופן טבעי. וכך גם החיבור בין הבורא לאדם. 

			בחינה נוספת שמחדש נהר היא בחינת המישורים והצירים האנכי והאופקי — יחסי אדם לאדם באופקי ויחסי בורא אדם באנכי. לכל אחד מהם בחינת אמצע. האדם מבטא את ייעודו בציר האלכסוני המשלב ביניהם. כפי שהשתדלתי להוכיח מתוך הכתובים, ההפכים הינם חלק מסדר הבריאה, מקורם בבורא האחד, וממנו הוא נובעים. שלמות הבורא באה לידי ביטוי דווקא בהפכים, העובדה שיש בבריאה דבר והיפוכו מוכיחה על שלמות. ההפכים נמצאים בעולם כיוון שהעולם מעצם בריאתו חסרה בו שלמות, לכאורה דבר והיפוכו. ההסבר לכך הוא שהשלם מכיל בתוכו כחלק משלמותו הפכים הנמצאים בו בהרמוניה, אך בצאתם לפועל הניגודיות באה לידי ביטוי. 

			עובדה זו באה לידי ביטוי בהימצאות ההפכים בעלי גוון שלילי. יש הפכים שאין ביניהם חיבור וקיומו של האחד סותר את קיום חברו, כדוגמת קין והבל, יעקב ועשו, אמת ושקר. ויש הפכים שמשלימים איש את רעהו כדוגמת איש ואישה, אגדה והלכה. בחינת האמצע של המהר"ל, אף בה יש שתי בחינות. במציאות של הפכים שאין ביניהם חיבור, יש "התרוצצות", כמו בין יעקב לעשו. יש דינמיקה שכשהאחד עולה השני חייב לרדת. אין מצב של מנוחה ואיזון ביניהם. בבחינות שיש חיבור ביניהם, המחבר הוא הבורא, או מדובר בבחינות ש"מייצגות" את נוכחותו. בית מקדש ותורה בחיבור בין הבורא לאדם. שכינה בחיבור בין איש לאישה. נשמה בחיבור האיברים המחולקים של האדם. יעקב בחיבור הבחינות שבין אברהם ליצחק, ובחיבור השבטים. יעקב הוא בחינה מיוחדת שבאות בה לידי ביטוי שתי זוויות מבט: יש שהוא מייצג את יעקב כבחינה פרסונלית ואזי הוא בעימות עם עשו, וכאשר הוא מייצג את הבחינה הא־להית אזי הוא המחבר בין השבטים, ובין אברהם ויצחק.

			במצבים שבהם הבחינה המנוגדת היא שלילית, הדבר נובע מכך שהיא חלק מתוכנית הבורא להביא את המציאות לידי השלמה, 'כי הדבר מתפעל מהופכו', מתוך שהם כוח מתנגד מניעים את הבחינה המנוגדת להשתלם. מצרים תפקידם להניע את ישראל להגיע לשלמות, הרשע מבחין את הטוב,225 ו'הדבר הטוב נודע מהפכו ידיעה אמיתית'.226 בחינת האמצע של המהר"ל, שהיא הנוגעת לתחום עבודה זו, שייכת תמיד לנוכחות הבורא בין שהבורא בעצמו נוכח ובין ששלוחיו. מבחינה זו יש קשר ברור בין בחינת האמצע של המקובלים לזו של המהר"ל. אף שאין שימוש מובחן של שפת המקובלים, הרי הביטויים — הבורא, התורה, יעקב, שכינה, בית המקדש — הינם ביטוי מובהק לבחינות האמצע הקבליות של כתר, תפארת, מלכות. 

			ה. חסידות הבעש"ט 

			את רעיון האיזון אנו מוצאים אצל רבי ישראל בעל שם טוב (הבעש"ט) המכונה מייסד תנועת החסידות. הרחבה וביאור של רעיונותיו אנו מוצאים בעיקר אצל תלמידיו. רעיונות אלו מבוססים על עקרונות הקבלה. החסידות "תרגמה" את עולם הספירות למידות הנפש. "כי יש זיי"ן מחשבות ולא יותר, וזהו זיי"ן ימי הבניין...".227 ימי הבניין, הכוונה לשבע הספירות מחסד ועד מלכות. 

			את יסוד האיזון אנו מוצאים אצל תלמידיו. "בשם הבעש"ט הקדוש זכותו יגן עלינו, האדם צריך להיות תמיד בדרך הממוצע, לא התנשאות ולא שפלות ח"ו [...] והנה משה בחינת הדעת, והר סיני הוא רומז לשני הפכים, הר הוא בחינת גאות וסיני בחינת שפלות [...] שצריך האדם ליקח בחינת משה בחינת דעת לשתי המידות הללו הר וסיני שיהיה בידיו המשקל כנגד יצה"ר לפעמים בחינת הר ולפעמים בחינת סיני...".228 יש בפסקה זו את ההכוונה המוכרת לנו מהפילוסופים ומהרמב"ם של ההליכה בדרך האמצע. לדרך זו ניתן להגיע בשיקול הדעת, שכן הדעת הוא המחבר את שתי בחינות ההפכים של חכמה ובינה, ובפסקה זו האיזון בין גבהות לשפלות. 

			עיקרון האיזון או המיצוע בא לידי ביטוי גם בתחום המוסרי: "...מכל מקום בראש השנה הזמן גורם לזה לפתוח פיו במוסר, וכן שמעתי ממורי מפורש וכ' רק שיהיה המוסר בבחינה ממוצעת...".229 את יסוד החיבור של הקו האמצעי אנו מוצאים גם בבחינת התפילה, שהיא בחינת הרחמים המחברת בין שתי הקצוות של דין וחסד. "ותפילה היא התחברות, והוא קו האמצעי המחבר שני הקצוות לאחד והוא קו הרחמי"ם".230

			וכן אנו מוצאים את יסוד ההתכללות של שתי בחינות מנוגדות המביא ליצירת בחינת אמצע המאזנת על ידי שיקול הדעת. ההתכללות מיוסדת על כך כי בכל בחינה מהבחינות המנוגדות צפונה גם מהות מהיסוד המנוגד. עובדה זו מהווה בחינת "דבק" המאפשר התכללות, שכן יסוד המהות האחרת כבר נתון וכלול בה. עיקרון זה מובא כהסבר לעובדה כי נחוצים שלושה דיינים לקביעת האמת. "כל דיין שדן דין אמת לאמיתו (מסכת שבת י, א) שמעתי ממורי ביאור דברי התוספות [...] כי שתי מידות חסד וגבורה לוין זה מזה ונכללים זה בזה, וכאשר מתחברין נעשה תפארת וכו'231 [...] ובביאור הדברים: וקבלנו ממרן אל־הי הבעש"ט ששני מידות של חסד וגבורה [...] וכאשר מתחברין נעשה תפארת ונמשך הדעת הפנימי המייחדן [...] הוא עצם שורש הדעת דרישא דלא אתידע שנמשך לדינים להאיר דעתם ולייחדם ויתגלה האמת".232 

			כאמור יסוד זה של התכללות מופיע בכתבי החסידות פעמים רבות. אביא מספר מובאות לדוגמא: "אבל העיקר לדבק בפנימיות החסד, אם כן נכלל הגבורה בהחסד, והוא כי קו ימין של הגבורה הוא מצמצם השמאל של החסד והוא החסד הרע, שלא להתפשט יותר, אם כן הוא עומד בחסד הטוב, וזהו התכללות הגבורה בחסד".233 פסקה זו עסקה בהתכללות החסד והגבורה הנמצאים על "ציר אופקי" שמאל וימין. ניתן למצוא התכללות גם בבחינת "הציר האנכי" בין השכל והמידות: "ענין דעת איתא בספה"ק שהיא התכללות השכל שבמוח במידות שבלב שיהיו מאוחדים כאחד, דבשביל השכלת השכל יהיו המידות שבלב מתרגשות ומתפעלות ונמשכות אחר השכל".234 

			לספירת הדעת מקום מרכזי בסוגיית האיזונים. הדעת היא מנגנון השקילה של הצדדים השונים וההכרעה בין הבחינות: "שכל עיקר הדעת להיות מכריע ומחבר שנים כאחד, לכן נקרא הדעת 'לשון הקודש' להיות מכריע בין החכמה שנקרא קודש כידוע והמכריע נקרא 'לשון' כעין קנה המשקולת של מאזניים שמתבונן ההכרעה מן הלשון היוצא מהקנה לאיזה צד...".235 המציאות הרוחנית מתחברת לעולם הגשמי דרך הדמויות בתורה (עיקרון שנמצא בהמשך גם אצל המהר"ל, הרמח"ל, והראי"ה).

			בדומה ליסוד שמופיע אל המהר"ל, חיבור הפכים מתאפשר על ידי השראת הבורא. וזה עניינו של יעקב, שבחינתו היא קו האמצע המאזן, שמגיע עד בחינת הכתר העליונה, בחינת "נורא". 

			מכאן נעבור למשנה החסידית של חב"ד, שנושא אחדות ההפכים ויסוד ההתכללות נוכח בה באופן שיטתי.

			ו. אחדות הפכים במשנת חב"ד

			המשנה החסידית החב"דית, מתייחסת לאחדות ההפכים בהוויה הא־להית. שני ממדים, שני הפכים במערכת היחסים ביו הבורא לעולם, בין הבורא לאדם. אליאור מפרטת שישה תחומים בהם מתקיימת דיאלקטיקה של אחדות הפכים בין הבורא לנברא:236 א. שתי מגמות א־לוהיות מנוגדות "התפשטות והסתלקות", רצוא ושוב, בבחינת אין ובחינת יש; ב. מגמות "הנוכחות הא־לוהית בהוויה "סובב כל עלמין" ו"ממלא כל עלמין" בבחינת יושר ועיגולים על פי הקבלה הלוריאנית, אין סופיות מול נוכחות; ג. כפועל יוצא של ב, המהות האין סופית המופשטת של המציאות והמהות הגשמית הנגלית; ד. שתי נקודות מבט מבחינת המבט הא־להי ומבחינת המבט האנושי; ה. שתי נפשות הנמצאות באדם: הנפש הא־להית והנפש הבהמית, יצר הטוב ויצר הרע; ו. שני ממדים בעבודת הבורא: שאיפה להתבטלות, "התאיינות" (מלשון אין), המתבטאת בתפילה אקסטטית והתפשטות הגשמיות, ולעומתה "המשכת" האור האלוקי למציאות על ידי עבודה של לימוד תורה וקיום מצוות. 

			עמדה זו של מציאות ההפכים בהוויה היא יסוד במשנה החסידית החבד"ית כפי שמביא האדמו"ר האמצעי דוב בער: "אך העניין הוא כידוע שבכל דבר יש היפוכו וגם שניגלה להיפוכו ממש, ולפי ערך הכח המנגד כן ימצא כח היפוכו ממש כי כל דבר מה שבא בבחינת התפשטות מהעצם, ודאי יש כח המנגד אליו שבא גם כן מהעצם...".237

			משנת אחדות ההפכים החבדי"ת עוסקת במערכת היחסים בורא־נברא. נראה כי הראי"ה מקבל את העמדה החב"דית, שכן שניהם יונקים מאותו המקור, הקבלה הלוריאנית ותרגומה לכוחות הנפש של האדם על ידי ר' ישראל בעל שם טוב, מייסד החסידות החדשה, וההולכים בעקבותיו. הראי"ה אכן מתייחס אף הוא למערכת היחסים בורא־נברא כפי שנביא בהמשך, אך ממשיך עקרונות אלו גם להוויית החיים הנפשיים, הבין אישיים, החברתיים והארציים על ממדיהם השונים. נראה שהראי"ה מתרגם את השפה הקבלית לשפה מובנת יותר גם למי שאינו בקי בשפה הקבלית או החסידית ונוסף לכך הוא נעזר בדרכי ההסברה של הפילוסופיה, דבר שפחות נמצא במשנה החבדי"ת.

			ז. ר' צדוק הכהן מלובלין

			מן המפורסמות היא קרבתו של הראי"ה לתנועת החסידות. יש עדויות על כתבי החסידות שהיו מונחים על שולחנו תדיר. בכתביו אנו מוצאים התייחסויות לתנועה באופן ישיר וכן עדויות רבות על רעיונות השזורים בפסקאותיו. בסוגיה זו אצעד בעקבותיו של הרב הדרי בספרו "שני כהנים גדולים".238 

			על קרבתו לעולם החסידי אכתוב בהרחבה בפרק העוסק במקורותיו של הראי"ה ובדגש על המקורות מעולם הקבלה והחסידות. בפרק זה, וכהקדמה לנושא האמצע והאיזון בתורתו של ר' צדוק, אתמקד בזיקה שבין שני הכוהנים הגדולים.

			על הקרבה והקשר בין הראי"ה לכתבי ר' צדוק נכתבו מספר מאמרים.239 עם זאת טוען הדרי כי לא יהיה זה נכון לדבר על השפעתו של ר' צדוק על הראי"ה, מהטעם הפשוט שספרי ר' צדוק נדפסו רק לאחר מותו, החל משנת תרס"א, ונפוצו בעיקר בשנת תרעי"ן, ובאותה תקופה רוב כתבי תקופת יפו של הראי"ה נכתבו. כאשר הגיעו לידיו של הראי"ה כתבי ר' צדוק כאשר ישב בירושלים, התבטא: 'אנחנו אמנם נפגשים אבל הוא (ר' צדוק) מתבטא בצורה ראדיקלית, חריפה מדי'.240 

			על אף האמור לעיל, מציג הדרי את הקרבה הרבה בין הכוהנים הגדולים, החל מהרקע של בית גידולם והמשך במקורות מהם שאבו השראה לתורתם. "שניהם גדולים בעולם ההלכה (בדרך הלימוד הליטאית), שניהם שואבים ממעיינות בראשית של הקבלה: שניהם נפגשים עם הפרשנות החסידית לחכמת הנסתר כשעולמם הרוחני כבר מגובש ובתוך משנתם משתבצות אבני ח"ן החסידות".241 מבחינה תכנית מציג הדרי נושאים ייחודיים לשניהם, העיסוק בהיסטוריוסופיה של התהליכים העולמיים כדרך התגלות ה' בעולם, העיסוק בתשובה באופן הפנימי, הרצון, ועוד. 'ניתן למצוא מקבילות רבות בסגנון ובתוכן עד כי נראה כאילו נכתבו ע"י אדם אחד'.242 גם אם נקבל את הנחת היסוד שמציג הדרי, שהראי"ה לא ראה את כתבי ר' צדוק, הרי שבמקרה דנן ניתן לומר כי יש שני נביאים המתנבאים בסגנון אחד כפי שטוען הדרי במובאות שציטט. 

			סוגיית האיזון נידונה בכתביו של ר' צדוק הכהן מלובלין בהרחבה. היא באה לידי ביטוי בבחינה של קו האמצע באילן הספירות, בהנחת היסוד שכל דבר בעולם בנוי משני צדדים ונקודה אמצעית שמאזנת ביניהם, ובדמותו של יעקב אבינו שמייצג בחינה זו. על פי ר' צדוק, נושא האמצע כמאזן הוא יסוד בסדר הבריאה: "והנה כל שני קצוות אי אפשר בלא אמצעי וכידוע בסדר הבריאה שעניינה הגבול שיהיה כל דבר מוגבל בראש וסוף על כרחך יש גם כן אמצעי שאי אפשר לבעל גבול בלא שלוש נקודות אלו ראש ותוך וסוף. ודבר זה ידוע לכל כי אין כלל שני הפכים שלא יהיה להם וביניהם אמצעי".243

			כלומר בסדר הבריאה שעניינה הוא הגבלת אינסופיותו של הבורא, תמיד נמצא את העיקרון של ראש, תוך, סוף, שמבטאים את הבחינה העליונה, הבחינה התחתונה, וזו שנמצאת ביניהם. עיקרון זה נמצא בשלושת הממדים המכונים בחסידות: עולם, שנה, נפש. בעולם — האוויר שמחבר בין עליון לארצי, בנפש — הלב הוא האמצע בין הראש והנשמה; והגוף — הוא המוציא לפועל את המעשה. הנשמה מייצגת את הרוחני, והגוף את החיבור לגשמי. הגוף מייצג לעיתים את יצר הרע והלב באמצע, וגם בו יש שאיפה לאיזון בין יצר הטוב ליצר הרע. וכמו שיש עיקרון של איזון במישור האנכי, כן נמצא איזון במישור האופקי בין השמאל לימין, שמייצגים את מידת החסד והדין: "כי כל נברא שהוא בעל גבול בהכרח יש לו שני קצוות ואמצעי וקו אמצעי הוא התכלית המכוון בו והקצוות הם ההתפשטות שיש מתכלית הזה".244

			ר' צדוק קובע באמירה כוללנית, כי כל נברא שמטבעו הוא בעל גבול, בהכרח נמצא בו שני קצוות וקו אמצע, ומגלה לנו עוד כי קו האמצע הוא התכלית הנרצה, לעומת שני הקצוות שהם ביטוי להתפשטות (הרחבת ביטוי של מגמה אחת) של הגנוז בקו האמצע. ובמקום אחר בדרך דומה: "ודרך המיצוע נקרא ערבוב (מיזוג) וקצה האחרון הוא ההפרדה ובאמת רצון ה' יתברך האמיתי הוא דרך המיצוע".245 פסקה זו מבטאת עמדה עקרונית — המיצוע או האיזון הוא רצון הבורא. 

			הביטוי האנושי של קו האמצע מופיע בעולם בדמותו של יעקב. אברהם מידת החסד מימין, יצחק מידת הגבורה משמאל, ויעקב מידת האמצע שהיא בחינת התפארת, בחינת האמת ובחינת השלום.246

			השיווי על פי ר' צדוק הוא המגמה שלא לנטות לצד אחד ביותר ומאידך לאזן כפי הצורך, כלומר אין מידה מוחלטת בבחינת האמצע אלא דינמיות על פי הצורך. את ההשוואה למאזניים אנו מוצאים בפסקה אחרת המרמזת על יסוד המתקלא שמופיע בספרא דצניעותא.247 "וזהו המתקלא שיהיה כל דבר במידה ובמשקל שני קצוות וקו האמצעי כמו במאזנים שתי הכפות והלשון שבאמצע".248 השימוש במטפורה של מאזניים אינו מקרי, הוא מבטא את העיקרון שהובא לעיל, של האיזון כפעולה של בחינת האמצע שמשתנה כאמור על פי הצורך. גם התורה מיוצגת על ידי קו האמצע, "כי כל התורה מיוחדת בשמו והיא על קו משקל הצדק והאמת על חוט השערה".249 יש בתורה את הבחינה של משקל וצדק, של איזון בין הצדדים השונים בשיקול הדעת, ובזה היא מביאה אל האמת. האמת אם כן היא תוצאה של האיזון המיטבי. איזון זה אינו בהכרח המרכז הגיאומטרי שבין הצדדים, איזון פירושו שקילת ההיבטים השונים ומציאת המצב האופטימלי. 

			רעיון זה בא לידי ביטוי גם בפירושו של ר' צדוק למשנה שבפרקי אבות העוסקת בשלושת "עמודי העולם": "ידוע דשלושה עמודים, תורה ועבודה וגמילות חסדים, הם שני קצוות וקו האמצעי שהם יסודי העולם, ותורה הוא קו האמצעי דמאן דאחיד באורייתא אחיד בכולא, [...] ואבל זרע יעקב אבינו ע"ה דאחיד בקו האמצעי מיטתו שלימה שאין עוד פסולת כלל".250

			האוחז בקו האמצעי מקושר לכלל הבחינות, ויש בו בחינה של שלמות. השלמות היא תוצאה של הכוליות שבו. כוליות זו אינה סיכום של בחינות הקצוות אלא מיזוג מיטבי שלהן. תכונה נוספת של קו האמצע היא העובדה כי הוא מבריח מקצה לקצה, מהבחינה העליונה של הכתר ועד לבחינת המלכות. משמעות העניין היא כי הבחינה המאזנת מקושרת לכל הבחינות משני הקצוות אך גם מקשרת עליון ותחתון. כאמור לעיל, האיזון בין השמאל והימין המייצגים את בחינת החסד ובחינת הדין, האיזון ביניהם נעשה עלידי הקו האמצעי. 

			"דהנה ידוע (עי' שערי ציון שער א) שיש כ"ח עתים, י"ד לרע וי"ד לטוב (קהלת ג ב-ח), כ"ח פרקין, י"ד ימינא וי"ד שמאלא, חסדים וגבורות, וצריך לכללם יחד שיהא נכלל שמאלא בימינא, נוקבא בדכורא [...] והוא משקל הנוטה לכאן ולכאן מעורב חסדים וגבורות".251 וכן במקום אחר "פסוק (שמות ל, יג) זה יתנו כל העובר על הפקודים, הנאמר בשקלים, כי שקלים רומזים לבחינת אלה, שהוא משקל הנוטה לכאן ולכאן, כלול ומעורב חסדים וגבורות, בחינת עץ הדעת טוב ורע,...".252

			על פי משנתו של ר' צדוק, עולה כי מושג האיזון וקו האמצע שייך בבחינת היושר ולא בבחינת העיגולים שבתפיסה הקבלית. היושר הוא הבחינה שיש בה צדדים שונים, להבדיל מבחינת העיגולים המאופיינת בכך שכל נקודה על פני העיגול זהה לחברתה, מצב המסמל את העולם האלוקי המוחלט הקודם לבחינת הצמצום. היושר מייצג את מושג הצמצום, ההדרגתיות של ירידה מקודש לחול, מהבחינה הא־להית למציאות הגשמית. 

			עיקרון זה של שני קצוות ואמצע הוא עיקרון כללי שמקיף את ההוויה כולה ושייך בשלושת ממדי המציאות. על פי עקרונות החסידות של עולם־שנה־נפש, ממד המקום, ממד הזמן, וממד הנפשות בעולם:

			אם כן כלל הבריאה מחולק לשלושה אלו והוא בשנה העבר ועתיד וההווה ובנפש ראשית המחשבה וסוף המעשה וההתבוננות שבכוחות הלב [שהוא אמצע הגוף וכמו שכתבו הקדמונים על פסוקים עד לב השמים (דברים ד', י"א) בלב ים (שמות ט"ו, ח') בלב האלה (שמואל ב, י"ח, י"ד) שהושאל שם לב על כל אמצעית דבר וכן הוא אמצעית כוחות הנפש] ובעולם:253

			וזהו המתקלא שיהיה כל דבר במידה ובמשקל שני קצוות וקו האמצעי כמו במאזנים שתי הכפות והלשון שבאמצע:

			ובכל דבר יש אלו השלושה. דרך משל באהבה לבדה הם גם כן שלושה מדרגות — דבכל לבבך ובכל נפשך ובכל מאודך. וצריך להיות דייקא שלושתם ביחד כי אם בכל לבבך לגמרי אז היא האהבה הראויה, אבל בתוקף האחת לבד ולא האחרת אין מתקיים ואין כאן מקומו. ועל ידי זה יהיה במתקלא כי בהקצוות מתנגדים ומתנהג בקו האמצעי.254

			וכדוגמאות לכך: 

			וכבוד הוא קו אמצעי שהוא מבריח מקצה אל הקצה ועולה עד למוח ולכך הוא נגד עבודה זרה. דגילוי עריות ושפיכות דמים הוא על ידי קנאה ותאווה ועבודה זרה על ידי גאות כל כך עד שעושה עצמו אלוה. וכן דרשו חז"ל על כל חלוקת כבוד לאדם בברכות (י"ד.) על שאילת שלום חברו קודם התפילה במה חשבתו לזה לא לאלו.255

			כמו בבחינת הכבוד שצריך לכוון לאיזון של קו האמצע, כך בנושא התאווה והעושר:

			"כי שלוש הנה לא תשבענה וגו' (משלי ל, ט"ו) כמו שאמרו ז"ל (סוכה נב, ע"ב) ביצרא דתאוה משביעו רעב. ועל זה ביקש שלמה המלך ע"ה (משלי ל, ח) ריש ועושר אל תיתן לי וגו' שלא לרדוף במותרות תאוה דזה נקרא ריש וגם שלא לעצור תאוותו לגמרי שזה נקרא עושר רק צריך להיות בקו אמצעי כמו שאמרו ז"ל (סוטה מ"ז) על זה יצר שמאל דוחה וימין מקרבת.256

			העיקרון של האמצע נוגע לכל התחומים, על פי לשונו, "שאין לך דבר בעולם שאינו חלוק לשלושה...":

			ושלושה אמצעים אלו שבין ישראל לאביהם שבשמים הם עצמם שלוש מדריגות אלו ישראל ואביהם שבשמים והאמצעי ביניהם, [רצה לומר שהאמצע עצמו גם כן חלוק לשלושה שאין לך דבר בעולם שאין חלוק לשלושה אלו שני קצוות ואמצעי, והקצה הראשון הוא הסמוך למעלה והוא בכלל המעלה והקצה האחרון סמוך למטה ובכללו, וקובץ שלושתם הוא אמצעי בין המעלה והמטה הגמורים] 

			וכפי שהראנו על פי עקרונות הקבלה והחסידות, הדעת, שהיא בחינת האיזון בין החכמה לבינה, יש בה את הסגולה הנוספת של חיבור לכתר: "הדעת שהוא המחבר מוח ולב להיות הלב מלא גם כן מאור אלקי המושג במוח יהיה מורגש ללב, זהו על ידי חיצוניות הכתר שנכנס בפנימיות לגוף פירוש שה' יתברך רוכב בכל מעמקי לב האדם גם כן ואין הכתר נבדל מן הראש כלל וזהו דעת דמשה רבינו ע"ה.257 

			לסיכום ניתן לומר כי על פי ר' צדוק, נושא האמצע כמאזן הוא יסוד בסדר הבריאה. הוא טוען באופן גורף כי "כי כל נברא שהוא בעל גבול בהכרח יש לו שני קצוות ואמצעי, וקו אמצעי הוא התכלית המכוון בו והקצוות הם ההתפשטות שיש מתכלית הזה".258 קו האמצע מהווה את התכלית, ואם כן ספירות קו האמצע מהוות את בחינת המתקלא המאזן שהוא התכלית יסוד האיזון. משנתו מיישמת את עקרונות הקבלה והחסידות במציאות דרך הדמויות התנ"כיות. בגישתו ובעקרונות היישום יש דמיון רב לגישתו של הראי"ה: עצם הדבר שהראי"ה ור' צדוק צעדו בדרך דומה מעידה על המקורות המשותפים מתורת הקבלה והחסידות שמהם בנו את תורת ההפכים והאיזונים שלהם, ואולי יש בזה אף חיזוק לנקודת ה"אמת" שבהגותם. אין דבריהם דרשות שמטרתם אסתטית ופיוטית במטרה לתת טעם ערב לדברי התורה, אלא משנה סדורה הנובעת מיסודות איתנים. משנתו של ר' צדוק הכהן מהווה מבוא חשוב למשנתו של הראי"ה. 

			חלק שני

			אחדות הפכים ותורת האיזונים במשנת הראי"ה

		
	
			פרק ראשון 

			הקדמה

			על מנת להיפגש עם יסודות הגישה של הראי"ה בסוגיה זו, נתבונן בכמה פסקאות המאירות עקרונות אלו מנקודות מבט שונות. אין בכוונתי בשלב הזה לבנות ולגבש את המודל והשיטה אלא להציג מספר עקרונות מובילים בשיטתו.

			עם כבודו בפרטיות על דבר התימה של האין ועל דבר הזרות של התאחדות ההפכים. הכל בא מסבה של הסתכלות ארעית בפנים וקבועה בחוץ. המחשבה הישראלית הנשאה לא תסבול כלל אי־התאחדות ההפכים, ואיך אפשר שמה שאנו רואים בכל העולם המוחש, שהחיים וכל תכונה מסודרת נבנו מקיבוץ והתאמת וההפכים, מחיוב ושלילה, מקור וחום, מזו"נ, ובעולם האידיאות שמה יהיה מדבר ציה ושממה, פירוד ורקבון, בלא קישור ויחש, כ"א מהומה ומבוכה. ודאי טועים הם אותם שסוברים שאין שם הפכים, שהכל מתגלה בגוון אחד... 

			אבל כמה אמת ומבורר הוא, שהפרצופים העליונים, שבכל העולם הרוחני, המתגלה בכל הנשמות, שבכל המשיגים, שבכל מקום ומדרגה שיש שם נשמה והשגה, הנם מזדווגים ומתאחדים, מתהרמנים ומתקשרים כעין עלמא תתאה, וגוונין דלא מתחזיין מתגלים לו ע"י גוונין דמתחזיין... כל ההשכלות שלנו הנן צדדים אחדים מהצורה הפנימית, המתגלה ע"י הציורים הפנימיים בחלקים ידועים, כהתגלות חלק אחד מן הים לעומד בצדו, ודוקא על ידי חבור אופקים רבים מתקרבת ההכרה לידי הכל, אע"פ שהם ודאי נראים כסותרים זה את זה, זהו אפילו בעולם האוביקטיבי. ומה נאמר עוד בדבר העולם הסוביקטיבי, מעלינו להסתכל רק על היופי, ההתאמה וההצטיירות הפנימית, שכיון שאנו יכולים לדרוש ולאגד הרי הוא מאוגד והוא מקושר. ורק נמיכות ההשקפה תוכל לתבוע לקצץ ולהפריד, או אפילו להרפות מלאחד, גם זאת היא כמו הפילוסופיא של עצלנות".259

			בפסקה זו מודגשים שני עקרונות: הראשון, התאחדות ההפכים היא חלק מהעולם הרוחני כמו הנצפה בעולם הגשמי. השני, משום שהשגתנו מוגבלת אין באפשרותנו לבנות תמונה שלמה אלא מצירוף נקודות מבט. מובן כי כל עמדה מתבוננת במציאות מנקודת מבט וזווית הסתכלות שונה, עובדה שיכולה להביא למחשבה שיש סתירה בין נקודות המבט. המבט החלקי נובע ממגבלתנו לראות את המכלול כולו, על כן אנו מסוגלים לראות את היש כמורכב מבחינות נפרדות. רק הבנה כי לפנינו קטעי מציאות הדורשים את צירופם למכלול, ייצור פרספקטיבה ותמונת מציאות נכונה. כל הגילויים הגשמיים והשכליים הינם מלבושים לתוכן פנימי. כאשר נשיל את המלבושים "נגלה" שהם בחינות של היבטים שונים של מהות אחדותית. 

			הפסקה הבאה מאירה תובנה נוספת והיא שהבחינות השונות או החוכמות השונות אינן "אדישות" האחת ביחס לחברתה.

			כל ציור דוחק באיזו מידה את חברו, בזמן שאינו מתייחס עם הראשון לשכללו ולהרחיבו יותר. ועל פי זה כל חכמה דוחקת במידה ידועה את רגלי חברתה. מובן הדבר שדוחק זה הוא רק מצד הסגנון המיוחד שיש לכל חכמה, שמצדו הם דברים חלוקים, אבל מצד פנימיותה של ההכרה אין הבדל כלל, וכל הדעה היסודית אחת היא.260

			ה"דוחק" נובע מהאופן שבו כל בחינה מצטיירת על מנת לבדל את עצמה, להגדיר (מלשון גדר) את מהותה ביחס לבחינות האחרות. ואולם לא זו בלבד שה"דוחק", כלומר ההתנגשות או הסתירה היא מצד הסגנון או נקודת המבט בלבד, אלא שיש יתרון לסתירה בזה שהיא "מניעה" את הבחינה המנוגדת "להגדיר" את עצמה באופן מדויק יותר. על מנת לבדל את עצמה, להבחין את ייחודה, היא נדרשת לחידוד ודיוק עצמי. הערך המוסף של הכוח המתנגד והשולל הוא מעצם היותו "מאתגר" את הכוח המנוגד לו ובכך מביא לשכללו. 

			מעלה נוספת יש בבחינת ההתנגדות, והיא באה לידי ביטוי בכך שהיא מונעת מהכוח האחר לחרוג מגבולו האמיתי והרצוי בבחינת מניעתו מלהיות "כל המוסיף גורע".

			את התוכן החיובי שיש בהצד השלילי שבכל כח וכח, ע"פ המידה הנכונה, גם כן יכיר לטוב, וידע שלטובתו של הכח המיוחד, שהוא יותר נוטה אליו, צריך הוא להיות מושפע ג"כ באיזה מדה מהכח השולל, שהכח האחר שולל את הכח הזה החביב שלו, מפני שבשלילתו הוא מעמידו על מדתו הראויה לו ומצילו מהגירעון המסוכן.261

			הנחת היסוד של הראי"ה היא כי מבחינת המציאות המוחלטת אין הפכים באמת; מציאות ההפכים נובעת מיכולת ההתבוננות המוגבלת שלנו, שאילו הייתה לנו יכולת סקירה מקיפה יותר, כי אז היינו רואים תמונת מציאות שלמה והרמונית. 

			היבט נוסף שעולה מתוך התבוננות במציאות ההפכים הוא כי דווקא מציאות ההפכים מעוררת אותנו לעיון מעמיק שמבקש לחפש רובד נוסף למציאות, שבגילויו והבנתו תיפתח בפנינו הבנה כוללת ומעמיקה יותר.

			... הלא עיקר הצד של חידוש שבדברי הוא מה שמצד המחשבה העליונה, הסוקרת את עמקם של דברים, אין במציאות כלל הפכים, וכ"מ [כל מקום] שיש הפכים יש שם בודאי איזה תנאי נעלם, שכשיתפרש נמצא ששני המשפטים, שנראו במבטא ובציור הפכים, שאחד מהם הוא בנוי על צד אחד מהמשפט והשני על צד אחר, ונמצא שע"י שני ההפכים יחדיו אנו רואים את המשפט משני צדדיו.262 

			רוב הכותבים שעסקו בניתוח סוגיית אחדות ההפכים במשנת הראי"ה, התמקדו בעיקר בהצגת ההפכים. הם ביקשו להראות כיצד משנת הראי"ה שואפת להכליל את ההפכים שבכל התחומים בתפיסה הרמונית כוללת, ופחות עסקו, אם בכלל, בדינמיקה ובתהליכים שמתרחשים בנקודת המפגש שבין ההפכים, ובמערכות היחסים ביניהם. אולם חשוב לעסוק בזה, שכן מבחינת המציאות האונטולוגית והאפיסטמולוגית, לנקודת המפגש שבין הקצוות של ההפכים יש משמעות גדולה מאוד, ה"חיים" מתרחשים בנקודת המפגש.

			עולם החיים, הוא משתכלל, לא ע"י [על ידי] חיבורי כ[ו]חות מצומצמים שכ"א [שכל אחד] ואחד פועל על גבולו, כ"א [כי אם] ע"י [על ידי] התחברות של כ[ו]חות, שכ"א [שכל אחד] שואף להתרחב יותר מגבולו, וחברו ג"כ [גם כן] שואף כן, וכשהם פוגשים זה בזה דוחק כ"א [כל אחד] את חברו ועוצרו, וע"י [על ידי] התגוששויות כאלה מתהווה חזיון החיים. זה נוהג בין בטבע החומרי, בין אפילו בטבע השכלי והמוסרי.263 

			ההתנגשות יוצרת דינמיקה שמשכללת את עולם החיים. השאיפה של כל כוח להתפשט על כל המרחב, שבמבט ראשון נראית הרסנית, וההתנגשות בין השאיפות כמובילה למלחמה והרס, באופן מפתיע משכללת את המציאות, הן בהיבט של הכוח החומרי והן בהיבט של פיתוח כוחות שכליים ומוסריים. מגמה זו שייכת לכוחות פרטיים וגם לכוחות ומגמות ברובד החברתי, וזאת מהסיבה שאין כאן בעצם שתי בחינות נפרדות. הבחינות, בשעה שהן באות לידי גילוי בעולם, "שואפות" לגלות את מלוא עוצמתן. המפגש וההגבלה של כל כוח על ידי חברו מביאים ליתרון כפול, גילוי במלוא העוצמה של הבחינה, והגבלתה למידה הראויה.

			כפי שכתבתי בהקדמה, בחיבור זה אני מבקש לחקור תחום זה של נקודת המפגש. נושא זה בא לידי ביטוי ברבים מכתביו, ואכנה אותו "תורת האיזונים" שבכתבי הרב קוק. מטרתי לברר את עקרונות המפגש והדינמיקה שבעקבותיו, וכן את התהליכים המביאים לאיזון שבין הכוחות ההופכיים. בנושא זה אשתדל להראות כי על פי הראי"ה, מגמתם של מנגנוני האיזון היא שימור ההתנהלות התקינה של המציאות מחד גיסא ותיקון והתקדמות מאידך גיסא. זאת ועוד, אנסה להוכיח כי על פי תפיסת עולמו של הראי"ה קיימים מספר מנגנונים שלעיתים נראים כמנוגדים. 

			דוגמא המייצגת עיקרון זה, מסבירה כי קיימים שני מנגנונים: שמירת האיזון והפרתו. כמו שעולה מהפסקאות הבאות:

			שואפת היא הנשמה מצד אחד אל המנוחה, אל השלוה הפנימית, משקפת היא צלם אידיאלה הנכסף בתבנית כל העולמים, ומצד אחר היא שואפת אל החיים, אל החיים הגמורים, שבהם יש תנועה, קול, תשואות חן, שירה אדירה, וזמרת אל. מכירה היא על כן את העולם בסוד יצירתו. רואה את מקור המנוחה במקור הפעולה, את החיים והשלום בחוברת, והחיים והשלום יחדו ממקור האמת יצאו.264 

			בפסקה זו באים לידי ביטוי המגמות ההפוכות של שאיפה למנוחה ושאיפה לתנועה מתמדת. המגמה למנוחה, לשלווה ולהרמוניה היא נקודת מוצא של האידיאל העולמי, שכן אנו מניחים כי מערכת שנמצאת בשלמות היא מערכת נייחת שאינה זקוקה לתנועה לקראת מציאות שלמה יותר. כנגד מגמה זו של הנשמה, ושל המציאות כפי שנראה בפסקה הבאה, אנו מוצאים מגמה של תנועה מתמדת של יצירה, שאינה נחה לרגע, מגמה תוססת ויוצרת, מגמה שהראי"ה מכנה אותה החיים הגמורים, לפי שהחיים מבחינתו הם תנועה מתמדת של יצירה וחיוניות. מגמה זו של בחינת רצוא ושוב של שאיפה לאיזון מצד אחד, ושאיפה להפרת האיזון מצד אחר, היא מגמה יסודית. 

			הפסקה לעיל עסקה בפרט, במגמות המנוגדות שנמצאות בשאיפותיה של הנשמה הפרטית. בפסקה הבאה מסביר הראי"ה, כי מגמה זו שאנו מזהים בפרט נמצאת גם במגמה הכללית העולמית. יש בעמדה זו הבנה כפולה: האחת היא כי יש בהתקדמותו של העולם מגמות מנוגדות. ואולם הבנה נוספת העולה משני הפסקאות היא, כי אנו מזהים בפרט ובכלל מגמות זהות, עובדה שמחזקת את ההרמוניה העולמית שהדיסהרמוניה היא חלק ממגמותיה. 

			שני קולות נוראים נשמעים בעולם ברעש אדיר. כל אחד מהם תובע את דיוקנו בתוקף עצום ונורא. כל אחד מתחזק לבנות את בניניו. הקול ההרמוני, הקול התובע מהכל התאמה, כיוון והשתוות, קול השלום. העולה ברעם גדלו על כל המון קולות המלחמות, הנשמעים בכל אפסי העולמים. ולעומתו מרעים הקול המבלבל, הקול השואג לעצמת המצוי הבודד, ולתגרת החיים בהתגברותו של כל אחד על חברו. להבלטת מציאותה של כל מדה יחידית ולכח הבלענות שלה לבלע את כל השאר. וכל מדה ומדה ככה מרעמת, וקול ענות מלחמה נשמע במלא עולמים. 

			ובין הקולות כולם הולך וחודר אותו זרם הקול, של הקול העליון, של הקול ההרמוני, של הקול המאחד, המעלה והמישר. וממלא עולמים באים הקולות, אל כל בריה, אל כל רוח ונשמה, אל כל קרב וכליות. אל כל יחיד ביחידיותו, אל כל קיבוץ בקיבוצו, ואל כל לאום בלאומיותו. והנשמות המרכזיות שקויי לשד החיים של הקול ההרמוני, בקרבם.265 

			פרק שני 

			תורת האיזונים

			א. הגדרת המושגים

			המושג איזון או הפועל איזן, מקורו על פי הגדרתו המילונאית (בין היתר)266 "שקל וכיוון הביא לידי שיווי משקל או ליחס רצוי בין עניינים שונים: 'ואזן וחקר, ותיקן משלים הרבה'" (קהלת יב, ט). דבריך חקור ואזן (ריה"ל), איזן שירים (אברהם אבן עזרא, קהלת יב, ט), התאזן — "כאשר תראה ההויות משתערות ומתאזנות ונערכות בהמזגם מן הטבעים הארבעה" (כוזרי ג, נג).267 לשון הכתובים בתנ"ך ולשון חכמי ימי הביניים, ופירוש אברהם אבן עזרא: איזן מלשון מאזניים, ששקל כל דבר איזן וחיקר, שקל העניינים וחקר עליהם (ריב"ג, ר' יונה אבן ג'נח, ספר השורשים, שורש אזן).268

			איזון — יצירת שיווי משקל מוחשי או מופשט של שני ערכים מנוגדים או יותר. התוצאה של התהליך היא מצב קבוע. יש איזון סטטי, כמו משקל איזון מלחים ביולוגי, ויש איזון דינמי, כמו קצב הלב, סיבוב אטום סביב גרעין, סיבוב גרמי שמים סביב מסה מרכזית. עקרונות איזון מצויים בתחומים רוחניים, נפשיים, חברתיים וגם בתהליכם קוסמולוגיים, כימיים וביולוגיים.

			קו מבדיל וקו מחבר — עיקרון יסוד, הלך מחשבה ומבט על המציאות, "שני קוים עוברים לפנינו בהדרכת הכלל והפרט, הקו המבדיל והקו המחבר [...] וסטרא דקדושה שרי בפירודא וסיים בחיבורא...".269

			קו ממצע — הקו הממצע הוא יישום של עקרון היסוד בסוגיית האיזון, "הכרח הוא למצוא את הקו הממצע בין הרעיונות האציליות ובין הרעיונות המעשיות".270

			אמצע — נקודת האיזון, וכפי שהדגשנו היא אינה חייבת להיות הנקודה הגאומטרית, "...להיות עומד במצעיתן של שתי הנטיות ההתבדלות וההתקרבות...".271

			משקל החיים — היישום של העיקרון הכללי של האיזון במובן הרחב והכולל הנוגע לכל הוויית החיים. "והרשעה... הרי היא סותרת את המשקל השווה של החיים, את היחס הישר של נשמתו של האדם עם כל היש...".272 "אי אפשר לאדם לחיות לא בשכל לבדו ולא ברגש לבדו [...] רק תכונת המשקל השווה המאזן את השכל עם הרגש תביאהו לידי הצלה גמורה...".273 "הסקירה העליונה פולסת הכל במשקלה..".274 "שהכל נשקל בצדק בפלס ומאזני המשפט...".275 "עלינו לשקול מה לקרב ומה לרחק, זהו הדרך של המשקל הבנוי על יסוד האמת...".276

			שיווי משקל — מצב מאוזן הנוצר בדרך כלל מניסיון מתמיד של מציאת נקודת האיזון. "היהדות הניסית והיהדות הטבעית הן משולבות זו בזו [...] ההשתלמות הקומתית של האומה בשיווי משקל הולכת ומתקרבת...".277

			מיזוג — הטמעה. איחוד של שני גורמים או יותר. בפעולת המיזוג הגורמים מאבדים את צורתם הראשונית, כמו מזיגת מים ביין. התוצאה היא מציאות אחת ואחידה. "למזג את העבודה השירית עם המעשית",278 וכן "...התורה היא מיוחדת מתוך עניינה הא־לוהי שהיא כוללת שמים וארץ נשמה ועולם וע"י השפעת לימודה מתמזג הרוח השלם...",279 "אמונה יותר מהמידה מבלה את העולם [...] יותר מהמידה שהיא צריכה לפעול, עד כדי למזג את כוחה עם יתר הכוחות הרוחניים והמעשיים...".280

			לפשר — בחינה של ויתור על עיקרון חשוב ומרכזי על מנת שלא להפסיד עיקרון חשוב אחר. "אמנם צריך אני מאד לפשר את העניין, כלומר שתהיה ההתכנסות המיוחדה של העניין המפורט שלא תשלול מהעניין המיוחד את ההשפעות העשירות של העניינים השונים".281

			שיעור נכון — המידה המדויקת של האיזון הנכון. "...השקידה החומרית, שהיא יפה מאד כשהיא באה בשיעורה הנכון...".282

			שילוב — הכללה. צירוף של שני גורמים שונים במטרה להגיע לתוצאה משופרת כאשר כל גורם תורם ומשפיע את בחינתו. הגורמים אינם מאבדים את צורתם הראשונית.

			התכללות — שתי בחינות או יותר כאשר כל אחת מובחנת מבחינת הערך שלה אך גם מכילה במינון מסוים את הערך הנגדי. באמצעות שילוב בין הבחינות המנוגדות, ניעור הערך המנוגד שנמצא בכל אחת ומוסיף את הגוון המנוגד, ועדיין הבחינה הראשית ממשיכה להיות הדומיננטית — דוגמא ספירת העומר חסד שבגבורה. 

			הרמוניה — שילוב כמה גורמים באופן מדויק כשיחסי הגומלין ביניהם מיטביים, כך שהתוצאה הכללית היא אסטטית — כל גורם אינו מאבד את ייחודו. אדרבה, שמירת הייחודיות היא נחוצה לתוצאה הכללית.

			ביטוש — זיכוך הגוף באמצעות הכאה. בקבלה מופיע במפגש בין האור הפנימי למקיף. "ההופעה הפנימית הבאה לאדם לחוש את הנשגב, היא מנוגדת בטבעה להבנה הפרטית (האנושית) באיכות ובכמות של החזיונות [...] אלה שני כוחות איתנים וסותרים, מכים את כח קוויהם זה על זה, גלי ים אורותיהם בוטשים זה בזה במקום שהגדולה היצירתית יוצאת עד כדי התמזגות עצמית של התכנים".283

			אינטראקציה — אינטראקציה היא פעולה שבה שני גורמים פועלים זה על זה. למשל, שיחה היא אינטראקציה חברתית.

			באופן פיזיקלי ומתמטי, השאיפה לשיווי משקל (equilibrium) היא השאיפה הכללית של מערכות בטבע (מלבד אנטרופיה ואנרגיה מינימלית), ומשהגיעה המערכת לשיווי משקל, הגיע גם סופם של התהליכים במערכת. בתחום המידות המטרה אינה להמיר בני אדם ברובוטים מחושבים שקולים ונטולי פניות.

			ב. מדוע המציאות בנויה לכאורה מהפכים ואיזונים

			הפכים מסמנים קצוות בכל התחומים: אתי, אפיסטמולוגי, סוציולוגי. במציאות הפיזית אנו מוצאים הפכים מוחלטים לכאורה כמו יש ואין, חושך ואור, הפכים שאחד מהם הוא העדרו של האחר. לעומתם, יש הפכים שהם יחסיים כמו גבוה נמוך, חם קר, ישן חדש.284 קיימים הפכים בתחום האתי והאישי כדוגמאות: המידות קמצן פזרן, צדיק רשע, אוהב שונא, פתיחות וסגירות, פשטות והתחכמות. בתחום החברתי: פרט וכלל, פרטיקולריות אוניברסליות, אינטליגנציה והמון. בתחום הרוחני: ביסודות הקבלה חסד מול דין. בתחום ההכרה: אובייקטיביות וסובייקטיביות, שכלי ורגשי, דמיון ומציאות, רציונלי ומיסטי, פנימי חיצוני. 

			יש הפכים שנמצאים במישור ייחוס זהה, שנכנהו מישור אופקי. ההפכים שבמישור זה מסמנים קצוות סקלה בתחום זהה, כדוגמת ההפכים שהוזכרו. ויש הפכים במישור ייחוס שונה, שנכנה אותו אנכי, השייכים למישורים שונים: על פי רוב העליון אידיאי־רוחני והתחתון פרקטי־גשמי, לדוגמא: מחשבה ומעשה, אידיאל ומציאות, שורש ופרטים, אחדות ושניות, קודש וחול, אקדמיה ושדה, אמצעי ותכלית, עולם הבא ועולם הזה. 

			הפכים מגדירים את קצוות הסקלה ברוב התחומים. קצה מגדיר את הגבול. בין הקצוות יש אין סוף מצבי ביניים. איזון אינו בהכרח נקודת האמצע הגאומטרית כפי שניתן אולי להבין על פי דרכם של אריסטו והרמב"ם. איזון הוא נקודה על הציר בין הקצוות שיוצרת מצב אופטימלי, ראוי ונכון, בהתייחס לנתונים ומשתנים שונים — הנתונים אליהם אנו מתייחסים הם כדוגמת זמן, מקום, צרכים, שאיפות, מרקם חברתי וכו'.

			הקצה כאמור מגדיר את הגבול. יש צורך לסמן את הגבול במציאות הפיזית ובזו המופשטת, על מנת להגדיר את המושג וכדי לאפיין אותו בתורת ההכרה. היכולת להכיר מושג גשמי ורוחני תלויה בין השאר ביכולת הגדרה מדויקת ככל הניתן. המחשבה שלנו תלויה במילים ובמושגים. המילה והמושג המוגדר מאפשרים את תפיסתו (למעשה גם המונח תפיסה מבטא יכולת "אחיזה" הכרתית). כל הגדרה, מלשון גדר, תוחמת את המושג ובכך מאפשרת את תפיסתו. הגדר היא הגבול. לכן ההפכים מגדירים את גבולות המושג. בבחינות רבות יש בקצה בחינה אידיאלית של התכונה אותה הוא מייצג ומאפיין.

			התהליך הדיאלקטי שמאפיין את תהליכי האיזון, הוא לכאורה תהליך ש"מבזבז אנרגיה", זאת לעומת תהליך לינארי של צמיחת צמח. אם כן, נשאלת השאלה מה הרווח ה"דרוויניסטי" בתהליך? ככלל אין אפשרות לדייק מראש את המינון הראוי, אנו עוסקים בנתון שזקוק לבחינה מתמדת שמשתנה ללא הרף. על פי הראי"ה נמצא ביטויים להתערבות הבורא במצבים של יציאה מאיזון, כמו "מוכן מאת הרוח האלוקי" או "סגולת הניגוד", המבטאים את המנגנון הא־להי לאיזון המציאות. 

			מה בכל זאת "מרוויחים" בתהליך? כאמור הקצוות אינן מקום מיטבי, אלא שהן מייצגות את המושגים האידיאליים. יש בקצוות עוצמה ובהירות. האידיאל מוצג באופן חד ומובחן, לכן יש נטייה להימשך לקצוות, שכן הבהירות והוודאות וחוסר המורכבות שלהן מבחינות מסוימות קלות לקבלה והכלה, ומבחינה זו האידיאל חד ומובחן יותר מאשר אי הבהירות של חיפש מתמיד של האיזון. מתוך כך יש עוצמה במוחלטות. רק לאחר שיש אכזבה מהמוחלטות, אדם מחפש את האיזון. לילד יש נטייה לראות מציאות בשחור לבן. הדבר מאפשר לו לבנות עולם מסודר יותר ללא ספקות. המצב הבוגר הוא האיזון, אלא שכאן נמצאים בחיפוש מתמיד, ובבחינת הדרך בתהליך זה בהכרח מובנה כישלון, שכן "אין אדם עומד על דברי תורה אא"כ [אלא אם כן] נכשל בהם".285 מורכבות המציאות מצריכה חיפוש מתמיד על מנת להגיע לדיוק המיטבי.

			ג. סוגי הפכים

			יש הפכים בעלי מכנה משותף: גבוה־נמוך — מידת גובה; כבד־קל — מידת משקל; אובייקטיביות־סובייקטיביות — נקודת מבט; יש הפכים המגדירים את קיומו והעדרו של המושג, כמו אור וחושך, חכמה ושכלות. 

			הרמב"ם, בחיבורו "מלות היגיון" מגדיר: "וכל שני דברים שהם כאשר נמצא אחד מהם הסתלקה מציאות האחר, נקראים הפכים. כחום וקור, לחות ויובש ומן ההפכים מה שביניהם אמצעיים כחום וקור כי ביניהם הפושר ומהם מה שאין אמצעי ביניהם כזוג ונפרד במספר כי כל מספר אם זוג אם נפרד וכאשר היו שני דברים אי אפשר התחברם יחד במקום אחד".286 לסיכום הפרק מביא הרמב"ם רשימת סוגי השמות: "כלל השמות בזה השער [...] ההפכים אשר ביניהם אמצעי ההפכים אשר אין ביניהם אמצעי הקניין וההעדר, ההצטרפות [...] המתנגדים".287 

			מעניין החילוק שהרמב"ם עושה בין החום והקור ובין גבוה ונמוך, שהרי שניהם מבטאים רצף בין מידה גבוהה של אותו ערך ובין מידתו הנמוכה, וייתכן שבחר בקור וחום כדוגמא משום שיש ביטוי לבחינת האמצע, במקרה הנ"ל פושר, ובכל המונחים של בחינת ההצטרפות אין ביטוי מיוחד לבחינת האמצע. לצד זה, יש שההפכים נקראים הפכים אך בעצם מדובר על בחינות משלימות שהאחת זקוקה לחברתה כדי להוציא לפועל את שלמותה כמו גוף ונשמה, כלל ופרט, שורש ופרטים, דמיון ומציאות, איש ואישה, יום ולילה (להבדיל מחושך ואור שהם הפכים, כשהמכנה המשותף הוא מידת האור). 

			בנושא ההפכים המוחלטים, כמו החכמה והשכלות האור והחושך, יש דמיון מה להגדרת הרמב"ם במונחו הצטרפות, שהגבוה מקבל את ערכו ביחס לנקודת ייחוס שמהווה הנמוך לעומתו. אולם בעיקרון של ידיעת הדבר מהופכו,288 כידיעת החכמה מן השכלות, אין כאן ערך יחסי אלא ערך מוחלט והופכי. "אין דבר נודע אלא מהופכו", מסביר המהר"ל, יתרון האור מן החושך, יתרון החכמה מן השכלות. באופן פשוט, היכולת להבחין במעלה מסוימת מתבצעת על רקע מציאות חיסרון המעלה. בעולם שאין בו חושך לא ניכרת מעלת האור. 

			אני מבקש להבחין בין הפכים לניגודים. אף כי על פי ההגדרה הבלשנית מלונאית אין הבדל ניכר בין המשגים, וכן על פי המהר"ל והוגים ואחרים אין הבחנה ברורה, אני מבקש לצורך עבודה זו לערוך הבחנה מבדלת כזו. הפכים מציינים בחינות מנוגדות לחלוטין כדוגמת: יש ואין, קיום והעדר, אור וחושך, חסד ודין. יש הפכים מוחלטים כדוגמת אור וחושך, ויש הפכים יחסיים כדוגמת גבוה נמוך, כבד קל. לעומת זאת, ניגודים מציינים בחינות שיש בהן בין שאר תכונותיהן תכונה או תכונות מנוגדות כדוגמת יום ולילה — מצב תאורה, צפון ודרום — כיוון, גוף ונשמה — רוחני וגשמי וכו'. אף כי ייתכן שבחלק מהתכונות, או אף ברוב התכונות, נמצא דמיון בתכונה אחת (או תכונות אחדות), נמצא תכונות הפוכות ולעומתיות. 

			עוד אני מבקש לערוך הבחנה בין "הציר האנכי לציר האופקי" בחלוקה בין התכונות המנוגדות. בציר האנכי ימוקמו ההפכים בין בחינה עליונה ותחתונה. כדוגמת אידיאל והופעתו במציאות, רוחני וגשמי, נשמה וגוף. באילן הספירות, ספירה עליונה לספירה שתחתיה, כדוגמת דעת ותפארת, תפארת ויסוד, יסוד ומלכות. בציר האנכי יש היררכיה בין עליון לתחתון, יש משפיע ומקבל, התנועה תהיה בבחינת "רצוא ושוב". בציר האופקי ימוקמו הפכים הנמצאים במישור זהה (רוחני או גשמי) כדוגמת חופש ומסגרת, פרטיקולריות ואוניברסליות, מסורת וחידוש, וכו', ובאילן הספירות חסד ודין, חכמה ובינה, נצח והוד. לא נמצא היררכיה אלא שני צדדי קיצון, הזקוקים להשלמה מהצד המנוגד. ההשפעה תהיה הדדית, התנועה תהיה תנועת מטוטלת שמבקשת למצוא מקום "מנוחה" של איזון על הציר. יש הכרח שיש ביניהם מכנה משותף. 

			ד. כיצד פועל מנגנון האיזון

			נקודת האיזון אינה מוגדרת באופן מוחלט אלא אם כן היא מוגדרת כנקודת האמצע הגאומטרית בין הקצוות. ניתן להגדיר איזון כנקודה שבה תכונת שתי הקצוות נמצאת במצב מנוחה במערכת היחסים והאינטראקציה שביניהן. במערכת שיווי משקל יש הגדרה פיזיקלית, במערכת ביולוגית יש הגדרה ביולוגית של הומאוסטזיס או איזון מינרלי, במערכת קוסמית — איזון בין משיכה לכוח דחייה צנטריפטאלי וכו'. האם ניתן להגדיר איזון מוחלט במערכת אנושית, נפשית הכרתית או חברתית? נראה שקשה עד בלתי אפשרי, משום שבמערכות אלו מעורבים גורמים רבים ומשתנים רבים. 

			אומנם ניתן לעיתים לבודד תחום מסוים ולנסות לאפיין עקרונות. בתחום כוחות האיזון אנו מוצאים איזון סטטי ואיזון דינמי. איזון סטטי הוא איזון במצב של מנוחה, איזון דינמי הוא איזון במצב של תנועה קבועה, כמו מסלול האלקטרון, מסלול כוכבי הלכת, פעימות הלב וכדומה. כאמור איזון יכול להיות בין שני גורמים מנוגדים ואיזון יכול להיות בין מספר משתנים כמו מרקם של עוגה או מרקם חברתי שמשלב באופן אופטימלי כמה גורמים כשכל גורם תורם את הערך המוסף שלו במינון המתאים. 

			כיצד יודעים מהם המרקם והאיזון המיטבי? הכלים הם: ידע, ניסיון, שכל, רגש ואינטואיציה, שמביאים לבסיס ידע, שנבחן כל פעם מחדש על פי שכל, רגש, ניסיון, אינטואיציה וחוזר חלילה. למהלך זה יש להוסיף את הנטייה האישית הקשורה באופי האדם — אופטימיות, פסימיות, אמונה, חשדנות וכו'. מדברינו אלה עולה כי קיים קושי בהגדרה מדויקת של נקודת האיזון, אף שבאופן אידיאלי היא קיימת, שכן היא משתנה בכל עת על פי הנסיבות. 

			עובדה זו דורשת מהמבקש להגיע אליה בבחינה מתמדת של המשתנים, כפי הדימוי של המהלך על קורה צרה ושומר על שיווי משקל, ובעצם כפי פעולתו של מנגנון שיווי המשקל (שנמצא באוזניים ומכאן האיזון) לגופנו באופן מתמיד. באופן מיצרני האיזון עלול להיתפס כפשרה. הביטוי פשרה מבטא מצב של "הרע במיעוטו", מצב של בדיעבד, ואילו האיזון מציין ברוב המקרים את המצב המיטבי. על פי הנחת היסוד שהאיזון מביא למצב מיטבי, האתגר בעולם של בחירה חופשית, שמאפשר תנועה והימצאות בכל מצבי הביניים ותחום הקצוות, הוא למצוא את המנגנון שמביא לבחירה מיטבית. כפי שהצענו לעיל, הכלים לבחירה מיטבית הם שכל, רגש, אינטואיציה וניסיון. 

			האם יש מנגנון שמפצה על בחירות שגויות? טענתי היא שכן, אלו הם מנגנוני האיזון בהם בין השאר תעסוק עבודה זו. מכיוון שנקודת האיזון המיטבי על פי רוב אינה ידועה מראש, החיפוש אחריה מתאפשר בעזרת תהליך דיאלקטי שתר אחר המצב המיטבי. התנודות ממצב שבו יש נטייה יתרה לצד מסוים שמצריך נטייה הפוכה וחוזר חלילה. מעין מנגנון 'היגליאני'. דוגמאות לכך נמצא בתחום התנועה הפמיניסטית, שמגיעה אחרי תחושת דיכוי, מתירנות מינית שמגיעה אחרי דרישות של צניעות יתר מצד הכנסייה, חופש אידאולוגי, צדק ו"תיקון עולם", תנועות חברתיות שמתעוררות בעקבות מצבים חברתיים לא מאוזנים. המשותף לתהליכים אלה הוא שבדרך כלל פעילותן תביא לנטייה יתרה והגזמה במגמה ההפוכה למצבים שהם באים לתקן. 

			האם אחרי מציאת נקודת האיזון המיטבית ניתן לבטל את נקודות הקצה? התשובה היא שלילית. מאחר שנקודת האיזון המיטבית היא דינמית ומשתנה לאור שינויים בנתוני היסוד, הבחינות המסמנות את הקצוות צריכות להישמר משום שהם משמרות את אידיאת הקצה, את המושג הטהור. 

			את מנגנוני האיזון ניתן לסווג למנגנונים שכליים, רגשיים, אינטואיטיביים, מנגנונים רציונליים ומנגנונים סגוליים א־לוהיים.

			בין מנגנוני האיזון, יש המבקשים את השילוב ואת מציאת המינון הנכון בין גורם אחד למשנהו מתוך בחינת משקלו של כל אחד מהמרכיבים. אפשרות נוספת ליצירת איזון היא מנגנון המכונה התכללות. הנחת היסוד של עמדה זו היא כי בהפכים מסוימים נמצא בכל בחינה, לצד התכונה הדומיננטית שלה, גם את תכונת הגורם המנוגד (לדוגמא איש ואישה — בכל איש בחינה נשית ולהפך), ויש מצב של התכללות — כעין מיזוג בין הצדדים.

			המציאות הגשמית המעשית זקוקה ל"הכוונה" מהבחינה האידיאלית. ה"ידע" המקורי נמצא למעלה, וההוצאה לפועל למטה. במידה שיש נתק בין השורש לענפים, יש קמילה, אין הזנה ואין החייאה מהמקור המחיה. השאיפה היא שה"למטה" יתקרב לאידיאה של ה"למעלה". יש את חכמת האידיאה ואת חכמת היישום. נתק ביניהן יביא לחסרון דו כיווני — התחתון מנותק מהשורש המחיה והעליון מאבד את תכליתו שהיא ההוצאה לפועל. בכתבי החסידות מצב זה מכונה "גלות שכינה". השאיפה לחיבור מפרה ומתמיד כשכל בחינה יודעת את מקומה. 

			דוגמא נוספת היא מערכת היחסים בין האקדמיה לשדה המעשי, שלעיתים נמצא בה נתק מסוים, שכן לכל תחום עקרונות פעולה משלו. על מנת שהמחקר יניב פירות, חייבת להיות מדרגת ביניים שגם לה יש עקרונות, והיא חכמת היישום. זוהי חכמה בפני עצמה שבתחומים מסוימים חסרה, על כן נוצר הנתק. חכמת היישום היא מדרגת הביניים כמו בקבלה שבין כל שתי בחינות יש בחינת ביניים. זהו היסוד "שהתאווה הקב"ה להיות לו דירה בתחתונים"289 ולמעשה זוהי שאיפה יסודית ואידיאלית בחינת "סוף מעשה במחשבה תחילה". היישום יש בו בחינה עליונה יותר לכאורה מאשר השורש כי הוא המטרה התכליתית. יש הבדל בין חוסר איזון בבחינה האופקית לזו האנכית. באופקית, חוסר איזון יבוא לידי ביטוי בצורך להוסיף ולהמעיט את אחד הצדדים, באנכי הבעיה תהיה הקצב שהעליון משפיע ומידת הנתק בין העליון לתחתון. 

			הנחת יסוד של עבודה זו היא כי נושא הפכים ואיזונים הינו מרכזי ומהותי בתורת הראי"ה. יעידו על כך הביטויים בהם משתמש הראי"ה בסוגיה: חזיון החיים, משקל החיים, הכול עשוי במשקל עליון. אציג כמה פסקאות במטרה להמחיש את מרכזיותו של הנושא.

			ניגודים ואיזונים "כחזיון החיים":

			אחדות ההפכים ותורת האיזונים מהוות נושא מהותי יסודי ומרכזי במשנת הראי"ה. טענתי היא כי הבנה של עובדה זו תסייע בהבנת משנתו של הראי"ה. על מקומה המרכזי יעידו הביטויים השורשיים והדרמתיים בהם נוקט הראי"ה. הביטוי "חזיון החיים", מיוחס למערכת היחסים שבין הניגודים "עולם החיים, הוא משתכלל לא ע"י חיבורי כחות מצומצמים שכ"א [שכל אחד] ואחד פועל על גבולו, כ"א ע"י [כי אם על ידי] התחברות של כחות, שכ"א [שכל אחד] שואף להתרחב יותר מגבולו, וחברו ג"כ [גם כן] שואף כן, וכשהם פוגשים זה בזה דוחק כ"א [כל אחד] את חברו ועוצרו, וע"י [ועל ידי] התגוששויות כאלה מתהוה חזיון החיים. זה נוהג בין בטבע החמרי, בין אפילו בטבע השכלי והמוסרי".290

			אמירה גורפת ומוחלטת של הראי"ה מתייחסת לעובדה שכל נושא תוכני שלם בעולם בנוי משני יסודות (לפחות), ומוסיף הראי"ה שמקורם משותף.

			אין רעיון תכני בעולם שיהיה כולל הנהגה שלמה, שיהיה בנוי בהתגלותו על יסוד אחד. לעולם צריכים כוחות מחוברים למטרה אחת, היונקים ממקור אחד, להיות מזדווגים כדי להוציא אל הפועל סדרים שלמים. כל השערוריות הנעשות בעולם הרוח בכל דור ודור וגם בדור נוכל הרעיונות שגורמים בהתפשטותם להרבות בעולם חלאים רוחניים רעים וסדרים מקולקלים [...] בא תמיד בשביל החפץ השקרי להעמיד את החיים [...] על איזה בסיס יחידי בהתגלותו... "שקר קאי על חד כרעא". לעולם צריכים שני יסודות להתחבר כדי לכונן עולם מלא. וכל מה שתמצא ביסוד אחד חיסרון או יתרון, הרי הוא מקביל לההרמוניא שביסוד השני, שבהתחברם יחד הנם דבר אחד שלם, מופיע חיים ונהרה".291 

			וכן פסקה המלמדת על העיקרון שהפריה שכלית באה מתוך התנגשות כוחות מתנגדים: "כל הפריה שכלית באה מפגישת דברים מתנגדים זה לזה, והתלכדותם באחדות, בטישת אורות שונים וחידוש ניצוצים, ובהופעתם בכוח גדול, ככל מה שהסתירה היא יותר חודרת, יותר עמוקה ויותר בולטת, ככה תגדל הופעת הכוח של האיחוד, וככה יזרמו יותר הניצוצים המתחדשים ושלשלת האורה תגדל בערכה".292

			על מנת לאשש את ההנחה כי נושא זה של הפכים ואיזונים הוא מהותי ומרכזי, אציג כמה פסקאות בהן מצרף הראי"ה את הביטוי משקל, שעניינו האיזון, למונח "חיים".293

			הרשעה הינה גורם שמשבש את הסדר המוסרי של התנהלות החיים. בפסקה שלפנינו מופיע הצירוף משקל וחיים כגורם המרכזי: "מה הוא מקור הרוגזה של רשעים, [...] חפשי הוא הרצון, ולהיות גבור ובן חורין אמיתי באו החיים. והרשעה השרויה בעמק הנשמה, כשהרצון איננו חפץ לעזבה, הרי היא סותרת את המשקל השוה של החיים, את היחש הישר שיש לנשמתו של האדם עם כל היש, עם כל ההוויה כולה...".294 

			לחיים המתנהלים באופן תקין יש משקל, היינו איזון. הפרת איזון היחס הישר של האדם עם מה שמחוץ לו, הפרטים, החברה וההוויה כולה, מביאה לחסרון. כמו בנושאים כלליים ושורשיים, כדוגמת היחס שבין האדם לנשמתו וליש הסובב, כך גם באורחות החיים, בשתייה ואכילה יש צורך למידה הראויה המאוזנת שמביאה ל"משקל השווה של החיים".

			"המדה המצומצמת בצרכי החיים, ביחוד במותרותיהם, והגדולה ומסוכנת שבהם בהפרזה עם טובה במיעוטה ומדתה ההגונה, היא השתיה המוצאת את מקומה ביין ובכל משקה מעורר רוח. [...] וסבה של השויה בארחות חייהם, המביא לידי התאמה מעשית ושכלית, המביאה ברכה ושלום בעולם. ועומדת היא בזה המדה הקטנה כוזא, פך השתיה הקטן, להיות מתגבל למדה קצובה לכל אדם, לאמר כזה תמוד לך גם אתה כמוני, ושיווי משקל החיים יתקן את חיי האחוה".295

			במקום אחר מסביר הראי"ה את עיקרון היסוד לפיו הצורך באיזון הוא מהותי. המציאות בנויה מכוחות בודדים, כל כוח פרטי באופן אימננטי מזהה את עצמו כחזות הכול. מתוך עמדה זו של מבט מוגדר, הוא בוחן את היש. מצב זה מביא בהכרח לחסרונות. רק האיזון יכול לרפא את הלך המחשבה המדובר. 

			"...בכל כח בודד, ביחוד נפשי מוכרחים להיות צדדים שליליים, בפרט בהתפשטותו היתרה על חשבונם של אחרים, בזה אין להפליא בין הקודש לבין החולף, הכל נכנס תחת קו המידה והכל צריך שיווי משקל. 'אפילו רוח הקודש ששורה על נביאים אינה שורה אלא במשקל'".296

			הצגתי עד כה פסקאות בהן בא לידי ביטוי המקום המרכזי של האיזון בראייה הכוללת של היש, על פי הראי"ה. אציג עתה פסקאות שידגישו נושא זה בסוגיות ההכרה, המוסר, החברה, המיסטיקה, והאסתטיקה.

			"אי אפשר לחיות לא בשכל לבדו ולא ברגש לבדו [...] רק תכונת המשקל השווה המאזן את השכל עם הרגש מביאה לידי הצלה גמורה".297

			"אל תרשע הרבה ואל תצדק הרבה, המה שני משקולות יקרות לאשר האדם [...] ובשביל הממוצע יאיר אור ה'...".298

			"היהדות הניסית והיהדות הטבעית הן משולבות זו בזו [...] ההשתלמות הקומתית של האומה בשיווי המשקל הולכת ומתקרבת [...] וכנסת ישראל מתעלה עליהם בשני ערכיה הכללים...".299

			"בית המקדש הנקרא נוייו של עולם כדחז"ל, הנוי ימצא תמיד מחיבור כל ההפכים...".300

			גם באשר לכוחות הנפש מזהיר הראי"ה כי הנושא צריך שמירה של שיווי המשקל: "צריך מאד לשמור שיווי המשקל בתכונות הנפש".301 ולסיכום אמירה גורפת ומוחלטת באשר לנושא האיזון, "משקל", בשפתו של הראי"ה: "הכל עשוי במשקל עליון...".302 אמירה זו הינה בניין אב לשיטתו; המציאות כולה, הגשמית והרוחנית, בנויה על עקרונות של איזון. טענתי היא שהמקור לשיטתו הוא עולם הקבלה והחסידות. בכך אעסוק בפרק הבא.

			פרק שלישי

			הקבלה והחסידות כמקור לתורת האיזונים

			הקדמה

			על נוכחותם של יסודות קבליים בתורת הראי"ה אין מחלוקת בין החוקרים. הדיון נסוב על משקלם במכלול הכתבים. עמדתי כפי שהובאה לעיל היא כי הם המקור העיקרי. לעניות דעתי, את היסודות לעקרונות האיזון ניתן למצוא בתורת הקבלה. אין בכוונתי להעמיק חקר בכל נושא שאזכיר, מטרתי להציג בחיבור זה ראיות להימצאותם של עקרונות איזון בכתבי המקובלים. 

			סוגיית אחדות ההפכים שמקורם משותף, מופיעה בספרות הקבלה עוד בימי הביניים. היסוד של שתי בחינות מנוגדות והשלישית מכריעה ביניהן חורז את כתבי המקובלים משך כל התקופות עד תקופת החסידות ועד בכלל. המקור הראשון נמצא בספר יצירה.

			א. ספר יצירה

			"עשרים ושתים אותיות יסוד שלוש אמות שבע כפולות ועשרים ושתים פשוטות שלוש אמות אמ"ש אויר מים אש יסודן כף זכות וכף חובה ולשון חוק המכריע בינתיים".303 והראב"ד שם: "לשון חוק פירוש בינה שהיא מרוח א־לוהים מכרעת בין האש ובין המים...", ובהמשך "חוק המכריע בינתיים, פירוש כ"ע (כתר עליון) נקרא אל"ף חוק, וכשם שהבינה מכרעת בין זכות לחובה כן כ"ע [כתר עליון] מכריע בין דממה ושריקה ורומז אל הצינורות היורדות מכ"ע [מכתר עליון] אל החסד והגבורה ואל האמצע להכריע".304 

			ליבס דן בסוגיית האחדות שבאה מן הריבוי וכן בסוגיית ההפכים המתאחדים על פי ספר יצירה. הוא משווה את הרעיונות העולים מספר יצירה למשנתו של הרקליטוס.305 "על כך בנוי גם ספר היצירה. עניינן של עשר הספירות היא האחדות העולה מן הניגודים. כך למשל התיאור האחד, הציג את עשר הספירות כעשר אצבעות המתחלקות לחמש וחמש... כדי להעיד על מה שבאמצע... כל אלה לא באו אלא לציין את האחד המצוי בתווך".306 ליבס מצביע גם על קבוצת האותיות הכפולות "שבע כפולות בג"ד כפר"ת", שגם בנושא זה האותיות "מהוות ניגודים השוררים בעולם שלא באו אלא לשם האחדות 'המכריעה בינתיים'".307 בהמשך מסביר ליבס כי רעיון זה של אחדות הניגודים מצוי גם בספרות חז"ל במשמעות של קריאת שמע, נענועי לולב ועוד. 

			על פי ליבס, לא מן הנמנע כי המקור היהודי המובהק ביותר לניסוחי אחדות הא־ל וכן של מקובלי ימי הביניים בנושא זה הוא ספר יצירה.308 ומוסיף ואומר שם כי עיקרון מרכזי בספר יצירה הוא העיקרון של ניגודיות ודיאלקטיקה.309

			בנושא האיזון או ההכרעה, מציין ליבס את משנה א בספר יצירה, פרק ג: "'שלוש אמות אמ"ש יסודן כף זכות וכף חובה ולשון חוק מכריע בינתיים, זאת איפה תרומתן של שלוש האמות אמ"ש הן קובעות בה שתי נקודות של הפכים קיצוניים ו'המכריעות' או מסכמות אותן על ידי היסוד השלישי הממוצע, הנעלה מכולם, הוא יסוד האחדות".310 

			משנה זו עוסקת בסדר ההשתלשלות מהמאציל העליון. שלוש האמות הינן השורשים למה שתחתיהן, מקורן בשורש העליון של השתלשלות העולמות, כף זכות וכף חובה וכף המכריע, ועדיין לא מוזכרים החסד והדין, אם כי יש ודאי קשר ישיר בין המושגים. הכף המכריעה, בחינת האיזון, מקורה על פי משנה זו בבינה, שהיא נובעת ומושפעת ממה שהראב"ד מכנה רוח א־להים, שהוא ביטוי להשפעה הסגולית של החכמה העליונה (לא בחינת ספירת החכמה), המכונה כתר עליון, שאף הוא מכריע ומאזן בין הבחינות הגבוהות יותר. מנקודה זו, אומר המחבר, יורדת ההשפעה לבחינת חסד ודין ולבחינה המכריעה ביניהן. 

			עד כה ההפכים המוזכרים הם: כף זכות כף חובה, אש ומים, זכר ונקבה, חסד ודין, ובין כל שני הפכים יש את המכריע ביניהן. 

			פ"ג מ"ב: "שלוש אמות אמש סוד גדול, מופלא ומכוסה וחתום בששה טבעות וממנו יוצאים אש ומים מתחלקים זכר ונקבה שלוש אמות אמש יסודן ומהן נולדו אבות שמהן נברא הכל". והראב"ד שם: "שלוש אבות אמ"ש סוד גדול ומופלא: פירוש כשנבוא לחקור איך נאצלו שני הפכים כמו אש ומים מכוח פשוט, נמצא שהדעות נלאו מהשיג סיבה זו. ולפיכך קראו סוד פירוש דבר נעלם וגדול. והרמב"ן שם, וכשם שאמ"ש הן יסוד לכל הספירות שנמצאו מהן, כן האבות הם הסיבות ויסודות לכל הנמצאים מהם". וכן פירוש הגר"א, שם: "כבר אמרנו שהשלוש אמות שורשן בספירה הראשונה [פי' ע"ק (עתיקא קדישא) כנ"ל פרק א] שהוא רוח הא־להים החיים והם כלולים בספירה הראשונה שבה בהעלם גדול ואח"כ בג' ספירות הראשונות שבה מתחלקין שהן כח"ב (כתר חכמה בינה).311 

			במשנה זו מוסיף הראב"ד את היסוד של מקור ההפכים המכונה סוד נעלם. העולה מהמובאות מספר יצירה, כי העולם נברא מאחדות הבורא שממנו בדרך של סוד נעלם מתחילה השניות. השניות בנויה מהפכים. בין כל שני הפכים יש לשון מכריע. הביטוי לשון מוסבר כלשון המאזניים. 

			ב. ספרות הזוהר

			נושא הבחינות המנוגדות נוכח בספרות הזוהר באופן משמעותי ועקבי. אנו מוצאים את הבחינות המנוגדות בכמה נושאים: במישור האופקי — הימין והשמאל, בחינות החסד והדין, בחינת האבות אברהם ויצחק, והמהויות שהן פועל יוצא שלהן. במישור האנכי — שמים וארץ, מערכת היחסים בין ספירות קו האמצע: דעת, תפארת, יסוד ומלכות, והבחינות הנגזרות מהן. 

			עיקרון נוסף במערכת היחסים בין הבחינות המנוגדות נוכח במושגים: "התכללות", "זיווג", "ייחוד" וכו' שמבטאים אינטראקציות שונות בין הבחינות המנוגדות, ובהמשגה שלנו — בחינות שונות של תהליכי איזון. את בחינת האמצע או הבחינה המאזנת בין המהויות המנוגדות, אנו מוצאים במושג "עמודא דאמצעיתא", קרי העמוד האמצעי שמתייחס לקו האמצע ב"אילן הספירות", וכן ב"בחינתו של יעקב אבינו" כמייצג את השילוב בין עמדות הקצה, כל מהות והבחינות הנובעות ממנה. בשורות הבאות אגע במספר מקורות בנושא.312 

			ליבס, במאמרו "מידותיו של א־להים", מזהה את השילוש הדיאלקטי במקורות רבים המונים מידה שלישית בין שתי מידות האל המנוגדות. עיקרון זה מופיע בעיקר בספרות הקבלה.313 ליבס מוצא את "ספר יצירה" כמקור חשוב לעיקרון המשולש הדיאלקטי המשלב בין הקצוות המנוגדים בממדים שונים של המציאות: העולם, האדם והזמן, ובלשון ספר יצירה "עולם, שנה, נפש". 

			ליבס מזהה בממד הנפש את המהות האנושית היוצרת שבאה לידי ביטוי בכוח הדיבור, המקור ליצירה הרוחנית, והמעור ליצירה הגשמית, שניהם בבחינת אמצע. בספר יצירה אנו מוצאים מבנה משולש נוסף — אמ"ש — אוויר מים אש כמייצגים את בחינות הקצה ובחינת האמצע. המידות מהוות כעין מאזניים, שבהם "כף חובה וכף זכות ולשון חק מכריע", השמאל הימין והאמצע המאזן. עיקרון נוסף הוא המבנה המשולש בדיאלקטיקה שבין האחדות לריבוי, שמאפיינת את הקבלה, וכן מבנה הספירות שבנוי בשלושה מבנים משולשים: חכמה בינה דעת — חסד גבורה תפארת — נצח הוד יסוד.314 

			תשבי,315 מבאר כי המבנה המשולש הוא תוצאה של תהליך קמאי של תיקון ל"אירוע" השבירה המכונה בקבלה "מיתת המלכים". הסיבה לחורבן העולמות או מיתת המלכים מוסברת בכך שהיו דינים קשים, מפני שלא נערכו כראוי במערכת מאזנת של מזיגת חסד דין ורחמים. המערכת המאוזנת בציור המאזניים (מתקלא)316 או בדמות אדם, עשויה במבנה של הרמוניה כוללת המאזנת בתוכה את הניגודים בזיווג זכר ונקבה.

			יסוד מרכזי בתהליך "התיקון" הוא מהלך ההתכללות, שעניינו שילוב ומיזוג הבחינות המנוגדות לכדי מהות משותפת ומאוזנת. מחקר יסודי ושיטתי של אילת נאה עוסק במושג ההתכללות בספר הזוהר. על פי הגדרתה, התכללות "מתייחסת לאינטגרציה בין כמה אלמנטים לתוך ישות כוללת או כעובדה שישות זו מורכבת ממספר מרכיבים".317 תהליך ההתכללות, האינטגרציה, מביא בדרך כלל למצב שיש בו השלמה ואיזון ביחס למצב של רכיביו כשהם לעצמם. נאה ממפה את הביטויים שמתארים את תהליך האינטראקציה — חיבור שילוב והתאחדות.318 

			נושא נוסף שזוכה לבחינה שיטתית הוא תבניות ההתכללות, בהתייחס לכוחות ולבחינות מנוגדות כדוגמת שמאל וימין המקבילים לחסד ודין, הכיוונים צפון ודרום, אש ומים.319 ביחס לניגודים, פעולת ההתכללות מתוארת כהתמזגות, מהילה הדדית עד להגעה לשוויון, או הדמות של שני הרכיבים המתכללים לכדי מזג אחד ממוצע בין שניים. בחינת האמצע מזוהה על פי רוב כספירת תפארת. 

			אבחנה נוספת בתבניות ההתכללות היא בכיווני ההתכללות ומגמותיה, יש שהאחד יש לו בכורה והשני מתכלל בו: "שמאלא אתכליל תדיר בימינא",320 ויש תבנית שוויונית שהניגודים מתכללים זה בזה: "אתכליל ימינא בשמאלא ושמאלא בימינא".321 תהליך זה יוצר מיזוג, הוא אינו מבטא יצירה חדשה. את הבחינה החדשה אנו מוצאים בדמות בחינת האמצע המאזנת: "מחלוקת לא אתבטלת עד יום תליתאי... ובגין מחלוקת דא, ע"פ דאיהו קיומא דעלמא, לא כתיב כי טוב בשני דלא אשתלים עובדא מיים עילאין ומים תתאין דלא הוו תולדין דעלמא עד דלא אתפרשו ואשתומדעו...".322 מפסקה זו עולה כי המחלוקת, אף שלכאורה יש בה ממד לשלילי, של חוסר יציבות, היא זו שמביאה לקיום העולם. בנושא דנן, ההפרדה בין מים עליונים למים תחתונים, וכך גם סוד הנסירה בין האיש לאישה, מביאה לזיקה ולחיבור מחודש שמביא ליצירת תולדות.323 

			אביא עתה מגוון מקורות מתוך ספרות הזוהר שעוסקים בנושא הפכים ובחינות האמצע המאזנות, על פי הנושאים: חסד וגבורה, זכר ונקבה, עמוד אמצעי, תפארת, יסוד, מלכות: 

			בנושא ההפכים שמאל וימין: "פתח רבי יצחק, 'ויאמר א־להים יהי רקיע בתוך המים ויהי מבדיל בין מים למים' — רקיע זה נברא בשני מצד שמאל... והמים נתהוו מצד ימין... כדי שיתכללו זה בזה" (ח"ב, קמט, עמ' ב), וכן בנושא חסד וגבורה: "עמודא דאמצעיתא כליל תרוויהו (חסד וגבורה) ובג"כ אתקרי שמים כליל אש ומים (ח"ג קנז). ובביטוי השלישי זכר ונקבה: "בשעה שעתיקא קדישא... ביקש להתתקן התקין הכל כעין זכר ונקבה... ונמצאו זכר ונקבה חכמה אב בינה אם חכמה ובינה במשקל אחד..." (ח"ג, רצ, עמ' א). בכל ההפכים הללו התיקון הוא דרך התכללות זה בזה ודרך בחינת האמצע שמכונה גם משקל אחד.

			ספירת התפארת מכונה בכמה כינויים על פי פעולתה, המכנה המשותף הוא היותה משלבת בין חסד ודין: השם שנוכח במקורות רבים הוא "העמוד האמצעי", שמבטא את ספירות קו האמצע. ביטויים נוספים: האמצעי קול שופר, קיום, קשר תפילין, רוח, רחמים, רקיע, האות ש, שמים,324 תפארת איקרי שמים.

			בחינה נוספת של הקו האמצעי, היסוד: "צדיק כליל תלת אבהן (תיקוני זוהר, מז"ח, קנ, עמ' א), ובהמשך ספירת המלכות: "מלכות אהבת ה' איהי מלכות כלילא מכל ספירן" (תיקוני זוהר, הקדמה י, עמ' ב).

			הספירה המקשרת את ספירת הכתר עם הבחינות שתחתיה וכן מקשרת בין השמאל לימין, הדעת: "דעת גניז בפומא דמלכא דאיקרי תפארת פשיטותא דתפארת דכל אוצרין וכל גוונין אתאחדן ביה..." (ח"ב, קכג, עמ' א).

			בחינת יעקב הוא המבטא את ספירת התפארת בממד הרוחני והאנושי. הוא המקשר בין החסד לגבורה (ח"ב, עה, עמ' ב).

			יעקוב משלב ומכיל בהווייתו את בחינת אברהם ויצחק, שמיוצגת גם באותיות באות ש בעלת שלושת הראשים. הוא בבחינת "הבריח התיכון" המוזכר במשכן, הרכיב שמחבר את הרכיבים לכלל מציאות אחת מאוחדת. 

			העיקרון של ההפכים וקו האמצע המשלב ומאזן בין בחינות הקצה הוא יסוד מרכזי בזוהר. הוא מבטא את אילן הספירות ואת המהויות הנובעות מהמהויות הרוחניות של הספירות. השלמות נמצאת בקו האמצעי. 

			ג. ספרא דצניעותא

			מקור משמעותי נוסף לנושא הניגודים והאיזונים נמצא בספר הזוהר בסוף פרשת תרומה והוא המכונה "ספרא דצניעותא":325 "ספרא דצניעותא תאנא ספרא דצניעותא ספרא דשקיל במתקלא: תאנא דעד דלא הוה מתקלא. לא הוו משגיחין אפין באפין. ומלכין קדמאין מיתו. וזיוניהון לא אשתכחו וארעא אתבטלת עד דרישא דכסופא דכל כסופין לבושין דיקר אתקין ואחסי: האי מתקלא תלי באתר דלא הוי. אתקלו ביה אינון דלא אשתכחו. מתקלא קאים בגופיה. לא אתאחד ולא אתחזי. ביה סליקו וביה סלקין. דלא הוו והוו ויהויין".326

			כאמור, תשבי327 מבאר כי המבנה המשולש הוא תוצאה של תהליך קמאי של תיקון ל"אירוע" השבירה המכונה בקבלה "מיתת המלכים". "...ומלכין קדמאין מיתו.." לשון ספרא דצניעותא. הסיבה לחורבן העולמות או מיתת המלכים מוסברת בכך שהיו דינים קשים, מפני שלא נערכו כראוי במערכת מאזנת של מזיגת חסד דין ורחמים. המערכת המאוזנת בציור המאזניים (מתקלא)328 או בדמות אדם, העשויה במבנה של הרמוניה כוללת המאזנת בתוכה את הניגודים בזיווג זכר ונקבה.

			ליבס, מסביר את יסוד המתקלא (המשקל) כמי שמקיים את ההרמוניה של קיום העולם, "קיומו של העולם, עיקרה של הרמוניה זו הוא בשיווי משקל שבין זכר לנקבה, שזיווגם הנכון מקיים לא רק את המין הנשי אלא גם את העולמות העליונים...".329 ובהמשך הוא טוען כי שורשו של ציור זה מצוי גם בספר יצירה: "גם שם הניגוד הקוסמי של זכר ונקבה (בצד שאר הניגודים) 'מוכרע' על ידי משקל, או בלשון הספר: על ידי 'לשון חוק, היא לשון המאזניים'".330

			בביאור הגר"א לספרא דצניעותא הוא עוסק בעובדת מציאותו של כוח מאזן בין הפכים שיסודו בראשית הבריאה בבחינת כתר עליון. 

			"ספרא דשקיל במתקלא — כל האצילות תולה במשקולת בכף מאזנים כמ"ש בס"י (כמו שנאמר בספר יצירה) בספר וספר וסיפור שהן חב"ד. והם שלש אמות אמ"ש — חכמה מים. בינה אש. ודעת במקום הכתר אויר רוח מרוח כמ"ש (שם) שתים רוח מרוח שלש מים מרוח ארבע אש ממים והן חב"ד".

			הגר"א מבאר כי עולם האצילות תלוי ומונע מאיזונים, בבחינת כף המאזניים. הוא מקשר את הנאמר בספרא דצניעותא לנאמר בספר יצירה. גם בביאורו לספר יצירה הדגיש הגר"א כי עיקרון זה של שתי בחינות מנוגדות ובחינה שלישית ביניהן, הוא עיקרון שנמצא בכל עולם האצילות. 

			"ואמר שם שלש אמות אמ"ש יסודן כף זכות וכף חובה ולשון חק מכריע בנתים ור"ל ג' קוין חסד דין ורחמים שהן השלשה ספרים שנפתחין בר"ה [בראש השנה]. מים חסד. אש גבורה. אויר ממוזג בין חום לקור מכריע בנתיים. ועי"ז [ועל ידי זה] נתקיים העולם כמ"ש [כמו שנאמר] בזוהר בראשית דף י"ד ע"א בעובדא דבראשית הוה מחלוקת שמאלא בימינא כו' עד"א [על דרך אומרו] דאיהו יום תליתאי עאל בינייהו ואפריש מחלוקת ואסכים לתרין סטרין וכן בהרבה מקומות. וחו"ב [וחכמה ובינה] מלבישין את הידים ומתגלין באצבעות ה"ח בימינא וה"ג בשמאלא ולכן נקראו כף זכות וכף חובה [...] לשון ואמר לשון חק לפי שבחסד אין יכול העולם להתקיים כמ"ש (תענית כג, א) השפעת עליהם רוב טובה אינם יכולים לקבל וכן בדין אין יכולין להתקיים כמ"ש כעסת אין יכולין כו'. וכמ"ש (במ"ר בכ"מ) ראה שאין העולם מתקיים בדין שיתף כו' שחסד נותן עושר יותר מדאי ודין נותן ריש ושניהם אינן טובים לעולם כמ"ש (משלי ל) ריש ועושר אל תתן לי הטריפני לחם חקי וזה חוק כדי צרכו. וכ"ה בכל המידות. ועי"ז נתקיים העולם וזהו כל התיקון כמש"ו. והוא כלל כל האצילות. והדעת הוא המכריע ובו כלול חו"ג". 

			המידע שמוסיף הגר"א בפסקה זו, בחינת ג' קווין, שני הצדדים ואמצע, באים לידי ביטוי בבבחינות של מים אש ואוויר, חסד גבורה רחמים, שתי ידיים ולשון, עושר עניות והממוצע. מדגיש הגר"א ו"כן הוא בכל המידות". יש עיקרון עקבי — שתי קצוות ואיזון ביניהם, מודל זה הוא קיום העולם. נתון נוסף הוא ספירת הדעת, שהיא המאזנת בעולם האצילות וכלולים בה חסד וגבורה. 

			ובאותה התקופה באיטליה, הרמח"ל (רבי משה חיים לוצאטו), מבאר את כתבי הקבלה, וגם אצלו אנו מוצאים את יסוד האיזון מתואר בכתביו.

			ד. ר' עזריאל מגירונה 

			ר' עזריאל מגירונה ואחיו רבי עזרא היו מגדולי המקובלים בגירונה שבקטלוניה, מתלמידיו של רבי יצחק סגי נהור ועל פי חלק מהדעות — רבותיו של הרמב"ן בקבלה. משנתם הקבלית עוסקת באילן עשר הספירות שבהן מתגלות מידותיו של הא־ל. הסימבולים שבמשנתם ביחס לא־ל לקוחים מספר יצירה. הנחת יסוד בגישתם מניחה כי מחברי התלמוד היו בקיאים ברזי הקבלה שבאה לידי ביטוי באגדות התלמוד. 

			בנושא אחדות ההפכים אנו מוצאים אצל ר' עזריאל הנחת יסוד לפיה "שורש האמונה הוא שורש הכפירה": "כי המוציא יש מאין אינו חסר וכי היש הוא באין בעניין אין והאין הוא היש בעניין היש ועל זה אמרו עשה אינו ישנו [ספר יצירה ב, ו] ולא אמרו עשה יש מאין כדי ללמוד שהאין הוא היש והיש הוא האין. והאין הוא נקרא אמן, ובמקור חבור היש המתחיל להימצא מאין קרוי אמונה [...] כי אין לשון אמונה אינו נופל ביש הנראה והנתפס, כי אם במקום אדיקות אין ויש...".331 

			מרדכי פכטר מנתח את עמדתו זו של ר' עזריאל כניסיון לתאר את המתרחש בנקודת החיבור שבין הממד העליון, שניתן עדיין לתפוס ולהשיג בשכל האנושי, ובין המקום ממנו אין כל השגה והוא בבחינת אין. מקום החיבור הוא על פי ר' עזריאל בחינת האמונה. בבחינה שלמטה ממנה יש ידיעה ולמעלה ממנו אין כל השגה, נקודת החיבור היא האמונה. באין סוף, בעולם שמעבר, אין הפכים, יש הרמוניה. ההפכים באים לידי ביטוי בעולם הגשמי, נקודת המפגש מזמינה שני הפכים, שתי מגמות שכחוט השערה ביניהן. מי שנעצר בגבול היש מגיע לכפירה. אותה הנקודה עצמה דורשת מהאדם מהלך נפשי הכרתי, להיות מוכן לעשות צעד נוסף ולהיפרד ולו לרגע מאחיזתו בכלי השכלי ולהיפתח לעולם שמעבר. לאפשר לאינטואיציה פנימית להוביל. 

			פכטר לומד מכאן על ההבדל שבין גישתו של ריה"ל בנושא, לזו של ר' עזריאל. אצל ריה"ל מדובר בהיפעלות כזיקה אנושית. ר' עזריאל, לעומת זאת, עוסק בשורש העליון שממנו נובעים ההפכים, שעל פי דרכו, מתייחס לממד האנושי המשקף את הממד העליון הא־לוהי.332

			שורש האמונה הוא שורש המרי קבע ר' יהודה הלוי בספר הכוזרי. השורש הזה נעוץ בנפשו ותודעתו של האדם, לפי שהאמונה והכפירה נתפסו לו כבעלות מעמד פסיכולוגי — אפיסטמולוגי. ר' עזריאל מגרונה החרה החזיק אחריו... ואולם אליבא דידה שורש זה נעוץ באין סוף (או ספירת הכתר).333

			פכטר, מוצא בכתבי הראי"ה מוטיבים דומים. הביטויים שורש האמונה ושורש המרי מופיעים אצל הראי"ה בפסקה שעוסקת ביחס שבין הכמות לאיכות. הראי"ה מסביר כי שורש ההוויה שהוא בבחינת האיכות, כאשר הוא יורד להוויה העולמית אזי הוא בא לידי ביטוי בבחינת הכמות: 

			שהרצון הכמותי שהוא תיעוד היצורים, הולך הוא להרבות על ידה את תפוצת האורות של המקור האיכותי... אבל כאשר תאוות הכמות יורדת היא ובונה לה רשות לעצמה... היא מתעכרת יורדת ונשפלת... ויוצאת מתוך מעון השלום הנקדש... וכאן חוט המשקולת מעויין הוא ושורש האמונה ושורש המרי כמעט שמתנגשים וחוט השערה מפסיק ביניהם...334 

			העיקרון המשותף הוא ההבנה כי ההפכים נובעים ממקור אחד ומה שיוצר את ההבדל ביניהם הוא המגמה ואופן הופעתם במציאות. ממד הכמות, כאשר הוא בא לבטא תוכן עליון בכלים מעשיים, הוא אמונה מבורכת, אך כאשר הוא מנותק משורשו, בבחינת "אנא אמלוך", הוא הופך להיות ישות של עבודה זרה. 

			מקור לתובנה זו אנו מוצאים במדרש לפסוק בספר איוב, "מי ייתן טהור מטמא לא אחד" (יד, ד).335 על פי הראי"ה, "חוט המשקולת", היינו ממד האיזון, הוא המבדיל בין ההפכים, שרק כחוט השערה מבדיל ביניהם. אם לדייק, הכמות והריבוי כשל עצמן הן ביטוי לרצון העליון, הדבר שיביא אותן לגירעון הוא תאוות הכמות. כשהכמות נעשית מטרה לעצמה, ומתנתקת מהמגמה הראשונית, המהלך הזה מוציא אותה מ"מעון השלום", הינו בחינת האיזון. 

			ה. ספר שערי אורה

			ספר שערי אורה לר' יוסף ג'יקטיליה מרחיב את ההסבר על תוכנן של הספירות בדרכו הייחודית שמקרבת את המושגים המופשטים להבנה השכלית.336 על פי דרכו, ספירת הדעת היא המרכזית מבין הספירות של קו האמצע. הדעת עוברת דרך כל הספירות. שורשה בכתר והיא נוכחת בתפארת, שבין חסד לגבורה, עוברת בין נצח להוד ומגיע דרך היסוד עד למלכות.

			"הספירה הזאת נקראת בתורה דעת, והסוד: יהו"ה בחכמ"ה יסד ארץ כונן שמים בתבונה בדע"תו תהומות נבקעו (משלי ג, יט). דע כי הזכיר בכאן שלוש ספירות הנמשכות מן הכת"ר, מקוצו של יו"ד, והם: חכמ"ה ובינ"ה ודע"ת. וסוד דעת הוא קו האמצעי, והוא וי"ו על שם שהוא נושא שתי זרועות: אל מימין, אלהים משמאל, והוא באמצע. וזהו 'בדעתו תהומות נבקעו'. הלא תראה כי הבקיעה בין שני דברים הוא, כי דעת שהוא קו האמצעי עומד בין ימין לשמאל והוא הבוקע ביניהם ומתיים את שניהם ומשלים ביניהם. 

			זה הכלל: בכל מקום שאתה מוצא דע"ת, שלישי הוא ומכריע ביניהם. ומה שאמר בחכמה ובתבונה ובדעת, כאמרו אברהם יצחק ויעקב; הרי יעקב שלישי ומכריע, כן הדעת שלישי ומכריע.337

			הביטוי המצוי בספרי המקובלים לבחינת האמצע המאזנת הוא ה"מכריע". ביטוי זה לקוח מספר יצירה כפי שהבאנו לעיל, לשון חוק המכריע בינתיים "[...] נקרא אל"ף חוק וכשם שהבינה מכרעת בין זכות לחובה כן כ"ע [כתר עליון] מכריע בין דממה ושריקה ורומז אל הצינורות היורדות מכ"ע [מכתר עליון] אל החסד והגבורה ואל האמצע להכריע".338 להכריע פירושו להחליט בין שתי בחינות.339 אביא מספר מובאות, מני רבות מאוד, מתוך ספרי קבלה להדגמת העניין:

			"באר לנו ההכרעה שבין הדין והחסד וסדר ההכרעה וענין הצריכין הכרעה, ולזה אמר שהם חמש כנגד חמש שת"ת [שתפארת] מכריע בין החכמה והבינה בסוד הדעת בהיותו עולה אל הכתר כאשר נאריך ביאורו בשער המכריעין בע"ה. הרי שנים א' [אחד] כנגד אחד. חכמה כנגד בינה כי זו שורש החסד וזו שורש הגבורה. עוד ת"ת [תפארת] מכריע בין גדולה וגבורה".340

			"אחרי שנתעסקנו בפ' [בפירוש] הקודם במכריע האחד שהוא הת"ת [התפארת] בין הגדולה והגבורה. נבא לבאר ענין מכריע האחר והוא היסוד שהוא מכריע בין נצח והוד. וכן הסכימו כל המפרשים וקראו אותו מכריע שני".341

			ו. רבי משה קורדברו (רמ"ק) 

			הרמ"ק (1570-1522), מחשובי המקובלים בצפת במאה ה־16, חיבר ספרי קבלה שהשפיעו על האר"י. הרמ"ק מתייחס לנושא ההפכים בספירות המקובלים: "רוב המקובלים הסכימו כי הספירות הם כח הכולל הפכים רבים והמשל בזה אל רצון הנפש כי היא מתהפכת לכמה פעולות ואם הם כמעט הופכיות כמו אהבה ושנאה...".342 הרמ"ק מבאר בפסקה זו כי הספירות עצמן, כל אחת מהן יש בה פעולות הפוכות, ובהמשך מסביר את טעמו של עיקרון זה. ההפכים כאמור באים לידי ביטוי בספירות עצמן ונוסף לכך יש הפכים בין הספירות. המגמות המנוגדות מקבלות את האיזון ביניהן, ההכרעה, על ידי ספירות קו האמצע. נושא האיזונים נידון בהרחבה בשער ההכרעה.343 

			הרמ"ק מסביר כי ההכרעה, מציאת האיזון הנכון, נדרשת במצבים בהם ההשפעה הנדרשת נמצאת על הרצף שבין שני הקצוות ונדרש מציאת האיזון הנכון שבין ההפכים. לצורך כך יצר הבורא יצירה נוספת שנקראת קו האמצע, שהוא הכוח המכריע. 

			פרק ב: "להיות כי אין א' משני הקצוות האלה כוונת בריאת העולם... הוכרח להיות בין הקצוות מכריע והוא קו הרחמים... ובהיות קו הרחמים באמצע כלול משניהם יהיה אל האמצעות ואין הכרעה לכן מוכרח אל המשכתו מכ"ע (כתר עליון) שבכח רחמי הלובן העליון יטה כלפי חסד... להיות שאין המים והאש מתערבים יחד אם לא ע"י אמצעי לרב ריחוקם, הוצרך אל האויר שהוא קו אמצעי המכריע שהוא כלול מב' קצוות. לכן נקרא שמים שהכוונה אש ומים".344 

			בפסקה זו מסביר הרמ"ק כי כוונת הבריאה אינה הקצוות אלא הקו האמצעי. ועדיין בהינתן שהקו האמצעי הוא הממוצע, לא יגיע הדבר לתכלית של מציאת האיזון הנכון שאינו בהכרח אמצע מידות הקצה, על כן קו האמצע מושפע מכתר עליון וזאת משני טעמים: האחד הטייתו לכיוון החסד, והשני שהוא כלול מתכונות שתי בחינות הקצה. 

			באמת בעל ההפכים וזה לא יצדק כי אם בת"ת... ולהורות על עניין ההכרעה הזאת אמר בעל ספר היצירה פרק ג' וז"ל "שלוש אמות אמ"ש יסודן כף זכות וכף חובה ולשון חק מכריע בינתיים" עכ"ל. ויש שפ' אמ"ש ר"ת אמת משפט שלום ואינו נכון כי שלושת תיבות אלה הם כינויי תפארת כאשר נבאר בשער הערכין. יש שפרשו שהם גדולה גבורה ת"ת והוא היותר נכון ומתיישבת והם אמ"ש אויר מים אש. ...וכיון באומרו לשון חק הכוונה שהת"ת נקרא לשון מצד הבינה... וכיון להת"ת ואל מציאות הדעת הנעלם בבינה ומבינה ולמעלה כדפ' בשער (אם אור א"ס) הוא הכתר בפ"ח.345 

			הפסקה מסבירה שעיקרון המכריע מופיע כבר בספר יצירה. שני הצדדים מכונים שם אש ומים והאמצעי אוויר. 

			פרק ד: "ואחרי שעסקנו בפ' הקודם במכריע האחד שהוא הת"ת בין הגדולה והגבורה נבא לבאר מכריע האחר והוא היסוד שהוא מכריע בין נצח והוד... כי היסוד ענף הת"ת... וכן קראוהו משך הוא"ו...". מכריע נוסף הוא בחינת היסוד, אף הוא ממוקם על קו האמצע והוא המכריע בין הנצח וההוד.

			פרק ו: עוסק במכריע בין כתר, חכמה ובינה. "אם כן נאמר שהמכריע לעולם בין למעלה בין למטה בין באמצע הוא קו הרחמים, שהוא המכריע בין כף זכות, הוא קו החסד, ובין כך החובה הוא קו הדין ואין להימלט שלא יהיה הוא המכריע, שהוא הממוצע בין שני הקוים כנודע ומבואר לעיל. והנה ראש קו הרחמים הוא הדעת, פי' הוא מציאות דקות התפארת הממוצע בין חכמה והבינה ועל ידו ייחודם כאשר בארנו... וז"ל בתיקונים [הקדמה דף ג] 'ועל שמי אתקרי עמודא דאמצעיתא ישראל. שיר אל. שי"ר דלויים משמאלא. א"ל מימינא דכהניא עמודא דאמצעיתא ישראל כליל תקריויהו'. והנה כוון לומר שמה שהת"ת נקרא ישראל הוא בבחינת מה שהוא בסוד הדעת שנקרא ישראל עלה במחשבה דהיינו חכמה... וכן דעת רבי משה דילאון בעניין זהו זה לשונו בספר השם, ספירת ת"ת במילת דעת. ...כי דעת השלישי והיא מכרעת כי קו האמצעי בין כל שתי דעות תחילת הכרעתו הגדולה והגבורה כשהוא עולה בעת רצון עד הכתר לקבל רחמים פשוטים הוא מכריע בין חכמה והבינה... וכשהוא יורד ויודע העטרה הוא מכריע בין נצח והוד... היות התת בבחינתו הנקרא דעת מכריע בין חכמה לבינה".

			פרק ו מסכם למעשה את שער המכריעין. למסקנה, בחינות קו האמצע באילן הספירות, דעת, תפארת, יסוד, מלכות, הן הבחינות המכריעות. לכל אחת מהן האפיונים הייחודיים, אך המשותף הוא היותן בעלות יכולת יתרה על בחינות הקצה והיא יכולת השילוב, האיזון וההכרעה. יכולת סגולית זו מקורה על פי הרמ"ק בבחינת הכתר. ראוי לציין כי המושג שיקול הדעת המכוון לאדם ההוגה, מקורו באילן הספירות בבחינת הדעת שמקבלת את ההשפעה מהכתר. 

			ניתן לומר על פי הרמ"ק, כי בחינות קו האמצע ייחודן בכך שנוסף על היותן משלבות בין ההפכים, עצם היותן מקבלות השראה מבחינת הכתר הוא הנותן להן את היכולת לאזן באופן הראוי בין ההפכים. עמדתו של הרמ"ק נתמכת או נובעת מהמקורות בספר הזוהר ומספר יצירה. 

			ז. ר' משה חיים לוצאטו (הרמח"ל)

			הרמח"ל, מגדולי המקובלים (ה'תס"ז-ה'תק"ו) היה רב, משורר, מקובל, איש מוסר, סופר וחוקר. 

			הגר"א העריץ את שיטתו הקבלית ולמדהּ בשקידה. האגדות מספרות כי לבש בגדי חג כאשר הגיע אליו ספרו של הרמח"ל "אדיר במרום", וניכר כי כתבי החסידות זרועים משיטתו, ומאוחר יותר משנתו של הרב קוק הושפעה ממנו, גם אם בצורה פחות מפורשת.

			אביא בסקירתי כמה מקורות מספריו העוסקים ביסוד המתקלא (המאוזנים) המאזנים בין ספירות הימין לשמאל.

			"והמקורות האלה, שהם הספירות, לא המציאם האדון ב"ה בתחילה אלא בבחינת ההדרגה לבד, ולא בבחינת הקיבוץ והעזר. ובבחינת ההדרגה חקק ההשחתות. ואח"כ סידר בחינת הקיבוץ, ובו תלה תיקון הכל, והיינו המתקלא, שכל הספירות מתקשרות במה שהם זה לעומת זה, דהיינו הימין נגד השמאל, והאמצע מורכב, וכמה שהם קוים קוים, כי נמצאו קשורים כולם זה בזה, אלה מצד ההקבלה, ואלה מצד הקו".346

			וכן ביתר פירוט ההסבר בספר קל"ח פתחי חכמה: "התיקון הוא שנקשרו שתי ההארות, זהו השורש הראשון מה שנעשה, שאחר זה נמשכים כמה עניינים אחרים, והוא מה שאמר בספרא דצניעותא — מתקלא, וכדלקמן. והיינו שנתחברו אלו שתי ההארות ביחד, ונולד מחיבורם האהבה, שתמצא בכל הספירות היוצאות מהם, כדלקמן: [...] והיינו כי השורש למעלה נתקן בסוד דו"ן, שהם מ"ה וב"ן. וכל היוצא משם הכל הוא בטבע שרשו — תולדה מאירה באהבה כראוי".347 הרמח"ל מבאר שהחיבור בין שתי הארות של בחינת זכר ונקבה (שהם שתי בחינות בא־לוהות על פי מילוי אותיות הוויה) הוא יסוד המתקלא המחבר ומאזן.

			"ואינם עוד בעוצב כמו בתחילה, אלא כל אחד מראה פנים לחברו, זה ר"ל שהם נסדרים בהנהגה כל אחד לעבר חבירו, והם זה כנגד זה בהבטה של אהבה, כל אור מתלהט כנגד חברו לא כמו שהיה בתחילה — זה תחת זה, אלא כל אחד בקו שלו עומד נגד קו חברו, והאמצעי מחברם. ונמצא שההנהגה נעשית על ידם בחיבור אחד, כי הימין והשמאל מקבילים זה לזה כנ"ל. ועדיין אין משפיעים, עד שיחברם בהסכמה אחת הקו האמצעי".348 

			בפסקה זו מוסיף הרמח"ל ביאור. לדבריו, שתי ההארות הנ"ל בשלב הראשון היו בקו אחד זו למעלה מזו (עולם הנקודים) ובשלב מאוחר יותר ניצבים פנים מול פנים (בבחינת בניין הפרצופים). מצב זה של הארה הדדית ומערכת יחסים ביניהן נובע מבחינת היסוד השלישי המאזן, שהוא גם מביא לכך שיש שפע לעולמות (בבחינת תולדה של חיבור זכר ונקבה). כמו כן, יסודות אלו נמצאים אצל ספרי המקובלים כמו האר"י349 ובעל הלשם שבו ואחלמה.350

			דעת, תפארת יסוד

			שלוש ספירות האמצע באילן הספירות מוזכרות כבחינות המכריעות בין הקצוות. על פי דרכנו, הכרעה היא איזון. עקרונות אלו כפי שהבאנו לעיל נמצאים כאמור בספר יצירה בביאור הראב"ד והרמב"ן ובביאור הגר"א לספרא דצניעותא, וכן אצל הרמח"ל. יסודן של כל ההכרעות נובע מבחינת הכתר עליון או בחינת אריך אנפין, שבו כל הבחינות נמצאות בהרמוניה ובאחדות גמורה. 

			הצורך להכריע מתחיל משלב ההיפרטות והיציאה לפועל, ואזי לכל בחינה יש את המציאות הפרטית שמביאה לכך שהיא מבקש להביא לידי ביטוי באופן מוחלט את הבחינה הייחודיות שלה. במצב זה יש צורך באיזון בין הבחינות המנוגדות. האיזון נובע מ"השראת" בחינת כתר עליון, שבו כאמור הבחינות המנוגדות לכאורה נמצאות באחדות והרמוניה. מכוח הרמוניה זו נוצר האיזון בין הבחינות המנוגדות. 

			כאמור, בספרות המקובלים בימי הביניים הביטוי לבחינות האמצע באילן הספירות, דעת, תפארת ויסוד, הוא "המכריע". ספירות אלו "מאזנות" בין ספירות הימין והשמאל. הביטוי "מכריע", לקוח מלשון ספר יצירה (כפי שהובא לעיל). להלן מספר מובאות מכתבי הרמח"ל שבהן מוזכרות בחינות האמצע — דעת, תפארת, יסוד כבחינות המאזנות ("המכריעות"), וכך אנו מוצאים את קו האמצע כמכריע בין הבחינות. 

			בהמשך לדעת, התפארת מכריע בין החסד לגבורה. הרמח"ל מלמד כי יעקב ועשו, שניהם יצאו מבחינת התפארת, שהיא כידוע מידתו של יעקב, ומתוך כך לשניהם יש שייכות לקדושה. "כי הת"ת הנה הוא מכריע לחסד ולגבורה, ומבחינת הימין שבו יצא יעקב, ומבחינת השמאל שבו יצא עשו, ולכן היו תאומים, והוא סוד (מלאכי א, ב) "הלא אח עשו ליעקב", כי באמת במדרגה אחת היו בתחילה, מה שאין יצחק וישמעאל. ותבין, שגם עשו היה יכול להיות קדוש, ויהיו שניהם בנים טובים לה'.351

			בפסקה הבאה מציג הרמח"ל כיוון הפוך. לכאורה שתי הבחינות נפרדות, ורק התפארת מחברת ועושה שלום ביניהן. כדי להסביר סתירה זו לכאורה אנו נידרש לבחינת ההתכללות, ועליה נדבר בהמשך. 

			"כי חסד וגבורה הם חלוקים זה מזה, וכל אחד פונה לעברו ולא נתחברו, רק בבוא הג' שהוא המכריע ועשה שלום ביני".352 אף שחסד וגבורה הינם הפכים, הבחינה השלישית, שהיא התפארת, מקשרת ביניהם. הסיבה שיש באפשרותה לחבר ביניהם היא כי מקורם אחד, ויש בתפארת את הסגולה של תכונת האחד, שכן ספירות קו האמצע מחוברות לכתר. 

			ח. הרמח"ל והראי"ה

			בכתבי הראי"ה ניכרים יסודות תורת הרמח"ל. בדרך כלל אין הראי"ה מציין את מקורותיו, ואולם הרב דוד הכהן בהקדמתו לאורות הקודש, מזכיר את כתבי הרמח"ל פעמים רבות כמקור להסברת שיטת הראי"ה. 

			כאשר הוא מפרט את מקורות הראי"ה הוא מציין את כתבי הרמח"ל כאבני בניין בשיטתו. כמו כן, במהלך הסבר היסודות של אורות הקודש הוא מתייחס לכתבי הרמח"ל בכמה תחומים: "הרוח הנבואי, או רוח הקודש הוא ראשית חכמת ישראל,... והרי הוא כבעולם, הקו, האין סופי, החודר ברשימו, המצומצם, בקל"ח פתחי חכמה".353 

			וכן בנושא הפרק העוסק בהתעלות העולמות: "התעלות העולם, הדורית, התמידית. שיסודה בחכמה הפנימית, אינה מפורשת בה כל צרכה, אלא לרמח"ל, בס' דעת תבונות, ובקל"ח פתחי חכמה, שמשם הובא והעמד בראש מערכת התעלות העולם, כזוהר ואדרות במערכות המאמרים הקודמים, בהסכמות הרב ז"ל, שאמר, כדאי הוא רמח"ל לזה".354 

			וכן בנוגע לתורת ההתפתחות: "וכן לרב, התפתחות ודילוגים. האחרונים הם במדרגה העליונה. אבל היסוד הוא ההתפתחות, הכח הגלגלי, הטבעי, ברציפות, כסבה ומסובב, שהוא כמו כלל הכונניות, לרמח"ל". 

			וכן באשר ליסוד המשיחי: הלשון משיחות, כשם מופשט, בהבדל מהשם האישי משיח, נמצא כבר לרמח"ל. "המשיחיות היא המגמה העליונה, גם באיכותה, המתגלה בגאולת הנשמה".355 אם כי אלו דברי הרב דוד הכהן, אך על פי עדותו הכתיבה והעריכה נעשתה לעיני הראי"ה. 

			כאמור בכתבי הראי"ה על פי דרכו אין הזכרת מקורות, אך במספר לא קטן של פסקאות יש הזכרה של הרמח"ל באופן מפורש: במקורות אלו מוזכר הרמח"ל כבדרך אגב כדי לתמוך במהלך הרעיוני שהראי"ה מבאר. כיוצא מן הכלל, ניתן לציין את פנקסים ט"ו וט"ז, שנכתבו בתקופת זוימל־בויסק, ואחד בתקופת בויסק בשנים התר"ן ואילך. פנקסים אלו מיוחדים בעובדה שהראי"ה, שלא כדרכו, מתייחס באופן מובהק לספרי קבלה וביניהם לרמח"ל. הראי"ה מבאר בין השאר את הרעיונות הקבליים באופן הנוגע לתורת הנפש ולדינמיקה החברתית (כפי שהראי"ה נוהג גם במקומות נוספים אלא שכאן הוא מתייחס באופן ישיר לכתבים). 

			כך כדוגמא הוא מסביר שני עקרונות מרכזיים בגישתו של הרמח"ל: "שני ענינים נתן החסיד רמ"ח לוצאטי ז"ל מקום להיכנס להבנת דברי הזוה"ק והאריז"ל וכללי חכמת הקבלה בכלל הא' [האחד], שהכל הוא ענין הוראת דרכי ההנהגה בעבר בהוה ובעתיד. וע"ז [ועל זה] סובבים כל הפרטים, להורות יחוד שליטת הבורא יתעלה. וענין המשלים והפרצופים ומצביהם, ע"ז [על זה] יסובו. אבל הטעם שלא יהיו משלים לבד, רק עניינים פנימיים ואמיתיים, אמר, שכה נראה בדרך מראה הנבואה, באופן זה, כפי הערך הראוי לאלו הדברים בענייני הנשמה [...] ובאמת א"א [אי אפשר] לבא לידיעה ברורה בעניין האלהות ע"י ההנהגה, רק ע"פ [על פי] החלק הב' דהיינו ע"י רוח הקודש. שיפתחו פתחים לאדם להבין, מה שאין החושים מבינים ומציירים כלל, ישכיל ע"פ [על פי] דרך ההנהגה עניינים פנימיים ביותר קירוב, ולא השקפה רחוקה לבדה [...] עכ"פ [על כל פנים] למדנו שהלימוד כפשטא בחכמת הקבלה הוא לימוד גדול וקדוש [...] כי המה עניינים אמיתיים וחזקים יותר קבועים מכל המציאות...".356 וכן בפסקה ל"ה, הראי"ה רושם הערות לספר קל"ח פתחי חכמה. על דרך זו, בכמה פסקאות נוספות, הראי"ה דן ברעיונות המובאים בכתבי הרמח"ל. 

			מירסקי,357 בסקירתו המרתקת של שרטוט קווי הביוגרפיה וההגות של הראי"ה, מציין את הרבנים שהיו מעצבי דרכו של הראי"ה ואת רוח בתי המדרש מהם למד. "הקבלה הליטאית לא הייתה משנה אחידה אלא אסכולה שהתפרסה על פני כמה דורות והמשותף לחבריה היה זיקתם העמוקה לתורת הרמח"ל".358 כמו כן, הוא מציין את הרב אלישיב כמי שמתורתו למד הראי"ה, והרב אייזיק חבר שספריו היוו נדבך חשוב בלימודי הקבלה שלו. השפעתו של הרמח"ל היותה גם גורם משמעותי לאופן שבו תרגם הראי"ה את שפת הקבלה ליישומה במציאות.359

			
				
					303	ספר יצירה, מהדורת משה צוריאל, ירושלים תשס"ד, עמ' 89-88.

				
				
					304	שם, פרק ב, משנה א, עמ' 88.

					312	בנושא זה אצעד בעקבות יהודה ליבס, ישעיהו תשבי, גרשם שלום וחוקרים נוספים. בחלק מהמקורות אביא את השפה המקורית של הזוהר ואוסיף הסבר בסיסי הנוגע לסוגיה. חלק מהמקורות יהיו על פי תרגומו של תשבי, על פי משנת הזהר, כמו כן אציג מקורות נוספים באופן תמציתי על פי המפתחות אוצר הזוהר.

					316	עיקרון המתקלא מופיע בספרא דצניעותא, זוהר, תרומה, עמ' קעו, וראה הסבר נרחב בעבודתי זו, בחלק שני, פרק שלישי, סעיף ג, הערה 418. 

					318	שם, שם. ביטויים המתארים התחברות: לאתקשרא, לאתחברא, לאתחדתא. ביטויים המתארים שיתוף: לאשתלבא, לאשתתפא, לאסתמכא. פעלים המתארים התאחדות לגוף אחד: לאתדבקא, לאתייחדא, לאזדוגא.

				
				
					319	שם, עמ' 23.

				
				
					320	זוהר, ג, קעו, א. 

				
				
					321	זוהר, א, טז, ב.

				
				
					322	זוהר, א, יח, א.

				
				
					323	נאה, שם, עמ' 46. וכן ראה הראי"ה מכנה את הניגודים והאיזונים "חזיון החיים". אגרות הראי"ה, כרך א, עט, וראה עבודתי זו חלק שני, פרק שני, סעיף ד ניגודים ואיזונים "כחזיון בחיים".

				
				
					324	ראה בהרחבה פריש, דניאל, אוצר הזוהר השלם, ירושלים תשל"ז, כרך ד, חלק הקבלה, עמ' כח-ל. 

				
				
					325	על עניינו ופרשנותו ומשמעות הצניעות, ראה ליבס, יהודה, תורת היצירה של ספר יצירה, עמ' 127. ספרא דצניעותא כספר היצירה. 

				
				
					326	ספרא דצניעותא, זוהר פרשת תרומה, ירושלים תשמ"ד, עמ' 352.

				
				
					327	תשבי, ישעיהו, משנת הזהר, עמ' קלח, וכן נושא הספירות שם. 

				
				
					328	עיקרון המתקלא מופיע בספרא דצניעותא, זוהר תרומה, עמ' קעו.

					331	עזריאל מגירונה בן שלמה, קונטרס דרך האמונה ודרך הכפירה.

				
				
					332	פכטר, מרדכי, שורש האמונה הוא שורש המרי: עיונים בקבלה, חסידות, מתנגדות ומשנת הרב קוק, עמ' 44. 

				
				
					333	שם, שם.

				
				
					334	אורות הקודש ד, עמ' תקו (שמונה קבצים, קובץ ז, קלד).

				
				
					335	איך אפשר שטהור היוצא מטמא לא יהיה אחד עם הטמא, הלא הענף מתדמה תמיד אל שרשו, והצמח מתדמה אל זרעו שצמח ממנו, ד"א זאת חקת התורה. זש"ה מי ייתן טהור מטמא לא אחד (איוב יד ד), כגון אברהם מתרח, חזקיה מאחז, מרדכי משמעי, ישראל מאומות העולם, [ועולם הבא מן העולם הזה], מי עשה כן, ומי צוה כן, ומי גזר כן, לא אחד, לא יחידו של עולם (תנחומא בובר חקת ד׳, א).

				
				
					336	ר' יוסף בן אברהם ג'יקטיליה, נודע גם כמהר"י ג'יקטיליה (1248-1305 בערך), היה מגדולי המקובלים בספרד במאה ה־13. שערי אורה נחשב אצל המקובלים לאחד מספרי היסוד הקבליים, ומפורסם שהאר"י אמר על ספר זה כי הוא המפתח לכל תורת הסוד. גם תלמידו הגדול של הגר"א, רבי חיים מוולוז'ין, התבטא פעם שעל מנת לצאת ידי חובת תורת הקבלה, יש ללמוד את ספר הזוהר ואת ספר שערי אורה.

				
				
					337	ג'יקטיליה, יוסף, שערי אורה, שער חמישי. הספירה השישית, וורשא תרמ"ג, עמ' 126-125. 

				
				
					338	ספר יצירה, מהדורת משה צוריאל, ירושלים תשס"ד, עמ' 89-88.

				
				
					339	החלטה בעניין הנתון במחלוקת (מילון אבן שושן) והמובאות "אף הפשרה צריכה הכרעת הדעת" (ירושלמי, סנהדרין יח, ב), וכן "אין הכרעה שלישית מכרעת" (בבא קמא קטז, א).

					341	רמ"ק, פרדס רימונים, שער ט, פרק ד. 

				
				
					342	קרדוברו משה (רמ"ק), פרדס רימונים, שער שמיני, פרק ראשון, עמ' לה. ובהמשך ביאור והרחבה לעיקרון הנ"ל.

					346	רמח"ל, ספר כללים ראשונים, כלל טו.

				
				
					347	רמח"ל, קל"ח פתחי חכמה, פתח נט.

				
				
					348	וכן, קל"ח פתחי חכמה, פתח סט. "מציאות התיקון הוא משקל מה שצריכים כל האורות לתקן איש בעד חבירו, בכל כך מיני פתיחות, ובכל כך מיני סתימות, שבין כולם נמצאת ההנהגה מתוקנת בכל הסדרים הגדולים שיש לה לסבב כל הבריאה בסיבוב אחד, שבו כל דבר יסתיים בטוב ושלמות גמור, וכן ספר אדיר במרום ח"א — 'בחללא דגולגלתא קרומא דאוירא זה נקרא מתקלא. ואז ניתן זה הענין בח"ס בפרט, להתקן בכח זה כל האציל'".

				
				
					349	האר"י, פירוש שני לספרא דצניעותא. 

				
				
					350	שלמה, אלישיב, ספר לשם שבו ואחלמה, הקדמות ושערים, שער הפונה קדים, פרק ח.

				
				
					351	רמח"ל, ספר קנאת ה' צבאו־ת, חלק שני.

				
				
					352	רמח"ל, ספר משכני עליון, הקדמה. 

				
				
					353	אורות הקודש, א, הקדמת ר' דוד הכהן, עמ' 17.

				
				
					354	שם, עמ' 21.

				
				
					355	שם, עמ' 37.

				
				
					356	פנקסי הראי"ה, פנקס טו, פסקה לד. וכן פסקה לה הערות לקל"ח פתחי חכמה, וכן פסקה ט, וכן פסקה כג, כולן מבארות יסודות בכתבי הרמח"ל. וכן פנקס טו, פסקאות ג, ט, כג, לט, מו, עא. וכן פנקס טז, פסקאות טז, לא.

					358	שם, עמ' 34.

				
				
					359	שם, עמ' 115.

				
			

		
	
			פרק רביעי

			הקבלה כמקור לתורת האיזונים על פי הראי"ה

			בעבודה שוות הערך שהגשתי בשנת תשע"ז, הצגתי את עמדתי ביחס לשאלת המקור למה שמכונה תורת אחדות ההפכים של הראי"ה. בפרק סקירת המחקרים360 טענתי כי אני נוטה לקבל את עמדתם של ההוגים שהצביעו על עולם הקבלה כמקור הסוגיה. עם זאת הסכמתי כי משנתו של הראי"ה משלבת רעיונות ודרכי הסברה מהתחום הפילוסופי, מגילויי המדע, ויוצרת מרקם מיוחד המשלב באופן מושכל ומדוד בין התחומים. רוב החוקרים הסכימו כי משנתו של הראי"ה היא הרמונית וכוללת תחומים רבים. כמו חוקרים נוספים, טענתי כי העובדה שהחוקרים הרבים לא הגיעו להסכמה באשר למקורותיו מעידה על כך שיש כאן עמדה משלבת. עמדתי הייתה כי ניתן אומנם באופן לא מוחלט לזהות כי כל הוגה נטה למצוא בכתבי הראי"ה סמך לדרכו ההגותית. ואכן כתבי הראי"ה מכילים בחוברת תחומים רבים. 

			לשמחתי הרבה, במהלך כתיבת העבודה ראה אור מחקרו החשוב של אביב"י "קבלת הראי"ה",361 וכן ספרו הביוגרפי של מירסקי.362 מחקרו היסודי של אביב"י טוען באופן שיטתי כי מקורותיו של הרא"ה נשענים על יסודות הקבלה. אביא את עיקרי טיעוניו של אביב"י וכן את סקירתו המקיפה הוגים שונים ועמדותיהם בנוגע למקורותיו וסגנונו של הראי"ה. בהמשך לסקירה התמציתית, הצגת עיקרי הטענות והתייחסותו של אביב"י, אציע את עמדתי בסוגיה. 

			"בכל הפסקאות הללו מהלך הראי"ה בעקבי המקובלים, והגיונותיו אחוזים ותלויים במערכי הספירות והפרצופים. אין הוא חורג מהסדר המקורי של הספירות כפי שהתוו המקובלים. אמנם לא כתב הרא"ה לפי סדר, וקולמוסו מדלג על נושאים ומקפץ על סוגיות, אבל פנקסיו אינם חסרים מאומה".363 ובהמשך: "יחיד היה הראי"ה בין המקובלים שחבק בקבלתו הן את מרחביה של האצילות הא־להית הן את יצירותיו של הרוח האנושית. על פי האידאלים — הספירות הא־לוהיים — הוא התווה את דרכי ההתנהגות המוסרית, ואת ניצוצות הקדושה הגנוזים ביצירות הרוחניות, התרבותיות והחברתיות של האדם. הוא שקד להעלות אל האצילות [...]. אמנם הראי"ה מכיר ויודע את השיטות הפילוסופיות ואת התורות המדעיות, אך אלו אינן מקור מחשבותיו ומוצא רעיוניו. הוא בורר לו רעיונות מהפילוסופיה מהספרות ומהמדע אבל הן אינן מקור מחשבותיו...".364 

			אני מקבל ומסכים לניתוח של אביב"י כמעט במלואו למעט העובדה שאביב"י, להבנתי, סבור שהראי"ה מתבונן ברוח האדם דרך המשקפיים של עולם האצילות, כלומר רוח האדם ותרבות האדם משקפים את עולם האצילות. לעניות דעתי, כתיבתו של הראי"ה ניזונה הן מהאידיאלים הא־להיים אך באופן מושכל גם מרוח האדם. הוא רואה בשני הזרמים ובאינטראקציה ביניהם את המהלך השלם.365

			אביב"י טוען כי כתיבתו הקבלית של הראי"ה כשיטה סדורה החלה אחר עלייתו של הראי"ה בשנת תרס"ד. בשנת תרס"ה הראי"ה פרסם "מכתב גלוי" ובו קריאה מפורשת ללמוד "שיח קודש של רזי עליון וסתרי תורה". בהמשך לפנייה זו, מפרסם הראי"ה בעת שבתו ביפו את "אדר היקר" ו"עקבי הצאן", שלדברי הראי"ה התבססו על היסוד הסודי.366

			אביב"י סוקר את החוקרים שעסקו בניתוח כתביו של הראי"ה. טענתו העיקרית כי רובם של החוקרים לא הבינו את שפתו הקבלית של הראי"ה. לאור סקירתו הממצה אמנע מלחזור על דבריו ואביא את עיקרי הדברים. ביחס למאמרים שנכתבו בבויסק, ולדמן טוען "כי בשום פנים אין לראות ב'אידאלים הא־להיים' כינוי לספירות האצילות במובנן המקורי, אלא את האימננטיות הא־להית שבעולמינו אנו".367 אכן אביב"י מסכים כי מאמרי בויסק לא עסקו בשפה הקבלית.368 

			בן שלמה טוען כי: "תורת האידאלים של הרב קוק היא ביטוי מובהק לדרכו לתרגום מחדש של מושגים מסורתיים: הספירות הא־להיות במובנן הקבלי הישן הופכות לאידאלים [...]. הסימבוליקה הקבלית של המידות הא־להיות אינה חשובה כל כך כחלק מהתורה התיאוסופית אלא כאמצעי להצגת האידאלים המכוונים את חיי היחיד והעם, המעצבים את רוחו של האדם".369 

			אביב"י מסכים לחלקו הראשון של המשפט הנוגע לכך ש"תורת האידאלים" היא ביטוי מובהק לדרכו בתרגום מחדש של מושגים מסורתיים, אך אינו מקבל את המשך הדברים שמשמע מהם שהראי"ה השתמש במושגים לתיאור משמעויות קונקרטיות בחיי האדם. תמר רוס370 טוענת כי "על רקע שתי שיטות אקוסמיות אלו (של ר' שניאור זלמן מלאדי ושל ר' חיים מוולוז'ין), קמה משנתו המטפיזית של הראי"ה קוק, המבוססות על אותן הנחות יסוד".

			גם הנחת יסוד זו שולל אביב"י, שכן היא מניחה כי משנתו הקבלית של הראי"ה נסמכת על הוגים אלו ולא על המקובלים הראשונים וכתבי האר"י. סמדר שרלו טוענת על סמך פסקאות שבהן פותח הראי"ה במילים "אני רואה את המחשבה העליונה..." כי "אין ספק שחלקים מרכזיים מהכתבים האזוטריים שלו יסודם בחוויה ולא בתאוריה".371 גם הנחה זו אביב"י אינו מקבל. לטענתו, סגנונו של הראי"ה הוא ביטוי פיוטי לראייה שכלית של עולם הספירות, וכעין זה נמצא גם אצל הרמח"ל, כסגנון כתיבה המצוי בספר הזוהר. 

			דרך נוספת שעל פיה ביקשו חוקרים להבין את שיטתו של הראי"ה, היא על סמך כתבי תלמידיו, בנו, הרב צבי יהודה, ותלמידיו הקרובים ר' דוד הכהן (הנזיר), והרי"מ חרל"פ. הנחת היסוד של החוקרים היא כי "כדאי להזכיר כי הראי"ה כשלעצמו לא הותיר משנה הגותית שיטתית, תלמידיו היו אלו שיצרו תדמית של שיטה מתוך כתביו הפזורים של הרב. הרצי"ה והרב הנזיר נטלו מאות פסקאות בודדות בתקופות שונות במצבי רוח שונים, וסידרו אותן לכדי פסיפס רעיוני היצר תדמית של שיטה ערוכה".372 

			אביב"י דוחה טענה זו, לדבריו, בוודאי אחרי שהוצאו הקבצים יכול הלומד והמתבונן לבחון בעצמו את הכתבים ולהגיע למסקנות. נוסף לכך, לטענתו אין הכרח ללמוד מכתבי התלמידים את שיטת רבם.373 

			עמדתו של אביב"י ברורה ונחרצת. מקורותיו של הראי"ה ברבים מכתביו משנת תרס"ז, מיוסדת על אדני הספרות הקבלית: "...פענוח שפת הכינויים וריצוף הפסקאות על פי סדר האצילות מגלים כי פסקאותיו של הראי"ה מצטרפות לתיאור שלם של מהלך האצלה כולו, ולא עוד שבדרך זו מתברר כי שני מהלכי האצלה שלמים נכללו ונתפרשו בכתבי הראי"ה — מצטרפות לתיאור שלם של מהלך האצלה אחד על פי קבלת הראשונים, ומהלך האצלה שני על פי קבלת האר"י".374 

			שיטתו של אביב"י בפיענוח כתבי הראי"ה מבוססת על שפת הכינויים של המקובלים. הצורך לשקף ולבאר מושגים מופשטים בשפה מדוברת הביאה את המקובלים ליצור שפה של כינויים ושמות שמתארים את העולמות הרוחניים והתהליכים המתרחשים בהם. אביבי סוקר את השיטות והכתבים של המקובלים השונים,375 ובהמשך לכך מציג את עקרונות שפת הכינויים של הראי"ה.376

			קטונתי מלהכניס ראשי בין אילנות גדולים. אין ספק ששיטתו של אביב"י מבוססת וקוהרנטית. מהעיון בחיבורו ניתן לומר, ניכרים בה דברי אמת. מאחר שכפי שציינתי לעיל גם עמדתי לפני המפגש עם אביב"י היא כתבי הראי"ה מבוססים על כתבי הקבלה, מצאתי לי תנא דמסייע. 

			אוסיף נדבך נוסף לחיזוק העמדה כי יש שיטה סדורה בכתבי הראי"ה שאיננה פרי היצירה של תלמידיו בלבד. מעדותו של תלמידו הקרוב הרב דוד הכהן, (הנזיר): 'ויהי היום ואעל אליו בשאלה: רבנו קדושה יש כאן אצלו, רוח, השפעה סגולית, האם יש גם תורת הרב, תוכן לימודי מסוים, מה שיטה והתשובה כן, ודאי.'377 וכן בהמשך כותב הרב דוד 'עריכת חכמת הקודש נמשכה זמן רב, יותר מי"ב שנה [...] אך העריכה הייתה לא רק מהשקפת כללות השיטה, כ"א לכל דקדוקי בדברים נכתבו בחזון [...] והכל בהתייעצות והסכמת הרב זצ"ל'.378 

			אולם פטור בלא כלום אי אפשר. אינני מקבל את עמדתו של אביב"י באופן מוחלט. לעניות דעתי עמדה זו אינה מביאה בחשבון עיקרון חשוב בכתבי הראי"ה והוא העמדה ההרמונית המשלבת. בהמשך להקדמתו של הרב דוד הוא מציין את מקורותיו של הראי"ה: '...ב' ו־ג'. החיות הא־להית והאחות הכוללת מזה הזוהר ואדרות, בעץ חיים, ומספרי החסידות החדש, ובסיפרי המהר"ל מפר"ג, בפילוסופיא האפלטונית, ותורת החיים האורגניים, במדע הרוחני החדש...'.379 מעדותו עולה כי כל המקורות משתלבים בשיטתו של הראי"ה, שהרי הוא אינו מחלק באופן קטגורי בין המקורות. 

			ניתן להוסיף על דברים אלו לחיזוק הנחת היסוד כי כתיבת הראי"ה משלבת בין התחומים הקבלי, החסידי והפילוסופי, כל מרכיב המשקל והערך המתאים לו. יש פסקאות רבות בהם מגלה הראי"ה עמדה משלבת זו:

			תנועה אמיתית של חיים רוחניים, ממולאה היא מכל התנועות כולן שקדמו לה, ומלא עולם והקיפי דורות היא מלואה. נתנו לנו דחיפות שונות: התורה הנגלית והנסתרת, הפילוסופיא, ההשכלה המאוחרה, האגדה, הפלפול, חבת ציון, תחיית האומה והספרות, תנועת הפועלים, החסידות, הנטיה הקוסמופוליטית של המתקנים שבאשכנז, התעוררות המוסר, חיזוק התורה, הנטיה הסגפנית והקנאית, הבקורת והאמנות, דלדולי הכח המתבטאים ע"י יאושים והסתות שונות. כל חזיון יחידי מאלה אינינו עולם מלא, ויש מהם שהוא בגדר מחלה ורע מוחלט. אבל בהיותם מתאחדים ומתארגנים יחד כל אלה החזיונות ומקורותיהם וסיבותיהם, כל נטייה קובעת לה את מקומה לפי ערכה [...]. 

			מעדותו של הרב דוד הכהן ומפסקאות אלו (רשימה חלקית) עולה כי מבחינת הראי"ה המקור העליון הקבלי אינו המקור היחידי. הוא אומנם מקור מרכזי וברור כי שם נמצאים שורשי הדברים, אך הראייה הכוללת חייבת את השילוב הראוי. 

			בנושא הניגודים והסתירות שמצויים בכתבי הראי"ה, כותב אביב"י שהיו שפתרו אותם בעיקרון אחדות ההפכים,380 אך הם עצמם הודו שאינו שלם. הוא מצטט: "דומני שיתרונו היחסי של דגם 'אחדות ההפכים, נעוץ בכך שהוא מסוגל להתמודד עם רב־גוניתם של ביטויי הרב קוק נוכח המציאות [...]. עם זאת, יתרונו זה חושף גם את חולשתו. במסגרת כה פתוחה ומגוונת של "תורת אחדות ההפכים' אפשר לומר כמעט כל דבר ועדיין להישאר במסגרת הדגם לשון אחר, מעתה נוכל להסביר ברוח זו כל ביטוי שיופיע במשנת הרב קוק מבלי להפר את הרציונל ההגותי שבכתביו".381 

			אביב"י טוען כי: "אכן רדוד ושטחי הוא עיקרון אחדות ההפכים. הוא מאבד את המשמעויות הדקות ואת הגוונים השונים בהגיונו של הראי"ה, שהרי הניגודים והסתירות הנראים בכתביו מדומים הם, וכל כולם נובעים מאי ידיעת שפת הכינויים".382 

			לטענתו של אביב"י, הביטויים השונים הנראים כסותרים מבטאים בחינות שונות באילן הספירות. בהמשך מצטט אביב"י מדרך עץ חיים,383 שעל פיו אכן בספרות הקבלה יש סתירות לכאורה הנובעות מכך שהביטויים מדברים על בחינות שונות ומצבים שונים. היסוד שאביב"י מביא על מנת להסביר את הסתירות הוא ודאי נכון אך אינו נותן מענה מלא לסתירות כביכול שיש בכתבי הראי"ה. שהרי גם הראי"ה מזכיר בכתביו כי המציאות מכילה סתירות, כפי הפסקה שנביא לקמן, אומנם נכון הוא כי הראי"ה גם טוען כי הסתירות הן לכאורה ונובעות מהסתכלות והבנה מצומצמת של המציאות. על כן הפתרון שמציע אביב"י אף הוא אינו שלם. 

			מירסקי אף הוא תומך בהנחת היסוד כי המקור לכתבי הראי"ה מבוסס באופן משמעותי על כתבי הקבלה. הוא מבסס את עמדתו על מספר מוקדים בביוגרפיה ובקווים להגותו ובהתפתחות כתיבתו. "רישומי המורים והאסכולות האלה [של תחום הקבלה] ניכרים היטב ביומנו הראשון של הרב קוק, שהוא כינה 'ספר מציאות קטן', [...] שני נושאים העסיקו אותו במיוחד היחס בין הגוף הפיזי והטבעי לנשמה הא־להית, והייחס בין המוסר האוניברסלי למוסר היהודי...".384 וכן לאורך [חיבורו] "מדבר שור" מהדהדים רעיונותיו של הרמח"ל.385 וכן במאמר "עבודת א־להים" הרב קוק מבקש להבין את האידיאליזם של זמנו באמצעות הפריזמה של הרעיון הקבלי של הספירות [...]. באבחה אחת מחבר הרב קוק בין המטפיזיקה הפילוסופית מבית מדרשו של האידיאליזם הגרמני למטפיזיקה הקבלית".386 

			אני מעדיף את גישתו של מירסקי על זו של אביב"י. כפי שציינתי, לעניות דעתי רעיונותיו של הראי"ה שזורים ממרקם של הגיונות מחשבות מהמקורות השונים ומכולם מעצב הראי"ה את תפיסת עולמו. לעמדה זו מסכים גם מירסקי: "יומנים רוחניים הם דבר נדיר בהיסטוריה הרוחנית היהודית ופנייתו של הראי"ה לז'אנר אישי כל כך מגלה רבות הן על עצמאותו והן על כיוון מחשבתו [...] בקורפוס כתביו באופן כללי, טמונה במפגשים המורכבים בין מסורות אינטלקטואליות ורוחניות שונות — למדנות קלסית ויראת שמים פשוטה, התבוננות פילוסופית ואקסטזה וקבלה ליטאית".387 

			ראוי לציין כי דווקא בכתביו הראשונים, הראי"ה משתמש בטרמינולוגיה קבלית מובהקת, ומזכיר ספרים וכתבים מתחום הקבלה388 כפי שאציין בפסקה הבאה. לאחר עלייתו ארצה בתקופת יפו ואילך, הסגנון משתנה וכמעט שאין אזכורים של מקורות קבליים. אם ניתן להציע הסבר, מדובר בשלב שבו הראי"ה מבקש ליישם את הרעיונות והאידיאלים הקבליים. המציאות הקונקרטית עם עלייתו ארצה מסמנת מבחינה זו קו פרשת מים מהמעבר מד' אמות של הלכה וקבלה לתורת חיים שאמורה להיות מיושמת בארץ ישראל. 

			החוקרים שטענו כי הראי"ה לא היה מקובל אלא "יותר משורר מאשר הוגה דעות סיסטמתי",389 או "איש בשורה"390 וכדומה, הסתמכו בין השאר על סגנון הכתיבה המליצי, ועל הפסקאות שבמבט ראשון נראות כהבלחות רעיוניות. 

			סיבה נוספת היא העובדה שהראי"ה אינו משתמש בדרך כלל במושגים קבליים, וכפי שכינה זאת אביב"י, "שפת הכינויים". הראי"ה, כדרכו, אינו נוהג להזכיר את מקורותיו על כן היו מן ההוגים שלא ראו בו מקובל. אביב"י מראה באופן שיטתי את גישתו הקבלית בעיקר על פי "שפת הכינויים" שעל פיה אין הזכרה מפורשת של מושגים קבליים. יוצא מן הכלל בעניין זה הוא פנקסים טו וטז, שבהם הראי"ה מזכיר ספרי מקובלים וכותב ומפרש קבלה. 

			אביא מספר דוגמאות: התייחסות לכתבי הרמח"ל "לבאר מש"כ החסיד רמ"ח לוצטו בריש פרושו באד"ר (אדיר במרום) בעניין האברים המצטיירים ע"י צמצומים".391 "בעה"י (בעזרת הבורא יתברך) ביאורים והערות לספר הקדוש קל"ח פ"ח...",392 וכן "בשני עניינים נתן החסיד לוצטו ז"ל מקום להבנת דברי הזוהר הקדוש והאריז"ל וכללי חכמת הקבלה...".393 "בעה"י הערות לספר הקדוש פרדס רימונים להרמ"ק...",394 וכן על פי עץ חיים להאר"י "אולי מש"כ שער הכללים דמצינו נל"נ ורוחא ברוחארק לא נפש בנפש' בעניין מבנה הנשמה"395 וכן בעניין אור פנימי ואור מקיף על פי 'פתחי שערים' להגרי"י אייזיק חבר396 וכן בעניין הקו והמקיף 'עניין הקו שלא עד סוף המקיף".397 דוגמאות אלו בצירוף הרשימה המפורטת של מקורות הראי"ה שהביא ר' דוד הכהן בהקמתו לאורות הקודש, מציירים תמונה בהירה של ידע קבלי רחב ומקיף. 

			זיקתו של הראי"ה לעולם החסידות

			מן המפורסמות שהראי"ה ינק מתורת החסידות. מלבד התייחסותו המשפחתית לחסידות חב"ד, בצעירותו היה קרוב לר' יחזקאל ינובר מגרבייה מהמקושרים לבעל ה"צמח צדק".398 כמו כן מוזכר כי אבי זקנו של הראי"ה היה מחסידי בעש"ט הראשונים.399 בתקופת זוימל ובריסק נפגש הראי"ה עם גדולי ישראל שעסקו בנגלה ובנסתר: הגאון ר' משה יצחק רבין מפונוביץ, ר' מרדכי רוזנבלט ועוד.400 

			כביטוי לגישתו המשלבת בין העולמות, ניתן לראות בעובדה כי בהיותו סמוך על שולחן חותנו האדר"ת שנת תרמ"ח, הוציא הראי"ה קובץ "עטור סופרים", שבו השתתפו גדולי תורה הן ממחנה המתנגדים והן ממחנה החסידים.401 הרב מימון מספר על שיחה מפי הראי"ה שהייתה מבוססת על מימרה חסידית,402 באיגרות הראי"ה ציטט את דברי הבעש"ט מספר "כתר שם טוב",403 בהערות שהוסיף הרצי"ה בשולי דברי אביו ב"עולת ראי"ה" מוזכרים דברי הרד"ב מלאדי ב"עטרת ראש", "מליקוטי אמרים" להרד"ב ממזריטש, "מאור עיניים" להר"מ מצ'רנוביל, חידושי הרי"ם, השפת אמת, וכן "רסיסי לילה" לר' צדוק הכהן מלובלין.404 

			מעדויות של אנשים שהיו מקורבים לראי"ה עולה גם כן זיקתו לחסידות. הרב נריה מצטט בשם שמעון גליצשטיין שהיה מזכירו בלונדון והעיד שעל שולחנו היה מונח ספר ליקוטי תורה.405 וכן סיפר ר' אברהם צ'צ'יק "כשעלו האדמורים מגור מבנדין לירושלים ונכנסו לבקרו, היו שקועים בדברי תורה והגיע תימהונם לשיא כשרבנו התחיל לומר בע"פ משפטים ארוכים מהספר 'שפת אמת' על הצורה כצורתם כאילו נאמרו מתוך הספר".406 

			הדרי מביא מקורות נוספים וציטוטים רבים המאששים ללא ספק את קרבתו זיקתו ובקיאותו של הראי"ה בספרי וכתבי החסידות.407 אף כי הראי"ה ינק מתורת החסידות באפיונה הרחב, לפחות לגבי תורתו של ר"נ מברסלב, הוא נקט בתנועה כפולה "מחד גיסא ביקש להכיל ולאפשר למשיכה הזאת לפעול את פעולתה ומאידך גיסא לשים לה גבולות".408 על פי דרכו גם שאר רוח וקדושה צריכה גבולות ובעיקר איזון.

			חלק שלישי

			יסודות האיזון על פי כתבי הראי"ה

		
	
			הקדמה

			בחלק זה אציג פסקאות רבות של הראי"ה מהקבצים ומהפנקסים, שהמכנה השותף שלהם הוא עובדת היותם עוסקים בתורת האיזונים. המטרה לאשש את הנחת היסוד של עבודה זו כי לראי"ה יש משנה סדורה בנושא תורת האיזונים. בכוונתי להראות כי נושא האיזונים במשנת הראי"ה מתייחס לתחומים: המטפיזי, האפיסטמולוגי, האתי, הסוציאלי וגם בתחומים נוספים. כמו כן אשתדל להראות כי עקרונות דומים של איזון מתלווים לכל התחומים הנ"ל. 

			הפסקאות סודרו בחמישה פרקים: איזונים במקורות קבליים, איזונים בתחום האנכי, איזונים בתחום האופקי, עקרונות איזון, ואיזונים בתחום המחשבה. וביתר הרחבה, הפרק הראשון מטרתו להציג פסקאות שהביטויים בהם קבליים על מנת לחזק את הנחת היסוד כי המקור לתורת האיזונים של הראי"ה הוא מתחום הקבלה והחסידות. 

			הפרק "איזונים בתחום האנכי" עוסק במערכות יחסים בין התחום האידיאלי לתחום המעשי, בין עולם הרוח לעולם החומר. הפרק "איזונים בתחום האופקי" עוסק במערכות יחסים בין הפכים הנמצאים במישור ייחוס זהה כמו חסד ודין, פרטיקולרי ואוניברסלי, שכל ורגש וכו'. בפרק שעניינו עקרונות איזון אני מבקש להציג את העקרונות של תהליכי האיזון, סיבות ליציאה מאיזון, המנגנונים להשבת האיזון וכו'. 

			הפרק "איזונים בתחום המחשבה", התחום השכלי־הכרתי עוסק באיזונים בין דמיון לשכל, בין רגש לשכל, בין מיזוג רעיונות לשמירה על ייחודיותם. הפרק החמישי ישמש מבוא לחלק הרביעי שבעבודה, שמטרתו להציג באופן יסודי ומעמיק תחום אחד ומרכזי בתורת האיזונים של הראי"ה, מערכת האיזונים שכל לעומת אמונה. 

			בפרק הראשון, לאחר שאציג את עמדתי ביחס למקורות הראי"ה בנושא תורת האיזונים, אביא פסקאות המציגות את המקורות הקבליים שבהם באים לידי ביטוי עקרונות האיזון. על פי יסודות אלו ועל פי העולה מהפסקאות, אני מזהה שני מישורים עיקריים לאיזונים, המישור האנכי והמישור האופקי. המישור האנכי עוסק באיזונים בין בחינה עליונה לזו שלמטה ממנה, והאיזונים האופקיים מתייחסים לאיזונים במישור ייחוס זהה. האפיונים של מישורים אלו יפורטו בהמשך.

			הבחנה זו של שני המישורים אף היא מיוסדת על המבט הקבלי. באילן הספירות היא באה לידי ביטוי במערכת היחסים ביו בחינה עליונה בסדר ההשתלשלות לבחינה שלמטה ממנה, כדוגמת היחס בין כתר לחכמה או בין תפארת למלכות וכו'. במישור האופקי יבוא היחס לידי ביטוי בין חכמה לבינה, בין חסד לדין וכו'. 

			בפרק שני, לאחר העיסוק באיזונים בקבלה, אתמקד באיזונים במישור האנכי ובהמשך לכך באיזונים במישור האופקי. לסיכום שלושת התחומים אביא את הנושא הרביעי והוא עקרונות איזון ותהליכי איזון שבאים לידי בביטוי באופן שיטתי ועקבי במשנת הראי"ה. בכל אחד מארבעת התחומים, הפסקאות סודרו על פי מפתח עניינים שיובא בתחילת כל תחום. השתדלתי להציג באופן עקבי את עקרונות תורת האיזונים שזיהיתי בכתבי הראי"ה. בכל תחום אציג את מבנה הפרק אשר יכלול: עקרונות כלליים, החסרונות הנובעים מחוסר איזון, היתרונות שבאיזון, הגבולות שמערכת האיזונים זקוקה להם, התנועות הקיימות בכל תחום, וההדגמה שהראי"ה מדגים בכל תחום על פי הדמויות המופיעות בתורה. כמו כן, במקומות שניתן היה השתדלתי להביא סוגיות המיישמות בחיים הממשיים את העקרונות שהודגמו. 

		
	
			פרק ראשון 

			איזונים על פי הקבלה

			הקדמה

			הנחת היסוד של מחקר זה היא כי עקרון אחדות ההפכים, ותולדתו עקרונות האיזון מקורם על פי הראי"ה בתורת הקבלה והחסידות. על פי דרכו, הראי"ה משלב שיטות קבלה וחסידות מבלי שמצביע על מקורותיו. 

			בפרק זה נבחן פסקאות מתוך שמונה קבצים ומפנקסי הראי"ה, בהם באים לידי ביטוי יסודות הלקוחים מהקבלה והחסידות באופן בהיר ובנוסף לכך נוכחים בו עקרונות האיזון. מטרת הפרק להצביע על כך כי עקרונות האיזון של הראי"ה מקורם בקבלה ובתורת החסידות. הפסקאות סודרו על פי תוכנן.

			ברובן של הפסקאות המובאות באות לידי ביטוי שתי בחינות מנוגדות. ניתן להבחין בין שתי מגמות עיקריות: הבחינה האנכית והבחינה האופקית. הבחינה האנכית תתייחס לאיזונים בין ממד עליון בעולם הספירות לממד תחתון; הבחינה האופקית תתייחס לממדים ה"שמאלי" וה"ימני" באילן הספירות. נוסף לבחינות הנ"ל נתאר תהליכים המתרחשים בעולם הספירות ובהמשך נביא תנועות המתוארות בעולם הקבלה. כל אלו מהוות על פי הנחת היסוד של מחקר זה את בניין האב לרוב עקרונות האיזונים בתחומים השונים במשנתו של הראי"ה. 

			במישור האנכי נמצא איזונים בין העולמות העליונים שבהם אין אחיזה או למצער תפיסה מועטה, ובין העולמות המתגלים, בין ספירת הכתר לספירת המלכות, בין ספירת כתר לספירת דעת, בין ספירת תפארת לספירת מלכות, בין ספירת תפארת לספירת יסוד, ובין ספירת יסוד לספירת מלכות. בממד האופקי נביא איזונים בין ספירת חסד לספירת הדין, בין ספירת נצח לספירת הוד.

			תחום נוסף של איזונים אליו נתייחס הוא ספירות קו האמצע — דעת, תפארת, יסוד — שיוצרות איזון בין בחינות הקצוות. לטענת הראי"ה מקורם של ההפכים אחד, והם באים לידי ביטוי כחלק ממהלך היציאה לפועל של בחינת האחדות. טענה נוספת שנטען על פי עקרונות האיזון של הראי"ה היא, כי שתי הבחינות המנוגדות נדרשות לתהליך השלם וליצירת מציאות מיטבית. אופן תהליך השילוב המיטבי בין הבחינות המנוגדות, יש שהוא תהליך דינמי ויש מצבים בהם התהליך הוא סטטי. הביטויים המתארים תהליכי איזון בהם נפגוש הם: שילוב, התמזגות, התאגדות, התאחדות, חיבור, כלי אחד, עקידה עליונה, נעם, משקל נכון. 

			מהו האיזון, ובאיזה אופן הוא בא לידי ביטוי? בכל מפגש ואינטראקציה בין ערכים מנוגדים או שונים נוצרת מערכת יחסים הדדית, מערכת זו יוצרת דינמיקה ותנועה בין הבחינות, תנועה שבה לעיתים נוצר מתח והתנגדות לערך המנוגד או השונה, כאשר מערכת היחסים מגיעה למנוחה סטטית או דינמית. מצב זה מוגדר מבחינתי כאיזון. האיזון כמגמה הוא השאיפה למצב או תהליך מיטבי. יציאה מאיזון והפרתו פוגעת באיכותו של התהליך. 

			שתי בחינות שנמצאות במערכת יחסים של השפעה הדדית של האחת על רעותה או בתהליך של מעבר מבחינה אחת לאחרת (כמו בעיקרון התהליכי של "רצוא ושוב" או "ההתכללות" וכפי שנרחיב בהמשך), אין ספק שגם קצב התהליך דורש איזון. תהליך מהיר מדי או איטי מדי מביא לתוצאות שאינן מיטביות. בתהליך הבריאה נמצא עיקרון האיזון באופן מובחן, הוא נמצא ביחס שבין האינסופיות והסופיות המוגדרת וכן ביחס בין המסגרת הקשוחה בחינת הדין ובין הבחינה המעודנת של החסד. עיקרון האיזון יתייחס לבחינת המינון והיחס שבשילוב בין הבחינות המנוגדות, וגם לבחינת קצב השינוי. 

			בפסקאות שלפנינו נמצא ביטויים חוזרים: מיזוג, הרמוניה, שילוב וכו' המתארים חיבור בין בחינות. פעמים רבות הבחינות מנוגדות, והשילוב בין בחינות דורש תהליך מיטבי. תהליך זה אינו אקראי והוא מכונה במחקר זה איזון. 

			בפרק הנוכחי אנו עוסקים במושגים מתחום הקבלה והחסידות. כל מושג דורש הרחבה רבה על מנת להקיפו באופן יסודי. ברצוני להדגיש כי אין מטרתו של חיבור זה לבאר באופן יסודי את המושגים הקבליים בכתבי הראי"ה. מטרתי בחיבור זה היא לעסוק בתחום האיזון בלבד, על כן ההסבר של המושגים יהיה מצומצם, ומטרתו לאפשר את הבנת עקרונות האיזון שבתחום. אשתדל בכל נושא להפנות למקורות העוסקים בהסבר הקבלי בכתבי הקבלה ובמחקרי הקבלה.

			הפסקאות בפרק זה סודרו על פי תוכנן:

			א. 	תהליכים בבריאת העולם. 

			ב. 	אחדות וריבוי. 

			ג. 	עולם הספירות. 

			ד. 	תנועות בבריאה. 

			כל נושא כולל מספר מושגים שיבואו ככותרת בראש הפסקאות.

			א. תהליכים בבריאת העולם 

			בחלק זה אתייחס לפסקאות בהן הראי"ה עוסק בתהליכי יסוד בבריאה על פי עקרונות הקבלה. עקרונות האיזון בפסקאות אלו יהוו בניין אב להבנת תהליכי איזון שבציר האנכי. 

			המושגים שיידונו: האין סוף וחוק הנמנע (צמצום), קליפה קודמת לפרי, עיגולים ויושר, עלמא דאיתכסיא ועלמא דאיתגליא, אור פנימי, אור מקיף. 

			התהוות חק הנמנע הוא הכלי הראשון, שהוצרך להיות מוקדם להתפשטות. הוא הטוב הראשון של הארת היכולת, שעל פי עומק החכמה והחסד העליון. הצמצום הקדמון של כינוס היכולת המוחלטה גרם להתגלות חוק הנמנע, שממנו מתענפים כל הנמנעות המוכרחות, שכל האורות הנפלאות של כל הגדולות, של החסדים, של גבורת הגבורות, ושפעת הכוחות של היכולת העליונה, הבלתי גבולית ואין סופית, מתראה על ידם דוקא. מעיקרא חשוכא והדר נהורא.409 

			האור העליון מתגלה על ידי כלים שהם בבחינת הגבלה ודין. על פי הסברו של הראי"ה בפסקה זו, יש לבורא בחינות של אין סופיות ומידת הגבלה. הצורך במידת ההגבלה היא על מנת שהאין סופיות תוכל לבוא לידי ביטוי ולהתגלות במציאות המוגבלת. עצם ההגבלה היא דין וחושך שכן היא מגבילה את אור אין סוף, אבל למעשה מטרתה להביא אור מוגבל כזה שהמציאות יכולה להכיל.

			גם בחינת החסד, שהיא בחינת התפשטות, גם היא מוגבלת בכלי שמגלה את בחינת ההתפשטות האין סופית. כאמור, עצם הגדרת המידה יש בה צמצום ביחס לבחינה האין סופית.410 עיקרון האיזון בבחינה העליונה נוגע ליחס בין הצמצום והגילוי, האיזון בין בחינת ההשפעה וההגבלה יבוא לידי ביטוי בפסקאות רבות. 

			קליפה קדמה לפרי — העולם שנוצר מתוך התוהו הוא מצב היולי שבו עדיין אין סדר וחוקיות. תהליך הבריאה של העולם מתואר בקבלה באופן מפורט. המעבר ממצב של עוצמות גדולות שאינן מאוזנות ולא ניכרת בהן מגמה מסודרת, מאפיין את תחילת התהליך, מגמתו היא להביא למצב של יציבות וחוקיות. בקבלה, תהליכים אלו מתוארים במושגים של עיגולים ויושר, קליפה ופרי, שהראשונים מאפיינים את תחילת התהליך והאחרונים את המגמה. "עיגולים" קדמו ל"יושר" וה"דינים" ל"חסדים". בהמשך לפסקה הקודמת, בתהליך הבריאה לאחר ההתגלות של הבחינה הבלתי מוגבלת בשלב הראשון, נדרש הצמצום שהוא בבחינת הדין. לעובדה זו יש השפעה על תהליכים רבים בהם הצד הגס והחיצוני מקדים את הבחינה המבוקשת. 

			העולם נוצר מתוך תוהו ובוהו, הקליפה קדמה לפרי, החומריות והגסות הקדימה לבא, הדינים הקשים והגבורות שלטו לפני התגלות החסדים, העיגולים קדמו ליושר. ובעולם הפנימי, בעולם הרוחני, הציורי, האידיאלי והאמוני, גם שם הדבר נוהג כן, קדימת הקליפה לפרי. העזות, המרוצה, השטיפה החזקה, מתבצרת במקום נמוך ומזוהם, ומשם יוצאת ונלקטת תמצית שמתעדנת ומתרחנת, מתטהרת ומתקדשת, עד שנותנת את ריחה הנפלא, ריח ניחח לד'.[...].411

			הראי"ה מצביע על תהליכים בבריאה של הקדמת הקליפה לפרי, העיגולים ליושר והדין לחסד. תהליכים אלו מאופיינים במעבר ממצב של גסות וכוחניות למצב מעודן ומאוזן, כאשר החסד מופיע ומעדן את הדין. תהליך זה, כפי שמדגיש הראי"ה, מאפיין את ההתפתחות של העולם כמו את התפתחות הנשמה. הביטוי של ה"קליפה" שמייצגת את הצד הגס הבלתי מפותח ומעודן, הנחוץ להתפתחות התקינה של ה"פרי" המייצג את המגמה והמטרה. יש שהקליפה השומרת לפרי מעודנת ומייצגת את הפשט שבתורה, שהוא שומר על היסוד הפנימי. בדוגמא זו בא לידי ביטוי עיקרון של הראי"ה שעוד נעסוק בו, לפיו אין רע מוחלט, יש טוב מצומצם. האיזון והיחס בין הקליפה לפרי נחוצים לתהליכי התפתחות. 

			הקליפה הטובה, קליפה שבקדושה הנמשלת לקליפת הקנמון, שיש בה טעם מתוק וטוב, מתגלה היא בכל ארחות ההשכלה הפשטית המבארת באורח הפשט את התורה והאמונה, טעמי המצות, וכל השפעת הקודש. 

			אע"פ שהביאור הוא בדרך של קטנות, ואין להענינים אותו הגודל והשיגוב שיש להם במעמקי הרזים, מ"מ הוא ענין נכבד מאד, הראוי להקבע בתור חטיבה לימודית, ולהתעסק בהשוייתו עם גוף הפירוש היותר עמוק, ורזי עולם היותר פנימיים. 

			ההרצאה הפשטית מבארת את הכל ע"פ יסוד הדמיון האנושי, שכלו ומוסריותו, געגועי לבבו ורשמי הרגליו, בין בתור יחיד בין בתור ציבור, והרבה ענינים מאד מגופי תורה מתפרשים עי"ז. והאדם צריך להסתגל להצד הגלוי בכל עומקו, ביפיו וטובו, ולחבר עמו את ההסתכלות היותר חודרת ופנימית, שיח קודש של רזי עליון.412 

			על פי הראי"ה אני מוצא דמיון בין תהליכי ההתפתחות העולם הרוחני והנשמה, וכמו כן בתהליך הגשמי של התפתחות הפרי בפועל. 

			כשהארת הנשמה מתפתחת יפה, מכירים בהכרה ברורה איך כל המחשבות המשוטטות בעולם הן אחוזות וקשורות זו בזו, וכולן יחד עושות חטיבה אורגנית שלמה. ואז הבינה תופסת איך שכל המחשבות הגסות, הרעות, ההורסות, הן קליפות שומרות את המחשבות הפנימיות, הקדושות, הנצחיות והמלאות אור חסין וקדוש עדי עד. אמנם צריך לעמוד על המשמר, לסדר יפה את המערכה הרוחנית, שלא תתפרץ הקליפה לפנים במקום האוכל, כי אם תשמור את ערכה ואת מקומה ואז הכל עשה יפה בעיתו.413

			תהליך זה של מעבר בין קליפה לפרי, בין הגורם החיצוני שתפקידו לשמר את התוכן הפנימי, ובין התוכן הפנימי התכליתי, משקף תהליך איזון דינמי שבו הגורם שדרוש איזון הוא הקצב של התהליך והאיזון בין הגורמים. הסרה מהירה מדי של הקליפה תביא ליציאה לקויה של הפרי לפועל (כמו שיציאה מהירה מדי של הגולם מתוך עטיפתו לא תאפשר לו להיות פרפר). 

			בעולם הרוחני ניתן להביא כדוגמאות לגסות ועוצמות של תוהו, את תהליך יציאתן לפועל של משיח מאיסורי עריות כביכול, מוחלטות של שלטון, מוחלטות אמונה שאינה מבוקרת, שמגיעה ליצריות ומעשים אכזריים. 

			בפסקה הבאה הראי"ה מבאר בחינה מסוימת באיזון שבין עלמא דאתכסיא, העולם הנסתר,414 ועלמא דאיתגליא, העולם הגלוי. העולם הנסתר הוא ביטוי של הממד הרוחני שאין בו השגה או למצער ההשגה בו מוגבלת מאוד, לעומת העולם הנגלה. על פי דרכו שתי בחינות לאמונה — אמונה סגולית עליונה ובלתי מבוארת מבחינת השכל, ואמונה מודעת המוסברת בדרכי השכל האנושי. האיזון בין שתי הבחינות בונה את הקומה השלמה.

			אמונה שאין השכל מסכים לה, מעוררת היא קצף ואכזריות מפני שהצד היותר עליון שבאדם, שהוא השכל, נעשה עלוב מחמתה. אמנם האמונה העליונה, אף על פי שהיא כמוסה מאד, ודרכי ד' נפלאים הם, יש בהם נועם גדול כל כך, שהקצף המתעורר מצד כפיית השכל מתבטל מיד, ונהפך בעצמו למתיקות גדולה ולאור צח, מפני ההופעה האלהית המתחברת עימו, ויורדת עד האמונה התחתונה, המתחברת עם השכל הישר שבעולם הגלוי. ועלמא דאתכסיא ועלמא דאתגליא נעשו מתאימות, ובונות יחד את בית ישראל, בחן כפול, והוציא את האבן הראשה, תשואות חן חן לה.415 

			שתי הבחינות המנוגדות לכאורה, הבחינה הנסתרת העליונה והבחינה הנגלית התחתונה, נמצאות בחוסר התאמה ביניהן. התנגשות זו יש בה צער שבו כל בחינה "סובלת" מחברתה. התחום העליון שאינו מושג לשכל האנושי, המפגש עמו מצד אחד מביא להתקוממות שכן השגות שאינן מובנות יוצרות מבוכה ומתוך כך התנגדות פנימית. אך העוצמה שבהשגה, המפגש עם המופלא, באופן סגולי יוצר הערצה. 

			ניתן להבין את דברי הראי"ה באשר ליחס שיש למאמינים הרציונליסטים ביחסם לתורת הסוד. אף שאין הכלי השכלי משיג את הסוד, באופן סגולי המפגש עם התוכן הבלתי מושג מביא להתפעלות. תהליך האיזון ביניהן מצמיח בניין חדש ומשוכלל, שבו הביטויים הקבליים מקבלים הבנה רציונלית מתוך משלים, דימויים או דרכי הסברה במושגים המובנים לשכל הרציונלי. בדרך זו צעדו המהר"ל מפראג, הוגי תנועת החסידות ובמיוחד החב"דית וכמובן הראי"ה. 

			בעולם הקבלה, בחינות עלמא דאתכסיא ודאיתגליא מכונות רחל ולאה (שבעולם הממשי באו לידי ביטוי בדמותן של האימהות). האיזון ביניהן הוא בבחינת תפארת, בחינתו של יעקב, הבחינה הממזגת, קו האמצע. מהלך רעיוני זה מוסבר בפסקה הבאה באופן בהיר יותר. יציקת התוכן העליון הבלתי מוגבל כאמור, לתוך תבניות מוגדרות של מילים, מושגים והגדרות, מחייבת צמצום. בדומה למורה בעל ידע רחב שצריך לצמצם את השגתו למילים קצובות כדי להעביר את הרעיון לתלמיד ששכלו מצומצם יותר, יש כאן צער על כך שהחכמה הגדולה לא יכולה לבוא לידי ביטוי, אך גם הבנה שצורך זה בלתי נמנע והוא חלק מתהליך של פיתוח שכלו של התלמיד. המטרה השלמה היא כמובן שמתוך כך התלמיד יפתח את שכלו ויוכל להגיע להשגתו של המורה ויותר מכך. האיזון בין המגמות בא לידי ביטוי בבחינתו של יעקב, מידת התפארת, שמשלב ומאזן בין החסד לגבורה וגם בין הבחינות העליונות בעולם הספירות לבחינות התחתונות של יסוד ומלכות. 

			ההארה שהיא למעלה מן האותיות המחשביות, דוחקת היא את האותיות ומטשטשתן. ומכל מקום מוכרחות הן האותיות להיות משתתפות עם ההארה העליונה, אלא שהקרבה המצרנית ביותר מביאה את התוכן לידי התנגשות, ההארה סובלת בהגבלתה על ידי האותיות, נגד הטבע המתרחב שלה, והאותיות סובלות דוחק של התפשטות נגד טבען. ועל ידי צער גדול, וברחמים רבים, וברוב תפארת וגודל אמת, מתאחדים אלה שני היסודות, של הארה רוחנית עליונה שאינה סובלת גבולים, עם אותיות דורשות הגבלה ובירור מצומצם, לבנות בנין עולם קבוע. ורחל ולאה, שהן אחיות צרות, בונות שתיהן את בית ישראל בכחו של יעקב, אשר פדה את אברהם מצער גידול בנים, והיה לתפארת ישראל ברחמים רבים. תתן אמת ליעקב.416 

			הבחינה של תפארת, שהיא בחינת תורה שבכתב (כדלקמן), מביאה לידי ביטוי את המיזוג שבין רוחניות עליונה ובין הגבולות של האותיות שהן ככלי מכיל.

			אור מקיף ואור פנימי

			מושגים נוספים שהראי"ה מתייחס לאיזון ביניהם הם האור הפנימי והאור המקיף (יש קשר כמובן בין מושגים אלה לעיגולים ויושר). האור המקיף וכן העיגולים, מתייחסים לבחינה האידיאלית קודם ירידתה למציאות המוגדרת והמובחנת. מידתו של אברהם, בחינת חסד עליון, מייצגת את האור הא־לוהי האין סופי השופע ומתוך כך, בהופעתו במציאות הממשית מניע את אברהם בבחינת "כליותיו נעשו לו כמין שני רבנים",417 לפעול כשהחסד מוטבע בנפשו. 

			אור זה מקבל ביטוי במידת התפארת המאזנת בין חסד לדין, מידתו של יעקב, ועוד יותר מכך בשילוב המאזן שבין בחינתו של משה ושל יעקב, כאשר משה מייצג את האור המקיף העליון ויעקב את האור הפנימי, הפוגש את החיים הממשיים בפועל. 

			עובדה נוספת שמצביע עליה הראי"ה היא כי אור מאוזן זה (בחינת אמצע בספירות) מהווה מצע ובסיס לאור העליון של בחינת הדעת (ועוד נדבר על כך).

			בזיכוך הרוח, כל פגם מוסרי אפילו רחוק ודק מאד מורגש הוא על ידי הבטאה פנימית של מוסר כליות, וכל עילוי מוסרי מתגלה מעלתו על ידי הארה רוחנית, [...] זאת היא מדתו של אברהם אבינו, שקיים את התורה כולה עד שלא נתנה [...] כששני האורות הללו מתכנסים ומתאחדים יחד, יסוד הפנימי ויסוד המקיף, שהוא מתהוה למורשה בישראל על ידי כוחו של יעקב, שנסתגלה אצלו סגולת האבות, להיותה אחוזה בשלשלת הקודש של הדורות כולם, שבטי יה עדות לישראל, מאיר אור התפארת הנשמתי, במלא ברקו, מבית ומחוץ, יעקב מלבר ומשה מלגאו. האור המקיף הוא האור הפנימי, מצד כל היקום, זהו אורו של משה הנשאב מתורה של מעלה, חמדה הגנוזה מימות עולם. וזהו אור החיים, לחיי החיים. והאור הפנימי, זהו האור הבסיסי, העומד בתור חומר עליון ונשגב, לקבל את הצורה הרוחנית של האור המקיף, והוא מקור הדעת, שוכן החדרים.418

			פסקה זו מבארת את תהליך השילוב בין האור המקיף והפנימי.419 אור פנימי, על פי הראי"ה, מהווה את הבסיס עליו חל האור המקיף. מקורו העליון של המקיף, שהוא אור הדעת, מגיע מבחינת כתר.420 כלומר מקור ההשראה העליון שממנו שואב משה את בחינת תורה שבכתב, שכפי שהבאנו בפסקה הקודמת מושגת מתוך כניסתה לתבנית האותיות של תורה שבכתב, התאחדות זו על פי דרכנו היא תוצאה של איזון בין המופשט המוחלט ובין האור הפנימי שממנו יש יכולת השגה. 

			מירסקי רואה בשאלת האיזון בין האור הפנימי למקיף, ביטוי לנושא מהותי שהעסיק את התאולוגיה המערבית וכמובן היהודית, היחס בין האימננטיות והטרנסצנדנטיות של נוכחות הבורא. "בפרשנותו של הרמח"ל לתורת האר"י 'עיגולים' הם פרספקטיבה א־לוהית כללית המנהיגה את היקום [...] 'יושר' הוא הקו האנכי המוחדר עמוק אל תוך העולם [...] 'יושר' כידוע מתאר גם את המוסר הבסיסי, הטבעי — את ההגינות האנושית".421 הראי"ה מסביר את היחס בין הבחירה החופשית, הרצון למימוש עצמי, מול חוקיות ההוויה. מושג החירות (שעוד נדבר בו), העסיק מאוד את הראי"ה. בפסקה הנ"ל הדגש הוא על שתי ההארות הללו המשפיעות בעם ישראל, דרכן של שתי דמויות המעצבות את דרכה של האומה. 

			ב. אחדות וריבוי

			בסעיף זה נבאר מספר פסקאות המתארות תהליך של יציאה לפועל מעולם של אחדות א־לוהית כוללת המתפרטת לבחינות מובחנות. תהליך זה הינו יסוד במהלך בריאת העולמות, היציאה לפועל של בחינות רבות שבשלב האחדות נמצאות כמכלול אחדותי במאציל, כאשר בתהליך הבריאה כל בחינה מופיעה כפרט עצמי ומובחן. 

			הראי"ה מצביע על תהליך של "כלל ופרט וכלל". בשלב הראשון ההוויה כולה מצויה באחדות שלמה. השלב השני של תהליך הבריאה, הוא יציאה לפועל של הבחינות שהיו כמוסות באחדות הראשונית. אחדות ההוויה מתפרטת לבחינות רבות (ההסבר לכך שהבורא "מבקש" שבחינת האחדות תופיע במציאות ומשום שאין אפשרות לנבראים לקבל את האור האחדותי על כן הוא מתפרט לבחינותיו). בפסקה זו יש עניין מיוחד למחקר זה, שכן הראי"ה מצביע על שתי מגמות של הנשמה — המנוחה ושאון החיים. משמעות המושג חיים על פי פסקה זו היא הדינמיקה של הקיום.

			המושגים הקבליים שיובאו: רחל ולאה, תפארת יעקב, חשמל, שרי בפירודא וסיים בחיבורא. נקודת המוצא של הראי"ה היא שהעולם במהותו הרמוני ואחדותי. המקור לגישתו על פי הנחת היסוד של חיבור זה, היא הקבלה. תמיכה לעמדות אלו באות לידי ביטוי בפסקה הבאה:

			חכמת האמת מלמדת אותנו את אחדות העולמים, את הצד של השיווי שיש בהוויה כולה [...] מתגלה לנו ההוויה בכל היקפה, מהיצור היותר קטן עד ההופעה הרוחנית המלאה גדולה גבורה ותפארת, מעותרת הכתר חכמה בינה ודעת, מבליטת בגדולתה את נצח הנצחים ובגבורתה מאגדת את כל ההפכים...422

			בשלב הראשון של הבריאה קיימת מציאות של "כלי אחד" ובחינת מנוחה סטטית, בשלב השני — ריבוי והיפרטות — יציאה לפועל של הבחינות שהיו במצב אחדותי, שלב שלישי — מנוחה ושלמות. הפסקה הבאה מתארת את שתי המגמות בנשמה, מנוחה ותנועה. החיים מתוארים כתנועה תוססת. הראי"ה מסביר כי מגמות אלו של הנשמה מקורן בשורשי הבריאה. 

			בקבלה מתוארים השלבים הראשונים של הבריאה באמצעות תהליך של יציאה מאחדות לריבוי, היסוד האחדותי מתואר כעולם העקודים ועולם הריבוי כעולם הנקודים (מושגים אלו לקוחים מהתיאור בתורה של הסכם יעקב עם לבן וחלומו של יעקב). כמו כן, הראי"ה מתייחס לבחינת המעבר מעולם של ספירות לעולם של פרצופים, שהם בחינות מאוזנות יותר בעלות יציבות. 

			שואפת היא הנשמה מצד אחד אל המנוחה, אל השלוה הפנימית, משקפת היא צלם אידיאלה הנכסף בתבנית כל העולמים, ומצד אחר היא שואפת אל החיים, אל החיים הגמורים, שבהם יש תנועה, קול, תשואות חן, שירה אדירה, וזמרת אל. מכירה היא על כן את העולם בסוד יצירתו. רואה את מקור המנוחה במקור הפעולה, את החיים והשלום בחוברת, והחיים והשלום יחדו ממקור האמת יצאו. 

			היצירה מתבארת מיסוד העקוד, המילוי ההרמוני, הכל בכלי אחד, ויוצאת בסוד הניקוד, הנקודים,423 העולמים והבריות לאין תכלית, הכחות בפירודם, ובהתגברותם. האינדיוידואליות המתאדרת, והרוממות של החיים, בכל שאונם הנחמד, אל השלום. בהכרה, כי הפירוד, החיים שהשאון והניגוד הוא מקור שבעם, הרי הוא מביא את המות ואת הכליון, את הרשעה ואת השקר, נלקחת תמצית השאון. נעימת התנועה. עליות ההתחדשות, ובאה לעולם נעלה ומרומם, שסגולת הנקודים מוארים בו, ביושר הברודים, הקוים המסודרים, בשאיפת העקידה העליונה, העומדת בשיא גבהה.424

			כאמור, הראי"ה מבאר את תנועות הנשמה כנובעות ומשקפות את תהליך יצירת העולמות מאחדות מוחלטת ליציאה לפועל והפרטות. תהליך זה גם כולל את הכוחות המנוגדים ואת בחינת הכיליון. עם זאת, הראי"ה מבאר כי תהליך זה הוא בבחינת ירידה לצורך עלייה, כך שבסיומו של התהליך ההוויה תבוא לתיקון בבחינת הברודים ובניית הפרצופים השלמים, כלשונו בקווים המסודרים, שזו כאמור בחינה בעלת יציבות, מאוזנת, מתוקנת ושלמה.

			הפסקאות הבאות מהוות חיבור בין סעיף א לסעיף ב. חלק א, שכאמור עוסק בבריאה הראשונית של העולמות, וחלק ב מתאר תהליכי המשך. כפי שציין הראי"ה בפסקה הקודמת, בשלב הראשון "האינדיוידואליות המתאדרת", והרוממות של החיים, בכל שאונם הנחמד, אל השלום, בהכרה, כי הפירוד, החיים שהשאון והניגוד הוא "מקור שבעם", הריבוי, הוא המגמה שמטרתה להביא לכך שכל בחינה תצא לפועל במלוא עוצמתה. 

			את רעיון היציאה לפועל והצורך של כל בחינה להביא את עצמה לידי ביטוי, הראי"ה מיישם גם על תורת הנפש. עקרונות דומים פועלים בהוויה ובנשמה, בבחינת האדם הוא "עולם קטן".425 

			כשהאידאלים הנשגבים העומדים במצב של תוהו, בשורש הנשמה ומקור שאיפותיה, מתגבלים בגבול וגדר ידוע — מיד הם מתקדרים ויורדים מחביון עוזם. הם מקבלים יתרון מעשי ותפיסת יד של פעולה ע"י הגדרתם, אבל הטהר העליון שהיה להם לפני התגלמותם בגדרם המיוחד — חדל מהם. 

			נצמצמה האורה, יורדת היא לפעמים מאד מחסנה ומגיע עד מחשכים בצמצומה לצורך הערכת מהותה [...] אם לא נתעבתה כל כך ואם לא ירדה מעז מרחק גדול מידי — אז דרך התשובה פתחוה לפניה... אבל גם אם כח ההתגלמות יהיה חלש מידי — אז יוכל לשוב ולהתפורר ולשוב לאפס על ידי תשוקת המרומים [...] ומרוב אומץ להתעלות אל מקורם הציורי — יוכלו האידאלים המגולמים לאבד את כשרונם המעשי.426

			כהנא, מזהה אצל הראי"ה עקרונות של תורת הנפש שיסודם בקבלה, בתהליכים של היצירה הראשונית. יסוד הצמצום בתורת האר"י מקבל משמעות אנושית. "כל הסיבוכים מתחילים בכך שהעצמי שואף להתבטא במלא אינסופיותו ואילו המדיום שבו עליו להתבטא — כמו הגוף הוא תמיד צר ומוגבל [...] הדרך היחידה להתמודד עם הפער הזה היא הצמצום".427 

			כהנא (על פי תפיסתו של רוטנברג) טוען כי השאיפה האידיאלית של הנשמה להופיעה את עצמה במלוא עוצמתה נתקלת במגבלות הגוף, אך לא פחות מכך במגבלות הזולת והחברה. מאחר שלכל פרט רצונות משלו, חוסר היכול לצמצם את הרצון של הפרט ולאפשר לרצון הזולת להופיע, דורש צמצום. 

			על כך טוען כהנא "הצורך בצמצום מחייב אותנו ללהטט בין שתי סכנות: 'מצד אחד אם לא יהיה צמצום נקלע למלחמת הכל בכל. מצד שני הוויתור על מימוש רצונותיי עלול לגלוש לוויתור מוחלט על המימוש העצמי'".428 

			יש צורך לאזן בין שתי השאיפות. הדבר נכון לשאיפות הבין אישיות וגם באישיות עצמה, והוא הצורך לאזן בין הנטייה החומרית לרוחנית.429 מעניינת העובדה כי הביטוי שמביא כהנא לאיזון מתבטאת בפעולת הצמצום. איזון לפיכך מצריך פעולת הגבלת כוחות השואפים למיצוי מלא.

			בהמשך להבנה כי יש צורך לאזן במערכת היחסים, פרט זולת, פרט כלל, ובפרט עצמו בין הגשמיות לרוחניות באדם עצמו, מוסיף הראי"ה מערכת איזונים נוספת, האיזון בין ההשפעה שבאה מחוץ לאדם לזו שבאה מתוכיותו. בין שתי מגמות אלו עלולה להיווצר התנגשות. בנושא ההתפתחות האישית וגילוי הכישרונות הייחודיים, טוען הראי"ה: 

			כל מה שנכנס בנשמה אחת מהשפעת חברתה, אף על פי שמועיל לה הדבר מאיזה צד, שסוף כל סוף הוא מקנה לה איזו ידיעה, טובה איזו הרגשה טובה ומועילה, לפעמים הוא גם מזיק גם כן, במה שהוא מערב יסוד זר במהותה, ואין העולם משתלם כי אם במעמד של שלילת ההופעה הזרה.430

			יש צורך באיזון בין ההשפעה הבאה מבחוץ לזו הנובעת מהאדם עצמו. כהנא מסביר כי ודאי הראי"ה אינו תמים, כל חינוך מבוסס על השפעה הבאה מבחוץ, אך הראי"ה "רוצה להעמיד אותנו על המחיר שאנחנו משלמים על 'ההשפעות' האלה (גם כשהן חיוניות לגמר) ולהעצים את כמיהתנו העמוקה להשתחרר מהן".431 האיזון בין הכוחות הרוחניים הנובעים והפועלים מנשמת האדם ובין אלו המגיעים מחוץ לו הוא הכרחי. 

			במהלך מגמת ההיפרטות של הבריאה, ניתן להבחין כי בשלב הראשון, הנטייה הכמותית יש בה פחיתות מעלה ביחס לבחינת האיכות, אך בהמשך התהליך, הראי"ה מסביר כי הכמות נעשית איכות. תהליך זה הוא חלק ממהלך בבריאה של עקרון האור הבא מתוך החושך, כלומר הוויה מתוך העדר.432,   433

			קטרוג הלבנה434 היא נטיה כמותית, לפי הערך. שני מלכים בכתר אחד אי אפשר שישתמשו, אלא יהיו שני כתרים. אבל הכתר האחד הרי הוא מלא איכות רעננה, עמוקה, מקודשה מגניזת הקודש, קדשי הקדשים של הצחצחות העליונה. וכמדתה הרבה צבאותיה אחרי שמיעט אותה, והמהלך הולך כבר באריכות, באיטיות, בהדרגה, עד שההתפוצצות הכמותית תשוב לאור האיכות היותר עליונה, ביתרון האור שמתוך החושך דוקא.435

			סתירות וניגודים מקורם

			נושא הניגודים הוא עקרון מרכזי בתהליך היציאה לפועל של הבריאה ממצב של אחדות לעולם של ריבוי. כפי שציין הראי"ה בפסקה לעיל, "העולמים והבריות לאין תכלית, הכחות בפירודם, ובהתגברותם. האינדיבידואליות המתאדרת". כשכל בחינה מגמתה להביא לידי ביטוי את ייחודה האינדיבידואלי, נוצרים ניגודים. 

			בפסקאות הבאות יסביר הראי"ה את מקור הסתירות והניגודים. להלן נביא מספר פסקאות המבארות את הסיבה לכך, מבחינת ההסבר הקבלי ומבחינת ההסבר השכלי. במציאות, על פי דרכו של הראי"ה, הסתירות נובעות בין השאר מבחינת "החשמל". בחינה זו על פי תיאורו היא הכיסוי המפריד בין בחינות שלמעשה מאוחדות במקורן. 

			עובדה זו מהווה המשך להסבר האור והכלי שהובא לעיל, המתאר את כניסת האור הבלתי מוגבל למסגרת אותיות ומקבל את צביונן. כך גם בחינת החשמל מהווה את הגורם המגביל, אף שאינו מובחן כמו האותיות, ובכך יוצר הפרדה, כך שלמעשה הניגודים אף שמקורם אחד, ההבחנה ביניהם היא חיצונית ואינה מהותית. כאמור יש צורך בניגודים על מנת לאפיין, להגדיר ולהוציא לפועל כל בחינה בשלמות.

			סתירה מצד הגבלות בחינת חשמל

			אין חכמה סותרת חכמה, ולא יושר סותר יושר, לא יופי סותר יופי, ולא אמת סותרת אמת. ומכל מקום הכל מלא סתירות מאלה המידות, הסותרות במערכותיהם זו את זו לא מצד עצמם, אלא מצד החשמל436 של הנגוהות, הדומה לעור המלביש את הגויה החופף אותם. שבזה הם עומדים ביחס ניגודי זה לזה.437

			בפסקה הבאה הראי"ה נותן הסבר רציונלי לסתירות הנובע מסגנון חיצוני. שלא כבפסקה הקודמת, המאופיינת בהמשגה קבלית, הראי"ה מדגיש כי ככל שההשכלה חודרת לפנימיותן של ההבנות, הבחינות מתאחדות ונוצר איזון בין הבחינות הסותרות. 

			כל ציור דוחק באיזו מידה את חבירו, בזמן שאינו מתייחס עם הראשון לשכללו ולהרחיבו יותר. ועל פי זה כל חכמה דוחקת במידה ידועה את רגלי חברתה. מובן הדבר שדוחק זה הוא רק מצד הסגנון המיוחד שיש לכל חכמה, שמצידו הם דברים חלוקים, אבל מצד פנימיותה של ההכרה אין הבדל כלל [...] שבאותה מידה שהשכל עסוק בצד הסגנוני החיצון, ככה מתגברת הדחיקה והסתירה, ועד כמה שההארה השכלית חדרה לתוך העומק העצמי של הידיעה, מתאחדים הענינים והעושר מתגדל. 

			כל הידיעות שבעולם, הפנימיות והחיצוניות, הקודש והחול, הטוהר וטומאה, הקרוב והרחוק, מתאחדים מצד נשמת ההכרה, וכל המתאחד יותר באור זה הפנימי של הנשמה, הכל מתעכל אצלו לאור קודש וחיים של נצח והוד. אבל מי הוא הגבר שכבר הסיר את המחיצות מהכרתו הפנימית, צדיקים בני עלייה מועטים הם, ורובא דעלמא לא בעלי הכרה כי אם בעלי סגנון הם, וצריכים הם שמירה בדרך כלל, שלא לצאת מענין לענין. וליוצא ולבא אין שלום, זה היוצא מישיבה לישיבה, ומתלמוד לתלמוד, וקל וחומר לאין ערוך להסתכלות חול וטומאה מהסתכלות קודש וטהרה. על זה נאמר כל המוסיף גורע. 

			מידתו של יוסף הצדיק, בן זקונים דיעקב אבינו דשופריה היא מעין שופריה דאדם הראשון, איש תם. הכולל הכל, האמת במלא תפארתו, העובד הנאמן, והאח ברמאות עם הרמאי, לעמוד על עמדתו, עם לבן גרתי ותרי"ג מצוות שמרתי [...] עומדים מלמעלה מהסגנון החיצוני. כנונין רברבין דשייטין בימא רבא, דמילי דשטותא הם אצלם מאירי אור ומפני דרך למילי דחכמתא, ביתרון האור מן החושך. ולישרי לב שמחה. ראשי תיבות של"ו, צדיקים אוכלים אותו בשלוה.438

			בפסקה זו מבאר הראי"ה כמה נושאים. הסתירה בין תחומים היא עניין חיצוני שנובע מראייה חלקית ומוגבלת של התכנים. ככל שמעמיקים חקר, מגלים שאין סתירה בין התחומים השונים. הראי"ה מדגיש כי על מנת להגיע להבנה פנימית יש צורך בעבודה רוחנית פנימית של המתבונן. רוב העולם הינם "בעלי סגנון", כלומר אנשים בעלי השקפת עולם מסוימת ומגמתית. אנשים שכאלה דווקא צריכים לשמור על סגנונם המיוחד, שאם לא כן סגנונם נלקה. מידתו של יוסף הצדיק מאחדת את הבחינות כולן. יוסף, המייצג את מידת היסוד על פי הקבלה, שהיא בחינה מאחדת ומשלבת, הוא ממשיכו של יעקב המייצג את מידת התפארת המשלבת בין החסד לדין.

			בפסקה הבאה, הראי"ה מוסיף הסבר ומבאר את הצורך בהפרדה שבין הבחינות השונות. הצורך החיצוני נתפס עד כה כאילוץ שלילי הנובע מחסרון. בפסקה שלפנינו ההבדלה נחוצה להתפתחות תקינה ופיתוח הדעות באופן מיטבי. אף שהסברו של הראי"ה הינו רציונלי, גם בפסקה זו הראי"ה משתמש בהסבר הלקוח מתוך הזוהר כביטוי לתהליך פנימי וקבלי.

			ניגודים בדעות כדי לפתח כל בחינה באופן מלא

			כל הניגודים הנמצאים בהדעות, וכל אותה האפסיות שלפעמים נראה מחוג אחד על חברו, והניגודים הללו מתגדלים ביותר כל מה שהדעות תופסות מקום יותר גדול ברוח האדם, למסתכל פנימי מתראים הם בתואר ריחוקים מקומיים של שתילים, שהם משמשים לטובת רעננותם ושביעת יניקתם, כדי שכל אחד ואחד יתפתח במילואו, ותהיה הסגולה המיוחדת של כל אחד מחוטבה בכל פרטיה, מה שהקירוב היה מטשטש ומקלקל הכל. והאחדות המתואמה באה רק מתוך זה הריחוק, שרי בפירודא וסיים בחיבורא.439,      440

			היוצא מדברי הראי"ה עד כה, כי בעומקם של דברים אין הפרדה ואין סתירה. עובדה זו מובנת על פי המובא לעיל שכל המציאות רבת הפנים מקורה בעולם האחדות אשר בו כל הבחינות נמצאות בהרמוניה. בעלי המדרגה הגבוהה מכירים במציאות זו וחיים על פיה. מי שמדרגתו פחות גבוהה, מגלה פן מסוים של המציאות, הוא נחשב לבעל סגנון שצריך לשמרו, ואדרבה מעברים בין הסגנונות פוגעים בגילוי המיוחד של בחינתו. 

			הראי"ה מוסיף כי במדרגה זו יש צורך לכתחילה לאפשר לכל סגנון לצמוח במרחב המחיה שלו על מנת שלא לטשטשו. בפסקה הבאה אנו חוזרים לנקודת המוצא ומאירים נקודת מבט נוספת. אין הפכים במציאות, יש מדרגות. גם כאן ההסבר נובע מעקרונות הקבלה — שורש המציאות בבחינת עתיקא קדישה, כתר עליון, שבירידה לבחינות הנמוכות יותר יוצרת מדרגות של טוב, של צדק, ושל קדושה במציאות. 

			ג. עולם הספירות

			בסעיף הקודם עסקנו באיזונים בתהליך הבריאה. בסעיף זה העיסוק יהיה באיזונים בעולם הספירות. הספירות הינן הביטויים המתפרטים של האחדות העליונה. כל ספירה מביאה לידי ביטוי תכונה מובחנת. מאחר שכל ספירה מגלה בחינה מסוימת בלבד, היא בהכרח חסרת שלמות ועל כן נחוצה בחינה משלימה. מערכת היחסים בין הבחינות המשלימות זו את זו מצריכה תהליך של איזון. יש שני מושגים המתארים את עולם האצילות, ספירות ופרצופים המתארים מבנים שונים השייכים לבחינות התפתחות העולמות. 

			הראי"ה משלב בין התחומים, ומגמתו לחלץ תובנות ממבנה העולמות ועקרונות הפעולה שלהם על מנת להגיע להבנת המציאות. בפסקאות הבאות מתאר הראי"ה תהליכי השתלשלות בעולם הספירות והפרצופים ומדגיש את הכוחות המנוגדים והמשלבים. הפסקה הראשונה שנביא חשובה מכיוון שהיא מבארת את העיקרון המופיע אצל הראי"ה, לפיו מצד שורשי המציאות אין סתירה בעולמות, כפי שהבאנו לעיל, אבל מצד המציאות הרי היא מלאה ניגודים. הביאור לעניין על פי הראי"ה נובע משתי בחינות, זו למעלה מזו — אריך אנפין וזעיר אנפין. מצד אריך כל הבחינות באחדות מוחלטת, הניגודים מתחילים כאשר הבחינות שהיו באריך יוצאות לפועל בסדר ההשתלשלות של העולמות.

			המגמות האידיאליות העליונות יונקות הן חיותן מגופן. כל מגמה מספקת לעצמה, ומטרתה ותכליתה בקרבה. נימין דאריך לא מסתבכן דא בדא.441 והמגמות האידיאליות המושרשות בעולם המעשה כולן קשורות ומשולבות הן אחת ברעותה ברתוקות של שלשלאות ארוכות וגדולות מאד, חבל בחבל, נימא בנימא, והמגמה האחרונה אי אפשר לתפשה כי אם כשעולים לספירה יותר עליונה, לעולם יותר מואר ומתוקן, נימין דזעיר מסתבכן דא בדא, עד אשר הבהירות העליונה מופיעה להודיע ולהודע. שהכל ענין אחד, ד' הוא האלהים.442 

			באילן הספירות, לספירת הדעת מקום מרכזי בסוגייתנו. המושג שיקול הדעת אינו מקרי, הדעת משלבת בין החכמה לבינה. כפי שנסביר, היא אינה יוצרת שילוב ומיזוג בלבד בין החכמה לבינה, אלא היא יוצרת מהות חדשה בבחינת שלם הגדול מסכום חלקיו. ספירת הדעת מהווה גם חיבור בין בחינת הכתר לספירות המכונות מידות, מחסד ועד מלכות, וכפי שמאפיין אותה הראי"ה בפסקה הבאה היא נשמת התפארת, כלומר הבחינה המקשרת את הספירות דרך הכתר לאין סוף. ספירות הקו המרכזי באילן הספירות מאזנות בין הצד הימני לשמאלי: הדעת כאמור בין חכמה לבינה, תפארת בין חסד לגבורה, ובחינת יסוד, נוסף על היותה מאזנת בין נצח להוד היא מרכזת את כל הספירות שמעליה.

			דעת נשמת התפארת

			הצביון הישראלי נגמר ביסודו על ידי האבות, ובמילואו במתן תורה. היום הזה נהיית לעם לד' אלהיך. וכל תיקוני העולם שיבואו עדי עד, אינם כי אם להעלות יותר, לשכלל למעלה למעלה, אבל לא לבטל את הצורה והצביון בשביל להביא צביון יותר עליון, כי נחלת יעקב בלא מצרים היא, והדעת, נשמת התפארת, עולה למעלה למעלה עד אין סוף...443

			בפסקה זו מסביר הראי"ה כי יש צביון ישראלי שביטויו במציאות נקבע על ידי האבות ועל ידי התורה. זוהי מסגרת הערכים והתכנים. ואולם מסגרת זו בעלת נביעה שאינה מוגבלת, כמו באר הבנויה על מעיין, שהיא בעלת גבולות אך נביעתה אינה פוסקת. בחינת יעקב, ספירת התפארת היא בחינת הגוף ביחס לספירת הדעת שהיא נשמתה. והדעת עצמה היא בחינת נושאת התוכן של האין סוף.444 שתי ספירות אלו השייכות לראשית קו האמצע, הן בחינות מרכזיות בנושא עקרונות האיזון, צדק ואמת, אספקלריה מאירה.

			צדק הוא בחינת מלכות כפי שמופיע בספר "שערי אורה",445 ואמת היא בחינת תפארת (תיתן אמת ליעקב), כלומר בחינת האמת באה לידי ביטוי בתורה שבכתב לעומת תורה שבעל פה, שהיא בחינת מלכות. בין שתיהן מתקיים שילוב ואיזון. 

			המרחב הגדול של האמת ממעל, מכוון הוא אל הצדק מתחת, וכל חלק מחלקי האמת יש לו חלק מיוחד מחלקי הצדק, שהוא מחיה אותה ומשפיע עליה. זהו אמנם רק כפי החזיון של האספקלריא המלוכלכת, אבל באספקלריא המצוחצחת הצדק והאמת תאומים הם שלא יתפרדו כלל.446

			בפסקה זו מסביר הראי"ה, בדומה לפסקה דלעיל, את מערכת היחסים בין ספירת התפארת לספירה שתחתיה, שאף היא שייכת לבחינות האמצע (אומנם ביניהן נמצאת ספירת היסוד שלעיתים מעורבת ולעיתים אינה מעורבת). מדגיש הראי"ה כי בעומק העניין יש זהות מלאה ביניהן, אך עקב חוסר השלמות במציאות, זהות זו לא באה לידי ביטוי באופן שלם אלא בהתאמה מכוונת.

			מלכות לית לה מגרמה כלום

			בחינת מלכות שמכונה גם "כנסת ישראל", "השכינה", מתאפיינת בכך שמחד גיסא, "לית לה מגרמה כלום", כלומר אין לה מאפיין מובהק כמו לשאר הספירות. מאידך גיסא זהו גם יתרונה בכך שהיא מקבלת מכולם בהרמוניה.447 וכפי שהבאנו לעיל, מקבלת מבחינת האמת (תפארת). זאת ועוד, היא מאזנת בין בחינת החסד ובחינת הגבורה, כדברי הראי"ה "ימין של חסד אך יושבת על עלין תקיפין של גבורה". מידות האמצע הן כאמור מידות מאזנות שכן הן מקבלות שפע משתי בחינות לכאורה מנוגדות ויוצרות מרקם בעל משמעות שלמה ש"אין בו סתירה". תהליך זה של איזון מתבצע בהן תדיר. הראי"ה כדרכו משליך מהמבנה של העולם הרוחני על נפש האדם.

			מי שהוא ממדת המלכות לית ליה מגרמיה כלום, והיא מדה שהחסרון והיתרון מתחברים בה בנושא אחד. ראוי הוא אדם זה לספוג לתוכו את הכל, וכשהוא פונה אל הטוב ומכיר איך דלית ליה מגרמיה באמת כלום, הרי הוא מוכן להיות ממולא מכל טוב, של כל המדות, כל התכונות, כל הצדדים, ואין בו שום סתירה. [...] ומדה זו היא מדת כנסת ישראל בעצם, שהיא הטבעיות העצמית של האומה הישראלית, [...] משורשת היא ומבוססת באור הימין של החסד, שלזה היא עריגתה, אבל יושבת היא על עלין תקיפין, יודעת היא את הצורך ואת הערך של כל תכני הגבורה, יודעת היא את הרע, עד כדי שנאה עמוקה, המעמקת.448

			נעם בינה שלום יסוד

			בפסקה הבאה מסביר הראי"ה את האפיון ואת מערכת היחסים בין ספירת בינה ובין ספירת היסוד. הבינה העליונה המכונה "עולם הבא",449 "נעם עליון", היא ההרמוניה שלאחר ההיפרטות של ספירת החכמה. החכמה מביאה את תמצית הרעיון, והבינה מרחיבה ומפתחת את מערכת היחסים שבין הבחינות שנמצאו בחכמה. באופן תמציתי, בדומה לאם, שמזרע האב יוצרת ברחמה מירקם הרמוני של גוף הוולד. בחינה עליונה ואידיאלית זו באה לידי ביטוי במציאות הממשית בבחינת השלום שמבטא מערכת יחסים הרמונית בין הגורמים השונים. 

			במחשבות הגדולות, הכלליות, מתגלה הנועם העליון של עולם הבא, אור הבינה, וברעיונות ועצות המוסר וההדרכה המדותית וכל פרטיה של תורה מתגלה זיו השלום, והשפעת הטוב, המיסד עולם, ומכינו להיות עומד וחי בחיי היחיד ובחיי החברה, בחיי שעה ובחיי עולם, והיינו דרכיה דרכי נעם וכל נתיבותיה שלום. וצדיקים הולכים תמיד מחיל אל חיל, מדרך לנתיב, ומטיילים מנתיב לדרך בעילויים, וטועמים את הנועם בכל עדניו, ומתענגים על רוב שלום, ועולים מן השלום, והמנוחה שבאה לרגליו, אל הנועם, ומרבים נועם בעולם הרוחני ובחיי הנשמות, ושלום בעולם המעשה ובחיי הגויות. 

			ולא מצא הקב"ה כלי מחזיק ברכה לישראל אלא השלום, ומה מונח בתוך הכלי ההוא, עצם הברכה, ומה היא עצם הברכה זהו הנועם, ברכת משה שברך את עושי המשכן, כאשר הביאו אליו, וראה שעשו ככל אשר צוה ד' אותו, ומה ברכה ברכם, ויהי נעם ד' אלהינו עלינו, וכן אמר להם, יהי רצון שתשרה שכינה במעשי ידיכם. והיא שכינה העליונה, אוצר הנועם, רחובות הנהר, מקור התורה, בכל נועמה.450 

			הביטויים רחובות הנהר ושלום מבוארים בספר "שערי אורה" כספירות בינה451 ויסוד.452

			האמון המשפחתי

			הפסקה שלפנינו מהווה בניין אב להבנת מערכות היחסים בבריאה. העקרונות הפועלים בספירות העליונות באים לידי ביטוי בהוויה האנושית במערכת היחסים המשפחתית.

			האמון המשפחתי הוא תולדה והמשכה קוית מאותה האמונה הגדולה השרויה בעומק האהבה, הפועלת ברוח חיים, בשכל עליון ומפואר, בסדר והתאמה, בכללות המון היצורים והעולמים כולם. המעילה המשפחתית היא מעילה מהרסת את האושיות המעמידות את היצירה וכחותיה ביחושם הכללי, לשכלל את העולם המעשי הרוחני. 

			האותיות המבטאות את שם ד' אלהי ישראל, הכוללות בקרבן את כל חיי העולמים כולם עם מקוריותם ושרשם העליון, עם סדרם והרמוניותם [...]. והאמון המשפחתי בהבנותו בשכלולו, יסוב ויעבור את כל גבוליו, וימצא את משקלו הנכון בכל הערכים היחושיים, ימצא את מעמדו הבלתי מעול בין איש לאיש, בין שכיר לשוכרו, בין עובד לנותן עבודה, בין חכמי חידות לעמלי כפים, בין עמים רבים, בין אקלימים ומדינות שונות, בין התביעות הבשריות לתביעות הנשמתיות אשר לאדם, בין האדם ובין כל היצור, בין חיי שעה לחיי עולם, בין הכל אל הכל. האמונה הפנימית, היודעת את כבודה, את אשרה וגבורתה, המדושנת עונג פנימי, המכירה שהיא בכל מושלת, שהיא מחלקת במידה ובמשקל של צדק ויושר, אור חיים לכל המון יצורים לאין תכלית, על פי סדר וערך של יחושים נאמנים, ערוכים ברוח שלום ואמת, אמונת עולמים זו תהיה תפארת הכל, עטרת תפארת ביד ד', אשת חיל עטרת בעלה.453

			הראי"ה מדבר על המשכה קווית מהבחינה העליונה (כנראה רומז לבחינת כתר, המכונה כתר עליון).454 ובהמשך הוא מתייחס לבחינה העליונה של מערכת היחסים בין ה"פרצופים" המכונים אבא ואמא. מערכת זו, על פי הראי"ה, היא השורש למערכת היחסים בין האיש לאישה בזוגיות המשפחתית. איזון נכון במערכת זו יש בו כדי להשפיע על מערכות היחסים בתחומים רבים. האיזון שבין חכמה לבינה (בין אבא לאימא בבחינת הפרצופים), בין הימין לשמאל, הוא המפתח לכל מערכות היחסים בהוויה. בפסקה חוזר הביטוי משקלו הנכון, שמייצג את עיקרון האיזון. הראי"ה מדבר כאן על הקו האמצעי — כתר תפארת יסוד מלכות — כל שמות ספירות האמצע מופיעים. פסקה זו מציגה יסוד מחשבתי משמעותי, הנוגע לכל מערכות היחסים. יש כאן מפתח להבנה כי יש התאמה בין המערכת הרוחנית למערכת החברתית והבין אישית. בכל המערכות צריך למצוא את האיזון והמשקל הנכון.

			חסד דין ותפארת ביחס להשגה האלוקית

			בפסקה הבאה עוסק הראי"ה בהיבט נוסף של השילוב בין החסד והדין, השילוב בין ההשגה והעדר ההשגה בעניין הא־לוהי. הוא מזכיר את ההרכבה של שני הפכים והתמזגותם בספירת התפארת. המושג אחדות ההפכים455 מופיע כאן באופן מדויק, בחינת האמצע באילן הספירות. בפסקה שלפנינו ספירת התפארת מגלה את עקרון אחדות ההפכים. 

			יראת ד' היא החכמה היותר עמוקה, מיוסדת על השקפת העולם היותר פנימית, והיא נותנת את היסוד העמקני לכל מדע, וכל תורה, בין בקודש בין בחול [...] מפני ההרכבה הנפלאה של שני ההפכים אשר בההשגה האלהית, העדר הידיעה המוחלטת במהות האלוהות וודאות הידיעה במציאותה השלמה, והתמזגות נפלאה של שני ערכים אדירים הופכיים מאיימת היא מאד. והנורא, זה יעקב, שאמר מה נורא המקום הזה, והוא איש תם יושב אהלים, אהל אברהם ואוהל יצחק, המתמזג בתפארת ישראל, הדר חכמה יראה. שלילת הידיעה היא מוכרחת, מפני שכל ידיעה מטשטשת את הידוע, כשם שהיא מבררת אותו, [...] כלומר לא הציור של העדר ידיעתנו כ"א עצמותה של שלילת הידיעה, שבחשכה העליון עצמות הידיעה האמיתית מונחת היא בלא שום מגע יד מוגבלה, הממעטת את דיוקנה, כי את השמים ואת הארץ אני מלא אמר ה.456

			יסוד אחדות ההפכים נובע על פי הראי"ה בין השאר מקוצר שכלנו ודעתנו. מגבלת היכולת של השכל האנושי מביאה לכך שהוא מסוגל לתפוס את המציאות באופן חלקי בלבד. יש צורך בגדולי דעה שמבינים את מגבלת ההשגה האנושית ומתוך הרחבת הדעת והתבוננות כוללת הדורשת לעיתים שיתוף דעות בין ההוגים לשם יצירת תמונה כוללת.

			אין להיבהל מקיבוץ הפכים גדולים כפי המפורסם, כי כל הנראה לרבים כדברים חלוקים והפוכים הוא רק מפני קטנות שכלם וצמצום השקפתם, שאינם רואים כי אם חלק קטן מאד של השלימות העליונה, וגם זה החלק בצורה מקולקלת מאד. אבל בעלי הדיעה המחוורת, מחשבתם מתפשטת למקומות שונים ומרחבים גדולים, ותופשים את אוצרות הטוב שבכל מקום, ומאחדים את הכל ביחודא שלים.457

			בעניין זה ראוי להזכיר את הרמח"ל, שטוען כי המקור האחדותי נתפס לעיתים בהכרה באופנים הפוכים. "יכולות הספירות ליראות בדמיונות אפילו הפכים זה לזה, פירוש, ...זה פשוט ששני הפכים אינם עומדים בנושא אחד... אין זה שום קושיא שיראו דמיונות הפכים ממשכי עתה רוצה הרצון העליון שיראה בדרך אחד ואחר כך בדרך אחרת... וכן כמה ענייני סתירות אחרים המוזכרים בדברי הרב (האר"י) זללה"ה ואינם סתירות...".458

			גם בפסקה זו מסביר הראי"ה כי יש צורך בשילוב ראוי ואיזון בין שתי הבחינות כדי שעולם הרעיונות, יצא לפועל במלאו. 

			שכל אנושי ודעת א־להית

			הראי"ה מבאר את הצורך באיזון בין החכמה האלוקית והחכמה האנושית, שתי תנועות של החכמה שבמיזוגם יחד מתהווה המשכן. יצירה זו, שמשקפת בעולם הגשמי את החכמה העליונה, נבנית על פי הסברו של הראי"ה בפסקה הבאה משילוב ומיזוג בין שכל עליון ושכל אנושי. התוכן הרוחני מופיע מלמעלה, היישום מבוצע על ידי שכל אנושי "בחיבורם של שני כוחות אלה מתוכנן בניין שלם". 

			כשמסבירים עמקי הקודש בדעת השכל, בראית התבונה האנושית, הולכים מימין לשמאל. כשמרימים את כל ערכי התבונה האנושית אל הרום העליון, ומבארים את הכל על פי שפעת הקודש, הולכים מן השמאל אל הימין. בחיבורם של שני כחות כאלה מתכונן בנין שלם. 

			מדת הנטיה מן השמאל אל הימין, מאוצר רוח חכמה שבאדם אל רוח אלהים, היתה בבצלאל, מדת הנטיה מן הימין אל השמאל, משפעת הקודש אל התבונה הקצובה, המאירה באדם, ברוחו ושכלו, בציוריו ובכח יצירתו, היתה באהליאב, ועל פי שניהם יחדיו נתכוננו כל כלי המשכן ומעשיהם. היסוד העקרי הוא הפונה מן השמאל אל הימין, מאוצר החול אל רום מבוע הקודש. אבל אתו צריך להיות מלווה גם כן הכח ההולך מן הימין אל השמאל, השואב ממעינות הקודש ומשקה את מטעי החול. בצלאל ואתו אהליאב עשו את כל אשר צוה ד' את משה.459

			ד. תנועות בבריאה

			עד כה עסקנו במערכת היחסים ובאיזונים בשני המישורים, האנכי והאופקי. תחום נוסף אליו מתייחס הראי"ה הוא התנועות בעולם הרוחני על פי הקבלה והחסידות. בשני המישורים, עיקר ההתייחסות הייתה למהויות עצמן ולשילוב ביניהן. בחלק זה העיסוק יהיה במגמות המאופיינות על ידי תנועה. 

			יש כמה סוגי תנועות על פי הקבלה כפי שמציג אותן הראי"ה: עלייה וירידה, דחיקת כוח את חברו, מפגש עליון ותחתון (ביטוש), אתערותא דלתתא ואתערותא דלעילא, אור ישר ואור חוזר, רצוא ושוב. 

			עד כה כאמור עסקנו בתהליכם המאופיינים על ידי איזון בין כוחות. התנועות מאופינות על ידי דינמיקה של עלייה וירידה הנוצרים והיוצרים את יחסי הגומלין. כחלק מתהליך הבריאה, נוצרה הפרדה בין עולם עליון לתחתון והם מכונים מים עליונים ומים תחתונים. עולמות אלה נמצאים במערכת של השפעה הדדית בין הבחינות המנוגדות. התנועה וההשפעה יכולה לבוא מלמעלה או מלמטה. כאשר המניע הראשון יבוא מלמעלה הוא יכונה אתערותא דלעילא, וכשיתחיל מלמטה יכונה אתערותא דלתתא. התנועה עצמה יכולה להתרחש בשתי אפשריות: האחת אור ישר ואור חוזר, שמאופיינים בתהליכים ארוכים ולא בהכרח החוזרים על עצמם. והשנייה מכונה רצוא ושוב, שאפיונה תנועה בין העליון לתחתון אך בתהליכים שחוזרים על עצמם.

			עליות וירידות מיעוט הירח

			אפיון ראשון של תנועה הוא עלייה וירידה. הראי"ה מאפיין אותה כנשימה, כלומר פעולה של חיים, שמזרימה חיים, שיוצרת חיים. דווקא המגמות ההפוכות של עלייה וירידה, התמעטות וגדילה, הן תנועות החיים. 

			העליות והירידות הן תדיריות, במצב האדם היחיד, ובמצב העולם בכללו, ומכל מקום התנועה בכללה היא תנועת עליה וביסום. וחילופי המצב אפילו בעת ירידה גדולה אין להם כי אם ערך של מילוי הירח ומיעוטו, או זוטו של ים ונסיגתו, או הנשימה הפנימית, המשיבה את הרוח אל תוכיותו של החי, והחיצונית, הדוחפת אותו מתוכו, או הערות והשינה, שאף על פי שהם נראים כהפכים מכל מקום שניהם יחד הם מחוללי החיים השלמים.460

			הראי"ה מאפיין כאן עיקרון כללי — תנועת החיים היא דינמית ויש בה בחינת עלייה וירידה, חסרון ומילוי. אלמלא ההפכים לא הייתה התנועה קיימת וממילא לא היו חיים. ברור הדבר כי תנועה הרמונית ועקבית שכזו מצריכה איזון בין התנועות. יציאה מאיזון תביא לתקלה. תנועה זו מוסברת היטב גם בממד הפיזי אך כוחה יפה גם לממד הרוחני. תנועה דומה שמאפיין הראי"ה היא בחינת רצוא ושוב. תנועה זו מתייחסת בעיקר לתהליכים רוחניים של תנועת הנשמה, אולם הראי"ה, כדרכו, מוצא הלימה בין העולם הרוחני והגשמי, עקרונות דומים פועלים בשניהם.

			רצוא ושוב461

			השנויים התדירים, שחכמת הסוד אומרת על דבר התסיסה התדירה והמופלגה רבת השלמות שבעולמות הרוחניים, הם הם המבארים לנו את התמונה של התנועה הבלתי פוסקת, רבת העליליה, שבעולם החמרי, בכל פנות שאנו פונים, עד שגם הדומם, הנראה כמו נח ושוקט, איננו באמת כי אם מלא תנועות בלתי ספורות, בכל רגע, בכל חלק היותר קטן מחלקיו, ההולך ומתנענע, בין הזרמים אשר לכח המושך וכח הדוחה, הפועלים תמיד את פעולותיהם, רצוא ושוב, בלא הרף. וההתקשרות העצמית שבין המציאות השכלית הרוחנית העצמית, ובין ההתגלמות החמרית, זהו דבר מוסבר מאד, שכל בעל דעה מקפת וחודרת ילך תמיד לאורה.462

			תנועת רצוא ושוב מקורה בנבואת יחזקאל ("וְהַחַיּוֹת רָצוֹא וָשׁוֹב כְּמַרְאֵה הַבָּזָק". יחזקאל א, יד) בנושא חיות הקודש. בחסידות בעיקר יישמו עיקרון זה בתנועת הנשמה.463

			אור ישר ואור חוזר

			מים עליונים מים תחתונים464

			הפסקה הבאה עוסקת במושגים נוספים בתנועה הרוחנית, האור הישר והאור החוזר, וכן במושגים מים עליונים ומים תחתונים. האור הישר באופן פשוט מייצג השפעה מהעולם הרוחני העליון כלפי מטה, והאור החוזר מייצג את התגובה של העולם להשפעה מלמעלה, המים העליונים מייצגים את עולם התוכן הרוחני העליון האידיאלי, המים התחתונים את המציאות הגשמית. הראי"ה מיישם את העיקרון של התנועות המנוגדות לתחומים שונים ההשגה, תפילה ותורה, הלכה ואגדה. יש בדוגמאות אלו כדי לחזק את ההבנה באשר לגישתו של הראי"ה, לפיה הוא מאפיין עקרונות קבליים וחסידיים ומיישם אותם למציאות הרוחנית והגשמית הקונקרטית. הוא גם מראה כי יפה כוחם של מודלים רוחניים לתחומים שונים. 

			איזהו אור הישר, במערכת השכל, הידיעות ההולכות ומסתעפות מן הקודם אל המאוחר, ואור החוזר, הוא התוכן המסתעף מן המאוחר אל הקודם. מובן הדבר, שהאצילות הראשונה היא יותר חפשית, רחבה וברורה, חסדיה שוטפים וזולפים בהרווחה, והשנייה, הצריכה לטפס ולעלות, מהתחת אל הרום, מהסבות המאוחרות אל הקדומות, הולכת היא בכבדות, כמה וכמה דרכים לפניה. והיא בטורח קולעת אל הדרך המכוונת, וכשהיא עולה, עולה במשקל מצומצם, שוקלת את המעלות העליונות על פי המשקל הקצוב של התחתונות, ובעמל היא מגדילה את ההגדלה הראויה לאותן ההזרחות שממעל לה. 

			באמונה, אור הישר הולך ישר, כחץ למטרה המכוונת בציור האמונה, האמת הגדולה, התוכן העזיז, מלא הקודש, משך החיים האמתיים, וכל שיגוב ואידור במילואו. ואור החוזר הוא מתחזק ועולה, מרחיב לאט את צעדיו, על כל הציור הנדרש לו, להגיע על ידם, בעומק ובבירור יותר מרובה, אל המגמה התכליתית. 

			היסוד העליון מושוה הוא תמיד עם כל כחות החיים, עם כל המרחבים הרוחניים, ההולכים ועולים מעצמם, מהתגבורת הנשמתית.[...]. וסוף כל סוף הכל מצטרף לאגודה אחת, והמים העליונים והמים התחתונים מתחברים, ותהום אל תהום קורא...465 

			הראי"ה מסביר כי האור החוזר מגיב באופן שקול, או בלשון אחרת מאוזן. הוא מעריך את היכולת של הבחינות התחתונות להתקדם ולעלות לעבר האידאל השלם. כדוגמא ניתן להביא את יכולת המורה לכוון את קצב הלימוד, או את מאמן הכושר להכתיב קצב התקדמות. הראי"ה מקשר את תהליך האור הישר והחוזר לבחינת מים עליונים ותחתונים. המים מייצגים את ההוויה הרוחנית והאור את התנועה ממנו ואליו. 

			אחד הביטויים המרכזיים של התנועות המנוגדות מעלה מטה הוא היחס בין תפילה לתורה, כאשר תנועת התורה היא מהאידיאל לעולם המעשה, ותנועת התפילה היא העלאת עולם הרגש למחשבות ושאיפות אידיאליות. 

			אור ישר ואור חוזר — תורה ותפילה

			התפלה היא מלמטה למעלה. כיצד מתוך אותו המעין המלא קדושה טבעית, שבלבנו, הרינו דולים, מוציאים את הרגשותיו העדינות מן הכח אל הפעל, מכוונים לרוממן ולשגבן, לטהרן ולקדשן בקדושת הטהרה העליונה, הכוללת כל הקדושות וכל הטהרות, כל החכמות וכל הדעות, כל הבינות וכל המחשבות, והננו עולים, וכמה שיגדל שכלנו, כמה שיזדככו מדותינו, כמה שיהיה האופי של הדבקות האלהית יותר חזק בחיים, ברעיון וברצון, במזג ובטבע, בתולדה ובתכונה, — ככה זורחים יותר האורות המתגלים בנו ע"י הבעותינו התפלתיות [...]. 

			ובתורה הננו עוסקים בשילובי חיים מלמעלה למטה, מרום־פסגת השכל האלהי, ממקור מחצב התורה, הננו לוקחים את מנות החיים והננו ממשיכים אותם בעזוז גדלם המלא כל היש, הגדול מכל קץ ותכלה, ומשרישים אותם בתוך מעמק טבעיותנו, וטבע הקודש שלנו ביסוד חסנו מתברך ברכת שמים ע"י שפעת האורה הבאה לנו.466

			אור ישר ואור חוזר בהשגה

			פסקה נוספת שמתארת מהלך של שני זרמים מנוגדים, מיישמת עיקרון זה בנושא דרכי השגה. השגה נבנית באופן הדרגתי מהבנות בסיסיות הנלמדות מהמציאות הגשמית. מתוך אבני יסוד אלו מתפתחות מחשבות העולות לתחום הרוחני. עם זאת, תיתכן גם הברקה רעיונית או רוחנית שמתורגמת לתחום היישום הממשי. ומוסיף הראי"ה, כי יש מצבים בהם יש שילוב ומיזוג בין הזרמים. שילוב זה יש בו בחינה עוצמתית יותר מכל בחינה באופן נפרד. היסוד הנלמד מכאן הוא כי שילוב מיטבי בין כוחות מנוגדים ומגמות, יש בו עוצמה ושלמות הגדולה מבחינותיה. 

			דרכי ההשגות שונים הם בכללותם. יש שמתחלת ההכרה מדרך הרצאה רגילה, מאורח עולם ודרכם של בני אדם, בתכונת גופם, חושיותם ורגש נפשותם, או בדרך הגיון שכלם, והיא בוקעת ועולה, מקשרת סבה בסבה, מעין במעין, עד שהיא באה לידי התגלות עליונה, אשר ממנה ינהרו פלגי חכמה ודעת קדושים. 

			ויש להפך, השגה הבאה בדרך התגלות עליונה, ממעמקי אצילות, ותוכני טהרה וקדושה עליונה שוטפים ועוברים, גלי הנשמה מתגברים ומעינותיה הולכים וזורמים ממקור הטוהר העליון, והשכל ההגיוני ורגשי הנפש, כח המדמה, והחושים, וכל ארחות ההכרה, [...] ונמצא ששני הדרכים הללו מתחלקים הם, בין דרך ההכרה שמלמעלה למטה ובין דרך ההכרה שמלמטה למעלה, בין אור ישר בין אור חוזר. 

			אבל יש גם כן, ששני הזרמים, זה ההולך מעילית לתחתית, וזה ההולך מתחתית אל עילית, שניהם בבת אחת פועלים את עז גבורתם, שני המעינות בבת אחת נפתחים, וזרמי קדושה וטהרה, יפעה ותפארת, הולכים בבת אחת, ממעל לתחת, להחיות שוכני עפר, ומתחת למעל, להוסיף נהרה בכל יפעת קודש...467

			אור ישר ואור חוזר הלכה ואגדה

			המדה לשלב את ההלכה וההגדה יחד, באורח ישר ופנימי, היא הולכת באורח אור ישר ואור חוזר, בשני אופנים. שורש ההגדה העליונה הרי הוא עיקר יסוד ההלכה ג"כ, קבלת עול מצות היא תוצאה מקבלת עול מלכות שמים, והמצות, שהם ענפי השורש של מלכות שמים, הם יונקים תמיד מעומק לשד החיים של מדת היראה והאהבה העליונה, [...] א"כ הולכות הן הארות ההגדיות עד מעמקי ההלכה. ויש אשר תוכני ההלכה הקצובים הם מתעלים עד שהם באים לידי ההפשטה האגדית, אז האור הוא אור חוזר. אבל יש עומק אחר, עומק פנימי, שרזי ההלכה בעצמם, תכונתם המעשית בפעולותיהם המדוייקות ע"פ דבר ד', הם מתעלים עוד למעלה למעלה מכל הרחבת הבינה של רזי האגדה, והליכות עולם להם [...]. ובמדה זו מקבלת ההגדה מן ההלכה, בעת שהיא מוארה ממנה אורים ישרים, וההלכה מוארת מן ההגדה בדרך אור חוזר, הפונה למעלה למעלה מעמקי התחתיות. והמסילות ההולכות ובאות מהמקורות הללו, צבא רב הם מלאים, רצוא ושוב הם הולכים, ותנועת החיים רבה בהם עד מאד. אשרי מטה אזנו לשמע את קול משק הגלים, גלי נחת וברכה, ההומים ומפכים בהד קול נועמם. אשרי הזוכה לחזות בנועם ד' ולבקר בהלכי הקודש הללו, אשר באוצרות האורה להשכיל ולהרגיש את סוד שיח קדשם. אלה הם אישי החיים אשר בחיים חלקם עדי עד.468 

			פרק חשוב על היחס בין הלכה לאגדה אנו מוצאים אצל רוזנק.469 הוא מצטט את הראי"ה: "נבואה ורוח הקודש באים מפנימיותו של האדם, ומתוכו הוא נשפע לכל מה שנוגע לעולם כולו וכדוגמתה האגדה, הרי היא נובעת מהנפשיות של האדם ומסדרת את ענייניה גם כן ביחס החיצוני של העולם".470

			האגדה אם כן היא בבחינת אור חוזר כלשון הראי"ה. לכאורה יש כאן סתירה, שהרי הנבואה היא הארה עליונה ובזה יש בה בחינה הדומה יותר להלכה. ניתן ליישב את הסתירה בכך שכל מה שעובר עיבוד בהכרתו של האדם הוא למעשה בבחינת אור חוזר. ובזה מובן היטב הקשר של רצוא ושוב, שכן לאחר ההארה העליונה היא עוברת עיבוד פנימי שמאפשר הארה שמאירה את ההלכה מתוך ההבנה הפנימית העמוקה של הכרת השכל האנושי.

			מושג נוסף השייך לתחום הקבלי ומשמש את עקרונות האיזון הוא אתערותא דלתתא ואתערותא דלעילא. מושג זה מתייחס למקור של תחילת התהליך. מהו המקום אשר משם התנועה מתחילה (להבדיל מבחינת רצוא ושוב שהיא דינמיקה מתמדת). 

			לפעמים יש שעל ידי חופש הרעיון מתגלה הטהרה, והסדרים המעשיים וכל חוקי המוסר מתעלים על ידי הציור העצמי הבלתי מוגבל. ויש אשר הסדר המעשי המתוקן, המוגבל בגבולותיו, הנובעים ממקור עליון, הם הם הגורמים לבנות את היכלי הרוח העליונים בעוזם וטהרתם, ואיתערותא דלעילא ואיתערותא דלתתא.471 

			הראי"ה מיישם את העיקרון של איתערותא לאיזון ההדדי בין חופש למסגרת, אף שבחינות אלו מנוגדות. מסביר הראי"ה כי בעומק העניין לעיתים דווקא הגבולות המוגדרים הם שמסייעים להרחיב המסגרת של עולם הרוח (כדוגמא להסבר העניין ניתן להביא את המוזיקאי, שמתוך מחויבותו למגבלות התווים והסולמות מצליח לחבר מוזיקה מיטבית, מה שלא היה קורה אילו לא היה מחויב למערכת זו). ובכיוון ההפוך, לעיתים היציאה מהמסגרת מאפשרת לאדם לתת לרוחו חופש, שמתוך היושר הפנימי או הנביעה הרעיונית מגיע למסקנות שמתוך בחירתו מכניס עצמו למחויבות מסגרתית. 

			הפסקה הבאה אף היא מציגה את העיקרון של יישום מודל קבלי להסבר תופעה רוחנית וחברתית. התופעה של "חוצפא יסגא" שהיא אחד המאפיינים של תקופת המשיח, מוסברת על ידי הראי"ה באמצעות מודל קבלי של הסתלקות ועליית האורות, התכנסותם ופריצתם מחדש. 

			יסוד החוצפא־יסגא דבעקבתא דמשיחא, הוא בא מהתמעטות ההופעה הרוחנית למטה, והרעיונות הנאצלים והמוסרים הנעלים אינם נתפסים בלבות בני אדם, על כן החומריות מתגברת. 

			אבל זה היסוד המאיר, שהיה בדורות הקודמים מתפשט למטה, לא אבד את אורו, כי אם התכנס למעלה, בספירות עליונות, ועל פי זה נתרבה האור בנשמה, בגניזתה הפנימית. והאור המתרבה דוחק הוא את הפריסה, אשר נתפשטה לצד התחתית, ויוצאים נגוהות מאופלים, שעל ידם מתגדלות התכונות המעשיות, וההכרות הגשמיות מתעמקות ומתגברות, ומכינות הן בהתגברותן בסיס גדול להארה רבה, שתבא בשפעה גדולה, בבא התור להגלות כל האורה המכונסת, שנתעלתה. ובא יבא אז אורו של משיח, בהפתעה נפלאה מאד.472

			בפרק זה הצגנו את מערכת האיזונים על פי הפסקאות שעוסקות בתחום הקבלי. חילקנו אותן לארבעה תחומים: תהליכים בבריאת העולם, אחדות וריבוי, עולם הפרצופים והספירות ותנועות בבריאה. על פי הנחתנו, עקרונות אלו הם הבסיס לתורת האיזונים של הראי"ה. הראנו כי ישנן שתי מגמות על פיהן ניתן להתבונן בתהליכים בעולם הרוחני — מגמות אנכיות המייצגות את מערכת היחסים בין הבחינות העליונות ובין הבחינות התחתונות, ומערכת אופקית המייצגת את מערכות היחסים בין הספירות שנמצאות במישור ייחוס זהה באילן הספירות. זאת ועוד, הצגנו עיקרון נוסף של תנועות בעולם הרוחני. כפי שנשתדל להראות בהמשך, מגמות אלו יפה כוחן לכל התחומים. 

			נושא חשוב ומשמעותי שהובא בפרק זה הוא ההסבר הקבלי לעובדה המוצגת כדבר והיפוכו: מצד אחד הראי"ה טוען כי "אין חכמה סותר חכמה, ולא יושר סותר יושר, ולא יופי סותר יופי, ולא אמת סותרת אמת, ומכל מקום הכל מלא סתירות".473 ליסוד מרכזי זה של העבודה נותן הראי"ה הסברים, מהם שכליים־פסיכולוגיים ומהם קבליים. 

			היסודות הקבליים שמביא הראי"ה הם בחינת ה"חשמל" היוצר כעין לבוש ומסך בין הבחינות המנוגדות, וההסבר השני הוא ההבדל שבין פרצוף אריך אנפין וזעיר אנפין. לפי הסבר זה, הבחינות המנוגדת הן חלק מהתהליך של ירידה מעולם האחדות השלמה לעולמיות המאופיינת בריבוי בחינות. דרכו של הראי"ה לבחון ולחלץ תובנות מהעולם הרוחני־קבלי וליישמן בבחינות המופיעות בעולם הנגיש לנו, הרוחני, הנפשי, המוסרי והחברתי. בפרק הבא נעסוק בהדגמה של העיקרון האנכי בתחומים הקרובים לעולמנו הממשי. 

			פרק שני 

			איזונים במישור האנכי

			הקדמה

			כפי שהצגתי לעיל, את מנגנוני האיזון ניתן לסווג לשתי קטגוריות המתייחסות לשני מישורים, תחום אנכי ותחום אופקי. האופקי מתייחס להפכים במישור ייחוס זהה, האנכי מתייחס לאיזון בין תחומים הנמצאים במישורי ייחוס שונים — עליון ותחתון. העליון מייצג על פי רוב את העולם האידאי או עולם הקודש, והתחתון את עולם המעשה החומרי. התחום האנכי של מערכת האיזונים נובע על פי הנחת היסוד של מחקר זה מהמודל הקבלי של אילן הספירות. יש קשר של השפעה שעל פיו משפיע העליון על התחתון ומנגד התחתון מניע את השפעת העליון. כמו כן, ההרחבה והריבוי בעולם המעשי התחתון, אשר יוצאים מנקודת האחדות העליונה, מטרתם להוציא לפועל את כל הבחינות המצויות באחדות באופן תמציתי וגנוז. 

			על פי הנחת היסוד של חיבור זה, נמצא עקרונות איזון דומים גם בממד האנכי והם: הצורך של כל תחום להיות מושפע מהתחום המנוגד לו כביכול, הצורך באיזון הראוי שבין התחומים, התקלות והחסרונות הנובעים ממצב שאינו מאוזן, מנגנונים הפועלים להשבת האיזון, התנועות המאזנות. עיקרון חוזר נוסף מתייחס לדרכו של הראי"ה להדגים את העקרונות המופשטים במציאות הקונקרטית. שורש ההוויה הוא המודל האידיאלי משם משתלשלת ההופעה לעולם המעשי. ניתוק של עולם המעשה ממקורו מביא לקמילת הרוח. במידה דומה, אידיאל שאינו מחובר למציאות הריאלית נעשה חסר משמעות. 

			בפרק זה נבחן את מערכות האיזונים על פי הראי"ה, בנושאים: 

			א. 	קודש וחול

			ב. 	האידיאלי והריאלי 

			ג. 	עולם הרוח ועולם המעשה

			ד. 	תנועות איזון

			ה.	נושאים כלליים בממד האנכי — דמיון ומציאות, נסתר ונגלה, יהדות מעשית ויהדות ניסית, איכות וכמות.

			א. קודש וחול

			נפתח תחילה בסקירת תהליך איזון והתאחדות קודש וחול. עמדתו של הראי"ה היא כי ההפרדה בין הקודש לחול אינה מוחלטת, אלא יש מדרגות במציאות. 

			אחת מהתעודות של התגלות רזי תורה בעולם להשקיף גם על החול מתוך האספקלריא של קודש, לדעת שאין באמת חול מוחלט בעולם. ולעומת זה, כל המדידות של קודש כחול הן לגבי אור הקודש העליון, ממקור אין סוף. ונמצא, שעי"ז מתקרבים הערכים יחד, ואחדות העולמים מתבלטת. ורוח האדם הולך ומתגדל, ומעשיו הולכים ומתאדרים, ביסוד.474

			מתוך התקרבות הערכים (האיזון לפי דרכינו) שבין הקודש לחול, רוח האדם מתגדל. ההשפעה ההדדית נחוצה. הנחת היסוד המקובלת אותה שולל הראי"ה היא כי הקודש והחול הינם ערכים נפרדים. עמדתו של הראי"ה היא כי ההבדל הינו עניין של דרגות, גם בחול יש בחינה של קודש על כן גם לו שייכות לקודש. מחדש הראי"ה כי לו זו בלבד שיש לו שייכות לקודש, הוא מהווה את הבסיס להופעת הקודש. 

			הקודש צריך שייבנה על יסוד החול. כי החול הוא החומר של הקודש. והקודש הוא לו צורה. וכל מה שיהיה החומר יותר איתן ומוכשר, תהיה הצורה יותר חשובה. לפעמים יש שהקודש מתעמר בחול, עד שמדלדל את החומר, ואז נמשכת תקופה, שהחומר תובע את דקיון שלו [=עלבונו], ומארי דחובא דחיק. ובנשך ובתרבית נוטל אז החול את חובו מהקודש, והחוצפא מתגברת. 

			אבל כל מה שהחול מתחזק על חשבון הקודש מכין הוא לעצמו כזה מצד תכונתו החולית שוחה. כי סוף כל סוף יתבע אחר כך הקודש את חובו. ולא בדרך תביעה ונגישה, לא בדרך חוצפא וריבית. כי אם כח הקודש יהיה כ"כ מתאמץ ומתרומם עד שכל החול יכנע תחתיו, יכנס בקרבו ויתבלע לגמרי מיסודו החולי. והיה הנשאר בציון והנותר בירושלם, קדוש יאמר לו.475

			כאשר אין הבנה שלמה של תפקידה ומקומה של כל בחינה, כאשר הקודש "מזלזל" בחול הוא גורם לתגובת נגד. תגובת הנגד היא חוצפה והתמרדות שבאה "לתבוע את עלבונו" של החול. לעומת זאת, כאשר החול נושא ראש והקודש נפגע, נוצר תהליך הפוך. אנו עדים למנגנוני איזון שהביטוי שלהם הוא חוצפה. מדובר כמובן בתגובה אנושית של התקוממות כנגד היציאה מהאיזון הראוי.

			ב. האידיאלי והריאלי 

			יש קשר בל ינותק בין האידיאלי לריאלי. כל ניסיון לנתק בין בחינות אלה יביא לחסרון בשתי הבחינות גם יחד. בפסקה הבאה מסביר הראי"ה את החיסרון בהינתקות של הריאליות מהרוחניות, הוא גם מסביר שלעיתים עמדה של אדיקות לריאליות, מסוגלת להביא לתיקון. 

			כמה אמללה היא הריאליות, בשעה שהיא מתגדרת בעצמה ורוצה להנתק לגמרי מההארה הרוחנית הנפשית. כשם שהיא מאירה את ההכרה בדברים הסובבים והממלאים את חוג הרגשותינו, כך היא מחשיכה את העולם כשהיא חפצה להיות השלטת בכל. המתאדק בריאליות, מוכרח הוא להיות טובע והולך בה. [...] למרות מה שיוכל להיות עם זה, איש מדעי, מוסרי ובעל עליליה. 

			העסקנים הריאליים, כשהם נתונים לאיזה אידיאל המעסיק אותם, הם נתונים במצב של ניגוד עצמי עצום מאד. מתוך ההשקפה הריאלית אין מקום למסירה לשום אידיאל, כי כל אידיאל ענינו המענין והמושך את הלב, הוא מצד כחו המוסרי, שהוא בעצמו ערך רוחני נשמתי, שאין הריאליות כוללתו. ומתוך כך, אם בלב שלם תהיה ההתמכרות, אז יתגבר הטבע הרוחני של האדם, ויצא האדם מתוך ממעמקי השיקוע הריאלי ע"י ההתמכרות להריאליות עצמה, שהאידיאליות שבהתמכרות הזאת עצמה תזכך את תוכן החיים הפנימיים, וההכרה הרוחנית תתבלט בקרבו. ואם באמת אין ההתמכרות זכה, אז לא תעמוד, ותלך הלך והתקרר, ולכל היותר לא תוכל לעשות פרי להשפיע על אחרים, וביותר — על דורות הבאים, ממהותה. המגמה הנצחית החיה בקרבנו, תכריחנו בשביל כך להיות חושקים אל.476

			הראי"ה מחדש שגם האדם העוסק בתחום הריאלי מתוך מניע אידיאלי, נקודה אידיאלית פנימית זו תקרין ותשפיע על התגברות הטבע הרוחני שבו, שהרי סוף סוף המניע הוא אידיאלי. אך ללא מניע אידיאלי, העיסוק הריאלי המוחלט יאבד את חיוניותו. החיבור בין הבחינה האידיאלית להופעתה בפועל, מושתת על כך שיהיה מצע ובסיס חומרי עליו יחול הנושא הרעיוני. 

			לצד הצורך לקשר משמעותי ומתמיד ול"הזנה" אידיאלית של המציאות הגשמית, הראי"ה מסייג ומדגיש כי יש צורך לבחינה של הפרדה ושמירה של העולם הרוחני, על מנת שהעולם הגשמי לא יטשטש את המציאות האידיאלית. יש צורך באיזון מושכל בין החיבור ובין הבדלה בין הבחינות. 

			הפסק מוכרח להיות בין תוכן האידיאל המופשט של מגמת הכל, ובין המתגלה ממנו בההויה בפועל, בין הכוונה הטובה המוזרחת לאדם ברום גובה חייו הרוחניים, לבין הרוח המלוהו תמיד לישר מעשיו ודרכיו. 

			אם לא ההבדל הדרגאי הזה, היתה צורת המעשה כולה מטשטשת, ההויה לא היתה עומדת על צביונה, חוקים וגבולים לא היו נשמרים, תכונות קבועות וערכים מגבילים המיסדים עולם ומלאו, לא היו עומדים. נצטמצמה האורה, יורדת היא לפעמים מאד ויותר מדאי, מחסנה, בצמצומה לצורך הערכת מהותה מגיעה היא עד מחשכים...477

			הראי"ה מסביר כי האיזון המיטבי מצריך שלוש תנועות. האחת ההבנה שכל בחינה עליונה ותחתונה זקוקה לחברתה כדי להביא לשלמותה. התנועה השנייה היא האיזון בין הבחינות שנובע ממינון ראוי בשילוב ביניהן. השלישית, שלמעשה נובעת מהשנייה, היא ההבנה כי יש לדאוג שעם השילוב יחד יישמר הייחוד על מנת שלא ייווצר מצב של טשטוש תחומים. 

			החול נזדווג אל הקודש, וההזדווגות הזאת יש שהיא לברכה, ויש שהיא למארה. כשאין הגבולים מתטשטשים, וכ"א שומר את תפקידו, והוא מוכן לעזור לחבירו לבררו ולהעלותו, אז החבור הזה של החול עם הקודש הוא לברכה. אבל בזמן שהגבולים מתטשטשים, והחול נכנס לערכי הקודש לעשות שם ציורים, מדידות ושיעורים, והקודש נדחק הוא אל החול לכונן שמה סדרים, אז הכל מתקלקל. וההתמרמרות משני הצדדים נעשית גדולה מאד, עד שתסיסה חזקה נולדת. והקודש סובל בתחילה, מפני שהוא יורד מערכו, ונעשה כהה מאורו, מפני ירידתו אל גבולי החול. והחול מוצא לו אז כבר תכונה של התנגדות עצומה כלפי הקודש [...] 

			ועל כן, זה המצב שגורם התוכן של טשטוש הגבולים, הוא הפסד כללי לשתי המערכות של החול ושל הקודש. והרפואה באה רק מתוך עבודת ההגבלה, התחמת התחומין של הקודש ושל החול, והעמדת צביון של הדדיות, שבכל מקום שכח אחד צריך לעזרת חבירו יהיה מיד מזומן לעזרתו. וזה היסוד של גמילות חסדים הנוהג בכל הבריאה כולה, הוא מוכרח להיות נוהג בשני הערכים הללו, הכוללים את כל ההוויה, את כל החיים, וכל המציאות בכללותה.478 

			העיקרון המובא בפסקאות הנ"ל הוא כי איזון כולל שתי מגמות שילוב והגבלה. בשתי הבחינות, בכל אחת מהן בשילוב ובהגבלה, יש צורך באיזון וכן יש צורך באיזון שבין שילוב להגבלה. השילוב מניח כי שתי הבחינות נדרשות, שכן האחת ללא האחרת יש בה חיסרון. מחד גיסא רוחניות ללא כלים, תוכן ללא מצע קולט, מביאים לרוחניות תלושה שאין לה אחיזה, מאידך גיסא, חומריות וכלים ללא תוכן הופכים להיות גלמי עצמים חסרי חיים. מן הצד האחר מדגיש הראי"ה כי יש צורך בהגבלת הקשר והמיזוג. שילוב יתר על המידה הראויה מביא לטשטוש הגבולות ובהכרח לפגיעה בתוכן הרוחני. 

			ג. עולם הרוח ועולם המעשה

			כאשר החברה או האדם כפרט, עסוקים ברעיונות אידיאליים ומזניחים את הצד המעשי, מתבצע תהליך תגובה הגורם לריאקציה מאזנת:

			מפני הרעיונות הנאצלים משתכחים הרעיונות המעשיים, והעולם מקבל שבירות וחסרונות בכל תהלוכותיו. באים בשביל כך אנשים מקניאים להרעיונות המעשיים ותולדותיהם, ומשיבים את כחם בעולם ע"י דחיפה של הרעיונות הנאצלים, לאחור. ובעלי המחשבות האציליות מסתכלים בעין יפה בכל התיקונים המעשיים שבעלי המעשה עושים, אע"פ שבאות להם ע"י אותו המהלך החשוך של דחיפת הוד האצילות. בהסתכלותם של בעלי האצילות בעין יפה בתיקונים המעשיים, מתבסמים הרעיונות המעשיים, והולך עולם העשיה ומתחבר בעולם האצילות, ע"י האמצעיים הנשגבים של עולם היצירה המלאה רגש ודמיון, ועולם הבריאה, המלא בינה.479

			אנו מכירים תופעה זו בתקופה של ההתעוררות למפעל הציוני והעלייה לארץ ישראל. היחס ליהדות הגלותית הרוחנית, שמיעטה בעשייה מכורח הנסיבות ומתוך תפיסת עולם של שימור העולם הרוחני, הביא אצל החלוצים לתגובה הפוכה. יש כאן תנועה "היגליאנית" של איזון. כאשר בחינה אחת מגדילה את נוכחותה מעבר לשילוב הראוי נוצרת תנועה הפוכה. 

			כפי שהזכרנו התנועה ההפוכה יכולה לנבוע מכמה גורמים. פגשנו את התגובה הנפשית שבאה לידי ביטוי בחוצפה, הפסקה שהובאה מציגה תגובה של תכונת הקנאות. כפי שהובא לעיל, העיקרון של שילוב בין הרוחני לגשמי זקוק לאיזון הן בשילוב והן בהבדלה. כמו ביחס שבין עולם הרוח ועולם החומר, כך גם ביצירה אנושית יש צורך בשילוב הנאות ובהבדלה המושכלת. הראי"ה טוען כי יצירה צריכה איזון בין מקורות עליון ותחתון. ללא שני המקורות היצירה תהיה מוגבלת וחסרה.

			כל יצירה אופית באה תמיד משני המקורות בבת אחת: ממקור הרום האצילי שבשורש הנשמה בחביון עזה, וממקור התכונה החמרית במאפלי הרגשותיה. אלה התהומות קוראים הם זה לזה באין הפסק, ועל ידי פגישת קויהם — אור החיים, אור היש, אור החכמה, אור השירה, אור ההויה יוצא ומבריק. והתכלת, הים, הרקיע ואבן הספיר מתאחדים בהוד יפעת גילוייהם לחדות גאולים, שיבאו לציון ברנה ושמחת עולם.480 

			מוסיף הראי"ה כי יצירה מיטבית נוצרת משילוב מושכל כאשר ההפריה היא הדדית ואזי היא מביאה בפגישתה "לאור חיים, אור חכמה וכו'". הראי"ה רומז ליכולת של צבע התכלת המופק מחומר גשמי לעורר את התרוממות הרוח לנקודה העליונה של אמונה. ללא החיבור בין הבחינות היצירה מאבדת את כוחה הפנימי. כמו יחס שבין העולם הרוחני לחומרי כך כאמור היחס בין היצירה הרוחנית לזו החומרית, יש בו צורך באיזון. הקשר חומר ורוח צריך להיות מאוזן, לא יתר ולא חסר. במידה שיהיה קשר יתר, הדבר יביא לדלדול היצירה הרוחנית ונוסף לכך גם התוכן המעשי ייפגע. 

			היחס בין היצירה הרוחנית אל המעשה, כמו בכל התחומים, ההשפעה ההדדית נחוצה, אך מַעבר אל מֵעבר לשיעור והמידה הרצויים, יביא למצב שבו כל המוסיף גורע. יציאה מהאיזון הראוי תביא לחסרון. ניתוק החלק הרוחני מעולם המעשה מביא לאובדן כוח היצירה, וקישור יתר מדלדל את הכוח הרוחני.481 

			כסיכום ביניים למהלך רעיוני זה של שילוב העולם הנסתר עם הנגלה שמכוח השילוב נולדת היצירה המיטבית: "השקפת עולם גלויה ורציונלית, צריכה היא תמיד להתאחד עם השקפת עולם נסתרת מיסטית, ומשתיהן יחד, לכללותם והמון פרטיהם, תפרח השירה, תעוז הגבורה, יתהדר היופי ותרבה הדעת".482

			כדרכו של הראי"ה, הרעיונות האידיאליים "מודגמים" בעולם המעשי. המיצגים של מערכת היחסים הרוחנית לעומת הגשמית הם משה ויעקב. הם מייצגים בחינות אידיאליות של השילוב בין העולם העליון לעולם המעשי המוגבל. 

			משה הוא איש האלהים, בעלה דמטרוניתא, כל תיקוני עוה"ז גם הג"ע [הג' עליונות] ותיקוני הנשמות בכללם, אינם כ"א דברים טפלים למאוייו הנצחיים, כ"א התיקון השלם של העולמים כולם [...]. יעקב קבע לו מגמת העולם המוגבל בכל הוד גדולתו ביפיו הקדוש בעזוז מוסרו בנצחיותו בשלמות נשמותיו, ביתא דלתתא, אבל משה ביתא דלעילא הוא עלמא דיליה, אלא שכ"כ מתאימים הם העולמים עד שכל הצרכים דלתתא מתמלאים ככל דייקנותם ע"י המגמה של בנין.483

			כאשר עוסקים בעולם הרוח יש נטיה להזניח את הפרטים הקטנים של העולם הגשמי. הראי"ה מעורר לכך שצריך שיקול דעת לאזן בין הגודל לקוטן כביכול, כי התמונה המלאה של תוכן החיים בנויה משניהם. "צריכים שיקול דעת רחב כדי להעמיד את תוכן החיים הרוחניים בצורה כזאת שהסיגול לתוכן רחב ונשגב לא יערער את התכנים הקטנים המוגבלים, כדי שתהא השקפת העולם מחוורת, ואור חיים מאיר בכל טהרתו".484

			הראי"ה קובע כי הכול צריך להיות במידה ומשקל במערכת היחסים שבין רוחניות לגשמיות. רוחניות יתר עלולה להביא לנתק מהעולם הגשמי, הדבר עלול לגרום לטשטוש הבהירות הרוחנית ולפיתוח דמיונות כוזבים.

			הכל במדה, אם הרוחניות תתגבר בשטפה ותרצה את הכל לשטוף, והחומר והחיים כלא יהיה נחשב ונשטף, לא תעמד הרוחניות ההיא בעמדה, לא משאות נפש תשא בחיקה, כ"א הזיות ודמיונות כוזבים. 

			אמנם אם לפי מנת הרוח תתעורר גם הגויה אל חגה, אם יקר בעיני הוגה הדיעות, חודר במסתרי אל, החיים והטבע, ועל יסוד הטוהר של האומץ הרוחני ייסד את טירת חייו הממשים, אז ינבעו בכל עז, ותורת ד' בפיו תהיה אמת.485 

			בהמשך לפסקאות הקודמות הראי"ה טוען כי על מנת להגיע ללמידה, השגה ויישום בחיים מיטביים, יש הכרח לפתח שיטה מבוררת, "מסכת שלמה", שמשלבת באופן הרמוני ומושכל ובאיזון נכון את התחום הרוחני וחיבורו לעולם המעשה. הראי"ה טובע מטבע לשוני בשם "הקו הממצע". יש צורך בעבודה עיונית כדי למצוא אותו. "הכרח הוא למצא את הקו הממצע בין הרעיונות האציליות הרוחניות ובין הרעיונות המעשיות, עד שתקבע מסכת שלמה והרצאה כוללת, העוברת על כל השטח הלמודי, שסגנונו יהיה אוחז במידה אחת בהצד המעשי, והצד האצילי באחדות מותאמה".486

			יש ביטוי אצל הראי"ה בשם "משקל החיים". משמעות הביטוי היא חיים שקולים ומאוזנים. יש כאן מעין הגדרה של האיזון בנוגע למערכת היחסים של האדם עם סביבתו.

			[...] חפשי הוא הרצון, ולהיות גבור ובן חורין אמיתי באו החיים. והרשעה השרויה בעמק הנשמה, כשהרצון איננו חפץ לעזבה, הרי היא סותרת את המשקל השוה של החיים, את היחש הישר שיש לנשמתו של האדם עם כל היש, עם כל ההויה כולה בכללותה ובפרטיותיה, והרוס ההרמוניה מכאובים רבים הוא מסבב, וכשהוא חודר אל הרוח, עצומים יסוריו שהם מתגלים בצורה של זועה, של קצפון, של חוצפא של קלון ויאוש [...]487 

			"המשקל השווה של החיים", על פי פסקה זו, הוא היחס ההרמוני המאוזן בין הנשמה לסביבתה, כלומר היחס שבין הרוח להוויה הרוחנית, החברתית והחומרית הסובבת. התגובה של האדם למציאות דיסהרמוניות מתבטא בתגובות של חוצפה, קצף וייאוש. מתוך שבשורש קיימת הרמוניה בין הבחינות הלכאורה מנוגדות ובחינת ההיכללות נוכחת, ההפריה ההדדית שבאה אחרי שהבחינות התמיינו, מעוררת מחדש את היסוד הנגדי שלמעשה נטוע בכל בחינה מהבחינות המנוגדות. 

			על כן יש ומתוך בחינה מסוימת מתפתח גם היסוד המנוגד. היסוד הקבלי, חסידי, של איתערותא דלתתא ואיתערותא דלעילא מיושם על ידי הראי"ה בדיאלקטיקה שבין חופש הרעיון והסדר המעשי. החידוש בפסקה הבאה הוא שלעיתים דווקא מתוך חופש הרעיון מגיעים לסדרים המעשיים, ובכיוון האחר — מתוך הסדרים המעשיים של חוקי המוסר נובעת תעופת המחשבה. 

			לפעמים יש שעל ידי חופש הרעיון מתגלה הטהרה, והסדרים המעשיים וכל חוקי המוסר מתעלים על ידי הציור העצמי הבלתי מוגבל. ויש אשר הסדר המעשי המתוקן, המוגבל בגבולותיו, הנובעים ממקור עליון, הם הם הגורמים לבנות את היכלי הרוח העליונים בעזם וטהרתם. אתערותא דלעילא או אתערותא דלתתא.488

			הראי"ה משייך את התהליך הנ"ל ליסוד של שני הזרמים המנוגדים בכיוונם אך יוצרים הפריה הדדית. הזיקה בין הזרמים נובעת מכך שלכל יסוד עליון יש ביטוי תחתון. חיסרון ביסוד העליון מביא לטעות וחוסר שלמות בחיים העולמיים. בכיוון הנגדי, כל נקודה מבוררת מתוך המחקר המדעי או ההגותי, יש בה כדי להבין מהלכים עליונים וזאת על פי העיקרון של הפסוק "מבשרי אחזה א־לוה",489 שהוא יסוד בהבנת העולמות העליונים מתוך מבנה גוף האדם ורוח האדם.

			עיקרון דומה בדבר היחס בין עליון לתחתון מובא בפסקה הבאה המאירה היבט נוסף לפיו, מעבר להשפעה ההדדית יש קשר מהותי בין העליון לתחתון. כאמור, העיקרון של "מבשרי אחזה אלוה", המובא בחסידות, טוען כי העולם הרוחני העליון משתקף במציאות הגשמית, במקרה הנידון בגוף האדם. עיקרון זה מאפשר הבנה של העולמות הרוחניים מתוך ההשתקפות שלהם בביטויים הגשמיים. יסוד זה יש שהוא פועל גם בכיוון ההפוך, משמע מתוך העיקרון המופשט מתאפשרת לנו ההבנה של הגשמי. 

			עומק הרום ועומק התחתית, זה בזה אחוזים. כל נקודה מרומית שהיא חסרה לנו הננו טועים על ידה במהלכים של עומק התחתית של החיים ושל העולם, וכל נקודה תחתיתית שהיא מתבררת לנו הרי אנחנו מתכשרים על ידה להיות מופיעים מאור הבהיר של עומק הרום. על כן טוב אשר תאחז בזה וגם מזה אל תנח ידך.490

			האיזון בין תעופת הרוח המרוממת את האדם מעבר לגבולות המציאות המוגבלת, אסור לה שתערער את יסודות הדרך ארץ, שהיא ההנהגה המתוקנת של חיי המעשה. דרך ארץ קדמה לתורה, שכן היא הבסיס עליו נבנית הקומה הנוספת. אסור לאדם להתנתק ממידת הדעת הרגילה. יישום העקרונות הנ"ל אמור לבוא לידי ביטוי בהיבט האישי ואף יותר מכך ברמה החברתית־לאומית, על כן מבקש הראי"ה למזג את הצד המעשי עם הצד ההגותי והשירי. התרבות האנושית תפקידה לשלב עקרונות ואידיאלים בעולם המעשי, השירה והיצירה האומנותית תפקידן לשלב את עולם המעשה עם עולם הרוח ברובד היצירתי שלו. 

			כמה נחוצה היא לנו, ביחוד בזמן הזה, בעת ההתעוררות של בנין האומה, ותיקון העולם בכלל מתוך הריסתו וחורבנו, לאחד בעבודת התורה את כל הצדדים הפזורים, את כל ההגיונות והרצאות הדעות הנראים כסותרים זה את זה, ובכלל זה ג"כ למזג את העבודה השירית עם המעשית, לתן לכל ערכי המעשה את היסוד הלבי ההרגשי, והמעוף השירתי, כמובן בשמירה לימודית מעולה שלא יטשטש כלל ערכו המעשי המבוסס, אלא שעוד יתעלה, יתרחב וחייליו יתגברו, ויהיה יותר מוכשר להפריח ולהניב, ולעשות ציצים ופרחים, לוקחי לב ביפי־נגהם, ומאמצים כל רוח בעזוז הדרת קדשם.491

			המיזוג הרצוי הוא בין עולם הרעיונות לעולם של יישום הרעיונות. נקודת החידוש היא כי הראי"ה מבקש שילוב ראוי של עולם הרגש עם עולם המעשה, שילוב מושכל באופן שלא יפגום את הצד המעשי. הראי"ה מדגיש את הצורך שלא לפגום את הצד המעשי המדויק על ידי תעופת השירה והרגש. האיזון נחוץ בשני כיוונים, איזון ושילוב להפריה הדדית, אך שמירה שלא לעבור את הגבול הראוי על מנת שלא לפגוע באיכויותיו של כל תחום. 

			הבאנו פסקאות שעוסקות בשילוב הראוי בין רוח למעשה. התחלנו מהמקום הגבוה של רעיונות נאצלים, ירדנו לעולם היצירה הרוחנית המופשטת, המשכנו אל היצירה השירית וכעת אנו יורדים לאיזון שבין הרוחניות לגופניות.

			לפעמים הרצון חלוש מפני חולשת הגוף, והצד הרוחני אינו מוכשר להתבסס יפה מפני חוסר אחיזה חמרית מבונה, והעזיבה החמרית מוסיפה מכאוב בזה, במקום שהבראת הגוף בסדר היא מעלה את האור הרוחני מחזקתו. וכלל זה נוהג גם בעם כולו, ובישראל הוא מתגלה ביחוד בעיקבא דמשיחא, בתור תביעה של חיזוק חומרי, שמכל מקום מגמתה הפנימית היא עילוי הנשמה והארתה המובהקת.492

			אנו ממשכים לרדת במורד ההדרגתי ומגיעים לעולם החומרי, המעשי. החומר הוא הבסיס עליו חלה הרוחניות, אולם עמדה רוחנית גבוהה מדי של הרוח ביחס שבין החומר לרוח מביאה לאיבוד הבסיס עליו ניצבת הרוחניות וממילא לניתוק הרוח מעולם המעשה. 

			הארציות וכל ההשגות שמבוססות על החושים, וכל הרצונות שיש להם אחיזה ויחס עמהם, הם נותנים את החומר, שממנו יוצא אחר כך אל הפועל אותו העז הרוחני, שאנו מתחברים עמו במערכות העליונות בהשגות ורצונות הנאצלות, שמזדרחות בקרבנו. ואם אנו עולים יותר ממקום העמדה הראויה להקשבתנו, הרינו משתמטים מהבסיס הארצי, ונאבדים מאתנו כל אותם האימוצים, שיסודם בבסיסיות. הגשמיות, שהם בהתהפכם למזגים רוחניים, נותנים בנו את הזיק של שלהבת החיים הרוחניים, והננו מועפים ונחלשים, והעז הרוחני, בהירותו וברירותו, דיוק רצונו ואומץ רוחו נעזב ממנו, [...] להתרומם כל כך ברום העילוי של הרוח העליון, עד כדי הקבעה של טבע עצמי ויסודי של אזרחיות אמיתית בעולם הנאצל, להעשות מנוני ימא, כאחד התנינים הגדולים, דרי הים הקבועים, שאז מאור החיים הגדול של הרוחניות האיתנה, מתהפך כל העולם החומרי לאוצר רוח גדול, והכל מתאים יחד בעצת השלום.493 

			ההצעה שמציעה הראי"ה כיצד ליצור את האיזון הנכון בין הבסיס החומרי עליו יחול העניין הרוחני הוא להיעשות "נוני ימא". ביטוי זה, שהינו קבלי־חסידי, מתייחס לבעלי מעלה שמסוגלים לחבר ולשוטט בין העולמות. 

			ד. תנועות איזון

			שכל אנושי ושכל עליון

			התחום הבא שנעסוק בו הוא נקודות האיזון שבין חכמה א־להית לשכל אנושי. השכל האנושי אף הוא יצירה א־להית. תבניות החשיבה של השכל אף הן מכוונות כנגד חכמה של מעלה, אך יש הבדל ביניהן. יכולת ההשגה האנושית מוגבלת וכן היא נתונה לבחירה חופשית, הן בפיתוח היכולת והן בשמירה על השכל הישר. קיים חיבור בין השכל העליון לשכל האנושי והיחס ביניהן גם הוא צריך שילוב ואיזון. 

			ההופעה האלהית והשכל האנושי מתחברים ביחד, לתמם את החזון הגדול של עילוי העולם, של ההשתכללות הצורתית של הכלל ושל הפרט. אמנם שונים הם המזגים של היצירות. בזמן שההופעה האלהית מתגברת על השכל האנושי הטבעי, נוצרים ערכים שאיפתיים, גדולי ערך, מלאים אור וזכות נפלאה, אבל עם זה רחוקים מהעולם המעשי התרבותי, החברותי והמוסרי־דרגאי. וכשההשכלה הטבעית מתגברת לפי הערך, נוצרים יצירות וערכים כאלה, שהאידיאליות שבהם מעטה היא לפי ההערכה, אבל הדיוק והמגמה המעשית, המוסרית, התרבותית, אשר ליסודי החברה האנושית, חזקים בהם. ותמיד עולים ויורדים המשקלים הללו של שני הכחות, דעת עליון ודעת תחתון, זה לעומת זה, כדי לשכלל יחד את רוח האדם ואת חזון העולם, בצורה היותר תמימה מכל צדדיה.494

			העיקרון הדיאלקטי של תנועה משולבת מעלה מטה נדרש למציאת האיזון הנכון בין ההופעה הא־להית וההשראה העליונה ובין החשיבה האנושית. בלשון הקבלית הביטויים לדינמיקה זו הם "רצוא ושוב" ו"איתערותא דלתתא ולדלעיא". באופן טבעי כל בחינה מבקשת להרחיב את גבולה, אך בכך היא מאבדת את המשקל הנכון. התנועה המתמדת בין הבחינות נמצאת בחיפוש אחר האיזון המיטבי.495 

			בהמשך לפסקה הקודמת, שעסקה בדעת עליון ודעת תחתון, מתייחס הראי"ה לשתי נטיות הקיימות בבני אדם — הנטייה לנשגב והנטייה לחשיבה המדעית. ראוי להדגיש, הראי"ה מבחין בין השכל האנושי כהוגה רעיונות רוחניים ובין השכל האנושי המדעי הדיסקורסיבי. על פי הראי"ה, המוכשרים להכרת הטבע "מחטטים בפרטיו", כלומר מבצעים אנליזה על מנת להבין את פרטי התהליך, לעומת ההוגים במוסר החברתי והתרבותי שעוסקים בפיתוח רעיונות כלליים. בפסקה הבאה הראי"ה מתייחס לשתי נטיות נפשיות, הנטייה לחוש את הנשגב, שהיא נטייה רוחנית־פיוטית, והנטייה לבירור מעשי מדוקדק. 

			עליון ותחתון התמזגות מתוך ביטוש

			תנועת איזון נוספת אליה מתייחס הראי"ה היא תנועת ה"ביטוש".496 ביטוי זה לקוח אף הוא מכתבי הקבלה והוא מתאר אינטראקציה בין מגמות מנוגדות שמעצם התנגשותן מאבדות את זהותן הראשונית, ומתוך כך מונע תהליך של איזון מחודש:

			ההופעה הפנימית, הבאה לאדם, לחוש את הנשגב, היא מנגדת בטבעה להבנה הפרטית, באיכות ובכמות של החזיונות. ושני הכחות יחד דוקא משלימים הם את התכונה העולמית, את הרוחניות האנושית, ואת המהותיות הרוחנית של העולם כולו, בסקירתו היותר עליונה ומקיפה. 

			ההכרה האלהית בעומק ובהירות תוכנה וההבחנה המדעית, בניתוח הכרת היש הפרטי והכללי וסעיפיו, הן סותרות זו את זו סתירה סוביקטיבית, כשם שהן מאוחדות זו עם זו אחדות אוביקטיבית. המוכשרים להכרת הטבע, המחטטים בפרטיו, ע"פ רוב הם בעומק טבעם חסרים אותו הגעגוע האלהי [...] והאלהיים שוטפים הם הגיונותיהם, ומחשבותיהם עפות הן בגבהי מרומים, ואין להם אותו הכח ואותו הצמאון לחקור בעומק החזיונות המציאותיים, כאותו הצמאון הטפוסי של אבירי חכמי הטבע. וכיוצא בו בכל ענפים חשובים. 

			הבקורת, וחוש האמונה וההערצה של אנשי קודש, נושאי המסורות הגדולות, שבהן אוצרות חיי עולם גנוזים, חלוקים המה זה מזה בעומק הבדלה פסיכית. הפשט והדרוש, מתפלגים הם על פי הנושאים העקריים שלהם, מחזיקיהם ותובעיהם. אמנם בכל ההבדלה הזאת התוכן המאחד האוביקטיבי מכה את גליו, ובתוך כל סיעה יש הכרה ונטיה לרכוש של חברתה. ומיוחדים גאוני גאונים שמתרוממים על ההבדל הסוביקטיבי. בצבור, התכונה המבדילה את הפרטים, המחטבת את האינדיוידואליות, והמאחדת ומשוה את הכל באיכות צבוריותה, אלה שני כחות, איתנים, וסותרים, מכים הם את כח קויהם זה על זה, גלי ים אורותיהם בוטשים זה בזה. במקום שהגדולה היצירתית יוצאה עד כדי התמזגות עצמית של התוכנים הסותרים מצד צמצומי הכלים הסובייקטיביים, שמה מתגלה אור הברכה העליונה. נפלא הוא כחן של ישראל באיחוד זה של ההתפרדות האינדיבידואלית.497 

			ביחס לעולם המעשה יש יתרונות לכל אחת מההופעות השכליות. החכמה הא־לוהית מביאה את התוכן האידיאלי שעדיין אינו מיושם בדייקנות, לרובד המעשי של החיים. החיסרון של השכל האנושי הוא ביכולת לחשיבה אידיאלית מיטבית. השילוב ביניהם, בדגש על המשקל הנכון, הוא הדרך לשכלול רוח האדם. ה"מנגנון" שעליו מצביע הראי"ה הוא ה"ביטוש". אף ביטוי זה לקוח מתורת הקבלה, קרי תהליך של יצירת ה"כלים" על ידי שני סוגי אורות — מקיף ופנימי. הראי"ה מיישם עיקרון זה בתהליך האינטראקציה בין בחינת הנטייה הרוחנית המתרחבת לנטייה המדעית המצמצמת. 

			מפגש בין זרמים מבחוץ ומבפנים

			לאחר שעסקנו באיזון בין אידיאל למעשה ובין עולם הרוח לעולם החומר, נביא פסקאות שנושאם האיזון בין העולם הפנימי של האדם, הגיגיו ומחשבותיו, ובין הידע והמחשבות המגיעות לאדם מבחוץ.

			זרם גדול של הופעות מתפרץ אל תוכנו מהעולם החיצוני, מסביבה שלנו, והן יוצרות בנו ציורים, דוגמאת גרעינים באים מבחוץ נקלטים בשדה ומצמיחים. וזרם עוד יותר גדול הולך ופורץ תמיד מבפנים, ממעין נשמתנו, היוצר יצירות, מצייר ציורים, בונה עולמות. אלה הזרמים תמיד נפגשים הם זה בזה, משתתפים הם בחוקיהם, ומתנגדים הם בתכונותיהם. 

			החכוך התדירי של כחות איתנים הללו בתוכיותנו, יוצר בקרבנו את צור היצירה המלולית, ושפעת כח הולך ודופק על אורגני המבטא, וצמחים משותפים, מחבורם של שני הזרמים, הפנימי והחצוני, הולכים ונצמחים, ודבורינו הולכים ושוטפים.498

			שני זרמים קיימים באדם, זרם פנימי הנובע מנשמתו וזרם של מידע ותחושות המגיעים מבחוץ. הזרם החיצוני מתואר כזרעים הצומחים על קרקע הנביעה הנשמתית. כאן מצביע הראי"ה על תהליך חיבור, כדוגמת הזרע הנטמן בקרקע והמהות המשותפת מצמיחה את הצמח. ההשפעה שבאה מבחוץ יוצרת תמריץ ומניע לפיתוח החשיבה העצמית הנובע מהמעיין העצמי. הנטייה הראשונית של כל איש היא לפתח את מה שקרוב לליבו, לתחומי ההתעניינות שלו ולסגנונו המיוחד. 

			שאיפות מנוגדות אנו מוצאים גם בנושא הפיתוח האישי וגילוי הכישרונות הייחודיים. 

			כך טוען הראי"ה: "כי כל מה שנכנס בנשמה אחת מהשפעת חברתה, אף על פי שמועיל לה הדבר מאיזה צד, שסוף כל סוף הוא מקנה לה איזו ידיעה, זו איזו הרגשה טובה ומועילה, לפעמים הוא גם מזיק גם כן, במה שהוא מערב יסוד זר במהותה, ואין העולם משתלם כי אם במעמד של שלילת ההופעה הזרה".499

			יש צורך באיזון בין ההשפעה הבאה מבחוץ לזו הנובעת מהאדם עצמו. כהנא מסביר כי ודאי הראי"ה אינו תמים, כל חינוך מבוסס על השפעה הבאה מבחוץ, אך הראי"ה "רוצה להעמיד אותנו על המחיר שאנחנו משלמים על 'ההשפעות' האלה (גם כשהן חיוניות לגמר) ולהעצים את כמיהתנו העמוקה להשתחרר מהן".500 

			תכונת הקנאה (הלכאורה שלילית) מביאה להרחבת המבט של ההוגה. אומנם הראי"ה מדגיש כי עיקר הברכה של ההוגה באה מתוך ההגות הנובעת מהמעיין הפנימי, אבל העושר המגיע מבחוץ מוליד הרכבות שמחדשות ומרחיבות מבט ודעת. הרעיון הנזכר הוא פועל יוצא של מאמר חז"ל "קנאת סופרים תרבה חכמה".501 הראי"ה מציג את היתרונות של הביטוי העצמי והלמידה ממקורות הבאים מבחוץ בדומה לפסקה הקודמת, אך מוסיף נדבך נוסף שמסביר את המניע לעיסוק בתחומים שאין נפשו של האדם נמשכת אליהם, ומבאר מהו הערך המוסף של המהלך להעשרת היצירה. 

			קנאת סופרים תרבה חכמה. בלא קנאת סופרים, כל אחד יוצר רק מנטיתו הפנימית, והוגה ולומד רק במה שמטהו רוחו. ברכה גדולה יש בזה, עומק ההוד יוצא הוא דוקא בעמל כשרון שבא מתוך דחיפה פנימית. אבל עושר רוח בא יבא מתוך הרכבות המתילדות מריבוי מקצועות, מידיעות ומסות שונות, ורק מקנאת סופרים יבא האדם לעסוק במקצעות שאין לו כח מושך פנימי אליהם, ומתוך כך תרבה החכמה. אמנם ריבוי זה כמותי הוא, אבל ברכה יש בו גם להאיכות. עד אשר תבוכר הדעה, והעולם ישתכלל מההופעה היחידית של כל כשרון, המתאחדת באחדות הכללית, ואז לא יהיה החזון שכל עמל וכל כשרון המעשה הוא רק קנאת איש מרעהו.502

			ה. נושאים כלליים בממד האנכי

			כמות ואיכות 

			בסיום הפרק אציג מספר נושאים כלליים. כמות ואיכות הן לכאורה בחינות נוגדות. מבאר הראי"ה כי זו המסקנה החיצונית. בהתבוננות מעמיקה, הכמותיות למעשה מייצגת הרחבה של יסוד איכותי. 

			הכמות והאיכות הם דברים סותרים זה את זה במובנם, ובכל זאת צריכים הם זה לזה. הופעת הכמות צריכה היא להיות מתפשטת, לא מפני עצמה, כי אם כדי להראות את היסוד האיכותי, שהוא המהות העצמית. ואז באה בינת החיים בעומקה להורות, שהכמות אינה דבר בפני עצמו, כי אם מהופעת האיכות הרי הוא מתנוצץ [...]503

			תחום נוסף שמצריך איזון הוא היחס שבין כוח הדמיון לשכל הרציונלי. הדמיון הוא בבחינת צינור המעלה תכנים מתהומות הנפש וכמו כן הוא כוח שמעורר השראה ויצירה עצמית. החשש הוא שהחומריות והיצריות ישבשו את סגולותיו. 

			יחס בין דמיון עליון למציאות

			עולים הם הדמיונות מתהום הנפש, הם זרע רענן מחביון הנשמה, עולם מלא בהם נשקף. לא חזון שוא הוא התאמת הנפש ודמיונותיה להעולם וכל יצוריו. ים הדמיון הגדול אספקלריא של המציאות הוא, המציאות רושמת בתוכו את רישומיה, ומן המציאות הרי הוא עצמו לקוח. זהירות וזיקוק צריך הוא הדמיון, שמירה גדולה דרושה לאדם מערפליו, ועיקולי ארחותיו, סיבוכיו ונפתוליו. אבל אחרי כל אלה הלא אוצר חיים של סגולות עליונות, העולם כולו, בגשמיותו ורוחניותו, בתכסיסיו, במוסריו, בשאיפותיו ובפרטי גוניו, בו הוא מתבלט. וברוח קודש, בחזיון של טוהר פנימי, ילך ויזוקק, ילך ויתאמת, עד שהצפיה שבאספקלריתו תתגבר ותאמץ, עד שכל דפקיו יתבררו, עד שכל תנועותיו וחזיונותיו, תולדותיו, והשפעותיו על החיים העצמיים, יבוססו, ויתחברו עם היסוד המדעי, עם החיים הממשיים, עם הציורים הנהדרים, עם הבירורים של חיי הדיקנות הבהירה.504

			השאיפה היא לחבר את כוח הדמיון, שהוא מעיין פנימי, עם כוחות ההכרה המבוססים על היסוד המדעי, כמו עם שאר כוחות החיים הגשמיים, באופן משולב ומושכל. 

			יהדות ניסית ויהדות טבעית

			הביטוי הכולל של החיבור בין העולם הרוחני העליון לעולם החומרי בא לידי ביטוי בשתי בחינות שיש ביהדות, הניסית והטבעית. גם כאן אנו מוצאים תהליך היגליאני של תנודות השואפות להגיע למציאות מיטבית בשילוב הנכון. טבעה של תכונה זו שהיא נמצאת בתהליך מתמיד, תהליך שהאיזון בו מגיע מעצם תחושת הליקוי שמעוררת תגובה נגדית. 

			היהדות הניסית והיהדות הטבעית הן משולבות זו בזו, אחוזות אחת בחברתה כאחיזת נשמה בגוף. וכשהמלחמה שבאדם הפנימי היחיד, שלפעמים הנשמה מתגברת, והיא מאירה, אבל הגוף נלקה על־ידי זה יותר מדאי, ומתוך כך באה נטיה הפכית לחזק את הגויה, והנשמה סובלת מחשכת הגשמיות, וחוזרת נטיה נשמתית להופיע, ובכל אותן העליות והירידות שיווי המשקל הולך ומתקרב — כמו כן הוא ביהדות הכללית. 

			כשהרעיונות תולדות היהדות הניסית מתגברים, הרי היהדות הטבעית נלקה, וממילא מרגשת גם היא בחסרון זה, שבליקוי זה של היהדות הטבעית אובד הוא ההוד שבקומתה הרוחנית של היהדות את בסיסו, וממילא בהדי הוצא לקי כרבא, ונלקה גם כן הנצח שביהדות, הניסיות שבה והלך מחשבותיה, עומק רגשותיה וחותם המעשי שלה. 

			עד אשר בכח החזרה התכופה, ההולכת ובאה משך של תקופות שונות, ההשתלמות הקומתית של האומה בשיוי המשקל הולכת ומתקרבת, והנצח וההוד יחדיו משפיעים הם את כחם, וכנסת־ישראל מתעלה עליהם, היא המקור ליהדות בכללה בשני ערכיה הכלליים, היא עולה על שניהם במהותההתחלקות שלהם, ומזוהר תפארת ישראל הרי היא סופגת את אורה, וממילא מתמזגות הן שתי הצורות הללו אשר לכנסת־ישראל, הניסית והטבעית, בכל הסתעפויותיהן, במעמד כזה שכל אחת מרחיבה את גבולה של חברתה.505

			בחלקה השני של הפסקה מבאר הראי"ה כי מתרחש מהלך רוחני־חברתי בשאיפה לשיווי משקל. מהלך זה בא לידי ביטוי בתהליכים היסטוריים, ושורשו ומקורו בעולם הספירות הוא באיזון הדינמי בין בחינת הנצח לבחינת ההוד. ההוד הוא הצד החיצוני, המעשי, ואילו הנצח מבטא את המקור הניסי. ומתוך הדינמיקה של מיזוג יש השפעה על כנסת ישראל, בחינת המלכות. התהליך משכלל ומרחיב את הגבולות של כל בחינה. תהליך המטוטלת ההיגליאנית שבא לידי ביטוי בפסקה זו הוא בבחינת בנין אב לתהליכים של המישור האופקי, שבהם נקודת האיזון מגיעה מתוך תהליך מתמיד של חיפוש המצב המיטבי שבין שתי בחינות מנוגדות. 

			בפרק זה עסקנו באיזונים בין העולם המופשט לעולם הגשמי, בין הקודש ובין החול, בין האידיאל למציאות ובין הפנימיות לחיצוניות. ביקשנו להציג את הביטויים הממשיים של המושגים הקבליים שהובאו בפרק הקודם ובכך לנסות לאשש את הנחת היסוד כי המקור לתורת האיזונים של הראי"ה הוא ביסודות הקבלה. כמו כן, ביקשנו להוכיח הנחת יסוד נוספת של מחקר זה כי יש לראי"ה עקרונות עקביים בתורת האיזונים, עקרונות שנפגוש את נוכחותם גם בתחומים האחרים: הצורך בשתי הבחינות המנוגדות לכאורה להשלמת המציאות, הצורך באיזון ביניהן, התגובות ליציאה מהאיזון המיטבי, הצורך בשילוב הבחינות מחד גיסא ומאידך גיסא הצורך בהבדלה על מנת למנוע טשטוש המהות, העובדה כי יש איזונים סטטיים ודינמיים, העובדה כי יש תנועות של איזון, הדרך של הראי"ה להדגים את העקרונות דרך דמויות ומעשים מהתנ"ך. 

			הפרק הבא יעסוק באיזונים במישור האופקי, איזונים שמישור הייחוס שלהם זהה. 

			פרק שלישי 

			איזונים במישור האופקי

			הקדמה

			פרק זה יעסוק באיזונים במישור ייחוס זהה. תחום זה מאופיין באיזון בין הפכים בעלי תחום משותף, הנמצאים על "ציר" אחד. מערכת היחסים שבין ההפכים מאופיינת בכך שאין יתרון של בכורה לאחד מהצדדים. אין בחינת משפיע ומקבל, אלא כל צד מגלה חלק מסוים מהמציאות או תכונה מוגדרת. על פי דרכו של הראי"ה, נדרש הצד המנוגד לצורך השלמתו של חברו. 

			הבחינות המנוגדות האידיאליות מסמנות את קצוות הסקלה, הן מבטאות את המצב האידיאלי של מיצוי כל ערך או בחינה; האיזון מבטא את המצב המיטבי שבהשפעתם ההדדית. על פי הנחת היסוד שהצגנו, האיזון אינו נמצא בהכרח בנקודת האמצע בין ההפכים אלא הוא ממוקם בנקודה על הסקלה שמייצגת את המרקם המתאים שבין תכונותיהם. הנחת היסוד של חיבור זה היא כי המקור להפכים ולאיזונים על פי הראי"ה הוא בקבלה. על פי עיקרון זה, המקור להפכים במישור האופקי הוא ביחס שבין הספירות חסד ודין (כמו גם נצח והוד), ועל כן בהמשך להצגת העקרונות הכלליים נעסוק במערכת היחסים שבין החסד והדין. מערכת יחסים זו יש שהיא יוצרת מרקם שבו כל בחינה שומרת על צביונה ומשפיעה את השפעתה, ויש שבכל בחינה נוכחת גם בבחינה הנגדית. עיקרון זה מכונה בחסידות "התכללות". נושא זה יובא בהמשך לעיון במערכת היחסים שבין חסד לדין. 

			הנחת יסוד נוספת של עבודה זו היא כי עקרונות האיזון שנמצא ברוב התחומים יש ביניהם דמיון. מבנה הפרק, כמו קודמיו, יציג את העקרונות הכלליים, החיסרון הנובע מיציאה מאיזון, התגובות ליציאה מאיזון, היתרונות של המצב המאוזן, תנועות איזון ונושאים כלליים. עיקרון נוסף שאנו מוצאים אצל הראי"ה הוא פסקאות שעוסקות בהדגמת העקרונות בדמויות מהתורה. לסיום הפרק נדגים סוגיה אחת מתוך הסוגיות באופן מורחב. הנושא הוא עקרונות איזון בחיים החברתיים. בפרק זה נעסוק בתחומים הבאים:

			א. 	עקרונות כלליים.

			ב. 	חסד ודין — המקור להפכים בתחום האופקי, ועיקרון ההתכללות.

			ג. 	התחום החברתי — אינטליגנציה והמון, היבדלות והשתלבות בציבור.

			ד. 	התחום השכלי־הכרתי — תורת ההכרה — שכליות וטבעיות, חשיבה חיצונית ופנימית. 

			ה. 	אתיקה ומוסר — טוב ורע.

			ו. 	תהליכים כלליים — כמות ואיכות, מלאות וריקות, שלמות וחיסרון, רכות ונוקשות.

			א. עקרונות כלליים

			הפסקה הפותחת פרק זה מציגה יסוד. יש במציאות שתי מגמות עיקריות: מגמה להרמוניה ומגמה לדיסהרמוניה. בפרק על יסודות קבליים הרחבנו על תהליך היציאה לפועל של הריבוי ממקור האחדות: מנקודת השורש האחדותית מתפרטת ומסתעפת המציאות העשירה בריבוי הפרטים. מגמת האחדות ומגמת הריבוי ממשיכות להיות נוכחות במציאות, וכל אחת מהמגמות שואפת לביטוי המלא של עקרונותיה. 

			שני קולות נוראים נשמעים בעולם ברעש אדיר. כל אחד מהם תובע את דקיונו [=עלבונו] בתוקף עצום ונורא. כל אחד מתחזק לבנות את בניניו. הקול ההרמוני, הקול התובע מהכל התאמה, כיוון והשתוות, קול השלום. העולה ברעם גדלו על כל המון קולות המלחמות, הנשמעים בכל אפסי העולמים. ולעומתו מרעים הקול המבלבל, הקול השואג לעצמת המצוי הבודד, ולתגרת החיים בהתגברותו של כל אחד על חברו. להבלטת מציאותה של כל מדה יחידית ולכח הבלענות שלה לבלע את כל השאר. 

			וכל מדה ומדה ככה מרעמת, וקול ענות מלחמה נשמע במלא עולמים. ובין הקולות כולם הולך וחודר אותו זרם הקול, של הקול העליון, של הקול ההרמוני, של הקול המאחד, המעלה והמישר. וממלא עולמים באים הקולות, אל כל בריה, אל כל רוח ונשמה, אל כל קרב וכליות. אל כל יחיד ביחידיותו, אל כל קיבוץ בקיבוצו, ואל כל לאום בלאומיותו. והנשמות המרכזיות שקויי לשד החיים של הקול ההרמוני, בקרבם אש קודש יוקדת לצמאון השלום, והם הם מלאכי השלום בעולם.506

			הקול ההרמוני המקורי שואף להתאמה ואחדות כללית. הקול המבלבל או קול המלחמה, כלשונו של הראי"ה, שואף למיצוי מלא של כל פרט באמצעות הבלטת יחודו. מהלך זה כרוך במלחמה, בהתגברות על הזולת, שכן נקודת מבטו של כל פרט היא שזולתו מאיים על קיומו. מתוך כך, באופן החיובי כל פרט ממצה ומפתח את ייחודיותו. המגמה התכליתית היא איחוד מחדש של הכוחות אחרי שיצאו לפועל במלוא הדרם.

			כמו במקרו כך במיקרו, כמו בעולם הכללי כך בנשמה הפרטית אנו מוצאים שתי מגמות, מגמה של מנוחה ושלווה ומגמה של תנועה מתמדת. הראי"ה מצביע על מקור התנועות על פי היסודות הקבליים — יציאה ממקור האחדות ויציאה אל הפועל של עולמות ובריות לאין תכלית. 

			שואפת היא הנשמה מצד אחד אל המנוחה, אל השלוה הפנימית, משקפת היא צלם אידיאלה הנכסף בתבנית כל העולמים, ומצד אחר היא שואפת אל החיים, אל החיים הגמורים, שבהם יש תנועה, קול, תשואות חן, שירה אדירה, וזמרת אל. מכירה היא על כן את העולם בסוד יצירתו. רואה את מקור המנוחה במקור הפעולה, את החיים והשלום בחוברת, והחיים והשלום יחדו ממקור האמת יצאו. 

			היצירה מתבארת מיסוד העקוד, המילוי ההרמוני, הכל בכלי אחד, ויוצאת בסוד הניקוד, הנקודים, העולמים והבריות לאין תכלית, הכחות בפירודם, ובהתגברותם. האינדיוידואליות המתאדרת, והרוממות של החיים, בכל שאונם הנחמד, אל השלום. בהכרה, כי הפירוד, החיים שהשאון והניגוד הוא מקור שבעם, הרי הוא מביא את המות ואת הכליון, את הרשעה ואת השקר, נלקחת תמצית השאון, נעימת התנועה. עליות ההתחדשות, ובאה לעולם נעלה ומרומם, שסגולת הנקודים מוארים בו, ביושר הברודים, הקוים המסודרים, בשאיפת העקידה העליונה, העומדת בשיא גבהה.507

			פסקה זו, שהובאה גם בפרק האיזונים בתחום הקבלי, מבארת כי המקור לשתי התנועות הוא סדר היציאה לפועל ממקור האחדות. כמו בפסקה הקודמת, מדגיש הראי"ה כי המקור לאינדיבידואליות הוא תהליך היציאה לפועל והשאיפה של כל כוח למיצוי וממוש עצמי. 

			ב. חסד ודין

			החסד והדין הינם דוגמא מאפיינת לניגודים המייצגים שני קצוות הופכיים. על פי עמדתו של הראי"ה, הניגודים מגדירים את גבולות הספקטרום. עקרונות האיזון מביאים למציאת המרקם הנכון שבין הקצוות. יש שהמרקם משלב בין שני הגורמים כאשר כל אחד מהם שומר על אפיוניו, בדומה לאיזון שבין השכל לרגש. השכל והרגש הינם כלים שונים במהותם, האיזון ביניהם נובע מהשיתוף המושכל של כל כלי על פי יתרונותיו וחסרונותיו. 

			שונה הדבר כאשר עוסקים באיזון שבין חסד לדין, כיוון שההבדל ביניהם הוא כמות השפע או ההשפעה שתופיע, כמה יהיה שופע וכמה מצומצם. בדומה ליחס שבין קור לחום. על כן ישנן שתי אפשרויות למיזוג ביניהן, האחת מרקם מושכל של השפעה, מתי ובאיזו מידה תשפיע כל בחינה, דוגמת האיזון בין מסגרת לחופש בחינוך, והאפשרות השנייה היא התכללות.508

			הנחת היסוד של עיקרון זה היא כי בכל בחינה נמצאים גם היסודות של הבחינה ההפוכה — בכל זכר קיימת בחינה נקבית ולהפך — והאינטראקציה שביניהן מביאה ליצירה חדשה שבה מתמזגים ההפכיים ויוצרים מציאות שלישית. את עיקרון ההתכללות, המצוי בכתבי החסידות, נוכל למצוא ברוב התחומים: המטפיזי, השכלי, החברתי, האישי. 

			בפסקאות הבאות אציג את הבחינות המנוגדות של חסד ודין, ובהמשך יוצג עקרון ההתכללות בבחינת החסד והדין, ומכאן נרחיב את עקרון ההתכללות לתחומים נוספים. העולם נברא משתי בחינות, חסד ודין, ויש משמעות לסדר ההופעה של הבחינות בבריאה — הדין קודם לחסד מצד סדר הופעתו, אך בתהליך ההוצאה לפועל והתיקון יש לשלב את החסד. 

			ראשית המחשבה של מציאות עולמים צריכה להיות בגבורה, במדת הדין. אין שום רעיון מושכל להמציא ברואים והמון עולמים שאחר כך יצטרכו לחסד. החסד אינו אידיאל כי אם לאחר ההתהוות, לאחר שכבר המציאות מופעה ועומדת, לאחר שכח החיים דוחק את היש להיות יש, ולעמדתו הוא צריך לחסד, שאף על פי שאינו כדאי והגון לכך [...] אבל להימצא לכתחילה הוא דבר מאושר רק כשהוא ממלא תפקיד כל כך נחמד, כל כך יפה ומאושר, עד שהוא ראוי להיות על פי הדין, על פי עומק הדין, על פי הדקדוק היותר מכוון שבדין, למציאותו ולכל שפעת טובתו. לזאת עולם חסד יבנה.509 

			הראי"ה מבאר כי החסד מופיע בעולם מצד מדת הדין, מפני שכך ראוי שהמציאות תתקדם. יוצא איפוא שהחסד כלול בדין. עיקרון דומה מסביר הראי"ה באשר לסדר הפעולות. הדין והמסגרת מופיעים תחילה, העיצוב והסידור של המציאות הוא מכוח החסד. איזון בין הכוחות נדרש לתהליך הבנייה. "השמאל הוא המעורר, הימין הוא הפועל, המסדר, הבונה והעוסק התדירי. אנו צריכים לשמוח על ההתעוררות שלו, את כל כח התעוררותו אנחנו צריכים לספוג אל תוכנו, ואת הכל נעלה לימין, למקום הרחמים והחסד, הגבורה והאמונה האלמותית".510 

			התכללות החסד והדין

			הראי"ה מרחיב ומיישם את מושג ההתכללות המופיע בתורת החסידות. על פי יסוד זה, בכל אחת מהמידות קיימת באופן מסוים גם המידה ההפוכה. הנחת היסוד של עיקרון ההתכללות היא כי בדנ"א של כל תכונה מצויה גם התכונה המנוגדת. הוא דן בנושא הגבוליות והאין סופיות. במערכת היחסים שבין ההפכים, הגבוליות יכולה להיות מבחינת החסד ומבחינת הדין וכן קיים עיקרון זה ביחס לאינסופיות. 

			הנטיה הבלתי גבולית, ביחש התוכן המוגבל הרי היא מדה של גבורה, אע"פ שהיא התפשטות, והנטיה המגבלת, הרי היא גבורה ביחש להתוכן הבלתי גבולי. ונמצא שבכ"א מהנטיות, חסד וגבורה מערבים בהם: מצד התפשטותו של הבלתי גבולי ביחוסו לערכו הרי הוא חסד, וביחוסו לניגוד הדבר המגביל, הרי הוא גבורה. וההצטמצמות, מצד התוכן המצומצם והראוי לצמצומו, הרי הוא חסד, ומצד יחוסו להתוכן שאין לו גבול, הרי הוא גבורה, וגבורתו כפולה — עצם הצמצום לעצמו הוא ג"כ גבורה וענין הנצחון שלו על הכח המנגדו, היא גבורה כפולה.511 

			היסוד העולה מפסקה זו כי גם התכונות עצמן המייצגות לכאורה את ההפכים האידיאליים, גם תכונתן עשויה להיבחן כנטייה הפוכה להגדרתן הראשונית. עובדה זו מדגישה במיוחד את היסוד הפנימי של תכונות ההתכללות. 

			מערכת היחסים שבין החסד לדין ביישומה האנושי מופיעה לראשונה באינטראקציה שבין קין להבל. כל אחד מהדמויות ניצבת באחת הקצוות, עובדה שהביאה לרצח. הצורך לבחינה ממוזגת מגיע בהמשך. "הבל היה רחמי יתירי, כדכתיב בזהר, ןלא היה בכלל גם כן בכלל מיקון העולם כמו שת שהיה כדמות וצלם אדם, כלול במדות ממוזגות, וקין הרגו מפני שהיה קינא דמסאבותא, דין יתר. אמנם במשך הדורות מתחברים ב' הכוחות ועומדים על משקלם".512

			עקרון ההתכללות יפה כוחו לא רק בין החסד לדין אלא בין בחינות מנוגדות שונות. התכללות של צדדים, אף שיש בהם סיגים, מביאה לתוצאה טובה ומבוררת. בכל נטייה יש את החלק המובחר שבה אך יש גם את הסיגים. המיזוג של השיטות השונות מתקן ומשלים את החסרונות.

			הביטוי לגישה זו מופיע בתורה בשילוב שבין התורה כּשִׁירָה ובין היותה מערכת חוקים מוגדרים. על פי הראי"ה, העולם מתקדם ושואף למצב שבו ההתכללות תהיה מיטבית כך "שמכל מדע ורגש יהיה נשקף הים המדעי וכל התהום הרגשי".

			אחת מהצרות הגדולות של העולם הרוחני של האדם הוא מה שכל מקצוע של מדע ושל רגש מעכב אצלו את ההופעה של המקצע האחר. ומתוך כך נשארים רוב בני אדם לקויים ובעלי גוון יחידי, ומגרעותיהם השליליות הולכות ומתרבות. ההחשכה שכל מקצע מחשיך על חברו גורמת היא גם כן להתיחש בניגוד מוחלט להמקצע הנסתר מעיני האדם, הנתון למקצע אחר, הרחוק ממנו בערכיו. 

			חסרון זה לא יוכל להתמיד. והעתיד של האדם בא יבא, שיתפתח למעמד רוחני איתן כזה, שלא די שכל מקצע לא יסתיר את חברו, אלא שמכל מדע ומכל רגש, יהיה נשקף כל הים המדעי, וכל התהום ההרגשי. כמו שהענין הזה הוא במציאות האמתית, שאי אפשר כלל לשום יצירה רוחנית בעולם, שתהיה עומדת בפני עצמה, אלא שהיא ספוגה מן הכל. 

			אבל טמטום הלב גורם, שאי אפשר להביט על אלה החלקים המובלעים מכל הישות הרוחנית, הנמצאים בכל תוכן שהוא. אבל ברוממותו של האדם תפקחנה עיניו לראות נכוחה, אז תפקחנה עיני עורים ואזני חרשים תפתחנה, ומלאה.513 

			מחדש הראי"ה כי בעומקם של הדברים, כל התופעות שאנו פוגשים בעולם המוסרי, החיוביות והשליליות, מתכללות יחד לאגודה שדרכה מופיע האור העליון. 

			כל הצדקות וכל הרשעות, כל האמתיות וכל השקרים, כל הטובות וכל הרעות, מצטרפות הכל לאגודה אחת, גדולה ונפלאה, שהטוב העליון של היצירה זורח על גבי כולם. אשרי אדם מעמיק בעומק הקפת הכללות, הוא ימצא נועם בכל מר, טוהר בכל טומאה, אמת בכל שקר, צדק בכל רשע, ויכוף את כל רע וכל רשע, כל שקר וכל כיעור, להיות מתהפך לאופי האמת והצדק, האור והטוב. על הפרטים של כללים גדולים הללו כל תורת המוסר העליונה מיוסדת היא. 

			והצורך של התגלות האלהות בדרכי החיים הוא בא בעיקרו מפני הסתר המפליא שהטובה המסולאה גנוזה בתוכו, אשר רק ברצון ד' המתגלה תוכל דרך אורה זו להגלות, ולהסתמן בכל מפעל בחיים, נר לרגלי דברך ואור לנתיבתי.514 

			טוב ורע, התכללות

			לעיתים בטוב גנוזים רע וסיגים. באופן זמני הטוב ניזון ומושפע לטובה מאותו הרע, אך באופן המוחלט העובדה שהרע תמך שלא מדעת בטוב, אינה רצויה לטווח הארוך. תהליך התיקון מתחיל בירידה כללית שפוגעת בטוב אך גם מכלה את הרע, כדוגמת הקרנה שמכלה תאים פגומים אף שבאותה שעה גם פוגעת בתאים בריאים שאחראים על יכולת החיסון מול נגיפים.

			ישנם דברים טובים וקדושים שהסיבות המחזיקות אותם בעולם הן כעורות. כמו חולשה, שקר, רשעות, שלפעמים הן תומכות את יסוד הטוב של בושה, צניעות, אמונה, וכיוצא בהן. אמנם כמו שטובתן של רשעים רעה היא אצל צדיקים, ככה היא הטובה שמקבל הטוב והקודש מהרע והטמא, מחוללת היא רעות רבות. ואין אור גאולה יוצא אל הפועל כי אם על ידי מה שייהרסו כל היסודות הרעים, אפילו אותם שהם מחזיקים את הטוב והקודש. 

			ואף על פי שעל ידי זה סובל הטוב הקודש והאמונה, והם יורדים, ונראים כמתדלדלים, דלדול זה וירידה זו עלייה והתעודדות הם באמת, שאחר הריקבון של יסודות הרעים הללו, יחל מיד לצמוח אור הטוהר והקודש על יסודות בריאים של דיעה, חכמה, גבורה, תפארת, נצח והוד, ובזה תוסד מלכות עולמים לאור ד' וטובו באחרית הימים, בחסרי דוד הנאמנים, שהם ברית עולם אשר לא יכזבו עדי עד. אך עמי המה, בנים לא ישקרו, ויהי להם למושיע. בכל צרתם לו צר, ומלאך פניו הושיעם, באהבתו ובחמלתו הוא גאלם. וינטלם וינשאם כל ימי עולם.515 

			וכן בפסקה הבאה, מוסיף הראי"ה נדבך נוסף: הטוב והרע במקורם הם במעלה גבוהה ונשגבה, שניהם שייכים למגמה העליונה של התיקון. לעיתים מה שנראה כרע, פנימיותו היא טובה ולהפך. כדוגמא פשוטה לרע שתוכו טוב היא דוגמת ניתוח רפואי, או תרופה מרה, וכדוגמא לטוב שתוכו רע היא דפוסים חברתיים של אמונה וצניעות שבנויים על יראה חברתית חיצונית, ומביאים אנשים להיות מחופשים בתחפושת כל השנה.

			הטוב והרע ביסודו הוא הרבה יותר נשגב מהמתגלה ממנו בחיי האדם, היחידי והחברותי. אמנם התוכן המתגלה בחיים הוא מסתעף מהעצמיות של הטוב והרע, אבל יסודו העליון, הטומאה והטהרה, הוא המושקף בחזון קודש, שההדרכות האלהיות פונות אליו. ולפעמים יש שהרע התחתיתי הוא רק רע חיצוני, והוא ספוג טוב עצמי, ולהפך שהטוב התחתיתי הוא רק טוב שטחי וחיצוני, אבל ספוג הוא ברע עצמי עליון פנימי. ומוצאים אנחנו בזה, שהאמונה והקדושה הוא יסוד ושרש הכל, והוא מלא עצמיות, ונותן חיים ותקוה, בנין והתקיימות הרבה יותר מכל תוכן תרבותי מוסרי שהאדם יכול לסמנו. אמנם להיות מוכשר לחיים כאלה, שעל פי היסוד העליון...516 

			לסיכום עקרון ההתכללות, נבאר ונאמר כי עיקרון זה מובדל מעקרונות האיזון שבהם עסקנו עד כה בכך, שעוד לפני שנוצרת האינטראקציה שבין ההפכים אנו מזהים בכל בחינה גם את התכונות המנוגדות לה. כך, בכל חסד נמצא גם מן הדין, בכל בחינת זכר נמצא גם את היסוד הנקבי ולהפך. באמצעות המפגש מתעוררות גם התכונות המנוגדות שבכל בחינה על מנת לתרום להרמוניה שביניהן. 

			הבאנו את התייחסות הראי"ה להתכללות החסד והדין, ההרחבה והעמקה, העדר הידיעה במציאות הבורא וודאותה, ההבנה שדרך האמת דורשת את התמזגות והתכללות כל הבחינות, גם המנוגדות, ההבנה כי בכל מדע כלולים כל יסודות המדעים האחרים, בדומה לתאי הגזע של העובר שבשלב מאוחר יותר מתמיינים לבחינות שונות אך היסוד המשותף נוכח תמיד. ההתכללות מההכרה והידיעה שמגיעה מהמקור הנשמתי המתכלל ביסוד הידע המגיע מבחוץ בלימוד, וגם בתחום האתי — הטוב והרע האמת והשקר — כל אלה מתכללים למציאות משלימה.

			ג. התחום החברתי 

			במסגרת האיזונים בין בחינות הנמצאות במישור ייחוס זהה, אנו מוצאים גם את התחום האישי והחברתי: האיזון בבין הפרט לכלל הינו מיסודו של הלל הזקן שבמילים מדויקות קבע את העיקרון 'הוא היה אומר אם אין אני לי מי לי וכשאני לעצמי מה אני'.517 על פי עיקרון זה טוען הראי"ה:

			שלמות האדם הוא שיהיה משתדל בשלמות עצמו הפרטית, בכל האפשרי, אבל גם זה יהיה לנגד עיניו כי אין שלמותו הפרטית נגמרת כי אם בשלמות הכלל כולו והצלחתו [...] ויש להיזהר שלא תשיאו תשוקתו להשלמת הכלל למעט שלמותו בעצמו במעשים טובים ומדות טובות, כי אי אפשר להצליח את הכלל כי אם בהיות כל אחד מפרטיו שלמים ומוצלחים.518

			כהנא רואה בגישתו של הראי"ה ביטוי לדברי יונג על תהליך האינדיבידואציה, וכן תובנות חדשות אליהן הגיעה הפסיכואנליזה בזרם ההתייחסות שלה שלעולם אי אפשר להבין את הפרט אלא בהקשרו החברתי.519 

			נושאים נוספים שבהם אנו מוצאים את הצורך באיזון הינם הצורך לאזן בין האינטליגנציה המשכלת ובין ההמון הטבעי, בין פרטיקולריות חברתית ובין שאיפה לאוניברסליות. הראי"ה טוען כי יש צורך באיזון בין האינטליגנציה, האנשים העוסקים בפיתוח החשיבה והעמקת חקר, ובין הציבור המונע מאינטואיציה טבעית. על האיזון בין ידע נרכש ושכלתנות אנושית ובין אינטואיציה טבעית בריאה:

			האינטיליגנציה חושבת שיכולה היא להפרד מעל ההמון, שאז תהיה יותר בריאה ברוחה, יותר אצילית במחשבתה. זוהי טעות יסודית, טעות שאינה מכרת את הצד הבריא שיש בההכרות הטבעיות, ברגשות הטבעיות, ובחושים הטבעיים, שלא נתתקנו, אבל גם לא נתקלקלו ע"י שום השפעה קולטורית. 

			הצד הבריא של היושר מצוי הוא באנשים גסים יותר ויותר ממה שהוא מצוי במלומדים ומוסריים בעלי מחשבה. יותר מובהקים הם המלומדים בדברים הפרטיים של המוסר, בחוקיו ודקדוקיו, אבל עצם הרגשתו זאת היא מצויה באנשים בריאים טבעיים, שהם הם ההמון [...] הנבואה, הבאה מהצינור האלהי, באה דוקא לשם מטרה זו, של איחוד הרוח ההמוני עם הרוח האצילי, המיוחד ליחידי הסגולה. הביטויים ההמוניים מתלכדים בה עם המחשבה האידיאלית של עשירי הרוח.520

			על פי הראי"ה, כל קבוצה זקוקה לחברתה לצורך איזון חברתי נכון. הדבר בא לידי ביטוי בהבנת היתרונות של כל קבוצה. על פי המקובל, במחשבה ראשונה המוסר נמצא אצל המלומדים ואף סמך יש לעובדה זו מקביעת חז"ל "אין בור ירא חטא ולא עם הארץ חסיד".521 

			ובכל זאת, הראי"ה מחדש כי מעלה ויתרון יש בהמון העממי. אינטואיציה טבעית שלא השתבשה על ידי השכל האנושי. הראי"ה מוסיף כי האיזון והשילוב הנכון יבוא באמצעות הנבואה, שיש בה את השילוב הראוי של סגולת האינטואיציה והחכמה העליונה. 

			באופן חד יותר הראי"ה מרחיב את הרעיון ומוסיף כי לא רק בתחום המוסרי והחומרי יש מעלה להמון, אלא גם בתחום הרוחניות הישרה. גם בתחום זה, שהוא כביכול שייך לעולם המידות והמחשבה, גם בו עלולים להתפתח פגמים. בפסקה זו מדגיש הראי"ה כי לא רק האינטליגנציה, שהם המשכילים בחכמות העולם, אלא גם גדולי המחשבה, גם המיוחדים שבהם, זקוקים לאיזון שבא על ידי הבריאות הטבעית של ההמון. 

			יחידי הסגולה, חושבי המחשבות וגדולי האידיאלים המפותחים, צריכים הם להתקרב אל ההמון בהתקרבות של ענוה, כלומר לדעת שלא רק להיטיב לו ולהשפיע עליו הם באים, כ"א גם ללמוד ממנו, ולהיות מושפעים מאתו. אותה הבריאות הטבעית, החומרית והרוחנית, הנמצאת בההמון, למרות גסותו וחסרון ידיעתו, היא עולה בכמה דרגות על כל מה שיש מזה בין הגדולים, אשר הרעיונות והתסיסות הרוחניות פגמו אף פגמו את תמימותם ואת שקט רוחם וטוהר נשמתם.522

			הראי"ה מחדש כי פיתוח החשיבה, העמקת חקר והרחבת בירור האידיאלים לעיתים פוגמים בתמימות של העוסקים בה (האסוציאציה שעולה היא של הכהן השורף את אפר הפרה והמזה שבא לטהר נטמא). על כן צריכים הם להיטהר ב"מימי הבריאות" האינטואיטיבית של ההמון. 

			עם זאת, מסייג הראי"ה את דבריו וטוען כי החיבור להמון עלול לפגום את מחשבת ההוגה, על כן זקוק הוא בשלב הראשון להתבדל כדי שלא יושפע מהצד הרדוד של ההמון, אך בהמשך הדרך, עלולה כאמור להיווצר אצלו חולשה ופגם באינטואיציה הטבעית ועל כן זקוק הוא למצוא את האיזון הרצוי.

			לפעמים יש שהציורים האידיאליים אינם יכולים לפרח, ולהתרחב כראוי להם, מפני הקישור הנפשי שברצון אל ההדרכה הכללית של ההמון, על כן יולד הכרח פנימי להתבדל התבדלות מוחלטה מכל השדרה ההמונית. 

			אבל זאת ההתרחקות מהשדרות ההמוניות ורוחניותיהן היא גורמת החלשה טבעית, שהיא מצויה אצל העסקנים הרוחניים, שהם צריכים להוסיף אומץ נפשי אצלם על ידי השפעה שהם מקבלים מהתום הפשוט ההמוני,[...]. ומתוך אלה שני המשפטים, המתנגדים זה לזה, צריך החושב האציל להיות עומד באמצעיתן של שתי הנטיות, ההתבדלות וההתקרבות, שבזה יעלה בידו הזוך הרעיוני מצד אחד, והאיתנות הטבעית, שיש בהתום והרעננות הפשוטה מצד שני.523 

			הפתרון המוצע הוא להיות עומד באמצע של שתי הנטיות המנוגדות, עובדה שבאיזון הנכון תביא לזוך רעיוני ואיתנות טבעית. ובאופן דומה, בשלושת הרבדים — האישי, החברתי והלאומי — אנו מוצאים את הצורך באיזון בין חיבור להיבדלות, ובלשונו של הראי"ה — הצורך בשילוב בין "הקו המפריד" ל"קו המחבר". עיקרון זה מושתת על דברי ספר הזוהר שטוען כי הקדושה תחילתה בהפרדה וסופה בחיבור.524

			גם באשר ליחס בין תיקון הפרט והכלל קיימת הזנה הדדית וצורך באיזון. אין תיקון האחד בלא משנהו. תיקון הפרט שמזניח את התיקון החברתי ולהפך מביא בהכרח למצב חסר. כמו כן נכון עיקרון זה ליחס שבין הסדר החברתי וההגות הרוחנית. סדר חברתי שאינו יונק מתיקון רוחני של הפרט, ולעומתו מחשבה רוחנית שמתנתקת מסדרי החיים והחברה, כל אלה סופם להיות עכורים. 

			אין המחשבה האצילית שלמה באדם, כשהוא מתנשא לצייר את הטוב הכללי, ולהתאמץ לחשוק בו לעצמו, ולעולם כולו, אלא אם כך היא מחפשת אפשרות לצורת חיים כזאת, שתבסם את העולם, במה שתתקן את תכונתו החברתית, ותכריע גם כן לטובה את החיים הפרטיים, בין בחיצוניותם, בין בפנימיותם, ותעמיד את היסוד לבסס את מעמד החיים באופן כזה, שהחיים הנצחיים, שהם קשורים בזיכוך הנשמות, ואימוצן הרוחני המוחלט, הם יהיו נמשכים והולכים מהתיקון המסודר של המעמדים החברתיים והפרטיים [...]

			כל מחשבה שהיא מפקרת את תיקון העולם וסדרי המדינות ופורחת באויר רוחני לבדה, ומתפארת בתיקון נשמות והצלחתן, הרי היא מיוסדת בשקר שאין לו רגלים. וכל מחשבה שדבר אין לה עם הרוממות הנצחיות, ומתעסקת רק עם סדרי החיים החמריים ותיקוניהם, אפילו אם יהיו בה תוכנים מוסריים וארחות צדק ומישרים, סופה להתעכר [...]525

			הצורך באיזון בין הפרט לכלל, בין הסדר החברתי והתוכן הרוחני הוא הכרחי. עיקרון נוסף שמעלה הראי"ה הוא כי בכל התחומים ההגותיים, המדעיים, החברתיים, המדיניים והבין אישיים, נמצא תמיד דעות שונות. כמו כן, ידוע כי כל עמדה וכל בעל דעה נלחם על עמדותיו. מתוך שעסוק בהגנה על דרכו אינו קשוב ואינו פתוח להבין את העמדה האחרת. זוהי ההחמצה הגדולה של האפשרות להיבנות כראוי. 

			הדבר שהוא יותר נורא מכל המהומה של ערבובי הדעות בעולם, ושמושל ברעש גדול ג"כ בזמן הזה בתור זמן של תסיסת הדעות, הוא קוצר החוג של ההשקפה. הדמיון של כל משקיף על איזה חלק מהמעלות, בין שהן מדעיות בין מוסריות או מעשיות, מדיניות או אישיות, הדמיון שרק אותו הצד האהוב לו הקרוב לחוגו הוא הנהו העיקר, ויתר העובדות שבחיים אין כדאי לטפל בהן. ואם עוד הדברים שהם רחוקים מחוגו יתבעו ע"פ טבעם הרחבה גדולה דקדוק רב והפרחה, אז תתעורר מכל צד מלחמה עצומה, כאילו באים לבלע ולעקור את הפרט החביב שלו. 

			מובן הדבר, שהרעש עצמו מוליד נטייה כמותה ממש בבעלי חוגים אחרים, ללכת בדרך קיצוני כזה ג"כ על ההגנה על חוגם הם, ולראות ג"כ כל דבר היוצא מחוגם, בתור דבר משחית מבלה עולם, ולכל היותר טפל ושגעון. דבר זה נוהג בין בנ"א בכלל, ולנו בני ישראל בפרט, הרבה מאד. 

			מתי יפקחו העינים לראות, כי לנו אין צורך בהרס והשחתה? להוסיף בנין אנחנו צריכים ולא לגרוע! דיה היא לנו המלחמה הטבעית, שהיא מוכרחת במה שפעמים הרבה מתנגשים שני ענינים שכל אחד בפני עצמו הוא מועיל ומוכרח, ואין הזמן והכח מספיק לצאת ידי חובת שניהם, אז המלחמה מתעוררת בשאלת מי נדחה מפני מי. 

			אמנם גם מלחמה כזאת צריכה להתנהג בחשבון, לא להשפיל עד עפר את הערך של הדבר שאנו מוצאים שהוא צריך להדחות, מפני שמה שניקח תמורתו יהיה לנו יותר נצרך ויותר מועיל. אדרבא, עלינו להודיע כי סבת עזיבת דבר אחד, שגם בו יש חפץ, אינה תלויה בביטול הערך של הקנין המדעי המעשי או המוסרי ההוא, כי אם בקוצר כחנו, מפני שאין אנו יכולים להכניס בכלינו המצומצם את כל החפצים שהם חמודים, ע"כ עלינו לשקול מה לקרב ומה לרחק. זהו הדרך של המשקל הבנוי על יסוד האמת, שיכול ג"כ להביא את ברכת השלום על הנושאים.526

			מוסיף הראי"ה בחלקה השני של הפסקה, כי יש ערך רב בבנייה המשותפת מתוך נקודות מבט שונות. גישה זו נכונה גם במקום שמסיבות מסוימות, הנובעות מקוצר דעתנו, יש להעדיף דעה אחת על רעותה. גם במצב זה יש להקפיד שלא לבטל לחלוטין את הדעה הנדחית. העבודה השלמה היא האיזון הנכון, המשקל שבין הבחינות.

			היה ניתן לחשוב כי לאומיות פרטיקולריות של עם ישראל היא הבחינה הנדרשת, ואולם מחדש הראי"ה כי השלמות של העולם דורשת שתי בחינות נוספות שחסרות במחשבה הלאומית. האחת דאגה לעניין הפרט: כאשר יש ביטול של הפרט לטובת הכלל, היחיד חש כי הוא מאבד את ערכו הייחודי. אומנם יש תקופות שמתוך בחירה הפרט מוכן לאבד את זהותו לטובת הלאומיות אך לא לאורך זמן. יש צורך קיומי של הפרט לבטא את ייחודיותו. 

			חסרון נוסף שקיים במחשבה הלאומית הוא בזה שהיא מתבוננת באופן פרקטי על האמצעים לקיומו של הכלל הלאומי בעולם הזה, ואינה עוסקת בעניין הרוחני של השייכות לנצח. איזון ושילוב ראוי נדרש בין הבחינות, אף על פי שכל אחת יש לה את דרכה הייחודית. 

			שני חסרונות יש להמחשבה הלאומית, שהיא מוכרחת להשתלם כדי להשלימם ממקום אחר. האחד, שאינה מספקת כראוי את ענין הפרט, והפרט יש שלפעמים תביעותיו הן גדולות, וכשאינם מושלמים, בין בצורתם הרוחנית בין בצורתם החמרית, נעשה הכל נפגם, וכח הכלל גם הוא אינו איתן. והשני, שאינה יכולה מחשבה זו לתאר לה כ"א את חיי עוה"ז, אבל איך להשלים את הנשמה, ולעשות את הגשר שבין חיי עוה"ז לחיי עוה"ב מובטח, זה צריכה המחשבה הלאומית לקבל מהשפעה הרוחנית העליונה, שהיא פילוסופית, אלהית, רזית, חברתית, ועומק האמונה כאן הוא מוצא את תוכנו.527

			נסכם את האמור כאן על פי דבריו של רוזנק שמקדיש פרק שלם לעיסוק באיזון שבין הפרטיקולרי לאוניברסלי. אם כן, לכאורה מצאנו במשנת הרב קוק שתי עמדות מקוטבות אך למעשה מדובר בניגודים המרכיבים מערך סינטטי־דיאלקטי חדש. המרכיב הפרטיקולרי יבקש את מגמת ההיבדלות, בעוד המרכיב האוניברסלי ידבר על שוויון כלל בני האדם. הדיאלקטיקה מלמדת שלמרות ההכרה בשוויון, תדרוש האומה את "מזונה המיוחד לה". 

			בהמשך מדגיש רוזנק את המצב שבו יש יציאה מנקודת האיזון, אולם יש לשים לב: גם במסגרת דיאלקטית זו, דווקא הרצון לשמור על איזון מביא לעיתים לידי הדגשת אחד מצדדי הדיאלקטיקה, לדוגמא: "כאשר נוצרת כפייה של 'הרוח הכללית' האוניברסלית על ישראל [...] זוהי מורכבות בין הפרטיקולרי לאוניברסלי הקשורים אהדדי, קשר הטומן בחובו הרגשת אחד הקטבים במגמה לאזן את צדדי הדיאלקטיקה".528

			הראי"ה מציין חמישה כוחות כלליים שנדרש בהם איזון: בריאות הגוף והנפש, כוחות אנושיים חברתיים, רגש לאומי, רגש דתי, פיתוח השכל, ועל כך הוא אומר:

			והנה כל אחד מבני אדם יש לו הכשר טבעי להיות קונה לו חלק מחלקי אלה הקניינים הכללים, כל אחד לפי מידתו וערכו. אמנם הבריאות לא תמצא כי אם כשיהיו כל הכוחות נשקלים במערכה הגונה איש לעומת רעהו ולא כשישיג כל אחד גבול חברו להיות מתרבה על חשבונו, והנה היתרון אינו לעולם רע מצד עצמו, אבל לפעמים יחוש יתרון בתור דבר רע צירופי, כגון שיפרוץ את משקל השיווי ע"י הכרעתו הבלתי נורמלית...529

			כדרכו של הראי"ה, הוא מדגים את עקרונותיו בעזרת דמויות מהתורה — משה ואהרון מייצגים שתי גישות במערכתה יחסים שבין הפרטיקולריות והאוניברסליות.530 

			חסד של אברהם הוא כולל את כל באי עולם, וחסד של אהרן הוא מרוכז בישראל, ומי שמתדבק במידת החסד לאמתו, באור תורה, צריך שיחבר את שני ענני הכבוד הללו של אברהם ושל אהרן ביחד, ויאירו עליו שני האורות. ואז יאמר, חביב אדם שנברא בצלם, וחביבים ישראל שנתן להם כלי חמדה. 

			ועל ידי האיכות שבחסד אהרן תתעלה הכמות של חסד של אברהם, והיא גם כן תאיר באור האיכות, כאשר היתה במדת אברהם בעצמו, שהיתה לו בת ובכל שמה, שעל כן הוציא הקדוש ברוך הוא כהונה מאברהם, אתה כהן לעולם, והוא ידע שברכת האדון צריכה תמיד להיות קודמת לברכת העבד, האיכות היא צריכה להיות העטרה של הכמות. ואז יבנה העולם בנין שלם, ביראה ושלום יחד, ויקראו לירושלים כסא ד'.531

			גם במערכת יחסים זו מציב הראי"ה את האיזון כשאיפה מיטבית ותומך יסודותיו בשני המנהיגים המובילים של עם ישראל, כאשר כל אחד מהם מייצג את אחד הערכים הלכאורה מנוגדים אך לדידו של הראי"ה משלימים.

			לסיום התחום החברתי אביא את עיקרון ההתכללות הנוגע לצד החברתי. אופן זה של התכללות שונה במקצת מקודמו (שאפיונו היה בעובדה שכל בחינה קורטוב ממנה מצוי בבחינה המנוגדת). בתהליך זה ההתמזגות וההתכללות מביאות להסרת הפגמים והשלמת החיסרון בבחינות המנוגדות. התכללות של צדדים שונים, אף שיש בהם סיגים, מביאה לתוצאה טובה ומבוררת. בכל נטייה יש את החלק המובחר שבה אך יש גם את הסיגים. המיזוג של השיטות השונות מתקן ומשלים את החסרונות.

			במחשבות, בנטיות החיים, בהשקפות עולמיות, בשיטות משוכללות, בכל אחת מהן גם בהיותה טובה ומבוררה, יש בהם צחצוחים של שקר, תיעוב, פסולת, חסרון, דברים דמיוניים, בין מהדמיון הנאה שהוא יפה בחיצוניותו ושקר ורע וכעור מתוכו, בין מחלקי הדמיון השובב, האכזרי, העור, הרשעתי. והרפואה באה על ידי מיזוגן, חיבורן, הזדווגותן, של הנטיות והמחשבות הרבות אלו באלו. כל אחת משלימה את החסר בחברתה, מכסה על הכעור והדופי שברעותה, וממלאה את הפגום בה. וכפי הריבוי של כינוס המחשבות והאוצרות הרוחניים, וכפי הגודל של הכשרון למזגם, לחברם, לתווך ביניהם, ולהעמיד כל אחת במקום הנדרש כדי לתקן את המעוות שברעותה, כפי אותה המדה יהיה אושר האשכולות גדול. וכמו שהדבר נוהג בנטיות ומחשבות, כן הוא נוהג באישים וקיבוצים. הקיבוץ והחיבור משלים את החסר, אבל דוקא בתנאי שהשלום הפנימי יופיע שם, שאז הקיבוץ עושה את ההשלמה. אבל בזמן שאור השלום הפנימי חסר, אז כל מה שהקיבוץ מתגדל, הרעה וההתעוותות מתרבה, פגם אל פגם מתלוה, סתירה בסתירה מתלכדת, ושבר אל שבר ידובק [...] לא מצא הקב"ה כלי מחזיק ברכה לישראל אלא השלום...532

			עיקרון חשוב מלמד אותנו הראי"ה. הניגודים בין הקיבוצים, הדעות, השקפות העולם, הינן גם הרפואה לפגמים שבכל שיטה. התיקון מגיע מתוך השלמת החיסרון או מתוך השיקוף שכל שיטה משקפת לחברתה את החיסרון שהיא מגלה בה, "שכן אין אדם רואה חובה לעצמו", ואין שיטה והשקפת עולם שמצליחה להתבונן על עצמה בעין אובייקטיבית. העיקרון של הרפואה במיזוג שיטות, יפה כוחו גם לתחום החברתי, שבו החסרונות מתמעטים בעזרת חיבור בין אנשים וקבוצות.

			הראי"ה מציין שיש תנאי למגמת האיזון וההתכללות, והוא עמדה נפשית של שלום פנימי. ללא גישה זו, השוני שבין הגישות, כפי שהובא לעיל, גורם לכל צד להתבצר בעמדתו, עובדה שמביאה להעצמת חסרונותיו, שהיו יכולים לבוא למגמת תיקון מכוח העמדה המנוגדת. 

			העמדה שמביא הראי"ה לעיל, אף היא דורשת איזון. אומנם הרמוניה בין קבוצות מביאה להשלמת התחומים הלקויים, אך על פי הנאמר להלן יש צורך בשמירה גם בתהליך השילוב. כדוגמא לעיקרון זה מביא הראי"ה את הצורך להבטיח את האיזון בין שמירה על הצביון האמוני הישראלי ובין השאיפה לקבל מבחוץ. 

			כל המדעים מתבססים יפה על פי שני תנאים עקריים, על פי הגדרתם המיוחדת, שיתברר יפה לחוקריהם מה הוא היסוד העקרי שלהם, שבכלל זה נכנסת היא הצורה המיוחדת של המדע המיוחד שהם חפצים לקנותו ולרדת לכל עמקיו, ועל פי שיתופם הכללי ויחושם לכללות המדעים שהם עומדים מחוץ לתחומם. אז, כשכל מדע עומד יפה מבוצר לעצמו, ועם זה הוא לוקח לו את כל הרכוש הנדרש לו מכל המדעים כולם, הוא פורח ומתעלה. 

			מדע האמונה ודעת אלהים, לכל ענפיה, היא חייבת גם כן ללכת בדרך זו ממש, ובה הלכו כל גדולי העולם אשר עשו והצליחו. צריך לשמור יפה את צורת הקודש, את ההגדרה המיוחדת בהוד קדשה של מדע נאצל ונשגב זה, החובק בתוכו את כל האושר, ההוה והנצחי, ועם זה צריך לדעת יפה את המקומות שהשריגים של כל המדעים כולם נוגעים בו לקבל ממנו ולהשפיע עליו. אז תקום לנו אמונת אומן, מלאתי עז, דעת וחכמה.533 

			פסקה זו העוסקת בצורך באיזון בין שילוב ושמירה על צביון לאומי ישראלי, כמו בנוגע לכל תחום מדעי, מתאימה להיות חיבור לנושא הבא: איזונים בתחום השכלי. 

			ד. התחום השכלי־הכרתי

			במחשבה ראשונה היה ניתן להסיק כי ככל שהאדם מפתח את הצד השכלי שלו, כך הוא מתעלה ומתקדם. מחדש הראי"ה כי ההתפתחות השכלית יש בה בחינה של חיסרון. החיסרון נובע מההתנתקות מהיסוד הטבעי הנפשי. יש "בריאות" נפשית בצד הטבעי שלה. בדומה לאיזון המיטבי שהציע הראי"ה ביחס שבין האינטליגנציה להמון, שהבאנו לעיל,534 כך מאיר הוא על הצורך באיזון בין ההתפתחות השכלית והחיבור לאינטואיציה הטבעית. 

			כשם שהחכמה ההסתכלותית היא בנינו של עולם, כך היא הטבעיות המוחשה בתום הנפש — יסוד הבנין. וההכרה היא, עם כל טובה, מצד חולשת האדם, מערערת קצת את היסוד האיתן של החוסן המאיר והחי אשר להטבעיות. 

			עומדת היא הטבעיות בהגנה, ושומרת את עוזה במה שהיא מוצלת מהשפעת ההכרה של האדם, מפני שהתעלומה בו היא כ"כ רבה, ובכל אדם גנוז חוסן ישועה בצדדים הבלתי מלומדים שלו, המגינים על המגרעות של התלמדותו. ובשביל כך לפעמים האדם מזדעזע, וכן העולם, ע"י שאיפה כוללת של מופלא, הפורצת כל גבולים, וחפצה לחדור בכל המקצעות, שאז האיתניות הבהמית של האדם, הטובה והמוצקה, עומדת בסכנה. ותמיד ראוי לנשאי הרוח לדון עד הפליטה החסינה של התום הטבעי לגונן עליה מיד ההתחכמות הקלושה אשר לאדם.535

			הממד הטבעי בנפש, שמבחינה מסוימת קרוב יותר לרצון האלוקי, נחוץ כבסיס יציב להגנה על ההתפתחות השכלית שנתונה מטבעה לטעויות. הראי"ה מוסיף כי לא רק יציבות ניתן לדלות מהממד הטבעי, אלא גם לימוד גדול. "תורה גדולה היא להעמיק בחדרי הנפש הפשוטה הטבעית, שלא נלקטה בהתחכמות".536

			החשיבה, יש שהיא זקוקה לתעופת הרוח שמשחררת אותה מכבלי דפוסי החשיבה, ויש שהיא דווקא זקוקה לגדרים. לעיתים דווקא החופש מביא לבירור היתרון שבגבולות, ולעיתים הגבולות מאפשרים את יצירת החופש. לפנינו דוגמא נוספת לאיזון שיש בו את עיקרון ההתכללות כפי שהובא לעיל. הדבר מדגיש את אחת מהנחות היסוד של מחקר זה, כי עקרונות איזון דומים באים לידי ביטוי בתחומים השונים.

			לפעמים יש שעל ידי חופש הרעיון מתגלה הטהרה, והסדרים המעשיים וכל חוקי המוסר מתעלים על ידי הציור העצמי הבלתי מוגבל. ויש אשר הסדר המעשי המתוקן, המוגבל בגבולותיו, הנובעים ממקור עליון, הם הם הגורמים לבנות את היכלי הרוח העליונים בעזם וטהרתם. אתערותא דלעילא או אתערותא דלתתא.537

			נפש חיצוניות ופנימיות

			בפסקה הבאה מוצג הצורך באיזון בין תחום העיסוק ביצירה הגשמית ובין זו הרוחנית. כל נטייה מהאיזון הנכון לאחד הקצוות פוגמת. עזיבת התחום הרוחני לטובת החכמה המעשית ולעומת זאת השתקעות יתר בתחום ההגותי והזנחת התחום המעשי, כל יציאה מהאיזון הרצוי תביא לחיסרון. כתגובה לחיסרון תבוא התעוררות פנימית או חברתית לתקן את המצב. 

			צריך להתבונן על ערכה של המחשבה, היצירה הרוחנית שהיא כ"כ נעזבת מן העולם. נדחקים תמיד גם אנשי הסגולה לשקידות גשמיות, שאמנם טובות הנה בתור דבר המכשיר את האפשרות של יצירה של המחשבה, אבל מה עלוב הדבר אם היצירה המחשבתית הרחבה, שהיא עקר פריה של הנשמה, שוקעת ומתמזמזת בתוך העסקנות של השקידה הגשמית. זה מביא באמת אסון רוחני לעולם, שכל הסערות השליליות הנן באמת מכוונות להעיר את הכחות היותר טובים שבעולם, להנצל מבלבול זה של הפסדת היצירה הפנימית, הבאה ע"י ההשתמרות החיצונית כשהיא עוברת את גבולה, שאז היא אובדת את מטרתה, ותחת להחיות את הרוח ולהעירו הרי היא ממיתה אותו ומישנתו. הוי אומר לעץ הקיצי עורי לאבן דומם, ההוא יורה הנה הוא תפוש זהב וכסף וכל רוח אין בקרבו. 

			אבל גם לאידך גיסא מתערפלת היא ונחרבת השקידה הציורית הרוחנית, אם אין לה סעד מהשקידה המעשית החמרית, המוגבלה בגבולותיה. ותמיד צריך האדם להיות עומד על המשמר, אם הגיע לידי כך שמעינו יוכל לפכות המון נחלים של תוכנים רוחניים, שלא ישטף בזרם שאין לו סוף, שלא ישאוהו גלי הרעיונות מהלאה לגבול העולם והחיים. והשמירה הזאת בא תבא על המשך של השקידה החמרית, שהיא יפה מאד כשהיא באה בשיעורה הנכון הדרוש לביסוסה של השקידה האצילית.538 

			הראי"ה מדגיש כי "הסערות השליליות" (להבנתי הטלטלות שהחברה והיחיד עוברים) באות במגמה לעורר תנועת שיבה לאיזון הנכון בין התחומים. סערה זו, כפי שנפרט בפרק הרביעי, יכולה להתרחש מתוך מניעים חברתיים או אישיים וכן מתוך מניעים סגוליים א־להיים.

			התבוננות חיצונית ופנימית

			יש הכרח למצוא איזון בין ההתבוננות הפנימית וההסתכלות החיצונית, בין עיסוק בנבכי הנפש, ובין העיסוק בעולם הגשמי. כל נתיקה מאחד התחומים מביאה להתכנסות וקמילה של הצד האחר. על פי הראי"ה, יש הכרח להתעלות למקום שבו שני התחומים מתאחדים. 

			כשמתפזר הכח השכלי העיוני וההרגשי, המסתכל בחביון הפנימי, להיות משוטט מבחוץ, לדעת את העולם ומלואו, לחדור לפני ולפנים של כל שיטה רחוקה, לעיין בכל מחזה רוחני או מוחשי העומד במרחק, הרי הכח הפנימי בעצמותו מתחלש. הרצינות המוסרית והרוחנית העליונה, מתחלשת. והתוכן האיתן של תורה לשמה, הולך ונקלש. והנשמה מתנודדת בגלות של שביה רוחנית. 

			אמנם, לעומת זה, כשהחוג הפנימי מתאמץ, הרי הוא סוגר את השערים, והנפש מתבודדת בהיכל קדשה, אז העולם הרוחני הרחב, והעולם המוחשי המתפשט הולך ונעזב. החיים מתדלדלים מתוכנם והפגיעה שָׁבָה ג"כ לחדרי הנשמה פנימה. 

			הכרח הוא לעמוד במרום הנקודה, בראשית הוייתה, במקום ששם אין חוץ ואין פנים, במקום ששם הכל חוץ והכל פנים, במקום שהעולם והנשמה מתאחדים, בסתר עליון, בצל שדי. במקום שכל המישרים וכל המדעים, במקום שכל התיקונים האישיים והחברותיים, הזמניים והנצחיים, מתגלים שם בחטיבה אחת, בקשר אחד בהגיון אחד.539

			הראי"ה מבהיר כי באופן הטבעי השילוב בין התחום הגשמי לתחום המחשבתי והרוחני מאתגר ולא קל. התורה היא אמצעי לשילוב מיטבי שכן היא משלבת שמים וארץ, רוחניות וגשמיות. 

			קשה מאד לאדם אחד להכליל בקרבו את הרשמים שבעולם החיצוני בסדר נכון, ועם זה יהיו גם הרשמים של העולם הפנימי שלו מסודרים יפה. ע"פ רוב, כשאדם פונה אל העולם החיצוני, עולמו הפנימי נשכח ממנו, זיכוך מחשבותיו, רוממות רגשותיו, טהרת מדותיו, גבורת רצונו ועדינותו, כל אלה הם דברים שצריכים שימת לב שלמה. 

			התורה היא מיוחדת מתוך ענינה האלהי, שהיא כוללת שמים וארץ, נשמה ועולם, וע"י השפעת לימודה וידיעתה המרוחבת, מתמזג הרוח ומשתלם באופייו השונים, החיצוניים והפנימיים, מה שלא תתן זה שום חכמה אחרת ושום חינוך אחר.540 

			גם כוח הדמיון וגם הכוח השכלי ראויים, טובים ונדרשים להכרה השלמה, אך כפי דרכו של הראי"ה, גם הדברים הטובים והמבורכים ביותר זקוקים לאיזון ומידה ראויה. התגובה להעמסת יתר על תחומים אלו מביאה ל"יובש", כלומר העדר מקורות השראה שמהם מתפתח הדמיון. עיקרון זה, טוען הראי"ה, יפה כוחו גם לתחום המעשים ותיקון המידות (אל תהיה צדיק הרבה, אל תחכם הרבה). "חיי התבוננות הם החיים היותר טובים, אבל העונג שבהם יוחש על פי אותו הלשד, שהעושר של הדמיון יפזר עליהם במדה הראויה. וכדי לשמור על הדמיון, מיובש ומיתרון, צריכים המעשים והמדות להיות מסויגים יפה".541 

			כל מערכת יחסים צריכה איזון. אף שהשכל והרגש אינם מוגדרים הפכים במובן הפשוט, כיון ששני כוחות אלו פועלים על האדם, נחוץ איזון בין שני הכוחות והכלים הללו. התמקדות והעצמתו של אחד מהם יתר על מידתו ביחס לאחר, תביא בהכרח לחיסרון. 

			א"א לאדם לחיות לא בשכל לבדו, ולא ברגש לבדו, תמיד צריך שיהיה ממזג את השכל עם הרגש בחוברת. כשירצה להתפרץ למעלה ממדרגתו, יאבד את הכשרון של הרגש, ויהיה מלא פגמים וחסרונות, אע"פ שיהיה בעל שכל גדול. ואין צריך לומר שאם ישתקע ברגש לבדו יפול בתהומות של סכלות, המביאים לידי כל חולשה וכל חטאת. רק תכונת המשקל השוה, המאזן את השכל עם הרגש, יביאהו לידי הצלה גמורה. מובן, שעם צריך להחיות תמיד את התכונה המעשית והחוש החברתי הישר.542

			בפסקה זו משתמש הראי"ה בביטוי המובחן מבחינתנו של "משקל שווה המאזן" שהוא המביא לתוצאה הרצויה ואף יותר מכך להצלה. בסיום הפסקה, הראי"ה "מזכיר" לנו כי גם העיסוק המאוזן בין השכל לרגש כאשר הוא מנותק מהתחום המעשי, כפי שאנו עשויים למצוא אצל אנשי רוח הבוחרים להתנתק מהווית החיים הרגילה ולהתבודד, גם ביחס אליהם הוא מסייג וטוען כי יש צורך במערכת יחסים המאזנת שכל־רגש, לחבר ולאזן בשילוב החיים החברתיים. 

			יש הנחת יסוד מקובלת כי האנשים המאמינים הינם אנשים שדעתם מצומצמת ומוגבלת וזאת מתוך המחויבות של אמונתם למערכת מוגדרת. הראי"ה טוען כי ההפך הוא הנכון, דווקא חופש המחשבה הוא זה שנחוץ לו לאדם על מנת להגיע לדבקות אלוקית, כזו שאינה בבחינת מצוות אנשים מלומדה. 

			על פי הדמיון החצוני, הכוזב, ידמה לאדם, שחופש הדעות והדבקות האלהית הם דברים סותרים זה את זה, אבל בהיות האדם מתעלה למרומי הזיכוך של הדעות הטהורות, יבא לידי ברור, שרק בחופש דעות גמור יבא לידי הדבקות האלהית השכלית המזוקקה. ומתוך הדבקות החפשית הזאת תתרומם הכרתו עד שתעלה עמה את כל רצונו. ועצמיות הוייתו, מדותיו ושאיפותיו. והחשק והתענוג האלהי יגלה עליו בעוזו, וברכתו תהיה ברכה, וקללתו.543

			הראי"ה מרבה לעסוק בחופש המחשבה. מצד אחד תכונה זו נחוצה לתעופת הרוח, שכן מחשבה המוגבלת בתפיסות עולם, הנחות יסוד ומחויבות חברתית, בהכרח מקצצת את כנפי תעופת המחשבה. עם זאת, חופש זה עלול להיות חופש דמיוני שעלול בלא מודעות להוביל את האדם לתהומות ירודים. אין כאן איזון במובן הרגיל. יש תובנה שיש הפכים שאין מקום לאזן ביניהם. 

			זו נקודת חידוש משמעותית. שכן עד כה הייתה הנחת היסוד כי שני הפכים נחוצים.544 "חירות המחשבה באמת היא אור העולם, אבל צריכין להבדיל בינה ובין חורבן המחשבה שהוא חושך העולם, שרק חוט השערה מבדיל בין שני ההפכים הללו בתארם החיצון, ותהומות אין קץ מבדיל את מהותם הפנימית".545

			לסיום התחום האפיסטמולוגי אציג את עיקרון ההתכללות השייך לתחום הנ"ל. השאיפה ליישם את עיקרון ההתכללות בחיבור כישרונות של בני אדם שונים, נתקלת בקשיים. הסיבה היא כי כל בעל כישרון מביט על המציאות דרך הפריזמה המיוחדת שלו. על כן הוא מתקשה להתבונן ולהבין כי יש דרך נוספת למבט. "דרך האמת" על פי הראי"ה צריכה את היתכללות הכישרונות. לא זו בלבד שיופיעו במציאות הכישרונות כולם, אלא שכל בעל כישרון נצרך לכישרון חברו על מנת לשכלל את דרכו המיוחדת. 

			על פי רוב אין מתקבצים באיש אחד כשרונות רבים, כי לפי המורגל אותם הכוחות שעליהם הכשרונות בנויים הם כסותרים ודוחקים זה את זה, והאדם הוא מוגבל בכחות נפשו. על כן כמו שברוב, מי שהוא בעל זכרון גדול אין כחו יפה כל כך בעומק והבנה, ומי שהוא מעמיק יפה על פי רוב אין זכרונו והשגתו מהירים כל כך, וכן מי שהוא פיוטי ונוטה לכשרון השיר אין כחו יפה כל כך בחכמות המעשיות כהנדסה ומוכניות [...] 

			אבל דרך האמת, שהוא דרך ד', צריך להיות שכל אחד יחזיק בכשרונו ויכבד כשרון חבירו, באופן שירצה בכל לב להיות משפיע על חבירו וגם מושפע ממנו בכל דרכי הטוב. על כן באמת ראוי לדעת שכמו שיש חשבון דיוקי במעשה וכל התלוי בו, כן יש חשבון דיוקי גם כן בכח היופי, אלא שלפי הדמיון נדמה שהוא רק שעשוע דמיוני, אבל בעומק היחש שבין הענין הדמיוני להמושגים שלו והתלותם באמתת המציאות, כל זה אפשר, ואי אפשר כלל באופן אחר כי אם שיבוסס על חכמת אמת מעשית ומדוייקת. 

			על כן השירי צריך השפעה מהמעשי על צד החכמה המדוייקת שבכח הפיוט, ומתוך הכרה זו יבא המעשי להיות גם כן קרוב לכל מרום ונשגב. ו[...] ובהתאחדות הכחות שכל אחד פועל בכשרונו, ימצא שהכל צריך להיות באגודה אחת, ותורה נקראת שירה, גם מצוה. הכללים הכוללים ביותר, כמו עשרת הדברות, הם נעלים בגילוים כל כך עד שהם כוללים את שני הכחות, כח השירה והמצוה, על כן הם עומדים בראש לכל. וצריך להכיר שמצד פרטיות קיומם בדבר ד' הם שוים לכל תרי"ג מצות, שעל פי הנהוג לחשבון עם ז' מצות דרבנן, כת"ר, מצטרך למספר תר"ל, שהם נובעים מצד דבר ד', על כן שירה ומצוה נמצא בהם שם בן ד' ומספר תר"ל, לדור.546 

			הביטוי לגישה זו מופיע בתורה בשילוב שבין התורה כשירה ובין היותה מערכת חוקים מוגדרים. על פי הראי"ה העולם מתקדם ושואף למצב שבו ההתכללות תהיה מיטבית כך "שמכל מדע ורגש יהיה נשקף הים המדעי וכל התהום הרגשי". 

			אחת מהצרות הגדולות של העולם הרוחני של האדם הוא מה שכל מקצוע של מדע ושל רגש מעכב אצלו את ההופעה של המקצע האחר. ומתוך כך נשארים רוב בני אדם לקויים ובעלי גוון יחידי, ומגרעותיהם השליליות הולכות ומתרבות. ההחשכה שכל מקצע מחשיך על חברו גורמת היא גם כן להתיחש בניגוד מוחלט להמקצע הנסתר מעיני האדם, הנתון למקצע אחר, הרחוק ממנו בערכיו. 

			חסרון זה לא יוכל להתמיד. והעתיד של האדם בא יבא, שיתפתח למעמד רוחני איתן כזה, שלא די שכל מקצע לא יסתיר את חברו, אלא שמכל מדע, ומכל רגש, יהיה נשקף כל הים המדעי, וכל התהום ההרגשי. כמו שהענין הזה הוא במציאות האמתית, שאי אפשר כלל לשום יצירה רוחנית בעולם, שתהיה עומדת בפני עצמה, אלא שהיא ספוגה מן הכל. 

			אבל טמטום הלב גורם שאי אפשר להביט על אלה החלקים המובלעים מכל הישות הרוחנית, הנמצאים בכל תוכן שהוא. אבל ברוממותו של האדם תפקחנה עיניו לראות נכוחה, אז תפקחנה עיני עורים ואזני חרשים תפתחנה, ומלאה.547 

			ה. אתיקה ומוסר

			על פי הראי"ה, בהוויה הרוחנית בעולם האצילות הרע הוא תשוקת השגה שלא מולאה, ה"צער" נובע מידיעה שיש מדרגה גבוהה יותר של השגה שאינה מושגת כרגע. הידיעה המובחנת בין המושג לשאינו מושג נחוצה כאשר יש קהות בין המושג על ידי התודעה לכזה שאינו, ויש ערבוב של דמיון לקוי המביא לצער לנפש. על כן היחס בין טוב לרע, והאיזון ביניהם, צריך לבוא מתוך בירור הבחנה ומודעות לכל ערך של הבחנה בין המושג לשאינו מושג וב"שליטה" בתשוקה למושג הראוי. 

			ציור הרע בחיים הרוחניים הוא ממקום שמתחילה תשוקה של השגה, והיא אינה מתמלאת. ציור רע זה אפשר להיות בכל מה שיש למעלה ממנה איזה דרגה, זאת היא צורת הרע שבאצילות, כלומר תשוקת ההשגה הבלתי מתמלאת [...]. בכל השגה מושג גם כן צד הבלתי מושג שמתגלה על ידה ואז יהיה הרע והטוב שקול. 

			אבל כל זמן שלא נתערב עדיין הערך, כל זמן שהבלתי מושג ידוע הוא לבלתי מושג, הרי עמדת הרע היא בפני עצמו, ואינו מעורב עם הטוב. ואם התשוקה אל השגה המנועה תהיה מצורפת גם כן עם איזה כהות, המונעת ההכרה מלהבחין איזה מושג הוא מבורר ואיזה הוא מסובך ודמיוני, אז יוכל הרע והטוב להיות מעורב גם בהיותו שקול. [...] ומה שאנו מציירים בציורים של הכרה והעלמה יש גם כן בחפץ ושאיפה, גם ביחש להגעה ומניעה. למילוי רצון בהשקפת ההוויה עם קיצוץ עצור הבא מתוך ערבוב ההכרה ואי התאמת החפץ. ומאלה תוצאות לחילוקי ההדרגות הרזיות שבין העולמים, אצילות. בריאה. יצירה, עשיה, רובו טוב ומיעוטו רע במצב מבורר ומובדל. שקול במצב מובדל, שקול במצב מעורב. רובו רע ומיעוטו טוב במצב מעורב.548 

			כשם שהשמרים דרושים ליין, כן רשעה נדרשת להעצמת תכונת הצדיקות. השמרים מייצגים את גורמי החיסרון ואת הרשעים. הראי"ה מחדש כי יש צורך אונטולוגי לקיומם, שכן בלעדיהם המציאות נשארת במצב סטטי. יש כאן הדגמה של איזון דינמי שמשתנה בתהליך של תיקון. ממצב שהשמרים דומיננטיים עד שקיעתם.

			כשם שאי־אפשר ליין בלא שמרים, כך אי־אפשר לעולם בלא רשעים. וכשם שהשמרים מעמידים היין ומשמרים אותו, כך הרצון הגס של הרשעים גורם קיום ועמדה לשפעת החיים כולם, של כל הבינונים והצדיקים. כשהשמרים מתמעטים והיין עומד בלא שמריו, הרי הוא עלול לקלקול וחמוץ. 

			הגלות דלדלה את כח החיים של האומה ושמרינו נתמעטו הרבה מאד, עד שיש סכנה לקיום החיים של האומה מחוסר תפיסת חיים מעובה, האחוזה בבהמיות ובאדמה ובשקיעתה החמרית. הקיום בגולה הוא קיום רסוק, וזה הקיום המדולדל, שהוא חדלון יותר מהויה, היה אפשר לו להמשך זמן גם בחוסר שמרים לפי ההכרח. 

			אבל לכל זמן, וכבר כשל הכח והקיום העצמי תובע את תפקידו, ושיבת ישראל לארצו בשביל קיומו העצמי הוא מאורע מוכרח, וקיומו זה יוצר את שמריו: נושאי הרשעה והחוצפא של עקבתא־דמשיחא [...], וינוח הלב וישקוט במכונו רק למראה העתיד, ההולך ועושה את מסילתו, במפלאות תמים דעים. מי יתן טהור מטמא לא אחד.549 

			תהליך זה והצורך בכוחות מתנגדים הוא בבחינת "מפלאות תמים דעים". הוא אינו עולה במחשבה ראשונה כדרך לתיקון, אדרבה הוא נראה כסותר אותה. ההיגיון המניע אינו אריתמטי אלא סגולי, הטהור צריך לצאת דווקא מהטמא, זהו סדר אלוקי. יש גם הסבר רציונלי לצורך ברשע, והוא התכונה של אומץ ותקיפות. עם זאת תפקידה הוא זמני, ושיעורה נתון למהלך האלוקי. 

			גם כאן, האיזון מתייחס לקצב התהליך ואינו נתון לשיקול דעת אנושי. גם בתהליך אלוקי זה יש איזון (להבדיל מתהליכים של בריאה מיידית, בבחינת של "הוא אמר ויהי"). ניתן להבין אולי כי אף שהאיזון בתהליך זה הוא א־לוהי, כיוון שמדובר בתהליך של תיקון חברתי ואנושי נדרש בו איזון בקצב התהליך. 

			כשם שאנו רואים את הרשעה באדם הפרטי או בחיי החברה האנושית, ואנו מוצאים שבכל שלילותה ורעתה יש לה תפקיד, אמנם תפקיד עובר, יש ברשעה אומץ מיוחד, תוקף הרצון ועומק חיים, שהם תוכנים נדרשים לשכלל בהם את היושר והטוב [...] וכל האמור בדברי חכמים וחידותם על דבר הרשעה ומציאותה, על דבר תקפה ועזה הזמני, על דבר כליונה והמחותה באחרית הימים, הכל רשום הוא בכתב אמת.550

			העיקרון המוצג לעיל, לפיו יש צורך של רשעה לפיתוח הצדק, הינו חלק מ"הסקירה העליונה". וחלק מה"משקל" והמינון המאזן שההשגחה מנווטת את תהליכי ההתפתחות. 

			הצדק לא יסכים לעולם על הרשע, אבל הסקירה העליונה פולסת את הכל במשקלה. ומתוך הידיעה הכללית שיש לרשע ג"כ צורך בעולם, מוכרח שורש מציאות זה להיות נפקד בחשבון העבודה האלהית, אבל חלילה שיכנס בגבול המוסר, חלילה שיוכר הרשע לצדק, וחלילה שיאמר לרשע צדיק אתה.551 

			ועדיין התוקף של הרשעה על אף שייעלם כחלק ממהלך התיקון, עדיין ישאיר "רשימו" שעליו תחול הטבעה של המהות והצורה החדשה. יש בפסקה זו חידוש מעניין. אין צורך לבטל באופן מוחלט את הציביונות הרעים בבחינת "והרשעה כעשן תכלה", שכן עדיין יש צורך וייעוד לחומר ההיולי של הרשעה, הוא משמש כחומר גלם להטבעה חדשה. 

			הציביונות הרעים שבעולם מוכרחים הם להמחק. ישארו בתור גולמים של מציאות, וצורות חדשות יהיו מוטבעות עליהם. וכל המערכות העולמיות הולכות לסייע את המחיקה, כדי להכשיר את היצירה החדשה. [...] אז הגיע עת להמחיקה שתעשה, הצורה העכורה מתבטלת, ומהחומר המהותי נבנה יצירה חדשה משוכללת.552

			רשעה היא תהליך בחירי אך כפי שראינו לעיל נוכחות הרשע היא צורך בקידום החברה והאדם. הכעס והעצבות הם תוצאת של יציאה מאיזון.

			מה הוא מקור הרוגזה של רשעים, מהו הקצף על העולם כולו, מה הוא יסוד העצבות המרה, [...] חפשי הוא הרצון, ולהיות גבור ובן חורין אמיתי באו החיים. והרשעה השרויה בעמק הנשמה, כשהרצון איננו חפץ לעזבה, הרי היא סותרת את המשקל השוה של החיים, את היחש הישר שיש לנשמתו של האדם עם כל היש, עם כל ההויה כולה בכללותה ובפרטיותיה, והרוס ההרמוניה מכאובים רבים הוא מסבב, וכשהוא חודר אל הרוח, עצומים יסוריו שהם מתגלים בצורה של זועה, של קצפון, של חוצפא של קלון ויאוש...553

			הראי"ה משתמש בביטוי שיש בו ללמד על עיקרון כללי — "המשקל השווה של החיים". החיים באופן טבעי מאוזנים הן בהרמוניה פנימית והן במערכת היחסים עם הסובב. הבחירה ברע גורמת לסתירת ההרמוניה ומתוך כך לתגובה מתקוממת של חוצפה, ייאוש, קצף ורוגז על העולם. 

			יסודות המשקל המאזן של תהליכי ההתפתחות נקבעים על ידי משתנים של מקום וזמן גם במערכת היחסים שבין הקודש לחול. יש שיעור שנקבע להופעת הרשעה, בעיתוי ובעוצמה ביחס לטוב. העיקרון הכללי של "מאזני המשפט" פועל בהוויה לקדם את הנדרש באיזון והמשקל המתאים. 

			הסליחה העליונה באה ממקור החסדים, מהגדולה הגמורה הרחבה לאין קץ, היודעת את הכללות לכל היקפה, ואת הפרטות לכל דקדקותה. יודעת את הקודש ואת הטוב, לכל עילוייהם, ואת החול ואת הרע לכל שפלותם, ויודעת עם זה, שהכל נשקל בצדק בפלס ומאזני משפט, ונטיות הרע החורבן הרשעה והשיקוע השפל גם להם יש דרישה, וככללות הכל מצטרף ועם זה בדול הוא הרע מן הטוב, השקר מהאמת, השפלות מהרוממות. ההתגלות של הנגוד לכל ארחות עבודה זרה, לכל סעיפיה בפעל וברעיון.554 

			המוסר והמידות האישיות הן חלק מתכונות הנפש. הראי"ה מדגיש את הצורך באיזון בתכונות הנפש ואומר כי צריך מאוד לשמור על שיווי משקל בתכונות הנפש.555

			העיקרון של איזון ראוי נמצא כאמור בתנ"ך ובחז"ל, גם ה"חכם באדם" בספר קהלת התייחס לנושא. אחד הפסוקים העוסקים בסוגיה באופן מובהק: "אל תהי צדיק הרבה ואל תתחכם יותר למה תשומם".556 שלמה המלך מדריך אותנו שגם במידות ומעלות טובות צריך איזון. גם החכמה וגם הצדיקות, שהן המעלות המובחרות ביותר,557 גם עליהן חל העיקרון. מוסיף הראי"ה כי שאיפה יתרה פוגעת בכוח הצדק והורסת את המוסר.

			שקולים הם שני הצדדים של אל תהי צדיק הרבה ושל אל תתחכם יותר. וכשם שהתאמצות היתירה בהשגה על מה שאין חק האדם נותן, היא מביאה באחריתה להפסד שכל, לדלדול רוחני ולתרבות רעה, כמו כן השאיפה המתגברת ביותר מן המדה אל הצדקות הרבה ויתרה, היא מדלדלת את כח הצדק, ומהרסת את יסוד המוסר באופן אכזרי. כשאנו מבחינים את יפעתה של תורת ד' תמימה, הננו רואים את אורה האלהי בעז אמתו, לא רק באותן הצדדים שהיא מונעת את הרשע המצוי להיות באדם, ביחיד ובציבור, בדעות ובמדות, בדתות וברעיונות, אלא גם במה שהיא מודדת את המדה באיפת צדק, ואינה נותנת לההפרזה ההזיית של המוסר להתגבר יותר מן המדה, כדי להשמר מאותה השבירה וההריסה ששאיפות נפרזות כאלה מביאות אליה.558 

			מדגיש הראי"ה כי התורה, נוסף לכך שהיא מדריכה את האדם למניעת הרשע, היא גם "מודדת את המידה", מאזנת את ההנהגה האישית ומדריכה למניעת הפרזת יתר. מוסיף על כך הראי"ה בפסקה הבאה כי יש בהליכות החיים, בטבע וחוקיו ובתולדות האדם, אופנים שבהם נשמר המשקל הראוי. הראי"ה מסביר כי במציאות הטבעית, במציאות החברתית של אורחות החיים ובדברי ימי האנושות יש דרכים ותהליכים שמונעים הפרזה. 

			אל תרשע הרבה, ואל תצדק הרבה, המה שני משקלות יקרות לאשר האדם. על כן כאשר בסוד ההשגחה ישנם כונניות הרבה לסקל מסילות למען יוכל האדם לנצר את המשפט של אל תרשע הרבה, כן נמצאים גם כן סבות רבות בהליכות החיים, בטבע וחוקיו, בתולדות האדם וכל סעיפיהם, למען שמור את המשקל של אל תצדק הרבה. 

			והי' כי ישקיף האדם רק על הפרטים האחדים שהם לצורך משקל זה, יתחמץ לבבו. אמנם כאשר ישא דעו לחבר את הפרטים אל הכלל, אז ימצא שאינם באים כי אם לישר את המשקל של אל תצדק הרבה, שהוא צריך הישרה גדולה גם כן, כאותו של ניגודו שהוא אל תרשע הרבה, ומשביל הממוצע יאיר אור דרך ד'. אשא דעי למרחוק, ולפועלי אתן צדק. עמו עז ותושי', לו שוגג ומשגה. מי יתן טהור מטמא, לא אחד. עצות מרחוק.559 

			בתחילת הפסקה הסביר הראי"ה כי יש בטבע הבריאה ובטבע האנושי והחברתי מנגנונים המאזנים את ההפרזה, בסיום הפסקה הוא מאיר כי המקור לניגודים ולאיזונים הוא הבורא. 

			לסיום נושא האתיקה נביא פסקאות העוסקות בהיתכללות בתחום הנ"ל. מחדש הראי"ה כי בעומק הדברים כל התופעות שאנו פוגשים בעולם המוסרי, החיוביות והשליליות, מתכללות יחד לאגודה שדרכה מופיע האור העליון. עמדה זו קובעת ש"אין לך דבר שאין לו מקום", גם הרשעה יש בה נקודה גנוזה שזקוקה לתיקון. הראי"ה רומז לנושא המוגדר בקבלה "העלאת ניצוצות", שמשמעו כי בעומק השבירה יש תוכן של קדושה. 

			כל הצדקות וכל הרשעות, כל האמתיות וכל השקרים, כל הטובות וכל הרעות, מצטרפות הכל לאגודה אחת, גדולה ונפלאה, שהטוב העליון של היצירה זורח על גבי כולם. אשרי אדם מעמיק בעומק הקפת הכללות, הוא ימצא נועם בכל מר, טוהר בכל טומאה, אמת בכל שקר, צדק בכל רשע, ויכוף את כל רע וכל רשע, כל שקר וכל כיעור, להיות מתהפך לאופי האמת והצדק, האור והטוב. על הפרטים של כללים גדולים הללו כל תורת המוסר העליונה מיוסדת היא. והצורך של התגלות האלהות בדרכי החיים הוא בא בעיקרו מפני הסתר המפליא שהטובה המסולאה גנוזה בתוכו, אשר רק ברצון ד' וומתגלה תוכל דרך אורה זו להגלות, ולהסתמן בכל מפעל בחיים, נר לרגלי דברך ואור לנתיבתי.560 

			איזון מדרגה נמוכה וגבוהה בבניין אמונה

			בתהליך הצמיחה וההתקדמות, בגשמי כמו ברוחני, אנו מפנים מבט, ושואפים להגיע אל עבר נקודת ההתקדמות הגבוהה. מזהיר הראי"ה כי יש לזכור שלא לאבד את המדרגה הנמוכה, שהיא הבסיס להתקדמות.

			הכשרונות הטובים צריכים שיצאו מן הכח אל הפועל בכל מילואיהם. [...] לעומתה העושר של הציורים הרוחניים הנובעים מהם ונסמכים גם כן עליהם. אבל מפני שמצב האמונה נשאר ברגש לבד, ומצב היראה בעונש, ורשומי האהבה ממילא רפים הם, על כן אין הנפש יכולה לקבל גודל ההרחבה, לאגד את כח הדרישה הטבעית וחקירת טבע המציאות אל הציורים הרוחניים, שהם צרים, והמציאות החמרי הולך ומתרחב. 

			על כן רק זאת היא החובה לעמוד על נפשנו, לא להשאר בחוג הצר. אמנם לכל דרך של עילוי חובה שלא לאבד גם כן המדריגה שהיא נמוכה, כי אדרבא היא בסיס למה שלמעלה ממנה. רגש האמונה שבנטיה הפשוטה, איננו נשלל על ידי התרחבות הלימוד והידיעה של חלק המדעי שבתורה, כי אם הוא הולך ומתעלה מתקדש ומתעדן. וכן הדבר בציורי יראת העונש, שעוד הם הולכים ומתאחדים אלא שמצטיירים באגודה ההמונית עם מה שלמעלה מהם, על כן הם מישבים את הנפש ומזככים את הדעת...561

			ו. תהליכים כללים

			היסוד שפגשנו בפסקאות הקודמות בעניין היחס בין הפרטים לכללים יפה כוחו בכל התחומים. האיזון הנחוץ בין ההתבוננות בכללים ובין התבוננות בפרטים הקטנים. עיקרון זה בא לידי ביטוי בענייני השכלה ובענייני מוסר.

			יש שהאדם עומד במעלה עליונה במוסר והשכלה, ומתוך מעלתו איננו יכול להסתכל בדברים הקטנים. אף על פי שהם גם יתרונות [...] אבל במעלת השלמות של אין סוף נכללות השלימות של כל הפרטים היותר נמוכים וקטנים. המגביהי לשבת המשפילי לראות. ולא עוד שהדברים הקטנים מצטרפים לשלמות היותר עליונה.562

			השלמות כוללת על פי הראי"ה את הכללים והפרטים בשילוב הרמוני מפני ששניהם נחוצים. הפרטים שבמחשבה ראשונה נראים כמשניים הינם חלק מהשלמות. בנושא זה מעיד הראי"ה על עצמו שהוא מחפש את הדרך המשלבת בין הלימוד הממוקד שחותר להבנת העניין לעומק ובין הראייה הכוללת, שמעבר להיותה מרחיבת דעת, תורמת גם היא ללימוד הממוקד בכך שמאירה אותו מכיוונים נוספים. 

			אני צריך להתאמץ, שאוכל לסובב ענין מיוחד בלא קפיצה מרעיון לרעיון, אע"פ שעצם הקפיצה שמענין לענין בא מפני מהירות ההשגה והחשק להכליל הרבה נושאים, והשלמת התרחבות דעה ברוח נאצל — בכל זאת מונע הוא כח זה את ההתכנסות של הרכוש המוסרי, המדעי והתורני. אמנם צריך אני מאד לפשר את הענין, כלומר שתהיה ההתכנסות המיוחדה של הענין המפורט התכנסות כזאת, שלא תשולל מהענין המיוחד את ההשפעות העשירות של כל הענינים השונים, שבאמת הלא הרכוש הרוחני, כהמציאות, כולו מחובר הוא זה בזה, ויונק זה מזה...563

			הפסקה הבאה הובאה גם בפרק שעסק באיזונים בקבלה, ונושאה הקליפה שקודמת לפרי. בסוגייתנו היא מדגימה כיצד עיקרון היולי זה בא לידי ביטוי בחיים הממשיים. הגסות והכוחניות מקדימות את הבחינות המתוקנות. ניתן להבין יסוד זה על פי הפסקאות שעסקו במקומו של הרשע בתהליך התיקון. שני הסברים עקרוניים: מחד גיסא הרשע מעודד את הטוב שבאדם להתקומם ולהתעורר כנגדו, תחת שהיה פסיבי ורדום, ומאידך גיסא העובדה כי יש ברשעה כוחות חיים חזקים ודינמיים שכאשר יזוככו יישארו "כגלמים" להיות מרכבה לטוב. אנו מזהים כי האנושות מתקוממת כנגד העבדות, כנגד הדיכוי, כנגד הרשע, כנגד העוול. (אף כי לעיתים הם מקבלים פנים חדשות מעודנות יותר, המגמה הכללית קיימת.) 

			העולם נוצר מתוך תוהו ובוהו, הקליפה קדמה לפרי, החומריות והגסות הקדימה לבא, הדינים הקשים והגבורות שלטו לפני התגלות החסדים, העיגולים קדמו ליושר. ובעולם הפנימי, בעולם הרוחני, הציורי, האידיאלי והאמוני, גם שם הדבר נוהג כן, קדימת הקליפה לפרי. העזות, המרוצה, השטיפה החזקה, מתבצרת במקום נמוך ומזוהם, ומשם יוצאת ונלקטת תמצית שמתעדנת ומתרחנת, מתטהרת ומתקדשת, עד שנותנת את ריחה הנפלא, ריח ניחוח לה'.564

			ז. הדגמת מודל איזון חברתי — תורת הקונפליקט בחברה פתוחה

			לסיום הפרק אדגים את עיקרון האיזון וההתכללות בתחום החברתי. הראי"ה מנתח את המבנה החברתי מבחינה רעיונית. הוא מזהה דפוס קבוע של חלוקה אידאולוגית בחברה. הוא מזהה שלוש גישות עקרוניות שמאפיינות כל ציבור חברתי — שלוש גישות ומערכת היחסים והאיזונים הנדרשים.

			גם בתחום החברתי אנו פוגשים הפכים, אם כי לא בבחינת ניגודים מוחלטים אלא ערכים שונים ואף מנוגדים — דתיים חילוניים, שמאלנים וימניים, עולים וותיקים, ספרדים ואשכנזים, יהדות הארץ ויהדות התפוצות. 

			הראי"ה, במאמרו הסוציולוגי המכונן,565 משרטט את המבנה החברתי הקלסי, שכולל שלוש קבוצות בעלות מאפיינים שונים, המושתתים על ערכי יסוד: האוניברסלי, הלאומי והדתי. על פי הראי"ה, מבנה זה הוא מבנה המאפיין כל חברה באשר היא. האוניברסלי כולל מוסר אנושי, כבוד האדם, תרבות, השכלה, ערכים אוניברסליים. הלאומי כולל צורך בעצמאות, חוסן כלכלי, ביטחון, כבוד האומה. המאפיין הדתי כולל מסורת, פולחן, חגים, תורה ומצוות. 

			הראי"ה טוען כי מבנה זה מאפיין כל חברה באשר, היא וכן בכל אדם קיימים על פי רוב שלוש בחינות אלה במינונים שונים: "אלה הם שלשת התביעות העיקריות, שהחיים כולם, שלנו ושל כל אדם, באיזו צורה שהיא, מורכבים מהם. [...] אבל לא נמצא ולא נוכל למצוא שום צורה קבועה של חיים אנושיים, שלא תהיה מורכבת משלשתם". ובהמשך טוען הראי"ה כי השילוב וההתמזגות ביניהם היא תנאי הכרחי להתנהלות מתוקנת: "ההתמזגות הדרושה של שלשה התביעות הגדולות הללו מוכרחת היא לבא בכל קבוצה, שיש לה תקוה של חיים עתידים".566

			הנושא שמעורר את הקונפליקט הוא השאלה "מי בראש", מי המוביל את החברה. בכל מצב שאחד הכוחות מוביל, מטבע הדברים יהיה יתרון לערכיו. מצב זה של השתלטות הכוח המוביל מביא ליציאה מאיזון, ומתוך כך נוצר חיסרון. במצב שהכוח הלאומי יוביל, יציאה מאיזון תביא לפשיזם, במידה שהכוח הדתי יוביל ויצא מאיזון, יביא המצב לפונדמנטליזם. לכאורה היה נראה כי הובלת הכוח האוניברסלי תוביל למענה הרצוי, אך יציאה מאיזון לכיוון האוניברסלי, מביאה לטשטוש ערכים, אובדן ציביון ושייכות ולמעשה התאיינות השייכות, וחוסר מוטיבציה לפיתוח לאומי. הראי"ה טוען כי בכל מקרה שאחד מהכוחות יעמוד בראש ויבקש להכיל את ערכיו ועקרונותיו על הכלל, ייווצר מצב של חיסרון. 

			על כך טוען הרצי"ה (הרב צבי יהודה) במאמרו על המפלגות "אל נא יחליט כל אחד מאתנו בכל המפלגות כי רק אתו כל האמת והצדק".567 כל כוח מטבעו, בהיותו בטוח בצדקת דרכו, מבקש להשפיע על הכלל ולהרחיב את גבולו ללא הגבלה, ובכך יוצא מהאיזון הרצוי. כאן מגיע כוח ההגבלה הנובע מהכוחות האחרים. יסודו של הפירוד הוא במיקוד המבט בצדדים השליליים. 

			הראי"ה קובע כי בכל כוח נמצא גם צדדים שליליים המעוררים את מתנגדיו לפעול כנגדו. עיקרון זה יפה כוחו בכל התחומים. האיזון נדרש לכל הכוחות שבעולם, הן בתחומי החול והן באלה השייכים לעולם הקודש. 

			על פי הראי"ה המצב האידיאלי הוא הקונפליקט. מצב סטטי יביא לניוון, ואילו הקונפליקט יוצר דינמיקה שבכל רגע נתון כביכול החברה בוחנת את עצמה, לא מתוך מחשבה משותפת אלא מתוך ההתנגדות והקונפליקט המתמיד.

			בפסיכולוגיה קיימת גישת הקונפליקט החברתי, שרואה בחברה זירה של חוסר שוויון המביא לשינוי וקונפליקט. גישה זו מאגדת אוסף של תאוריות בסוציולוגיה שמשותפת להן ההנחה, כי הכוח הבסיסי הפועל בחברה הוא מאבק בין קבוצות חברתיות ובין יחידים על השגת חלק גדול ככל הניתן מהמשאבים המשותפים. תאוריות אלו מדגישות את חשיבותם של אינטרסים של קבוצות שונות ואת מאבקי הכוח ביניהן כדרך להבין תהליכים חברתיים.

			עד שנות ה־50 וה־60, שלטה בדיסציפלינה של הסוציולוגיה הפרדיגמה הפונקציונלית־סטרוקטורלית, המדגישה את האספקטים השונים במוסדות החברתיים ובהתנהגות האנושית. אספקטים אלו משמרים את המציאות הקיימת ופועלים יחדיו לקידום הסולידריות החברתית. זו הייתה הנחת היסוד של אוגוסט קונט (1857-1798) ואמיל דירקהיים (1917-1858). 

			גישת הקונפליקט החברתי, כאמור, החליפה את קודמתה והיא מבוססת על הגותם של מרכס מקס ובר, גיאורג זימל ואחרים. הנחות היסוד של תאוריה זו מניחות כי: א. התנהגות האדם מודרכת מתוך אינטרסים; ב. הבסיס לכינון מבנה חברתי הוא כוח ושליטה; ג. קיים קונפליקט מתמיד בין קבוצות על משאבים שונים. 

			מקס ובר (1920-1864) מציב את מושג המאבק (Kmpf) כערך מרכזי בהתנהלות חברה. לא התנהלות הרמונית, כפי שביקשו סוציולוגים עד תקופתו לאפיין. חברה מורכבת לא רק מהסכמות אלא גם ממאבקים, ויותר מכך, המאבק הוא אינטראקציה חברתית בסיסית. כל אחד מהגורמים מבקש להשליט את רצונו על האחרים. במידה שאינו מותנה בהפעלת כוח פיזי מכונה הדבר תחרות, וכאשר הנושא מונח על כף מאזניים, הוא מכונה ברירה. 

			ובר אף מתאר את התהליך על פיו נוצרת קבוצת בעלי האינטרסים, ומאפיין שני מונחים מרכזיים נוספים — הכוח (Macht) והשליטה (Hersrschaft). כדי לעבור ממצב של כוח, שאינו בהכרח חוקי, לשליטה שמעוגנת בחוק, יש לקדם התקבצות פוליטית.568 עם התעוררות תנועות המחאה והשוויון באמריקה, וכך גם בישראל, החלה בהדרגה להתחלף הפרדיגמה הפונקציונלית־סטרוקטורלית בגישה חדשה, גישת הקונפליקט החברתי. אחת הסיבות להחלפתה של פרדיגמת הפונקציונליזם, היא כישלונה של הגישה בניבוי, חיזוי ובהבנת התהליכים החברתיים שאפיינו את החברה האמריקאית, ובעיקר את השינויים והמשברים שפקדו אותה בשנות ה־60.569 

			פרדיגמת הקונפליקט היא תמונת ראי של הפונקציונליזם. על פי גישה זו, יש לבחון את השינוי ואת חוסר היציבות בחברה. גם פרדיגמה זו בעלת חשיבה מערכתית, אך בשונה מהגישה הפונקציונלית־סטרוקטורלית היא מדברת על כך שבכל קבוצה תמיד יתקיימו קונפליקטים ומאבקים על השגת משאבים כלכליים, פוליטיים, תרבותיים וכולי. גישת הקונפליקט החברתי, על התאוריות השונות המרכיבות אותה, היא גישה מטריאליסטית ביסודה, וסוברת בשל כך שמה שמניע את ההיסטוריה היא הפרקטיקה והמאבק היום־יומי על האינטרסים האישיים והקולקטיביים של פרט או של חברה. 

			הראי"ה כדרכו מתבונן בתופעות העולמיות, מודע להלכי הרוח ולהתפתחות החברתית, ומשלבם ביסודות הגות של המקורות היהודיים. הוא רואה בהיסטוריה ובמהלכים החברתיים ביטויים לדרך התגלות חכמת הבורא שמשולבת עם הבחירה האנושית. תורת האיזונים מניחה כי מנגנון האיזון פועל גם בהתערבות הבחירה החופשית האנושית. תיאוריית הקונפליקט, וכמוה המודל הסוציולוגי, שמציג הראי"ה במאמרו על שלושת הכוחות בחברה, בנויה על תהליכי איזון תמידיים הנובעים מנטיות אנושיות שונות. דווקא השונות בנטיות והדינמיקה המתמדת בין הנטיות מביאה לאיזון. אף שלכאורה המניע של כל קבוצה הוא להביא את דרכה באופן מלא ולהכיל אותו על הכלל, המבנה של החברה האנושית על מגוון הדעות שבה מביא לאיזון. אנו מוצאים תהליכים של התפתחות דינמית וחיפוש אחר איזונים בחברה הישראלית באופן כללי, תהליכים שמבקשים פתיחות לתרבות האוניברסלית ועם זאת מבקשים את הקשר למקורות היהודיים.570 

			בדומה לתהליכים שמתרחשים בחברה הישראלית אנו מזהים תהליכים דומים בתוך כל מגזר.571 בעניין זה הרי משנתו של הראי"ה היא בבחינת "חכם עדיף מנביא". כאמור, הראי"ה מציין שלושה כוחות הנמצאים בכל קיבוץ אנושי. כמובן, באופן הרצוי נחוצים שלושת הכוחות לכינון חברה מיטבית. "מובן, שבמצב בריא יש צורך בשלשת הכוחות האלה גם יחד, ותמיד צריכים אנו לשאוף לבוא לידי המצב הבריא הזה, אשר שלשת הכחות הללו יחד יהיו שולטים בנו בכל מלואם וטובם, במצב הרמוני מתוקן שאין בו לא חסר ולא יתר",572 אלא שבמציאות קיימת מורכבות.

			הראי"ה משרטט את הדינמיקה שבין הכוחות: בשלב ראשון כל כוח מבקש להשליט את עמדתו על האחרים, הוא עושה זאת לא רק על ידי הצגת עמדתו, אלא ואולי בעיקר על ידי שלילת האחרים. בעמדה זו כל כוח לא רק שאינו רואה את היתרונות שיש בכוחות האחרים, בכך שיכולים להעשיר את החברה באופן כללי ואף את כוחו המיוחד, אלא שהוא מונע עצמו מביקורת שיש בה כדי להניע ולשפר את תחומי החולשה והחסרונות של כוחו המיוחד. אולם למעשה הדינמיקה של הקונפליקט היא טובה ובריאה לכל כוח באשר היא מעמידה אותו על האיזון הנכון. וזו גם העצה של הראי"ה להתנהלות חברתית נכונה, לפתח את הכישורים המיוחדים לכל כוח עם ההבנה של הצורך בשילוב הכישורים של האחרים, ולא פחות מכך להבין שחיצי הביקורת בראייה נכונה יביאו לתיקון דרכו. 

			עיקרון האיזון בתחום החברתי מיושם במאמרו זה של הראי"ה. התהליך הדיאלקטי של האיזון בין הכוחות החברתיים המונָעים מאידאולוגיה שונה והם אינם מכירים בעובדה כי גם תפיסת עולמם אינה מושלמת. תהליך התגובה שמונע מהתנגדות הכוחות האחרים, מביא לאיזון. 

			פרק רביעי 

			מהות תהליכי האיזון

			הקדמה

			בפרקים הקודמים עסקנו בעקרונות איזון על פי הקבלה, איזונים במישור אנכי ואיזונים במישור אופקי. תחומי האיזונים שפגשנו: האיזונים במרחב הרוחני האידאלי עוסקים במערכות היחסים שבין הספירות; איזונים בין תחומים רוחניים לגשמיים מתייחסים למערכת היחסים בין האידיאל למציאות, בין החומר לרוח; ואיזונים בין מגמות חברתיות או בין כוחות הנפש של האדם כאשר מדובר במרחב האנושי. לעומת התחום הקבלי המאופיין בשילוב מיטבי בין כוחות מנוגדים מטבע בריאתם, התהליכים שבהם עסקנו בתחום האנושי והגשמי נובעים על פי רוב כתגובה על יציאה מאיזון. הסיבות המביאות לכך: טבע אנושי בעל חסרונות, בחירה שגויה, ידע שאינו מבורר והתנהלות לקויה.

			מהם המקורות והסיבות להתהוותם של הכוחות המאזנים? אנו מוצאים אצל הראי"ה ביטויים שונים בהקשרים שונים, חלקם בעלי אופי רציונלי וחלקם בעלי אופי סגולי. בפרק זה נציג וננתח פסקאות וביטויים משתי הדיסציפלינות. את הביטויים נחלק למספר תחומים: הסיבות ליציאה מאיזון, תגובה אנושית למצב שנוצר, כוחות סגוליים הפועלים כתגובה במצבים של יציאה מאיזון, תנועות ותהליכים המתרחשים במצבי היציאה משיווי המשקל, ההתקדמות והצמיחה הנובעים מהתהליכים. 

			הביטויים הרציונליים המתארים סיבות ומצבים של יציאה מאיזון: עומק הנפילה, חומרות יתרות, יראה יתרה, מעצור לרוח האדם, ומנגד — התמעטות הופעת הרוח, חומריות יתרה, לעומתה רוחניות יתרה, מוסריות יתרה, רכות לב יתרה.

			הביטויים המתארים את התגובות האנושיות ליציאה מאיזון: חוצפה, קנאות, מוסר הופכי, חומרות יתרות, רוח הפקרות, מכאובי הנשמה.

			הביטויים המתארים כוחות סגוליים הפועלים לאיזון: כוח צפון במעמקים, הרוח העמוק, זרם תשובה ממקור עליון.

			תנועות ותהליכי איזון: אמון משפחתי, קיבוץ גורמים, נסיגה והתכנסות, יציאה לפועל, הסרת חיצוניות מדומה, לפני שבר גאון, ירידה לצורך עלייה, שינוי ושיווי.

			תוצאות פעולת הכוחות המתנגדים ליציאה מאיזון ומביאים לידי צמיחה והתקדמות: סתירה מביאה לידי הכרעה, התגברות היצר מביאה לפיתוח כוחות חדשים, כוח מתגבר מסייע להוציא לפועל בחינות חדשות, תסיסה בנקודת המפגש, יתרון האור מן החושך, התפרצות והתאחדות.

			ומכאן נציג את מהלך הפרק: 

			א. 	עקרונות איזון כלליים. 

			ב. 	מצבים ותהליכים של יציאה מאיזון, הנובעים מהעצמתו של הצד האחד לעומת המנוגד לו. מהלכים אלה של יציאה מהאיזון מביאים לתגובות נגד באיפיונים שונים.

			ג. 	תגובות למצבים של חוסר איזון — מאפיינים שכלתניים, רגשיים ומאפיינים סגוליים הנובעים מתהליכים שאינם תוצאה של תגובה אנושית.

			ד. 	כוחות סגוליים.

			ה. 	תהליכי איזון חיוביים, שאינם באים כתגובה אלא מהווים מודלים מיטביים של תהליכי איזון שקולים. 

			ו. 	הסיבות להיווצרות כוחות מתנגדים.

			ז. 	מטרות הכוחות המתנגדים.

			א. עקרונות כלליים

			עיקרון כללי שמציג הראי"ה הוא האוניברסליות של השיווי והשינוי. על פי דרכנו, שיווי הוא האיזון והשינוי הוא היציאה מהאיזון. הצד השלילי, החיסרון, נמצא בשינוי, שהוא היציאה מהאיזון הנכון. והחזרה למצב המאוזן היא התיקון.

			השיווי והשינוי, הם שני הטפוסים הכוללים את היש כולו. בכל מקום שאנו מוצאים צד שינוי, אנו מוצאים ג"כ שיווי בכל ההופעות שבמציאות. ואנו בטוחים למצא את האמת בערך השיווי בצורה החיובית, ואת השינוי בצורה השלילית.573

			קול הרמוני וקול מבלבל

			שני קולות נוראים נשמעים בעולם ברעש אדיר. כל אחד מהם תובע את דקיונו בתוקף עצום ונורא. כל אחד מתחזק לבנות את בניניו. הקול ההרמוני, הקול התובע מהכל התאמה, כיוון והשתוות, קול השלום. העולה ברעם גדלו על כל המון קולות המלחמות, הנשמעים בכל אפסי העולמים. ולעומתו מרעים הקול המבלבל, הקול השואג לעצמת המצוי הבודד, ולתגרת החיים בהתגברותו של כל אחד על חברו. להבלטת מציאותה של כל מדה יחידית ולכח הבלענות שלה לבלע את כל השאר. וכל מדה ומדה ככה מרעמת, וקול ענות מלחמה נשמע במלא עולמים. 

			ובין הקולות כולם הולך וחודר אותו זרם הקול, של הקול העליון, של הקול ההרמוני, של הקול המאחד, המעלה והמישר. וממלא עולמים באים הקולות, אל כל בריה, אל כל רוח ונשמה, אל כל קרב וכליות. אל כל יחיד ביחידיותו, אל כל קיבוץ בקיבוצו, ואל כל לאום בלאומיותו. והנשמות המרכזיות שקויי לשד החיים של הקול ההרמוני, בקרבם אש קודש יוקדת לצמאון השלום, והם הם מלאכי השלום בעולם.574

			משתי הפסקאות הנ"ל עולה כי המציאות נמצאת בתהליך שיש בו שתי מגמות, שיווי ושינוי, מגמה הרמונית ומגמה של אינדיבידואליות. לכל מגמה מטרה ותפקיד, כל מגמה מבקשת להכיל את דרכה כדרך בלעדית, האיזון נחוץ להתנהלות המיטבית.

			כאמור לעיל, בפרק זה אציג בשלב ראשון פסקאות העוסקות במצבים שקיימת בהם יציאה מאיזון של ערכים חיוביים, ערכי רוח, צדק, מוסר וכו'. ההדגשה היא כי אף כאשר יש נטיית יתר כלפי הערך החיובי, העיקרון של כל המוסיף גורע, נוכח. במחשבה ראשונה ניתן היה להסיק כי התגברות של ערכי מוסר היא מבורכת, ומחדש הראי"ה כי אין הדבר נכון, אלא להפך — התגברות זו מביאה לידי חיסרון. 

			בהמשך אציג פסקאות המתארות כיצד הנפש האנושית והציבורית מגיבה ליציאה מאיזון ומהם המנגנונים הנפשיים שמתעוררים במגמה להחזיר את המציאות לאיזון. בשלב שלאחריו אציג פסקאות העוסקות בכוחות סגוליים א־להיים שבאים לאזן את המציאות. למנגנונים אלה, להבדיל מקודמיהם הנפשיים, אין הסבר מדויק על דרך פעולתם, למעט העובדה כי הם מניעים את ההוויה חזרה לאיזון ממנה יצאה.

			ב. מצבים ותהליכים של יציאה מהאיזון

			הצורך באיזון מתחיל מהמצב שבו אבדה האינטואיציה הטבעית הבריאה. המקור של היציאה מאיזון הוא החטא הקדמון של הכניסה למציאות יחסית, הנובע מעץ הדעת טוב ורע. 

			כשהשכל מאיר במלא אורו, אז אין צורך לשום הדרכה מיוחדת של חקים ומשפטים. הטוב הגמור במעשה נמשך הוא אחרי המאור השכלי, וכל מכשולות החיים מתישרים מעצמם. החקים והמשפטים מתקיימים לא בתור חקים ומשפטים מצווים, כ"א בתור תנועות טבעיות, לנושאים שהארת השכל חזקה עליהם. הטוב והרע, וכל ערכיהם, חילוקיהם, והעמל הגדול שיש בכיוון הדרך הממוצע, שלא יוסיף ולא יגרע, כל אלה באו אחר שגרע השכל את אורו, וההרגשה, ההתפעלות, ושיקוע של החושים לקחו את מקומו, אחרי חטא הקדמוני, של האכילה מפרי עץ הדעת.575

			מבאר הראי"ה כי כל הצורך שלנו במכוונים חיצוניים של חוקים ומשפטים הוא פועל יוצא של אובדן האינטואיציה הטבעית, ואלמלא כן היתה טבועה באדם היכולת לחיות באיזון נכון. משעה שיצא האדם מדרך הממוצע, אף שהוא מתעלה כביכול למציאות רוחנית, כיוון שיציאה זו אינה מאוזנת היא מביאה בהכרח לחיסרון.

			על פי הראי"ה, כל יציאה מהאיזון הנכון היא שלילית אפילו כאשר הנטייה היא הגזמה לכיוון חיובי. עיקרון זה יפה כוחו גם כאשר מדובר בנטיית צדק ומוסר שלכאורה ניתן היה לחשוב כי כל המוסיף בהם תבוא עליו ברכה ולא היא, במצב זה לא זו בלבד שהנטייה אינה מקדמת את האדם, אלא היא יוצרת חסימה. כפי שכבר נאמר, כאשר עוברים את נקודת האיזון אפילו בערכים חיוביים, נוצר חיסרון, וכדוגמאות לכך, לפעמים העמקת יתר, ומוסריות יתר, יובילו למועקה וצריך כוחות שיאזנו אותם.

			לפעמים הרוח נעשה חודר יותר מדאי, ומעמיק יוחר מדאי, במדע הוא מנתח את הפרטיות יותר מדאי, ובמוסר הוא מעיק על הלב יותר מדאי, מחריד ומטיל מרה יותר מדאי. אז מרפאים אותו בהחדיונות החיצוניים ומשתמשים בהשטחיות של החול, במדע ובמוסר, ואז החול מתקדש גם הוא, וממזג את רוח החיים, ואור השמחה שבה במשקל נאה. וחוזרת ההתעמקות והחדירה להיות מוארה ובריאה בצורה מתוקנת, שממנה באות הסגולות של מאור פנים ושמחת לב, המתלוות תמיד עם כל אופי של רוחניות משוכללה.576

			תשוקת הצדק והנטייה המוסרית, אף שהן מידות נעלות, בשעה שהנטייה עוברת את האיזון הנכון, הדבר מביא לאובדן כוחות בריאות של חיים. היציאה מהמידה הראויה של הרגש המוסרי, בסופו של דבר תביא לירידה מוסרית משום אובדן האמון של האדם בכוחו המוסרי. 

			רעה חולה היא, כשרגש המוסרי מתעדן יותר מדאי, עד שלא די שהוא משמש בתור כח עוצר בבא תור המעשה, שלא תשולח יד לעשות רע, אלא הוא מאיים תמיד ביראת עונות הסובבים את האדם, במעשה ובמחשבה. הפחד הנפרז מכל חטא, מאבד טובו של האדם, ועושה אותו למין בריה שפלה שאינה עושה דבר, כ"א שוכבת ורועדת. האדם צריך להאמין בחייו, להאמין בכחו החמרי ובכחו המוסרי יחד...577

			הפסקה הבאה מדגישה יסוד זה של יראה שאינה מאוזנת המשביתה כוחות חיים. מסביר הראי"ה כי כנגד היראה היתרה, "ההשגחה העליונה" מכינה סיבות למעט את היראה העודפת וזאת כדי שהיראה תופיע במידתה הנכונה. 

			לפעמים מגודל התביעה המוסרית מתרכזת יראה יתירה שאינה מניחה למלא שום חובה, וצריך האדם עצה איך להמלט מיראה זו העודפת, עד שיוכל למצא בקרבו את כחותיו וכשרונתיו מוכנים להשלמת חובות אלהים ואדם. 

			וכשם שהדבר נוהג באדם יחידי, כך הציבור כולו יש לו מיני השפעות של אימה יתירה, שמונעות אותו מהשלמת תפקידו, וההשגחה העליונה מכינה סיבות רבות הגורמות למעט את מדת היראה העודפת, כדי שתצא תכונת יראת אלהים הציבורית במדתה הנכונה, הראויה לשכלל את העולם ואת החיים היחידיים והציבוריים. ומשום כך עוסק הקב"ה בפרשת פלגש בגבעה, שבאה ללמד שלא יטיל אדם אימה יתירה בתוך ביתו. בכל ביתי נאמן הוא. וכששבר את הלוחות הסכימה דעתו לדעת המקום.578

			הדגש של הראי"ה הוא על המידה הנכונה. "מעלתה של זו היא יכולתה לשכלל את העולם. מידה שאינה מאוזנת, לא זו בלבד שאינו משיג את יעודה אלא שגורמת לצמצום כוחות חיים".579 הראי"ה נוקט בביטוי חריף וטוען שיראה שכזו ראוי "להימלט ממנה". הימלטות זו צריכה להיעשות במידה של גבורה. קיים צורך בחיבורה של זו למידת האהבה בבחינת חסד שבדין. שכן ללא גבורה זו, התוצאה תהיה פגיעה בחופש הנשמה להביא עצמה לביטוי במלא כוחה והבהקתה.

			כהנא מיישם את עקרונות העולם הקבלי על תנועות הנפש. טענתו היא שכאשר מחניקים כוחות נפש, גורמים לתגובה הפוכה. "מטרת האדם אינו למחוק את הנפש הבהמית [...] המטרה היא לתת לכל אחת מהנפשות את מקומה הנכון בתמונת החיים השלמה".580 כהנא טוען כי "העצמי" המורכב מהצד העליון השואף לטוב ולקדושה, כשהוא "כלוא" בלבושים של תפיסת המציאות נוספות לו שאיפות של סיפוקים גשמיים. "צריך לזכור שלנפש הבהמית אין תכנים מקוריים משלה: כל תוכן שיש בה נובע מכמיהותיו של העצמי [...] מטרת האדם לשחרר את הכמיהות העמוקות של העצמי מהלבוש המעוות של הנפש הבהמית".581 המוסר שמטרתו להכניע את המאווים הלא ראויים כאשר פועל באופן שאינו מאוזן, בתביעת יתר מהאדם, גורם לריאקציה הפוכה.

			עיקרון זה של חיסרון הנובע מיציאה מאיזון, אף כאשר הנטייה היא לכיוון החיובי, מודגש בפסקה הבאה. הנושא הוא צידקות, תכונה הכוללת את המידות הטובות. מסתבר שגם מעלה זו זקוקה לאיזון.

			שקולים הם שני הצדדים של אל תהי צדיק הרבה ושל אל תתחכם יותר. וכשם ששהתאמצות היתירה בהשגה על מה שאין חק האדם נותן, היא מביאה באחריתה להפסד שכל, לדלדול רוחני ולתרבות רעה, כמו כן השאיפה המתגברת ביותר מן המדה אל הצדקות הרבה ויתרה, היא מדלדלת את כח הצדק, ומהרסת את יסוד המוסר באופן אכזרי. 

			כשאנו מבחינים את יפעתה של תורת ד' תמימה, הננו רואים את אורה האלהי בעז אמתו, לא רק באותן הצדדים שהיא מונעת את הרשע המצוי להיות באדם, ביחיד ובציבור, בדעות ובמדות, בדתות וברעיונות, אלא גם במה שהיא מודדת את המדה באיפת צדק, ואינה נותנת לההפרזה ההזיית של המוסר להתגבר יותר מן המדה, כדי להשמר מאותה השבירה וההריסה ששאיפות נפרזות כאלה מביאות אליה.582 

			הראי"ה נוקט לשון חריפה לתאר את הנזק הנובע מצדיקות יתר: "מדלדלת את כח הצדק ומהרסת את יסוד המוסר באופן אכזרי". נראה כי המעבר על המידה כביכול מבטל את מעלתה ואף יותר מכך. עמדה זו של הצורך הקיומי באיזון באה לידי ביטוי גם בתחום הרוחני. על פי דרכו, הכול צריך להיות במידה. גם הרוחניות, שהיא הכוח המניע של החיים, צריכה להיות מאוזנת ביחסה עם העולם החומרי. 

			הכל במדה, אם הרוחניות תתגבר בשטפה ותרצה את הכל לשטוף, והחומר והחיים כלא יהיה נחשב ונשטף, לא תעמד הרוחניות ההיא בעמדה, לא משאות נפש תשא בחיקה, כ"א הזיות ודמיונות כוזבים. אמנם אם לפי מנת הרוח תתעורר גם הגויה אל חגה, אם יקר בעיני הוגה הדיעות, חודר במסתרי אל, החיים והטבע, ועל יסוד הטוהר של האומץ הרוחני ייסד את טירת חייו הממשים, אז ינבעו בכל עז, ותורת ד' בפיו תהיה אמת.583 

			בפסקאות שהובאו לעיל מוסברת מגמת האיזון בין רוחניות לחומריות, וכן מצבים בהם קיימת יציאה מאיזון ראוי של ערכים חיוביים של צדק, מוסר, רכות לב. בעולם האנושי, כאשר אחד מהגורמים עובר את גבולו, התגובה בנפש הציבורית והפרטית יכולה לבוא לידי ביטוי בהתקוממות, קנאה, חוצפה. מנגנונים אלו באים להוביל לאיזון מיטבי בין המגמות. מטבעם של דברים אין כאן מדדים מדויקים, על כן נוצר תהליך "היגליאני" של מטוטלת המבקשת בתנועתה להגיע למצבי האיזון המיטביים. 

			בפסקה הבאה מסביר הראי"ה מנגנון אנושי נוסף: תיקון בהקצנה לכיוון הופכי. כאשר יש הפרזה לכיוון מסוים מבוצעת תנועת מטוטלת. בפסקה זו מדגיש הראי"ה כי השיווי במשקל החיים, האיזון לפי דרכינו, הוא ערך יקר. 

			השווי של המשקל הוא יקר, לאהוב את החיים ולכבדם... אמנם מתוך ההשתקעות של שכורי אפרים... היה צריך שדורות רבים ישתקעו במוסר הופכי, במאיסת החיים ובחסימת דרך לכל הוד ונעם עד שדכדוך הנפש הגיע לגבול קיצו... ועתה חוזרים הכוחות למדתם בשצף. אמנם יסגא חוצפה כדי למלות את החסר...584 

			הראי"ה טוען כי ענווה וגאווה כשרות ופסולות, מקור אחד להן. על פי דרכו, הניתוק מהמקור הא־לוהי מביא לגאווה פסולה שהיא תוצאה וסיבה גם יחד, בכל קוטן יש גודל ובכל גודל יש קוטן. מסביר הראי"ה כי ככל שהאדם מרחיב את מבטו, מעשיר את חוכמתו והשגתו, מן הצד האחד הוא מתנשא, אך בד בבד הוא חש באפסותו מול חכמת הבורא. 

			הענווה הכשרה והפסולה ממקור אחד הן באות, וכן הגאוה בשני גוניה. הקדושה מנשאת את הנשמה להשערת הגודל של אור אין סוף, ובזה באה מיד ההקטנה הפנימית, בתוכיות הנשמה, ולעומת זה גדולה פנימית, מתוך הגודל הכללי של ההויה, ומתוך עליוניות מקורה [... ] וכיון שמאור מקור הגודל מסתתר, הרי כל היש הוא קטן ובלתי מעורך, ומיד באה השפלות העכורה. תוצאתה של הגאוה הפסולה וסבתה ביחד.585

			העיקרון שבא לידי ביטוי בפסקה זו הוא כי שורשי המידות מקור אחד להם, נקודת המוצא אחידה והשאלה היא לאן יטה האדם את כוחה של המידה. עיקרון אחדות ההפכים,

			ג. תגובות למצבים של חוסר איזון

			אחד המנגנונים שמציין הראי"ה הוא רוח הפקרות, עמדה נפשית של "שבירת כלים". תגובת נגד זו באה כאשר האדם או החברה חווים מציאות של השתלטות מידת היראה על בני האדם. "כשהדברים באים למדה זו, כשמדת היראה מתמלאת בתמרורים רבים, עד שהשפעתה מועלת לדכא את הלב יותר מדאי. כשנשקע בה הרוח יותר מדאי. אז כבר מוכנת היא באנושיות רוח אחרת, רוח הפקרות, הבאה להפיג את ארסה של היראה החיצונה".586 

			יראה יתרה משביתה את החיות שבאדם, הנפש האנושית מתקוממת כנגד החנק של כוחות החיים. העמדה המוסרית שהובילה לתחושת המחנק, ביסודה מגמתה היא למעשה ניווט, הכוונה והעצמת הכוחות, בנקודת החסימה גנוז האור והמנוע לעלייה בבחינת ירידה לצורך עלייה.

			לפעמים ע"י העמסת יראת יתירה על נפשו יותר מכוחותיו, בא לידי שנאת התורה [...] וידע שבכל זאת הרבה טוב צפון בו. וידע גם כן, שבכל התוכחות הרבות שבספרים, שעל, פיהם מוצא אדם עצמו אומלל מאוד, בתוכם מוסתר וגנוז אור חיים וישועה, חסד גדול ואומץ לבב. ודוקא מתוך עומק של נפילה באים לעומק קימה, ומתוך ריקניות התורה שבקרבו יבוא לאהבתה...587

			מירסקי, מזהה תגובות לתנועת המוסר שהציבה רף גבוהה לתיקון המידות: "תנועת המוסר בשונה מסדר לימוד קונבנציונלי שהתמקד בתלמוד, הדרך בה נלמדו הספרים הייתה בלתי נסבלת [...]. תלמידים נכנסו להתקפי תוכחה עצמית". מירסקי מצטט תלמיד במעוז תנועת המוסר ישיבת סלובודקה שתיאר בזיכרונותיו את אשר התרחש בבית המדרש: "אם יופיע פתאום איש זר באולם בית המדרש ויישמע באוזניו ויראה בעיניו את הצעקות הגניחות והעוויות ואת ההכאות על הקיר באגרופים, בצד ישפוט כי הופיע בבית משוגעים...".588 נראה כי תופעות אלו היוו הוכחה לגישתו של הראי"ה בדבר הצורך באיזון, ובתגובות המופיעות למצבים של יציאה מהאיזון הראוי. 

			ביטוי דומה של התנגדות אנו מוצאים ברמה האנושית החברתית. התרבות מתקוממת נגד המגמה שהיא מזהה בדת ובמוסר שלהבנתה באים לחסום כוחות חיים ולהכתיב לה את דרך החשיבה. מאחר שבאמת אין זו מטרתה, אלא מגמתה לעדן את הכוחות השליליים, הרי בהמשך למהלך מתברר כי אותן תביעות אנושיות המתקוממות נגד הקלשת כוחות חיים, הינן תביעות חיוביות והן שלובות במגמתן של הדת והמוסר וכל מטרתן היא ריסון הכוחות השליליים. 

			התרבות מגלה היא צדדים רבים של טוב ושל אור בנפש האדם, במקום שהיה נחשב לרשע ופראות, וכשהיא מוצאה בנקודות הללו מעצורים מצד הדת והמוסר, היא נלחמת בהם ומנצחתם. אבל אחרית המלחמה היא הגילוי, שמגלים הדת והמוסר בעצמם את אורם, עד שנמצא החופש האישי הזה, ותביעותיו הטבעיות הטובות, הוא מוכר לאחד מככרי הדת והמוסר עצמם, וממילא מתאשר עוד ביותר הכח של הדת והמוסר לשלוט על.589

			מנגנון נוסף הוא תכונת החוצפה. תגובה זו באה מתוך התקוממות אנושית למצב שאינו מאוזן. יש חוצפה שהיא הורסת על מנת לבנות. ההרס בא לתת משקל יתר לכוח שהיה מדוכא או כוח שמבקשים להצמיח על חשבון הכוח האחר. הדוגמא שמביא הראי"ה, כאשר יש תהליך שמכשיר את הכוח המדמה שאמור להוות בסיס להשגה רוחנית־נבואית, כשלב בתהליך יש צורך להוריד ממשקלו היחסי של השכל הרציונלי ואזי מתקיים תהליך של הגדלת הכוח המדמה. המניע להתפתחות הוא התרבות האנושית, אשר מפתחת כוחות דמיון ויצירה. החוצפה מקלישה את יסוד השכל על מנת לפנות מקום ליסוד המדמה שיהווה בסיס לרוח הקודש כשתחזור.

			כל הקולטורה הזמנית בנויה היא על יסוד כח המדמה. [...] ועל פי עליתו של כח המדמה ותפיסתו את החיים מסתלק האור השכלי, מפני שחושב העולם כולו שכל האושר תלוי בפתוחו של כח המדמה. [...] העוסקים באמניות היפות נוטלים מקום בראש התרבות, והפילוסופיה פוסחת וצולעת ואין לה מעמד מפני שהשכל הנקי הולך ומסתלק. כפי סלוקו של השכל ורוח החכמה כן חוצפא יסגי וחכמת סופרים תסרח [...] אמנם כל זה הוא יסוד עצה מרחוק, עצת ד' היא להשלים את כח המדמה, מפני שהוא בסיס בריא לרוח העליון שיופיע עליו [...], ואז יהיה כסא נכון ושלם לרוח ד' העליון ויוכשר לקבל אור רוח הקודש עליו, שהוא רוח ד' רוח חכמה ובינה, רוח עצה וגבורה רוח דעת ויראת ד'.590

			החוצפה אם כן היא תופעה אנושית הבאה כתגובה למצב שאינו מאוזן. הנפש והרגש אינם יכולים לשאת את הניגוד בין היושר והאינטואיציה הפנימית ובין המציאות החסרה. מנגנונים נוספים בנפש האדם שבאים לאחר זיהוי של סטייה מהדרך הראויה הם הייאוש והספקנות. מירסקי, מזהה את החוצפה ככוח שמאפשר את דחיית הפחד מרעיונות חדשים,591 "תגובת נגד לרתיעה מרעיונות חדשים ומחשיבה חופשית [...] הדרך לדחות את הפחד היא השימוש בכוח ההפוך לו — החוצפה, שיכולה לגלות את הטוב הפנימי...". נושא זה של גילוי הנקודה הפנימית הוא עיקרון עקבי בגישתו של הראי"ה:

			אי אפשר להוציא לאור את הניצוץ של קודש היותר נשגב, שהוא טבוע במעמקי הכפירה, שהוא לעשות דברים לשם פעלם, את הטוב לשם הטוב, כי אם ע"י יאוש פנימי מהאישיות המיוחדת, ע"י הספקנות שבאה לגדולי הדעה והיושר בצדקתם עצמם. [...] ואחרי הצלת ניצוץ אורה זה מהכפירה, הטמונה בתוך היאוש, מתחלת תקופת העז, ההולכת ומתגדלת [...].592 

			מנגנון נוסף שמזהה הראי"ה בתכונות הנפש של האדם הוא הקנאות. "כאשר העולם מאבד איזון ונוטה לרוחניות יתר מתוך הזנחת הכוחות המעשיים, מתעוררת מגמה של התקוממות נגד הרוחניות. מפני הרעיונות הנאצלים משתכחים הרעיונות המעשיים, והעולם מקבל שבירות וחסרונות בכל תהלוכותיו. באים בשביל כך אנשים מקנאים להרעיונות המעשיים ותולדותיהם, ומשיבים את כחם בעולם ע"י דחיפה של הרעיונות הנאצלים, לאחור".593 

			ולעומת זאת, בכיוון ההפוך, סערות באות לעולם לתקן מצב של חוסר איזון כתוצאה מעזיבת המחשבה לטובת הכוח המעשי. בשתי פסקאות אלו (הקודמת וזו שלפנינו) בא לידי ביטוי הצורך באיזון בין הרוחניות לחומריות. המנגנונים הם הקנאות והסערה השלילית, שהיא בבחינה הדומה לחוצפה במובן של חוסר המוכנות להשלים עם המצב הבלתי מתוקן. גם כאן נמצא את הביטוי מציאות ש"עוברת את גבולה", כלומר המצב המאוזן. 

			צריך להתבונן על ערכה של המחשבה, היצירה הרוחנית שהיא כ"כ נעזבת מן העולם. נדחקים תמיד גם אנשי הסגולה לשקידות גשמיות, שאמנם טובות הנה בתור דבר המכשיר את האפשרות של יצירה של המחשבה, אבל מה עלוב הדבר אם היצירה המחשבתית הרחבה, שהיא עקר פריה של הנשמה, שוקעת ומתמזמזת בתוך העסקנות של השקידה הגשמית. זה מביא באמת אסון רוחני לעולם, שכל הסערות השליליות הנן באמת מכוונות להעיר את הכחות היותר טובים שבעולם, להנצל מבלבול זה של הפסדת היצירה הפנימית, הבאה ע"י ההשתמרות החיצונית כשהיא עוברת את גבולה, שאז היא אובדת את מטרתה...594

			ביטוי נוסף של מנגנון מטוטלת נוגע ליצירת חומרות. החומרות הן תולדה של יציאה מהאיזון הראוי. החומרות הן בבחינת תיקון כדרכו של הרמב"ם, שכאשר יש יציאה מדרך האמצע לפי דרכו יש להגביר נטייה לצד שכנגד. הראי"ה מזכיר בפסקה את הדרך האמצעי שבזה רומז לדרכו של הרמב"ם. הוא מתייחס בפסקה לשני מושגים נוספים, אחדות ההפכים והעובדה שהטהור והטמא יוצאים מנקודה אחת. עובדה זו יש בה כדי לחזק את הנחת היסוד של עבודה זו שאחדות ההפכים מקורה בעולם הרוח היהודי. החסידות הביאה את הפסוק באיוב (יד, ד) כמקור לרעיון אחדות ההפכים.595 המטרה במקרה זה של היציאה מדרך האמצע על פי הראי"ה, נתינת אפשרות לתיקון של הבחינה הנמוכה. 

			ובנגיעת שרו של עשו בכף ירך יעקב, יש פגימה של טומאה, שמפני זה סובלים ישראל הגליות. אבל זה גרם להכרח של חומרות יתירות, וחדשים גם ישנים דודי צפנתי לך, והחומרות הן נטיות מדרך האמצעי, כצולע ההולך בנטיה, והן הן יוסיפו עטרות חדשות, מי יתן טהור מטמא לא אחד [...]. אלמלא פגימת הכף דיעקב, לא היה יכול עשו להתקן גם בראשו גם בעקבו, כי איך יתאחדו הפכים, אבל על ידי פגימת הירך בנגיעת הכף, נתמעט האור, וכח החיים העליונים נעשה שופע בהפסקות, שאפשר גם לכלי קטן, שמקטנות הגמורה של קטן נתתיך בגויים בזוי אתה מאד, לקבל משם, ונעשה מזה הכח של הריעות, אשר תעבור את כל התחומים המפסיקים, ונלוו גויים רבים אל ד' והיו לי לעם.596

			הראי"ה מתייחס לתופעה החברתית־הגותית שהחלה סמוך לתקופתו, חופש הדעות. הוא מבקר את הצד הנמוך שבתופעה, זה הנובע מחיסרון בהעמקה, מגמה המביאה לרפיון אמוני ומוסרי. ההשלכות של מהלך זה על הצד הנשמתי, בא לידי ביטוי בהתכנסות הנשמה ל"חדרי חדרים". מהלך הנסיגה מביא בשלב הבא ליציאה ביתר שאת, בדומה לנסיגת גלי הים שמביאים בהמשך לגל חדש. 

			חופש הדעות הרגיל להיות פופולרי בזמננו, עיקר יסודו בצדדיו השליליים, הוא מצד חסרון העמקה נשמתית, והעדר בסיס חזק במעמקי הנפש לכל קישור החיים, ובאה ההתנודדות עד לידי המדה הפרועה של הקלת עול הדת והמוסר, עד לכדי רפיון האמונה, בשטף חייה, והוא אסון נורא ואיום. אמנם עושה היא הנשמה את תפקידה. כשמונעים ממנה זמן כביר את העמקתה, הרי היא מתעמקת בחדרי חדרים ובעומק נשמת הנשמה שלה. 

			וכשם שהדבר נוהג ביחידים, כך הוא נוהג בכללות הדורות. ואותו הכח המתעמק, ושומע אין לו לכאורה, מוכרח הוא להוציא את פעולותיו אל הפועל, ואז תשוב להופיע רצינות פנימית והעמקה אמונית גדולה, שתחדור עד עמקי החיים, ויכיר אז העולם את זיוף החיים של ההתנודדות ושל רפיון האמונה וחסרונה...597 

			דוגמא נוספת לעיקרון זה של בחינת מטוטלת רצוא ושוב, מביא הראי"ה בנוגע לאמונה — תחושת הביטחון העודף ביחס להבנת עקרונות האמונה, מביא לנסיגה. תנועת הנסיגה מביאה להתעוררות וחוזר חלילה. 

			כשבא העולם לידי טעות במה שחושב שכבר עלתה בידו המגמה של האמונה, מיד הוא מתחיל לסור ממנה, שהרי רחוקה היא ממנו המגמה האמונית, ובחיון עליון שלה שם טובה ואשרה, אמיתה וחסנה, גנוזים. ועל ידי רישול זה מהתוכן המגמתי, מתחילים דרכי המדע להתעות, וחכמת סופרים תסרח, והאדם מרגיש שהוא יורד מנכסיו המאושרים הרוחניים. והזרם החי בקרבו ממרום המגמה העליונה, שמשם נחצבה נשמתו, דוחפו לשוב ולשוב.598 

			מנגנון האיזון הוא הייסורים הממרקים המביאים להעמקה, לחידוד ההכרה ולאהבת האמת המביאה רפואה למצב הראשוני של התנגדות. 

			ד. כוחות סגוליים

			בחלק הקודם פגשנו תהליכי תיקון ואיזון הנובעים מתכונות חברתיות, תכונות הנפש והנשמה. בפרק זה נביא פסקאות שהביטוי בהן לתהליך האיזון הוא סגולי. עיקרון זה מאופיין בכך שאין בו בהכרח הבנה על דרך פעולתו, ומקורו הוא בבורא. בפסקה הבאה המניע לתהליך הוא החשכת כוחה האידיאלי של הנשמה, אך כאן התיקון מגיע מכוח הצפון במעמקים.

			כל נסיגה, כל הבלעה ואי הקפדה של הסדר המעשי, שהאידיאלים היותר נשגבים הם מחייבים אותם בכללותם [...] אותה הנפש הנסוגה, היא מחשכת לה את עולמה. וכשהנסיגה המעשית מתפשטת, הזוהר האידיאלי מוכרח להיות נחשך, ונרו הולך ודועך, עד שמתפרץ מאיזה סוגר כח אחד אדיר, צפון במעמקים, שמוחה בכל תקפו על הרמיסה האידיאלית, וגובה את הדקיון של העלבון הרוחני מהעולם המתדלדל ומתרשל. הולך לו כח איתן זה ובונה את הפרצות, מקומם את הנכשלים ומעודד את החלשים, עד שהשכינה האידיאלית שבה לשכון בכבוד בנשמותיהם של בני אדם, הראויים לקלוט אל קרבם את אוצר החיים האמיתיים בכל תוקפו ועשרו.599

			מנגנון מעניין שמציג הראי"ה, הוא מנגנון שמאזן את הגישה המוחלטת של נקודות הקצה. כפי שציינו, כל בחינה רוחנית או חברתית, תפיסת עולם או נטייה נפשית, מבקשת להביא את עצמה לידי ביטוי באופן מלא. בנקודה האידיאלית של כל בחינה היא עלולה "לראות את עצמה" כחזות הכול, מתוך שזו מהותה. על כן היא פועלת להביא את ייחודיותה באופן המוחלט. 

			הרוח העמוק, אינו יכול להסתפק בשטחיות, ואינינו מוכשר מצד עצמו לסדר לו הנהגה ממוצעת. עד התהום הוא חפץ לחדור בכל דבר ועד קצה האחרון בכל תכונה. רק היצירה האלהית באה עליו בתור חק להעמידו על המשקל, שהקצוות לא יכריעו.600 

			"הרוח העמוק", כדברי הראי"ה, דורש חדירה מוחלטת, שאיפה למיצוי עצמי עד תום, הוא אינו יכול להסתפק בדרך חלקית בבירור של בחינתו המיוחדת. מוחלטות זו, למרות עוצמתה, אינה יכולה להישאר על מקומה באופן קבוע, היא חלק מתהליך. האיזון יבוא מהבחינה הא־להית שתפקידה לדאוג שבחינות הקצה המוחלטות לא יכריעו אלא יבואו לנקודת איזון משלבת. 

			הפסקה הקודמת התייחסה לעיקרון של איזון קוסמי רוחני כללי, התערבות א־להית במטרה לאזן חוסר הרמוניה שעלולה להתפתח. אולם יש שההתערבות המכונה "סגולת הניגוד", באה לידי ביטוי בממד האנושי. הראי"ה אינו מגדיר את הכוח המאזן במושגים מובחנים אלא מכנה אותו במינוח של כוח סגולי.

			אמנם באותם חלקים (של המחשבות והרעיונות של יר"ש) שההתפשטות הבאה לא מתוך גדולת ההכרה, היא מצמצמת את החיים ממעטת את המרץ, ומקפחת את הכוחות החומריים ואת הכישרונות הרוחניים, שם מונח הרפיון. וע"ז באה סגולת הניגוד, המתפשטת ע"י ספרים ועיתונים וההשפעות, ושם ההריסה והגסות גדולה מאוד... ומ"מ נלקח מזה תמצית של עזוז וחיל, וגבורת הרצון, ובא בסגולה לאמץ את עז החיים, המתדלדל ע"י ההשפעה התמימה של יראת שמים שלא נסתגלה להכרה ברורה ומשני הכוחות יחד יבנה העולם..."601 

			ה. תהליכי איזון חיוביים

			בפסקאות שהובאו לעיל ניתן דגש על בחינת הסור מרע. ההתייחסות הייתה לגורמים שמביאים ליציאה מאיזון והתגובה לכך. בפרק זה אציג עקרונות ומודלים של מנגנונים הפועלים באופן חיובי להבאת איזון בין גורמים שונים, כשהבסיס הוא מערכת היחסים הבין זוגית, "האמון המשפחתי".602

			האמון המשפחתי הוא תולדה והמשכה קוית מאותה האמונה הגדולה השרויה בעומק האהבה, הפועלת ברוח חיים, בשכל עליון ומפואר, בסדר והתאמה, בכללות המון היצורים והעולמים כולם [...]. והאמון המשפחתי בהבנותו בשכלולו, יסוב ויעבור את כל גבוליו, וימצא את משקלו הנכון בכל הערכים היחושיים, ימצא את מעמדו הבלתי מעול בין איש לאיש, בין שכיר לשוכרו, בין עובד לנותן עבודה, בין חכמי חידות לעמלי כפים, בין עמים רבים, בין אקלימים ומדינות שונות, בין התביעות הבשריות לתביעות הנשמתיות אשר לאדם, בין האדם ובין כל היצור, בין חיי שעה לחיי עולם, בין הכל אל הכל. 

			האמונה הפנימית, היודעת את כבודה, את אשרה וגבורתה, המדושנת עונג פנימי, המכירה שהיא בכל מושלת, שהיא מחלקת במידה ובמשקל של צדק ויושר, אור חיים לכל המון יצורים לאין תכלית, על פי סדר וערך של יחושים נאמנים, ערוכים ברוח שלום ואמת, אמונת עולמים זו תהיה תפארת הכל, עטרת תפארת ביד ד', אשת חיל עטרת בעלה.603

			האמון המשפחתי הוא בניין אב לאיזונים נכונים בכל מערכות החיים. מקורו בבחינה רוחנית עליונה עליה רומז הראי"ה. בחינה זו המכונה שכל עליון, ייתכן ספירת החכמה, או אבא ואמא בבחינת הפרצופים. "המשקל הנכון בכל הייחושים" יסודו באמון המשפחתי. ניתן להבין זאת על פי הנחת היסוד שמערכת היחסים הבין־אישית הכוללת ביותר נמצאת במערכת הזוגית. הבנת עקרונות האיזון במערכת זו יש בה ללמד עקרונות כלליים. הראי"ה טוען כי יישום המודל של האמון המשפחתי מביא לאיזון נכון והרמוניה גם בין החלק הרוחני והחלק הגשמי על בחינותיו השונות. הראי"ה רומז למעשה בסיום הפסקה למערכת היחסים בין הקב"ה לעם ישראל או מה שמכונה ייחוד קב"ה ושכינתה, שהוא כאמור היסוד לכל מערכת יחסים. 

			בהמשך לפסקה הקודמת, הראי"ה מרחיב את עקרון ההרמוניה בין שמדובר במערכת היחסים הבין־אישית ובין שהנושא הוא היחס בין הבחינה הרוחנית והגשמית. הראי"ה טוען כי כאשר גורמים שונים מתקבצים יחד מתוך הבנה כי לכל אחד מהם תרומה לבניין הכללי, יוצא מכך תיקון גדול שבו כל פרט בתצריף הכללי המורכב מכל התנועות כולן, בונה את הבניין השלם. 

			תנועה אמיתית של חיים רוחניים, ממולאה היא מכל התנועות כולן שקדמו לה, ומלא עולם והקיפי דורות היא מלואה. נתנו לנו דחיפות שונות: התורה הנגלית והנסתרת, הפילוסופיא, ההשכלה המאוחרה, האגדה, הפלפול, חבת ציון, תחיית האומה והספרות, תנועת הפועלים, החסידות, הנטיה הקוסמופוליטית של המתקנים שבאשכנז, התעוררות המוסר, חיזוק התורה, הנטיה הסגפנית והקנאית, הבקורת והאמנות, דלדולי הכח המתבטאים ע"י יאושים והסתות שונות. 

			כל חזיון יחידי מאלה איננו עולם מלא, ויש מהם שהוא בגדר מחלה ורע מוחלט. אבל בהיותם מתאחדים ומתארגנים יחד כל אלה החזיונות ומקורותיהם וסיבותיהם, כל נטיה קובעת לה את מקומה לפי ערכה, אז מתיצבים כולם במערכה, והאוכל והפסולת כל אחד קובע את תפקידו, עד שאפילו הזדונים ודמיוני ההבל, גם הם משמשים תפקיד בתור איזה כח גורם, וכשאין לו תקנה כ"א כיליון הרי כיליונו מביא חיים יותר הרבה מאילו לא היה מעולם.604 

			החידוש המעניין בפסקה זו הוא כי גם הכוחות השליליים יש להם תפקיד, גם להם יש תרומה לתהליך. אנו מוצאים מצבים, שהתהליך הוא כיליונו של הרכיב הפגום.

			ו. הסיבות להיווצרות כוחות מתנגדים

			על פי הראי"ה הכוחות המתנגדים הם פועל יוצא של המבנה הרוחני של ההוויה. מקורם בבניין הספירות והמשכם בביטויים המופיעים מתוך כך במציאות. יש מטרה ומגמה לכוחות המנוגדים. בפסקאות הבאות נציג ביטויים רוחניים ונפשיים, הנובעים מטבע האדם ומהלכי הדינמיקה החברתית, המסבירים את תופעת הכוחות המנוגדים. אנו מוצאים שבתחילת התהליך המגמות צרות זו לזו אך בהמשך נבנה מתוך כך בניין שלם יותר.

			אחת מהצרות הגדולות של העולם הרוחני של האדם הוא מה שכל מקצע של מדע ושל רגש מעכב אצלו את ההופעה של המקצע האחר. ומתוך כך נשארים רוב בני אדם לקויים ובעלי גוון יחידי, ומגרעותיהם השליליות הולכות ומתרבות. ההחשכה שכל מקצע מחשיך על חברו גורמת היא גם כן להתיחש בניגוד מוחלט להמקצע הנסתר מעיני האדם, הנתון למקצע אחר, הרחוק ממנו בערכיו. 

			חסרון זה לא יוכל להתמיד. והעתיד של האדם בא יבא, שיתפתח למעמד רוחני איתן כזה, שלא די שכל מקצע לא יסתיר את חברו, אלא שמכל מדע, ומכל רגש, יהיה נשקף כל הים המדעי, וכל התהום ההרגשי. כמו שהענין הזה הוא במציאות האמתית, שאי אפשר כלל לשום יצירה רוחנית בעולם, שתהיה עומדת בפני עצמה, אלא שהיא ספוגה מן הכל. 

			אבל טמטום הלב גורם, שאי אפשר להביט על אלה החלקים המובלעים מכל הישות הרוחנית, הנמצאים בכל תוכן שהוא. אבל ברוממותו של האדם תפקחנה עיניו לראות נכוחה, אז תפקחנה עיני עורים ואזני חרשים תפתחנה, ומלאה הארץ דעה את ד' כמים לים מכסים.605 

			הראי"ה מכנה את הבעיה "טמטום הלב", מלשון אטימות. מצב זה אינו מאפשר ראייה רחבה ומעמיקה המתרוממת מעל השיקוע האנוכי המצומצם. הפתרון והדרך המוצעת, היא התעלות נפשית מהטבע ומהנטייה הראשונית. מגמה זו לדבריו היא סיבה מרכזית לסתירות בין בחינות שונות. לטענתו יש אפשרות לאחד ולשלב בין הניגודים. 

			הפסקה הבאה מציעה מעין סיכום ופתרון לסוגיה. נקודת המוצא היא כי הניגודים הנם עובדה טבעית ובסיסית. מציאות זו אינה תקלה. בבניין המציאות השלמה יש צורך בכישרונות שונים לתחומי דעת שונים. בפועל, לאחר שכל פרט פיתח את תחומו, נותרת בעיה, יש סתירה מובנית בין התחומים. הפתרון הוא ההבנה כי על מנת להשלים תמונה כוללת וראייה מעמיקה, כל תחום זקוק לתחום האחר על מנת להשלים את עצמו. עובדה זו כמובן דורשת עמדה נפשית של ענווה והתעלות נפשית. 

			הכשרונות הסותרים זה את זה, עומדים הם במעמד של נקודות שכל אחת מתגדרת בעצמה, מסתפקת במציאותה. וכשנפש מתבססת ומזדככת ועולה במעלת התפתחותה הרוחנית, אז הכשרונות מתקשרים זה עם זה. ותחת אשר בזמן הפירוד ליוצא ולבא אין שלום, זה היוצא מתלמוד אל תלמוד, מפני שדרכי הלמוד של התלמודים שונים הם וצריך לכל אחד מהם כשרון מיוחד הסותר להכשרון השני המסוגל להתלמוד האחר, כשהמעלה הנשמתית עולה מתאגדים התלמודים יחד, ודברי תורה נעשים רעים זה לזה, ודודים זה לזה.606 

			הראי"ה מסייג את דבריו, ואומר דברים שלכאורה עומדים בסתירה לנאמר לעיל: "כל עולם מתנהג בסדריו העצמיים המיוחדים לו, בין עולם גשמי בין עולם רוחני, ואין מלכות נוגעת בחברתה אפילו כמלא נימא. ומזה יש ללמוד שאין להתבהל כלל מסתירה של הגיונות מעולמות מיוחדים".607 אמירה זו היא לכאורה כנגד האמירה שאין סתירה בין עולמות שנראים כשונים. ובאמת אין הדברים עומדים בניגוד לנאמר לעיל. הראי"ה קובע כי לכל עולם חוקים משלו, על כן גם הגיונות משלו. מציאות זו יוצרת בהכרח סתירות. כללי המוזיקה שונים מכללי הפיזיקה. מתוך שכל עולם מפתח את עקרונותיו נראים הדברים כעומדים בניגוד. אך גם המוזיקה כמו הפיזיקה נשמעת לכללים שמשותפים לשני התחומים.

			אמנם חשוב להדגיש כי יש סכנה מסוימת בתהליך ההרמוניזציה. גם לתהליך זה נחוץ יסוד האיזון, המינון והמשקל הנכון. השילוב בין התחומים עלול לטשטש ולפגוע אחד מהם. הדרך היא תיקון אישי רוחני ברמת המוסר וההשכלה שמצליח לדייק היטב את מקומו של כל תחום.

			כמה שונות הן הנטיות הנפשיות, ההזרחות השכליות וההרגשיות, וכמה הן אחוזות זו בזו, עד שהתכנים שהם סותרים זה את זה בעצמיותם, מביאים הם בהפגשם בנפש ערבוביא פנימית, חולשה ופרפור, עד שצריך האדם אומץ גדול, ועזרת מרומים, להמלט ממעמד הקשה ההוא. וכל זה בא מפני שהתכנים השכליים וההרגשיים, שסותרים זה את זה בעצמיותם, נעשים כחומר תוסס בהפגשם יחד בכלי אחד ותפושה אחת. 

			וצריך העובד הרוחני לדעת איך לשמור את רוחו מפגעים כאלה, ובאורה גדולה צריך הוא להאיר לעצמו את דרך החיים הרוחניים, להיות אצלו מסודר כל דבר במלא הקיפו, בשמירתו והגנתו, וסיוגו מכחות מתנגדים ותוססים יותר מדאי. אמנם בהיות האדם עולה במעלת המוסר וההשכלה העליונה, יפותח רוחו בקרבו עד כדי המרחב הגדול של הכנסת זרמים שונים בידיעה הגונה והשקטה פנימית חודרת, לכוין כל דבר על מכונו, ולעשות לכל נטיעה רוחנית היקף יניקתה בריוח, ולא ילקו הנטיעות העדינות ברזון של יניקת אחד מלשד חבירו, ולא בערבוביה מוסרית שיש בה משום פגם כלאי זרעים. רגלי עמדה במישור, במקהלים אברך ד'.608 

			המפגש בין תנועות וזרמים שונים, בין תחומים שלכל אחד יש את דפוסי החשיבה, עלול להביא לתסיסה כמו המפגש בין שני חומרים כימיים שמצד אחד יש התנגדות ביניהם ומצד אחר יש יסוד משותף שיוצר את האינטראקציה. 

			ז. מטרות הכוחות המתנגדים

			אנו לומדים מכתבי הראי"ה כי ההוויה בנויה בין השאר מכוחות מנוגדים. האיזון כאמור נובע מהצורך למציאת השיעור הנכון בין הכוחות. על פי דרכו, לכוחות המנוגדים יש מטרה. בפרק זה נביא פסקאות העוסקות בתפקיד שיש לכוחות המתנגדים בפיתוחה של המציאות. 

			עיקרון ראשון הוא כי הניגודים מרחיבים את גבול היש. "הדבר האמיתי נודע מהופכו ידיעה אמיתית", כך מתחיל המהר"ל מפראג את ספרו "נצח ישראל". בביאור הביטוי המוכר "יתרון האור מן החושך", יש מסבירים כי האור מקבל משמעות רק כאשר יש מציאות של חושך. הניגוד יוצר רקע קונטרסטי המדגיש את הופכו. 

			יודעים אנו שהיצר הרע והיצר הטוב יצירה אחת היא מידי אל עולם [...] הגבורה הא־להית בעולם אינה נפגשת במה שחוץ להמצאתה וקל וחומר שחוץ לשלטונה, אם כן היא בכל תכסיסיה מלאה עומק רחמים. המצאת הנגודים מרחיבה את גבול היש. הטוב מבחין את הרע והרע מעמיק את הטוב מרשם ומאלם את הטוב.609 

			נראה כי "הרחבת גבול היש" על פי הראי"ה בפסקה זו משמעותה בירור, הבחנה והעמקה בהבנת המושגים של הטוב והרע. כדי להבין מהו אור צריך חושך, כדי להבין מהי חכמה זקוקים לשכלות, (ועוד נדבר בצורך בשכלות). כך הדבר כאשר מדובר בערכים חיוביים לעומת השליליים. אך מסתבר שעיקרון זה של בירור עקרונות מתוך ניגודים, כוחו יפה גם כאשר מדובר בין שני ערכים חיוביים (כדוגמת האמת והשלום שעלולה להיווצר סתירה ביניהם). 

			מוסיף הראי"ה כי הסתירה מביאה לידי הכרעה. העמדת שני הצדדים המנוגדים למבחן מעמיק, מביאה לבירור של יתרונו וחסרונו של כל אחד במקרים השונים, ובכך מעשירים את עולם הרוח.

			בעולם הרגיל של המחשבה מוכרחים הפרינציפים להיות סותרים זה את זה, ודוקא מסתירתם יבא הבנין הרצוי. הסתירה מביאה לידי הכרעה. וההכרעה מביאה לידי ריכוש של אוצרות מקובצים מעברים. והחיים הרוחניים מתברכים בעושר גדול. יש אמנם עולם עליון ברומה של המחשבה, ששם כבר השלום מושקף, ודוקא מתוך ברכת השלום, מתוך השקט והנחת, מתוך השלוה והנועם, הכל מתברך ומתאדר. כשאנו עומדים בגי חזיון עליון זה, הננו סוקרים את הפרינציפים בשרשיהם, והננו רואים את אורח השלום שבהם, את הצד השווה בכל מילואו.610 

			מוסיף בפסקה זו הראי"ה כי סקירת העקרונות בשורשיהם, ביסודם הרעיוני, מראה את ההשלמה שכל אחד משלים את חברו. עיקרון זה נכון גם בתחום האישי — הכוחות המתנגדים, היצרים, יוצרים אתגר מתחדש. על פי דרכו של הראי"ה הם הקטליזטור לבניין האישיות: "אם מתגבר היצר בכל יום בדרכי תוהו חדשים, אדע כי בא לסלול דרך להעלות כל הימים לאור החיים העליונים. ברוך ד' יום יום. ויהי כדברה אליו יום יום, ולא שמע אליה".611 

			הראי"ה יוצר דרשה מקשרת בין הפסוק שעוסק בניסיונו של יוסף עם אשת פוטיפר, "ויהי כדברה אל יוסף יום יום", ובין שיטתו של הלל בבחינת "ברוך ה' יום יום". ניסיונו של יוסף נובע מהכוח המתנגד — אשת פוטיפר המביאה אותו לידי ניסיון מאתגר יום־יומי בהתמודדות עם היצר. עובדה זו מהווה מנוף להתקדמות אישית מוסרית. 

			ערך נוסף שיש לכוחות המתנגדים הוא הסיוע שלהם להוציא לפועל את הכוחות הפרטיים ובכך להעשיר את המציאות. ככלל, הראי"ה טוען כי הכוחות הפרטיים "נמצאים בבלילה", כלומר הכוח המעכב מניע את המעוכב להביא את עצמו לידי ביטוי. הכוח המעכב כביכול פועל לבטלו, פעולה שמצריכה להביא את עצמו למימושו העצמי. 

			הפרטיות צריכה לצאת מן הכח אל הפועל, להעשיר את יקר תפארת המציאות. הכלל חובק בתוכו המון הפרטים בבלילה. אבל למען צאתם של הפרטים לאור ההויה, צריך כל פרט להיות מתבלט במהותו היחידה, ולזה צריך הוא לכח מעכב, לכח מתנגד לכל הפרטיות, שעומדים להיות מצבינים את פרט זולת עצמיות פרטיותו. 

			וזהו יסוד השנאה, שבונה את העולם. יסוד המלחמה בחיים ובחברה, יסוד ההגבלות בדעות ואמונות. הכל למען יהיה מקום שיתפתח כראוי כל ערך מיוחד, ולא יבאו אחרים, אישים, עמים, הנחות וצביונים, דעות ואמונות, לקחת את מקומו. נמצא, שיסוד השנאה הוא האהבה והשלום, הבא דוקא ע"י ההתאמה של כחות גמורים. שאחרי השלמתם הם מתאגדים ביחד להיות עושים עולם שלם עשיר ומלא.612 

			העשרת המציאות אם כן היא פועל יוצא של כוחות מתנגדים. מעצם הימצאותם של הבחינות המתנגדות, כל כוח צריך לברר את דרכו. הכוח המתנגד מאתגר את המנוגד לו בכך שהוא נדרש להצדיק את דרכו. המהלך מביא לשכלול העצמי של כל כוח, שנאבק על מקומו. הראי"ה מסביר בכך את יסוד השנאה שבאה בעומק העניין לכאורה מתוך אהבה גדולה של הרצון העליון להוציא לפועל את כל הציביונים, הדעות והבחינות. באופן פרדוקסלי הדרך לשלום עוברת דרך השנאה.

			בהמשך לרעיון כללי זה, הראי"ה מסביר כי עקרון ההתנגדות נובע גם מטבעים שונים של בני אדם. נטיית הנפש של כל אחד מטה אותו לכיוון מסוים שמשפיע על תפיסת עולמו. עובדה זו מביא באופן טבעי לעמדות שונות. יש הנוטים לרוחניות ויש לתכליתיות חומרית, יש שאצלם הרגש דומיננטי ויש שאצלם השכלתנות מובילה. הראי"ה טוען כי מעבר לנאמר, לכל דיסציפלינה יש את החוקיות שלה ומתוך כך נוצרת סתירה גם בין המקצועות השונים. וכיוון שכך "בני אדם נשארים לקויים ובעלי גוון יחידי". 

			עד כה הצגנו בפרק זה מהלך בין פסקאות שעוסקות בתהליכי איזון. פתחנו בעקרונות יסוד של איזון בהוויה, המשכנו למצבים של יציאה מאיזון והתגובות הנובעות מכך, ציינו מנגנוני איזון שבאים להחזיר את שיווי המשקל למצבו האופטימלי, הבחנו בין מנגנונים הנובעים מטבע ותכונות אנושיות ובהמשך לכך מנגנונים סגוליים הנובעים מהתערבות א־לוהית. הוספנו מנגנונים "לכתחילאיים" בהוויה, שבונים מצבי איזון בכל התחומים, וסיימנו בניסיון להבין את הסיבות לניגודים ובהבנה של תרומתם של הכוחות המנוגדים לפיתוח הידע, החכמה וההבנה.

			עולה מהדברים כי עמדתו של הראי"ה היא שהטוב והרע אינם מוחלטים. נקודת המוצא יכולה להיות זהה. עיקרון זה מוביל אותנו לפרק הבא. הסיבות להיווצרות כוחות מתנגדים ומטרת הכוחות המנוגדים.

			פרק חמישי 

			איזונים בעולם המחשבה

			הקדמה

			פרק זה יעסוק באיזונים בעולם המחשבה, התחום האפיסטמולוגי. לכל דיסציפלינה יש את החוקיות המאפיינת, אך עם זאת ישנם עקרונות אחידים ועקביים שניתן למצוא בכל התחומים: איזונים אופקיים, המתייחסים לבחינות מנוגדות במישור זהה, איזונים אנכיים, המתייחסים לבחינות מנוגדות במישורים שונים, ותנועות. בפרק זה נעסוק בכמה נושאים מתחום המחשבה שנוכח בהם עקרון האיזונים על פי הראי"ה. 

			ואלה הנושאים:

			א. 	המחשבה — חופש המחשבה, קצב קליטת הידיעות, התפעלות יתר, רוחניות יתר.

			ב. 	סתירה בין רעיונות — מצד הדמיון, מצד התפעלות הרגש, מצד החוקיות של כל עולם, דפוסי המחשבה, חיוב ושלילה בכל הופעה של חכמה ותהליכי האיזון.

			ג. 	שילוב בכוחות המחשבה — שילובים בעולם המחשבה — מיזוג בין רעיונות מתוך שמירה על ייחודיות, חכמת שלמה, שכל ואמונה, שכל ודמיון, חכמה ושכלות. 

			ד. 	תנועות — האדם מקולע בין רעיונות, תנועה בין יכולת למניעת היכולת, התכנסות לרעיון מוגדר והתפשטות המחשבה, ידיעה מבחוץ וידיעה מבפנים, אור ישר ואור חוזר, תנועות מלמעלה ומלמטה.

			א. המחשבה

			חופש המחשבה צריך איזון ומשקל, כך על פי דרכו של הראי"ה. יש המפרשים את חופש המחשבה בכך שאין לו להוגה מחויבות לעקרונות קודמים. על כך טוען הראי"ה כי חופש זה הוא חופש מדומיין. נכון הדבר שלעיתים שיעבוד יתר לדפוסי מחשבה קודמים עלול לקבע מחשבה, אולם כאשר אין בסיס ונקודת מוצא, או־אז השוטטות המחשבתית עלולה להגיע למבוי סתום. יש צורך באיזון, לשקול כל דבר ולתת לו את ערכו. 

			חופש המחשבה בצורתו הרגילה, הוא יותר שיעבוד המחשבה מחופשתה. כי ע"י הלהיטה אחר החופש המורגל, מתרחק האדם מכל המון מחשבות האמת, שהם נובעים מאוצרות הגדולים של חופש העליון שבמחשבה, שנפלו לנו למורשה. מחפשי המחשבה היותר גדולים בעולם, הם הם גדולי העולם, שפדו את עצמם מכל הצרות הרוחניות והגשמיות של העולם, ושעלו בכחם הגדול עד כדי להיות גואלים בטובם את העולם כולו. 

			ההרגל של המחשבה צריך להיות באופן שוה על כל חדש ועל כל ישן, ולהכיר את כל דבר ע"פ ערכו, ושלא להזניח את המשקל של כל חיי המחשבה מכל הצדדים שיוכל לשקול אותם בהם. במעלה זו והדרכה כזאת, יגיע האדם לאותו אור עולם לאותה חרות מחלטת...613 

			בהמשך לסוגיית חופש המחשבה נעסוק בנושא קצב קליטת ידיעות, תובנות והתחדשות בהשכלה. הנפש מבקשת להשכיל, להרחיב ולהעמיק דעת, אך גם כאן קצב מהיר מדי שאינו מביא בחשבון את האיזון הנכון אינו רצוי. "התשוקה הפנימית שבנפש להיות משכילה בפועל, היא מיגעת לפעמים יותר מהראוי. על כן צריך לפנות רק למטרת קנין נשגב זה, אבל לא שיבוא כולו בבת אחת, כי אם לשמוח בחלקו בלכתו בדרך הטובה. בידעו שהוא הולך ומתקרב לתעודה זו של ההשכלה הפעלית...".614

			יש ערכים ותכונות נפש שבמבט ראשון היה ניתן לחשוב שככל שיוסיפו כן ייטב. מחדש הראי"ה, שגם בערכים חיוביים הכלל של "כל המוסיף גורע" יפה כוחו. היה ניתן לחשוב שאדם שיש לו התפעלות מחכמת הבריאה, הדבר יביא לעלייה מתמדת מתוך אותה עמדה נפשית וסקרנות, אך מסתבר שלא כך. על פי הראי"ה, גם מידת ההתפעלות צריכה איזון. יש ערך להתפתחות הרוח, להתפעלות האדם מגודל חכמת הבריאה. התפעלות זו מביאה להרחבת הרוח והתעלות, ואולם התפעלות יתר עלולה להביאו לתחושת אפסות שמוציאה את הרוח והרצון להתקדמות מתוך שמבין את קטנותו ואפסותו. 

			כשם שצריך האדם החפץ להשתכל השתכלות כוללת בגדולת היצירה החמרית — בהמון העולמים, במרחבים הנוראים, בעומק רום ועומק תחת ובכל העמקים כולם — להיות מרגיל את עצמו שלא יהיה עובר את הגבול של ההשתוממות מפני הגודל והרום, בשערו לעומתם את קטנו וזעירותו, עד שתביאהו השתוממותו לידי נביקת הדעת והתשטשות הכשרון, כן נוהג הדבר גם בגבהי מרומים, בהשגות עליונות מאד, בהופעות האור.615 

			עוד מעבר גבול לכאורה שזקוק לאיזון הוא "הרוח העמוק", הכוונה למגמה של הליכה עם שיטה או גישה מסוימת עד הקצה. יש הנוטים מתוך עמדה נפשית או שכנוע פנימי עמוק, לדבוק באופן מוחלט בדרך מסוימת. יש יתרון מסוים במוחלטות זו. היא עוצמתית, ברורה וממצה את עצמה. הראי"ה רואה במוחלטות זו גם חיסרון משמעותי, שזקוק לאיזון על מנת שלא יעבור את הגבול הרצוי. "הרוח העמוק אינינו יכול להסתפק בשטחיות, ואיננו מוכשר מצד עצמו לסדר לו הנהגה ממוצעת. עד התהום הוא חפץ לחדור בכל דבר ועד קצה האחרון בכל תכונה. רק היצירה האלהית באה עליו בתור חק להעמידו על המשקל, שהקצוות לא יכריעו בו יותר מדאי".616 

			משמע מפסקה זו, שעמדת הקצוות בכל שיטה אינה רצויה, ולעומתה הדרך הממוצעת היא הנצרכת. על כך יש להוסיף כי עמדת הקצוות במוחלטות שלה "אינה רואה חובה לעצמה", היא זקוקה להעמדת המשקל על ידי היצירה הא־להית. 

			המרקם הראוי עם החיים והטבע הגשמי, המידה הראויה של השילוב והאיזון ביניהם, יובילו לתורת אמת.

			ב. סתירה בין רעיונות

			איש שלום, מזהה אצל הראי"ה ארבע גישות להתמודדות עם סוגיית הניגודים שבין רעיונות:

			1. 	הגישה הראשונה, הניגודים הינם היבטים שונים של המציאות, כלומר נקודות מבט וזוויות הסתכלות. הסבר זה בא לידי ביטוי בין השאר באיגרתו לשמואל אלכסנדרוב.617 וכפי שמסביר אי"ש, “היבטים השונים של המציאות הנראים כמנוגדים הם מחויבי המציאות ברמת ההבנה הנמוכה, אך אין הם מעידים על סתירה ביסוד המוחלט".618 כפי העולה מהאיגרת, הפתרון של הראי"ה הוא ההנחה שכאשר יש סתירה בין מופעים כנראה יש תנאי נעלם, ועל מנת לפתור את הסתירה יש צורך “להביט פנימה" ולמצוא את השורש למופעים. 

			2. 	הנסתר והנגלה הם שני מופעים של המציאות, ובמינוח הקאנטיאני — הדבר כשלעצמו ותחום התופעות. כמו הגוף והנשמה שמביאים לידי ביטוי מהות אחת אך במופעים שונים.

			3. 	תורת התארים הא־להיים של הרמב"ם אשר מבטלת את משמעותם של מושגים מנוגדים. 

			4. 	ההבנה של מושג השלמות על פי הראי"ה בכל הקשור להוויה הא־להית. הדוגמא שמביא אי"ש הוא מושג השלמות וההשתלמות. 

			נושא הסתירה שיש בין רעיונות וההתבצרות של כל גישה בעמדתה, יש בהן יתרון וחסרון גם יחד. החיסרון נובע מראייה חלקית של המציאות. היתרון הוא פיתוח מיטבי של כל תחום בלא הטשטוש שעלול להיווצר מעירוב הפרשיות. הסתירה היא האנטיתזה של השילוב והאיזון, ועל פי הראי"ה על פי רוב היא נובעת מכשל מחשבתי ומראייה מצומצמת של המציאות. ככל שהדעה המפוקחת מתפתחת, הצד החיובי של הראייה הכוללת מתעצם.

			בכל חכמה ובכל הופעה רוחנית שבעולם, יש בה צד חיוב וצד שלילה. הצד החיוב הוא מה שנותן לאותה ההופעה את כל ציורה והתפשטותה, וצד השלילה הוא מה שאינו מניח להופעה אחרת להתפשט במקומה. 

			כל מה שתגדל הדעה, ככה מתגבר הצד החיובי והצד השלילי מתחלש, עד שבמרומי הרוחניות אין שום צד שלילי כלל, כי הדעה העליונה הטהורה מנחת היא ומכינה מקום לכל התפשטות של הופעה של מציאות הטוב, ומגדלת בחיובה את הכל. וכל מה שההשגה היא עכורה, ככה מתגלה הצד השלילי ביותר, והעין נעשית צרה, ואינה יכולה לסבול שום הופעה שנראה זרה לה. אבל צרות עין זו, מביאה לחץ גם בזו ההופעה עצמה, הדורשת את הרחבתה, עד שהדבר בא לידי מדה זו, שההכרה מתעלה ודולגת על מצריה הצרים, כדי שהיא עצמה תתרחב כראוי.619 

			מוסיף הראי"ה כי דווקא המציאות של נקודת מבט באופן צר ומצומצם היא שמביאה את התנועה המתנגדת והמאזנת של שאיפה להרחבה. הראי"ה מוסיף ומבאר את הסיבות לראייה המצומצמת. בפסקה הבאה הוא מבאר כי אחת הסיבות היא התפשטות דמיונות כוזבים המתערבבים עם הראייה הבהירה.

			הרעיונות סותרים הם זה את זה, מפני התפשטות הדמיונות הכוזבים שמתערבים כסיגים עם המחשבות הברורות. והם הם המענים את הנשמה, ומחלישים את הכח, עד שהאנשים הרוחניים הולכים קדורים ונחלשים מלעשות חיל בהנהגת העולם, ואינם יכולים לישב דעתם עם הבריות. וכפי קדושת השכל בטהרתו, באמונה ובבקורת יחד מתגדל שלטון הקודש בעולם.620

			הסתירה יכולה לבוא מתוך העובדה שכל עולם, כל דיסציפלינה, יש לה עקרונות וחוקיות משלה. דפוסי החשיבה נובעים מהמאפיינים הייחודיים שבכל תחום. "כל עולם מתנהג בסדריו העצמיים המיוחדים לו, בין עולם גשמי בין עולם רוחני, ואין מלכות נוגעת בחברתה אפילו כמלא נימא. ומזה יש ללמוד, שאין להתבהל כלל מסתירה של הגיונות מעולמות מיוחדים".621 

			מתוך המגבלה האנושית של יכולת ראייה כוללת ומתוך העובדה שבאמת לכל עולם מעשי ורעיוני דפוסי חשיבה משלו, אין האדם הפרטי יכול לבנות לעצמו תמונה כוללת. רק מודעות עמוקה והבנה של אופני החשיבה ומגבלותיה תאפשר להוגה לבנות עם האנשים השייכים לדפוסי החשיבה המשלימים, תמונה כוללת.

			ומוסיף הראי"ה תובנה בנושא הסתירה: העובדה שלכל תחום יש את דפוסי החשיבה שלו, מביאה "להטלת צל", כלשון הראי"ה, על התחומים האחרים. רעיון זה יכול להיות מוסבר באמצעות משל מתחום האופטיקה. כל תחום הוא בבחינת משקפיים בעלי גוון מסוים, שבעדם האדם מביט על המציאות דרך הגוון המיוחד שלו. הוא אינו רואה את הגוונים הנוספים שבמציאות. ככל שמעמיק יותר בתחום, הגוון נעשה יותר מוגדר, וממילא צר יותר. 

			אין הכרה וידיעה בעולם, בחוגי הידיעות של האדם, וכל יצור, שלא תבאנה בגרמתה העלמות וטעיות. ומדרגות הטעיות וההשקפות המחושכות וההפוכות [...] שכל מה שיותר יתייחד ויעמיק אדם בחכמה מיוחדה, ככה יגדל כח הצל שמושלך על ידי זה על מרחבי חכמות והכרות מוגדרות אחרות [...]. אמנם רק באוצר השכל העליון, הזוהר הנשמתי ביסודו, מופיע אור המגרש את אלה הצללים [...] התאחדותן של כל התביעות המוסריות המתכנסות בלבו של כל יצור, והכוללות את כל הקבוצות החברותיות, והמאחדות את כל העולמים. וכל מה שתגדל ביותר הסתירה בין הכרה להכרה, ובין מסכת מוסרית לחברתה, ככה תגדל העריגה לעומק השלום שלהן, וככה הנן מוכשרות להיות שבות למקוריותן העליונה, ולשאוב אותם מי הישועה בצמאון גדול. כמים קרים על נפש עיפה שמועה טובה מארץ מרחק, ונקרא שמו פלא יועץ אבי עד שר שלום.622

			מוסיף הראי"ה כפי שהובא לעיל,623 כי דווקא הסתירה שבין ההכרות מביאה לתנועה נפשית הפוכה של רצון לאיזון, שילוב ואיחוד. 

			ג. שילוב בין רעיונות

			מבהיר הראי"ה כי ידע הבא מן החוץ תפקידו להעשיר את רוח האדם. ההזנה החיצונית אמורה להפרות את רעיונותיו. עובדה זו נכונה הן לתחום הקודש והן לתחום החול. האיזון הנכון בין התחומים יביא להעשרה הדדית, באמצעות מיזוג הידע והתובנות של האדם הבאים מחשיבה פנימית עם הידע שמגיע מחוץ לאדם. 

			הראי"ה מזכיר את המינוח הקבלי אור וכלי כמשל המסביר את מערכת היחסים וההשפעה של כל תחום על משנהו. האדם עלול לחשוש להשפעה שבאה מבחוץ מכיוון שהיא עשויה לערער ולפגוע בחשיבתו העצמית. על כן אנו מוצאים פעמים שבני האדם בשעת דיון מתמקדים בחשיבה בתשובה לעמדות האחרות על מנת להצדיק את עמדתם, בין שהדבר נובע מנקודה אנוכית נמוכה של התנצחות, ובין שהמניע הוא השאיפה להגן על החשיבה העצמית. על כך מסביר הראי"ה כי יש צורך למזג באופן מושכל בין הדברים. 

			אין כונת כל השפעה הבאה מבחוץ לתוכיותו של האדם, בין ממקורות הקודש בין ממקורות החול, להשתיק את רוח האדם, להאלם את רעיונו העצמי, כי אם להשפיע עליו שפע נגוהות, שיקבל אותם בתוכיות עצמיותו, ועל ידי זה ובתוך זה רעיונו העצמי ילך ויתגבר. כשהרישול מהמם את האדם חושב הוא, שכל הבא מן החוץ הוא מכוון לגעור ברעיונו העצמי, לכווצו ולטשטשו, ובא מזה קוצר רוח, וחסרון התעלות. 

			הקודש והחול יחד משפיעים הם על רוח האדם, והוא מתעשר על ידי קליטתו מהם מכל אחד את הראוי, מהקודש את אור החיים והפנימיות המהותית, מהחול את הכלי, התפיסה החיצונית, לביסוסם של החזקת התוכנים, חומר למשלים והסברות, וחוגי השקפה לדרכי עולם ומדות דרך ארץ. והעושר של ההבדלה בין הקודש ובין החול, המתבררת יותר ויותר על ידי הכינוס הרכושי של המקורות השונים, מאמץ את הנפש ומאירה, עד שבבא הדבר לחוג הפנימי של התורה, אותו הערפל החולני מבהיק יותר ויותר את זהרה של תורה, ואורות מאופל מתגלים במלא הדרם.624

			הראי"ה מבקש הבנה, שילוב ומיזוג בין רעיונות וגישות. אכן משימה לא פשוטה, לאור הנאמר בפסקאות הקודמות. העמדה הנפשית של בעלי דיסציפלינה מסוימת והעובדה שלכל עולם כללים משלו, הם בבחינת אתגר בנושא השילוב הראוי. הראי"ה מודע גם לצורך שלא להביא לטשטוש בין התחומים, ועם זאת, הבניין השלם ייבנה מתוך ההבנה שיש כאן תמונה שלמה שניתן לבנות בשיתוף ומיזוג בין התחומים. 

			מפני קטנות דעתו של אדם להקיף את הצד הכללי של הדיעות השונות, ואת הרוחב המאחד שלהן, כל הדורות והקבוצות השונות, חוזרים כל אחד על אופק מיוחד של ההשקפות האיתנות ברוחניותן, והכל מדמים שאין תקוה להדעת, כ"א כשתכחד ההשקפה האחרת, שאינה מחוג של המשקיף, מן העולם. ואין מרחיב את הדעת לומר שלא העולם כולו משתקף הוא בהשקפה אחת, כ"א חלק ממנו. א"כ הכל נצרך והכל עושה בנין, והסתירות לא מצד היש והחיוב שבההשקפות הן באות אלא מצד השולל שלהן, מצד המכשול הגאותני של אני אמלוך, ואין עוד, שנטלו להן כל השקפה בשעתה ובחוגה.625

			תחום נוסף שזקוק לאיזון הוא היחס בין חכמת הטבע והמדעים ובין חכמת התורה. ידועה ההתנגדות בתקופות מסוימות ובחוגים מסוימים לנושא לימודי החול. הראי"ה, לא זו בלבד שאינו מתנגד, אלא רואה בלימודי החול והמדעים את הסולם דרכו ניתן להגיע לתובנות שלמות ועמוקות יותר בחכמת התורה. את האיזון המשלב בין חכמות הקודש לחכמות החול הוא מכנה חכמת שלמה.

			ההתרוממות אל ההכרה האלהית, באה מתוך חביון הלב ומתוך סקירת העולם, מתגברת היא בפרטיה בבירור ידיעת המציאות לכל עשרו בהמון פרטיו. הדרך המפולשה, שהנשמה מתגברת בחילה הרוחני על־ידי רבות רכושה בהשכלת המציאות, זהו התפקיד של ההשכלה העולמית לכל צדדיה, במחקרה ובהשערותיה הפילוסופיות [...] 

			שנאת ההשכלה מצד הנטיה האמונית, באה מארס המינות, המחלקת את הרשויות, או על כל פנים הזונה אחרי קדמות חומר, וממילא מנתקת היא את העולם החומרי מיסוד קדושתו, ואין לה בסיס ומשכן לההשכלה העולמית, בתכונה המקדשת ומאזרת את האדם חיל בגבורה אלהית. באה חכמת שלמה, ומסדרת בשפה ברורה, בשבח החכמה, עד לא עשה ארץ וחוצות וראש עפרות תבל, ומתיחדים חוקי היצירה וחוקי החומר והכח בדבר ד', ואין הפרש בעצמיות הפנימית של התורה והחכמה [...].626

			במצב האידיאלי הרצוי, טוען הראי"ה, טמונה ברכה גדולה. ההבנה היסודית כי נקודת אמת שיש בכל שיטה, אמורה להביא למבט מקיף, שמתוכו תצמח הבנה שלמה ועמוקה יותר. מצב זה של סתירה כביכול בין רעיונות מביא למבוכה, אך ההבנה שבמהותם הרעיונות מצטרפים לתמונה כוללת, ראוי שתניע את החברה לתפיסת עולם כוללת. המיזוג בין רעיונות מביא לברכה גדולה. עם זאת, הראי"ה מזהיר מפני טשטוש התחומים. האיזון בין שילוב ובין שמירה על ייחודיות הוא הדרך הנכונה שילך בה האדם. 

			כמה נחוצה היא לנו, ביחוד בזמן הזה, בעת ההתעוררות של בנין האומה, ותיקון העולם בכלל מתוך הריסתו וחורבנו, לאחד בעבודת התורה את כל הצדדים הפזורים, את כל ההגיונות והרצאות הדעות הנראים כסותרים זה את זה, ובכלל זה ג"כ למזג את העבודה השירית עם המעשית, לתן לכל ערכי המעשה את היסוד הלבי ההרגשי, והמעוף השירתי, כמובן בשמירה למודית מעולה שלא יתטשטש כלל ערכו המעשי המבוסס, אלא שעוד יתעלה, יתרחב וחייליו יתגברו, ויהיה יותר מוכשר להפריח ולהניב, ולעשות ציצים ופרחים, לוקחי לב ביפי־נגהם, ומאמצים כל רוח בעזוז הדרת קדשם.627

			לסיום היחידה שעוסקת בשילובים בתחום המחשבה, אביא חידוש גדול של הראי"ה, ליתר דיוק הסברו של הראי"ה ל"חידושו" של שלמה המלך. האיזון בין החכמה לשכלות. איזון שממבט ראשון נראה תמוה. איזה ערך מוסף יכולה השכלות השלילית כביכול להוסיף?

			בתוך כל הדברים שנקראו יקרים נחשבת גם כן הסכלות. כמה יקרה היא נקודתה הפנימית. שהיא מחזקת את אור כל החכמה. אותו הציור, שלעד לא יוכל להזקק בלבו של אדם, שלעולם ימצא המדע, שצריך לציירו יותר מבורר, יותר מעודן, הוא הנושא של כל הזיקוקים, והרדיפות השכליות המוסריות, וכל התנועות הטובות של החיים הכלליים והפרטיים. אותם אשר לא יתחשבו עם היקרות של נקודת הסכלות, במקום מציאותה ההכרחית, נוטלים הם את חייהם ואת חיי אחרים מן העולם, ובעמלם לא ישאו מאומה, עד אשר ישובו ויוכחו, הם וכל המושפעים מהם, כי יקרה מכל חכמה וכבוד היא אותה הסכלות מעט, ובמיעוטה, ובביסוסה בערכה והגבלתה, תבסס כל מכון של חכמה, של דעת קדושים בינה, של חיי נועם, שלוה ושלום רב. ונקודה זו של סכלות המעט היקרה היא הנושאת עליה ברוחו של אדם וכח חייו את הדחיפה הטבעית לכל המפעלים והתנועות בעז ואמץ, שעל תכונת החומר הגס והחזק שלה, באים ההשכלה, רבת החשבון, ואור הקדושה העדינה, ומפתחים ומשכללים את הערך הנשמתי, את החיים הרוחניים, ואת כל סדרי המפעל. נקודה זו בעולם היא נושאת את האומץ העולמי, את הדחיפה החבויה, לבנות ולהרוס, לעקור ולנטוע, לנוע ולמזג. והופעת הדעה העולמית, השכל והבינה, החשבון והשירה, שופעים הם מהזיו העליון ומעדנים וממתקים את כל זרמי מי הפרצים הפורצים ממנה. זורם הוא הכח החי, הגס והמגושם, החזק והמרוץ, מתיז את נחיליו בכל כח סואן, בדחיפה נוראה, הרת רעמים, ועליו שופע רוח חיים, מעוטר בשפרירי הוד, עדינות, כבוד, מוסר וחן. ועז והדר נפגשים, וחיים אדירים ואמיצים מתיצרים, ועולמים מלאי און, מלאי יפעה, מלאי חיים ולשד, מלאי קדושה ברכה תהלה ותפארת מתחוללים. והכל מתאחד ביקר עליון, ביקר כל היקרים. ומתוך החשך אור גדול זורח, מסכלות מעט אוצרות חיים של תבונה, של השכלה בהירה, מלאה שפעת עדנים. והאדם מקבל את מדתו הממוזגה. יקר מחכמה מכבוד סכלות מעט, אל תהי צדיק הרבה ואל תתחכם יותר, למה תשומם, בטח בה' שכון בארץ ורעה אמונה.628 

			הסכלות על פי הראי"ה באופן אולי מפתיע היא הקטליזטור המדרבן והמניע המשמעותי ביותר לפיתוח החשיבה. ניתן אולי להבין כי כוונתו, שהסכלות היא חומר הגלם, המצע שעליו יכולה החכמה להתפתח. בדומה לקרקע, שיש בה את הכוח המצמיח אף שהיא דוממת. המפתח לפיתוח החשיבה היא ההבנה שלא מבינים. הסכלות היא כוח לא מעודן, היא פורצת גדרים, משברת מוסכמות, היא ההזדמנות לבחינה מחדש לבחינה מעמיקה של הדברים. 

			ד. תנועות

			לאחר שדנו בעקרונות הראי"ה בנושא האיזונים בתחום המחשבה, נעסוק בסעיף הבא בתנועות הקיימות בתחום זה. תנועות האיזון, בשונה מעקרונות האיזון, מתארות את הדינמיקה שבתהליכי המחשבה. הרצון של האדם מצד אחד לשאוף, להבין ולהרחיב דעת, ומצד אחר הכרתו את מוגבלות המחשבה מביאים לכך שאדם נמצא "מקולע תמיד בין השאיפה ומניעת היכולת". 

			מתוך שאין אדם יכול להקיף שום תיאור בשלמותו, ועם זה נפשו עורגת להיות משלים ציוריו, על כן מקולע הוא תמיד בין השאיפה ומניעת היכולת. אמנם בהיותו משתמש בשני הזרמים הללו כשורה, הרי הם משלימים אותו באמת בהשלמה שאינה פוסקת, בגידול תדירי, שהוא האושר היותר גדול...629 

			מצב זה של דיסוננס תמידי בין שאיפה לעלייה וצמיחה ובין מגבלת היכולת, עלול להביא לתסכול גדול. הראי"ה כדרכו מוצא את היתרון שבמצב וטוען ששימוש נכון בשני הזרמים מביא לאושר היותר גדול. אם אפשר להציע הסבר לעניין, נאמר כי המודעות לעובדה שיכולת ההשגה וההבנה מוגבלת, מתוך ענווה זו האדם נמצא בחיפוש מתמיד, ועושה זאת לא רק על ידי העמקה בתחומו אלא גם חיפוש ההשלמה שבאה מחברו שמעמיק בתחום אחר. יש במצב המתואר קושי נפשי שדורש התייחסות מאזנת. הצורך המתמיד לאזן ולפשר בין היכולת האישית להבנת מקומה של מגבלת היכולת, קושי זה, טוען הראי"ה, קיים גם בין הצורך העצמי להתרכז בנושא אחד לעומת הרחבת הדעת לנושאים רבים.

			אני צריך להתאמץ, שאוכל לסובב ענין מיוחד בלא קפיצה מרעיון לרעיון, אע"פ שעצם הקפיצה שמענין לענין בא מפני מהירות ההשגה והחשק להכליל הרבה נושאים, והשלמת התרחבות דעה ברוח נאצל — בכ"ז מונע הוא כח זה את ההתכנסות של הרכוש המוסרי, המדעי והתורני. אמנם צריך אני מאד לפשר את הענין, כלומר שתהיה ההתכנסות המיוחדה של הענין המפורט התכנסות כזאת, שלא תשולל מהענין המיוחד את ההשפעות העשירות של כל הענינים השונים, שבאמת הלא הרכוש הרוחני, כהמציאות, כולו מחובר הוא זה בזה, ויונק זה מזה, ודברי תורה ביחוד דודים הם זה לזה, ורעים הם זה לזה. והערה זו אינה כי אם פרטית, רק כללית, היא נוגעת בכל עבודה ובכל מצוה. כשאדם עושה פעולה טובה אחת, צריכה מחשבתו להיות מרוכזת בזו הפעולה המיוחדת, אבל יחד עם זה צריך הוא להרחיב את רעיונו על כל המצות כולן ועל כל סעיפי העבודה, באופן שבמצוה הזאת היחידה יהיו כלולין כל המצות עם כל סעיפיהן, כל פרטיה ודקדוקיה וכונותיה ותריג מצות התלויין בה.630

			הראי"ה מציג אתגר נוסף בפסקה זו והוא הצורך לאזן בין התמקדות והתמקצעות בתחום דעת אחד או אפילו בנושא מתוך תחום הדעת, ובין השאיפה להרחבת הדעת. ברור הדבר כי על מנת להגיע לעומק החקר יש צורך בהתמקדות, הנושא מקבל משנה תוקף בעולמנו השואף להתמקצעות מרבית, הדורשת מיקוד מירבי. ואולם הראי"ה מדגיש את הצורך לפתח ולהעשיר דעת רחבה, שכן תובנות מתחומים אחרים מעשירים ותורמים גם לידע הממוקד. על פי דרכו, עיקרון זה יפה כוחו לכל התחומים. "העקרון המוצע הוא, כי ראוי שכל פעולת חקר והעמקה כמו גם יצירה, יש לעשותה בשלמות כאילו רק היא קיימת ויחד עם זאת בהמשך להרחיב את המבט".631 

			לסיכום: בפרק זה בחנו פסקאות העוסקות באיזונים בתחום המחשבה. הראינו כי אף שלכל תחום עקרונות משלו, אנו מוצאים עקרונות איזון אחידים בכל התחומים: התחום האופקי, סתירה שבין רעיונות מצד הטלת ה"צל" הדמיון והרגש; התחום האנכי, מצד החוקיות של כל עולם והתנועות כדוגמת אור ישר ואור חוזר. כמו כן, אנו מזהים כי כל יציאה מאיזון, אף שהיא כביכול לתחום חיובי כמו חכמה, התפעלות, רוחניות, מביאה לתוצאה לא רצויה ובעקבות כך לתנועה מנוגדת. בהמשך פגשנו עיקרון דומה לפיו דווקא סתירה שיש בין הכרות שונות יוצרת שאיפה לאיזון ולאיחוד ביניהן. בנושא התנועות, מצאנו כי העקרונות שזיהינו בכתבי הראי"ה שמקורם בעולם הקבלה — מים עליונים ותחתונים, אור ישר ואור חוזר, וביטוש — באים לידי ביטוי בתנועות החשיבה.

			חלק רביעי 

			איזון שכל ואמונה — הדגמת העיקרון

		
	
			הקדמה

			עד כה הצגתי את נושא האיזון בתחומים שונים במטרה לבנות תמונה כוללת ורחבה שתאשש את הנחת היסוד כי סוגיה זו על פי הראי"ה היא שיטתית ונוגעת לכל התחומים. מטרת החלק הבא היא לחקור את אחד הנושאים באופן מפורט ומעמיק. לצורך כך בחרתי תחום משמעותי אחד של מערכת איזונים במשנתו של הראי"ה, האיזון בין שכל לאמונה. שני כלים, שעל פי משנת הראי"ה הכרחיים לתפיסת העולם השלמה. כפי שאראה, כל כלי מאופיין בעקרונות שונים, לעיתים אף מנוגדים, והאיזון ביניהם הכרחי. שימוש בלתי מאוזן בשני הכלים הללו מביא לחיסרון משמעותי. בנושא זה הרחבתי חקר במהותם של שני הכלים, כרקע להבנת הצורך באיזון שביניהם. על מנת למקד את הבירור, בחרתי בחיבור אחד שמקבץ אוסף פסקאות שכתב הראי"ה ונערכו על ידי אחד מתלמידיו. את "אורות האמונה" ערך תלמידו הרב משה גורביץ. יתרונו של חיבור זה שהוא נערך לעיני הראי"ה וקיבל את הסכמתו. 

		
	
			פרק ראשון 

			השכל וההכרה

			"בכל ההשכלות וכל הפילוסופיות האלהיות הננו רואים רק הרחבה של הנקודה הפנימית של חוש האמונה, ויראת־שמים הברורה הטבעית, שכדי להרחיב את גבוליה, לפתח את הכח האצור בה, דרושים כל סעיפי הלימודים, בין המעשיים בין העיוניים, השכליים וההרגשיים. ע"כ בזאת תלויה היא ההצלחה של הלימודים, כשהם מקושרים לנקודה החיה הפנימית הטבעית לנשמת האדם..." (שמונה קבצים, קובץ ו, קז).

			א. הקדמה

			מטרת הפרק היא לבחון את התייחסותו של הרב אברהם יצחק הכהן קוק לרציונליזם ולהכרה השכלית. על מנת למקם כראוי את גישתו של הראי"ה במפה הפילוסופית של האפיסטמולוגיה, אבקש להיעזר במיפוי שיצר הוגו ברגמן, בספרו "מבוא לתורת ההכרה".632

			אחת השאלות המרכזיות והמרתקות של המחשבה האנושית, היא שאלת מהותה וודאותה של האמת. סוגיה זו של בירור מונח האמת העסיקה את ההוגים במהלך הדורות, שכן מדובר במושג שמהווה בסיס לכל חקירה מדעית והגותית. במרחב הגות זה עוסקת תורת ההכרה שהלכה והתפתחה במהלך ההיסטוריה של חקר האפיסטמולוגיה. במרכזה של תורת ההכרה עומדות הבעיות של מציאות העצם, ובעיית הממשות. האם כל העצמים ממשיים הם? מהו היחס בין המחשבה לממשות? מה פירושה של האמת אליה שואף המדע? מהו היחס בין הממשות לאמת? האם תוכל הממשות כולה להתבטא באמצעות המחשבה? האם יש גבולות להכרה ואם כן מהם? 

			נושא מרכזי שמלווה את הדיון האפיסטמולוגי, נוגע לשאלת היחס שבין ההכרה הדיסקורסיבית ובין ההכרה האינטואיטיבית, וכפי שניתן יהיה לראות להלן, שאלה זו הופכת להיות לאחת השאלות המרכזיות העומדות ביסוד עמדתו של הראי"ה ביחס שבין השכל ובין ההכרה. העיון המקיף שמציע ברגמן לגישות הפילוסופיות השונות, מגלה, כי גם ההוגים שדגלו בהכרה הדיסקורסיבית ככלי לבירור המציאות, נאלצו להיעזר באינטואיציה ככלי משלים לתפיסת ההכרה שלהם, שכן הגישה השכלתנית הטהורה לא הצליחה לתת מענה שלם לכלל הבעיות האפיסטמולוגיות. בעקבות המיפוי שהציע ברגמן, אבקש למקד את המבט לאתגר הפילוסופי המרכזי הניצב בפני הראי"ה, והוא גישתו הפילוסופית הביקורתית של עמנואל קאנט. אלו המבקרים את קאנט, מצביעים על נקודות חולשה במשנתו האפיסטמולוגית, ומעוררים את הדרישה של "האינטואיציה" ככלי משלים להכרת המציאות. 

			הקרבה המתגלה בין עמדתו של הראי"ה לעמדתו של ברגמן, מאפשרת התמודדות יסודית ומשמעותית עם הביקורת הקאנטיאנית של ההכרה. הצגתו של הראי"ה על בסיס השוואה עם קאנט, חושפת לא רק שוני וייחוד של תורת ההכרה של הראי"ה, אלא גם לא מעט נקודות הסכמה. מסקנתי היא שהראי"ה מצביע על שני מקורות להכרה, השכל והאינטואיציה, או כפי שהוא מתאר זאת: השכל והאמונה. השכל כמנגנון דיסקורסיבי בניתוח המציאות, והאמונה כאינטואיציה פנימית. המטרה בהצגת הגישות היא להראות כי גם הגישות השכליות של תורת ההכרה נדרשו לאינטואיציות שאינן שכלתנות לוגית טהורה על מנת לבסס את טענתן.

			ב. סקירה של גישות מרכזיות בתורת ההכרה

			בתיאורו את הגישות השונות של תורת ההכרה בתולדות הפילוסופיה, ביקש הוגו ברגמן למיין את תורות ההכרה השונות על היסודות המארגנים השונים, ולאו דווקא בתוך ההקשר של ההיסטוריה של הרעיונות: בין הגישה המבקשת את הלכידות הפנימית של ההכרה, לגישה המבקשת ליצור תפיסה אחדותית שמעבר להכרות הפרטיות, ובין הגישות ההסכמיות או הפרגמטיזם בתורת ההכרה.

			ברירות ולכידות

			הגישה שמכנה ברגמן כגישה של ברירות, טוענת כי יסודות המדע מוכרחים להיות ברורים מתוך עצמם. משפטי היסוד, הנחות היסוד, אמורים להיות כאלו שאינם זקוקים להוכחה, שכן אמיתתן מעידה עליהם. הוודאות שלהן "מאירה" וברורה. לגישה זו שותפים אריסטו, אפיקורס אבגטינוס ואנשי האסכולה.633 כל אחד מהם הוסיף בירור וליטוש להנחה זו. 

			עם תחילת העת החדשה בתולדות הפילוסופיה, טען דקארט כי "המושג הבהיר והברור" של הדבר שאנו דנים עליו הוא ערובה המספיקה לאמיתתו של המשפט, "יכול אני לקבוע כעיקר כללי, שכל הדברים שאנו משיגים בברירות יתרה ובהבחנה מרובה כולם אמיתיים הם... איני יכול להטיל בהם ספק בדבר מן הדברים שהאור הטבעי מראה לי על אמיתתם".634 הפילוסוף דייויד יום הלך בדרך זו אך תיאר את אור הוודאות כרגש. כאמור, המשותף לכל האוחזים בגישה זו הוא הנחת היסוד כי "ניכרים דברי האמת" מתוך עצמם. 

			כנגד גישה זו היו שטענו כי לא ניתן לבסס אמת על אינטואיציה ורגש. הוסרל טען כי זו "בדות פסיכולוגית" שאין לה יסוד בתופעות ההכרה, ואילו מארטי טען שהקשר בין המשפט לרגש הוא חיצוני והוא נלווה למשפט לא באופן עצמי. כמו כן, ייתכן כי רגש זה פעמים יהיה נלווה למשפט שקרי.635 פסקל טען אומנם שאין אנו רשאים להאמין לברירות המשפטים כמבחן אמת "כל עוד אין אנו יודעים מי הוא הבורא והאם אינו מרמה אותנו", אך הוא גם טען כי אין אנו יכולים לוותר כלל על מבחן זה ומוכרחים אנו לתלות את שרשרת המשפטים באמיתות ראשונות, שכן אם נוותר על מבחן הברירות מה יישאר בידינו. 

			גישת קשרי הגומלין 

			אפשר לתאר גישה אחרת, הטוענת כי האמת היא אחדותית, היא מקיפה מארג של עובדות שיש ביניהן קשרים הרמוניים. ברגסון טען כי בכל שיטה יש יסוד מרכזי המאיר את יתר האמיתות באור חדש, כל שיטה היא אורגניזם שלם ולא הרכב מקרי וחיצוני של פרטים, כשם שהמילה מקבלת את משמעותה מהמשפט הכולל. יסוד זה מופיע אצל אפלטון במונח "סימפלוקה", שמובנה אריגה או התלכדות של מחשבות. קאנט הביע באופן דומה רעיון זה וכינה את המדע כ"קונטכסט", והגל דיבר על יחסי הגומלין בין חלקי המדע וטען כי הצורה האמיתית שבה מתקיימת האמת היא רק צורת השיטה, "האמת היא הכוליות". 

			ניתן לטעון כי ההרמוניה היא סוג של תחושה או אינטואיציה. המסופקים בביסוס האמת על הגישה ההרמונית, טענו כי יהיה זה מוגזם לגזור מסקנות מנושא אחד כמו עובדה היסטורית, על תחום מדעי אחר, רק מכוח מחויבות קשרי הגומלין שבין העובדות. וכן טענו, אם נגלה משפט מסוים שאינו מתחבר באופן הרמוני למשפט אחר, האם יש בזה כדי לבטלו או לקרוע את המטווה הכללי? טענה נוספת שהועלתה היא שלכאורה גם בחלום ובסיפור דמיוני יש קשרי גומלין שלא בהכרח מעידים על אמיתות העניין. 

			העולה מדבריהם הוא כי מבחן ההתלכדות אינו מבחן שיכול לעמוד לעצמו, ואולם ניתן להשתמש בו כמבחן עזר הבא להשלים את הליקויים של מבחן הברירות. המדע נבנה אם כן על סמך נתוני תחושה עליהם אנו בונים מערכת משפטים המתארת את שקלטנו בעזרת החוש. ככל שמערכת המשפטים מלוכדת יותר היא תהיה מבוססת יותר וממילא קרובה יותר אל האמת.

			פרגמטיזם

			בשנים שלפני מלחמת העולם צמחה תנועה פילוסופית חדשה שטענה: "מבחן האמת היא תועלתה". את המושג הזה הגה המתמטיקאי וההוגה פירס בשנת 1878. לדרך בחינת המחשבה מתוך מסקנות מעשיות — קרא פירס פרגמטיזם.636 גישה זו היא גישה אינסטרומנטלית הטוענת כי דעה היא אמיתית במידה שהיא ממלאת תפקידים פסיכולוגיים וביולוגיים העוזרים לנו להסתגל לדרישות החיים. יש שהרחיקו לכת וטענו כי התועלת אינה מבחן האמת בלבד, אלא מהות האמת. 

			אף כי התנועה הפרגמטיסטית נוסדה באמריקה, ורבים ראו בכך מבע להלך הרוח התכליתי של האמריקאים, הרי שבפועל שורשה בפילוסופיה הגרמנית של ניטשה בעקבות מסקנותיו של ההוגה ספנסר. ספנסר, לאור מסקנותיו של דרווין על תורת ההתפתחות, טען כי מלחמת הקיום הביאה את האדם לעזוב מחשבות מוטעות שלא היו מסוגלות להביא את האדם לתכליתיות והכשילוהו. מתוך כך התפתח באדם תהליך של התאמת המחשבה למציאות, ומתוך כך לבירור האמת. מתוך העמדה הפרגמטית טען דיואי כי אין האמת דבר קבוע אלא תלוי במטרה התכליתית הנחוצה במקרה נתון. כדוגמא הוא נתן את משל האדם ההולך ביער עבות: אין נחוץ לאדם לדעת את מספר העצים והאבנים על מנת לעבור בשלום את היער, נחוץ לו להכיר את השביל הנכון בלבד.

			כנגד עמדה גורפת זו היו שטענו כי דווקא ממשל היער יש לכאורה "ראיה לסתור", שכן נכון שאין לאדם צורך לדעת את כל הפרטים, אבל לפחות בנושא שבילי היער עלינו לדעת את תמונת האמת של המציאות. 

			המתנגדים לגישה זו טענו כי פרגמטיסט קיצוני בהכרח יסתור את עצמו. היו שהקשו על מושג התועלת כמדד לאמת, והעלו את השאלה המתבקשת, תועלת של מי? יש מצבים רבים כגון מלווה ולווה, יחסי יחיד וחברה, בהם התועלת לאחד אינה בהכרח תועלתו של השני וממילא נזדקק לסרגל ערכים אובייקטיבי, והרי הפרגמטיסטים כופרים לכאורה בערכים מוחלטים וזו סתירה!. וכן ההנחה של תועלת, היוצרת קשר בין מעשים לתוצאות, מניחה שיש סדר עולמי של סיבה ותוצאה. סדר זה של מאורעות הקשורים ביניהם מניח סדר קבוע, וממילא מניח אמת מוחלטת שאינה תלויה בתועלתה. יוצא שהפרגמטיסט מניח שיש אמת מוחלטת בניגוד להצהרתו.637 

			ביסוס האמת על הסכם

			הגישה הפרגמטית הניחה כי לא ניתן להגיע לאמת. התיאוריות הינן מכשיר המיועד לסדר את הנתונים הנצפים, ואלה נובעים מן התצפית תחת מבנה מארגן המכונה תיאוריה. ההרגשות יכולות לשמש בניין רק כאשר הן נתמכות על ידי תיאוריה.638 

			אחת התמיכות בגישה זו היא מבחן הפשטות של תיאוריות. המדע בוחר את התיאוריה הפשוטה והחסכונית יותר. אריסטו קבע שהאל והטבע אינם פועלים לשווא ועל כן אין להניח שדבר מה בטבע ייעשה באמצעים רבים כאשר יכול להיעשות באמצעים מועטים.639 כך קבעו גם מלברנש והפיזיקאי מופירטי ב־1747. הניסוח לרעיון זה היה "העיקרון של הכמות הקטנה ביותר של הפעולה". הנחה זו נבעה מההנחה שעיקרון זה הוא המתאים ביותר לבורא. היו שהקשו על תפיסה זו וטענו כי תפיסה זו נובעת מהתבוננות סובייקטיבית שלנו, נוח לנו יותר לבחון כך את המציאות. על כן טען פופר כי יש להמיר את מונח הפשטות במונח קלות המבחן.

			יש לנו אם כן חיזוק לכך שגם קאנט, על פי הבנתו של ברגמן, מכיר בשני שכלים, דיסקורסיבי ואינטואיטיבי. ההבנה כי על מנת להכיר את המציאות באופן אופטימלי אנו נזקקים לשני מקורות הינה מפתח להבנתו של הראי"ה המציג את השכל והאינטואיציה כמקורות משלימים.

			בשנת תשי"ט, יצא לאור קובץ מאמרים של ברגמן בשם הוגים ומאמינים. בראש הקובץ יש מאמר הפורס את משנתו של ברגמן על היחס בין הפילוסופיה והדת. לאחר הצבעה על מגבלות השכל הדיסקורסיבי הוא מביא את העמדה המשלימה של האמונה הטוענת "שמה שנותנים החושים אינו ממצה את המציאות, ש'מאחורי' עולם החושים כביכול קימת מציאות אחרת עילאית, ושגם היא מתגלית לאדם, מתגלית בחוויה הדתית".640 ברגמן מבחין בין היחס של אדם לעצמים, יחס שאין האדם יכול לחדור בו אל הממשות, ובין היחס לזולת, שבו יש את האפשרות לפגישה עם הממד הפנימי. באופן דומה טוען ברגמן כי יש אפשרות למפגש ישיר עם הא־ל על ידי תפילה או חוויה דתית של אמונה.

			סיכום ביניים 

			לסיכום חלק זה יש לשאול מהי התמונה המתקבלת ממכלול הגישות בנוגע לאפשרות בירור האמת? נראה כי ניתן לחלק את ההוגים על פי ברגמן, לשתי קטגוריות עיקריות: ההוגים הסוברים כי יש אפשרות לברר את האמת, וההוגים ששוללים אפשרות זו. ההוגים הפוזיטיביסטים טוענים כי לא ניתן לבנות את תמונת האמת וכל שביכולתנו הוא להשתמש במציאות לצורכינו מתוך ידיעה שהאמת אינה ניתנת להשגה. 

			על גישה זו היו מההוגים שהקשו כי ניתן לזהות את חוסר העקביות של טענותיהם: א. גישתם המניחה קשר בין מעשה לתוצאה מניחה ביסודה עולם בעל חוקיות, בניגוד לעמדתם; ב. הגישה התועלתית במקרים בהם מעורבים מספר גורמים שתועלתו של האחד נמצאת בניגוד לתועלתו של האחר, צריכה להניח קיומו של סרגל ערכים אובייקטיבי, שוב בניגוד לשיטתם.

			בקרב ההוגים הסוברים כי יש אפשרות להגיע לאמת מצאנו מספר גישות: גישת הבהירות וגישת הלכידות. בנוגע לכל אחת מהגישות מצאנו שהיא הותקפה "באזורי הגבול" שלה. ביחס לטענת הבהירות הקשו כי תחושה זו היא "בדות פסיכולוגית" (הוסרל) או שעצם תליית האמת בהרגשה יוצרת תלות חיצונית שייתכן שתתלווה גם למשפט שקרי.641 בנוגע לטענת הלכידות הקשו כי היא מובילה למסקנה "המוגזמת" כי חייב להיות קשר בין החוקים והאירועים וממילא אירוע היסטורי מסוים חייב להשפיע על מזג האוויר היום, כדוגמא, דבר שאין התבונה סובלת. 

			למרות הקושיות והשאלות שהועלו כנגד הסוברים כי ניתן לברר את האמת, נראה כי יש תחושה פנימית עמוקה אצל רבים מההוגים, כי באופן כללי ניתן לומר כי האינטואיציה הפנימית שלנו בדרך כלל אינה מטעה אותנו והסדר והלכידות שאנו מוצאים בבריאה מעיד על אמת כוללת. ניתן כמובן לשלול ולומר "בדות פסיכולוגית", אך בפועל ניכר כי ודאות זו היא חזקה מאוד ומביאה אותנו לקבל החלטות משמעותיות שעל פי רוב אינן מאכזבות אותנו מבחינת תוצאותיהן. אילו הכול היה פיקטיבי ודמיוני, לא היה כל קשר בין הבנתנו את המציאות ופעולתנו בעקבות כך ובין התוצאות שאנו מקבלים בפועל. וכן קשה היה לצפות מרוב האנושות שתטעה באופן אחיד (טענת האוניברסליות). 

			גם בנוגע לגישות שטענו כי מבחן הפשטות של תאוריות המדעיות הוא מדד לאמיתתן (בדומה לטענת הבהירות), הקשו עליהן שלמעשה הנחתם מתבססת על אינטואיציה, שכך על פי תבונתנו ראוי שיהיו הדברים. ברגמן אף הוא מבחין על פי קאנט בין שכל דיסקורסיבי מוגבל ובין שכל אינטואיטיבי שעל פיו מזדהה החושב עם הנחשב. הוא חווה את הנחשב לא מתוך מבט מרוחק אלא כחלק מהווייתו. 

			כאמור, מטרת הבאת סקירתו של ברגמן היא לשמש כרקע, כדי למקם כראוי את גישתו של הראי"ה במפה הפילוסופית של האפיסטמולוגיה, וזאת מתוך התבוננות על מספר גישות הוגים לרציונליזם ולהכרה השכלית. בהמשך לסקירתו מחזק ברגמן את ההבנה כי על מנת להגיע להכרה אופטימלית של המציאות, יש להיעזר בשני המקורות — השכלי והאמוני. 

			נשאלת השאלה מה מקורו של אותו רגש (טענת הבהירות) ואותה אינטואיציה הקיימת אצלנו (כדוגמת טענת פשטותן של תאוריות). נראה כי ניתן למקם את גישתו של הראי"ה בדיוק בתוך המתח הזה, שבין השכלי והאמוני, וכמי שמנסה להוסיף ממד אינטואיטיבי, אמוני, לבעיות אפיסטמולוגיות. על פי גישה זו, יש לראות את "חוש האמונה", כפי שהוא מכונה בכתביו של הראי"ה, כמקור ל"אינטואיציה" של תורת ההכרה. כמובן, המונח "חוש האמונה" שמשתמש בו הראי"ה, מצריך הגדרה מדויקת וברורה. 

			כפי שאראה להלן, את התיאור וההגדרה של מונח זה, יש לחלץ מתוך הפסקאות הרבות שאותן הקדיש הראי"ה לבירור מושג. באופן כללי ניתן לומר כי חוש האמונה הוא אשר מחבר את הכרתו של הסובייקט אל העולם שמעבר למוחשי. האינטואיציה של חוש האמונה מביאה אל ההכרה תחושה פנימית של ודאות שאינה ניתנת בהכרח להיות מוסברת באופן רציונלי. על אודות היחס שבין "האינטואיציה" ובין "החשיבה הרציונלית", יוקדש החלק השני. בהמשך לסקירה של ברגמן אני מבקש להתייחס לאחד ההוגים המרכזיים שעסקו בתורת ההכרה, וכפי שנוהגים לומר — יצרו מהפכה בגישה אליה.

			ג. קאנט

			"המהפכה הקופרניקאית" בפילוסופיה שעליה הכריז קאנט בספרו "ביקורת התבונה הטהורה" שינתה את כל דפוס המחשבה המודרנית על אודות "תורת ההכרה". קאנט החזיר את הדיון הפילוסופי אל היסודות הראשוניים ביותר של תורת ההכרה. הוא ביקש לעסוק בשאלות הבסיסיות ביותר של התבונה ושל אפשרות ההבנה, של יכולת החשיבה האנושית והבנת מגבלותיה. הוא מכנה את תחום המחקר שלו "מטפיזיקה": 

			התבונה האנושית גורל מיוחד לה לגבי סוג מסוים של הכרותיה: מטרידות עליה שאלות שאין בידה לדחותן, משום שהונחו עליה בידי טבע התבונה עצמה. אך אין בידה גם להשיב עליהן, משום שהן למעלה מכל יכולתה של התבונה האנושית [...] הזירה של ההתנגשויות האלו, שאין להם שיעור, קרויה מטפיזיקה.642

			השאלה שהעסיקה את קאנט הייתה על דרך פעולתה של הכרה. האדם והמציאות נמצאים כשני גורמים בלתי תלויים, כל גורם כישות נפרדת. הדבר שמחבר את המציאות שמחוץ לאדם עם האדם, הוא ההכרה. פעולת ההכרה מעלה קושי פילוסופי, בנוגע לאופן בו נתפסים אובייקטים שמחוץ לאדם בהכרתו. לשאלה זו ניתנו מספר הסברים. 

			העובדה שלא נמצא לה הסבר מניח את הדעת על פי קאנט, היא השאלה כיצד נוצרים בהכרה מושגים הדורשים רציפות כמו סיבתיות והתמדת החומר. מונחים אלו אינם ניתנים להשגה באופן ישיר על ידי התנסות כלשהי. 

			קאנט מציע התייחסות "מהפכנית" — לא עוד ההכרה מכוונת את עצמה אל המושאים אלא המושאים מכוונים את עצמם על פי ההכרה: "הבה אפוא ננסה פעם אחת, אם לא נתקדם יותר בתפקידה של המטפיזיקה, כשנניח, כי המושאים חייבים לכוון את עצמם על פי הכרתנו".643 על פי הדוגמא שמביא קאנט, ההכרה ניגשת אל העולם לא "כתלמיד הקולט כל מה שהמורה בוחר להביא לפניו" אלא כשופט "הכופה את העדים להשיב על השאלות שהוא מעלה בפניהם".644 

			את הבעיה של הרציפות וההתמדה שהעלה קאנט הוא מנסה לפתור באמצעות הצבת מודל שמאחד את ההתנסויות לכלל הכרה מאוחדת. למנגנון זה הוא קורא "קטגוריות", וכאן הוא מציב שנים־עשר מושגים ראשוניים, תבניות חשיבה והכרה, שהם המהות של ההכרה כדוגמת סיבתיות ואחדות החומר.645 

			בהמשך לבניית המודל ההכרתי שלו מעלה קאנט את ההנחה כי ההכרה מורכבת משני חלקים, "הסתכלות" ו"חשיבה". ההסתכלות, שמבוצעת באמצעות החושים, היא האופן שבו העולם נתון לאדם המכיר, והחשיבה היא התפקיד הפעיל של השכל, שמאפשר שיפוט באמצעות מושגים. בהקשר זה טובע קאנט את המשפט: "מחשבות ללא תוכן הן ריקות, הסתכלויות ללא מושגים הן סומות", לאמור: לא ניתן להתנסות בדבר כלשהו ללא שהוא יהיה מורכב משני חלקי ההכרה האלו, הסתכלות חושנית ומחשבה מושגית.646 

			קאנט מחדש התבוננות על פעולת ההכרה: העולם כפי שהוא נראה לעינינו אינו מצוי שם "בחוץ", אלא נקבע במידה רבה על ידי מה שמצוי בהכרתו של האדם "בפנים", קרי: באמצעות התערבות של כשרי השכל שלו. מתוך האופן שבו ההכרה פועלת על המושאים, כביכול מעצבת ומתעצבת בהכרה תמונה שאינה בהכרח תמונת המושאים הקיימים או הבלתי קיימים מחוץ לתודעה. ועל כן אין אפשרות להכיר את המושאים כשלעצמם. 

			רכיב הכרחי נוסף בכל התנסות על פי קאנט, הוא האחדות של התודעה העצמית (אפרספציה). על מנת שניתן יהיה להכיר, יש צורך ברצף וקוהרנטיות של ההכרה עצמה: "מן ההכרח, ש'אני חושב' יהא עשוי ללוות את כל דימויי".647 כלומר: כדי שתופעות תהיינה מאוחדות בהכרה, עלינו להניח הכרה מאחדת, והכרה זו היא בעלת יכולת התבוננות עצמית ("אני") ויכולת להפוך את הנתונים סביבה למושאים עבורה. מה היא אותה תודעה עצמית? על פי קאנט היא אינה יש אונטולוגי אלא רכיב הכרחי לפעולת ההכרה. 

			על פי הנחה זו, נוצרת דינמיקה בין הקטגוריות שהן אלו שמעצבות את הסובייקט. בלשונו של ברגמן "הקטגוריות לא רק יוצרות את המעבר מן הסובייקט אל העולם, אלא גם יוצרות בו בזמן גם את הסובייקט עצמו".648

			קאנט מבחין בין שני כשרים של ההכרה: אנליטיקה טרנסצנדנטלית ("שכל") ודיאלקטיקה טרנסצנדנטלית ("תבונה"): השכל יוצר מושגים של מושאים ושיפוט על אודותיהם, כפי שתואר לעיל, ואילו התבונה מקשרת שיפוטים אלו ומאחדת את ההכרה תחת עקרונות ותכליות. 

			כפי שניתן להבין משם ספרו — "ביקורת התבונה הטהורה" — קיים צורך לבקר אופנים מסוימים של שימוש בתבונה. על פי קאנט יש צורך לארגן את פעולות החשיבה, ולשם כך צריך להפעיל ביקורת. אנו מוצאים בהכרה אידאות, שעל פי קאנט אינן נמצאות בשכל ואינן חלק מהתנסות, ומשום כך התבונה מייצרת בעל כורחה דימויים של אותן אידאות שנתפסים כבעלי ממשות. ה"אני" כנפש לא חומרית, רצון חופשי וישות אלוהית — כל אלה דימויים של התבונה שלא ניתן להיפטר מהם.

			נראה כי מהלכו של קאנט מתחיל משאלות יסוד שעלו בעקבות הניסיון להבין את פעולת ההכרה. מתוך השאלה על האופן שבו נפגש האדם עם המציאות בתיווך ההכרה, שלא קיבלה פתרון מניח את דעתו, הוא בנה מודל בעל כיווניות הפוכה, לפיו ההכרה בעזרת קטגוריות הנמצאות בה מאפשרת את המפגש עם המציאות שלמעשה היא גם מעצבת אותה. 

			השאלה על אחידות ההכרות האנושיות הכתיבה אחידות טרנסצנדנטלית של ההכרה האנושית. הקטגוריות, כך טען, הינן בעלות תוקף אובייקטיבי והן מערכת אוניברסלית הקיימת בכל הכרה. עובדה זו אילצה את קאנט להניח הנחה נוספת של מושג כפול — ה"אני האמפירי" הוא פרי ניסיונו האישי והטבעי של כל אדם ואדם, המודע לעצמו והמתייחס לעצמו; ואילו ה"אני הטרנסצנדנטלי" הוא הרכיב בהכרה האנושית המאגד את הנתונים להתנסות אחת.

			קשה להימנע מהתחושה שקנאט שיוצא משאלה לא פתורה, בונה מודל שאמור לתת מענה לקשיים שהעלו המודלים הקיימים, אך מעלה שאלות אחרות שאינן פחות משמעותיות. הוא מציע מודל מהפכני וקובע שהמציאות מעוצבת בהכרה. 

			המודל שקאנט מציע מתאים להסבר כיצד התודעה קולטת ומעצבת את מציאות המושאים השייכים לתחום הגשמי הקונקרטי, עצמים אובייקטיביים. הסברו פחות מתאים, אם בכלל, למושגים מופשטים. תוך כדי בניית המודל עולות שאלות מהותיות מהי תודעת האני, כיצד יוסברו מושגים רצון, חופש בחירה, יופי, ישות אלוהית, כיצד יוסברו רגשות. אילו אינם מושגים משניים, הם מושגים שעל פי תחושתנו גבוהים מהמושגים הראשוניים של יסודות המציאות. 

			התחושה היא שקאנט מציע "מדבקות" לכיסוי התחומים הבלתי מכוסים, שאינם נתפסים כרצף קוהרנטי ליסודות השיטה. ההוגים שהקשו על שיטתו תקפו אותה במספר היבטים. פרידריך היינריך יעקובי טען שללא תפיסה כלשהי של המציאות "כפי שהיא", לא יכולה להתקיים הכרה, שכן מושגי ההכרה מסוגלים רק ליצור משפטים וקשרים אך לא את ממשותו של הדבר הנשפט.649 

			שלמה מימון מתח ביקורת על היחס בין "הדבר כשהוא לעצמו" ובין ההכרה. הוא טען שאין הסבר מניח את הדעת כיצד פועל הדבר כשהוא לעצמו על ההכרה, שכן לשם כך אנו זקוקים לעקרון הסיבתיות. שאלה נוספת שהעלה מימון היא כיצד נוצרת התאמה בין המושאים לקטגוריות, מי הוא המכוון שיודע להתאים את הקטגוריה המתאימה למושא הנידון. על שאלות אלה עונה קאנט כי שאלות מסוג זה נמצאות מעבר להכרה האנושית ומשום כך יש מניעה להשיב עליהן.650

			קאנט מכיר בעובדה שהשגתנו מוגבלת. האופן שבו השכל ככלי פועל להשגת המציאות אינו ברור, קאנט בונה תאוריה של עקרונות על מנת להסביר כיצד הכרה משיגה את היש. העיקרון המרכזי הוא כי ההכרה היא הכרה מעצבת.

			ד. קאנט והראי"ה

			אף שתורת ההכרה של קאנט איננה תופסת מקום מרכזי בכתביו ובהגותו של הראי"ה, ראוי לציין כי הוא הכיר בחשיבות הפילוסופית של המהפכה הקופרניקאית, וכפי שאבקש להראות הוא ביקש להתייחס אליה, ולענות על כמה מן השאלות הבלתי פתורות שלה באמצעות מה שהוא ראה כתפיסת התודעה על פי תורת הקבלה. 

			נקודת המוצא של הראי"ה היא כי את העצמות לא ניתן להשיג. הדבר נכון לגבי עצמות הבורא ונכון לגבי עצמות הנשמה ונכון ביחס לכל המצוי. בנושא זה יש הלימה בין גישתו לגישתו של קאנט. באיגרת ששלח לרב ש' אלכסנדרוב, מתייחס הראי"ה באופן מפורש לקאנט: "אפילו 'השיבה אל קאנט' אינה חובקת אפילו את החלק היותר קטן מעוזם של ישראל. אמת הדבר, שמאז מעולם ידענו, ולא הוצרכנו לקאנט שיגלה לנו רז זה, שכל ההכרות האנושיות הנן סובייקטיביות יחוסיות, זאת היא ה'מלכות' בבחינת כלי דלית לה מגרמא כלום...".651 

			מדברי איגרת זו אנו למדים כי הראי"ה היה מודע למשנתו של קאנט ואף הסכים לעקרון היסוד שלה. הראי"ה טוען כי יסוד זה של התפיסה הסובייקטיבית מוכר ליודעי ח"ן (חכמת הנסתר). באופן ברור מדגיש הראי"ה יסוד זה של אי האפשרות של ידיעת הדבר כשלעצמו: "את התוכיות העצמית של כל מצוי וכל כוח ודאי שאין אנו מכירים, ויכולים לצייר...".652 

			במקום אחר מפרט הראי"ה את תפיסתו ביחס לשאלת העצמות דרך מה שהוא מכנה "ההוויה הרוחנית", בשונה מתפיסת המציאות החושית והפיזית: 

			ההויה הרוחנית כמו שהיא אי אפשר להכיר ע"י כל חפוש ומחקר. הדעה, החקר השכלי, הפלוסופיה מציינים רק את הסימנים החיצוניים של החיים. ואפילו בשעה שהם עוסקים בפנימיות של החיים רואים הם רק את הצללים של החיים ולא את תוכיותם, וכל גבורתם של המופתים השכליים היא רק לסול דרך לרוח להתקרב בה.653 

			כל הכלים השכליים המחקריים, והגישה הפילוסופית השכלתנית הדיסקורסיבית, אין באפשרותם לחדור ולהשיג את מהותם של הדברים, גשמיים ורוחניים כאחד. יש להם את היכולת לבנות כלים שיטתיים, שלתוכם יהיה ניתן לצקת את ההשגות שמקורן יהיה פנימי מיסוד האינטואיציה האמונית ומדרגות ההשגה השונות של הנבואה.

			על פי הראי"ה, ההכרה היא חלק מכישורי הנשמה ומשום שאת עצמות הנשמה לא ניתן להכיר, כך את "המנגנון" שבו הנשמה מכירה את המציאות לא ניתן לדעת. הנשמה היא המעיין הנובע שממנו נובעת הדעת והחכמה, מקורו בעולם הקודש שמעבר לעולם ההכרה שבו נמצאים האובייקטים. "הקשר האחדותי של האור הא־להי מוטבע עמוק מאד בנשמתם של ישראל... שכל מבועי הדעת כל מעינות החכמה כל סעיפי המוסר וכל מאור החיים... ממנה הם נובעים".654

			אין לנו כל השגה במקור, יש לנו אפשרות להיפגש עם הגילויים של הנשמה. גם השכל, כמו הרגש והדמיון, הם גילויים של הנשמה. הנשמה אינה ניתן להגדרה וגם לא הבורא.

			אנו מוצאים הלימה בין קאנט לראי"ה, המתמקדת ביסוד אי היכולת של השגת העצומות. הראי"ה מקבל מקאנט את ההתייחסות למגבלת יכולת ההכרה של הדבר כשלעצמו. הראי"ה טוען כי על מנת להשיג את הדבר כשלעצמו נחוץ אמצעי נוסף מלבד השכל הדיסקורסיבי. את המנגנון של השגת המציאות הפנימית לא ניתן להשיג, אופן השגת הנשמה אינו ידוע, ועל פי עמדתו גם לא נחוצה ידיעה זו. על פי דרכו, מה שחשוב ונחוץ לנו הוא השגת עולם התוכן ולא הבנת המנגנון. 

			ה. השכל — אִפיונו על פי הראי"ה

			הבאתי סקירה של גישות ודעות בנוגע לתורת ההכרה ולתפקידו של השכל. נראה כי אין גישה שלא נמצא בה נקודות חולשה. חוסר הבהירות נובע משאלות שאינן מקבלות מענה על פי השכלתנות הדיסקורסיבית. מצאנו שחלק מהפתרונות שניתנו נבעו מאינטואיציות של ההוגים, כך משמע על פי ברגמן. 

			האינטואיציה היא כלי מרכזי בגישתו של הראי"ה להשגת המציאות. הראי"ה מתייחס גם להגות הפילוסופיה הכללית, אך שלא כפילוסופים שעסקו בתורת ההכרה, הוא אינו מוטרד מהשאלה מהי הממשות של המציאות וכיצד ההכרה קולטת או מעצבת אותה. שאלת המנגנון שבו פועלת ההכרה הינה משנית בחשיבותה. תפקיד ההכרה על פי תפיסתו הוא לחתור ולשאוף להבין את החכמה וההדרכה הא־לוהית לאדם. העולם, כפי דרכם של המדרשים, נברא בתבניתו על פי חכמת הבורא, "איסתכל באוריתא וברא עלמא...",655 השכל האנושי נוצר בתבניות חשיבה ויכולת השגה בהלימה לתבנית הבריאה שכן גם הוא חלק מהתבנית. 

			מבחינה זו ניתן למצוא אצל הראי"ה דמיון מה לגישה הפרגמטית. על אף השוני ביניהן, הנקודה המשותפת היא ההנחה כי לא ניתן לגעת ביסודות המציאות ולהבינן בשלמות, על כן היא אינה מנסה להבין את מנגנון החשיבה, אלא להשתמש בו. 

			באופן דומה טוען הראי"ה כי אף שלא ניתן להבין עד תום את מנגנוני ההכרה, ניתן להיעזר בהם ולהבין ולו במעט את המטרה שלשמה נברא העולם והאדם, ואת הדרך הראויה בה עליו לצעוד. הראי"ה קובע כי יכולת ההכרה של האדם את המציאות נובעת משני מקורות, השכל והאמונה, האחד רציונלי חיצוני והשני אינטואיטיבי פנימי. כיצד השכל משרת את העמדה הרציונלית? 

			בסוגיה זו אצעד בדרכו של איש שלום באשר לאפיונו של הרציונליזם אצל הראי"ה ואיעזר במחקרו של שוגרמן לבחינת היחס בין השכל ובין ההשגה הבאה מהלימוד בתורה שמהווה כביכול מקור חיצוני.656,      657 

			איש שלום מחלק את הרציונליזם לשלוש קטגוריות: 1. רציונליזם כטענה אונטולוגית. הממשות הינה בעלת מבנה תבוני; 2. רציונליזם כעקרון מתודולוגי. עיקרון המנחה את החשיבה דרך המחקר והחשיבה האנושית; 3. רציונליזם כמגמת הפשטה והמשגה של השגות עליונות לממד הארצי. 

			הוא מאפיין את הגותו של הראי"ה כשייכת לזרם הרציונליסטי במסורת המיסטיקה. הראי"ה עצמו, טוען איש שלום, מאמץ את הרציונליות כעיקרון מתודולוגי. עיקרון זה מוכל על אינטואיציות והשגות גבוהות אי רציונליות לכאורה. השכל הוא בריאה א־להית, ושכזה הוא בנוי על פי תבניות של החכמה האל־להית כדי שיוכל להשיגה, ולכן יש הלימה בין הגילוי הא־להי שמגיע לאדם בנבואה ובהשגות בדרגות שונות או בתורה הכתובה, ובין מבנה ויכולת ההשגה של השכל. 

			הראי"ה מגדיר יסוד זה ככלל גדול, עיקרון בסיסי.

			הדבר נובע מכך שגם תחום הנבואה וההשגה העליונה וגם השכל, שניהם נובעים מ"הרוח הא־להי".658 מקור הרציונליות על פי הראי"ה הוא בחכמת הא־ל,659 וכן "השכל הטבעי גם הוא כעין אור של מעלה".660 

			מחקר מעניין בנוגע לבחינות השונות של השכל על פי הראי"ה נמצא בעבודתו של עודד שוגרמן — "הרב קוק וספר 'חובת הלבבות'".661 במחקרו עוסק שוגרמן בשני מושגים הלקוחים מבעל "חובת הלבבות" (חובה"ל), הערת השכל והערת התורה. שני מקורות אלו הם פנימי וחיצוני, על פי בעל "חובת הלבבות", הם המקורות להשגה ולהדרכה האנושית. השכל הוא הכלי הפנימי שמתרגם את הערת התורה החיצונית לאדם. 

			הראי"ה מביא במספר מקומות את עמדתו של בעל חובה"ל ומברר אותה. על פי הראי"ה יש להבחין בין שכל טבעי לשכל עליון ובין הערת התורה כעובדות חיצוניות הניתנות לאדם ובין ההשגה הפנימית מכוח התורה. שוגרמן מראה שלוש התייחסויות של הראי"ה לבחינת השכל הראשונה, לפיה התורה עליונה מהשכל, בניגוד לעמדתו של בעל חובה"ל: "...הנה דבריו ז"ל א"א לקבלם. כי חלילה שתהיה ההדרכה הנתונה מהשכל אנושי גבוהה במעלה מההדרכה הא־להית... ודאי לעניין רוממות מדרגתם אין לערוך את השכל לתורה... אבל מצד פעולתם על הגוף הנה השכל הוא פנימי לו".662

			בשלב השני מראה שוגרמן מקור לפיו הערת השכל היא הערת הנשמה, וכך מסביר הראי"ה את דברי בעל חובה"ל: "...שההרגשה הזכה של הנשמה תישאר בה, ולא יסתפק בחיובי הערת התורה".663 וכפי שמסביר הראי"ה בחזון הצמחונות: "...ותכליתה של הערת התורה היא ג"כ להביא את האדם להערה השכלית... התורה הכינה את ההערה התורית כפי אותה המדה הראויה לאדם, בשיקול א־ל דעות נותן התורה ברוך הוא באופן שבכללו יבוא האדם גם על ידה לההערה השכלית".

			על פי מקור זה מסביר שוגרמן כי המוסר הטבעי (הא־להי) הטבוע באדם מגיע לשכלולו מכוח התורה. בתורה יש את הסגולה לפתח ולהצמיח את הפוטנציאל הנשמתי הטבוע באדם, ובא לידי ביטוי בשכלו. בשלב השלב השלישי מצביע שוגרמן על כך שהשכל מגיע למעלה עליונה של פגישה עם "רזי הרזים":

			אותה הקטנות עצמה, שהיא מופיעה תחילה בחזיון הנפש והעולם, דווקא בה גנוזה היא האורה העלומה העליונה... הנטיה הטבעית לדת ויושר, היא מקננת בלב כל עולל... שכל התורה והחכמה כולה מובילה אליה את האדם שתצא אל הפועל הערתו השכלית. התגלות נשמתו במעמק עומקה. שרק בהתגלותה יגלה לו האור הא־להי... ששם ימצא את נשמת הנשמה את רזי הרזים..."

			מבלי להתייחס לטענתו של שוגרמן על התפתחות בעמדתו של הראי"ה, ניתן לראות כי לשכל האנושי כמה ממדים. יש את הבחינה של השכל הטבעי שמהווה מכשיר להנחייתו והדרכתו המוסרית של האדם מכוח הדרכתה של תורה, ויש את הבחינה העליונה של השכל הא־להי, או כפי הגדרתו "השכל הנאצל העליון", שהראי"ה מסביר שהיא הבחינה שבה השכל מאוחד עם הנשמה. 

			על פי דרכו של הראי"ה, על השכל "הוטלו" מספר תפקידים: הסתגלות האדם למציאות, השגה והתפעלות מחכמת הבריאה, תרגום ההשגות והרשמים העליונים להבנה במושגים ארציים, ניקוי והסרת הסיגים המתקבלים מההשגות הפנימיות האינטואיטיביות.

			ההסתגלות למציאות כוללת, הסתגלות מעשית של שכלול החיים, הרמוניה עם הטבע, לדעת את הבריאה שהיא אחת מהגילויים של הבורא, וכפי שנראה בהמשך הטבע משמש את הנמשל של החכמה הא־להית העליונה. 

			תפקיד נוסף של השכל הוא "תרגום" ההשגה העליונה למושגים מובנים. כיוון שהחשיבה הקונקרטית של האדם היא במושגים גשמיים ובמילים, יש צורך לערוך תרגום של השגות מופשטות למושגים מובחנים ומוגדרים. "כשמסתכלים ברזי טהרה של תורה בלב נאמן, אף על פי שהדברים הרוחניים מצטיירים בכח הדמיון, מתפרשים הם אחר כך בכל ארחות השכל, ומשתווים עם כל דרכי ההיגיון הצלול. אמנם לעולם יישארו עודפים וגדולים מכל הפירושים, ויהיו למעין שממנו יקירו כל הנחלים ההגיוניים, בכל הדרם וגדלם".664

			הראי"ה מתאר את התהליך של ההכרה השכלית כתהליך בירור ופירוט מתוך השגה כוללת. המשל שהוא מביא, שלקוח מתוך עולם המושגים הקבלי, מתאר את ההשגה העליונה כקול קודם שהגיע לחיתוך דיבור שממשיג לנו את תוכנו של הקול. חיתוך הדיבור הינו שלב שבו השכל וחוכמות העולם מתרגמות את ההשגה העליונה האחדותית לבחינותיה.

			הגלים העליונים פועלים על נשמתנו בלא הרף. תנועות הרוח הפנימיות שלנו הרי הן תוצאות מאותן ההמיות שהכנור הנשמתי שלנו הומה, מתוך הקשבותיו שהוא מקשיב את הד קול האצילות העליונה. אף על פי שלא נדע עד מה, ואין בידינו לא לפרט, וקל וחומר לסכם, ולא להקציב את הענינים, שההמולה העליונה עסוקה בהם, בכל זאת הננו מקשיבים הקשבה כללית, קול דברים אנו שומעים. אף על פי שאיננו מאזינים חתוכי אותיות, ופירודי מלים, כל עמלנו התורני והמדעי הוא רק לברר מאותו הקול העליון. שהולם תמיד באזננו הפנימית, כמה שאפשר, ברורי דברים, למען נוכל להציגם לפנינו ולפני זולתנו, בצורה המביאה לידי מעשה, ולידי עיון מסודר ומעורך כראוי.665

			עיקרון זה של המשגה בנוי על שתי הנחות: האחת, השכל הטבעי גם הוא שיקוף של החכמה והיצירה הא־להית, והשנייה עקרון "ההשתוות", עיקרון זה מניח כי המציאות היא אחדותית, ומכיוון שכך יש באפשרותנו להסיק ולגזור מתחום אחד על משנהו, מהתחום הנגלה לתחום הנסתר, בין הטבע לשכל ובין השכל הטבעי לשכל העליון. 

			ו. סיכום

			הצגתי גישות שונות בתורת ההכרה. נראה לומר כי חלק מהגישות נדרשו לאינטואיציה, במקום שהשכל הדיסקורסיבי לא אפשר בניית מודל שלם וקוהרנטי. בטענה זו של שימוש באינטואיציה "הואשם" גם קאנט. לאחר הצגה תמציתית של גישות מרכזיות בתורת ההכרה, התייחסתי למשנתו של קאנט והדגשתי את נקודות החולשה שההוגים זיהו בה. ה"חולשה" הנוגעת לחיבור זה, היא הצורך בשימוש באינטואיציה. 

			ערכתי השוואה בין גישתו לזו של הראי"ה. על אף הדמיון שניתן למצוא בתחומים מסוימים, ניכר כי יש הבדל משמעותי. הצגתי באופן תמציתי את האופן בו מאפיין הראי"ה את השכל ואת תפקידיו. יש שכל טבעי דיסקורסיבי ויש שכל עליון, והיחס ביניהם כיחס נשמה לגוף. אני מבקש בחיבור זה "לשרטט" את ציר הכרת היש, על פי הראי"ה, ציר שבצדו האחד נמצאת הגישה הדיסקורסיבית ומעברו השני הגישה האינטואיטיבית. מצאנו שגם בין ההוגים השכלתניים נעשה שימוש באינטואיציה ככלי משלים, כל הוגה והמשקל שהוא נתן לאינטואיציה. 

			בפרק הבא אשתמש בציר זה כדי למקם עליו את נקודות המבט של ההוגים שהביטו על היש מתוך המבט האמוני אינטואיטיבי, ואראה את השימוש שעשו בכלי השכלי, וגם שם כל הוגה והמשקל שנתן לממד השכלי. הראי"ה מבהיר כי על מנת לבנות תמונת מציאות שלמה נדרשים שני מקורות, השכל והאמונה. נדרשת סינתזה ביניהם כדי לבנות את "כשרון הבינה עם מעמק האמונה". בפרק הבא אציג את ספקטרום גישות ההוגים על ציר שכל־אמונה, ובהמשך את הבנתו של הראי"ה את האמונה.

			
				
					632	ברגמן, שמואל הוגו, מבוא לתורת ההכרה, ירושלים תשנ"א.

				
				
					633	שם, עמ' 28.

				
				
					634	דיקארט, הגיונות, פרק שלישי, עמ' 71. באופן דומה הגדיר את המשפט האמיתי שפינוזה "בתורת המידות" (ברגמן, שם, עמ' 28). 

				
				
					635	ברגמן, שמואל הוגו, מבוא לתורת ההכרה, עמ' 36, וכן הרמן כהן ותלמידיו "מהי האמת אם לא מערכת חוקים בנויים זה על גב זה...".

				
				
					636	שם, עמ' 46.

				
				
					637	שם, עמ' 53.

				
				
					638	שם, עמ' 68.

				
				
					639	שם, עמ' 70.

				
				
					640	ברגמן, שמואל הוגו, הפילוסופיה הדתית: הוגים ומאמינים, תל אביב תשי"ט, עמ' 23-7. 

				
				
					641	שם, עמ' 31.

				
				
					642	קאנט, עמנואל, ביקורת התבונה הטהורה, ירושלים תשי"ד, עמ' 7 (להלן: קאנט, ביקורת).

				
				
					643	שם, עמ' 16.

				
				
					644	שם, עמ' 15.

				
				
					645	שם, עמ' 77.

				
				
					646	קאנט, ביקורת, עמ' 63.

				
				
					647	קאנט, ביקורת, עמ' 88.

				
				
					648	ברגמן, קאנט, עמ' 46-47. 

				
				
					649	ברגמן, שמואל הוגו, תולדות, עמ' 19-18. יעקובי עמד על כך שלא ניתן לגזור את קיומה של הממשות ממושגים, ולכן טען שחייבת להיות תפיסה ישירה של הממשות עצמה (שם, עמ' 24).

				
				
					650	קאנט, ביקורת, עמ' 108.

				
				
					651	אגרות הראי"ה, כרך א, מד. השיבה אל קאנט מתייחסת לגישתו של הרמן כהן שאליו מתייחס הראי"ה באיגרת מוקדמת יותר לרב אלכסנדרוב, אגרות הראי"ה, כרך א, מז-מח.

				
				
					652	שמונה קבצים, קובץ ה, קיח.

				
				
					653	מאמרי הראי"ה, חלק א, דרך התחיה, עמ' 1.

				
				
					654	עולת ראי"ה, א, טו.

				
				
					655	זוהר, שמות קסא, א' ב'.

				
				
					656	איש שלום, בין רציונליזם למיסטיקה, תל אביב תש"ן, עמ' 197.

				
				
					657	שוגרמן, עודד, הרב קוק וספר "חובת הלבבות", עבודה לשם קבלת תואר מוסמך, בר אילן תשע"ב.

				
				
					658	הראי"ה, נאדר בקודש, עמ' כ"ה.

				
				
					659	שמונה קבצים, קובץ ז, צט.

				
				
					660	שמונה קבצים, קובץ ד, פ.

				
				
					661	שוגרמן, עודד, הרב קוק וספר "חובת הלבבות".

				
				
					662	מדבר שור, דרשות, ירושלים תשנ"ט, הדרוש ה־28, עמ' רס-רסא. אצל שוגרמן, עמ' 47.

				
				
					663	פנקסי הראי"ה, ג, פנקס לה, פרק ל, עמ' רעד-רעז. ואצל שוגרמן, עודד, עמ' 51.

				
				
					664	שמונה קבצים, קובץ ב, קלד.

				
				
					665	שמונה קבצים, קובץ ב, קלד.

				
			

		
	
			פרק שני 

			האמונה

			"שורש האמונה הוא בחכמה. מתוך שיש חכמה כמוסה בנשמה, שהיא מכירה על ידה בגודל האמת האלהית, אלא שאינו יכול להוציא אל הפועל את הפרטים, מתוך כך הוא מתקשר הרבה להאמין בהפרטים שהוא מרגיש בפנימיות לבבו, שהם הם מגלים את האמת הגדולה בכל האופנים שדרכה להגלות, במעשה, דיבור ומחשבה, ברגש, בדמיון, במזג ובנטיות נפשיות, ובמעוף חיים פנימי ועליון מכל הגיון לבב ומכל הקשבה מוגבלת" (שמונה קבצים, קובץ א, תתמט).

			א. אמונה

			בחיבור זה, כאמור, מטרתי להביא את משנתו של הראי"ה בסוגיה העוסקת באופן השגת המציאות. על פי דרכו, לא ניתן להשיג את המציאות באופן מקיף, אם לא נעזרים בשני המקורות — שכל ואמונה. לאחר שהתייחסתי בפרק הקודם למיפוי של ברגמן ולגישתו של קאנט, מתוך כוונה להביא ולו באופן מצומצם את הרקע הפילוסופי של תורת ההכרה, וזאת על מנת להשוות להתייחסותו של הראי"ה לנושא, אעסוק במקור השני של השגת המציאות — האמונה. בפרק זה אני מבקש להציע את האופן המיוחד שבו ניגש הראי"ה למושג האמונה, כעיקרון אינטואיטיבי666 של הכרת האמת, על בסיס הגישות הפילוסופיות המרכזיות לנושא האמונה. 

			כדי לתאר את עמדתו של הראי"ה ביחס לאמונה, אני מבקש תחילה להציג עמדות מרכזיות של מושג האמונה. מטרתי להראות כי הציר שכל־אינטואיציה, אותו הצגתי בפרק הקודם ביחס להכרה השכלית, קיים גם ביחס למושג האמונה. גם כאן נמצא איזונים שונים בין הצד השכלי הדיסקורסיבי שבאמונה ובין הצד האינטואיטיבי שבה. 

			העמדות ימוקמו על שני צירים. הציר האחד יעסוק ביחסו של המאמין אל האמונה, הגדרה ואפיון מערכת היחסים שבין האדם המאמין למושג האמונה, על פי מאמרו של משה הלברטל.667 הציר השני, יעסוק בגישות היסוד של הוגי דעות מעצבי המחשבה הישראלית, ביחס לזיקתו של האדם אל הבורא.668 חשוב להקדים ולומר, אף שאופן הסקירה יהיה על ציר הזמן, אין מטרתה של הקדמה זו לדון בתולדות הרעיונות של האמונה, אלא בהצגת עמדות מרכזיות בלבד, ביחס לאמונה. 

			מטרתה של הסקירה היא להדגיש את הנושא העיקרי אליו מכוונים הדברים והוא להראות כי כבר בתקופת ימי הביניים "נמתח" ציר שכל־אמונה או שכל דיסקורסיבי לעומת הכרה אינטואיטיבית. ציר זה יסייע בידי להבהיר את עמדתו של הראי"ה, ויבוא לידי ביטוי באופן מודגש בפרק זה. לאחר סקירה זו אציג את עקרונות משנתו של הראי"ה, ביחס לאמונה כאמצעי להשגת המציאות. 

			ב. אפיון היחסים בין האדם המאמין למושג האמונה

			במאמרו "על מאמינים ואמונה", ניתח משה הלברטל את טיב היחסים בין האדם המאמין לאמונה. השאלות שהוא מבקש לברר הן: "מהי אמונה, כיצד מאפיינים את סוג היחס הזה, האם ניתן לספק תיאור מלא למובנו של היחס הזה או של העמדה הזו?".669 

			אני מבקש להיעזר בניתוחו של הלברטל, ולמקם את הגישות השונות המובאות במאמרו, על ציר שכל־אמונה. אם נתבונן בגישות השונות של המושג על פי מיקומן על ציר הרוחב של ספקטרום הדעות, ניתן יהיה להציב את ההבנות השונות שמכיל המונח, על ציר שבצדו האחד הגישה המבהירה את המונח מבחינה שכלתנית־לוגית, שהכלי שבו היא משתמשת הוא השכל הרציונלי, ובקצה השני של הסקאלה תוצב הגישה האינטואיטיבית, המיסטית, שאינה מבקשת כל הבנה שכלית של החוויה האמונית, אלא את עצם חוויית החיים שבה. לאורך ציר זה נוכל למקם את ההוגים וההבנות השונות. בהמשך נתייחס לשני היבטים נוספים העוסקים בניתוח, המהלך הנפשי של המאמין והמוטיבציה להאמין.

			בעת החדשה מציע מרטין בובר ניתוח מסוים של המושג אמונה.670 הוא הבחין בין שתי בחינות של אמונה — אמונה ב... ואמונה ש [...]. אמונה ב... הינה אמונה פנימית אימננטית שאינה זקוקה לוודאות שכלית, אלא היא מבוססת על חוויה קיומית של המאמין. אמונה ש... מבוססת על בירור שכלי, ונובעת כמסקנה של תהליך רציונלי. מבחינה זו, היא דומה לאמונה המקראית בחינת מתן אמון, מבע של ביטחון. 

			הלברטל מנתח את המשמעות המיוחסת למונח: הוא מבחין בין יחס אל טענה, אותו כינה יחס פרופוזיציונאלי, המתייחס לתארים שונים כדוגמת יודע, משער, סובר וכו', המתארים יחס של אדם אל טענה מסוימת, ובמקרה שלנו תיאור עמדה המתארת רמת ודאות מול מציאות הבורא, לעומת משמעות של עמדה נפשית כמו אהבה, אמון, שמתארת יחס נפשי. ניתן לומר, כי בקביעה זו סימן הלברטל את קצוות הסקאלה של שכל לעומת אינטואיציה ורגש, אותה שרטטנו לעיל.671 

			מספר הוגים עסקו בשאלה אם האמונה היא תולדת הרצון, היינו האם הרצון הוא המביא לאמונה? או בהסבר אחר — האם להאמין זו עמדה הנובעת מתוך החלטה בחירית? 

			דיוויד יום, על פי הלברטל, טען כי האמונה היא שריר לא רצוני ואם כן, האם נכון יהיה לומר כי היא שריר רפלקסיבי, היינו כזה שמוטבע בתודעה האנושית? "לדעת דיוויד יום, חוסר היכולת להאמין מכוחו של הרצון הוא עובדה אמפירית על אודות הרצון".672 ויליאמס טען כי להאמין ב־X — משמע נקודת המוצא כי הוא קיים, ואם כן אין כאן תלות ברצון. 

			על פי עמדתם, אמונה אינה קשורה לתהליך קוגניטיבי. יותר מכך, אין לנו כל שליטה על הופעתה בתודעתנו. כל שביכולתנו הוא להיכנס לפרוצדורה מסוימת שתוביל אותנו לאמץ עמדות כלפי העולם.673 

			הלברטל מביא הבדל נוסף ברמת הוודאות בין תחושה של נוכחות מתמדת של הא־ל בחייו של אדם, ובין אדם שתחושת הנוכחות שנוצרה כתוצאה מאירוע חד פעמי עוררה אותו להגיע למסקנה מסוימת. הנוכחות המתמדת שאדם חש אינה זקוקה להוכחה, לעומת אירוע שמעורר לחיפוש פשר. הסוג הראשון המכונה אמונה תמימה, הוא תולדה של אינטואיציה חזקה, ואילו האחרת מחייבת שלב של בחינה שכלית. 

			לאור הבחנות אלו, מבחין הלברטל בין "אמונה כטענה שדרכה מביע האני את זהותו, לבין הטענה שלעומתה עומד האני ביחס של אימוץ, קבלה או דחיה... האם האמונה היא זיקה 'פנימית' המכוננת את האני או שהיא יחס 'חיצוני', בין האני לטענה...".674 על פי הלברטל יש אמונה הנובעת ממבע וזיקה פנימית שמכוננת את האני, כלומר חוויית האני האימננטית, ולעומתה התבוננות חיצונית שכלתנית שלפיה האני מתבונן מבחוץ על הדבר. אני מבקש לראות בהבחנה זו של הלברטל, תמיכה באופן בו הצגנו את ההבחנה בין שכל לאמונה, ובאופן דומה, בהתייחס למונח אמונה עצמו, הבחנה בין אמונה שכלית לאמונה אינטואיטיבית.

			היו הוגים שהתבוננו באמונה מתוך נקודת מבט של צורך נפשי. רגש תמים המשוחרר מביקורת ספקנית והנובע מרוח של אופטימיות ותקווה, עמדה המשוחררת מביקורתיות וספקנות, כאשר הרגש מגשר על הפער שבין האינטואיציה לידיעה השכלית המבוקרת. ויליאמס דיבר על תודעה יוצרת המביאה את המאמין להיפתח לתופעות שהאחר אינו משיג. כל הבחנות אלו מקורן באינטואיציה חזקה המשפיעה על תפיסת העולם של המאמין. ויטגשטיין דיבר על האמונה כמבע אקספרסיבי המתאר את עמדתו של האדם כלפי היקום, הנע על הציר הנורמטיבי אקספרסיבי.675 העולה ממאמרו של הלברטל הוא הבחנה בין אמונה המבוססת על כישורי השכל בבירור המציאות וגיבוש עמדה ביחס ליש, לעומת מבע אינטואיטיבי הנובע מחוויה אימננטית שמבקשת לברר את עצמה. השכל משמש במקרה זה ככלי שני לבירור החוויה הראשונית.

			ויליאם ג'יימס, בהרצאתו על היחס בין אמונה לפילוסופיה,676 בוחן אף הוא את טיבו של היחס שכל אמונה. הוא טוען כי הרגש הדתי האמוני קודם להגות על אודותיו, "ספק גדול בידי אם יכולה היתה להיווצר תיאולוגיה פילוסופית כל שהיא בעולם שלא היתה בו שום הרגשה דתית במציאות כלל. ספק גדול הוא בעיני אם התבוננות שכלית גרידא ביקום, הסתכלות שאין עמה כל מצוקת נפש וכיסופים לגאולה, מצד אחד, וכל רגש מסתורין, מצד שני, היה בכוחה להביא בני האדם לידי יצירה פילוסופיות דתיות...",677 ובהמשך "כל הפעולות השכליות הללו בין אם באות לבנות ובין אם באות למתוח ביקורת או לערוך השוואות, תנאי קודם להן הוא שתוכלנה להסתמך על חוויות בלתי אמצעיות כעל החומר הנושא שלהן... פעולות שלאחר מעשה שבאות בעקבות ההרגשה הדתית...".678 ג'יימס נותן אף הוא את הבכורה לחוויה, לאינטואיציה הדתית, ואילו הבירור השכלי בא להמשיג את החוויות, להפוך את החוויה האישית לאוניברסלית. נוסף לכך תפקיד חשוב יש לפילוסופיה, "הפילוסופיה יכולה לטהר את ההגדרות הללו בדרך השוואה... יש לאל ידה להוריד את הקליפות ההיסטוריות גם מעל הדוגמא וגם מעל הפולחן. מתוך העמדת המבנים הספונטניים של הדת מול תוצאות הטבע תוכל הפילוסופיה גם לבטל דוקטרינות שאבסורדיותן מבחינת המדע ברורות היום לכל, או שאין להם רגליים מבחינת ההכרה".679 

			כאמור, אני מבקש למצוא בניתוח של הלברטל את מושג האמונה, תמיכה בהבחנה שהצגתי בין שכל לאינטואיציה. הבחנה זו באה לידי ביטוי הן ביחס בין המאמין לאמונה והן בגישות השונות לאמונה. נראה שניתן למצוא חיזוק להבחנה זו גם אצל בובר ואצל ג'יימס. 

			ג. אמונה שכלית ואמונה אינטואיטיבית במחשבה הישראלית 

			את העיקרון שעל פיו שני המרכיבים השכל והאינטואיציה נוכחים בהגות הישראלית, אני מבקש להדגים. אעשה זאת בעזרת שרטוט ציר נוסף שקטביו הם שכל לעומת אמונה אינטואיטיבית., לאורך הציר "אמקם" עמדות מרכזיות של ההוגים הישראליים במהלך התקופות השונות, כפי שניתן לתאר את גישתם וזאת מבלי להתייחס למחויבות מחקרית. 

			אף כי אציג את העמדות לאורך ציר הזמן, אין לי עניין לעסוק במהלך ההתפתחות של עקרונות האמונה מבחינה היסטורית, אלא בכוונתי להתייחס לעמדות היסוד. אני מודע לכך שכל קביעה והבחנה דורשת הרחבה, העמקה וביסוס, אך לצורך הנידון שאני מבקש להדגים, אסתפק בסקירה זו. ההוגים המרכזיים אליהם אתייחס בתקופת ימי הביניים הם רס"ג, הרמב"ם וריה"ל.680 באשר לרמב"ם וריה"ל, אביא את התייחסותו של הראי"ה. 

			כרקע לדיון נציג כי במקרא, השימוש במונח אמונה שונה מהמשמעויות שניתנו לו בתקופת ימי הביניים. במקרא הוא מבטא שתי תחושות מרכזיות — ביטחון ויושר. המשמעות הבאה לידי ביטוי במקרא ממשיכה גם בתקופת המשנה והגמרא. 

			א. 	ביטחון שניגודו הוא פחד, אכזבה וחוסר ביטחון "היו תהיו לי כמו נחל אכזב מים לא נאמנו".681 "כי דור תהפוכות המה בנים לא אמון בם".682 משמע, לא ניתן לבטוח בבנים.

			ב. 	יושר, צדק שניגודם במקרא הוא עוול "א־ל אמונה ואין עוול, צדיק וישר הוא",683 וכן "והיה צדק אזור מותניו והאמונה אזור חלציו".684 

			שינוי משמעות אנו מוצאים החל מתקופת ימי הביניים.

			ד. אמונה במחשבת ישראל בתקופת ימי הביניים

			בתקופת ימי הביניים אנו עדים לתחילת הדיון במושג האמונה, כפי שאנו מכירים אותו במחשבה הדתית. רס"ג, כמי שמכיר את השיח על אמונה במחשבה המוסלמית של תקופתו, מצליח לזקק מנוסח המקרא משמעויות שונות לביטויים שמקבל מושג האמונה. בעת ההיא אנו מוצאים ביטוי נוסף למובנו של המונח המקראי, והוא כי המונח אמונה משמש כביטוי ליחסי בורא־נברא אצל רס"ג, וכהכרה השכלית לוגית של מציאות הבורא, אצל הרמב"ם.

			במחקרו על עיקרי האמונה כפי שמופיעים אצל רס"ג, בפירושו לפתיחת השבח של שירת דוד (שמואל ב', כב), טוען חגי בן שמאי:685 "וביאור עשרת הביטויים הריהו שהמאמין חייב להאמין בה' יתברך על פי עשרה כללים של אמונה". מונח האמונה ('אלאמאנאה') משמש על פי בן שמאי גם בהוראה של יושר ונאמנות בעיקר בפירושו לפסוקי התנ"ך, אך חידושו הוא בשימוש בהוראת אמונה כתיאור יחס פנימי בין האדם לא־ל. 

			בן שמאי מצביע על מקורות נוספים בהם הבנה זו באה לידי ביטוי, וכן בספרו של רס"ג 'אמונות ודעות', בסוף המאמר השני הדן בייחוד הא־ל, עומד רס"ג על החובה החלה על כל אדם לשבח את הא־ל בתאריו הנכונים גם בלי קשר להכרתו הנכונה את תוארי הא־ל. בן נון מסכם כי עיקרי האמונה של רס"ג קשורים להלכות תפילה מבחינה הלכתית ולשירות השבח והישועה.

			מבחינה זו שונה גישתו מגישת הרמב"ם, שקבע את מקומם של י"ג עיקרי האמונה ב"הלכות יסודי התורה" בספר המדע, ולא בספר האהבה העוסק בהלכות תפילה. אצל רס"ג, הזיקה של האדם לבורא בנויה משתי בחינות, הזיקה הפנימית הבאה מהמחויבות למסורת ולנבואה והבחינה של הבירור השכלי, שהוא על פי רס"ג כלי הכרחי להשלמת בניין האמונה. "לא יתכן שחז"ל ימנעונו ממנו (מהשימוש בשכל) שהרי בוראנו צוונו לחקור בשכלנו תוך קבלת המסורת האמתית למחוק ולהטסיף נוסח זה "כי העיון האמיתי לא יתכן שימנעונו ממנווהרי בוראנו כבר צווה עליו עם המסורת האמיתית".686 

			בספרו "אמונות ודעות" מתווה רס"ג את דרך העיון השכלי הראוי תוך הכרת מגבלות השכל ודרך החקירה הנכונה. רס"ג מסייג את דבריו וטוען כי החקירה השכלית כוחה יפה ונכון על בסיס הנבואה. "אבל חכמים התנגדו שהאדם יניח ספרי הנביאים בצד ויחזיק במה שיראה לכל אחד ואחד על פי דעת עצמו...".687

			שוורץ, מצטט את וולפסון,688 שלטענתו נעו הוגי ימי הביניים בין שני קטבים, קוטב אחד הוא ההתגלות, כלומר מסורת ההתגלות הנבואית, והקוטב השני הוא התבונה והחקירה האנושית.689 ניתן לומר לפי דרכנו כי התגלות היא הביטוי השלם של האינטואיציה בבחינה זו שיש כאן השגה שאינה מגיעה מתוך התבוננות שכלית.

			רוזנק (על פי רביצקי) מבחין בין שלושת ההוגים רס"ג, ריה"ל, רמב"ם, באפיון הבא: "הדגם הראשון יהיה השכלתן הרציונליסט הקיצוני, אולי הנאיבי, דגם זה יוצג ע"י ר' סעדיה גאון. הדגם השני יעסוק בגישה האי רציונליסטית ולה ישמש דוגמה ר' יהודה הלוי. הדגם השלישי יעסוק בשכלתן המתון או האינטלקטואליסט — בדגם זה כוונתנו לרמב"ם".690

			רוזנק, כאמור, מציג את רס"ג כרציונליסט נאיבי. השאלה המטרידה אותו היא, כיצד בני אדם טועים? הנחת היסוד היא כי השכל ניתן לנו ככלי הכרה טבעי שיש ביכולתו להגיע אל האמת (להבדיל מהעמדה הספקנית שהציג דקארט). נקודת המוצא היא, כי ההבנה מובנת מאליה, השימוש בשכל נתון לנו ככלי הכרה טבעי.691 הבחנה נוספת שמביא רוזנק בין השכלתן למיסטיקן האינטואיטיבי היא נקודת המוצא להתבוננות בעיניים פקוחות אצל הרציונליסט, ובעיניים עצומות אצל המיסטיקן. האם הבנת המציאות מתחילה מהתבוננות פנימה או מעיניים פקוחות המתבוננות במציאות ומפעילות עליה את ההיגיון השכלי. לגבי רס"ג, טוען רוזנק, ההתבוננות היא בעיניים פקוחות. אך בניגוד לרציונליסט "הטהור", התודעה הדתית הקיומית נמצאת ברקע הפילוסופיה של רס"ג. הנחה נוספת של רס"ג היא כי "ישנה הקבלה בין הרציונליות שלנו והרציונליות של הא־ל", הנחה שהרמב"ם חולק עליה.692 

			הרמב"ם, לעומת רס"ג, מציב את עיקרי האמונה על בסיס תאולוגי פילוסופי ועיקר חשיבותם בהכרה “דע אתה המעיין במאמרי זה כי ההאמנה אינה ענין הנאמר בפה אבל העניין המצויר בנפש כשיאמינו בו שהוא כן כמו שצויר... ואין קביעת דעה כי אם לאחר השכלה, כי קביעת דעה היא אימות מה שהושכל".693

			מעניין כי רס"ג משתמש בביטוי דומה: "ראוי שנבאר מה הוא הדעה — הוא ענין המצייר בתודעה לכל דבר מסוים כפי המצב שהוא נמצא בו".694 אלא שכאמור הביטוי המובהק לאמונה אצל רס"ג הוא התפילה והשבח, ואילו אצל הרמב"ם — האימות המחשבתי־פילוסופי. הרמב"ם מסביר את שיקולי בחירתו במסלול ההוכחה השכלית, בפרק ע"א בחלק הראשון של מורה נבוכים, ובהמשך בהקדמה לחלק השני של מורה נבוכים. 

			בפרקים א' וב' של החלק השני נעזר הרמב"ם בהוכחות הפילוסופיות של אריסטו, לביסוס השכלי של שלוש העקרונות — מציאות ה', ושאינו גוף, ושהוא אחד. הרמב"ם בוחר לפתוח את ספרו ההלכתי בהקדמה שכוללת עקרונות הגותיים ופילוסופיים כלליים, ומכנה אותם בשם יסודי התורה. יסודות אלה כוללים עקרונות פיזיקה ומטפיזיקה.

			רוזנק (על פי רביצקי),695 מסביר את התפיסה הדתית־אינטלקטואליסטית של הרמב"ם בכך שלשיטתו הדבקות הדתית תלויה בידיעה ובדעת אלוקים: "יסוד היסודות ועמוד החכמות לידע שיש שם מצוי ראשון...",696 משמע נתינת טעמים למצוות מתוך התבוננות שכלית. "החיפוש אחר הנימוק התבוני של חוקי התורה אינו מכוון להעלות את כבוד הא־ל אלא להכרתו של הא־ל, שהיא משימה דתית טהורה..., תפיסת הרציונל של המצוות היא חלק בלתי נפרד מהצו האלוקי של מלחמה בע"ז... הנבואה — אף הנבואה קשורה בטבורה במושג השכל האלוקי והאנושי. כמו המצוות וההשגחה, אף הנבואה עולה ברמתה עם עלית ההכרה הרוחנית האינטלקטואלית. הנביא אצל הרמב"ם אינו רק פילוסוף — אבל הוא גם פילוסוף".697 

			הראי"ה מדגיש אף הוא את עמדתו הרציונליסטית של הרמב"ם: "ומהצד השמאל, הצד ההכרי, המלא שכל וחשבון, בירור והגיון, השופט את כל ערך בהגדרותיו, ומעמיק בתהום ההבדלה שבין המציאות העליונה מעל כל שם ותיאור מציאותי, הנקלט מאור השכל העליון אשר בהקשבה הבינתית המדויקה והדרגית, העסוקה בהבחנת האור האלה. הפאה השמאלית נפלה למנה, האחרונה לבן מיימון...".698

			לעומת העמדה הדוגלת באמונה שכלית ניצבת עמדתו של רבי יהודה הלוי:

			אמר הכוזרי: כבר אבדה לי אותה המעלה העליונה, שהיא קביעה דעה ללא חקירה... ואין הקבלה (המסורת) נאה אלא עם שלוות הנפש. אבל עם תחושת מועקה הרי החקירה עדיפה, בפרט כאשר תוצאת אמיתת אותה קבלה [אימות המסורת] שאז יתאחדו לאדם שתי המעלות כלומר המדע והקבלה גם יחד.699

			עמדתו של ריה"ל, כי קבלה תמימה, המבוססת על מסורת, עליונה ועדיפה על זו השכלית. הצורך בשימוש בשכל ככלי לבירור אמונה, נולד מתוך אובדן האמונה התמימה הקרובה לאמונה המקראית. וכן "אומר אני: תורת האלו־הים היא, ומי ושקבלה בתמימות, בלי חקירה ובלי התחכמות, מעולה הוא מן המתחכם והחוקר".700 

			ריה"ל עושה הבחנה ברורה בין "אלוקי אברהם" ו"אלוהי אריסטו": "הנה נתבאר לי ההפרש בין השמות אלוקים וה' והבינותי מה רב ההבדל בין 'אלוקי אברהם' ו'אלוהי אריסטו' כי לה' יתעלה משתוקקים בני אדם שהשיגוהו בחוש [התגלות נבואית] ועל יסודות ראיה ואילו ל'אלוהים' נוטים על פי הקש הגיוני".701 

			עמדה זו מובנת לאור ביסוסו של ריה"ל את האמונה על ההתגלות של "העניין האלוקי" בעולם, כלומר מפגש ממשי חושי עם המציאות האלוקית המתגלה בעולם ולא על פי היקש שכלי. ייתכן שאצל ריה"ל אנו מוצאים את היסוד לשימוש במונח אמונה כאינטואיציה. עמדה זו מיוסדת על מפגש ממשי, התגלות, מפגש עם מציאותה של הנהגה על־טבעית, הסדר והחכמה שהמתבונן מוצא בבריאה נוסף על המסורת, כבסיס המועדף לבניין האמונה. 

			אצל רס"ג, האמונה מבוססת על היחס לבורא, המתבטא בתפילה כביטוי רגשי, אך גם השכל שותף — הבסיס לבניין השכלי נתמך בהתגלות הנבואית. הרמב"ם הדגיש את היסוד של ההכרה השכלית "לידע" את הבורא, וגם הדרך לאהבת הבורא עוברת דרך יסוד ההתפעלות השכלית. ריה"ל מעדיף אמונה תמימה, המבוססת על התגלות או מסורת שהיא "כמראה עיניים", ורק בדיעבד ראוי לבסס אמונה על ההשגה השכלית. 

			ה. תקופת החסידות

			תנועה זו של מוקד האמונה הנע בין השכל, ובין ההתגלות, אינטואיציה, רגש, אנו מוצאים גם בתנועת החסידות, אצל שני תלמידיו של רבי ישראל בעל שם טוב — ר' יעקב מפולנאה והמגיד ממזריטש. — רבי יעקב המדגיש "שהאמונה היא דבקות בו יתברך", ואילו המגיד משבח את האמונה המבוססת על תמימות בשילוב ההכרה השכלית (בזה דומה בגישתו לרס"ג). 

			בהמשך אנו מוצאים בשני הקצוות מן הצד האחד את עמדתו של ר"נ מברסלב, לפיה החקירה השכלית מנוגדת ומזיקה לאמונה, "מעשה מחכם ותם", ודברי תלמידו רבי נתן "כשהיה רבינו מדבר מענייני אמונה ענה ואמר: אמונה הוא דבר קטן ואצלי הוא דבר גדול מאוד, ועיקר האמונה הוא בלי חוכמות וחקירות כלל, רק בפשיטות גמורה, כי הפשיטות גבוהה מהכול".702 מנגד ניצב הרש"ז מלאדי, בעל "התניא", שסבר כי יש לחתור לשלמות הרמוניסטית על ידי שלוב בין האמונה האינטואיטיבית ובין ההשגה השכלית. השכל הוא כלי שאינו מרחיק את האדם מאמונה אלא מחזק ומברר אותה. השכלתנות החב"דית אינה זו של ההגות הפילוסופית; במובן מה היא דומה יותר לגישת רס"ג המשתמש בשכל ככלי לבירור האמונה הנשענת על הנבואה והמסורת. 

			תקופת החסידות מתאפיינת עם כן בגישות שונות הנעות על הציר שבין האמונה השכלית לאמונה האינטואיטיבית התמימה. מעניין כי אף שמקורם זהה, תורתו של רבי ישראל בעל שם טוב, כל חסידות הדגישה היבט מסוים. והיו שראו בשילוב בין השכל והאינטואיציה את השילוב הראוי.

			עד כאן סקרנו בקצרה את התפתחות מושג האמונה בהגות היהודית עד העת החדשה. צפינו בתמורות שהתחוללו במשמעותו, מההבנה המקראית דרך תקופת הנביאים ועד חתימת הגמרא. המאפיין תקופות אלו, שבהן אמונה מתייחסת לערכים של יושר נאמנות וצדק. הזיקה בין האדם לבורא היא טבעית, הנוכחות האלוקית ברורה ללא ספק, האלטרנטיבה לזיקה לבורא היא זיקה לישויות רוחניות אחרות, העבודה הזרה. הזיקה לבורא באה לידי ביטוי במחויבות לקיום מצוות, הפועל היוצא של הממד הנפשי בא לידי ביטוי בתפילה, בשירות ותשבחות. העיסוק הלוגי במציאות הבורא כמעט אינו קיים, הנוכחות האלוקית ברורה, באה לידי ביטוי במעמד הנבואה ובהתרחשות סביב הוויית בית המקדש. השאלות ששאל ההוגה התנ"כי היו מדוע, מה הסיבה להנהגה מסוימת, מהי הדרך הנכונה להתנהלות אמונית ומוסרית. שאלות על עצם מציאות הבורא או על הבנת ישותו פחות נשאלו, אם בכלל.

			ו. מגמות אובייקטיביות וסובייקטיביות ביחס להכרה ולחוויית האמונה

			ניתן להביט על ציר שכל־אמונה משתי נקודות מבט, הראשונה סוביקטיבית והשנייה אובייקטיבית. הראשונה בוחנת את המציאות "מבפנים", מתוך "עיני המתבונן", מתוך חשיבה שכלית, או בקוטב השני, מתוך אינטואיציה. הדרך השנייה היא התבוננות מ"בחוץ" על תהליך החשיבה והתבוננות מ"בחוץ" על חוויית האמונה. שני המבטים הנם כאמור על ציר שכל־אמונה.

			מבט מקיף על התמורות שחלו במונח האמונה מהתקופה המקראית ועד ימינו מראה מהלך שתחילתו בתפיסה המקראית, שבה לאמונה יש כאמור משמעות של ביטחון ויושר. ביטוי לתחושות הנוגעות לאמינותו של הבורא. הבורא ניצב מול האדם כהוויה שמציאותה ברורה אך היא מהווה ישות נפרדת שיש לפתח יחס נכון כלפיה. באופן עקרוני, המונחים המתארים את התחושות דומים למונחים במערכת יחסים "לעומתית" (בדומה למערכת יחסים עם בן־אנוש). מבנים דומים אנו מוצאים גם בתקופת המשנה והתלמוד. 

			שינוי משמעותי אנו מזהים בתקופת הראשונים (ימי הביניים), רס"ג ורמב"ם, כאשר הביטוי לאמונה נעשה מצד אחד מתוך מחויבות למסורת, כלשון ריה"ל, "דבר שנתברר לבני ישראל בראשונה על פי מראה עיניים, ואחרי כן נמסר לאיש מפי איש בקבלה הדומה למראה עיניים",703 ומן הצד האחר בירור שכלי־פילוסופי. כל הוגה והמשקל שנתן לכל מרכיב. כאן "נמתח" לראשונה הציר שבצדו האחד ניצב השכל ככלי לבירור האמונה, ומצדו האחר המסורת וההתגלות. הרגש הוא נספח פחות משמעותי, הוא כלי לעבודת ה' ולא אמצעי לבירור אמונה. 

			אצל רס"ג, ההיבט הרגשי מופיע בצורך ובמחויבות להודות ולשבח בתפילה כביטוי לאמונה או כהתפעלות שכלית מחוכמת הבורא. אצל הרמב"ם, גם בתקופה זו הבורא נבחן כישות "לעומתית" שהאדם, אחרי הקבלה המוחלטת של מציאותו, מכוח הנביאים ואחריהם מסורת הקבלה, מבקש להבין את דרכיו. הביטוי השכלי הוא החקירה הפילוסופית, הביטוי הרגשי הוא התפילה לשבח את הבורא על תאריו. הגישה האחרת של ריה"ל, המעדיפה את הקבלה התמימה, מעצימה את מסורת הקבלה הבנויה על מפגש בלתי אמצעי עם המציאות האלוקית על פני החקירה השכלית, הבאה לדעתו, כתרופה למצב שבו נחלשה האמונה במסורת. 

			העיסוק בחוויית האמונה מההיבט הנפשי־רגשי, מופיע בעיקר בתקופת החסידות, שם אנו מוצאים את מושג הדבקות כביטוי לשלמות אמונית. דבקות היא ביטוי של חוויית חיים אינטואיטיבית, מעבר לשכל ורגש; מציאות הבורא ממלאה את כל הבריאה (ממלא כל עלמין), האדם — מבנהו הפיזי והנפשי — הם ביטוי לעולמות האלוקיים, על כן על האדם להתבונן בנפשו ומתוך כך להגיע להבנת דרכי הבורא "בבחינת מבשרי אחזה אלוקה".704 

			בתנועת החסידות אנו מוצאים באופן מובחן יותר את קיומו של "הציר" העוסק בשאלת הדרך הראויה לבירור האמונה, כאשר בקוטב האחד שלו מונח השכל ככלי לבירור אמונה, והקוטב המנוגד מציב את האמונה האינטואיטיבית, ככלי בלעדי לעבודה. הזרם שטוען כי שלמות העבודה היא על ידי שימוש בבירור השכלי של דרכי גילוי הבורא, הוא משנת חב"ד, לעומתו, הקיצוניות השנייה, השוללת את הבירור השכלי בדרכי הנהגת הבורא, ושואפת לאמונה הבנויה על חוויית חיים, על אינטואיציה חזקה, רגשית ותמימה של מציאות הבורא, באה לידי ביטוי במשנת חסידות ברסלב. נקודת המבט בתקופה זו על מציאות הבורא היא "תמימה". במובן מסוים היא עוסקת בעיקר בחתירה של אדם להגיע לאמונה שלמה ולהתמודד עם הכוחות המתנגדים לה מבחינת יצריו של אדם.

			בעת החדשה, אנו עדים להיבט נוסף, ההתבוננות והבירור על עצם חוויית האמונה, בבחינת התבוננות אובייקטיבית. אם עד כה העיסוק היה בבירור השכלי או בפיתוח היחס ועד לחוויית הדבקות, הרי בעת החדשה הבירור נעשה ברובד הפילוסופי־שכלי, בחקירה והתבוננות חיצונית כביכול על עצם החוויה, כפי שנביא בהמשך בהתייחס למשנתם של הראי"ה והגרי"ד.

			ניתן להתבונן על המהלך כולו על פי יסוד "הנסירה"705 כפי שהוא מופיע בכתבי האר"י, באופן הקבלי, ובכתבי הראי"ה בהסבר הנפשי.706 לפי יסוד זה, המציאות האלוקית נמצאת בשלב הראשון במצב של חיבור אימננטי עם הבריאה, וחוויית הסובייקט כישות נפרדת היא חלשה. המציאות האלוקית נוכחת מכוח הנבואה. אורח החיים מושפע מנוכחות קיומית מתמדת של הממד הרוחני, מציאות הבורא או כוחות רוחניים אחרים המכונים עבודה זרה. 

			הפילוסופיה צומחת סמוך לתקופה שבה נפסקת הנבואה. העדר הנוכחות הבהירה משאיר מקום ואף מאלץ את האדם לבקש את הבורא הנעלם בעזרת הבירור השכלי. על כן בתקופת ימי הביניים האמונה בנויה על מסורת הקבלה ועל הבירור השכלי. ההתבוננות וחיפוש הבורא נעשית על ידי התבוננות החוצה "בעיניים פקוחות" על העולם ועל ההתרחשויות שבו, בשאיפה למצוא עוגנים שכליים למה שעבר במסורת ובקבלה. 

			מתקופת החסידות, ובמקביל אצל הפילוסופים, מתחילה התבונות פנימה לשכל ולנפש האנושית, במטרה לבחון את אופן דרכי החשיבה של השכל האנושי, יכולותיו ומגבלותיו. לעומת הפילוסופיה, החסידות מבקשת את קרבת אלוקים בתוך הנפש פנימה. הנוכחות האלוקית בנפש היא אימננטית, והשאלה שהחסידות מבקשת לברר היא כיצד החיבור לאלוקות שבאדם ייעשה במיטבו. הבירור והחקירה על טיבו של החיבור מנקודת הסובייקט נעשה בדורות האחרונים, האקזיסטנציאליזם העצים את "הנסירה", מעתה האדם מבקש את האמונה מתוך נפשו, אך שלא כבתקופת החסידות, הפעם כמי שמתבונן מבחוץ על הנפש, מבקש להבין את עצמו, את מניעיו, תחושותיו, חוויותיו. גם כאן אנו מוצאים תנועה בין גישות שונות — הגישה ההרמוניסטית של הראי"ה ולעומתה זו הרואה את החוויה האמונית דווקא בבדידות הקיומית האקזיסטנציאליסטית — אצל הרב סולבייצ'יק.707

			בתקופת המקרא, האמונה היא יחס אל הישות האלוקית. בימי הביניים, האמונה נעה על הציר שבין שכל למסורת ההתגלות. בתקופת החסידות, ההתבוננות היא פנימה אל הנפש, והציר הוא בין התבוננות שכלית ובין אמונה תמימה שמבקשת לחוות את מציאות הבורא בכל מקום ובכל זמן. במקביל, בפילוסופיה הכללית, חל מהלך שמנסה לתפוס, להגדיר ולהמשיג את האלוהות בשכל (שפינוזה) ועד להבנה כי משימה זו אינה אפשרית בעליל, על פי קאנט. בעת החדשה, ההתבוננות היא על עצם חוויית האמונה, והציר הוא שכל לעומת רגש, בירור שכלי של חוויית האמונה לעומת בירור רגשי או קיומי של החוויה.

			ערכתי סקירה תמציתית של הגישות לעמדת המאמין ביחס לאמונה, ובהמשך הצגתי את העמדות המרכזיות של מחשבת היהדות ביחס לאופן שבו ראוי המאמין להשיג ולגבש את אמונתו. מבוא זה מטרתו להבין את הרקע לחידושו של הראי"ה בסוגיה, אשר היא הגישה ההרמונית המשלבת והמאזנת. שלא כרבים מבין ההוגים שבחרו להדגיש היבט מסוים של האמונה, הראי"ה רואה באמונה הוויית חיים כוללת והרמונית, הבאה לידי ביטוי בכל כוחות הנפש. כל כוח מסוגל לזהות ולברר היבטים מסוימים של האמונה. טעות היא על פי הראי"ה להתייחס לתחום מסוים בלבד, שכן התמונה המתקבלת בעמדה שכזו תהיה תמיד חלקית וחסרה. זאת ועוד, הבנה מעמיקה של היכולות והסגולות של כל כוח בד בבד עם הכרת מגבלותיו, תביא להכרה בהירה יותר חפה מטעויות.

			ז. האמונה על פי משנת הראי"ה

			בהגותו של הראי"ה תופס מונח האמונה מקום מרכזי ביותר. בכוונתי לעמוד בפרק זה על מספר יסודות של המושג, כמבוא לחלק השני שיידון ביחס בין שכל לאמונה, כפי שבא לידי ביטוי בספר "אורות האמונה". על מנת לבחון משמעות הניתנת למונח, נכון לעיתים לבחון את הופכו,708 ובאופן זה תובחן המשמעות המדויקת יותר. אצל הראי"ה המושג ההופכי לאמונה הוא הספקנות.709 וכך הוא מנתח את העמדה הנפשית של בני דורו "הכופרים". 

			לאחר המהפכה הפילוסופית של קאנט באשר ליכולת ההשגה של בן אנוש בשאלת קיומו של בורא, מסיק קאנט כי לא ניתן להכריע בשאלה זו מבחינת הכלי השכלי. מסקנה הנובעת מתובנה זו היא כי אמונה וכפירה אינן שאלות הניתנות להכרעה שכלית, ואם כן, טוען הראי"ה, אין משמעות לכפירה כביטוי מתנגד לאמונה, ונותרה רק הספקנות. 

			אצל הראי"ה, אמונה היא ביטוי לחיים, היא מבטאת את עומק תחושת החיות של האדם, היא אינה לא שכל ולא רגש, היא חוויית החיים עצמם. כמובן, חוויה זו מתפרשת ומושגת בכלי הנפש השונים שכל, רגש, אינטואיציה, דמיון. החתירה להבנה שכלית של מציאות הבורא היא שאיפה שמביאה את האדם רק להתקרב אל הידיעה השלמה, אך לעולם לא יוכל לדעת את הדבר כשהוא לעצמו. 

			על מנת להדגיש את המרחק בין השגת האדם את הבורא ביחס לאמת המוחלטת, מסביר הראי"ה כי מבחינת השגת האדם ביחס לאמת המוחלטת, אין הבדל בין אמונה לכפירה. "לעומת האמת הא־לוהית העליונה אין הבדל בין אמונה לכפירה כלל. שתיהן אינן נותנות את האמת, אלא שהאמונה מתקרבת לדידין אל האמת והכפירה לשקר...".710 אילו עקרונות מלמד אותנו הראי"ה על האמונה?

			כאשר עוסקים במושגים מופשטים קשה יותר להגדירם. אפשרותנו לתאר מושגים אלה היא בעזרת התארים השוללים, כדרכו של הרמב"ם, או בעזרת משלים או דימויים. ניתן לתאר מושג מתוך האופן שהוא מתגלה במציאות ומתוך השלכותיו על החיים. האמונה היא מושג ראשוני ובסיסי, והראי"ה מסביר אותו בפסקאות רבות. כל פסקה מאירה היבט נוסף ויחד נבנית תמונה שמקרבת את המושג להבנה.

			מקורה של האמונה הוא במקור החיים: "אמונת ישראל נעוצה היא באין סוף שהוא למעלה מכל תוכן של אמונה". בתחום העליון אין כל אחיזה לרוח האנושית. הבחינה העליונה של סדר ההתגלות הא־להית בעולם במושגים הקבליים היא ספירת הכתר, וברום גובהה היא אינה בבחינת ידיעה עיונית אלא שאיפה לא־לוהים. מבחינת מבנה העולמות, מקורה של האמונה הוא מהמקום שמוגדר אין סוף, ביטוי שבא לתאר בחינה שאין לנו כל השגה לגבי מהותה. "הרצון הא־לוהי, בתור נשמת כל עולמים, שהוא יסוד כל טמיר ונעלם [...] הוא מחיה את אור האמונה ביקר טבעיותה האצילית בפנימיות הנשמה". 

			יש הקבלה בין מבנה העולמות למבנה הנפש, על כן האמונה מופיעה אצל האדם בבחינה הגבוהה של הנשמה, שהיא הצינור להופעת חיים זו של האמונה. לעומת בחינת הכתר, שבה נמצא המקור, הבחינה הראשונה שיש בה ניצוץ של השגה לאדם היא בבחינת החכמה, על כן במקום אחר הראי"ה מבאר כי מקור האמונה הוא בחכמה.

			שורש האמונה הוא בחכמה. מתוך שיש חכמה כמוסה בנשמה, שהיא מכירה על ידה בגודל האמת האלהית, אלא שאינו יכול להוציא אל הפועל את הפרטים, מתוך כך הוא מתקשר הרבה להאמין בהפרטים שהוא מרגיש בפנימיות לבבו, שהם הם מגלים את האמת הגדולה בכל האופנים שדרכה להגלות — במעשה, דיבור ומחשבה, ברגש, בדמיון, במזג ובנטיות נפשיות, ובמעוף.711 

			למדנו אם כן שמקור האמונה בחכמה, היא המושג הקבלי ספירת החכמה, ואליה מכוון הראי"ה שהיא השורש שממנו מתחילה ההשגה. כאמור, על פי הגישה החסידית, האדם בנוי בתבנית העולמות, וכך גם מבנהו הנפשי, ועל כן יש חכמה במבנה העולמות במעשה מרכבה ויש חכמה בנשמת האדם (האדם עולם קטן) על פי עקרון ההשתוות. מתוך כך ניתן ללמוד מהמושאים הנגלים על הנסתרים. אומנם הנשמה שייכת לממד הנסתר, אך מגילויה ניתן ללמוד על הפנימיות. 

			האמונה אינה תכונה נרכשת או נלמדת אלא היא "כושר אפריורי המוטבע ברוח האדם והמתייחס במיוחד אל האספקטים הלא רציונאליים של המציאות".712 כוח זה נותן מקום משמעותי גם לכוחות הלא רציונליים של האדם, "בנפש האדם נמצאת תכונת האמונה, ואנו רואים כי ממעמקי הנפש היא חודרת אלינו".713 

			האמונה, על פי הראי"ה, מחיה את עולם האידיאלים של האדם. האידיאלים אינם נובעים מחשבונות רציונליים ותכליתיים של האדם, הרוח הפנימית מונעת מאותו מקור נשמתי פנימי. "על פי הקשור בהארת האמונה, שהיא הארה כללית למעלה מכול הערכים, ובזה היא מבססת את הערכים כולם".714

			מהו אפיונה של האמונה? האם היא מחשבה, רגש, חוש, אינסטינקט? על פי הראי"ה היא אינה נכנסת להגדרות אלו, אך יש לה בגילוייה אפיונים שונים שבאים לידי ביטוי בכל אחד מהכוחות. "בכל ההשכלות הפילוסופיות האלוהיות הננו רואים רק הרחבה של הנקודה הפנימית של חוש האמונה, ויראת־שמים הברורה הטבעית...".715 

			לאחר שבפסקה שהובאה לעיל התייחס הראי"ה לאמונה כחכמה, בזו הקודמת הוא מתאר אותה כחוש. מדוע בוחר הראי"ה לתאר השגה זו כחוש? במה היא דומה יותר לעולם החושים מאשר לעולם ההכרות השכליות? היתרון של חוש על פני השכל הוא בוודאות הקיומית. באמצעות החוש חווה האדם את המציאות באופן ישיר ללא ספקות. הראי"ה מדבר על האמונה כעל בחינה מסוימת, כחוויה קיומית. יש אמצעי מהיר יותר מהחוש שעוד פחות זקוק לבקרה השכלית, האינסטינקט. הראי"ה מדמה במקום אחר את חוש האמונה לאינסטינקט שהוא כושר חיים בסיסי ביותר הקודם לצד השכלי ואפילו הרגשי.

			האינסטינקט הוא יותר מהיר ויותר מדויק מההכרה השכלית של האדם. ומעלת האדם היא, שיעלה את כל הכרותיו למרומי הצד העליון שבאינסטינקט, שמשם לקוחה היא הדייקנות והמהירות שלו. ביחש להנשגב העליון, בעלי אמונה אלהית באמת הם בעלי האינסטינקט היותר אמיץ...716

			יש באינסטינקט ממד ששייך לרבדים הבסיסיים של החיים, בחינה שקיימת עוד לפני ההופעה השכלית, הכוח המניע את החיים. מבחינה זו, יש לערך העליון של האמונה, שהוא למעלה מיכולת ההשגה, בבחינת חוויה של דבקות, קשר לבחינה הנמוכה של האמונה שהיא בבחינת אינסטינקט של כוח החיים.

			האמונה היא בבחינת הכוח המניע את החיים מהרובד הבסיסי ועד הבחינה העליונה של הדבקות. בבחינת "האמצע" שלה היא הכוח המניע ומחיה את הערכים ואת המוסר "האמונה הא־להית [...] מחיה בלשד פנימיותה את המוסר, את חיי החברה ואת חיי היחיד, כשם שהיא מחיה את כל העולמים כולם מראש ועד סוף".717 

			דווקא משום היותה הכוח המניע, כאשר מגמתו אינה מנווטת כראוי, כמו כל כוח בעל עוצמה, כוח האמונה יכול להופיע באופן הרסני. בכל מדרגה יש בחינה מתוקנת של האמונה ויש את הסיגים שעלולים למנוע את הופעתה השלמה. "כל מה שהדבר הוא יותר גבוהה, יותר ויותר הוא נמצא בטבע גס ובמצב שפל וירוד".718 ברובד הנמוך, הסיגים יכולים להתבטא באליליות, ברובד העליון, חוויית דבקות שאינה מאוזנת מלאה דמיונות שווא. כל בחינה במדרגות האמונה זקוקה לאיזון שנעשה על ידי השכל. השכל הוא אם כן האמצעי שאמור לנווט את העוצמות של כוח האמונה, ולתרגם את השגותיה להכרה אנושית, לעולם מושגים מוכר. 

			מה היחס בין אמונה, לפילוסופיה המייצגת את הצד השכלי הדיסקורסיבי? הראי"ה נותן את הבכורה ליסוד האמונה, היא מקור התוכן. הכרה השכלית תפקידה לסדר בשלב השני אחרי שלב ה"קליטה" את ההשגות ולהביאן להכרה המבוררת של האדם. 

			בכל ההשכלות וכל הפילוסופיות האלהיות הננו רואים רק הרחבה של הנקודה הפנימית של חוש האמונה, ויראת־שמים הברורה הטבעית, שכדי להרחיב את גבוליה, לפתח את הכח האצור בה, דרושים כל סעיפי הלימודים, בין המעשיים בין העיוניים, השכליים וההרגשיים. ע"כ בזאת תלויה היא ההצלחה של הלימודים, כשהם מקושרים יפה לנקודה החיה הפנימית הטבעית לנשמת האדם.719 

			פסקה זו היא פסקה מרכזית, היא מבררת כי כל ההשכלה והפילוסופיה מטרתן בירור, הרחבה והוצאה לפועל של הכמוס בנקודה הפנימית של האמונה. האמונה היא מהות הנושאת תוכן. השגת התוכן הכולי והמופשט על ידי השכל האנושי דורשת תהליך של "פירוק והרחבה" של הכוליות לבחינות מפורטות ומובחנות. מגבלה נוספת של הפילוסופיה היא חוסר המסוגלות שלה לגעת בפנימיותם של הדברים, וכמסקנתו של קאנט — את הדבר כשעצמו אין אפשרות להכיר — כך גם על פי הראי"ה.

			ההוויה הרוחנית כמו שהיא אי אפשר להכיר ע"י כלי חיפוש ומחקר, הדעה החקר השכלי, הפילוסופיה, מציינים רק את הסימנים החיצוניים של החיים, ואפילו בשעה שהם עוסקים בפנימיות של החיים, רואים הם רק את הצללים של החיים ולא את תוכיותם.

			יתרון נוסף של האמונה הוא היכולת של הראייה הכוללת שנמנעת מהפילוסופיה הקטגורית. ההכרה יודעת להתייחס לקטגוריות, למיין ולקטלג את היש. היכולת לראות את התמונה השלמה, איך כל מרכיב פרטי הוא חלק ממכלול, אין להכרה שכן אין באפשרותה להשיג באופן שלם. ראיית השלם היא היכולת של התפיסה של ההשגה האמונית.720

			על פי הראי"ה אין סתירה בין כוח האמונה לכוח השכלי, הניגוד בין האופן הבלתי אמצעי ובין השכל הדיסקורסיבי המדעי אינו מוחלט. "ההכרה הא־להית בעומק ובהירות תוכנה וההבחנה המדעית, בניתוח הכרת היש והכללי וסעיפיו, הן סותרות זו את זו סתירה סובייקטיבית, כשם שהן מאוחדות זו עם זו אחדות אובייקטיבית".721 "למראית עין" אנושית נראים שני התחומים כסותרים, אך ביסודם הם שני כלים לגילוי המציאות הנדרשים זה לזה. השכל הטבעי מסוגל לתפוס את המציאות מבחינה חיצונית בלבד; את האיך, את הרובד הפנימי, את הלמה, אין באפשרותו להשיג, הוא שייך לתחום הכושר האמוני.

			השגה מגיעה ממכלול כוחות הנפש של האדם. שימוש חלקי או מוגבל של כוחותיו של האדם, הרוחניים העליונים וכך גם אלה הקשורים להווייתו החומרית, יביא להכרת היש באופן שאינו מיטבי. הראי"ה מדגיש את הצורך בראייה של כלל ופרט וכלל. לאחר האנליזה, קרי הבירור של כל בחינה וכל קטגוריה, יש להכיל ראייה של סינתזה לפיה תתקבל תמונה שלמה יותר, שבה לכל ידיעה ומדע יש את מקומם המיוחד, ומתוך הראייה הכוללת תופיעה התמונה הבהירה של היש.722 

			ערכתי סקירה תמציתית של האופן שבו הראי"ה תופס את מושג האמונה. לא עסקנו באופני ההשגה השונים של חוש האמונה, מגבלות של חוש האמונה ובמערכת היחסים בין השכל ובין חוש האמונה. לכך מוקדש החלק השני. 

			לסיום הפרק הראשון אני מבקש להציג את גישתו של שמואל הוגו ברגמן לנושא השילוב הראוי בין שכל דיסקורסיבי לאמונה אינטואיטיבית. נראה לי כי גישתו, יש בה מן הדומה לגישתו המשלבת של הראי"ה. מעניינת העובדה כי שני ההוגים הגיעו למסקנות דומות אף כי כל אחד מהם דרכו שונה. 

			ח. הזולת כמודל למפגש ודאי המיוסד על אינטואיציה

			אפיינו עד כה שני תחומים, האחד נתפס כממשי, קונקרטי, מדיד ואוניברסלי, והשני אינטואיטיבי, אישי ומופשט לכאורה. האם ניתן לפגוש במציאות הכרה שאינה חיצונית דיסקורסיבית, אלא אימננטית פנימית, שמצד אחד אינה נתפסת כאינטואיציה גרידא אלא כחוויה ודאית, אוניברסלית, שיש בה כדי להבהיר את מושג האינטואיציה האמונית, באופן הנתפס גם על ידי השכל ההכרתי? האם קיימת הכרת מציאות ודאית בעלת ממד אוניברסלי, אף שהיא נובעת מתוך חוויה סובייקטיבית? נראה שברגמן מבקש לבחון הכרה זו בהתבוננות בחוויית הכרת האני את עצמו ואת זולתו.

			א. 	הכרת האני את עצמו ואת זולתו.

			ב. 	אופן הכרת ההכרה את עצמה וגבולות ההכרה.

			בסקירה שהבאנו בראשית המאמר, על אודות הגישות השונות של הפילוסופים ואנשי המדע בסוגיית האפשרות לבירור האמת, התייחסנו בעיקר לגישות הבוחנות את המציאות מתוך התבוננות חיצונית. התבוננות זו צופה בתופעות כבמושא חיצוני הנצפה על ידי הסובייקט. 

			נבחן עתה את הניסיונות לבחון את הסובייקט או את ההכרה עצמה. בפרק "האמת והממשות",723 מברר ש"ה ברגמן את ההתבוננויות השונות על האני עצמו. הוא יוצא מהתייחסותו של דקארט למציאות האני החושב, וטוען כי בנוגע לכל האובייקטים, המטרה היא בירור ממשותם באופן מקיף ומלא. 

			מטרה זו היא שאיפה דיסקורסיבית אין סופית, ולעומתה — ההכרה והוודאות המלאה של מציאות האני — כלולה בכל מחשבה. המחשבה של הוויית האני היא עצמה ההוויה. אצל האני אנו לומדים באופן בלתי אמצעי מהי ממשות. "הממשות של האני היא ראשונית, לא כמושא של הכרתנו וחקירתנו, לא מתוך ה'מה' נובעת הממשות, כי אם מתוך ה'מי' השואל 'מה'".724 יש כאן נקודת מגע בין האני לממשות על ידי המחשבה. מצאנו כי יש הכרת מציאות שאינה נובעת מהתבוננות אובייקטיבית, כי אם הכרה בחוויה סובייקטיבית.

			מה בנוגע למציאותו של הזולת, מהו האופן בו הכרתנו תופסת את קיומו? מובן הדבר שתורת ההכרה תתאמץ לתפוס את הזולת באותם הכלים בהם השתמשה בבחינת האובייקטים. אך השאלה שתישאל היא האם הנחת האתה אינה אלא בניין הנבנה מתוך האיכויות החושניות? 

			במבט ראשון ניתן לאפיין את הזולת באותם האפיונים הקטגוריים בהם נעזרנו בהכרת האובייקטים הטבעיים, האנלוגיה, ההיסק. בדרך זו בוחנים אנו את מכלול המידע המגיע אלינו, מצרפים את הפרטים ומגיעים למסקנה. על דרך זו של בירור מציאות הזולת, הקשו ההוגים וטענו כי ההיקש מתאים רק למקרה שבו המתבונן יודע מראש על קיומם של פרטים רבים, כגון מין החתולים, ואם למד את התנהגות הפרט הבודד, אזי כאשר ייתקל בפרט שאפיוניו יהיו דומים ידע שמדובר בחתול. 

			ואולם, מקשים השוללים, "הרי בנוגע לזולת אין לנו אלא את הוודאות של קיומנו אנו, ומה שאנו מבקשים לבחון הוא את מציאות הזולת השונה לכאורה, ועל כן אין היסק נותן מענה למבוקשנו".725 בסופו של בירור מגיע ברגמן למסקנה כי מציאותו של הזולת אף היא מגיעה אל הכרתנו באופן בלתי אמצעי.726

			חוויית החיים של האני וחוויית המפגש עם הזולת שונה מהאופן שאנו בוחנים עצמים שמחוץ לנו. בדרך זו בוחן ברגמן את מציאות תחושת השייכות החברתית — "כל יצור חופשי אינו בא לידי הכרת עצמו מבלי שיבוא באותו זמן גם לידי הכרת יצורים אחרים הדומים לו. לכן אין האני יכול לראות את עצמו כדעת שלמה, אלא כנקודה אחת בממלכת הדעות. הדעת היא בתוך עצמה ובשורשה הפנימי לא יחיד אלא מערכת מלוכדת של תבונות".727 

			העולה מן הדברים הוא כי יש שני אופנים בהם ההכרה תופסת את המציאות. הבחינה המדעית של המציאות שנעשית מתוך ההתבוננות עליה כמושא חיצוני, והאופן הנוסף להכרת המציאות הוא אופן החוויה הבלתי אמצעית. אופן הכרה זה מאופיין בחוויה פנימית של הכרה שיש שבה ודאות גדולה אף יותר מהוודאות הנובעת מתהליך "ההעצמה" המדעי.728 

			יש לנו אם כן פתח חשוב לבוא בו אל המסקנה כי החוויה הפנימית היא אמצעי לא פחות ודאי, ואלי אף יותר, מההתבוננות החיצונית הדיסקורסיבית לבירור האמת. מכאן, לאפשרות ההבנה כי ההכרה בחוויית האמונה שבה דנים הראי"ה וגם ברגמן, היא דרך משמעותית לבירור האמת. יוצא מדברינו כי גם ברגמן כאמור הגיעו למסקנה כי תמונת האמת מצטיירת בתודעתנו באמצעות שתי הבחינות, המדעית החיצונית והחווייתית הפנימית, במקביל לשתי הבחינות שמביא הראי"ה, השכלית והאמונית.

			בפרק האחרון של ספרו של ברגמן, "על גבולות הדעת", דן המחבר בתחומים בהם יכולותינו להכרת האמת מוגבלות מראש.

			א. אי התאמה בין הדברים ובין מושגינו על הדברים — לוק טוען כי ידיעתנו אינה עוברת את תחום המושגים שיש לנו. היכולת שלנו לברר את המציאות תלויה בכמות אבני הבניין של תודעתנו. ניתן להוסיף מתוך לימוד את כמות אבני הבניין אך הן תמיד יישארו מוגבלות. 

			הדבר נובע ממוגבלותם של חושינו מבחינה פיזיולוגית, יכולת קליטתם את המציאות מוגבלת רק לתחומים מוגבלים מבחינה פיזיקלית. יותר מכך, גם אילו הייתה מוסרת מהם מגבלה זו, עדיין לא היה באפשרותנו לגלות את מהות העצם אלא רק את תכונותיו החיצוניות. אין ביכולתנו לענות על השאלה מדוע כך בנויים הדברים אלא רק כיצד הדברים בנויים.

			ב. חוסר מעבר הגיוני מחוקים כלליים אל עובדות פרטיות — חוסר יכולתנו להבין את מהותם של הדברים מאלץ אותנו ללמוד עליהם בדרך אינדוקטיבית. מגבלה נוספת היא שגם כאשר אנו יודעים את החוק הכללי, אין אנו מבינים את המקרים הפרטיים הנגזרים ממנו. מדוע רתיחת המים מתרחשת דווקא ב־100 מעלות ולא ב־110 או מדוע כוח הגרביטציה מושך בתאוצה של 9.8 מטרים בשנייה ולא בערך אחר? זו היא מקריות לכאורה של החוק הפרטי הנגזר מהחוקיות הכללית. גם כאן, על מנת להבין קשרים אלו אנו חייבים להכיר את מהות הדברים ולא רק את תכונותיהם. פיכטה השתדל להוכיח שזה הוא הגבול הקיצוני של הדעת, להבין שאין אנו יכולים להבין את העובדתיות של הניסיון.729

			שתי מגבלות אלו נובעות מחוסר יכולתנו להכיר את מהותם של הדברים. אנו יכולים לשאוף לתת את התשובה "איך" אבל על ה"למה" אין באפשרותנו לענות. הראי"ה טוען כי תחום זה של הכרת המציאות שייך לבחינה של "חכמת שלמה" — החיבור בין המבנה הפיזי ובין המהות התכליתית של המציאות הוא עניינה של חכמה מיוחדת זו, המשלבת את העולם הנגלה עם העולם הנסתר. חכמה זו ניתנת לאדם דרך ה"הצינור" האמוני.

			מגבלה נוספת שמביא ברגמן, היא מוגבלותה של הדעת לדעת את עצמה. הכרתנו המדעית מצריכה התבוננות מרחוק על המושא על מנת להכירו, כיצד תוכל ההכרה להכיר את עצמה? אם תרצה להשתמש באותה המתודה, יהיה עלינו להתבונן על עצמה ממרחק, ואולם אזי היא לא תבחן את חוויית ההכרה (הדבר ידוע מחכמת הנפש, אין אנו יכולים להסתכל על עצמנו בשעה שאנו נתונים לפעולה נפשית, כעס, אהבה וכו').

			ביקשתי במהלך שהבאתי להראות את המתח והדינמיקה בין המיסטיקה והריאליזם, בין האינטואיציה והשכל הדיסקורסיבי. השתדלתי להראות כי במהלך ההתפתחות של מושג האמונה חלו בו תמורות שנעו על הציר שכל־אינטואיציה והשילובים ביניהם. ניתן אולי ללמוד מכך כי כל גורם בפני עצמו הוא חסר "ומבקש" את השלמתו של חברו. אינני יכול להצביע על מהלך "היגליאני" של תזה־אנטיתזה־סינתזה, ביחס למוקדים של שכל ואינטואיציה, אך ניתן לראות שבתקופות מסוימות מתחזקת גישה אחת ביחס לאחרת. 

			הראי"ה קובע כי לא ניתן להגיע לבירור מיטבי ללא שני האמצעים. החלק השני של החיבור, עוסק במפגש המשלים של השכל והאמונה, והצורך בשילוב המאוזן ביניהם. רק שימוש מיטבי ומאוזן יביא לבניית תמונת מציאות אופטימלית. על מנת להיות ממוקד בקווי מתאר של גבולות הדיון, צמצמתי את התייחסותי למקורות מהחיבור "אורות האמונה" שעריכתו קיבלה את הסכמת הראי"ה.

			ט.	יסודות הגישה המשלבת כפי שהם באים לידי ביטוי אצל  שמואל הוגו ברגמן

			במהלך הפרקים השתדלתי להראות כי ניתן למצוא הגישה המשלבת את הכלי השכלי והכלי האינטואיטיבי האמוני גם אצל הוגים נוספים, וייחודו של הראי"ה בכך שהוא מבקש להציג גישה זו כשיטה הכרחית. נראה כי גם שמואל הוגו ברגמן מכיר בצורך לשתי נקודות המבט. 

			דב שוורץ, במאמרו "הזיקה של שמואל הוגו ברגמן למשנת הרב",730 דן ביחס בין ההוגים. "הנחת היסוד של ברגמן היא: 'להבנה מעמיקה ולתחושת המציאות, אין די בתבונה האנושית, נדרש אלמנט נוסף שישלים את החשיבה המושגית'... ברם אליבא דברגמן, טעות חמורה תהיה לזהות את הפילוסופיה של הדת עם מערכת הוכחות הגיוניות". ובמאמר אחר מדגיש ברגמן יסוד זה: "ע"י הרפלקסיה, ההוכחות, אין אנו יכולים לחדור אל המציאות. ההוכחה אינה אמצעי העלול לתפוס את הממשות".731 הפיגום הנוסף הוא האמונה, ויתר על כן — "האמונה הבלתי אמצעית, שמרכיביה ויסודותיה, החוויה הדתית".732 

			על פי ברגמן, יש נחיצות לדיסציפלינה נוספת מלבד השכל הדיסקורסיבי, דיסציפלינה "המתנשאת מעל הפילוסופיה על מנת להשיג את הראיה הבלתי אמצעית של המציאות. והעובדה: השערות מטפיזיות חדשות, לא יתרמו לפתרון הבעיה הדורשת שינוי באני. שינוי זה יתבטא בפניה ל'אני' הגדול ומשמעותו דרישת א־לוהים".733 ובהמשך "אין למצוא כאן שלילתה של המחשבה הפילוסופית. להיפך, חשיבות עליונה נודעת לה אך יש להציב מולה את האמונה, כעמיתה משלימה". 

			ההיכרות של הראי"ה עם הוגו ברגמן נעשתה בשנת 1924 עת עברו לגור בשכנות לראי"ה ד"ר אלברט טיכו ורעייתו אנה הציירת. מאחר שביתם היה מקום מפגש לאליטה הספרותית, תרבותית, האינטלקטואלית, ההיכרות עמם הרחיבה את חוג מכריו של הראי"ה. בין באי ביתם היה שמואל הוגו ברגמן, פילוסוף שהיה ספרן בבית הספרים הלאומי. ברגמן הושפע בצעירותו מבובר, ועם השנים משנרקמה בין השניים ידידות, השאיל ברגמן לראי"ה ספרים נדירים.734 

			שוורץ מזהה אצל ברגמן הבנה כי יש צורך בשתי נקודות המבט, השכלית והאמונית, כדרכו של הראי"ה. האם ברגמן אימץ את דרכו של הראי"ה או שגישה זו היא פרי הגותו? לשאלה זו נדרשו שוורץ במאמרו הנ"ל ומוניץ בעבודת המסטר שלו.735 שוורץ טוען כי גישתו של ברגמן מיוסדת על העיקרון ש"הראיה המושלמת מושגת ע"י אחדות המכילה בתוכה ניגודים/ שוורץ טוען כי ברגמן מצא אצל הראי"ה את אותה נוסחה שקבע הוא לעצמו כאמת מוחלטת, "האחדות הצומחת מתוך הניגודים בלא שהללו יימוגו בפניה",736 כלומר עקרונות אלו של ברגמן הינם פרי הגותו, הם תולדה של תפיסת עולם אותה בנה מתוך ראייה כוללת ומקיפה. כתבי הראי"ה משמשים כ"תנא דמסייע" לדרכו שלו. 

			מוניץ אף הוא מזהה עקרונות דומים בנושא אחדות ההפכים של ברגמן, ביחס לאלו של הראי"ה, אך דוחה את ההנחה שיסודות אלו אימץ ברגמן מתוך כתבי הראי"ה. מוניץ מראה כי ברגמן, שעלה לארץ בשנת 1920, לא נפגש למעשה עם הראי"ה עד 1935 (שנת פטירתו של הראי"ה). רק ב־1948 יש התייחסות משמעותית של ברגמן לכתבי הראי"ה. בשנים 1962-1948 ברגמן מפרסם כעשרים מאמרים על כתבי הראי"ה.737 

			מוניץ טוען כי יש נושאים שבהם מתייחס ברגמן לכתבי הראי"ה כמי שהשפיעו על הגותו, אך נושא אחדות ההפכים אינו אחד מהם. מוניץ מזהה את המקור המשמעותי לגישתו של ברגמן בשיטתו של ניקולאוס קוזאנוס.738 העולה מדברים אלו כי הגישה לפיה על מנת להכיר את היש אנו זקוקים לשני מקורות, השכל הדיסקורסיבי ו"חוש" האמונה, היא גישה פרי הגותו של ברגמן עצמו. אף כי הראי"ה קדם לברגמן בכתיבת הדברים, נראה כי ברגמן נתוודע אליהם אחרי שמשנתו כבר הייתה בידו. יש בעובדה זו תמיכה מעניינת לגישתו של הראי"ה, בכך שגם איש שיסודות הגותו הם הפילוסופיה הכללית, הגיע למסקנות דומות לאלו של הראי"ה, שיסודות הגותו הם כתבי הקודש והקבלה. 

					689	שוורץ, דב, אמונה ותבונה, ירושלים תשס"א. עמ' 23.

				
				
					690	אבינועם רוזנק, הגיונות במחשבת ישראל בעקבות שעוריו של אביעזר רביצקי, ירושלים תשע"ה, עמ' 46, על פי שיעורים שנתן פרופ' רביצקי ועריכתם נעשתה לעיניו על ידי רוזנק (מבוא). 

				
				
					691	רס"ג, אמונות ודעות, הקדמה ג.

				
				
					692	שם, עמ' 64. 

				
				
					693	רמב"ם, מו"נ, חלק א, פרק נ, מהדורת ר' יוסף קאפח, ירושלים תשל"ז, וראה הערתו שם: '"אעתתקאד'... ואין לתרגם 'אמונה' כי אמונה היא השקפה התפושה בידי האדם במסורת וללא ידיעה יסודית..". 

				
				
					694	רס"ג, אמונות ודעות, הקדמה, קטע ד, ירושלים תש"ל.

				
				
					695	רוזנק, אבינועם, הגיונות במחשבת ישראל בעקבות שעוריו של אביעזר רביצקי, ירושלים תשע"ה, עמ' 108-104, וכן 148-123, ראה אריכות בנושא עמדתו של הרמב"ם על פי שיעוריו של רביצקי. 

				
				
					696	רמב"ם, יסודי התורה א.

				
				
					697	רוזנק, אבינועם, שם, עמ' 124 בהתייחס למו"נ חלק ב פרק ל"ב.

				
				
					698	אורות האמונה, עמ' 88. במאמר מיוחד שכותב הראי"ה כנגד מאמרו של ר' זאב יעבץ מוכיח הראי"ה שהרמב"ם שלא כמו הפילוסופים בעלי השכלתנות הטהורה.

				
				
					699	כוזרי, מאמר חמישי, א (מהדורת הרב קאפח).

				
				
					700	הכוזרי, מאמר חמישי, עח. 

				
				
					701	הכוזרי, מאמר רביעי, עמ' קעד (מהדורת אבן שמואל). 

				
				
					702	ליקוטי מוהר"ן, תנינא ה'.

				
				
					703	הכוזרי, מהדורת אבן שמואל, עמ' יב.

				
				
					704	איוב יט, כו.

				
				
					705	האר"י, עץ חיים, שער הכללים, פרק יג.

				
				
					706	שמונה קבצים, קובץ א, שכה.

				
				
					707	סולובייצ'יק, יוסף דב הלוי, 'איש האמונה הבודד', ירושלים תשכ"ח, עמ' 10-9. 

						"אין כוונתו של החיבור זה לדון בבעיה עתיקת היומין של אמונה ושכל... האדם המאמין אשר חווייתו הדתית עמוסה מאבקים פנימיים וסתירות הפוסח על שני הסעיפים מן דבקות בא־להים ובין ייאוש שעה שנעזב ע"י א־להים... אני בודד מפני שבדרכי הצנועה והבלתי מושלמת אני איש אמונה אשר לדידו להיות פירושו להאמין". 

				
				
					708	מהר"ל מפראג, "נצח ישראל", פרק א "הדבר הטוב נודע מהופכו ידיעה אמיתית".

				
				
					709	בן נון יואל, 'אמונה מול הפכיה', בתוך 'על האמונה', ירושלים: תשס"ה, עמ' 210-228.

				
				
					710	שמונה קבצים, קובץ ב, קכ.

				
				
					711	שמונה קבצים, קובץ א, תתמט.

				
				
					712	בן שלמה, "אמונה בתורת הראי"ה קוק", בתוך: מ' הלברטל, ד' קורצווייל, א' שגיא (עורכים), על האמונה: עיונים במושג האמונה, ובתולדותיו במסורת היהודית, ירושלים תשס"ה, עמ' 391-390.

				
				
					713	מאמרי הראי"ה, עמ' 486.

				
				
					714	אורות, עמ' קכה.

				
				
					715	אורות האמונה, עמ' 95.

				
				
					716	שמונה קבצים, קובץ ב, מג.

				
				
					717	מוסר הקודש, עמ' קז.

				
				
					718	מאמרי הראי"ה, עמ' 492.

				
				
					719	אורות האמונה, עמ' 95.

				
				
					720	אורות הקודש, א, עמ' מז.

				
				
					721	שם, שם.

				
				
					722	אורות הקודש, איחוד ההלכה והאגדה, חלק א, עמוד כה.

				
				
					723	ברגמן, שמואל הוגו, מבוא לתורת ההכרה, ירושלים תשנ"א, עמ' 261-242..

				
				
					724	שם, עמ' 243.

				
				
					725	שם, עמ' 252; ברגמן מביא גישה נוספת המציעה הסבר למציאות האני תורת "ההתמזגות", שגם עליה מקשה ושולל. עיין שם, שם.

				
				
					726	שם, עמ' 256.

				
				
					727	פיכטה, מובא שם, עמ' 258.

				
				
					728	שהוא, כאמור, גם לפי קאנט שאיפה מתמשכת לקראת ודאות שלמה.

				
				
					729	מובא שם, עמ' 270.

				
				
					730	שוורץ, דב, "הזיקה של שמואל הוגו ברגמן למשנת הרב", בתוך: סיני (כרך צז), ירושלים תשמ"ה, עמ' רכה-רל. 

				
				
					731	ברגמן, ש"ה, "הוגים ומאמינים", הפילוסופיה של הדת, עמ' 14.

				
				
					732	שם, עמ' 15.

				
				
					733	שוורץ, דב, שם, ע"פ ברגמן שם, עמ' 30-29. 

				
				
					734	מירסקי, יהודה, הרב קוק: מבט חדש, עמ' 209.

				
				
					735	מוניץ, מאיר, "אחדות הניגודים בין הרב אי"ה קוק לפרופ' ש"ה ברגמן", עבודה לשם קבלת תואר מוסמך, בר אילן תשס"ג.

				
				
					736	שוורץ, דב, שם, עמ' רכח.

				
				
					737	מוניץ, מאיר, שם, עמ' 47.

				
				
					738	ברגמן, ש"ה, 'על ניקולאוס קוזאנוס', עיון יב, תשכ"א, עמ' 26-1. נכלל גם ב: ברגמן, אנשים ודרכים, ירושלים תשכ"ז, עמ' 80-51. 

				
			

		
	
			פרק שלישי

			הפילוסופיה הישראלית על פי הראי"ה

			התגשמות אותו האומץ והגודל בחיים, והמשכתם של חיי הרצון שהם בעצמם נוזלים ממקור קדומים, מחיי כל עולמים וממקורי כל מקורותיהם, עד עומק היסוד של חיי המעשה החברה והתרבות, ולמצוא ע"י תורה בלתי פוסקת זו את כל עומק האמת את כל התנחומים והגבורה, זאת היא הפילוסופיה הישראלית, העומדת על המפתן שבין החול, ובין הופעת הקודש, חוכמתו של שלמה... (אורות האמונה, עמ' 92).

			א.	אמונה ושכל: הגישה המשלבת כפי שהיא באה לידי ביטוי  ב"אורות אמונה"

			בחלק הראשון הצגתי את הגישה השכלית־דיסקורסיבית לבירור היש, ולעומתה את הגישה האמונית־אינטואיטיבית. בחלק השני אציג את דרכו של הראי"ה המניחה כי יש צורך בשני הכלים הללו על מנת להגיע לתמונת מציאות מיטבית, ונוסף על כך — המפתח למיטביות נמצא באיזון הנכון שבין הכלים. 

			כאמור ניתן היה לאפיין את משנתו של כל אחד מההוגים באפיון מציאותי או באפיון אידיאליסטי. החל מאריסטו הריאליסט ולמולו אפלטון האידיאליסט כמעט כל אחד מההוגים שבאו אחריהם ימצא עצמו תחת אחת משתי הקטגוריות. רבים מההוגים הריאליסטים, כאשר הגיעו למבוי סתום בסוגיות מסוימות, נדרשו להשתמש בטיעונים מטפיזיים. הוגים מעטים מאוד התייחסו לאמת באופן הרמוני המשלב את שני התחומים, הריאליסטי והמטפיזי־רוחני, כתחומים משלימים. 

			הראי"ה מתבונן במציאות דרך הפרספקטיבה של "אלו ואלו דברי אמת". אלא שלכל גישה יש "תוך וקליפה", פרי וסיגים, אותם יש לברר. יש היררכיה של חשיבות אותה יש לאפיין ויש מערכת של יחסי גומלין, שבמידה וייושמו כראוי יביאו לבירור האמת, ובמידה שלא, יביאו לטשטושה.

			בשלב הראשון של הפרק אביא את אפיונה של כל גישה ככלי להשגת היש, על פי הראי"ה, את יתרונותיה וחסרונותיה, בהמשך לכך אעסוק בניסיון לאפיין את עקרונות האיזון בין תחומים אלה על פי משנת הראי"ה. כאמור, את הדיון הרחב בסוגיה ואת המופיע במקורות רבים צמצמתי לפסקאות המופיעות בליקוט "אורות האמונה", שכפי שכתבתי נערך על ידי הרב משה גורביץ, תלמידו של הראי"ה, עוד בחייו, ויותר מכך רובו של החיבור נערך לעיני הרב ובהנחייתו. החלק השני, מטרתו להדגים את עקרון האיזון כפי שהוא בא לידי ביטוי באחת הסוגיות המרכזיות, השילוב המיטבי בין שכל לאמונה.

			פרק ראשון — הגישה המשלבת על פי הראי"ה, יעסוק בעמדה העקרונית של הראי"ה, המוצאת בשילוב שבין התחומים שכל ואמונה, הכרח הגותי. במהלכו יובאו דברי הראי"ה על הרקע ההיסטורי לצמיחת שני הענפים של ההגות האנושית וכיצד הענפים מוצאים את ביטויים בדרכם ההגותית של שני עמודי המחשבה הישראלית — הרמב"ם והרמב"ן.

			פרק שני — יבחן את מאפייני האמונה, מקורה, האופנים שבהם היא נובעת באדם, הצטרכותה לכלי השכלי על מנת לאפשר את הופעתה בעולם ולזכך אותה מסיגיה.

			פרק שלישי — יבחן את מאפייני השכל האנושי, מגבלותיו, ואופני השימוש הנכון בו.

			פרק רביעי — יעסוק בפילוסופיה הישראלית שעניינה השילוב הנכון והמאוזן בין הבחינות.

			ב. אמונה ושכל: הגישה המשלבת של הראי"ה

			התפיסה האמונית של הראי"ה מבוססת על תורת הכרה הרמונית כללית. האמונה היא המפגש של הנפש על מכלול כוחותיה, שכל, רגש, דמיון, אינסטינקט — עם ההוויה. הידיעה הבהירה אינה פועל יוצא של חשיבה רציונלית בלבד. אדרבה, עמדתו של הראי"ה היא כי הכרת המציאות כפי שהיא נתפסת על פי השכל הרציונלי היא מוגבלת ומצומצמת ביחס לכוח התפיסה האינטואיטיבית. עם זאת, מדגיש הראי"ה כי לא ניתן להגיע לבירור מיטבי של היש על שתי בחינותיו ללא הכוח השכלי על מדרגותיו ובחינותיו העליונות המקושרות לתחום השגות רוחניות ולצרפם יחד עם בחינות השכל המבארות, מבקרות ומיישמות. 

			לפעמים יש חסרון באמונה צרופה, מפני שאינה יודעת לבסס את המחשבה על יסודות של כול המדרגות התחתונות שבנפש האדם שהם נמצאים בטבע הבשר ובנטיית הדמיון, ואפילו בתכונת ההזיה של האדם. שהכל צריך להתפרנס מהמחשבה המקפת, כל דבר לפי ערכו [...] ואין תקנה לשלומו של היחיד ושל הציבור כי אם באמונה חיה, הכוללת כול, שצרופה יהיה רק בתכונת השכלה העליונה שלה, אבל הדמיון וההתפעלות הרגש והטעם הגופני, העריגה וכמהון הבשר, גם הם לא יחסרו, אלא שהכל יהיה מונהג תחת שלטון הדעת המזוקקת העליונה, שיש בה אור השכל הצלול, ועוד מה שיותר מזוכך ממנו, על פי סוד ה' ליראיו.739 

			בפסקה זו מבהיר הראי"ה את קדימותו של כוח האמונה אך בד בבד מדגיש את הצורך בשימוש מיטבי בכל כוחות הנפש. הכוח השכלי הוא הכרחי, ובלעדיו גם האמונה הצרופה תופיע באופן שגוי.

			מהי אם כן הדרך המיטבית להכרת היש? הראי"ה מנחה אותנו באמצעות הצגת גישה כוללת שמשרטטת את מציאת האיזון הנכון בין מרכיבי ההכרה השונים (אף שלעיתים הם נראים כמנוגדים) — היחס בין השכל הרציונלי לאמונה האינטואיטיבית, בין שכל לרגש, היחס בין מסורת לחידוש ואפילו היחס בין אמונה לכפירה. 

			בכל אחד מצדדי המציאות המנוגדים מחפש הראי"ה את התוכן המזוקק ומברר מה הם סיגיו. מה המשקל שיש לתת לכל חלק בהקשר המתאים, מבחינת הדירוג ומעלת החשיבות. יש יתרון להכרה השכלית באשר היא מפותחת יותר, אך לעומת זאת באי רציונליות "נחשפות השכבות העמוקות והחיוניות ביותר של הרוח",740 שהן המקור, "הדחיפה הטבעית לכל המפעלים והתנועות בעוז ואומץ".741 

			ג. הרקע ההיסטורי לגישות השכל והאמונה

			הראי"ה מסביר את הרקע ההיסטורי להופעת שני הכלים להשגת היש השכלי והאינטואיטיבי. 

			בחכמת העולם, עד השפעתו של אריסטו, הייתה החזיוניות הפנימית מתגברת יותר מהתכונה המושכלת על־פי הערכים החיצונים, שהעלה אפלטון את התכונה ההיא לצורה משוכללת. אותו הליח של הנבואה שבישראל עדיין היה קיים, וכעין טיבו הייתה התייצרותה של בינת האדם החילונית. בנטיית הצדדים היה יצרא דעבודה זרה מתפרנס ממנה, ובקדושה, גדלות הנשמה בפנימיותה, ושיגוב האמונה בתוכן החיים. 

			הפסקת רוח הקודש הנבואית מישראל בססה בצורה החלונית את המעמד של התגברותה של הרציונאליות וערכי ההרגשה. נסתם השביל העליון אשר למהלך הרוח. לא יכלה החכמה היונית המאוחרת להתפשט על כל המילוי הרוחני. יסוד קדמות העולם שלה הונח ברפיון גם מצד המשקל ההגיוני, והופעתו של הרמב"ם לברר תוכן חולשה זו, בעת שעל ידו באה השפעה אריסטאית לתוך מחנה ישראל, היא דוקא פלסה את הנתיב לערך האמונה היותר עליון, לשלוט על כל ערכי החיים הפנימיים. 

			אין להביט על הערך הכמותי של המחשבה הזאת, בדבר המסירה של שאלת קדמות העולם וחידושו אל המסורת האמונית, לגבי יתר הרעיונות ההגיוניות שבמדת החכמה היונית האריסטואית נמדדו, העיקר הוא כאן התוכן האיכותי. וזה הבדק שבחילוניותה של ההשפעה היונית, שלא תוכל לגשת אל הקודש העליון, לבסס השקפת עולם שלמה על פיה בישראל, הצילה ותציל את היסוד העליון מלהיות נטמע בין העמים. 

			והסוקרים הפנימיים החדשים, חושבים את נטייתו האפלטונית של הרמב"ם לדבר מיוחד, מתוך אספקלריתו ההגיונית. והאמת היא שלא ההגיון שלו הביא אותו בחיוב לידי כך, אלא שהניח שביל פנוי לזאת ועל־ידי השביל הזה, לא רק הופעתו של אפלטון באה, כי־אם הופעת הקודש של הנבואה ועומק האמונה חדרה אליו בטהרתה, ומתוך שסקירתו הפנימית של אפלטון היא יותר קרובה לאורחא דמהימנותא, נראין הדברים שיש בתוכנו ההגיוני זרם אפלטוני ובאמת רוח ד' דובר בו, ותורת אלהי ישראל בלבבו, לא תמעד אשוריו.742

			הראי"ה מתאר את התקופות קודם אריסטו כתקופות שבהן הייתה "החזיוניות הפנימית מתגברת יותר מהתכונה המושכלת". יש התבוננות רציונלית, חיצונית, שמתבססת מתקופתו של אריסטו, ויש התבוננות והבנת המציאות מתוך ראייה פנימית. הראייה הפנימית מניחה כי קיימת מציאות רוחנית הקודמת למציאות הטבעית. 

			התבוננות ריאליסטית על המציאות צומחת דווקא בתקופה שבה דועכת הופעת רוח הנבואה. כל זמן שרוח ההופעה הפנימית קיים בעולם, יש חיבור של ודאות אל מקור ההשראה, וממילא הרציונליות, הרואה במציאות הגשמית את המופע העיקרי של האמת, אינה באה לידי ביטוי, בבחינת "שרגא בטיהרא" ביחס לאור הוודאות של הנבואה. 

			בסוף תקופת הנבואה, כאשר יורד "חושך" על העולם, המקור להופעת התוכן הפנימי, הוודאי, העליון, חדל להופיע, והאדם מפתח את חושיו האחרים שהיו מנוונים עד כה, בדומה לפקח שנתעוור שעד כה לא נדרש להשתמש בחוש המישוש מפני עוצמתו של חוש הראייה. מי שהושפע משארית "ליח הנבואה", על פי הראי"ה הוא אפלטון, שפיתח גישה של התבוננות פנימית בתפיסת האידאות שלו, לכלל הבנה וציור כולל של המציאות על בחינותיה השונות. הראי"ה מדגיש כי גישה זו יכולה הייתה להתבסס שכן עדיין היה "ליח של הנבואה" בישראל, כלומר המעבר בין התקופות אינו דיכוטומי, יש שלב של דמדומים לפני השקיעה, ובשלב הדמדומים מופיעה משנתו של אפלטון.

			משעה שפסקה רוח הנבואה, התבססה הגישה הבוחנת את המציאות במשקפיים רציונליות. גישה זו, טוען הרב קוק, לא הייתה מסוגלת לברר את האמת בשאלות מהותיות כמו קדמות העולם. הרמב"ם, שהתמודד עם שאלה זו בספרו מורה נבוכים, הכריע על פי המסורת האמונית ובכך ניתן משקל יתר למסורת ביחס לבירור השכלי, תחום הגות חיים שלא היה בידי הפילוסופים היווניים.743 הטענה, לפיה מה שהכריע את הכף (בשאלת קדמות העולם) אצל הרמב"ם הייתה נטייתו האפלטונית, בטעות יסודה שכן הכרעתו של הרמב"ם נבעה לדברי הראי"ה מתוך המבט והתובנה האמונית, ועל פי דבריו, רוח הגות זו היא שגם השפיעה על אפלטון. הרמב"ם מייצג אם כן את ההוגה הרציונליסט שהשאיר "שביל פנוי לזאת, וע"י השביל הזה לא רק הופעתו של אפלטון באה כ"א הופעת הקודש של נבואה ועומק האמונה חדרה אליו". 

			לצידו, מי שמייצג במחנה ישראל את הגישה הפנימית הוא הרמב"ן, וכך כותב הראי"ה:

			שני פרנסים טובים עמדו לישראל, שניהם מלאים ברכת ד' בתורה חכמה, גדולה קדושה, צדק ומשרים, וחמושים ברוח אדיר לעבוד עבודת הקודש, לישר דרכים במסילת התורה והאמונה: הרמב"ם והרמב"ן. שניהם כללו בתוכם את כל אוצר החיים אשר לישראל ולאדם, לפי היכולת האנושי, ולפי הערכים האפשריים להתגלות ברוח היותר ער ויותר נאור. 

			אמנם משני הצדדים אשר להקשבת הרוח: מהצד המסתורי הפנימי, הפאה הימנית, שמשם חוש האמונה העמוק נובע, וממנו תוצאות לכל בינה פנימית, קבלית, אמת רוחנית עליונה, אשר ברוח רזי אמונים היא נקלטת, ותוצאותיה חכמות נעלמות בחוג ההשויה של הצורה ליוצרה בכחן הגדול של נביאים שאינו פוסק מבני נביאים מדור לדור, ומהצד השמאל, הצד ההכרי, המלא שכל וחשבון, בירור והגיון, השופט את כל ערך בהגדרותיו, ומעמיק בתהום ההבדלה שבין המציאות העליונה מעל כל שם ותיאור מציאותי, הנקלט מאור השכל העליון אשר בהקשבה הבינתית המדויקה והדרגית, העסוקה בהבחנת האור האלה. 

			הפאה השמאלית נפלה למנה, האחרונה לבן מיימון, והראשונה לבן נחמן. אור אל שדי, האומר לעולמו די, ומתוה גבולים לכל חדרי מדי ולכל כחות חיים, ומגלה את הבלטתה המשוכללה של כל יצירה חשובה, האיר בנשמת שני האורים הגדולים. ומוכרחת היתה המסתורית להיות עלומה מגאון ההכרה המנתחת, ואותה ההכרה בעצמה להיות דחויה בזרע מגאון הקשב הפנימי אדיר האמונה. ויחד הם בונים את בית ישראל מזה אחד ומזה אחד, והיו ידיהם אמונה, להחליש את עמלק ואת עמו לפי חרב, ולהקים יד על כס יה.744

			הראי"ה מתאר את הגותו של הרמב"ן הנובעת מ"הפאה הימנית, שמשם חוש האמונה העמוק נובע, וממנו תוצאות לכל בינה פנימית, קבלית, אמת רוחנית עליונה, אשר ברוח רזי האמונים היא נקלטת, ותוצאותיה חוכמות נעלמות בחוג ההשויה של הצורה ליוצרה בכוחן הגדול של נביאים שאינו פוסק מבני נביאים מדור דור". יש כאן הגדרה חשובה של הראי"ה למהותה של ההגות הפנימית. נפרט את מרכיביה:

			א. 	מקורה של החכמה הפנימית הוא מצד מידת החכמה באילן הספירות.

			ב. 	הראי"ה מגדיר את האמונה כחוש. מעלתו של החוש היא תחושת הוודאות הקיומית שיש לנעזר בחוש על מנת לבחון מציאות כל שהיא, וזהו חסרון שאינו ניתן תמיד להסברה רציונלית מדעית. חוש זה אינו כשאר החושים של האדם "השולחים" סנסורים וקולטים את המושא אלא נביעה מעומק, וככל נביעה מעומק, אין אנו נפגשים עם מקור הנביעה אלא עם מה שהיא שולחת אלינו.

			ג. 	נביעה זו היא המקור לבינה פנימית, קבלית. הבינה הינה הצטיירות של תובנה פנימית, המושא מובחן ומבורר ומקבל קווי מתאר מופשטים. אין זו ידיעה רציונלית הניתנת להעברה מהוגה להוגה באופן מדויק, היא תלויה בבינת הלב. זו ידיעה קבלית שללא קבלה מהמקור הפנימי, אדם לא יוכל להשיגה בעצמו, מתוך התבוננות חיצונית ורציונלית על המציאות.

			ד. 	"אמת רוחנית עליונה". יש כאן אמת, אך להבדיל מהגישות שרואות בבירור הרציונלי את הכלי המרכזי לבירור האמת, כאן האמת היא רוחנית ועליונה.

			ה. 	הכלי לקליטת האמת הרוחנית העליונה הוא "רוח הרזים האמונית". מושג זה הוא מושג מופשט מאוד, הוא מתואר בתיאור מטפורי של רוח כהשגה המועברת ועוטפת את המשיג.

			ו. 	החכמה המושגת אינה כחוכמות המושגות בצירוף החוש הגשמי והשכל "כשבע החוכמות", אלא חכמה נעלמת שלא ניתן היה להשיגה, שהאופן בו היא מושגת לאדם היא על ידי "דימוי צורה ליוצרה". אופן זה הוא האופן שבו הנביאים משיגים את השגתם, אופן שבו הכוח המדמה קולט את המושג המופשט ומעבד אותו להשגה על ידי דימוי מושג מתוך עולם ההכרות של המשיג. אופן זה הוא סובייקטיבי, והוא על פי בהירות השגתו ומדרגתו הרוחנית של המשיג.

			ז. 	אופן זה של השגה הוא מכוח מדרגות הנבואה המופיעות בכל דור (גם אחרי הפסקת הנבואה).

			לעומת אופן הכרת המציאות באופן זה, מאפיין הראי"ה את ההכרה הרציונלית: "...ומהצד השמאלי, הצד ההכרי, המלא שכל וחשבון, ברור והיגיון, השופט את כל ערך בהגדרותיו ומעמיק בתהום ההבדלה שבין המציאות העליונה מעל כל שם ותיאור מציאותי הנקלט מאור השכל העליון אשר בהקשבה הבינתית והמדויקת וההדרגית, העסוקה בהבחנת האור האלוקי...".

			א. 	הצד השכלי מקורו באילן הספירות האלוקיות מן השמאל, הינו מידת הבינה, שלהבדיל ממידת החכמה המאופיינת באופן מטפורי בהתפשטות ללא גבול, מידה זו עניינה הגבול, השיעור והקצבה. "בינה מיני דינין מתערין".745 

			ב. 	"הצד ההכרי המלא שכל וחשבון" — להבדיל מבחינת האמונה שהיא חוש עליון, כאן מדובר בהכרה שכלית שהיא "מנגנון" הפועל על פי עקרונות מתמטיים ולוגיים המגדירים, היינו קובעים, תחומים ברורים למושג ולערך. המבררים, היינו מבחינים בין הגורמים השונים המרכיבים את המכלול, ומשתדלים להגדיר, היינו לתת שם ואפיון לכל מרכיב.

			ג. 	"ומעמיק בתהום ההבדלה שבין המציאות העליונה... ותיאור מציאותי" — הרציונליות מפרידה באופן מוחלט בין ההכרות המושגות בשכל ובין מציאות רוחנית מופשטת.

			בירור מבחין זה בין ההשגה הרוחנית והבירור השכלי יסייע בידינו להבין את גישתו של הראי"ה לבחינת האמת במציאות. כאמור, הראי"ה רואה בשני המקורות, השכל וההשגה האמונית, מקורות הכרחיים ומשלימים לצורך בניית תמונת המציאות באופן השלם ביותר על פי מדרגתו של האדם.

			פרק רביעי 

			האמונה על פי הראי"ה

			הפרק יעסוק בבירור מושג האמונה על פי הראי"ה כפי שבא לביטוי ב"אורות אמונה". 

			תתי הפרקים הבאים:

			א. 	מהות האמונה.

			ב. 	האמונה הטבעית.

			ג. 	חוש האמונה.

			ד. 	הצורך של האמונה ב"כלים" להוצאתה לפועל במציאות.

			מהלך פרק זה יעסוק בבירור היסודי של מושג האמונה, יתייחס למקור הטבעי הטבוע בנפש האדם של הכרה נובעת זו, יאפיין את הכלי הנפשי המשיג את האמונה, ויסביר את הצורך בכלי השכלי על מנת להוציא לפועל את השגתה.

			א. מהות האמונה

			כאשר באים לעסוק בבירור של מהות האמונה, ראוי להדגיש כי אין הכלי השכלי הרציונלי מתאים לבירור תחום זה ששייך ברובו לתחום ההשגה הפנימית. אולם דווקא הרב קוק מלמד אותנו כיצד תחומים אלו משלימים זה את זה, וכיצד כל אחד מהם מסייע בבירור ההשגה וההכרה הנובעת מהאחר.

			אומנם ככל צמצום של השגה והכרה ויציקתה לתוך המילה הכתובה, גם בבירור ערכי האמונה אנו "מתפשרים" עם ההבנה שלעולם הדיבור והכתיבה אינם מסוגלים להביע את ההשגה באופן מושלם. כל דיבור מצמצם את המחשבה המופשטת וממילא מגביל אותה, אך ללא צמצום זה לא תהיה לנו כל אחיזה תבונית במושג.

			במקום אחר,746 הוא כותב כי מקור האמונה הוא "בחכמה הכמוסה בנשמה" — יש בנו נשמה שבעזרתה אנו מקושרים לאמת הרוחנית העליונה. הנשמה מכירה את האמת האלוקית ואולם האדם צריך לברר את הכמוס בחכמה שבנשמה, ולהוריד את המושג לרמה של הכרה כזו שיהיה מסוגל להבין את אשר השיג מהחכמה שבנשמה. אמת עליונה זו מתגלה על ידי הכלים השונים שבאדם, מחשבה, דיבור, מעשה, רגש, דמיון ונטיות נפשיות. ההשגה המופשטת שבנשמה "נאספת" בכלים שונים של הנפש האנושית, ומתוך כך מסוגל האדם להיפגש עם ההשגה האחדותית המתפרטת. 

			במסגרת חיפוש המושגים שיוכלו לתאר את הוויית האמונה שהיא מעבר למציאות המוגדרת, משתמש הרב בדימוי השירה כביטוי להשגה עמוקה שמבקשת לבטא חוויה פנימית, שהתיאור הפרוזאי אינו מסוגל לרדת לעומק ההשגה. "בכלל האמונה היא שירת החיים, שירת המציאות, שירת ההוויה, והשירה היא ההשגה היותר חודרת, יותר פנימית במעמקי מהות המושג, בתוכנו הפנימי, מה שאי אפשר כלל להשגה הפרוזאית...747

			הראי"ה מדמה את ההבחנה בין ההשגה האמונית לבירור השכלי, כיחס שבין השירה לפרוזה. גם השירה, כמו הפרוזה, משתמשת בכלים לתיאור רעיון או רגש. ואולם לעומת הפרוזה שנותנת תיאור תוכני תיאורי של החוויה, השירה מפגישה אותנו עם החוויה הפנימית עצמה. 

			הראי"ה מדגיש, אין כאן השגה הבאה "מחוץ" לאדם אלא היא חלק מטבעו האלוקי הטבוע בו, חלק זה טבעי לאדם, ומבחינה מסוימת ראוי לשמור על תכונתו זו ולא לערב את הבניינים השכליים שעלולים לפגום בטהרת ההשגה.

			ב. האמונה הטבעית

			"דווקא באמונה אלוהית פשוטה, שאין בתוכה שום הגבלה ושום התחכמות אנושית, מתגלה האור העליון, והזיו הפנימי של החיים היותר שלמים, התהלך לפני והיה תמים".748 

			האמונה היא בחינת השורש של העצמיות הרוחנית הנטוע באדם, אותה נקודה שדרכה הוא מקושר למקור החיים וממנה נובעות ההשגות כולן, ומתוך שכך ראוי לשמור על טהרתו של המקור. 

			האמונה, אם כן, הינה חלק מטבעו של האדם ולהבדיל מההשכלה, היא אינה נרכשת. ההשכלה אף הבהירה, ההתחכמות האנושית אף המעולה ביותר, יש בהן כדי לפגום את אותה נקודה פנימית. מה הוא אם כן תפקיד ההשכלה? האמונה נמצאת כפוטנציאל באדם מבחינה זו שיש להוציאה לפועל ולבררה. היא בחינת אור בהיר שאין אנו מסוגלים לקלוט את הבחינות שבו אלא אם כן נעביר אותו דרך מסנני ההכרה השכלית. ניתן לדמות את הנקודה האמונית כגרעין הפרי, כפוטנציאל, שהכול גלום בו ותפקיד ההשכלה להוציאו לפועל (הגרעין כולל את כל מהותו של הצמח). הוצאתו לפועל דורשת מעשה של שתילת הגרעין בבית גידול מתאים שיסייע לצמח לממש את הפוטנציאל הגלום בו.749

			אמונה הנותרת במקום צמיחתה הראשוני, האינטואיציה הפנימית, ואינה פוגשת בראייה הכוללת של המציאות, עלולה להישאר מצומצמת ובוסרית. על מנת לפתחה ולשכללה יש "להוציאה" ממקומה ולהעבירה למרחב החיים ולטעת אותה שם. 

			הראי"ה מציין כי הנטיעה, ראוי שתיעשה במקום שהוא "כר נרחב של הדעת וההרגשה המחוורה". בית הגידול המתאים מצריך אקלים של הרחבת דעת, כאן פוגש הפוטנציאל האמוני את הדעת האנושית על מנת שתהווה זרז להצמחתו. קרקע מיטבית זו היא הקרקע התורית.750

			בפסקה אחרת מרחיב הראי"ה יסוד זה: "כל התורה כולה לכל פרטיה ודקדוקיה, כל תורה שבכתב ותורה שבע"פ, מונחת היא בעומק הטבעיות האמונית... ההסתעפות הגדולה של תורה ומצוות ממקור החיים הנשימתיים, היא פרי הבריאות הטבעית...".751

			היסוד התמציתי שבאמונה צריך בירור והרחבה על מנת שהדעת האנושית תוכל להשיגו ולהפיק ממנו תועלת. האינטואיציה הפנימית זקוקה לכלים מתאימים שיסייעו לבירורה. כלים אלה, מסביר הראי"ה, הם דרכי לימוד התורה. מחשבת התורה מפתחת את יסודות האמונה באופן ישר, אמיתי ומדויק. ללא הכוונה של תורה, ההבנות האנושיות עלולות להתפתח בכיוונים שגויים.

			ג. חוש האמונה

			מאחר שהאמונה היא תכונה טבעית של האדם, יש לברר מהי אותה תכונה ולאיזה כוח מכוחות הנפש היא שייכת. על כך עונה הראי"ה כי תכונה זו אפיונה הוא חוש (שאינו מחמשת החושים). מדוע מדמה הראי"ה את האמונה לחוש (להבדיל מהכרה שכלית)? 

			נראה כי הדמיון בין האמונה לחוש הוא באופן חוויית ההכרה. בדומה לחוש, יש כאן קליטה של מציאות ללא עיבוד רציונלי. השכל מברר את הידיעה באופן קר וחיצוני, החוש "חודר" לחוויית החיים, בבחינת "השבה אל הלב".752 "כשתפיסת הנפש בחוש האמונה היא חזקה ובריאה לגמרי, היא שולחת מתוכה, את כל ענפיה ואת כל ציציה ופרחיה, עד שהחיבור הישר אל הטבע, אל בחיים ואל העולם, נובע הוא ומתגבר מחוש האמונה עצמה. כן כל המוסר היושר היופי הצדק, נובע הוא מחוש האמונה...".753 

			על פי פסקה זו, יש מחוץ לאדם את המציאות הנבראת שהיא הטבע האלוקי, ויש את הפנימיות של האדם שאף היא ביסודה טבעית אלוקית.754 

			יש התאמה בין הפנים לחוץ. מחדש הראי"ה כי הישרות הפנימית של האדם755 נובעת מחוש האמונה. יש אפשרות באדם להתנהל באופן מוסרי, ישר ושלם, מכוח החיבור הישיר למקור האמונה באופן עקרוני גם ללא השכלה (כפי המובא במדרש על אברהם אבינו שבתחילה נהג כפילוסוף ולבסוף הגיע מתוך תיקון המידות למצב שכליותיו נעשו לו כשתי רבנים",756 ומהם קיים התורה כולה). במקום אחר מכנה הראי"ה את חוש האמונה אינסטינקט, כי באינסטינקט יש ממד של התכוונות והעדפה, בשונה מחוש שיש בו פסיביות.757

			עד כה ראינו כי הראי"ה מכנה את האמונה כחוש וכאינסטינקט, במקום אחר מכנה הראי"ה את האמונה כרגש הלב: "רגש הלב יסוד האמונה נובע מסגולה שבנפש ישראל... על כן באשר מצד חולשת האדם מזדמן שבהיותו מוכשר למחקר יוחלש בו היסוד של רגש הנטייה, הרגש שבלב, היסוד האמוני".758 

			ניתן להסביר את ריבוי האמצעים הנפשיים הנדרשים לקליטת האמונה על פי עקרון אחדות הנפש. ידוע שהנפש היא אחת (רמב"ם אריסטו), ויש לה מספר אמצעים לקליטת המציאות, החושים, השכל וכו'. בעזרת כל אחד מהם היא קולטת בחינה מסוימת של המציאות ובתוכה מתבצעים עיבוד וסנכרון בין הבחינות הנקלטות לכדי תמונה כוללת ואחדותית. ברוח זו ניתן אולי להבין את תהליך ההשגה מהמציאות העליונה האחדותית אל הנפש האחדותית תוך מעבר בעולם הריבוי של המציאות הפיזית. 

			על מנת לקלוט ולפענח את הנקלט מהמציאות העליונה, אנו זקוקים למקלטים פנימיים, הרגש האמוני, החוש האמוני, האינסטינקט האמוני, וכוח הדמיון (כפי שנבאר בהמשך) המביאים אל הנפש את השגותיהם ובה מתבצע הסנכרון והעיבוד המחודש לכדי תמונה אחדותית. וזהו שמסביר הרב בפסקה שבפתיחת פרק זה: 

			שורש האמונה הוא בחכמה. מתוך שיש חכמה כמוסה בנשמה, שהיא מכירה על ידה בגודל האמת האלהית, אלא שאינו יכול להוציא אל הפועל את הפרטים, מתוך כך הוא מתקשר הרבה להאמין בהפרטים שהוא מרגיש בפנימיות לבבו, שהם הם מגלים את האמת הגדולה בכל האופנים שדרכה להגלות, במעשה, דיבור ומחשבה, ברגש, בדמיון, במזג ובנטיות נפשיות, ובמעוף חיים פנימי ועליון מכל הגיון לבב ומכל הקשבה מוגבלת. בעלי החכמה העליונה, מכשירים את העולם להתקשר בקודש של האמונה.759

			ד. הצורך של האמונה ב"כלים" להוצאתה לפועל במציאות

			כבר הבהיר הראי"ה, כי האמונה היא בבחינת אור הזקוק לכלים. אומנם האור הוא העיקר והכלי הוא בבחינת המשרת, ואולם ללא הכלי אין האור יכול להתגלות ולבוא לידי ביטוי במציאות.

			האמונה היא שירת העולם העליונה, ומקורה הוא הטבע האלהי שבעומק הנשמה, העונג של ההסתכלות הפנימית של אושר אין סוף. התורה הקצובה היא בנויה על־פי המסקנה של שירת קודש עליונה זו, בתקציבתה המעשית. מלאי הוד השירה, הם מצטערים לפעמים מדקדוק המעשי והגבלותיו. 

			ומכל־מקום מתוך שהם יודעים שהעולם בשיעורים הוא עומד, וגם המאור השירי הוא צריך להתבסס על־פי כלים קצובים, הם מקבלים באהבה, וממשיכים אור אהבה ושירה במשפטים הקצובים. ועל ידי סבלנות זו הם עולים, והעולם מתעלה עמם.760 

			המאור השירי הוא צריך להתבסס על פי כלים קצובים כיוון שהעולם "בשיעורים הוא עומד". כאן מבאר הראי"ה את גישתו כי ההשגה הכוללת צריכה את שתי הבחינות, הרמב"מיסטית והרמב"ניסטית, השמאל והימין, החסד והגבורה. האיזון הנכון הוא שמביא את הברכה, ולמעשה בלעדיו תמונת המציאות המתקבלת אינה בהירה ומחוורת. 

			הסבלנות נדרשת משום שהכלי, המסגרת על מגבלותיה, מצמצמים במידה מסוימת את ההשגה, את הנביעה המקורית. הצורך להכניס את ההשגה למסגרת מוגבלת ויוצרת מועקה. הדיבור, המילה הכתובה, התווים המוסיקליים "מאלצים" את היוצר לצמצום מסוים שכן בלעדי זאת לא ניתן לבטא את ההשגה והרעיון. 

			אחד הכלים לתוכם יש לצקת את תכני האמונה, הן דרכי הסברתה. הדיבור הוא כלי המסייע להוציא לפועל את המחשבות (שהן כלי להגות הרוחנית המופשטת). הראי"ה מברר כאן נקודה נוספת: מלבד הצורך של הכלים, הנחוץ לאחיזה ברעיונות האמונה, עצם מציאות הכלי משפיעה על נביעת המעיין, בבחינת "יהיב חכמתא לחכמין..." (דניאל ב, כא).

			... כל עניני האמונה שהם חוץ מזו של גדולת אין סוף, הנם רק הסברות כדי להגיע על ידם לעיקר האמונה. וההסברות הם בגדר אברין דמלכא, ויש מהם שהם בגדר לבושין דמלכא, ומאן דבזע לבושין דמלכא, גם הוא מרים יד ומתחייב בנפשו, ומכל־מקום צריכין לבאר בהדרגה את ההבדלים שבין העיקר של האמונה ובין הסברותיה, ובין ההסברות עצמן גם־כן צריכים לבאר את חילופי המדרגות שבהן. דברים קיימים וכוללים, בנויים הם על־פי שאיפות נצחיות, גמורות ושלמות, והן מצויין רק בקדושה, שהיא אמונה, דהיינו התעמקות חיה בהענינים האלהים.761

			לימודי האמונה הם הסברות שכליות והם בבחינת איברים דמלכא, או לבושים דמלכא, היינו לבושים לתוכן האמונה עצמו. כדוגמת משל שבא לתאר מציאות עמוקה יותר, רק שכאן היתרון הוא שיש דרכי ההסברה שיש מידת תואם מלאה (שלא נמצאת תמיד במשל שמצליח לברר תחום מסוים מתוך הרעיון הכולל), ולזה מכוון הראי"ה בפסקה "...ומ"מ צריך לבאר בהדרגה, את ההבדלים שבין עיקר של אמונה ובין הסברותיה ובין ההסברות עצמן ג"כ צריך לבאר את חילופי המדרגות שבהן...".762 לאחר בירור סוגיית האמונה נפנה לבירור סוגיית השכל ועניינו.

			פרק חמישי

			השכל האנושי על פי הראי"ה

			הפרק הבא יעסוק בבירור בחינתו של השכל, ויכלול את תתי הפרקים:

			א. 	הבחנה בין אמונה לשכל

			ב. 	השכל ככלי

			ג. 	מגבלות השכל

			ד. 	יתרון השימוש הנכון בשכל. 

			מהלך פרק זה יכלול את הגדרתו של השכל והבחנתו מחוש האמונה, אפיונו של השכל ככלי לבירור האמונה ובירור המציאות הגשמית, הכרת במגבלותיו של השכל ככלי, הצגת העקרונות כיצד ניתן להיעזר בו באופן מיטבי ובאילו אופנים שימוש בו ירחיק אותנו מבירור האמת.

			א. הבחנה בין אמונה לשכל

			שורש האמונה הוא בחכמה. מתוך שיש חכמה כמוסה בנשמה, שהיא מכירה על ידה בגודל האמת האלהית, אלא שאינו יכול להוציא אל הפועל את הפרטים, מתוך כך הוא מתקשר הרבה להאמין בהפרטים שהוא מרגיש בפנימיות לבבו, שהם הם מגלים את האמת הגדולה בכל האופנים שדרכה להגלות, במעשה, דיבור ומחשבה, ברגש, בדמיון, במזג ובנטיות נפשיות, ובמעוף חיים פנימי ועליון מכל הגיון לבב ומכל הקשבה מוגבלת...763 

			השכל הוא הכלי לחכמה "הכמוסה בנשמה". יש בחינה של מהות חכמה שנמצאת בנשמה, בחינה זו יכולה לבוא לידי גילוי על ידי הכלי השכלי, שהוא הכלי של המחשבה. כלי זה הוא אחד מתוך מספר כלים לגילוי התוכן שנמצא בנשמה.

			האמונה בכל רזיה, באור אין סוף היא אחוזה... אין קץ לדרור העליון, אשר לכתר מלכות העליונה... למטה מיפעתה תופיע החכמה, במקום אשר כבר קדמה התעלומה, לולא חוק מעכב, אין חכמה מתבלטת, לולא עצה ותושייה המכוונות נגד מעצורים, החוסמים כיוונן של מגמות אידיאליות, אין אור המחשבה, המלא משקלי היגיון וקשרי סיבות, ואריגת עלילות במסכת עולמים, יוצא ומתנוצץ. 

			האמונה ביפעת הרצון היא קשורה, ומתלבשת בעדי תפארת החכמה להגלות לעין כל נשמה. מקור הרציונאליות בהתגלות היצור בתור חכמת אל... והגנוז בגלוי מתלבש. החכמה בתור גויית הרצון... הרצון מקיף את כל, ומלא כל. והרציונאליות מודדת מדת השכלה כללית ופרטית, ומחלקת מנות לפי מדת ההשכלה שביצורים.764 

			הסדר ההיררכי של ההשתלשלות, מתחיל מנקודת האמונה שאחוזה ברצון העליון (הרצון העליון מבטא את המגמות האלוקיות שהבורא חפץ בהתגלותן). החכמה היא המהות הרוחנית שממנה הרוחניות הכוללת והאחדותית מתחילה להתאפיין ולקבל צביון שניתן להשגה. ההשכלה מסוגלת לקלוט את ההבזק המאופיין על ידי חלוקתו למנות כאלה שיש יכולת להשכיל. החכמה, שהיא מקור השכל, מקור הרציונליות, היא בבחינת הגוויה, הגוף שמכיל את ה"נשמה" הרצון האידיאלי המופשט. מאפייניה של המחשבה, הם משקלי ההיגיון וקשרי הסיבות. משקלי ההיגיון אלו הם תבניות החשיבה (בדומה לקטגוריות של קאנט) וקשרי הסיבות הן המארג המקשר בין תבניות החשיבה בבחינת בינה הבנת דבר מיתוך דבר.

			הראי"ה מדמה את היחס בין האמונה לחכמה כיחס שבין השירה לפרוזה:

			...האמונה היא שירת החיים, שירת המציאות, שירת ההוויה, והשירה היא ההשגה היותר חודרת, יותר פנימית במעמקי מהות המושג, בתוכנו הפנימי, מה שאי אפשר כלל להשגה הפרוזאית, על כן האספקלריה האמיתית של החיים היא דווקא בתוך שירת החיים, ולא בחיי החול, המתבטאים ע"י הפרוזה.765 

			הפרוזה היא דרך הבעה מסודרת ושיטתית, שבאופן מובנה מנסה לנסח ולבהיר רעיון שהשירה מסוגלת באופן תמציתי ועוצמתי להביע, חסרונה של השירה שהיא פעמים כהבזק הדורש הפשטה ובירור על ידי הכלי של הכתיבה הפרוזאית.

			ב. השכל ככלי

			על פי דברי הראי"ה השכל משמש ככלי להוצאה לפועל ובירור האמת העליונה "ויציקתה" לתבניות של ההשגה השכלית. כל דיסציפלינה הינה כלי לתחום מסוים של החכמה הכוללת העליונה.

			בכל ההשכלות ובכל הפילוסופיות האלוהיות, הננו רואים רק הרחבה של הנקודה הפנימית של חוש האמונה, ויראת שמים הברורה הטבעית, שכדי להרחיב את גבוליה, לפתח את הכוח האצור בה, דרושים כל הסעיפים הלימודיים, בין המעשיים בין העיוניים, השכליים והרגשיים. ע"כ בזאת תלויה היא ההצלחה של הלימודים, כשהם מקושרים יפה להנקודה הפנימית הטבעית לנשמת האדם...766 

			האמונה המופשטת האחדותית דורשת השגה והמשגה. פעולה זו נעשית על ידי הרחבת הנקודה הפנימית. המהלך נעשה על ידי שתי פעולות הוצאה לפועל, וסידור התוכן המוצא בתבניות חשיבה. לשם כך טוען הראי"ה אנו זקוקים לכל תחומי החשיבה (כמו גם תחומי הרגש). המדע הוא אחד הכלים החשובים לבירור האמת וככל שהתוכן הפנימי גדול יותר הוא זקוק לכלים משוכללים יותר הבאים על ידי ההתפתחות המדעית וההגותית: "...אמנם לפי התרבות הכוח צריך שיהיה שיהיה מתלווה עמו ג"כ הסידור והקצב, וזה בא ע"י המדעיות, בין המדעים הכוללים, ובין המדעיות המודרגת של אורחות האמונה עצמם...".767 

			מערכת היחסים בין אור החכמה העליון ובין החכמה המדעית היא בבחינה של "אור ישר ואור חוזר", היינו יש השפעת גומלין בין התנועות.768 החכמה העליונה היא המקור למדע, והכלי המדעי הוא מפתח את היכולת לשכלל את הגלוי והברור של התוכן העליון. מתוך הבירורים והגילויים שיש במדע מתבהרת תמונת המציאות דבר שמביא בהתבוננות נכונה לבירור החכמה הגנוזה בבריאה המכונה "מעשי בראשית". הרחבת כלי המדע ושכלולם היא בבחינת הרחבתו של הכלי ההשגה המבוררת. מתוך שכלול והרחבה זו, יכולת ההשגה של התכנים המופשטים משתכללת. 

			כשהחקירה המדעית הולכת ומוצאת דיוקים מכוונים בתוך העלילות כולן של התוהו והבוהו, כשכל התנועות שהוות ושהתהוו בעולמים לפני יצירתם הגמורה, כ"כ מתאימות הן למטרת הבניין הגמור בשכלולו, הולכת בזה חכמת מעשה בראשית להיות תמיד יותר ויותר גלויה, שנדרשת ברבים... ולפי ערך ההכשר הזה שהעולם מתכשר לצפונותיה של חכמת היצירה המעשית, הולכים לעומתן הרעיונות של חכמת היצירה הרוחנית, ומתגבלים עם החיים והמציאות...769 

			יש כאן שני מהלכים, הראשון הוא שמתוך התפתחות האמת המדעית, משתכללת ההבנה של חכמת היצירה של הבריאה הפיזית, שהיא תוכן חכמת "מעשה בראשית". המהלך השני, שבא בעקבותיו, הוא שמתבררת גם החכמה העליונה, היא חכמת העולמות הרוחניים, שהיא מעשה חכמת "מעשה מרכבה", ולא זו בלבד אלא שהחכמה העליונה מוצאת לה אחיזה בחיים המעשיים, "מתגבלת עם החיים והמציאות": "האמיתות האלוהיות... הולכות הן ונעשות דברים השווים לכל נפש, עד שאי אפשר להסביר גם אמונה פשוטה לאנשים בינוניים, כ"א ע"פ הצעת רזי עליון... ופתחי השערים של מעשה בראשית, הם הם הגורמים לפתיחת שערי מעשה מרכבה...".770 וכן "ההתרוממות אל ההשכלה האלוהית, באה מתוך חביון הלב, ומתוך סקירת העולם... זהו תפקידה של השכלה העולמית לכל צדדיה במחקרה ובהשערותיה הפילוסופיות...".771

			היכולת להשיג את עולם הרוח העליון, התוכן הא־להי, באופן שמשתכלל והולך, קשורה באופן בל ינותק מהשתכללות החשיבה, המדע והפילוסופיה האנושית.

			ג. מגבלות השכל

			לאחר שביררתי את תפקיד השכל על פי הראי"ה ככלי שלתוכו ניתן לצקת את התוכן הפנימי, ועל ידי כך משתכללת ומתבהרת ההבנה וההשגה של התוכן הכמוס בגניזה בחכמה האלוקית, אביא את מגבלותיו של כלי זה. הראי"ה כותב כי העמדה הרואה בשכל האנושי אמצעי בעל יכולת מוחלטת לבירור האמת, היא הרסנית. הגישה המנסה לפענח את חידת העולם מתוך מבט צר וחלקי הניזון מעולם החושים, תביא בהכרח לטעות בבירור האמת הכוללת.

			הספקנות היא תוצאה של האלילות, והאחרונה היא תוצאה של התרשלות המחשבה. כשכופה האדם את שכלו לפתור לו את חידת הכל, ע"פ אותו החלק של החומריות שהוא סופג בחושיו, בודאי מתקוממת המציאות לעומתו. והחומרנות כשהיא תופסת את האדם בחוזקה בצבתיה, אפילו אלף פעמים יתפלסף, לא ישלים עם המציאות הרחבה, להביא בחשבון היקפי את הגשמיות והרוחניות יחד את החיים שמתחת לשמש עם החיים שמעל השמש... הספקנות, שמא החיים החמריים הם כל היש, כל החיים, ועד כמה יוכל יסוד רעוע כזה שאין לו כל סמיכה מדעית ברורה, כ"א אי אמנה עקשנית, לערער יסוד חיים מלאי דעת ואמונה עליונה...772 

			מסביר הראי"ה כי תפיסה אלילית773 היא תוצאה של התרשלות המחשבה שמביאה לקידוש הספקנות כערך. ומאחר שאדם מאמץ את הגישה החומרנית מתוך נטייה נפשית, שאין לה כל "סמיכה מדעית ברורה", ממילא המסקנות שיגיע אליהם תהיינה שגויות. לעומת גישה זו, טוען הראי"ה כי עמדה נפשית הנשענת על יסודות אמונה שהמציאות החומרית אינה חזות הכול, אלא זקוקה לאינטואיציה האמונית, אשר בצירוף עם החקירה המדעית תביא לבירור מקיף יותר של האמת. "שאיפת השכל, כשהיא באה אחר העומק וההשתרשות במעמקי האמונה בתחילה, יש לה צביון נעלה חי ומבריא בונה ומאיר. וכשהיא מדלגת על ההכרות הקודמות לה, אז היא בעצמה נעשית חולנית, ואינה יכולה למלא את תפקידה".774 

			עד כאן הבהיר הראי"ה את החיסרון בנתינת יתרון וקדימות לשכל על פני חוש האמונה. קיים חיסרון נוסף שהראי"ה מצביע עליו, חיסרון שהוא מיוחד לבעלי השכל המפותח. הראי"ה טוען כי כאשר שכלו של אדם משוכלל, לעיתים יתרון זה מאפיל על יכולתו להתייחס גם לאינטואיציות טבעיות ובריאות הקיימות אצלו לעומת מי שאינו בעל יכולת שכלית גבוהה, שאצלו האינטואיציה "הבריאה" תופיע באופן חזק יותר.

			חלושי השכל שהם מכירים בעצמם את קטנות כוחם הרוחני, עד שאינם מוכשרים לשפוט דברים לאשורם, הנם חנונים בכוח אמונה יותר נשגב מגיבורי דעה, שהם מרגישים את חילם בקרבם לדעת ברוח משפט להבחין דברים רמי ערך. אבל לעומת זאת חכמי לב כשהם באים בדרך שכלם אל המקום ששם שורה באמת כוח נשגב שאין בינתם יכולה להולמו, הם מוציאים מחביונו את כוח האמונה, ובזה הם עומדים על מעלה לא פחותה מצד התכונה הטבעית של האדם, מכל המוני העם שהטבעיות האמונית נשמרת בהם בטהרתה.775 

			יש תקנה גם למי ששכלו משוכלל. המפגש עם תחומים שמעבר להשגה השכלית, במידה שיכיר המשכיל במגבלת שכלו וישתמש בכוח האמונה אזי יש באפשרותו לקלוט את המציאות האמיתית כמו מי שיש בו באופן טהור וטבעי יותר הכרה זו.

			ד. יתרון השימוש הנכון בשכל 

			לאחר בירור מגבלותיו של השכל, נבוא להדרכה על אופן השימוש הנכון בו, על פי הראי"ה. ביררנו עד כה את עליונות ההכרה האמונית על זו השכלית, ואולם התבססות על ההכרה וההשגה האמונית ללא הבירור השכלי עלולה אף היא להביא לטעויות בבירור האמת.

			מקובל הוא באומה, שאברהם אבינו חקר ובחן, עד שהעמיד יוצר על מכונו. זאת אומרת, שלא תבא האורה לעולם מהטבעיות האמונית לבדה, אפילו אם תהא מיושרת והולכת במהלך הקודש, לקלע בטובה אל התוכן של האמת האלהית הטהורה. כל תוכן טבעי מוכרח הוא שסיגים ערפליים יהיו מעורבים בו, ויערבב באי בירורו את התוצאות הצריכות להיות הולכות ומתפשטות כזהב מזוקק. אמנם אחרי אשר השכל בטהרתו יצרף ויזקק את כח האמונה הטבעית העומדת באיתנה, אז היא מתכוננת להיות מטע לשם."776

			בכל יסוד טבעי אינטואיטיבי, מוכרחים להיות סיגים. הדבר נובע מכך שאין האדם מסוגל להשיג ולקלוט את המציאות הרוחנית ואת הטבעית, באופן מדויק. כלי הקליטה אינם מדויקים דיים, ויותר מכך, כאשר מדובר בהשגות הרוחניות, אי הבהירות והטעות עלולות להיות מצויות ביתר שאת. על כן נחוץ הבירור והחידוד השכלי לזקק את ההשגה הטבעית, כמו יהלום הנחצב בטבע שזקוק לליטוש על מנת להוציא ממנו את איכויותיו. הצורך בשכל כמזקק את הדעת קיים גם בנוגע לתכני הקודש. בביטויים נחרצים ביותר מתייחס הראי"ה לסכנה הטמונה באמונה ויראת שמים שאינה מזוקקת על ידי השכל.

			השתעבדות השכל והתרדמותו הבאות ע"י איזו השפעה הרי היא השחתת העולם וכל מה שהיא באה ע"י השפעה יותר קדושה היא יותר מזיקה... כשבאה ההשתדלות של התרדמות השכל בשם האמונה, בשם יראת שמים, בשם שקידת התורה ועשיית המצוות הרי היא שקר נורא... והשפעתם גורמת להרדים יותר את השכל, לכבות אורה של תורה, להרחיק את העולם והחחים המאושרים, את טוהר המידות וזיקוק המחשבה מן האדם... ובני אדם חיים חיי בהמות שפלות באין דעת ותבונה ובאין הכרת כבוד האדם שהוא הבסיס היסודי להכרת כבוד שמים... רק במירוק וריחוץ, בשיטוף והגעלה, ליבון וטהרה אפשר לקחת את הטוב מהטובים שבמשפיעים הללו.777 

			למצב זה של קטנות המחשבה בעניינים האמוניים, קיים מנגנון אנושי מתקן והוא חיצי הביקורת הנשלחים על ידי הוגים ומבקרים, שבדרך כלל אינם באים מתוך המחנה האמוני, אשר משלחים את חיציהם לנקודות התורפה של המחשבות הרפויות.

			על כן אומר הראי"ה כי תפקיד המדעים והמחקר מעבר לשכלול העולם במובן הפיזי, הוא לטהר את מושגי האמונה:

			המדעים הולכי ומתבררים... הם הולכים ומגרשים את האמונה העכורה, האמונה הסמויה, המבונה על ציור שפל ועכור ביחס האלוהות, וממילא הם עושים שתי פעולות המתנגדות זו לזו, הם מהרסות ובונות. מהרסות את האמונה האלילית, וממילא הולכת האמונה הטהורה ומכינה לה מקום לשלוט בעולם...778

			בפסקה הבאה מבהיר הראי"ה את הערך של "סגולת הניגוד המתפשטת ע"י ספרים ועיתונים והשפעות". לשיטתו יש ברכה בכוחות המתנגדים והשוללים את ערכי האמונה, ואף כי הם זורעים הרס רב, בכל זאת הרווח גדול מההפסד באשר ניתן מתוך הבירור של נקודות החולשה לבנות בניין מבוסס יותר.

			...אמנם באותם חלקים (של המחשבות והרעיונות של יר"ש) שההתפשטות הבאה לא מתוך גדולת ההכרה, היא מצמצמת את החיים ממעטת את המרץ, ומקפחת את הכוחות החומריים ואת הכישרונות הרוחניים, שם מונח הרפיון. וע"ז באה סגולת הניגוד, המתפשטת ע"י ספרים ועיתונים וההשפעות, ושם ההריסה והגסות גדולה מאוד... ומ"מ נלקח מזה תמצית של עזוז וחיל, וגבורת הרצון, ובא בסגולה לאמץ את עז החיים, המתדלדל ע"י ההשפעה התמימה של יראת שמים שלא נסתגלה להכרה ברורה ומשני הכוחות יחד יבנה העולם...779

			כאן מביא הראי"ה עיקרון של מנגנון האיזון, כוח מתנגד שצומח כאשר יש צמצום של כוחות חיים. מצב מעיק זה גורם להתנגדות פנימית, התקוממות של הטבע, השכל האנושי, כנגד מה שנראה לו כסותר את נטייתו. האדם צריך להכיר במגבלותיו של השכל, שכן כל המושג לשכל מגיע מעולם החול ולא מעולם הקודש, שהוא גבוה מכל היגיון אנושי. 

			שימוש מושכל בכלי השכל מתוך הכרת מגבלותיו יביא ברכה, ולעומת זאת, במידה שירצה האדם להגביל ולהכיל גם את העולם העליון במסגרות ההיגיון הצרוף, יביא הדבר להאפלת אור השכל. השכל יכול להוות חסם בפני השגה טבעית פנימית. כי תבניות החשיבה של השכל בנויות על התאמה למבנה הגשמי של המציאות, כמו בניתוח שירה לפני שנפגשנו עם השירה עצמה. יש בחוויית המפגש עוצמת חיים שאין בניתוח השירה, זאת ועוד תבניות קבועות של ניתוח עלולות לחסום אותנו מלהיפגש עם יצירה חדשה שבנויה על עקרונות אחרים שלא היו מוכרים עד כה. 

			התחום שבו השימוש בשכל יביא לברכה הוא בהסתעפויות ובפרטים של תכני האמונה כשהם פוגשים את המציאות הרוחנית והחומרית. כמו אור השמש שלא ניתן להביט בו בעין בלתי מזויינת, שכן הדבר לא רק שלא יביא תועלת אלא יזיק, ואולם לאחר שאור השמש מאיר על פרטי המציאות, העין האנושית יכולה להפיק ממנו תועלת רבה, מתוך בחינת כל גווניו.

			יש ערך ברציונליות השכלית שכן היא מחזקת את הדייקנות הנחוצה להגדרת הדברים ולתפיסתם המדויקת וכן לשימושיהם המעשיים של התובנות המחוורות. זאת לעומת התפיסה הרוחנית המופשטת, שעלולה לפגום ביכולת המעשית, כאשר היא מנותקת מקישור נאות למציאות הפיזית של העולם המוחשי. "המחשבה על דבר הממשיות של העולם, מחזקת את הדייקנות המעשית ומאמצת את יסוד הגבורה. ולהפך הציור האידיאלית והחזיוני של המציאות, מחליש את האופי של הגבורה, ומכניס את האופי המעשי בתוך החיזיון הרעיוני...".780

			עד כה סקרנו את התייחסותו של הראי"ה להבנת האמונה, בחינותיה ומאפייניה. ביררנו את הצורך בזיקוקה על ידי השכל האנושי, על מנת שהשגותיה כאשר אינן מבוררות, לא יביאו לקלקול וחורבן מתוך הבנה לקויה של תכניה. סקרנו את מאפייני השכל האנושי ומגבלותיו ולמדנו על השימוש הנאות בו. בחלק האחרון של חיבור זה נבחן את ההתייחסות הנכונה המאזנת בין הבחינות של השכל האנושי ובין ההשגה של חוש האמונה בבירור האמת.

			
				
					763	שם, עמ' 65.

				
				
					764	שם, עמ' 119.

				
				
					765	שם, עמ' 65.

				
				
					766	שם, עמ' 95.

				
				
					767	שם, עמ' 89.

				
				
					768	שם, עמ' 125.

				
				
					769	שם, עמ' 90.

				
				
					770	שם, שם.

				
				
					771	שם, עמ' 98.

				
				
					772	שם, עמ' 92.

				
				
					773	שמובנה הרחב הוא ייחוס יכולות לכוחות אחרים מלבד הבורא, תפיסה שיש לה גם מובן בהקשר לחשיבה המדעית המודרנית, שמתוך כך ששוללת את המציאות שאינה ניתנת לצפייה חושית, מפתחת מודלים שגויים של המציאות.

				
				
					774	שם, עמ' 67.

				
				
					775	שם, עמ' 66.

				
				
					776	שם, עמ' 121.

				
				
					777	אורות אמונה, האמונה והמדע, עמ' 98-97.

				
				
					778	הראי"ה פנקס פ"א, סד.

				
				
					779	שם, עמ' 107-106. 

				
				
					780	שם, עמ' 125. 

				
			

		
	
			פרק שישי

			איזון נכון בין חוש האמונה לשכל האנושי: “הפילוסופיה הישראלית"

			שיטתו של הראי"ה היא כי בירור האמת ייתכן רק מתוך שימוש נכון של כלי ההשגה, מתוך הכרת מעלותיו וחסרונותיו של כל כלי. הכלי להשגת המציאות הרוחנית העליונה הוא חוש האמונה, ואילו הכלי לזיכוך, הבנה ויישום בעולם החומרי הוא השכל. כיצד משלבים בין הכלים? כיצד אור החכמה העליונה ששופע מהעולם הרוחני ישתלשל יצטמצם ויושג לאדם? וכיצד ניתן על ידי שתי "העיניים" הללו הצופות במציאות, לבנות תמונת עומק מבוררת של האמת, מתוך פרספקטיבה מלאה?

			התגשמות אותו האומץ והגודל בחיים, והמשכתם של חיי הרצון שהם בעצמם נוזלים ממקור קדומים, מחיי כל עולמים וממקורי כל מקורותיהם, עד עומק היסוד של חיי המעשה החברה והתרבות, ולמצוא ע"י תורה בלתי פוסקת זו את כל עומק האמת את כל התנחומים והגבורה, זאת היא הפילוסופיה הישראלית, העומדת על המפתן שבין החול, ובין הופעת הקודש, חוכמתו של שלמה...781

			יש בפסקה זו מפתח לגישתו של הראי"ה. להגיע לראייה נכונה בפרספקטיבה שלמה של עומק האמת, ניתן רק באמצעות הפילוסופיה הישראלית, העומדת במקום המפגש והחיבור בין קודש לחול. אין זו הגות מחודשת, זו היא חכמת שלמה החכם באדם. 

			בהגותו, מתייחס הראי"ה באופן ציורי למכלול החכמה העשיר והמגוון המקיף ומקושר ברוח האדם, ואת אוצר האמונה השופע עליו כשלכל אחד הכלים המתאימים ולכל אחד תחומים מבוררים ותחומים שהדמיון הבלתי מבורר מסתיר. ואף שבמבט ראשון נראים תחומים אלו כסותרים, הרי בעומק המבט הם משלימים זה את זה.

			הננו רואים בחזון את כל אוצר המדע, לכל תהומותיו, מדעי המעשה ומדעי הרוח, איך הם מתקשרים ברוח האדם, באוצר ההכרה, מרחפים במלא עולם, ממלאים רוחות ונשמות אורות ושאיפות, בירורים וספיקות, מעירים כח חיים רוחניים, ומסדרים חוקי מפעלים, מעבר אחד. ומעבר השני אוצר האמונה, לכל פלוגותיו, חזיונותיו, מטרותיו ושאיפותיו, לכל אחד מהם יש לו קצבותיו, הגות רוחו, בירוריו ודמיונותיו. ודווקא שני הפלגים הללו, שהם כל־כך סותרים זה את זה בתכונותיהם, הביקורת המדעית הקרה והאמונה הפיוטית הנלהבה, מתכנים יחד את רוח האדם...782

			בפסקה הבאה מפרט הראי"ה את היסודות שהציג בפסקה הקודמת. יש הבנה פנימית רוחנית מופשטת המנוגדת להבנה חיצונית מפורטת. לכל תחום יש את האנשים שמבנה האישיות שלהם, הנטייה הנפשית ודרך החשיבה שלהם מתאים. ההבדל שבין האנשים והבחינות הוא סובייקטיבי, אך התוכן המאחד את שתי דרכי בירור האמת, הוא אובייקטיבי. ברמה הנמוכה עלולים ההבדלים ליצור ריחוק וניכור בין האנשים משני התחומים, אך ברמה האנושית הגבוהה מחפשים אלו את אלו על מנת להיעזר באחר כמסייע לבירור האמת השלמה.

			ההופעה הפנימית לחוש את הנשגב, היא מנגדת בטבעה לההבנה הפרטית באיכות ובכמות של החזיונות, ושני הכחות יחד דוקא משלימים הם את התכונה העולמית, את הרוחניות האנושית ואת המהותיות הרוחניות של העולם כולו, בסקירתו היותר עליונה ומקיפה. ההכרה האלהית בעומק ובהירות תוכנה, וההבחנה המדעית בניתוח הכרת היש הפרטי והכללי וסעיפיו, הן סותרות זו את זו סתירה סוביקטיבית, כשם שהם מאוחדות זו עם זו אחדות אוביקטיבית.

			המוכשרים להכרת הטבע, המחטטים בפרטיו, הם בעומק טבעם חסרים אותו הגעגוע האלהי בתור דרישה עמוקה מקורית,[...] והאלהיים שוטפים הם הגיונותיהם, ומחשבותיהם עפות הן בגבהי מרומים, ואין להם אותו הכח ואותו הצמאון לחדור בעומק החזיונות המציאותיים, כאותו הצמאון הטפוסי של אבירי חכמי הטבע וכיוצא בו, בכל ענפים חשובים. 

			הבקורת וחוש האמונה [...] חלוקים הם זה מזה בעומק הבדלה פסיכית. הפשט והדרוש מתפלגים על־פי הנושאים העקריים שלהם, מחזיקיהם ותובעיהם. אמנם בכל ההבדלה הזאת, התוכן המאחד האוביקטיבי מכה את גליו, ובתוך כל סיעה יש נטיה והכרה לרכוש של חברתה. ומיוחדים, גאוני גאונים, שמתרוממים על ההבדל הסוביקטיבי.783 

			בפסקה הקודמת הבהיר הראי"ה כי הגישה הנכונה להשגת החכמה והאמת, היא השילוב הנכון שבין ההכרה האלוקית וההבחנה המדעית, רק שילוב התחומים יצמיח פירות ראויים של הבנה כוללת שאינה חלקית. הראי"ה מדגיש כי כל תחום דורש תכונות ועמדה נפשית שונה, שלעיתים נראית כנוגדת לראשונה. באופן טבעי, כשהמתבונן מביט דרך הפריזמה המיוחדת לו יתקשה לעיתים להבחין בנקודת המבט האחרת. יש שתי דרכים לראייה המשלימה, גדולי רוח זכו לשתי התכונות גם יחד ולהבנה שכל סיעה זקוקה למבט ולחכמה של חברתה. 

			במקום אחר784 מוסיף הראי"ה שני דגשים. הראשון — השילוב בין התחומים נובע מכך שיש להם מקור משותף, הידיעה האלוקית, וכיוון שכך הם נקודות מבט משלימות את הראייה הכוללת של האמת; השני — רכישת הכלים המדעיים והפילוסופיים מרחיבה את יכולת הרוח האנושית להשיג הכרות פנימיות אלוקיות, החיבור בונה את הבחינה של "חכמת שלמה". מנגד טוען הראי"ה כי ההתנגדות להשכלה שבאה כביכול מתוך הנטייה האמונית, יסודה במינות שמפרידה בין הרשויות של החול והקודש, גישה שזרה ומנוגדת לרוח ישראל.

			
				
					781	שם, עמ' 92.

				
				
					782	שם, עמ' 95.

				
				
					783	שם, עמ' 101-100.

				
				
					784	שם, עמ' 99-98.

				
			

		
	
			חלק חמישי 

			מודלים ועקרונות איזון במשנת הראי"ה

			"עולם החיים הוא משתכלל, לא ע"י חיבורי כחות מצומצמים שכ"א ואחד פועל על גבולו, כ"א ע"י התחברות של כחות, שכ"א שואף להתרחב יותר מגבולו, וחברו ג"כ שואף כן, וכשהם פוגשים זה בזה דוחק כ"א את חברו ועוצרו, וע"י התגוששויות כאלה מתהוה חזיון החיים. זה נוהג בין בטבע החמרי, בין אפילו בטבע השכלי והמוסרי". 

			(אגרות הראיה, כרך א, עט)

		
	
			הקדמה

			לאחר שסקרנו את הפסקאות בהן עוסק הראי"ה בסוגיית האיזונים, והדגמנו נושא מרכזי אחד באופן מורחב ומעמיק, אני מבקש לחלץ מודלים ועקרונות כלליים בסוגיית האיזונים על פי הראי"ה. כפי שטוען הראי"ה בפסקת ההקדמה שהבאנו לפרק, עקרונות האיזון של "חזיון החיים" באים לידי ביטוי במרחבים הטבעיים, השכליים והמוסריים. 

			פרק זה יעסוק בשני תחומים: עקרונות ומודלים. העקרונות הינם הרכיבים שמהם נבנים תהליכי האיזון. בחרתי עקרונות כלליים הנמצאים במספר תחומים, רובן ככולם מתוך כתבי הראי"ה. העקרונות הם הרוח שמניעה את אבני היסוד לכדי משפטים בעלי משמעות.785 המודלים הם מבנים שלמים של תהליכי איזון. בנושאים שהפרק מהווה כעין סיכום של הסוגיות שנידונו, הסתפקתי בקיצור דברים ובהפניה למקומות שמרחיבים בתחום, בנושאים חדשים הרחבתי והוספתי פסקאות המאירות את הנושאים. 

			
				
					785	פירוט והרחבה של המושגים שהם אבני היסוד נמצא בחלק שני פרק שני "הגדרת מושגים".

				
			

		
	
			פרק ראשון 

			עקרונות כלליים

			בעבודה זו השתדלתי להראות כי לראי"ה יש משנה שלמה ועקרונות עקביים בנושא תורת האיזונים. ברבים מן התחומים והערכים אנו מוצאים כי ישנם שני צדדים מנוגדים, וכל צד מייצג עמדה מוחלטת. על הציר שבין הבחינות המנוגדות נמצאת נקודת איזון. נקודה זו משתנה על פי השתנות הנתונים, מקום זמן הנפשות הפועלות וכו'. 

			את עיקרון האיזון אנו מוצאים בתחומי המציאות: הפיזית, הפסיכולוגית, החברתית, המוסרית והרוחנית. במרבית התחומים אנו פוגשים תהליך של: א. יציאה מאיזון במערכת היחסים של שתי הבחינות המנוגדות; ב. תגובה ליציאה מהאיזון האופטימלי; ג. תהליך של איזון מחדש. כמו כן אנו מוצאים במשנתו של הראי"ה עקרונות נוספים, המוכלים על מספר תחומים.786 

			יציאה מאיזון787

			היציאה מאיזון נובעת מהעצמתו של צד אחד ביחס למשנהו. התהליך יכול לנבוע מבחירה לקויה, משאיפה של אחד הצדדים להביא את עצמו לידי ביטוי באופן מוחלט על חשבון משנהו, מדינמיקה של תהליכי התפתחות. אנו מוצאים אצל הראי"ה ביטויים רציונליים המתארים סיבות ומצבים של יציאה מאיזון: מחד גיסא עומק הנפילה, חומרות יתרות, יראה יתרה, מעצור לרוח האדם, מאידך גיסא התמעטות הופעת הרוח, חומריות יתרה, לעומתה רוחניות יתרה, מוסריות יתרה, רכות לב יתרה.

			תגובה ליציאה מאיזון

			התגובה ליציאה מאיזון יכולה לנבוע מהתקוממות הנפש הפרטית או הציבורית, כנגד המצב הבלתי מאוזן. הביטויים המתארים את התגובות האנושיות ליציאה מאיזון הם: חוצפה, קנאות, מוסר הפכי, חומרות יתרות, רוח הפקרות, מכאובי הנשמה. כמו כן, על פי הראי"ה יש מצבים שהתגובה ליציאה מאיזון אינה נובעת מבחירת האדם או מכוחות נפשו, אלא ממהלך א־לוהי שמגמתו החזרת האיזון שהופר. הביטויים המתארים כוחות סגוליים הפועלים לאיזון: כוח צפון במעמקים, הרוח העמוק, זרם תשובה ממקור עליון.

			תרומת הכוחות המתנגדים לבניית המציאות

			נוסף לאינטראקציה שבין כוחות מתנגדים, שמביאה לאיזון ביניהם, אנו מוצאים פעמים שתהליכים אלו מביאים לידי צמיחה והתקדמות. וכדוגמאות לכך: הרחבת גבול היש מכוח העיקרון של 'יתרון האור מן החושך' שעל פיו כל תחום מובחן על רקע הופכו, והבנה שעל רקע החושך האור מקבל את משמעותו וכו'.788 

			סתירה מביאה לידי הכרעה: על פי הראי"ה, פעמים שעקרונות סותרים זה את זה כדוגמת האמת והשלום. היות שבכל אחד מהם קיימות מעלות וחסרונות, לכן יש להכריע ולבחור אחד מהם, הכרעות אלה מעשירות את עולם ההגות והערכים.789 התגברות היצר מביאה לפיתוח כוחות חדשים.790 כל התמודדות חדשה מוציאה לפועל כוחות נפש שעד כה לא נדרשו להופיע. כוח מתגבר מסייע להוציא לפועל בחינות חדשות.

			על מנת להביא לידי ביטוי כוח תכונה או עמדה, עליה לבדל את עצמה מהאחרות, ההתנגדות מביאה לידי בידול. פעולה זו של בידול, מטרתה להוציא לפועל באופן מובחן את הבחינות השונות. שורשיו של תהליך זה נמצאים בבחינה הקמאית של יציאת ההוויה מן האחדות אל הריבוי. בשלב הראשון, כל בחינה מופיעה באופן מוחלט. רק בעולם התיקון נוצרים האיזונים בין הבחינות המנוגדות כפי שהבאנו באריכות את יסוד המתקלא המאזן. 

			שאיפה להרמוניה ודיס־הרמוניה

			עיקרון כללי נוסף הוא העובדה שאנו מוצאים שתי נטיות כלליות: האחת השאיפה לאיזון והשנייה שאיפה ליציאה מאיזון.791 עיקרון זה טבוע בבריאה מכוח המגמה של הוצאה לפועל כדלעיל, ומגמות אלו יוצרות אף הן תנועת מטוטלת של הרמוניה ודיסהרמוניה. מעבר למגמה של הוצאת הפרטים לפועל, יש צורך נוסף במגמות אלו. התנועה לאיזון והרמוניה משמרת ומייצבת אך על מנת לקדם את המציאות יש צורך לצאת ממקום האיזון ולבנות קומה חדשה. עיקרון זה בא לידי ביטוי במודל "המדרגות" כפי שיבואר לקמן. 

			אינטואיציה טבעית וידע נרכש

			עיקרון איזון נוסף שאנו מוצאים הוא בין האינטואיציה הטבעית ובין הידע הנרכש. עיקרון זה אנו מוצאים בתחום החברתי ביחס שבין האינטליגנציה להמון,792 בתחום ההכרתי ביחס שבין החכמה הנרכשת להכרה הטבעית של הנפש,793 בנושא האמונה, באיזון שבין האמונה הטבעית לזו המבוררת על ידי השכל,794 בתחום האתי, איזון בין הטוב לרע, בין צדיקות לרשעות. מסתבר שעל פי הסברו של הראי"ה לדברי קהלת "אל תהיה צדיק הרבה...", גם הצדיקות צריכה מידה וגם לרשעה יש מקום.795

			שילוב מעורבות מול גבולות והיבדלות 

			עיקרון נוסף הוא היחס שבין מעורבות, שילוב והרמוניה ובין היבדלות ושמירת גבולות. המעורבות נחוצה על מנת להביא לבניית תמונה כוללת מהמרכיבים השונים: שאיפה להרמוניה, חיבור, מיזוג. מהלך זה תורם בין השאר להשלמת חסרונות שיש בכל בחינה פרטית. עם זאת, נחוצה ההיבדלות (תכונה שלכאורה יש בה חיסרון), שכן מעורבות יתר עלולה להביא לטשטוש גבולות והקהיית הזהות והייחודיות. גם בין ההיבדלות והשילוב צריך להיות איזון.796 

			בהוויה, כל בחינה שואפת למיצוי מלא.797 בראייה הכוללת שאיפה זו יש בה חיסרון בשל היותה חלקית. בשלב הבא מתחילה התנועה של המיזוגים והשילובים, עיקרון זה נלמד גם משורשי ההוויה — שלב הנקודים ובהמשך העקודים,798 וכן יציאת הספירות לפועל ובשלב שלאחריו בניית ה"פרצופים". בשלב החיבור והמיזוג הסכנה היא טשטוש הגבולות. האיזון בין ייחודיות ושילוב נחוץ ביותר. עיקרון זה נכון ביחס לעולמות הרוחניים לאינטראקציה שבין החומר לרוח וגם במערכת היחסים שבין המרכיבים החברתיים. בפסקאות הבאות נציג עיקרון זה בממדים השונים. הפסקה הראשונה מתייחסת לממד האידאלי: 

			הפסק מוכרח להיות בין תוכן האידיאל המופשט של מגמת הכל, ובין המתגלה ממנו בההויה בפועל, בין הכונה הטובה המוזרחת לאדם ברום גובה חייו הרוחניים, לבין הרוח המלוהו תמיד לישר מעשיו ודרכיו. אם לא ההבדל הדרגאי הזה, היתה צורת המעשה כולה מטשטשת, ההויה לא היתה עומדת על צביונה, חוקים וגבולים לא היו נשמרים, תכונות קבועות וערכים מגבילים המיסדים עולם ומלאו, לא היו עומדים. נצטמצמה האורה, יורדת היא לפעמים מאד ויותר מדאי, מחסנה, בצמצומה לצורך הערכת מהותה מגיעה היא עד מחשכים...799

			במערכת היחסים שבין החול לקודש, גישתו של הראי"ה היא כי נדרשת מערכת יחסים הדדית בין החול לקודש. ללא הדדיות זו יימצא חיסרון בכל אחת מהבחינות (מקור), עם זאת יש הכרח לשמור על גבולות כדי למנוע טשטוש. 

			החול נזדווג אל הקודש, וההזדווגות הזאת יש שהיא לברכה, ויש שהיא למארה. כשאין הגבולים מתטשטשים, וכ"א שומר את תפקידו, והוא מוכן לעזור לחבירו לבררו ולהעלותו, אז החבור הזה של החול עם הקודש הוא לברכה. 

			אבל בזמן שהגבולים מתטשטשים, והחול נכנס לערכי הקודש לעשות שם ציורים, מדידות ושיעורים, והקודש נדחק הוא אל החול לכונן שמה סדרים, אז הכל מתקלקל, [...] ועל כן, זה המצב שגורם התוכן של טשטוש הגבולים, הוא הפסד כללי לשתי המערכות של החול ושל הקודש. והרפואה באה רק מתוך עבודת ההגבלה, התחמת התחומין של הקודש ושל החול, והעמדת צביון של הדדיות...800 

			עיקרון זה מופיע הלכה למעשה גם בתחום היצירה, במערכת היחסים שבין הצד הרעיוני־מחשבתי והצד המעשי. 

			הזיקוק של היצירה הרוחנית אל המעשה, כשם שכשהוא פסוק לגמרי, הוא מאבד את הכח הפנימי של היצירה — וכל הלמד שלא על מנת לעשות נח לו שלא נברא — כן כשהוא קשור יותר מדאי, הוא מדלדל את הכח הרוחני של היצירה, שלא די שהוא פוחת את צורתה הנשגבה ומצמצם את מאויה, אלא שאפילו להתוכן המעשי בעצמו הוא מזיק שלא יבא למטרתו הרצויה...801 

			הראי"ה מרחיב יסוד זה של הצורך בשמירת הגבולות גם לעולם המעשי, שבו מיושמים הגישות והרעיונות השונים בבניין האומה הישראלית.

			כמה נחוצה היא לנו, ביחוד בזמן הזה, בעת ההתעוררות של בנין האומה, ותיקון העולם בכלל מתוך הריסתו וחורבנו, לאחד בעבודת התורה את כל הצדדים הפזורים, את כל ההגיונות והרצאות הדעות הנראים כסותרים זה את זה, ובכלל זה ג"כ למזג את העבודה השירית עם המעשית, לתן לכל ערכי המעשה את היסוד הלבי ההרגשי, והמעוף השירתי, כמובן בשמירה למודית מעולה שלא יתטשטש כלל ערכו המעשי המבוסס, אלא שעוד יתעלה, יתרחב וחייליו יתגברו, ויהיה יותר מוכשר להפריח ולהניב, ולעשות ציצים ופרחים, לוקחי לב ביפי־נגהם, ומאמצים כל רוח בעזוז הדרת קדשם.802

			פרק שני 

			מודלים של איזונים

			הקדמה

			בפרק זה בכוונתי לחלץ מתוך כתביו של הראי"ה מודלים של איזון. המודלים, להבדיל מן העקרונות שהוצגו לעיל, מתארים מבנה שלם, דפוס של תהליך איזון בעוד העקרונות הינם רכיבים המהווים חלק מתהליך. 

			כפי שהדגשתי בפרק הראשון, האיזון בין כוחות, שאליו מתייחס הראי"ה, הוא איזון דינמי יוצר. האיזון אינו פשרה בין כוחות, אלא פועל במגמה לאזן בין הכוחות ולהביא למצב מיטבי. האיזון כולל שתי מגמות: האחת יצירת מצב שבו הכוחות המנוגדים נמצאים בשיווי משקל מיטבי, כאשר כל כוח פועל ומשפיע במינון הראוי, והמגמה המנוגדת היא יציאה ממצב סטטי מיושן ולוקה בחסר, למצב שמקדם את המציאות. 

			א. מנגנון ההשלמה — מודל "המטוטלת"

			מודל ההשלמה, או מודל "המטוטלת", מניח כי נדרשים שני צדדים, שני הפכים, להשלמת המציאות. מודל זה עולה בקנה אחד עם המבנה של אילן הספירות — ספירות השייכות לאגפים וספירת האמצע כמאזנת. הצדדים, חכמה ובינה נצח והוד, ובעיקר חסד וגבורה, מהווים הפכים משלימים. אף שלכל בחינה ישות עצמית מוחלטת, בכל אחת מהן יש חיסרון. ההשלמה באה מהשילוב המיטבי ביניהן.803

			הנחת היסוד של עיקרון אחדות ההפכים היא כי השורש של ההפכים הוא אחד. הנחה זו מוסברת על פי יסודות הקבלה, ומבוארת גם בכתבי המהר"ל על פי דרכו.804 מעניינת העובדה כי גם האינטואיציה של הוגים בתקופה הקדומה, הוגי תורות המזרח, והוגי התקופה הרומנטית הובילה את דרך חשיבתם למסקנות דומות. בתקופה הרומנטית התפתחו תובנות אלו בין היתר בהשראת הגילויים המדעיים. היסוד הקבלי מדבר על כך שבתהליך הבריאה, ממקור האחדות הא־לוהית, המציאות יצאה לפועל באמצעות הפרטות הכוחות. לאחר שלב היציאה שבו כל כוח ממצה את ישותו, בא שלב התיקון של ההבניה מחדש. 

			מודל ההשלמה בא לידי ביטוי באופן מובהק במערכת היחסים שבין חסד לדין, בין השאיפה להתפשטות והתרחבות ובין הגבלתה. האמצע המאזן של בחינת התפארת או הרחמים מהווה את הבחינה השלמה. במציאות מופיע האיזון בדמותו של יעקב המוגדר כבחיר האבות. 

			ראוי לציין כי יש ערכים משלימים שמקובל לראותם כהפכים, שאף שיש בהם תכונות הפוכות ביסודם הם אינם נובעים באופן פשוט מנקודת מוצא משותפת: גוף ונשמה, דמיון ומציאות. ניתן לומר כי ודאי יש חלק מהבחינות המאפיינות מושגים אלו שניתן לזהות בהן תכונות מנוגדות, בחינת הפכים, ועדיין יהיה עלינו להסכים כי ישנם בהם מאפיינים שהינם בלעדיים לכל תחום, בלא שיש בחינה מנוגדת באחר. כמו כן, יהיה עלינו להסכים כי ניתן למצוא ביניהם תחום משותף משמעותי כמו גוף ונשמה, חיים עלי אדמה, איש ואישה, קשר גוף נפש אנושית, מציאות ודמיון, עולם מושגים בעל עקרונות זהים. 

			מבט מקיף על סוגיית היחס בין שכל לאמונה, מגלה מערכת יחסים של השלמה. אין האחד מביא לתמונה שלמה ובהירה של המציאות בלעדי חברו, כל בחינה חוזקותיה וחולשותיה. המפתח שנותן בידינו הראי"ה הוא השימוש המושכל והמפוקח בכל אחד מהאמצעים. מודל ההשלמה יוצא מתוך הנחת יסוד שאין אפשרות להגיע לבניית תמונת מציאות שלמה על ידי שימוש בכלי אחד — שכל, רגש, דמיון, חוש האמונה — שכן לכל כלי יש עקרונות ומגבלות. 

			הסיבה שאין כלי משוכלל שמסוגל לתת תמונה שלמה נעוצה בכך שיש שונות במאפיינים, כל כלי מביא לידי ביטוי כישרון מיוחד שבמקרים רבים הוא מנוגד לתכונה שנחוץ לכלי האחר. השכל דורש דייקנות, מבניות ברורה ומובחנת. האינטואיציה, האמונה והדמיון, דורשים מרחב וחופש. הרציונליות רואה ביש המצוי הנגלה לחושים את חזות הכול, ואילו חוש האמונה רואה ביש התגלות מצומצמת של המרחב הרוחני האין סופי. 

			כפי שהראי"ה כותב, כל תחום דורש אנשים בעלי אוריינטציה ועמדה נפשית מתאימה, המוכשרים להכרת הטבע, המחטטים בפרטיו, הם בעומק טבעם חסרים אותו הגעגוע האלהי בתור דרישה עמוקה מקורית, וקל וחומר שמחוסרים הם עומק העלאת המחשבה ברום החביון העולמי, בדרך פתרונו האלהי. והאלהיים שוטפים הם הגיונותיהם, ומחשבותיהם עפות הן בגבהי מרומים, ואין להם אותו הכח ואותו הצימאון לחדור בעומק החזיונות המציאותיים, כאותו הצימאון הטיפוסי של אבירי חכמי הטבע.805 

			זאת ועוד, על מנת להגיע למיצויו של כל תחום נחוצה התמחות שמשכללת את הכלי. המציאות מלמדת שככל שהמחקר מתקדם אין היחיד מסוגל להכיל את מכלול הידע והכישרונות אלא המגמה היא התמחות. רק בשלב שני, כאשר כל תחום מבורר ומשוכלל, ניתן לשלב בין התחומים (גם מודל זה מובן היום לאור המגמות של פרויקטים שמשלבים תחומי ידע של מומחים שונים). 

			הקושי הוא במוכנות להיפתח לתחומים המנוגדים לאוריינטציה של כל בעל כישרון, שכן התחום האחר פעמים שהוא מנוגד, כפי שהדגשנו, לאינטואיציה הבסיסית, ולעמדה הנפשית של בעל הכישרון. 

			הראי"ה מסביר מדוע שילוב זה הוא הכרחי. על פי דרכו בהעדר השילוב, הסיגים והחסרונות שיש בכל תחום יביאו לראייה חלקית ואף יותר מכך לתפיסה שגויה של המציאות. האיזון יכול להתבצע בעזרת הבנה מעמיקה של בעלי הכישרונות השונים לפיה הם זקוקים איש לחברו. הקדימות של האחד ביחס לחברו, המודעות והבנת החסרונות והחולשות של כל תחום ויתרונותיו, היא הדרך להביא לבניית מנגנון שמגבש מודל התבוננות וחקירה להשגת היש. 

			כאשר מתקיים תהליך של יציאה מהאיזון הראוי, כלומר אחד מהכוחות מרחיב את השפעתו מעבר לראוי לו, קיים מנגנון אנושי של התקוממות פנימית, שבמידה שהעיוות לא מתוקן פורצת והופכת להתקוממות הגותית מופגנת, שעשויה להגיע ל"מלחמת דעות", כנגד המגמה שהרחיבה גבולה מעבר לראוי לה. נראה כי יסוד התנועה להשבת האיזון נובעת מהיות לאדם ובעיקר לציבור אינטואיציה פנימית "בריאה" של איזון, בבחינת "אלוקים עשה את האדם ישר..." (קהלת). 

			ייתכן שלמשך זמן מה מגמה מסוימת תתגבר שלא כראוי וייתכן כי אף הציבור ינהה אחרי הטעות, אך לאורך זמן יתגלה העיוות והחולשה שבמגמה הבלתי מאוזנת, אזי כתגובה, המגמה ההגותית המנוגדת תתעורר ותפעיל כנגדה את חיצי הביקורת. חיצים אלו ישלחו לנקודות התורפה של הראשונה המתרחבת מעבר לגבול הראוי.806 

			ב. איזון בין שכל ואמונה כמדגים מנגנון ההשלמה

			בחלק הרביעי השתדלתי להציג ניתוח על פי הראי"ה של החוזקות והחולשות של השכל והאמונה ככלים משלימים להבנת המציאות. על פי דרכו, עיקרון האיזון הוא הכרחי. בפסקה הבאה מודגש נושא האיזון בין השכל לרגש. עיקרון זה יפה כוחו כפי שהצגנו בחלק הרביעי גם ליחס בין שכל לאמונה. "אי אפשר לאדם לחיות לא בשכל לבדו ולא ברגש לבדו [...] רק תכונת המשקל השווה המאזן את השכל עם הרגש תביאהו לידי הצלה גמורה...".807

			לעיקרון של הצורך בצמד כוחות מצטרף מרכיב נוסף, הצורך של קו המידה, ההגבלה שמביאה לשיווי משקל. "כי כל כח בודד, ביחוד נפשי, מוכרחים להיות בו צדדים שליליים בפרט בהתפשטותו היתרה על חשבונם של כוחות אחרים. בזה אין להפליא בין קודש ובין החול, הכל נכנס תחת קו המידה והכל צריך משקל...".808

			בפסקה הקודמת התייחסתי למנגנון האיזון של מודל ההשלמה. ניתן לסמן מספר שלבים במהלך האיזון. בשלב הראשון כל אמצעי או כוח משתדל להגיע למיצויו, כלומר להביא עצמו לשכלול מרבי. לשם כך הוא רואה את דרכו כחזות הכול ומתעלם מהכוח המנוגד. הכוח המנוגד שואף אף הוא למיצוי ומבקש לראות בדרכו הייחודית חזות הכול. 

			ואז נוצרת התנגשות. לעיתים, ומסיבות שונות, כוח או מגמה מסוימת נוטלים את הבכורה, וכיוון שהשתלטות זו מפירה את האיזון הרצוי, נוצר כוח מתנגד "שמתקומם" נגד מגמת ההשתלטות (המגמות מתוארות על ידי כאילו יש למגמות רצונות ושאיפות, אך הכוונה כי כוחות חברתיים או נפשיים פועלים). הכוח המתנגד מזהה את חולשותיו של הכוח שהרחיב גבולו מעבר לראוי, ותוקף בנקודות החולשה שלו. לעיתים התוצאה היא חזרה לאיזון רצוי ולעיתים נוצרת מטוטלת היגליינית של תזה־אנטיתזה־וסינתזה רצויה. ולעיתים דווקא מ"החיכוך וההתגוששות" יש שכלול של הכוחות (כמטפורה של השחזת סכין בסכין שעל ידי כך כל אחד מחדד את חברו).809 הפסקה הבאה מתארת מהלך שבו המגמה האמונית הרחיבה גבולה מעבר לראוי לה במערכת האיזונים בינה ובין השכל הרציונלי והממד החומרי.

			...אמנם באותם חלקים (של המחשבות והרעיונות של יר"ש) שההתפשטות הבאה לא מתוך גדולת ההכרה, היא מצמצמת את החיים ממעטת את המרץ, ומקפחת את הכוחות החומריים ואת הכישרונות הרוחניים, שם מונח הרפיון. 

			וע"ז באה סגולת הניגוד, המתפשטת ע"י ספרים ועיתונים וההשפעות, ושם ההריסה והגסות גדולה מאוד... ומ"מ נלקח מזה תמצית של עזוז וחיל, וגבורת הרצון, ובא בסגולה לאמץ את עז החיים, המתדלדל ע"י ההשפעה התמימה של יראת שמים שלא נסתגלה להכרה ברורה ומשני הכוחות יחד יבנה העולם...810 

			מסביר הראי"ה כי יש מצב שבו גישה אמונית שטחית מתפשטת על מרחב החיים, או־אז היא מביאה לצמצום כוחות חיים, מתנגדת לכל מה שחוץ לגבולה. במצב זה מגיעה "סגולת הניגוד" (מעניין כי הראי"ה משתמש במונח סגולה שמתאר לעיתים ערך בלתי רציונלי). סגולת הניגוד באה לידי ביטוי בהתקוממות נגד המגמה המצמצמת כוחות חיים או כזו המנוגדת לשכל הישר. יש תחושה פנימית אצל רבים שמעוררת אותם להתקומם, ולבטא את התנגדותם בפומבי. 

			הדבר גורם להרס היסודות הקודמים, שכן הכותבים, מחברי הספרים והמאמרים, חושפים את נקודות החולשה של שדה האמונה. לכאורה מצב הרסני, אך הראי"ה רואה בתהליך זה דווקא את מגמת ניקוי הסיגים של המצב הקודם הבלתי מתוקן, שמתוך כך יבוא לשכלולו. עיקרון זה נכון גם בכיוון ההפוך, איזון הנובע מהרחבת יתר של התחום השכלי, על פי הראי"ה חופש מחשבה שאינו מאוזן יביא לחסרון. 

			חופש המחשבה בצורתו הרגילה, הוא יותר שיעבוד המחשבה מחופשתה [...] ההרגל של המחשבה צריך להיות באופן שוה על כל חדש ועל כל ישן, ולהכיר את כל דבר ע"פ ערכו, ושלא להזניח את המשקל של כל חיי המחשבה מכל הצדדים שיוכל לשקול אותם בהם. במעלה זו והדרכה כזאת, יגיע האדם לאותו אור עולם לאותה חרות מחלטת...811 

			"המטוטלת" שמבקשת את האיזון המיטבי בין הבחינות נעה ימינה ושמאלה אך גם מעלה מטה. יש שהאיזון נוצר על ידי "סגולת הניגוד" כדלעיל, ויש שהוא נוצר על ידי "ביטוש". 

			כיצד חושבין מלמעלה למטה: משערים אידיאלים רמים ומחשבות נשאות כלליות [...] אמנם כשחושבין מלמטה למעלה, מקבלים איזה פרט, מחשבי או מעשי, מפצלים אותו לפצלות של ניתוחים דקים, הולכים ממנו הלאה להרעיון שהוליד אותו [...] וכששתי הנטיות המחשביות מבטשות זו בזו, מחדשות הן סגולות רוחניות מיוחדות. א"ת ב"ש, ג"ר ד"ק.812

			באופן דומה מסביר הראי"ה מהלך שמתאר דינמיקה בנושא התפתחות המדע וזיקת האמונה לנושא. התהליך מתאים מאוד לדינמיקה בתקופת ההשכלה (כמו כן בתקופות משבר אמוני נוספות במהלך ההיסטוריה). התפתחות המדעים והתפתחות תנועת ההשכלה הביאו לערעור ההוויה האמונית. 

			הסיבה לכך על פי הראי"ה היא תפיסה אמונית בלתי מבוררת שאין לה היכולת להחיות את הכוחות הצעירים של התקופה. המדע המתפתח "מאתגר" את העמקת דרכי הבירור וההסברה של הגישה האמונית, ומתוך כך מצמיח אותו. יש במהלך זה הרס ובניין, הרס הבניין החלקי ובנייתו באופן איתן יותר.813

			המהלך שבו הכוח או המגמה המתנגדת פועלים על המגמה המנוגדת, יש בו ברכה, תיקונה ושכלולה של הראשונה. יש מצבים בהם המגמה היא טובה ונכונה למעט העובדה שהמינון והאיזון שלה לוקים, ואזי סגולת הניגוד באה "להציל" אותה מהגירעון של "כל המוסיף גורע".

			את התוכן החיובי שיש בהצד השלילי שבכל כח וכח, ע"פ המדה הנכונה, גם כן יכיר לטוב, וידע שלטובתו של הכח המיוחד, שהוא יותר נוטה אליו, צריך הוא להיות מושפע ג"כ באיזה מדה מהכח השולל, שהכח האחר שולל את הכח הזה החביב שלו, מפני שבשלילתו הוא מעמידו על מדתו הראויה לו ומצילו מהגירעון המסוכן.814

			ג. מנגנון התכללות

			מודל התכללות

			מנגנון דומה למנגנון ההשלמה הוא מנגנון ההתכללות. מנגנון זה פועל אף הוא בדרך כלל במישור האופקי, בין בחינות מנוגדות הנמצאות על מישור ייחוס זהה (כפי שציינתי לעיל, תחומים ונושאים שלא עסקתי בהם בהרחבה במהלך העבודה ארחיב בהם בפרק זה ואוסיף להסברים מקורות). הנחת היסוד של עיקרון זה היא כי בכל בחינה נמצאים גם היסודות של הבחינה ההפוכה, בכל זכר קימת בחינה נקבית ולהפך, האינטראקציה שביניהן מביאה ליצירה חדשה שבה מתמזגים ההפכים ויוצרים מציאות שלישית. 

			את עיקרון ההתכללות נוכל למצוא ברוב התחומים: המטפיזי, השכלי, החברתי, והאישי. את מושג ההתכללות אנו מוצאים בכתבי הקבלה והחסידות.815 עיקרון ההתכללות שייך למה שמוגדר בקבלה כעולם התיקון. להבדיל מהעולם בתחילת התהוותו שבו כל בחינה מהספירות הייתה נבדלת, הרי במצב המתוקן אנו מוצאים התכללות בין הספירות. עשר הספירות, ביסודן הן עשרה כוחות נפרדים, אולם היות שכולם מתהווים ממקור משותף, יש בכל אחד מהם גם קורטוב משאר עשר הספירות. בעולם התוהו )הקודם לעולם התיקון) היו עשר הספירות במצב של פירוד, אך בעולם התיקון הן באות באופן של התכללות, שכל ספירה כלולה מכל הספירות.816

			יסוד זה של התכללות נמצא גם אצל המהר"ל. אנו מוצאים שתי בחינות של התכללות. יש שהמקור להתכללות הוא הבחינה הא־להית, הבורא, או בחינות המייצגות את השראתו כדוגמת בית המקדש, שמכוחו נבראו שתי בחינות מנוגדות. ויש שאחרי יציאה לפועל של שתי הבחינות המנוגדות נוצרת בחינה שלישית שהיא כוללת את שתי המנוגדות. כדוגמא למקור משותף לבחינות מנוגדות מביא המהר"ל איש ואישה:

			וכפי שמביאה הגמרא האיש והאישה נוצרו כמהות אחת שהופרדה817 (יסוד הנסירה בלשון הקבלה) ואם כן גם ביסוד הנברא היו מהות אחת שהופרדה. 

			דוגמא נוספת היא כאמור בית המקדש:

			...ויש שסוברים על בית המקדש היו חולקים, שזה אומר בחלקי, וזה אומר בחלקי [...] כי בודאי ראוי היה להם המחלוקת בבית המקדש, לפי שהוא באמצע העולם (תנחומא קדושים י), כי האמצעי משותף לשני הקצות שהם הפכים, ולפיכך קין והבל שהם הקצות — כל אחד היה רוצה בבית המקדש המשותף לשני הקצות, כלול מהכל.818

			בשתי הדוגמאות שהובאו לעיל יש כאמור מקור משותף שממנו יש התפלגות. לעומת זאת יש שההתכללות מגיעה אחרי ששתי הבחינות המנוגדות יצאו לפועל ולאחר מכן מתמזגות. כמו במציאות של שת:

			ומזה תבין כי הבל וקין היו הפכים זה לזה, כי זה רועה צאן שמהם הצמר, וזה עובד אדמה שממנה הפשתן, ומפני שהיו הפכים לא היה אפשר להתקיים יחד, וגם קין לא היה אפשר לו להתקיים שהוא חלק אחד מן ההפכים, עד שנולד שת והוא יסוד הכל, שממנו הושתת העולם, והוא יסוד ושורש כל הפכים. אלו דברי חכמים (תנחומא, בראשית ט) שאמרו כי הביא זרע פשתן, וברוך שבחר בהם ובחכמתם (אבות פ"ו, מ"א).819

			מוסיף הראי"ה על פי היסוד החסידי קבלי את הנחת היסוד של עיקרון ההתכללות והיא כי בדנ"א של כל תכונה מצויה גם התכונה המנוגדת. הראי"ה דן בנושא הגבוליות והאין סופיות. במערכת היחסים שבן ההפכים, הגבוליות יכולה להיות מבחינת החסד ומבחינת הדין וכן קיים עיקרון זה ביחס לאינסופיות.820 היסוד העולה מפסקה זו, כי גם התכונות עצמן המייצגות לכאורה את ההפכים האידיאליים, גם תכונתן עשויה להיבחן כנטייה הפוכה להגדרתן הראשונית. עובדה זו מדגישה במיוחד את היסוד הפנימי של תכונות ההתכללות. 

			ההתכללות וההתמזגות של תכונות הפוכות מחזירה אותן לכאורה למצבן ההיולי הקודם לשלב שהאחדות השלמה התפרטה לבחינותיה. על כן התכללות חסד ודין חוזרת למהות קו האמצע שעולה עד כתר ועד אין סוף. מבאר הראי"ה כי הביטוי "נורא" המופיע בהקשר ליעקב אבינו מתייחס מצד אחד לבחינת הכתר, ומצד אחר בחינה זו מתמזגת בתכונת התפארת המשפיעה למטה באופן ממוזג.821

			מערכת היחסים שבין החסד לדין ביישומה האנושי מופיעה לראשונה באינטראקציה שבין קין להבל. כפי שהובא לעיל על פי המהר"ל, כל אחת מהדמויות ניצבת באחד הקצוות, המתח שבין הניגודים הביא לרצח, ואילו הצורך לבחינה ממוזגת מגיע בהמשך. הפסקה הבאה מביאה באופן מעניין כמעט בדיוק את דברי המהר"ל שהובאו לעיל. "הבל היה רחמי יתירי, כדכתיב בזהר, ולא היה בכלל גם כן בכלל מיקון העולם כמו שת שהיה כדמות וצלם אדם, כלול במדות ממוזגות, וקין הרגו מפני שהיה קינא דמסאבותא, דין יתר. אמנם במשך הדורות מתחברים ב' הכוחות ועומדים על משקלם".822

			על פי הראי"ה, בדומה למהר"ל, יש שההתכללות נמצאת בשורש, כמו התורה, כמקור שבו כלולים הבחינות השונות. 

			...ובהתאחדות הכחות שכל אחד פועל בכשרונו, ימצא שהכל צריך להיות באגודה אחת, ותורה נקראת שירה, גם מצוה. הכללים הכוללים ביותר, כמו עשרת הדברות, הם נעלים בגילוים כל כך עד שהם כוללים את שני הכחות, כח השירה והמצוה, על כן הם עומדים בראש לכל. וצריך להכיר שמצד פרטיות קיומם בדבר ד' הם שוים לכל תרי"ג מצות, שעל פי הנהוג לחשבון עם ז' מצות דרבנן, כת"ר, מצטרך למספר תר"ל, שהם נובעים מצד דבר ד', על כן שירה ומצוה נמצא בהם שם בן ד' ומספר תר"ל, לדור.823

			הביטוי לגישה זו מופיע בתורה בשילוב שבין התורה כשירה ובין היותה מערכת חוקים מוגדרים. על פי הראי"ה העולם מתקדם ושואף למצב שבו ההתכללות תהיה מיטבית, כך "שמכל מדע ורגש יהיה נשקף הים המדעי וכל התהום הרגשי".

			אחת מהצרות הגדולות של העולם הרוחני של האדם הוא מה שכל מקצוע של מדע ושל רגש מעכב אצלו את ההופעה של המקצע האחר. ומתוך כך נשארים רוב בני אדם לקויים ובעלי גוון יחידי, ומגרעותיהם השליליות הולכות ומתרבות. ההחשכה שכל מקצע מחשיך על חברו גורמת היא גם כן להתיחש בניגוד מוחלט להמקצע הנסתר מעיני האדם, הנתון למקצע אחר, הרחוק ממנו בערכיו. 

			חסרון זה לא יוכל להתמיד. והעתיד של האדם בא יבא, שיתפתח למעמד רוחני איתן כזה, שלא די שכל מקצע לא יסתיר את חברו, אלא שמכל מדע, ומכל רגש, יהיה נשקף כל הים המדעי, וכל התהום ההרגשי. כמו שהענין הזה הוא במציאות האמתית, שאי אפשר כלל לשום יצירה רוחנית בעולם, שתהיה עומדת בפני עצמה, אלא שהיא ספוגה מן הכל. אבל טמטום הלב גורם, שאי אפשר להביט על אלה החלקים המובלעים מכל הישות הרוחנית, הנמצאים בכל תוכן שהוא. אבל ברוממותו של האדם תפקחנה עיניו לראות נכוחה, אז תפקחנה עיני עורים ואזני חרשים תפתחנה, ומלאה.824 

			המהלך שמשרטט הראי"ה הוא בבחינת "כלל ופרט וכלל". ביסוד ההוויה יש התכללות של כל הבחינות באחדות. לאחר היציאה לפועל ובהמשך לתהליכי התיקון חוזרת ההתכללות "ועתיד של האדם בא יבא... שמכל מדע ומכל רגש יהיה נשקף כל הים המדעי". 

			מחדש הראי"ה כי בעומק הדברים כל התופעות שאנו פוגשים בעולם המוסרי, החיוביות והשליליות, מתכללות יחד לאגודה שדרכה מופיע האור העליון.825

			על פי אחד העקרונות של עבודה זו, יסודות דומים יימצאו בכל או ברוב התחומים, האפיסטמולוגי, הסוציולוגי והאתי. לפנינו שתי פסקאות הנוגעות לתחום המוסרי שגם בהן אנו מוצאים את עיקרון ההתכללות של הרע והטוב. 

			ישנם דברים טובים וקדושים שהסיבות המחזיקות אותם בעולם הן כעורות. כמו חולשה, שקר, רשעות, שלפעמים הן תומכות את יסוד הטוב של בושה, צניעות, אמונה, וכיוצא בהן. אמנם כמו שטובתן של רשעים רעה היא אצל צדיקים, ככה היא הטובה שמקבל הטוב והקודש מהרע והטמא, מחוללת היא רעות רבות. ואין אור גאולה יוצא אל הפועל כי אם על ידי מה שייהרסו כל היסודות הרעים, אפילו אותם שהם מחזיקים את הטוב והקודש. 

			ואף על פי שעל ידי זה סובל הטוב הקודש והאמונה, והם יורדים, ונראים כמתדלדלים, דלדול זה וירידה זו עלייה והתעודדות הם באמת, שאחר הריקבון של יסודות הרעים הללו, יחל מיד לצמוח אור הטוהר והקודש על יסודות בריאים של דיעה, חכמה, גבורה, תפארת, נצח והוד, ובזה תוסד מלכות עולמים לאור ד' וטובו באחרית הימים, בחסרי דוד הנאמנים, שהם ברית עולם אשר לא יכזבו עדי עד. אך עמי המה, בנים לא ישקרו, ויהי להם למושיע. בכל צרתם לו צר, ומלאך פניו הושיעם, באהבתו ובחמלתו הוא גאלם. וינטלם וינשאם כל ימי עולם.826 

			וכן בפסקה הבאה:

			הטוב והרע ביסודו הוא הרבה יותר נשגב מהמתגלה ממנו בחיי האדם, היחידי והחברותי. אמנם התוכן המתגלה בחיים הוא מסתעף מהעצמיות של הטוב והרע, אבל יסודו העליון, הטומאה והטהרה, הוא המושקף בחזון קודש, שההדרכות האלהיות פונות אליו. 

			ולפעמים יש שהרע התחתיתי הוא רק רע חיצוני, והוא ספוג טוב עצמי, ולהיפך שהטוב התחתיתי הוא רק טוב שטחי וחיצוני, אבל ספוג הוא ברע עצמי עליון פנימי. ומוצאים אנחנו בזה, שהאמונה והקדושה הוא יסוד ושרש הכל, והוא מלא עצמיות, ונותן חיים ותקוה, בנין והתקיימות הרבה יותר מכל תוכן תרבותי מוסרי שהאדם יכול לסמנו. אמנם להיות מוכשר לחיים כאלה, שעל פי היסוד העליון...827

			ביחידה זו עסקנו בעיקרון ההתכללות. עיקרון זה מובדל מעקרונות האיזון שבהם עסקנו עד כה בכך שעוד לפני שנוצרת האינטראקציה שבין ההפכים אנו מזהים בכל בחינה גם את התכונות המנוגדות לה: בכל חסד נמצא גם מן הדין, בכל בחינת זכר נמצא גם את היסוד הנקבי ולהפך. באמצעות המפגש מתעוררות גם התכונות המנוגדות שבכל בחינה על מנת לתרום להרמוניה שביניהן. 

			הבאנו את התייחסות הראי"ה להתכללות החסד והדין, ההרחבה והעמקה, העדר הידיעה במציאות הבורא וודאותה, ההבנה שדרך האמת דורשת את התמזגות והתכללות כל הבחינות, גם המנוגדות, ההבנה כי בכל מדע כלולים כל יסודות המדעים האחרים. בדומה לתאי היסוד של העובר, שבשלב מאוחר יותר מתמיינים לבחינות שונות, אך היסוד המשותף נוכח תמיד. ההתכללות מההכרה והידיעה שמגיעה מהמקור הנשמתי המתכלל ביסוד המגיע מבחוץ בלימוד, וגם בתחום האתי, הטוב והרע האמת והשקר מתכללים למציאות משלימה.

			ד. מנגנון משפיע ומקבל — מודל "מחזור המים"

			מודל נוסף הוא מודל "משפיע ומקבל" או בדימויים של "מחזור המים" או "המורה והתלמיד".828 כדימוי, מודל זה מתאים לאיזונים במישורים אנכי. תהליכים אלה עוסקים בין בחינות שנמצאות זו למעלה מזו, על פי רוב בין בחינה אידיאלית לבחינה המעשית, כגון גוף ונשמה, אידיאל ומציאות, רוח וחומר וכו'. 

			באילן הספירות, הביטוי למערכות יחסים אלה הוא מערכת הקשרים והאיזונים בין בחינות קו האמצע שבאילן הספירות — בין כתר לדעת, בין דעת לתפארת, בין תפארת למלכות או ליסוד, ובין יסוד למלכות. מודלים אלו מאופיינים בדרך כלל במערכת משפיע ומקבל. אף שהעליון משפיע והתחתון מושפע קיימת מערכת יחסים של הדדיות, שבה גם התחתון משפיע על העליון וחוזר חלילה. בקבלה, הביטויים המתארים מערכת יחסים זו מכונים מים עליונים ומים תחתונים, רצוא ושוב, אתערותא דלתתא ואתערותא דלעילא, אור ישר ואור חוזר.

			תנועות איזון

			נושא התנועות מופיע אף הוא ברוב התחומים. התנועות, להבדיל ממגמות האיזון, מתאפיינות בדינמיקה מתמדת. אף שגם באיזונים הסטטיים יש תנועת מטוטלת שמבקשת להגיע לאיזון, עדיין ניתן לומר שהשאיפה היא למצב הסטטי; להבדיל מהתנועות שמאופיינות בדינמיקה מתמדת, האיזון לדידן הוא בקצב ובמעורבות של כל בחינה. 

			אנו מוצאים ביטוי של עלייה וירידה בין השכל האלוקי לשכל האנושי, בין ההשגה שבאה מחוץ לאדם לזו הנובעת מחשיבה דיסקורסיבית. "ההופעה הא־לוהית והשכל האנושי מתחברים יחד [...] ותמיד עולים ויורדים המשקלים הללו של שני הכוחות דעת עליון ודעת תחתון...".829

			בנושא היחס בין השכל העליון לאנושי, אנו מוצאים ביטוי נוסף הלקוח אף הוא מעולם הקבלה והוא ה"ביטוש": "ההופעה הפנימית הבאה לאדם לחוש את הנשגב, היא מנוגדת בטבעה להבנה הפרטית (האנושית) באיכות ובכמות של החזיונות [...] אלה שני כוחות איתנים וסותרים, מכים את כח קויהם זה על זה, גלי ים אורותיהם בוטשים זה בזה...".830

			הביטוש הוא התנגשות הנובעת מאופיים השונה של הכוחות, שיחד עם העוצמה הגדולה של כל אחד, מעוצמת ההתנגשות נוצר מצב חדש שמביא לחידוש והבנה מעמיקה. ביטוי נוסף לתהליכים של תנועה מתמדת מתאר את זרם ההופעות המגיע לאדם מחוץ לו מכל המתרחש סביבו, בין בידע בין בהתנסויות, זרם זה פוגש באופן מתמיד את הנביעה הנשמתית המתמדת של המחשבות וההשגות הפנימיות. "זרם גדול של הופעות מתפרץ אל תוכנו מהעולם החיצוני [...] וזרם עוד יותר גדול הולך ופורץ תמיד מבפנים ממעיין נשמתנו [...] ומחיבורם של שני הזרמים הפנימי והחיצוני הולכים ונצמחים...".831

			נושא שני הזרמים בא לידי ביטוי גם ביחס שבין היכולת המוגבלת של האדם ובין שאיפתו להרחיב דעת: "מתוך שאין האדם יכול להקיף שום תיאור בשלמותו ועם זה נפשו עורגת להיות משלים ציוריו על כן מקולע הוא תמיד בין השאיפה ומניעת היכולת אמנם בהיותו משתמש בשני הזרמים הללו כשורה (באופן מאוזן הוספה שלי) הרי הם משלימים אותו באמת...".832 

			בפסקה זו באה לידי ביטוי תנועה שונה במקצת מזו הקודמת. הביטוי "מקולע" לקוח מהביטוי הקבלי "כף הקלע". זוהי תנועה בלתי פוסקת, תנועה הקשה לנפש, רק האיזון הנכון מביא "להשלמה שאינה פוסקת ולגידול תדירי".833 

			על פי דרכנו הנחת היסוד של המחקר כי המקור לתנועות הוא מעולם הקבלה. יש תנועה מחזורית לאדם הפרטי ולעולם בכללו, של עלייה ונסיגה. תנועה זו יש לה ביטוי בטבע הגשמי, כדוגמת המחזור הירחי של מילוי הירח או גאות ושפל, וגם כמו נשימה שאיפה ונשיפה, כמו הלב הפועם. על פי הראי"ה, תנועה מחזורית זו של מילוי ונסיגה, אף על פי שלכאורה היא תנועה המורכבת מהפכים, הדגשתו של הראי"ה היא כי זו תנועת החיים. "העליות והירידות הן תדיריות במצב האדם היחיד ובמצב העולם כולו [...] שאף על פי שהם נראים כהפכים מכל מקום שניהם יחד הם מחוללי החיים השלמים".834 

			עיקרון זה של תנועת החיים בא לידי ביטוי בתנועות נוספות, אף הן מקורן בקבלה. על פי הראי"ה, גם תנועת רצוא ושוב מראה את החיבור בין העולם הרוחני לעולם הגשמי. חוקיות זהה פועלת בשני התחומים, האחדות העולמית וההרמוניה באים לידי ביטוי גם בעולם החומר. תנועת גרמי השמים, תנועת האטום, פעימות הלב, כל אלה הינן שיקוף של המהות הרוחנית הפועלת בבריאה. 

			השינויים התדיריים שחכמת הסוד אומרת על דבר התסיסה התדירה והמופלגה רבת השלמות של העולמות הרוחניים ההם מבארים לנו את התמונה הבלתי פוסקת רבת העלילה שבעולם החומרי [...] בין הזרמים של הכח המושך לכח הדוחה הפועלים תמיד את פעולותיהם ברצוא ושוב...835 

			תנועה נוספת היא האינטראקציה בין מים עליונים למים תחתונים. גם מושג זה מקורו בתיקוני זוהר ומתייחס לתהליכים בראשית הבריאה. הראי"ה מיישם יסוד זה בהתפתחות השכלית. הוא מאיר עיקרון לפיו באצילות הראשונה השפע העליון משפיע בשטף, והוא בבחינת אור ישר; הבחינה התחתונה של המקבלים שואפת לעלות מתוך בחירה ובירור דרך עצמי לעבר הבחינות העליונות. התהליך של האור החוזר הדרגתי ומדוד לפי יכולת קצב ההתקדמות של הבחינה התחתונה. 

			המים העליונים מייצגים את הבחינה האידיאלית המשפיעה, והמים התחתונים את הבחינה המקבלת הריאלית. תהליך ההשפעה מהעליון לתחתון מכונה אור ישר, תהליך העלייה וההתפתחות מכונה אור חוזר. בין שתי תכונות אלו צריך להיות איזון. האיזון הוא במשקל, בקצב, בהערכה של יכולת הקליטה ויכולת ההתקדמות.836

			על פי דרכו, הראי"ה מיישם את העיקרון הקבלי באופן עקבי על מספר תחומי חיים. התחומים הנוספים הם תורה ותפילה, הלכה ואגדה, וכן השגה עליונה וחשיבה אנושית. התורה היא בבחינת האור הישר והתפילה אור חוזר, התפילה היא מלמטה למעלה: "כיצד מתוך אותו מעיין המלא קדושה טבעית שבלבבו הריו דולים, מוציאים רגשותינו מן הכח לפועל [...]", ובתורה הננו עסוקים בשילוב החיים מלמעלה למטה...837 אגדה והלכה: "המדה לשלב את ההלכה וההגדה יחד, באורח ישר ופנימי, היא הולכת באורח אור ישר ואור חוזר...".838 

			ובנושא דרכי ההשגות, 

			דרכי ההשגות שונים הם בכללותם. יש שמתחילת ההכרה מדרך הרצאה רגילה מאורח עולם [...] בדרך הגיון שכלם [...] ויש להפך השגה הבאה בדרך התגלות עליונה [...] הדרכים הללו מתחלקים הם בין דרך ההכרה שמלמעלה למטה ובין דרך ההכרה שמלמעלה למטה בין אור ישר לאור חוזר...839

			מנגנון ירידה לצורך עלייה

			מנגנון איזון נוסף שמביא לאיזון נכון הוא ירידה לצורך עלייה. להבדיל מתחום התנועות שהובא לעיל, הם אינם מאופיינים בתנועה מתמדת. התנועות של עלייה וירידה מוכרות מהתחום הקבלי — הרצוא והשוב, האור הישר והאור החוזר וכו'. ירידה לצורך עלייה מיוסדת על תהליך הנובע מהעיקרון של שבירה ותיקון, וכדוגמא לו הזרע הנטמן באדמה נרקב ומתוכו נצמח צמח חדש, ובלשון המהר"ל מפראג "העדר קודם להוויה". "בכל עלייה נמצא תמיד מצב של העדר הקודם להוויה, שהוא מתגלה בתור מצב של נפילה וחלישות כוח רוחני, הקודם לתגבורת כוח ממקור יותר נעלה".840 

			פעימת חיים זו של ירידה לצורך עלייה, שהיא הביטוי ההופכי של "לפני שבר גאון", ההסבר ליסוד זה מבוסס על העיקרון של יתרון האור מתוך החושך המופיע בזוהר.841 הירידה, במקרה של ירידה לצורך עלייה, והעלייה במקרה של לפני שבר גאון, נדרשים כדי לאזן מערכות לקויות. 

			את העיקרון הכללי של העדר קודם להוויה מיישם הראי"ה על תהליכים נפשיים שעוברים על האדם. "כשאדם מרגיש בעצמו ריקניות גמורה, ורואה שאיננו כלום, ונפשו משתוחחת בקרבו מרוב דכאותה ומראה אפסותה, ידע כי ישועת ד' קרובה להאיר לו, ומדה טובה מרובה ממדת פורענות, ואם לפני שבר גאון, לפני גדולה ואורה דכאות רוח וענוה פנימית".842 

			עיקרון זה של ירידה לצורך עלייה יש לו ביטויים שונים. בפסקה שלפנינו הירידה נובעת מסיבה חיצונית. לעיתים המעטפת החיצונית של נושא היא שמחזיקה את קיומו. המעטפת עלולה להיות בנויה ממנגנונים לקויים כמו לחץ חברתי, יראה יתרה, הגבלת החופש האישי באופן מוגזם. 

			בשלב מסוים הנפש האנושית, החברה, מתקוממת נגד מנגנונים אלה (כדוגמא ניתן אולי להביא את המסגרת הדתית בגולה שאומנם שמרה משך שנים על הקהילה אך הייתה מלווה בעניינים חיצוניים שלא התאימו למציאות המתחדשת. אומנם התוכן הפנימי, כאשר קיבל את הביטוי המתאים, חוזר וצומח בכוחות מחודשים).843 

			פסקה שמציגה את הרעיון הנ"ל מוסיפה כי מה שנחזה כירידה ונסיגה הוא באמת עלייה. כמו בריפוי מחלות מסוימות, יש צורך להרוס תאים נגועים. בשלב הראשון אנחנו בעצם הורסים. אך הריסה זו היא תחילת הבנייה, שכן היא מאפשרת צמיחה מחודשת ורעננה של התאים הבריאים. 

			דברים טובים וקדושים שהסיבות המחזיקות אותם בעולם הן כעורות. כמו חולשה, שקר, רשעות, שלפעמים הן תומכות את יסוד הטוב של בושה, צניעות, ואף על פי שעל ידי זה סובל הטוב הקודש והאמונה, והם יורדים, ונראים כמתדלדלים, דלדול זה וירידה זו עלייה והתעודדות הם באמת, שאחר הריקבון של יסודות הרעים הללו, יחל מיד לצמוח אור הטוהר והקודש על יסודות בריאים של דיעה, חכמה, גבורה, תפארת, נצח והוד.844

			נקודת מבטו של הראי"ה היא: "כל דעביד רחמנה לטב עביד". לראות בכל מהלך היסטורי, חברתי ואישי, בכל ירידה, את הטוב הצומח ממנו. בפסקה הבאה עיקרון זה בא לידי ביטוי. 

			כל קללה מתהפכת היא לברכה באחרית, וכל רע נהפך הוא לטוב, כי כל העשוי, הכל הוא עצות מרחוק ממקור הטוב. [...] אפרים בעמים הוא יתבולל, ההתבוללות הזאת בעצמה, היא הכשירה ישועה לכל העולם כולו, ולישראל ביחוד, באחרית הימים [...] 

			וההתבוללות הזאת שנתבוללו חלק מישראל בעמים ונבלע ביניהם, עירוב הדם הזה שנתערב בין האומות, גרם תסיסה גדולה בחוזק שפעת חייו ובבהירות תכונתו ברוח העמים, עד שהם הולכים ונעשים יותר מוכשרים לההופעה העליונה של אור הקודש [...] ע"י סגולתה הנסתרה של הבלילה הישנה הזאת [...].845

			ההתבוללות היא תופעה קשה. גם בעומק החושך של ההתבוללות הראי"ה מוצא את נקודת האור. הירידה ברורה, נקודת העלייה היא ההשפעה של הגנים הרוחניים של היהדות בעולם. זהו אומנם תהליך ארוך שתחילתו מצער אך אחריתו ישגה מאוד. 

			הפסקה הבאה מציגה היבט נוסף של עיקרון העלייה והירידה. ההבנה כי תהליכי הצמיחה והקמילה נמצאים בקרבה גדולה מאוד. מאותה נקודת מוצא תיתכן עלייה ולהפך, כלומר חומר הגלם, המושא או המניע הראשוני, יכול להוביל לעלייה או לירידה, ההבדל ביניהם דק, מעבר מרצון גס לעדין וקדוש (בדומה לרעיון של שורש האמונה, הוא שורש הכפירה המופיע בספר הכוזרי).846

			נקודה קטנה, שממנה נמשך קו דק מאד, הוא מבדיל בין רצון עדין וקדוש, ובין גס ועכור. הציור השכלי, המרופד בהרגשה מוסרית, שיש בו ג"כ מניות של התלהבות אשר לגבורה, הוא מעדן את הרצון. 

			לפעמים מתחיל רצון שפל, עכור וגס, להתהוות, והוא עולה ע"י מה שמתקשר בו הציור השכלי המוסרי, עד שמתהפך הוא בעצמו לרצון קדוש ועדין, והרי הניצוצות עולות מתהומא תתאה לרום מעלה. ולפעמים רצון עדין מתחיל בגילוייו, ומתעכר הוא בדרך הילוכו מדי פגשו ברצון גס ומכוער, שהוא סוחף אותו אחריו, והרי הוא הולך ונפגם, עד שיורד לדיוטא התחתונה, והרי הניצוצות הקדושים יורדים, נופלים אל הקליפה, ומעומק שאול הם משועים ודורשים את תיקונם.847 

			עיקרון זה תומך בעמדתו של הראי"ה כי הטוב והרע אינם מוחלטים. נקודת המוצא יכולה להיות זהה. המודל של ירידה לצורך עלייה כפי שהובא לעיל, מניח כי אחת הדרכים של התקדמות ותיקון המציאות מצריכה תהליך של יציאה מהאיזון, בדרך של ירידה בשלב הראשון. כמו בשלב הקמילה של הצמח או השלכת באילן, מטרת השלכת היא השלת התוכן הישן על מנת להצמיח תוכן מחודש. הסיבות להתיישנות יכולות לנבוע מדפוסי חיים ישנים, כמו בתקופה של קודם תקופת ההשכלה כאשר דרכי ההסברה לא עמדו בהלימה לעולם המדעי המתחדש, ועל כן נוצר מצב "שכולם נשא הרוח כולם סחף האור".848 

			בתקופה שכזו כנגד הירידה יש התעוררות של הוגים שמחדשים דרכי הסברה, כדוגמת ר' שמשון רפאל הירש, בפירושו על התורה ובכתביו שבהם מבאר את התורה ודברי חז"ל לאור המציאות המחדשת. ברוח זו כותב הראי"ה את חיבורו "לנבוכי הדור"849 שרובו ככולו עוסק בדרכי הסברה ברוח התקופה.850

			ה. מנגנון שימור וחידוש — "מודל המדרגות"

			מודל איזונים אחר שניתן לזהות, הוא מנגנון שימור וחידוש. מנגנון זה בנוי על הנחת יסוד שהתקדמות המציאות צריכה להיעשות בשלבים. התקדמות יציבה של המציאות האישית, החברתית, הרוחנית וגם המדעית לא יכולה להיעשות בדילוגים גדולים. יכולת הקליטה, קבלת השינויים, הכלתם בנפש, זקוקה לזמן ותהליך. הראי"ה ציין שתי מגמות במציאות, מגמה של שמירת האיזון ומגמה של הפרת האיזון. מגמת השימור ברורה. המציאות, החיים וגם הטבע, זקוקה ליציבות, החוק הטבעי הוא ביטוי ליציבות הטבעית, וסדרי החיים, הם ביטוי ליציבות האנושית. לצד אלה קיימים מנגנונים של הפרת האיזון.

			שני קולות נוראים נשמעים בעולם ברעש אדיר. כל אחד מהם תובע את דקיונו בתוקף עצום ונורא. כל אחד מתחזק לבנות את בניניו. הקול ההרמוני, הקול התובע מהכל התאמה, כיוון והשתוות, קול השלום, העולה ברעם גדלו על כל המון קולות המלחמות, הנשמעים בכל אפסי העולמים. ולעומתו מרעים הקול המבלבל, הקול השואג לעצמת המצוי הבודד, ולתגרת החיים בהתגברותו של כל אחד על חברו. להבלטת מציאותה של כל מדה יחידית ולכח הבלענות שלה לבלע את כל השאר.851

			מגמות הפרת האיזון מטרתן להביא לידי מימושו של כל כוח. המצב ההרמוני דורש פשרה, התחשבות. החיסרון במצב זה הוא שכל כוח אינו יכול לבוא לידי מימוש מלא, לשם כך נחוצה מגמה של התגברות כל כוח על חברו, מצב שמערער יציבות. ההתגברות נובעת מהצורך להביא עצמו לידי מיצוי, מצב זה יכול להגיע כאשר הכוח "חש" שהוא חזות הכול. 

			מגמה נוספת של הפרת איזון אנו מוצאים בתהליך של בניית קומה נוספת במציאות. כאשר מסיבות שונות יש צורך לשכלל את המדרגה הקודמת, נחוץ מצב של חופש יצירה, של שחרור ממסגרות קיימות, של יציאה מקיבעון, של בניית מדרגה נוספת במציאות. "שואפת היא הנשמה מצד אחד אל המנוחה, אל השלוה הפנימית, משקפת היא צלם אידיאלה הנכסף בתבנית כל העולמים, ומצד אחר היא שואפת אל החיים, אל החיים הגמורים, שבהם יש תנועה, קול, תשואות חן, שירה אדירה, וזמרת אל".852 

			יש והקומה הנוספת נבנית על גבי הקומה שמתחתיה, ויש שהמדרגה החדשה כה גדולה ביחס לקודמתה שאינה יכולה להישען על הראשונה. במצב זה, נחוץ הרס הראשונה על מנת שתוכל הקומה החדשה להישען על יסודות איתנים שהראשונה לא הייתה יכולה להציב. 

			מנגנון זה הוא מנגנון התקדמות, "הדואג" לכך שמהלך ההתקדמות הדורש פריצת דרך, עזיבת מוסכמות ויצירתיות, לא יביא לסטייה מעקרונות היסוד. האיזון בין שימור לחידוש הוא מפתח להתקדמות שיש בה יציבות, שמנגנון ההתקדמות אינו "מאיץ" תהליכים שהמציאות אינה מסוגלת להכיל, אלא מאפשר תהליכים על פי יכולת ההתפתחות שלה. 

			ו. איזון בין מסורת לחידוש — כמדגים את עקרון שימור וחידוש

			בירור האמת נעשה על פי הראי"ה מתוך השילוב הנכון בין תחומי ההכרה השונים. השילוב הנכון נחוץ גם בנוגע ליחס בין מסורת וחידוש. המסורת מייצגת את הקבוע הסטטי שנבנה מתוך פרספקטיבה ארוכת שנים, החידוש מתייחס לדינמיקה העכשווית, הצורך להתאים את עקרונות היסוד למציאות המתחדשת. 

			יש עוצמה במסורת אבות, אך היא זקוקה להכרה בצורך של ההתחדשות המתאמת עצמה למציאות המתפתחת. העיקרון דומה ליחס שבין תורה שבכתב לתורה שבעל פה המתחדשת ונובעת, ואדרבה "וחביבים דברי סופרים יותר מיינה של תורה" (ירושלמי ברכות א, ד). 

			...ההוד וההדר חופף על קדושת מסורת אבות, אבל המושגים בעצמם יכולים להשתפל בתוכניותם. וההכרות העצמיות יכולות להיות מחוסרות נוי וסימפטיה, אבל עמוקות ומחוורות יכולות הן להיות. ומצריכות הן לקבל דין מן דין, ההכרה העצמית, את ההוד מנחלת אבות, ונחלת אבות, את הרוממות מההכרה העצמית, זה אלי ואנוהו אלוהי אבי וארוממנו.853 

			הראי"ה מציג לנו דוגמא בהירה לצורך של איזון בין שתי מגמות, האחת של ביסוס וייצוב והאחרת של התקדמות והתפתחות, האחת אוצרת בקרבה אוצר של חכמת דורות, של מסורת קבלה, והאחרת דינמית, מתפתחת, שואפת להתאמת העקרונות למציאות. במתח שבין קבלת יסודות מסורת נתונים ובין פיתוחם לאור השינוי בנתוני המציאות, קיים צורך על פי הראי"ה למערכת גומלין של קבלה הדדית. 

			בפסקה הבאה מפרט הראי"ה את היתרונות באיזון הנכון שבין מסורת לחידוש. כל בניין מחשבתי חדש זקוק לבסיס קודם על מנת להיבנות עליו. ללא הבסיס של המסורת, המחשבה המחודשת עלולה להיות תלושה ומנותקת. זאת בדומה לדימוי של טיפוס על הר, לפיו יש לתקוע יתד ובעזרתו לטפס לגובה חדש, לתקוע שם יתד, וחוזר חלילה. כל חידוש מחשבתי זקוק לנקודת ייחוס יציבה אליו יהיה ניתן להשוותו, וממנו ועל גביו לבנות את הקומה הנוספת.

			הכישרונות הטובים צריכים שיצאו מן הכח אל הפועל בכל מילואיהם. מחלת הזמן היא מה שאין מצב האמונה והיראה עומד בעצם טבעו. היראה לבעלי כשרון צריכה שתתעלה כבר מציורי העונש ותעלה למרום יראת הרוממות והרחבת האהבה, ועם זה, ובתור סבה לזה, צריכה גם כן האמונה להתעלות ממצב רגש ונטייה טבעית לבדה, אל מצב הרחבה והכרה פנימית מבוררת [...] אבל מפני שמצב האמונה נשאר ברגש לבד, ומצב היראה בעונש, ורישומי האהבה ממילא רפים הם, על כן אין הנפש יכולה לקבל גודל ההרחבה [...] 

			אמנם לכל דרך של עילוי חובה שלא לאבד גם כן המדרגה שהיא נמוכה, כי אדרבא היא בסיס למה שלמעלה ממנה. רגש האמונה שבנטייה הפשוטה, איננו נשלל על ידי התרחבות הלימוד והידיעה של חלק המדעי שבתורה, כי אם הוא הולך ומתעלה מתקדש ומתעדן.854

			עם זאת, אנו מזהים כי קיים גם חשש מחידוש, וזאת מתוך יראה כלפי המסורת. יראה זו כאשר אינה מאוזנת ואינה במידה הנכונה עלולה לגרום לקיבעון מחשבתי שמונע מחשיבה יצירתית. ועל כן מדבר הראי"ה על האיזון הנכון בין השניים.

			במקום אחר,855 עולה כי יראת החידוש, במידה שהיא מוגזמת היא מונעת את הנביעה של היצירה המתחדשת, ואולם ללא היראה עלולים להגיע לטשטוש. המינון והאיזון הנכון של שימוש במידת היראה מהחידוש היא המפתח לצמיחה מיטבית. החתירה לאמת זוקקת את השילוב והאיזון הנכון בין המסורת לחידוש. האיזון או "המידה הראויה", כדברי הראי"ה, נחוצים להתנהלות והתקדמות התקינה.

			מתח ואיזון דומים קיימים בין האמונה הטבעית לאמונה ה"תורית", כלומר האמונה כפי שהיא מופיעה בכתבי הקודש, וכן בין האמונה הטבעית ובין המסגרת הדתית של קיום המעשה הדתי האישי והחברתי.856 דיון נוסף הנוגע לסוגייה זו הוא הדיון באיזון שבין המחשבה המיסטית ובין המסגרת הדתית המסורתית857 (כיוון שנושאים אלו הם מחוץ לגבולות המסגרת שהגדרתי לעבודה הנוכחית, שהיא החיבור אורות האמונה, אדון בהם בהמשך).

			הכרות, גילויים, תובנות חדשות, גורמים לעיתים לרצון למחוק לחלוטין הכרות ישנות, מתוך נקודת מוצא שהישנות אינן רלוונטיות. הראי"ה מצביע על הטעות שבמהלך מחשבתי זה, המניח בטעות כי כל רכיבי ההכרות הישנות שגויות ואינו עושה הבחנה ראויה בין הרכיבים שעבר זמנם לאלו שיפה כוחם גם עתה. 

			הזמן חידש לפרסם הכרות כאלה, שגרמו בפרסומן להרס את ההכרות, אשר בעצמן אינן שייכות ביחש שלילי לההכרות המחודשות, אלא שמצד ההרגל נצטברו יחד. האדם מקשר את כל מחשבותיו זה לזה, וכיון שחלק מהן משתנה, הולך השינוי ע"פ כל הככר המחשבי. 

			רק בדעת וחשבון יסייג לו האדם את הגבולים, להבחין עד היכן צריך להגיע יד השינוי של ההכרות החדשות בצדק, והיכן הוא המקום ששם כלה כחן. טבע השכל והציור הרוחני בכלל לחוש בכולו את השינוי שבחלק מחלקיו הוא לו טבע של חיים, המביא לידי שכלול והוספת מעלה בכל עת אשר יחודש דבר באחד החלקים שבו.858

			הראי"ה טוען כי דווקא ההקשר עם היסודות של הרוח והמחשבה שמקורן בתורה, במסורת ודברי החכמים מהווים את אוצר המחשבה. הקישור לשורשי המחשבה הוא הכרחי, בלעדיו עולם המחשבה נידון לכליון כמו צמח שנגדעו שורשיו.

			דוקא אם שמע בישן תשמע בחדש. אחד מהיסודות המציל את המחשבה מכליון, הוא ההתעמקות בהישן. יעלה החדש ויפרח, יציץ ציץ ויפרח וישגא מאד, בכ"ז אנו צריכים תמיד לעומק הרוח של הישן. [...] 

			כל אשר רוחו נשאו לתור בחכמה, לדעת את רוח המדע הנאצל ברום חפשיותו, שיוכל להיות מתואר בזמנינו, הוא ודוקא הוא, ימצא אז את אוצרו, רכוש רב, כאשר יפנה אל הישן, אל התורה והמסורת, אל כל דברי חכמים וחדותם, אל ההגיון הגלוי והצפון. [...] וכל השקפות העולם הנובעות מהחיים והטוב, המקושרות עם הטוהר והצדק, בין שהן השקפות גלויות, מתבארות בשכל והגיון, בין שהן השקפות גנוזות, אשר רק הסקירה הרזית ומעין של רוח הקודש, באיזה אופי שהוא מפכה פלגים כמו אלה. 

			הכל צריך שיבואר, שיפורש, שיוסבר ויגלה [...] ודברים שלא נשמעו סופן להשמע. והשמיעה תתקבץ לקשב גדול, לכח חודר, לקול מעורר, משיב נשמות נדחות למעון רבצם, מחזק רוחות נכשלים מכובד פשעם, משים שפלים למרום ומשגב קודרים ישע.859

			הדגשים בפסקה דלעיל נוגעים להבנה, כי לבניין המתחדש נחוצים היסודות הקודמים על מנת שיצמח ויעלה כראוי. שלא כדוגמת הבניין הגשמי, הבניין הרוחני דומה מבחינה זו יותר לצמיחת צמח שהתפתחותו נובעת מכוח שורשיו. הרזיות של הקודש תמונה בשורש. הבנה נוספת של "אם שמוע..." מתייחסת לשמיעה העצמית הפנימית של האדם, מבחינה זו השורש הוא השורש הנשמתי שאינו ניזון מהשפעות חיצוניות.860

			רעיון דומה הנוגע לצורך בחיבור לשורשי המסורת מובא בפסקה הבאה. קומת המחשבה מתוארת כאורגניזם שלם שבדנ"א שלו מוטבעים ההשפעות והיסודות של דורות העבר. נתיקה מיסודות אלה היא בחינת "קריעת הנשמה" המביאה למכאובים רבים.

			מערכה אורגנית רוחנית נמצאת בכל נשמה, מהשפעות החיים של המעשים והדעות של הדורות שעברו. וכל המנתק עצמו בדרכי חייו, במחשבותיו, ברגשותיו, וק"ו באמונותיו, מדרכי עולם של האבות, אע"פ שנדמה לו שלא חסר לו מאומה, קורע הוא את נשמתו לגזרים, וזמן יבא ויקיץ משנתו במכאובים רבים. [...] תבא שעה של התעוררות נפשית ושל שינויי מצבים גשמיים ורוחניים, שיגלה לו אוצר החסד הגדול אשר אצר לו בדרכי תומו. רבים מכאובים לרשע, והבוטח.861 

			הראי"ה מתאר את התרבות האנושית כנער מתבגר, אשר בתהליך ההתבגרות שלו מחפש את עצמאותו ומתוך כך מבקש להתנתק משורשיו. מהלך זה אומנם נחוץ להתפתחות והתבגרות על מנת לרכוש עצמאות מחשבתית, אלא שכאשר תהליך זה נעשה מוקדם מדי, ובעיקר מנותק משורשיו, הדבר יביא לאובדן כוחות יצירה שמקורם בשורשי המסורת.

			הולכת היא התרבות, מתבסמת היא האנושיות, חשה היא יכולת לעמד על רגלי עצמה במעמדה הרוחני, ועל כן היא חפצה להנתק מכל כבל של מסורת. אבל היא מנסה כחה לקום, בעוד לא נגמלה עדיין, לא בוגר עדיין כחה, והאוצר הגדול של המסורת לא פותח לפניה, ולא הריקה אל תוכה את כל חילו הגדול. על כן לא תדע מנוחה — [...] ועוד תחפוץ לשאת אבר למעלה מזה הרבה מאד. 

			אז יבא תור החופש האמיתי בעולם, שפנים אחרות לגמרי יהיו לו, חופש שלא שלילה וקלות ראש, יאושים ושטנות יהיו סימניו, כ"א חופש שאור בטחון, גבורה ועושר קודש יגלו אופקים חדשים. אז תתענג על ד', על ד' ודאי, ועתיקא קדישא יגלה נהוריה. והרכבתיך על במתי ארץ, והאכלתיך נחלת יעקב אביך, כי פי ד' דבר.862

			הדרך שמציע הראי"ה היא האיזון והשילוב הנכון, האיזון הנכון בין מסורת לחידוש. דווקא הרצון לחידוש מצריך זהירות שלא "להפליג יתר על המידה". 

			מי שיש לו נטיה מקורית, ורוצה לחדש תמיד בשאיבה מרוחו, צריך שלא לשכח, שעם זה, הככר של העבודה על יסודות המונחים כבר ביסוד אמונת חכמים גדול הוא, ועם אותה נטיית החידוש העצמית, צריך הוא להזהר שלא להפליג בנטיה על דעת עצמו וכשרונו הבודד. והשנית, שלא לצמצם את רוחו במקום שלפי השטף המפרה יגיע בהתכנים המחודשים מכבר, ועל פיהם יוציא ציצים ופרחים. כי אם שמע בישן תשמע בחדש.863

			כאמור מודל המדרגות בנוי על האיזון בין התפתחות והתקדמות מבחינות של התאמה למציאות מתחדשת, ובין הקישור ליסודות הרעיוניים המסורתיים. המסורת והידע הקודם, מלבד תפקידם כמסד של יציבות המונע סטייה למחוזות מסוכנים, נמצאים בהם היסודות הגרעיניים הכמוסים שאמורים לצאת לפועל בתהליכי ההתפתחות הבריאה. 

			הראי"ה מחדש היבט נוסף — שלושה סוגים של תהליכים בהתפתחות: התפתחות הדרגתית, דילוג ומקריות. לכל מרכיב הנחיצות שלו והתרומה לתהליך השלם של התפתחות העולם וכוח הבחירה המוסרי של האדם.

			היכולת העליונה משתרעת על הכל, על כן כל הצדדים נמצאים מכח הגבורה הבלתי תכליתית האלהית לשכלל העולם בכל גוניו וצדדיו. על כן נמצא כח ההתפתחות וכח הדילוג, כל אחד בזמנו ומקומו. 

			אמנם יש גם כן צורך לכח המקרה לפעמים כמו לכח הכונה, כי הבחירה המטיבה את היצירה המוסרית צריכה לכח המקרה כדי שדוקא על פי כונתה והשתדלותה תמצא את הטוב וההתעלות. על כן כשם שיש כח הכונה כן יש גם כן כח המקרה, ומזה באה הבחירה והזריזות במקום הבטחון והידיעה המוחלטת [...], כדי לכוין את נקודת המקרים על פי שיעורם המוגבלים מידי יוצר כל ב"ה.864

			ז. מנגנון שבירה ותיקון — צמיחה מתוך משבר

			אמונה וכפירה כמדגימים מנגנון זה

			מודל נוסף הבא לידי ביטוי בסוגיית האיזון הוא שבירה ותיקון. מודל זה הוא מודל של צמיחה מתוך יצירת משבר. יש שהמציאות נבנית מתוך התפתחות הדרגתית, כדוגמת ילד מתפתח בשלבי ההתפתחות של גיל הילדות או הבגרות. 

			לעומת הדרגתיות זו, יש מצבים בהם נדרשת יצירה של מדרגה חדשה. מדרגה חדשה זו אינה יכולה להתפתח מתוך התקדמות ליניארית. העקרונות שהתאימו להתפתחות עד דרגה מסוימת, הם בבחינת מגבלה משלב נתון. 

			על מנת לפרוץ מגבלה זו, יש צורך ב"שבירה" של מודל הצמיחה הקיים ובניית מודל משוכלל יותר. האיזון הוא בין עוצמת השבירה הנדרשת לטיהור הקלקולים ובין הצורך שלא להגיע להרס בלתי ניתן לשיקום. "האמונות הנפולות מביאות הן את הכפירה כדי להיטהר מהן, והיא ממרקת בחריפותה את כל הזוהמה שיש באמונה, ופוגעת גם באמונה הטהורה, כדי למרק את טהרתה ולעשותה בזהב מזוקק".865

			מבטו ההרמוני של הראי"ה את ההוויה מקיף גם את נקודת השורש של האמונה. הכפירה, לפי גישתו, היא חלק מהאמונה העליונה. במבט ראשון נראית אמירה זו ככשל לוגי, אך התבוננות מעמיקה בגישת הראי"ה תבהיר לנו כיצד שורש הכפירה יסודו בשורש האמונה.866 ברמה התאולוגית, ממלאת הכפירה תפקיד חיוני בשלילתה את מציאות האל בתיאורו האנתרופומורפי כפי שהוא נתפס אצל ההמון.

			כשנמשך המצב הזה משך של דורות מוכרחת הכפירה לצאת בצורה תרבותית לעקור את זכר א־להים ואת כל המוסדים של עבודת אלוהים... ועל משואות החורבות שהכפירה מחרבת, תבנה דעת אלוקים הנשגבה את היכלה. כדי לטהר את האוויר המזוהמת החוצפה והרשעה של המחשבה במהות אלהות — הצצה המביאה לידי עבודה זרה — באה הכפירה המוחלטת.867

			לכפירה יש תפקיד מרכזי בעולם, זיכוך סיגי האמונה. הכפירה מזהה את נקודות החולשה של האמונה, ולשם משלחת את חיציה. אלה אותם תחומים שהאמונה הזניחה או לא העמיקה בהם דיה, ונשארו בצורתם הפרימיטיבית או הילדותית וזקוקים לריענון והעמקה. ישנן מוסכמות שהשתרשו מכוח מסורת בלתי מבוררת. אפשרות נוספת היא כי תובנות מסוימות יכולות היו להופיע בעולם רק בשלב מפותח יותר של ההגות האנושית, על כן כל זמן שהיסודות הבלתי מבוררים נתנו מענה לתקופתם, לא העלו את "קצפה" של הכפירה. השלילה הכופרת במוסכמות משברת בחמתה את הצד "האלילי" של האמונה, ומהווה שלב הכרחי בדרך אל רוח האמונה השלמה. 

			כפירה זו מקורה על פי הראי"ה דווקא משאיפה לשלמות אלוקית שאינה ממומשת בפועל. יש כאן בבחינת קנאות לשלמות הבורא, שהתסכול על אי השגתה, מביא לכפירה בתפיסת האמונה המקובלת החסרה. 

			העיתוי של הופעת הכפירה גם הוא אינו מקרי. יש תקופות שהסיגים שבאמונה אינם משמעותיים עד כדי הצורך "לטלטל" את יסודות האמונה. יש תקופות שנדרשת בהן יציבות אמונית, חרף קשיים של גלות וחוסר יישוב הדעת. תקופות שחסרה בהן פניות לעיין ולטהר את יסודות האמונה. ואולם כאשר מגיעה תקופה של עליית מדרגה ופריצת דרך בתהליך הבניין של ישראל, נדרשת הסרת הסיגים גם במחיר ה"טלטלה".

			הסיגים שבהבנת האלוהות, היראה, האמונה, וכל התלוי בהן, כל זמן שאין האומה צריכה לתקן את דרכיה המעשיים בכללותה, אין ההיזק להם ניכר, אבל כשהגיע הזמן שהתחיה הלאומית מוכרחה לבא, וצמיחת קרן ישועה מוכרחה להגלות, מיד הסיגים מעכבים. [...] 

			זאת הסיבה שכח שלילי גדול מתעורר בעקבתא דמשיחא, בחוצפה סגיאה, ושלילה זאת תבער את כל מה שכהה בהמושגים האלוהיים [...] אף על פי שנורא הדבר לראות שכמה ענייני אמת, מדות טובות ומצות וחוקים הולכים ונשטפים ונעקרים לכאורה, ע"י זרם השלילה מ"מ יצמח סוף סוף הכל בטהרה ובגבורה...868 

			החוצפה היא פועל יוצא של העמדה הנפשית והתפתחות המחשבה אשר "מתקוממת" נגד מה שהיא פוגשת במציאות סביבה. כדוגמא לכך ניתן להביא את תקופת ההשכלה, אשר בה התפתחות המחשבה האנושית, תמונת העולם המדעית, המגמות החברתיות, הביאו להתקוממות נגד עולם האמונה "המיושן". 

			מהתקוממות זו נולדו דרכי הסברה מחודשים ועומק אמוני נוסף. העיקרון של צמיחה מתוך משבר שהבאנו עד כה, מתייחס בעיקר לכפירה כמי שמשברת יסודות מעורערים של אמונה, על מנת לבנות קומה חדשה ומתוקנת. בפסקה הבאה הראי"ה מציג את היסוד כעיקרון כללי. 

			יש קדושה בונה, ויש קדושה מחרבת, הקדושה הבונה טובה גלוי, והמחרבת טובה גנוז, מפני שהיא מחרבת כדי לבנות מה שהוא יותר נעלה ממה שכבר בנוי. המשיג את סוד הקדושה המחרבת יכול הוא לתקן כמה נשמות, ולפי גודל השגתו כך גדול הוא כח תקונו. מהקדושה המחרבת יוצאים הלוחמים הגדולים, המביאים את הברכה לעולם, מעלת משה בעל היד החזקה, ששבר את הלוחות.869 

			לסיכום מודל צמיחה מתוך משבר, אביא פסקה הנוגעת להלכים הקמאיים של תהליכי הבריאה. תהליך הבנייה ושכלול המיטבי חייבים להיעשות בדרך שבירה ותיקון.

			ועולם התוהו, ושבירותיו, ותיקוניו, מורים לנו, שעוצם הרצון לתיקון, לשכלול, להויה, שהם הטוב הגמור, פועל הוא בכח מלא מאד מאד. אין ההויה יכולה לקבל את כל עוצם הטוב של המהוה העליון, אמיץ כח אין סוף, ההויה החלקית מתמסמסת מרוב הטוב, מעוצם החיים, משתברת היא מרוב שאיפתה. 

			אבל לא מפני זה יחדל הטוב הנשא לעשות את דרכו, הוא חוזר ובונה אחר השבירה, והבנין המתוקן עולה יפה יפה, באין ערוך ליקרתו. וכל כך מרובה היא מדה טובה ממדת פורענות, עד שכדאי לסבול את כל יסורי השבירה, את כל קלקולי הריסה, רק שיצאו עולמים משוכללים כאלה, שנושאים בכחם עושר חיים כזה, שהוא מצד עצמם למעלה מכחם. ואין המהוה העליון בוחר בדרך מדודה ומצומצמת, כדי שיעור היכולת של ההויה.870 

			פרק שלישי 

			סיכום

			חיבור זה ביקש לעסוק בבירור מושגים ועקרונות האיזון במשנתו של הראי"ה. גישת "אחדות ההפכים", כפי שמופיעה במקורות חז"ל, הגות העת העתיקה, ההגות הסינית, ימי הביניים והעת החדשה, מניחה כי שורש היש הוא אחדותי. מהמקור המוחלט שמכיל את הריבוי וההפכים באחדות והרמוניה מתפרטת המציאות. בעת אשר הבחינות המנוגדות יוצאות לפועל במציאות, הן באות לידי ביטוי במגמות המנוגדות המצטיירות בתודעתנו כהפכים, הן במציאות הפיזית והן במציאות השכלית. 

			כיון שכך, השאלה שביקשנו לברר היא כיצד, למרות קיומם של הכוחות המנוגדים, אנו מוצאים כוחות המאזנים גם בין המגמות המנוגדות של ההפכים. חיבור זה ביקש לנסות להבין את הסיבה למציאות ההפכים הנובעים מן המקור האחדותי, ובעיקר לברר את "המנגנון" הפועל לאיזון הכוחות המנוגדים, ואת המנגנון להפרת מצבים סטטיים. 

			באשר לסיבת מציאותם של הכוחות המנוגדים, המהר"ל מסביר, ובעקבותיו הראי"ה, שהשלם חייב לכלול בתוכו את כל הבחינות ובכלל זה כוחות מנוגדים. הכוחות נראים מנוגדים מנקודת המבט שלנו, למעשה הם חלק משלמות כוללת, שכל בחינה מביאה לידי ביטוי היבט מסוים, בבחינת "שני צדדים של מטבע אחת". עם זאת, ביציאה של כל בחינה פרטית לפועל, היא "שואפת" למיצוי עצמי, להתרחבות עד בלי גבול על היש כולו. 

			פעמים ששאיפה זו מאוזנת באמצעות הכוח ההופכי המתנגד, שמגביל את שכנגדו מלהתרחב מעבר לגבולו, בחינת "כל המוסיף גורע". בנקודת המפגש, מעבר להגבלה ההדדית, נוצרת "התגוששות", כלשון הראי"ה. התגוששות זו מייצרת את "חזיון החיים". 

			אם נקבל את ההנחה כי החיים על פי הראי"ה הם פועל יוצא של דינמיקה של מפגשי כוחות מנוגדים, או־אז קיבלנו סוגיית מפתח המאירה חלק משמעותי מהגותו של הראי"ה. הראי"ה משתמש בהסברו לסוגיית ההפכים במונחים הלקוחים מעולם הקבלה, "פרצופים עליונים", "זיווג ואיחוד" (ייחודים), "עולמות עקודים נקודים ברודים". כפי שביקשנו להוכיח, סוגיה זו יסודה על פי הראי"ה, בקבלה. 

			החיבור עסק בהצגת העקרונות והתחומים של סוגיית האיזונים באופן רחב ומקיף. פתחתי בהגדרת המושגים שיהוו את אבני היסוד לשיח הפילוסופי. התייחסתי לשאלה מדוע המציאות בנויה מהפכים, ביררתי את סוגי ההפכים על פי הרמב"ם ואחרים. עסקתי בשאלה כיצד פועל מנגנון האיזון. על פי הנחת היסוד של חיבור זה, לפיו המקור לתורת האיזונים של הראי"ה הוא הקבלה ותורת החסידות, הצגתי את הנושא כפי שבא לידי ביטוי בספר יצירה, ספר שערי אורה, ביאור הגר"א לספרא דצניעותא, כתבי הרמח"ל והמהר"ל מפראג. 

			בחלק שלישי של העבודה הצגתי פסקאות רבות מכתבי הראי"ה שעניינן העיסוק באיזונים. חילקתי את סוגי האיזונים ל"אנכיים" ו"אופקיים". ה"אנכיים" עניינם האיזון בין האידיאל למציאות, בין הקודש לחול, ובין הרוח לחומר. ה"אופקיים" מתייחסים לאיזון בין הפכים הנמצאים על ציר אחד בעלי מכנה משותף: חסד ודין, שמאל וימין, אוניברסליות ופרטיקולריות, חופש ומסגרת וכו'. חלוקה זו נמצאת בהלימה לאילן הספירות על פי תורת הקבלה. ספירות הנמצאות על ציר אופקי, כחסד ודין חכמה ובינה נצח והוד, וספירות הנמצאות על ציר אנכי, דעת ותפארת יסוד ומלכות. 

			השתדלתי להוכיח כי לראי"ה עקרונות עקביים בתורת האיזונים, עקרונות שבאים לידי ביטוי בתחומים השונים: ההכרתי, המוסרי, החברתי והרוחני. כמו כן השתדלתי להוכיח כי הראי"ה מדגים באופן שיטתי את העקרונות בעזרת הדמויות התנכיות כמי שמייצגות בפועל את הצדדים הרעיוניים. 

			בחלק רביעי, בחרתי להתמקד בסוגיה אחת מתוך סוגיות רבות שעוסקות באיזון וזאת על מנת לבחון לעומק את יישום העקרונות. התחום שבחרתי הוא היחס בין שתי בחינות הנתפסות כהפכים, שכל ואינטואיציה אמונית (וזאת מתוך הנחת יסוד כי גם בשאר התחומים ניתן להגיע לניתוח מעמיק). בחנתי בכל תחום את יסודותיו ועקרונותיו וערכתי השוואה לגישתו של הראי"ה. הבאתי בקצרה את עקרונות גישתו לשכל ולאמונה, כהכנה לחלק השני שמדגים את עקרונות האיזון והשילוב המיטבי שבין הכלים השכל והאמונה. 

			במהלך החלק הרביעי השתדלתי להראות כי לגישה המשלבת שכל דיסקורסיבי ואינטואיציה, ניתן למצוא שותפים נוספים מבין ההוגים (בדרך כלל לא כגישה לכתחילה). מצאתי את גישתו של ברגמן כמי שכן רואה בשיטה זו כדרך הכרחית. 

			מעניינת העובדה כי ברגמן הגיע למסקנה זו מתוך הבחינה של החשיבה הדיסקורסיבית והבנת מגבלותיה. הניגוד בין שתי נקודות מבט אלו על היש, נובעת מכך שלכל בחינה התכונות הייחודיות לה, שהן מנוגדות לאלו של חברתה. ההתבוננות הריאליסטית, הדיסקורסיבית ה"מרוחקת", מנוגדת להתבוננות האינטואיטיבית, האימננטית, המחוברת לאוריינטציה הרגשית וכוחות הדמיון.

			לא ניתן בו־זמנית להיות כאן וכאן. כל בחינה, על מנת להגיע לשכלול ומיצוי, חייבת בשלב הראשון להיות מוחלטת בדרכה. רק בשלב מתקדם ניתן לשלב את שתי הבחינות מתוך ראייה הרמונית, ובלשונו של הראי"ה "ודווקא שני הפלגים הללו, שהם כל־כך סותרים זה את זה בתכונותיהם, הביקורת המדעית הקרה והאמונה הפיוטית הנלהבה, מתכנים יחד את רוח האדם...", וכן "ההכרה האלהית בעומק ובהירות תוכנה, וההבחנה המדעית בניתוח הכרת היש הפרטי והכללי וסעיפיו, הן סותרות זו את זו סתירה סובייקטיבית, כשם שהם מאוחדות זו עם זו אחדות אובייקטיבית". 

			בין השלב הראשון של מיצוי כל כוח, ובין השלב המתקדם של השילוב המיטבי, נחוץ שלב נוסף, שלב האיזונים. שלב האיזונים נחלק אף הוא לשני שלבים: שלב ראשון הוא הכרת כל כוח, יתרונותיו ומגבלותיו, בשלב השני, לאור התוויית קווי המתאר של כל כוח ניתן למזג בין הכוחות. הראי"ה מגדיר היררכיה בין הכוחות ונותן את הבכורה לכוח האינטואיטיבי האמוני כמקור לגילוי היש; השכל הדיסקורסיבי מצטרף בשלב השני לבירור ההשגות. 

			למרות קדימותו של הממד האמוני האינטואיטיבי, אמונה ללא שכל עלולה להביא לקלקולים גדולים. הראי"ה משתמש בביטויים קיצוניים לתיאור אמונה שאינה נעזרת בשכל: "שקר נורא", "השחתת העולם", ולטענתו האפשרות של שנאת ההשכלה מקורה הוא מצד ארס המינות המחלקת בין הרשויות ואינה רואה את האחדות בבריאה. עם זאת, כאשר האדם רואה בשכל הדיסקורסיבי חזות הכול, הוא מגיע למבוי סתום, שכן נתקל במגבלת השכל המסתמך על החושים וממילא האפשרות היחידה שנותרת היא הספקנות. הראי"ה מכנה גישה כזו אלילות הנובעת מהתרשלות המחשבה: "כשכופה האדם את שכלו לפתור לו את חידת הכל, ע"פ אותו החלק של החומריות שהוא סופג בחושיו, בודאי מתקוממת המציאות לעומתו". רק הגישה המשלבת אמונה ושכל מובילה לבירור מיטבי של המציאות. 

			כיצד נדע לכוון למצב האיזון המיטבי, מהו המפתח? שלב ראשון — הכרת כל כלי, מעלותיו וחסרונותיו. שלב שני — מיפוי הנושאים הנידונים, מי מהם מתאים לכל תחום מהתחומים מדעי, חברתי, נפשי, אמוני. בשלב השלישי — מציאת המינון והאיזון של שימוש משולב. הראי"ה מחדש, במידה שלא נעשה לכתחילה שימוש של איזון מיטבי בכלים, ומתוך כך נעשה שימוש בכלי לא מתאים, או שניתן לכלי מסוים בלעדיות או מרכזיות יתר, קיים מנגנון תיקון ואיזון באופן השלילי. כיצד? במידה שההוגה מגיע למבוי סתום בדרך המחקר (משבר), עליו, בין השאר, לחפש את הקומה הנוספת, את הגישה החדשה, את התחום הנעלם, העליון, הכולל, שישלים את החיסרון. או כדוגמא נוספת, מכיוון שבעולם יש מגמות הגותיות מנוגדות, כאשר האיזון מופר ואחת הבחינות מרחיבה את גבול הפעולה מעבר לגבול הראוי והמאוזן, נוצרת התנגשות (משבר) ומתוך ה"עימות" מתחדדים הדברים וחיצי הביקורת נורים לכיוון נקודות החולשה של כל בחינה. 

			חיצי ביקורת אלה מעוררים את הבחינה אליה נורו לחשיבה לבירור עצמי של נקודות החולשה או לצמצום מרחב ההשתלטות. ניתן להביא דוגמאות רבות לכל אחד מהתהליכים: תנועות שחרור לאומיות, שחרור עבדים, התנועה הפמיניסטית, מגמות החילון, מגמות החזרה לדתיות, יחסי שמאל וימין, לאומיות ואוניברסליות. 

			מגמות דומות ניתן לזהות גם בתחום ההגות, כמו בסוגיה שלנו — היחס בין רציונליות לאינטואיציה אמונית. יש בדיאלקטיקה זו מהלך הנראה כמהלך היגליאני בשלבים מסוימים; אכן כלפי חוץ יש דמיון, אך על פי ההבדלים שהדגשנו לעיל, המניעים הפנימיים על פי הראי"ה שונים.

			ייתכן לומר כי על תהום זו בין הסובייקטיבי לאובייקטיבי בונה הראי"ה גשר, אפיונו של הגשר הוא "הפילוסופיה הישראלית". הראי"ה מפרט בכתביו את המתווה והעקרונות של חכמה זו, את מערכת היחסים הרצויה שבין השכל המדעי ובין האמונה הפנימית האינטואיטיבית. "חכמת שלמה", עקרונותיה של פילוסופיה זו, אינן נמצאות לפנינו כשולחן הערוך, בחינות ממנה נמצאות בחכמת הנסתר של "מעשה בראשית". תחום תורת המוסר יכול להוות עבורנו דוגמא טובה "לפילוסופיה הישראלית" בשלמותה, ההדרכה וההכוונה כפי שהיא מופיעה בתורה שבכתב ובדברי הנביאים היא המקור הפנימי. הדרכתם של חז"ל, כפי שהיא באה לידי ביטוי בתורה שבעל פה, משלימה את ההיבט השכלי. 

			חסרים לנו לצערנו תחומים רבים שאבדו לנו — חכמת הרפואה (ספר הרפואה שגנז חזקיהו), חכמת המוסיקה שבשירת הלויים וכו', שכנראה שילבו הבנות פנימיות וחיצוניות. התפתחות הידע האנושי מאפשרת לנו להרחיב את כלי ההשגה ולחבר שמים לארץ. למרות דלותנו, מקום נתנו לנו להתגדר בו, עד מקום שהכרתנו משגת לעסוק בבירור חכמה זו. הראי"ה התווה לנו את הדרך ועלינו לצאת למסע מרתק, ובעז"ה מתוך עמל זה של התערותא דלתתא נזכה להתערותא דלעילא לבירור חכמה זו. 

			בחלק חמישי, הצגתי מודלים של איזון אותם חילצתי מתוך הפסקאות בכתבי הראי"ה. כהקדמה, הצגתי את אבני היסוד של תורת האיזונים המושגים הראשוניים, ובהמשך להם את העקרונות שמצאתי בכתבי הראי"ה בנושא האיזונים. שני אלה, כהקדמה למודלים שמצאתי בכתביו. המודלים הם דפוסי פעולה של מנגנוני האיזון. 

			גם את המודלים ניתן לסווג לאלה הפועלים בתחום האופקי ולאלה הפועלים בתחום האנכי. בכל מודל השתדלתי למצוא נושא שמדגים בבהירות את העיקרון. במישור האופקי מצאתי את מודל ההשלמה או מודל ה"מטוטלת", שעיקרון היסוד שלו הוא איזון בין הפכים הנמצאים במישור ייחוס זהה. מנגנון נוסף במישור האופקי הוא ה"התכללות", שהנחת היסוד שלו שבכל אחד מההפכים נמצא גם היסוד ההופכי לו, ובכך מאפשר את השילוב ביניהם. 

			בתחום האנכי, מנגנון "משפיע ומקבל", או באסוציאציה מזכיר את מחזור המים בטבע. אפיונו שילוב ואיזון בין הצד המשפיע האידיאלי למקבל המושפע שחוזר ומשפיע וחוזר חלילה. מנגנון נוסף בתחום האנכי, מנגנון "ירידה לצורך עלייה" שמאפיין איזון בתהליכים של הבניה מחדש. מנגנון שמשלב בין התחומים הוא מודל "המדרגות", שמאפיין תהליכים של התקדמות הדרגתית שמבקשת לאזן בין הישן לחדש. בדומה לו, מנגנון "שבירה ותיקון" אף הוא מאפיין התקדמות של המציאות, אלא שלא כקודמו, התהליכים הם דרמתיים שנדרשים במקומות שתהליך ההתקדמות דורש שינוי מהותי ומיידי. 

			התבוננות בכתבי הראי"ה מבעד להנחת היסוד של תורת אחדות ההפכים ותורת האיזונים, פתחה לי פתח משמעותי להרחבת המבט על גישתו ההרמונית של הראי"ה. אני מאמין כי הבנת עקרונות האיזון יש בה כדי לתרום לחשיבה והתנהלות מיטבית.

